
IRIBURIRO 


Igitabo kivuga “ Igitekerezo cy’Abahanuzi n’Abami ” ni cyo gitabo cya kabiri mu bitabo 
bitanu by’ingenzi bisobanura amateka yera. Nyamara ni cyo cyanditswe bwa nyuma muri 
ibyo, kandi ni nacyo cyaherutse ibindi mu bitabo byinshi byanditswe na Ellen G. White wari 
ufite impano yo kwandika. Mu gihe cy’imyaka 70 yamaze yigisha kandi yandikira muri 
Amerika n’ahandi, Ellen G. White yagiye amenyesha abantu ubusobanuro bwagutse 
bw’ibyagiye biba mu mateka, agahishura ko mu biba mu bantu hagomba kugaragaramo 
imbaraga zitagaragara zo gukiranuka n’iz’ikibi ari zo: ukuboko kw’Imana n ’ibikonva 
by’umwanzi gica. {AnA 5.1} 

Uyu mwanditsi wari usobanukiwe byimbitse n’imirimo y’ubuntu [bw’Imana], akingura 
umwenda ukingirije maze agahishura imyumvire ku byerekeye amateka, ayo ibyabaye mu 
gihe cyashize bishingiraho ubusobanuro buhoraho. Ellen G. White asobanura iyo myumvire 
muri ubu buryo: {AnA 5.2} 

“Ntabwo imbaraga z’amahanga n’iz’abantu ku giti cyabo ziboneka mu mahirwe 
n’ibibunganira/ibibafasha (facilities) bisa n’ibibatera kuba abantu badatsindwa; nta nubwo 
ziboneka mu gukomera kwabo birata. Ikintu cyonyine gishobora kubagira abakomeye ni 
imbaraga n’umugambi by’Imana. Uko bitwara ku mugambi w’Imana bituma ubwabo 
bifatira umwanzuro ku iherezo ryabo. {AnA 5.3} 

“Amateka ya muntu asobanura ibyo yagezeho, intsinzi yagezeho mu ntambara, intsinzi ye 
mu kuzamuka mu ntera agana ku gukomera kw’isi. Amateka y’Imana asobanura umuntu 
nk’uko ijuru rimubona.” { An A 5.4} 

Iki gitabo cy ’Abahanuzi n’Abami, gitangira kivuga inkuru y’ingoma y’agahebuzo ya 
Salomo ategeka Isiraheli. Yari ingoma ishyize hamwe, ifite ingoro ya Yehova, kandi iyi 
ngoro ni yo yari ihuriro ryo kuramya nyakuri. Muri iki gitabo harimo impinduka zitari 
zitezwe zabaye ku bwoko bwari bwaratoneshejwe bugatoranywa, kandi bwari hagati yo 
kubaha Imana no gukorera ibigirwamana by’amahanga yari abazengurutse. Binyuze mu 
gihe gikomeye cy’amateka y’iyi si, muri iki gitabo kandi hagaragaramo cyane ibihamya 
bikomeye byerekana intambara iri hagati ya Kristo na Satani yibasiye imitima y’abantu no 
kumvira kwabo. Iki gitabo kandi cyuzuyemo ibyigisho biteye amatsiko bivuga ku bantu 
batandukanye barimo: umunyabwenge Salomo wari ufite ubwenge ariko ntibumubuze 
gucumura; umwami Yerobowamu wari umugabo wishakira inyungu ze bwite ndetse 
n’ingaruka mbi zakurikiye ingoma ye; Eliya wari umunyambaraga kandi wari ushiritse 
ubwoba; Elisa umuhanuzi w’amahoro no gukira; Ahazi wari uteye ubwoba kandi akaba 
inkozi y’ibibi; Hezekiya wumviraga Imana kandi akagira umutima mwiza; Daniyeli, 

ukundwa n’Imana; Yeremiya, umuhanuzi w’umubabaro; Hagayi, Zekariya, na Malaki 
bahanuye ibyo gukomorerwa (restoration). Hejuru y’abo bose hari Umwami wagombaga 
kuza mu ikuzo, uwo ni Ntama w’Imana, Umwana w’Imana w’ikinege, uwo ibitambo byose 
byashushanywaga byaje kuzuriramo. {AnA 5.5} 

Igitabo ” Abakurambere n ’Abahanuzi ,” ari cyo gitabo cya mbere muri ibi, kivuga amateka 
y’isi uhereye mu irema ukageza ku iherezo ry’ingoma ya Dawidi. Igitabo cya gatatu ari cyo 
“Uwifuzwa Ibihe Byose” kivuga iby’ubuzima n’umurimo bya Kristo. Iki gitabo usoma ubu 
“Abahanuzi n’Abami” kiri hagati y’ibi bibiri. Igitabo cya kane muri uru rwunge ari cyo 
“Ibyakozwe n’Intumwa” cyo kivuga amateka y’itorero rya Gikristo rya mbere. Igitabo 
giheruka ibindi muri uru rwunge ari cyo ” Intambara Ikomeye ” kivuga amateka y’intambara 
mu gihe cyacu kigakomeza mu murongo wa Gihanuzi kikageza igihe isi izagirirwa nshya. 
{AnA 6.1} 

Kuva iki gitabo kivuga “Igitekerezo cy ’Abahanuzi n’AbamF cyasohoka ubwa mbere 
cyagiye gikundwa aho cyageraga hose bityo bigatuma gicapwa cyane hagahindurwa ingano 
yacyo ariko amagambo yo ntiyigere ahinduka. {AnA 6.2} 

Icyifuzo kivuye ku mutima w’abanditsi n’inama ishinzwe kurinda umurage w’inyandiko za 
Ellen G. White ni uko, iki gitabo n’ibyigisho bikirimo bikungahaye mu kwizera Imana 
n’Umwana wayo, Umukiza w’isi, ndetse n’inkuru zirimo zivuga iby’ubuntu bw’Imana 
bwagiye bugaragarira mu mibereho y’abagabo n’abagore bakomeye bo mu Isezerano rya 
Kera, byashimangira imibereho yo kwizera kandi bikamurikira intekerezo z’abantu bose 
bagisoma. {AnA 6.3} 

IJAMBO RY’IBANZE - Uruzabibu rw’Imana 


Ubwo Imana yahamagaraga Aburahamu ngo ave muri bene wabo basengaga ibigirwamana 
maze ikamutegeka kujya gutura mu gihugu cy’i Kanani, byari mu mugambi wo kugeza ku 
batuye isi yose impano zihebuje izindi ijuru ritanga. Imana yaravuze iti: “Nzaguhindura 
ubwoko bukomeye, nzaguha umugisha, nzogeza izina ryawe, uzabe umugisha.” (Itangiriro 
12:2). Aburahamu yahamagariwe kugira icyubahiro gikomeye ari cyo cyo kuba umubyeyi 
w’ubwoko bwagombaga kuba abarinzi n’ababungabunga ukuri kw’Imana ku isi mu myaka 
amagana menshi. Ubwo bwoko ni bwo amahanga yose yo ku isi yagombaga guhererwamo 
umugisha binyuze mu kuza kwa Mesiya wasezeranywe. {AnA 8.1} 

Abantu bari bari hafi yo kwibagirwa Imana nyakuri. Intekerezo zabo zari zarijimishijwe no 
gusenga ibigirwamana. Amategeko y’Imana “yera, akiranuka kandi meza” (Abaroma 7:12), 
abantu bashishikariraga kuyasimbuza amategeko ahuje n’imigambi y’imitima yabo yari 
yuzuye ubugome no kwikanyiza. Ariko Imana mu buntu bwayo ntiyabarimbuye. Imana 
yagambiriye kubaha amahirwe yo kumenyana nayo ibinyujije mu itorero ryayo. Imana 
yagambiriye ko amahame yahishuwe binyuze mu bwoko bwayo yazaba inzira yo kugarura 
ishusho y’Imana mu muntu. {AnA 8.2} 

Amategeko y’Imana agomba guhabwa agaciro gakomeye, ubutware bwayo bugomba 
gushimangirwa; kandi uyu murimo ukomeye ndetse w’icyubahiro wahawe inzu ya Isirayeli. 
Imana yabatandukanyije n’abandi bantu bo ku isi kugira ngo ibahe inshingano yera. 
Yabaragije amategeko yayo, kandi yagambiriye ko binyuze muri bo abantu bose bakomeza 
kuyimenya. Bityo rero, umucyo wo mu ijuru wagombaga kumurikira isi igoswe 
n’umwijima, kandi ijwi ryagombaga kumvikana rirarikira abantu bose kuzibukira gusenga 
ibigirwamana ahubwo bagakorera Imana nzima. {AnA 9.1} 

Imana yakuje “imbaraga nyinshi n’amaboko menshi,” (Kuva 32:11) ubwoko yitoranyirije 
mu gihugu cya Misiri. “Atuma Mose umugaragu we, na Aroni yatoranije. Bashyira hagati 
yabo ibimenyetso bye, bakorera ibitangaza mu gihugu cya Hamu.” “Ihana Inyanja Itukura, 
irakama: Nuko ibacisha imuhengeri nko mu butayu.” Zaburi 105:26, 27; 106:9. {AnA 9.2} 

Imana yarabarokoye ibakura mu bubata kugira ngo ibajyane mu gihugu cyiza, icyo mu 
kugira neza kwayo yari yarabateguriye ngo bagihungiremo ababisha babo. Yarabizaniye 
maze ibagotesha amaboko yayo ahoraho iteka, bityo kubw’ineza n’ubuntu byayo nabo 
bagombaga kwerereza izina ryayo kandi bakarihesha ikuzo mu isi yose. {AnA 9.3} 

“Kuko ubwoko bw’Uwiteka ari bwo gakondo ye, aba Yakobo ari bo mugabane w’umwandu 
we. Ubwo bwoko yabubonye mu gihugu kidaturwamo, mu butayu butarimo abantu iwabo 
w’inyamaswa zihuma; arabugota, arabukuyakuya, aburinda nk’imboni y’ijisho rye. Nk’uko 

ikizu gikangura ibyana byacyo, kigahungiriza amababa hejuru yabyo. Kigatanda amababa, 
kikabijyana, kikabiheka ku mababa yacyo: Ni ko Uwiteka yari umuyobora wabwo wenyine, 
nta mana y’inyamahanga yari kumwe nabwo.” (Gutegeka 32:9-12). Uko ni ko Imana 
yizaniye Abisirayeli irabishyira kugira ngo bibere mu gicucu cy’Isumbabyose. Mu buryo 
bw’igitangaza, barinzwe ibyago bahuraga nabyo igihe bazereraga mu butayu, kandi 
nk’ishyanga ryatoranyijwe, amaherezo baje gutuzwa mu Gihugu cy’Isezerano. {AnA 9.4} 

Umuhanuzi Yesaya yifashishije umugani, yavuganye impuhwe nyinshi iby’igitekerezo cyo 
guhamagarwa kw’Abisirayeli no guhugurirwa guhagarara mu isi bagahagararira Yehova, 
kandi bakera imbuto z’imirimo myiza yose: {AnA 10.1} 

“Reka ndirimbire umukiza wanjye indirimbo y’uruzabibu rwe. Umukunzi wanjye yari afite 
urutoki rw’uruzabibu ku musozi urumbuka. Ararutabirira, arurimburamo amabuye, 
aruteramo insina y’umuzabibu y’ubwoko bwiza cyane, arwubakamo inzu y’amatafari 
ndende, acukuramo n’urwina; nuko yiringira ko ruzera inzabibu, ariko rwera indibu.” 
Yesaya 5:1, 2. {AnA 10.2} 

Imana yari ifite umugambo wo kugeza umugisha ku bantu bose ibinyujije mu ishyanga 
ryatoranyijwe. Umuhanuzi yaravuze ati: “kuko urutoki rw’Uwiteka Nyiringabo, ari inzu ya 
Isirayeli, n’Abayuda ni insinayishimiraga.” Yesaya 5:7. {AnA 10.3} 

Ubu bwoko bwaragijwe Ibyanditswe byera by’Imana. Bwari bugoteshejwe amahame 
y’amategeko y’amategeko yayo, ari yo mahame ahoraho iteka ryose yerekeye ukuri, 
ubutabera n’ubutungane. Kumvira ayo mahame byari kubarinda, kuko yari kubakiza kuba 
barimburana hagati yabo ubwabo kubw’imikorere yuzuye icyaha. Nk’inzu y’amatafari 
ndende, Imana kandi yashyize ingoro yayo yera hagati mu Bisirayeli. {AnA 10.4} 

Kristo ni we wari umwigisha wabo. Nk’uko yabanye nabo mu butayu, ni ko yagombaga 
gukomeza kubabera umwigisha n’umuyobozi. Mu ihema ry’ibonaniro no mu ngoro yayo, 
ikuzo ry’Imana ryabaga muri Shekina yera yari hejuru y’intebe y’imbabazi. Imana yahoraga 
ibagaragariza ubutunzi bw’urukundo rwayo no kwihangana kwayo. {AnA 10.5} 

Binyuze kuri Mose, Abisirayeli bamenyeshejwe umugambi w’Imana kandi ibyagombaga 
gutuma bagubwa neza birasobanurwa. Yarababwiye ati: “kuko muri ubwoko bw’Uhoraho 
Imana yanyu yitoranyirije. Yabahisemo mu yandi mahanga yose yo ku isi, kugira ngo 
mumubere ubwoko bw’umwihariko.” Ivugururamategeko 7:6 (Bibiliya Ijambo ry’Imana). 
{AnA 11.1} 

“Uyu munsi mwiyemereye ko Uhoraho ari Imana yanyu kandi ko muzamuyoboka 
mukitondera amateka n’amabwiriza ye, mukubahiriza ibyemezo yafashe. Uhoraho nawe 

yabasezeranyije ko muzamubera ubwoko bw’umwihariko, bukurikiza amabwiriza ye yose. 
Azahatonesha kuruta andi mahanga yose yaremye, abaheshe icyubahiro n’ikuzo n’ishema. 
Nuko rero muzamubere ubwoko bwe bwite yitoranyirije nk’uko yabisezeranye.” 
Ivugururamategeko 7:6; 26:17-19. {AnA 11.2} 

Abana ba Isirayeli bagombaga gutura aho Uwiteka yabageneye hose. Amahanga yose 
yaretse kuramya no gukorera Imana nyakuri yagombaga kumeneshwa. Ariko umugambi 
w’Imana wari uko kubwo guhishurira imico yayo mu Bisirayeli, abantu bagombaga 
kuyigarukira. Isi yose yagombaga kugezwaho irarika ry’ubutumwa bwiza. Binyuze mu 
nyigisho zatangirwaga mu murimo wo gutamba ibitambo, Kristo yagombaga kwererezwa 
imbere y’amahanga, kandi abari kumurebaho bose bakabaho. Nk’uko byagendekeye 
Rahabu, Umunyakananikazi cyangwa Rusi, Umumowabukazi, abantu bose baretse 
kuyoboka ibigirwamana maze bakaramya Imana nyakuri bagombaga kwifatanya n’ubwoko 
bwayo bwatoranyijwe. Uko Abisirayeli biyongeraga, bagombaga kwagura imbibi kugeza 
igihe ubwami bwabo bukwiye isi yose. {AnA 11.3} 

Ariko Isirayeli ya kera ntiyasohoje umugambi w’Imana. Uwiteka yaravuze ati: “Nari 
narakubuze uruzabibu rwiza cyane, umubyare utunganye rwose: none se wahindutse ute 
ukambera nk’igiti cy’ingwingiri cy’uruzabibu ntazi?” “Isirayeli ni uruzabibu rurumbuka, 
rwera imbuto zarwo.” “Yemwe mwa baturage b’i Yerusalemu mwe, namwe bagabo b’i 
Buyuda, nimudukize jyewe n’uruzabibu rwanjye. Ikintu nari nkwiriye gukorera uruzabibu 
rwanjye nasize ni ikihe? Ko nari niringiye ko ruzera inzabibu, ni iki cyatumye rwera indibu? 
Noneho rero reka mbabwire ibyo ngiye gukorera urutoki rwanjye. Nzasenya uruzitiro 
rwarwo, maze rwonwe rwose; nsenye n’inkike yarwo, runyukanyukwe; kandi nzarurimbura; 
ntiruzicirwa, ntiruzahingirwa; ahubwo ruzameramo imifatangwe n’amahwa; kandi 
nzategeka ibicu bye kurugushamo imvura. Kuko ... yabiringiragamo imanza zitabera, ariko 
abasangamo kurenganya; yabiringiragamo gukiranuka; ariko abasangamo umuborogo.” 
Yeremiya 2:21; Hoseya 10:1; Yesaya 5:3-7. {AnA 11.4} 

Imana ibinyujije muri Mose, yari yareretse ubwoko bwayo ingaruka yo kutumvira. Kubwo 
kwanga kubahiriza isezerano ryayo, bari kuba bitandukanyije n’ubugingo bw’Imana, kandi 
imigisha yayo ntiyashoboraga kubageraho. Rimwe na rimwe bumviraga iyo miburo maze 
imigisha myinshi ikagera ku ishyanga ry’Abayuda kandi kubwabo ikagera no ku mahanga 
abakikije. Ariko akenshi mu mateka yabo bibagirwaga Imana kandi ntibazirikane amahirwe 
akomeye bafite nk’abayihagarariye. Bateshutse ku murimo yari yarabasabye gukora, kandi 
ntibaba abayobozi mu by’umwuka ba bagenzi babo ndetse ntibababera n’urugero rwera. 
Bishakiraga kwikubira imbuto z’uruzabibu bari barahawe gucunga nk’ibisonga. Kurarikira 
n’umururumba byabateye gusuzugurwa n’abapagani ubwabo. Uko ni ko Abanyamahanga 

babonye urwaho rwo gusobanura nabi imico y’Imana n’amategeko y’ingoma yayo. {AnA 

12 . 1 } 

N’umutima wa kibyeyi, Imana yihanganiye ubwoko bwayo. Yagiye ibinginga kubw’ubuntu 
bagiye bagirirwa n’ubwo bagiye bamburwa. Yabagaragarije ibyaha byabo kandi 
irabihanganira igategereza ko bazirikana ibyo ibakorera. Yohereje abahanuzi n’intumwa 
kugira ngo basabe abahinzi umusaruro w’uruzabibu; ariko aho kubakira neza, abo bantu bari 
bafite ubushishozi n’imbaraga y’umwuka babafashe nk’abanzi. Abahinzi bo mu ruzabibu 
batoteje kandi bica izo ntumwa n’abahanuzi. Imana yongeye kohereza izindi ntumwa nazo 
zagenjwe nk’iza mbere, ariko noneho abahinzi berekanye urwango rurushijeho gukomera. 
{AnA 13.1} 

Gukurwago gutoneshwa n’Imana byabayeho mu gihe cyo kujyanwa mu bunyage byateye 
benshi kwihana, ariko bamaze kugaruka mu Gihugu cy’Isezerano, ubwoko bw’Abayahudi 
bwongeye gukora amakosa yakozwe n’abakurambere babo bituma bikururira amakimbirane 
ya politiki hagati yabo n’amahanga abakikije. Abahanuzi Imana yohereje kugira ngo 
bakosore ibibi byari biganje bakiranwe urwikekwe no gusuzugurwa byari byaragiriwe 
intumwa zari zaraje mu bihe bya kera; kandi muri ubwo buryo uko imyaka yahitaga indi 
igataha, ni ko abari abarinzi b’uruzabibu bongeraga icyaha cyabo. {AnA 13.2} 

Uruzabibu rwiza rwatewe ku misozi ya Palesitina n’Umuhinzi wo mu ijuru rwasuzuguwe 
n’Abisirayeli kandi amaherezo baza kujugunywa hanze y’inkike zarwo. Bararukandagiye 
bararuribata maze bizera ko barurimbuye by’iteka ryose. Nyiri uruzabibu yarukuyeho maze 
ntibongera kurubona. Nyiri uruzabibu yongeye kurutera, ariko noneho arutera mu rundi 
ruhande rw’inkike aho ububiko bw’inzabibu butashoboraga kugaragara. Amashami anagana 
hejuru y’inkike, kandi andi mashami ashobora guterwaho, ariko igishyitsi ubwacyo 
cyashyizwe aho abantu batashobora kugera cyangwa ngo bacyangize. {AnA 13.3} 

Ubutumwa butanga inama kandi bucyaha bwatanzwe bunyujijwe ku bahanuzi bashyize 
ahagaragara umugambi uhoraho Imana ifitiye inyokomuntu, bufite agaciro kihariye ku 
bagize itorero ry’Imana ku isi muri iki gihe kuko ari bo barinzi b’uruzabibu rwayo. 
Urukundo Imana ikunda abantu n’umugambi ibafitiye w’agakiza kabo byahishuwe neza mu 
nyigisho z’abahanuzi. Igitekerezo cyo guhamagarwa kw’Abisirayeli, kunesha kwabo ndetse 
no gutsindwa, gukomorerwa kwabo bakongera guhabwa ubuntu bw’Imana, uko banze 
Nyir’uruzabibu, ndetse n’ishyirwa mu bikorwa ry’umugambi w’ibihe byose bikozwe 
n’abasigaye bakiranuka bagomba gusohorezwa amasezerano yose yatanzwe; ibi ni byo 
byabaye insanganyamatsiko intumwa z’Imana zabwiraga itorero ryayo mu myaka amagana 
menshi yashize. No muri iki gihe cyacu, ubutumwa Imana igeza ku itorero ryayo (ku 

bacunga uuzabibu rwayo nk’abahinzi bakiranuka), ntabwo butandukanye n’ubwavugiwe 
mu bahanuzi ba kera: {AnA 14.1} 

“Nimuririmbire uruzabibu rwa vino. Jyewe Uwiteka ni jye ururinda nzajya ndwuhira ibihe 
byose, nzarurinda ku manywa na nijoro, ngo hatagira urwangiza .” Yesaya 27:2, 3. {AnA 
14.2} 

Mucyo Isirayeli yiringire Imana. Ubu Umutware nyir’uruzabibu ari gukoranyiriza hamwe 
imbuto z’agaciro kenshi azikuye mu bantu b’amahanga yose n’amoko yose amaze igihe 
kirekire ategereje. Vuba bidatinze azaza mu be; kandi kuri uwo munsi w’ibyishimo, 
amaherezo umugambi uhoraho w’Imana ku nzu ya Isirayeli uzasohora. “Iminsi izaza 
Yakobo azashinga imizi, Isirayeli azapfundika arabye ururabyo; kandi bazakwiza isi yose 
imbuto.” Yesaya 27:6. {AnA 14.3} 

UMUGABANE WA I- KUVA MU MBARAGA UKABA UMUNYANTEGE NKE 


“Uwiteka avuga atya ati: ‘Umunyabwengeye kwirata ubwenge bwe, n’intwariye kwirata 
ubutwari bwayo, umutunzi ye kwirata ubutunzi bwe, ahubwo uwirata yirate ibi yuko 
asobanukiwe, akamenya yuko ari jye Uwiteka ugirira imbabazi no kutabera no 
gukiranuka mu isi, kuko ibyo ari byo nishimira. ’ Ni ko Uwiteka avuga. ” Yeremiya 9:23, 
24. 

IGICE CYA 1 - SALOMO 


Mu gihe cy’ubwami bwa Dawidi n’ubwa Salomo, Isirayeli yabaye igihugu gikomeye mu 
bindi bihugu kandi cyari gifite amahirwe menshi yo kugaragaza ubushobozi bukomeye ku 
ruhande rw’ukuri no gutungana. Izina ry’Imana ryaheshejwe ikuzo n’icyubahiro, kandi 
umugambi Abisirayeli bari barashyiriwe mu Gihugu cy’Isezerano wasaga rwose n’ugiye 
gusohora. Inzitizi zakuweho, kandi abazaga gushaka ukuri bavuye mu bihugu by’abapagani 
ntibaburaga gusubira iwabo banyuzwe. Habayeho guhinduka kandi itorero ry’Imana ku isi 
riraguka kandi rigubwa neza. {AnA 16.1} 

Salomo yasizwe amavuta kandi yimikwa mu mpera z’imyaka yo kubaho kwa se Dawidi 
weguye maze akamuraga ubwami. Imyaka ye ya mbere ari ku ngoma yaranzwe no 
kurabagiranishwa n’amasezerano, kandi byari umugambi w’Imana ko agenda arushaho 
kugwiza imbaraga n’icyubahiro, akagira imico ijya usa n’iy’Imana, kandi kubw’ibyo 
agatera ubwoko bwe gusohoza inshingano yabwo yera nk’ababikijwe ukuri kw’Imana. 
{AnA 17.1} 

Dawidi yari azi ko umugambi mukuru Imana ifitiye Abisirayeli uzagerwaho gusa ari uko 
abayobozi n’ubwoko bwose babaye maso udacogora bagashaka kugera ku rugero bari 
barahawe. Dawidi yari azi ko kugira ngo umuhungu we Salomo asohoze inshingano Imana 
yari yarashimishijwe no kumuha, ntabwo uwo mwami wari ukiri umusore yagombaga kuba 
umurwanyi ukomeye , umuyobozi w’ikirenga n’umwami gusa, ahubwo yagombaga kuba 
umuntu ukomeye, w’umutima mwiza, umwigisha w’ubutungane kandi akaba intangarugero 
mu kuba indahemuka. {AnA 17.2} 

Dawidi yuje umutima w’ineza kandi amaramaje, yingingiye Salomo guhagarara kigabo, 
kuba inyangamugayo, kurangwa n’imbabazi n’ubugwaneza bwuje urukundo agaragariza 
abo ategeka, kandi mu mikoranire ye yose n’amahanga yo ku isi akajya yubahisha Imana 
akayihesha ikuzo ndetse akagaragaza ubwiza bw’ubutungane. Ibigeragezo byinshi n’ibintu 
bikomeye Dawidi yari yaranyuzemo mu mibereho ye byari byaramwigishije agaciro k’imico 
y’ubupfura kandi mu ipfa rye bimutera kubwira umuhungu we yeruye agira ati: “Utegekesha 
abantu gukiranuka agatwara yubaha Imana, azahwana n’umuseke utambitse w’izuba rirashe, 
n’igitondo kitagira igicu; igihe ubwatsi bushya bwarukiye mu butaka ku bw’itangaze 
ry’umuhituko w’imvura.” 2 Samweli 23:3,4. {AnA 17.3} 

Mbega amahirwe Salomo yari afite! Iyo akurikiza amabwiriza se yamuhaye ayabwirijwe 
n’ijuru, ubwami bwe bwajyaga kuba ubw’ubutungane nk’ubuvugwa muri Zaburi ya Zaburi 
72. {AnA 18.1} 

“Uhe umwami guca imanza kwawe, 

Uhe umwana w’umwami kutabera kwawe. 

Azacira abantu bawe imanza zitabera, 

N’abanyamubabaro bawe azabacira imanza z’ukuri,... 

Azamera nk’imvura imanuka, 

Ikanyagira ibyasi biciwe, 

Nk’ibitonyanga bitonyangira ubutaka. 

Mu minsi ye, abakiranutsi bazashisha, 

Kandi hazabaho amahoro menshi, 

Kugeza aho ukwezi kuzashirira. 

Azatwara ahereze ku nyanja, ageze ku yindi nyanja, 

Kandi ahereye kuri rwa ruzi, ageze ku mpera y’isi. 

Abami b’i Tarushishi n’abami bo ku birwa bazazana amaturo. 

Abami b’i Sheba n’abami b’i Seba bazazana ikoro. 

Abami bose bazamwikubita imbere, 

Amahanga yose azamukorera. 

Kuko azakiza umukene, ubwo azataka; 

N’umunyamubabaro utagira gitabara. 

Bazamusabira iteka, bamusabira umugisha umunsi wire. 

Izina rye rizahoraho iteka ryose; 

Izina rye rizahoraho, izuba rikiriho: 

Abantu bazisabira umugisha wo guhwana na we, 

Amahanga yose azamwita umunyehirwe. 

Uwiteka Imana, niyo Mana y’Abisirayeli, ihimbazwe; Ni yo yinyine ikora ibitangaza: 

Izina ryayo ry’icyubahiro rihimbazwe iteka; 

Isi yose yuzure icyubahiro cyayo. 

Amen, kandi Amen.” (AnA 18.2} 

Mu busore bwe, Salomo yakurikiye inzira se yari yarahisemo, kandi yamaze imyaka 
myinshi agenda atunganye. Ubuzima bwe bwaranzwe no kubaha amategeko y’Imana 
adakebakeba. Mu myaka ya mbere y’ubwami bwe, yajyanaga n’abajyanama be i Gibeyoni 
ahari ihema ry’ibonaniro ryari ryarubakiwe mu butayu, maze akahahurira n’abajyanama be 
b’inkoramutima, ari bo: “abatware batwara ibihumbi, n’abatwara amagana, n’abacamanza”, 
“n’ibikomangoma byose byo mu Isirayeli hose” “n’abatware b’amazu ya ba sekuruza,“. 
Bafatanyirijwe hamwe gutambira Imana ibitambo ndetse no kwiyegurira burundu gukora 
umurimo w’Uwiteka (2 Ngoma 1:2). Kubera gusobanukirwa n’ubugari bw’inshingano 
zijyana n’umwanya we nk’umwami, Salomo yumvaga ko niba abafite ishingano zikomeye 

bashaka gusohoza inshingano zabo, bagomba gushaka Isoko y’Ubwenge ikabayobora. Ibyo 
byamuteye gushishikariza abajyanama be kwifatanya nawe n’umutima wose mu kuzirikana 
neza ko Imana ibemera. {AnA 19.1} 

Umwami Salomo yifuje ubwenge n’ubushishozi kugira ngo akore umurimo Imana yari 
yaramuhaye gukora, kandi ibyo abirutisha ibyiza byose byo ku isi. Yifuje kugira intekerezo 
zibangutse, umutima ujijutse ndetse n’umwuka w’ubugwaneza. Iryo joro Uwiteka 
yabonekeye Salomo mu nzozi maze aramubwira ati: “Nsaba icyo ushaka nkiguhe.” Mu 
gisubizo yatanze, uyu mwami wari ukiri muto kandi nta bunararibonye afite, yagaragaje uko 
yumva ari umunyantege nke ndetse n’uko akeneye ubufasha. Yaravuze ati: “Wagiriye data 
Dawidi ineza nyinshi, kuko yagendanaga ukuri no gukiranuka imbere yawe, agutunganiye 
mu mutima we, kandi wamugeneye kumugirira iyi neza ikomeye, umuha umwana we ngo 
yicare ku ntebe y’ubwami bwe, nk’uko biri none. Nuko none, Uwiteka Mana yanjye, 
wimitse umugaragu mu cyimbo cya data Dawidi, ariko ndi umwana muto; sinzi iyo biva 
n’iyo bijya. Kandi umugaragu wawe ndi hagati y’ abantu bawe watoranyije b’ubwoko 
bukomeye butabarika. Nuko rero uhe umugaragu wawe umutima ujijutse, ngo nshobore 
gucira abantu bawe imanza, kugira ngo menye gutandukanya ibyiza n’ibibi. Mbese ni nde 
washobora gucira ubu bwoko bwawe bukomeye imanza? {AnA 19.2} 

“Maze ayo magambo anezeza Uwiteka, kuko ari yo Salomo yamusabye. Imana iherako 
ibwira Salomo iti: “Kuko ibyo ari byo usabye, ukaba udasabye kurama, ntusabe n’ubutunzi 
cyangwa ko abanzi bawe bapfa; ahubwo ukisabira ubwenge bwo kumenya guca imanza 
zitabera; nuko nkugiriye uko unsabye; dore nguhaye umutima w’ubwenge ujijutse; mu 
bakubanjirije cyangwa mu bazakurikira ntawe uzahwana nawe. Kandi nguhaye n’ibyo 
utansabye, ubutunzi n’icyubahiro, bizatuma nta mwami n’umwe wo mu bandi bami 
uzahwana nawe iminsi yose yo kubaho kwawe. {AnA 20.1} 

“Nuko kandi, nugendera mu nzira zanjye ukitondera amateka n’amategeko yanjye, nk’uko 
so Dawidi yazigenderagamo, nzakongerera kurama.” lAbami 3:5-14; 2 Ngoma 1:7-12. 
{AnA 20.2} 

Nuko Uwiteka asezerana ko azabana na Salomo nk’uko yabigenjereje Dawidi. Igihe 
umwami yari kugendera imbere y’Uwiteka atunganye, agakora ibyo Imana yari 
yaramutegetse, intebe y’ubwami bwe yari gukomera kandi ingoma ye yari kuba uburyo 
buhesha Isirayeli ikuzo nk’ “ishyanga rikomeye, ubwoko bw’ubwenge n’ubuhanga”, ndetse 
ikaba umucyo umurikira amahanga ayikikije. Gutegeka kwa kabiri 4:6. {AnA 20.3} 

Imvugo Salomo yakoresheje igihe yasengeraga imbere y’igicaniro cy’i Gebeyoni, yerekana 
kwicisha bugufi kwe ndetse n’uko yifuzaga cyane kubaha Imana. Umwami yasanze ko 

adafashijwe n’Imana, yari kuba ari umunyantege nke nk’umwana muto ntashobore kuzuza 
inshingano ashinzwe. Yari azi ko adafite ubwenge bwo gushishoza, kandi kumva ubukene 
bukomeye yari afite ni byo byamuteye gusaba Imana ubwenge. Mu mutima we ntiharimo 
icyifuzo cyo kwizirikana ubwe ashaka ubwenge buzamusumbisha abandi. Yifuzaga 
gusohoza inshingano ze akiranutse, bityo ahitamo impano yashoboraga kuba inzira 
ibashisha ingoma ye guhesha Imana ikuzo. Salomo ntiyigeze agira ubukire cyangwa ngo 
abe umunyabwenge ndetse ngo akomere nk’igihe yatuye akavuga ati: “Ndi umwana muto; 
sinzi iyo biva n’iyo bijya.” lAbami 3:7. {AnA 21.1} 

Muri iki gihe, abantu bari mu myanya y’ubuyobozi bakwiriye gushaka uko biga isomo 
ryigishwa n’isengesho rya Salomo. Uko umuntu afite umwanya wo ku rwego rwo hejuru, ni 
ko inshingano agomba gusohoza irushaho gukomera, ni nako impinduka ateza zirushaho 
kwaguka, ndetse ni nako aba akeneye cyane kwishingikiriza ku Mana. Uwo muntu akwiriye 
guhora yibuka ko guhamagarirwa kugira icyo akora bijyana no guhamagarirwa kugendana 
ubushishozi imbere y’abantu bagenzi be. Agomba guhagarara imbere y’Imana afite 
umutima w’umwigishwa. Ntabwo umwanya umuntu afite umuha kwera kw’imico. Kubaha 
Imana no gukurikiza amategeko yayo ni byo bibashisha umuntu gukomera by’ukuri. {AnA 
21 . 2 } 

Imana dukorera ntirobanura ku butoni. Iyahaye Salomo umutima w’ubushobozi n’uyu 
munsi ishaka guha abana bayo uwo mugisha. Ijambo ryayo riravuga riti: “Ariko niba hariho 
umuntu muri mwe ubuze ubwenge, abusabe Imana, iha abantu bose itimana, itishama, kandi 
azabuhabwa.” (Yakobo 1:5). Iyo umuntu ufite inshingano yifuje ubwenge akaburutisha 
kwifuza ubutunzi, imbaraga cyangwa kuba igihangange, ntazakorwa n’isoni. Bene uwo 
muntu azigira ku Mwigisha Mukuru. Ntabwo azamwigiraho icyo agomba gukora gusa 
ahubwo azamwigiraho n’uko agomba kugikora mu buryo Imana yemera. {AnA 21.3} 

Igihe cyose umuntu Imana yahaye umutima w’ubushishozi n’ububasha akomeje 
kuyiyegurira, ntabwo azigera agaragaza umwuka wo kwifuza umwanya wo hejuru, kandi 
ntabwo azashaka gutegeka cyangwa kugenga abandi. Ntagushidikanya abantu bagomba 
kugira inshingano; ariko aho kumaranira ikuzo, umuyobozi nyakuri azasabira kugira 
umutima w’ubwenge wo gutandukanya icyiza n’ikibi. {AnA 22.1} 

Inzira y’abayobozi ntiyoroshe. Ariko ingorane zose bahura nazo bagomba kuzibonamo 
guhamagarirwa gusenga. Ntibakwiriye na mba kunanirwa kugisha inama Isoko ikomeye 
y’ubwenge bwose. Nibakomezwa kandi bakamurikirwa n’Umukoresha Mukuru, 
bazabashishwa guhagaraga bashikamye batsinde imbaraga mbi, kandi batandukanye ukuri 
n’ikinyoma, icyiza n’ikibi. Bazemeza icyo Imana yemera, kandi bazarwanya kwinjira 
kw’amahame y’ibinyoma mu murimo wayo bivuye inyuma. {AnA 22.2} 

Uwiteka yahaye Salomo ubwenge yifuje aburutishije ubutunzi, icyubahiro no kurama. 
Isengesho rye asaba umutima w’ubwenge no kujijuka, n’umwuka w’ubugwaneza 
ryarasubijwe. “Nuko Imana iha Salomo ubwenge n’ubuhanga bwinshi cyane n’umutima 
wagutse bitagira akagero nk’umusenyi wo mu kibaya cy’inyanja utabarika. Ubwenge bwa 
Salomo bwarutaga ubw’abanyabwenge bose b’iburasirazuba n’aba Egiputa bose. Yarushaga 
abandi bantu bose ubwenge . . . yamamara atyo mu mahanga yose amukikije.” 1 Abami 
4:29-31(5:9-11). {AnA 22.3} 

“Nuko Abisirayeli bose bumvise uko umwami yaciye urwo rubanza, baramutinya, kuko 
babonye ko ubwenge bw’Imana bwari muri we bwo guca imanza zitabera.” (1 Abami 3:28). 
Imitima y’abantu yayobotse Salomo nk’uko bari barayobotse Dawidi, kandi bamwubahaga 
muri byose. “Nuko Salomo mwene Dawidi akomezwa mu bwami bwe, Uwiteka Imana ye 
ibana na we, iramukuza cyane.” 2 Ngoma 1:1. {AnA 22.4} 

Mu gihe cy’imyaka minshi, ubuzima bwa Salomo bwaranzwe no kuyoboka Imana, 
n’ubutungane no kudakebakeba, kandi yumvira amategeko y’Imana atazuyaza. Yayoboye 
igihugu cye mu mishinga y’ingenzi kandi ibijyana n’ubwami byose abiyoborana ubwenge. 
Ubutunzi bwe n’ubwenge bwe, inyubako z’ibitangarirwa n’ibindi bikorwa by’igihugu 
yubatse mu myaka ibanza y’ingoma ye, umuhati, ubutungane, ubutabera n’ubugwaneza 
yagaragaje mu magambo no mu bikorwa, byatumye abaturage be bamuyoboka kandi 
atangarirwa ndetse yubahwa cyane n’abami b’ibihugu byinshi. {AnA 23.1} 

Mu gice cya mbere cy’ingoma ya Salomo, izina ry’Uwiteka ryarubashywe cyane. Ubwenge 
n’ubutungane umwami yagaragazaga byahamirije amahanga yose ko ugukomera kw’imico 
y’Imana yakoreraga. Hashize igihe Isirayeli ari umucyo w’isi, ugaragaza gukomera kwa 
Yehova. Ntabwo ikuzo nyakuri ry’imyaka ibanza yo ku ngoma ya Salomo ryari rishingiye 
ku bwenge bwe bw’indengakamere, ku bukungu butangaje, ku gukomera kwe 
kutagereranywa ndetse no kwamamara kwe. Ahubwo ryari rishingiye ku cyubahiro 
yahesheje izina ry’Imana ya Isirayeli binyuze mu gukoresha neza impano Ijuru ryamuhaye. 
{AnA 23.2} 

Uko imyaka yagendaga ihita n’ubwami bwa Salomo bukarushaho gukomera, ni ko 
yaharaniraga kubaha Imana yongera imbaraga z’ubwenge n’iz’iby’umwuka, kandi 
agakomeza kugeza ku bandi imigisha yabonaga. Nta wundi muntu wari usobanukiwe 
kurusha Salomo ko ubuntu bwa Yehova ari bwo yakeshaga gukomera, ubwenge 
n’ubuhanga, kandi ko izo mpano yari yaraziherewe kugira ngo amenyekanishe Umwami 
w’abami ku isi. {AnA23.3} 

Salomo yakundaga by’umwihariko kwiga amateka y’ibyaremwe, ariko ubushakashatsi bwe 
ntibwibandaga mu ishami rimwe gusa ry’ubumenyi. Binyuze mu kwiga ibyaremwe byose 
abishimikiriye, byaba ibifite ubugingo n’ibibitabugira, Salomo yabashije gusobanukirwa 
Umuremyi neza. Haba mu mbaraga ziba mu byaremwe, mu biba munsi y’ubutaka, mu 
nyamaswa ndetse no ku giti cyose n’utwatsi twose n’indabo, yabibonagamo guhishurwa 
k’umwenge bw’Imana; kandi uko yaharaniraga kumenya ibiruseho, kumenya Imana kwe 
n’urukundo ayikundwa byarushagaho kwiyongera. {AnA 24.1} 

Ubwenge Salomo yari yarahawe n’Imana bugaragarira mu ndirimbo z’ibisingizo n’imigani 
myinshi. “Yahimbye imigani ibihumbi bitatu n’indirimbo igihumbi n’eshanu. Kandi yari azi 
gusobanura ibiti, uhereye ku myerezi y’i Lebanoni ukageza kuri ezobu imera ku mazu; yari 
azi gusobanurainyamaswan’ibisigan’ibikururukan’amafi.” 1 Abami4:32,33. {AnA24.2} 

Mu migani ya Salomo hagaragaramo amahame aranga imibereho itunganye n’umuhati 
ukomeye. Ni amahame akomoka mu ijuru kandi atera kuyoboka Imana, ni amahame 
akwiriye kuyobora icyo umuntu akora cyose mu buzima. Gukwirakwiza ayo mahame no 
kuzirikana ko Imana ari yo ikwiriye gusingizwa kose n’icyubahiro, ni byo byatumye imyaka 
ibanza y’ingoma ya Salomo iba igihe cyo guteza imbere imico mbonera ndetse no kugubwa 
neza mu by’ubutunzi. {AnA 24.3} 

“Hahirwa umuntu ubonye ubwenge, n’umuntu wiyungura kujijuka. Kubugenza biruta 
kugenza ifeza kandi indamu yabwo iruta iy’izahabu nziza. Buruta amabuye ya marijani 
kandi mu byo wakwifuza byose nta na kimwe cyabuca urugero. Mu kuboko kwabwo 
kw’iburyo bufite kurama; no mu kw’ibumoso bufite ubutunzi n’icyubahiro. Inzira zabwo ni 
inzira z’ibinezeza; kandi imigendere yabwo yose ni iy’amahoro. Ababwakira bubabera igiti 
cy’ubugingo; kandi ubukomeza wese aba agira umugisha.” Imigani 3:13-18. {AnA 24.4} 

“Ubwenge muri byose ni bwo ngenzi; nuko rero shaka ubwenge; ndetse ibyo utunze byose 
ubishakishe ubuhanga.” (Imigani 4:7). “Kubaha Uwiteka ni ishingiro ry’ubwenge.” (Zaburi 
111:10). “Kubaha Uwiteka ni ukwanga ibibi; ubwibone n’agasuzuguro n’inzira y’ibibi 
n’akanwa k’ubugoryi ni byo nanga.” Imigani 8:13. {AnA 25.1} 

Iyaba Salomo mu myaka yaherutse yarumviye ayo magambo atangaje y’ubwenge! Iyaba 
uwari warigeze kuvuga ati: “Ururimi rw’umunyabwenge rwamamaza ubuhanga,” (Imigani 
15:7), kandi ubwe akaba yari yarigishije abami bo ku isi guha Umwami w’abami ikuzo 
bifuzaga guha umutegeka wo ku isi, atarigeze “avugana agasuzuguro” “ubwibone 
n’ubwirasi,” ngo yihe ikuzo rikwiriye Imana yonyine! {AnA 25.2} 

IGICE CYA 2 - INGORO NO KWEGURIRWA IMANA KWAYO 


Umugambi Dawidi yari amaze igihe kirekire afite wo kubakira Uhoraho inzu, washizwe mu 
bikorwa na Salomo. I Yerusalemu hamaze imyaka irindwi huzuye abakozi bashishikariye 
mu gusiza ahantu hari haratoranyijwe, bubaka inkuta ndende, bashinga imfatiro ngari, 
(bakoresha amabuye manini y’igiciro cyinshi, amabuye abajwe), baconga ibiti binini 
byavaga mu mashyamba y’i Lebanoni kandi bubaka ubuturo bwera bwiza cyane. lAbami 
5:17. {AnA 26.1} 

Muri icyo gihe kandi abakozi banatunganyaga imbaho n’amabuye, kandi uwo murimo 
wakorwaga n’abantu ibihumbi byinshi. Gukora ibintu byo kurimbisha ingoro y’Imana 
byagendaga neza biyobowe na Hiramu w’i Tiro, wari “umugabo w’umuhanga, uzi 
kwitegereza, . . . umuhanga w’imirimo y’izahabu n’ifeza n’imiringa n’ibyuma n’amabuye 
n’ibiti n’imyenda y’imihengeri n’iy’imikara ya kabayonga n’iy’igitare cyiza n’iya 
kamurari.” 2 Ngoma 2:13, 14. {AnA26.2} 

Nuko, ubwo inyubako yo ku musozi Moriya bayubakishaga “amabuye yatunganirijwe mu 
nganzo; nta nyundo cyangwa intorezo cyangwa ikindi kintu cyose cy’icyuma cyumvikanye 
muri iryo yubaka ryayo,” ibikoresho byiza byo muri yo (ibintu byose byari mu nzu y’Imana) 
nabyo byatunganyijwe hakurikijwe icyitegererezo umwami Dawidi yari yarahaye 
umuhungu we Salomo. (1 Abami 6:7; 2 Ngoma 4:19). Ibyo bikoresho byarimo icyotero 
cy’imibavu, ameza y’imitsima yo kumurikwa, igitereko cy’amatara n’amatara, n’ibindi 
bikoresho by’urusengero byifashishwaga mu murimo abatambyi bakoreraga ahera, ibyo 
byose byari bikozwe mu “izahabu nziza itunganyijwe.” (2 Ngoma 4:21). Ibikoresho 
by’umuringa ari byo: igicaniro cy’ibitambo bikongorwa, igikarabiro kidendeje n’inka cumi 
n’ebyiri zari munsi yacyo, n’ibikarabiro bito n’ibindi bikoresho, “umwami yabiremeshereje 
mu kibaya cya Yorodani mu rubumba hagati y’i Sukoti n’i Sereda.” (2 Ngoma 4:17). Ibyo 
bikoresho byatanzwe ari byinshi cyane ku buryo nta byajyaga kuzabura. {AnA 26.3} 

Inyubako ya cyami Salomo n’abafasha be bubakiye Imana no kugira ngo ijye ihasengerwa 
yari ifite ubwiza n’ikuzo bihebuje kandi bitagereranywa. Yari itatsweho amabuye y’igiciro, 
ikikijwe n’urubaraza rugari kandi inkuta zayo zari zometsweho imbaho z’imyerezi 
ziyagirijweho izahabu itunganye. Iyo nzu n’imitako yari iyiriho ndetse n’ibikoresho byiza 
kandi by’igiciro byari biyirimo, yari ikimenyetso gikwiriye kigaragaza itorero rizima 
ry’Imana ku isi, imaze imyaka myinshi yubaka hakurikijwe icyitegererezo cyo mu ijuru, 
kandi rikubakishwa ibikoresho bisa “n’izahabu cyangwa ifeza, cyangwa amabuye y’igiciro 
cyinshi,” “bibajwe nk’uko babaza amabuye arimbisha inyumba.” 1 Abakorinto 3:12; Zaburi 
144:12. Ku byerekeye uru rusengero rw’umwuka, Kristo ni we “buye rikomeza imfuruka. 

Muri we inzu yose iteranijwe neza, irakura ngo ibe urusengero rwera mu mwami Yesu.” 
Abefeso 2:20, 21. {AnA 27.1} 

Amaherezo urusengero Umwami Dawidi yari yagambiriye, rukaza kubakwa n’umuhungu 
we Salomo rwaje kuzura. “Ibyo Salomo yari yaribwiye mu mutima we ko azakora mu nzu 
y’Uwiteka, yabisohoje neza.” (2 Ngoma 7:11). Noneho rero kugira ngo ingoro yari ku 
musozi Moriya ibashe guturwamo “n’Uwiteka Imana, atari abantu” (1 Ngoma 29:1) nk’uko 
Dawidi yari yarabyifuje cyane, hari hasigaye umuhango ukomeye wo kuyegurira Yehova na 
gahunda yo kumuramya. {AnA 27.2} 

Aho iyi ngoro yai yubatswe hari hamaze igihe kirekire hafatwa ko ari ahantu hejejwe. Aho 
ni ho Aburahamu, umubyeyi w’abizera, yari yaragaragarije ubushake bwe bwo gutamba 
umwana we w’ikinege kubwo kumvira icyo Yehova yari yamutegetse. Aho ni ho Imana 
yavugururiye isezerano ry’umugisha yari yarasezeraniye Aburahamu, kandi ryari 
rikubiyemo isezerano ry’agahebuzo rya Mesiya ryari ryarahawe abantu ryo kubacungura 
binyuze mu gitambo cy’Umwana w’Imana isumba byose. Soma Itangiriro 22:9, 16-18. Aho 
ni ho ubwo Dawidi yatambaga ibitambo byoswa n’ibitambo by’ishimwe yuko bari amahoro 
kugira ngo ahoshe inkota ya malayika murimbuzi, Imana yamusubirishije umuriro uvuye 
mu ijuru. 1 Ngoma 21. Na none kandi abasenga Yehova bari bateraniye aho kugira ngo 
basanganire Imana yabo kandi bavugurure indahiro zabo zo kumuyoboka. {AnA 27.3} 

Igihe cyatoranyijwe cyo kwegurira Imana iyo ngoro cyari igihe cyiza cyane: Hari mu kwezi 
kwa karindwi, igihe abantu baturutse mu mpande zose z’ubwo bwami bari bafite 
akamenyero ko guteranira i Yerusalemu kugira ngo bizihize Iminsi mikuru y’Ingando. Uwo 
munsi mukuru wari usanzwe ari igihe cyo kwishima. Imirimo yo gusarura yabaga irangiye 
kandi imiruho y’imirimo y’umwaka mushya yabaga itaratangira, abantu babaga 
badahangayitse kandi bashoboraga kwirundurira muri icyo gihe cyera kandi cyuzuye 
umunezero. {AnA 28.1} 

Igihe cyagenwe kigeze, imbaga y’Abisirayeli n’intumwa zivuye mu bihugu byinshi 
by’amahanga zambaye imyenda y’agaciro, bose bateraniye mu rugo rw’urusengero. 
Ibyabereye aho byari byiza bidasanzwe. Salomo n’abakuru b’Abisirayeli n’abakomeye bo 
mu Bisirayeli, bari baturutse mu kandi gace k’umurwa, aho bari bakuye isanduku 
y’isezerano. Baturuka mu mpinga z’i Gibeyoni ahari ubuturo bwera maze bazana “ihema 
ry’ibonaniro n’ibintu byera byose byari birimo” (2Ngoma 5:5); nuko ibyo byera byibutsaga 
ibyabaye ku Bisirayeli mu gihe cya kera ubwo bazereraga mu butayu ndetse bikabibutsa 
n’uko batsinze i Kanani noneho bibona aho bibikwa hahoraho muri ya nzu itangaje cyane 
yari yarubakiwe gusimbura ihema ryagendanwaga. {AnA 28.2} 

Igihe Salomo yazanaga mu rusengero isanduku irimo ibisate bibiri by’amabuye Imana 
yandikishijeho urutoki rwayo amategeko cumi, yakurikiye urugero rwa se Dawidi. Salomo 
yateraga intambwe esheshatu agatamba ibitambo. Abatambyi bacyuye isanduku y’isezerano 
ry’Uwiteka ahantu hayo, mu nzu ahavugirwa, ahera cyane (2 Ngoma 5:7) abantu baririmba 
kandi bacuranga ndetse haba umunsi mukuru ukomeye. Bavuye ahera, bahagaze mu myanya 
yari ibagenewe. Abalewi b’abaririmbyi bari bambaye imyenda y’igitare myiza, bafite 
ibyuma bivuga na neberu n’inanga, bahagaze iruhande rw’icyotero rw’iburasirazuba bari 
kumwe n’abatambyi ijana na makumyabiri bavuza amakondera. (2 Ngoma 5:12). {AnA 
29.1} 

“Ubwo abavuzaga amakondera n’abaririmbaga bahuza amajwi, bumvikanishije ijwi rihuye 
bahimbaza bashima Uwiteka, kandi barangurura amajwi yabo n’amakondera n’ibyuma 
bivuga n’ibintu bicurangwa, bahimbaza Uwiteka bati: ‘Uwiteka ni mwiza kandi imbabazi 
ze zihoraho iteka ryose.’ Nuko muri uwo mwanya inzu iherako yuzura igicu, ni yo nzu 
y’Uwiteka. Bituma abatambi batakibasha guhagarara ngo bakore ku bw’igicu; kuko 
icyubahiro cy’Uwiteka cyuzuye inzu y’Imana.” 2 Ngoma 5:13, 14. {AnA 29.2} 

Salomo abonye ubusobanuro bw’icyo gicu aherako aravuga ati: “Uwiteka yavuze ko azaba 
mu mwijima w’icuraburindi. Ariko nakubakiye inzu yo kubamo, aho uzatura iteka ryose.” 
2 Ngoma 6:1, 2. {AnA 29.3} 

“Uwiteka ari ku ngoma; 
amahanga ahinze umushitsi: 

Yicaye ku Bakerubi: isi iranyeganyega. 

Uwiteka muri Siyoni arakomeye; 

Kandi ari hejuru y’amahanga yose. 

Bashime izina ryawe rikomeye riteye ubwoba: 

Ni we wera. 

Imbaraga z’umwami zikunda imanza zitabera, Ni wowe ukomeza ibitunganye. 

Imanza zitabera no gukiranuka, . . . 

Mushyire hejuru Uwiteka Imana yacu, 

Kandi musengere imbere y’intebe y’ibirenge bye. 

Ni we wera.” {AnA 29.4} 

Zaburi 99:1-5. 

“Salomo yari yarakoresheje uruhimbi mu muringa rungana na metero ebyiri n’igice 
z’uburebure na metero ebyeri n’igice z’ubugari na metero imwe n’igice z’ubuhagarike, 
barushyira mu rugo rw’Ingoro.” Nuko Salomo ahagarara kuri urwo ruhimbi, maze arambura 

amaboko ayerekeje hejuru asabira umugisha imbaga y’Abisirayeli bari aho. “Abisiraheli 
bari bakoranye bahagaze aho.” 2 Ngoma 6:13, 3. (BII) {AnA 30.1} 

Salomo yaravuze ati: “Uwiteka Imana ya Isirayeli ihimbazwe, ni yo yivuganiye 
n’umukambwe wanjye Dawidi mu kanwa kayo, ikabisohoresha amaboko yayo iti: . . . 
ntoranije i Yerusalemu, kugira ngo abe ari ho izina ryanjye riba.” 2 Ngoma 6: 4-6. {AnA 
30.2} 

Nuko Salomo apfukama kuri rwa ruhimbi, maze avuga abantu bose bamwumva asenga 
isengesho ryo kwegurira Imana iyo ngoro. Igihe abantu bari bubamye, umwami yazamuye 
amaboko ye ayatunga ku ijuru maze arasenga ati: “Uwiteka Mana ya Isirayeli, nta mana 
ihwanye nawe mu ijuru cyangwa mu isi, ikomeza gusohoreza isezerano abagaragu bawe no 
kubagirira ibambe, bagendera imbere yawe n’umutima wose. . . .” {AnA 30.3} 

“Ariko se ni ukuri koko, Imana izaturana n’abantu bo mu isi? Dore ijuru ndetse ni ijuru 
risumba ayandi, nturikwirwamo; nkaswe iyi nzu nubatse. Ariko wite ku gusenga 
k’umugaragu wawe nkwinginga, Uwiteka Mana yanjye, wumve gutakamba no gusenga 
umugaragu wawe nkusengera imbere, kugira ngo uhore ushyize amaso kuri iyi nzu ku 
manywa na nijoro, n’ahantu wavuze ko uzashyira izina ryawe, ngo ubone uko ujya wumva 
gusenga umugaragu wawe nzajya nsenga nerekeye aha. Nuko ujye wumva kwinginga 
k’umugaragu wawe n’ukw’abantu bawe b’Abisirayeli, uko bazajya basenga berekeye aha 
hantu; ni koko ujye wumva uri mu buturo bwawe ni bwo ijuru; kandi uko uzajya wumva, 
ubabarire. {AnA 30.4} 

“Abantu bawe b’Abisirayeli nibirukanwa n’ababisha bazira ko bagucumuyeho, nyuma 
bakaguhindukirira bakerura izina ryawe, bagasenga bingingira imbere yawe muri iyi nzu; 
nuko ujye wumva uri mu ijuru, ubabarire abantu bawe b’Abisirayeli igicumuro cyabo, 
ubagarurire mu gihugu wabahanye na ba sekuruza. {AnA 31.1} 

“Ijuru, nirikingwa, imvura ntigwe, kuko bagucumuyeho, nyuma bagasenga berekeye aha, 
bakubaha izina ryawe, bakareka igicaniro cyabo, kuko uzaba ubahannye, nuko ujye wumva 
uri mu ijuru, ubabarire abagaragu bawe n’abantu bawe b’Abisirayeli igicumuro cyabo, 
uzabigishe kugendana ingeso nziza, uvubire igihugu cyawe imvura, icyo wahaye abantu 
bawe ho gakondo. {AnA 31.2} 

“Inzara nitera mu gihugu cyangwa mugiga cyangwa kurumbya cyangwa gikongoro 
cyangwa inzige cyangwa kagungu; cyangwa ababisha nibabagotera mu gihugu kirimo 
imidugudu yabo, nubwo hatera ibyago cyangwa indi ndwara yose; maze umuntu wese nagira 
icyo asaba cyose yinginze cyangwa abantu bawe b’Abisirayeli bose, uko umuntu wese 
azajya yimenyaho indwara ye n’umubabaro we ku bwe, akarambura amaboko ye yerekeye 

iyi nzu; nuko ujye wumva uri mu ijuru ni ryo buturo bwawe, ubabarire, witure umuntu wese, 
ukurikije ibyo yakoze byose, wowe uzi umutima we (kuko ari wowe wenyine uzi imitima 
y’abantu); kugira ngo bakubahe bagendere mu nzira zawe, iminsi bazamara yose mu gihugu 
wahaye ba sogokuruza bakiriho. {AnA 31.3} 

“Kandi iby’umunyamahanga, utari uwo mu bwoko bwawe bwa Isirayeli, naza aturutse mu 
gihugu cya kure, azanywe n’izina ryawe rikuru, n’amaboko yawe akomeye, n’ukuboko 
kwawe kwagirije; nibaza basenga berekeye iyi nzu, nuko ujye wumva uri mu ijuru, ni ryo 
buturo bwawe, umarire uwo munyamahanga ibyo agutakambira byose, bitume amoko yose 
yo mu isi amenya izina ryawe, akubahe, nk’uko ubwoko bwawe bwa Isirayeli bukubaha, 
kandi bamenye yuko iyi nzu nubatse, yitwa iy’izina ryawe. {AnA 32.1} 

“Abantu bawe nibatabara bakajya kurwana n’ababisha, mu nzira zose uzabagabamo, maze 
bakagusenga berekeye uyu murwa watoranije n’inzu nubakiye izina ryawe; nuko ujye 
wumva gusenga kwabo no kwinginga kwabo uri mu ijuru, ubarengere mu byo bazaba 
barwanira. {AnA 32.2} 

“Nibagucumuraho (kuko ari nta muntu udacumura) ukabababarira, ukabahana mu babisha 
babo, bakabajyana ari imbohe mu gihugu cya kure cyangwa icya hafi, ariko bakisubiriramo 
mu gihugu bajyanywemo ari imbohe, bagahindukira bakagutakambira bari mu gihugu 
banyagiwemo, bavuga bati: ‘Twaracumuye, tugira ubugoryi, dukora nabi’; nibakugarukira 
n’umutima wose n’ubugingo bwabo bwose, bari mu gihugu bari banyagiwemo, aho 
bajyanywe ari imbohe, bagasenga berekeye igihugu cyabo wahaye ba sekuruza, n’umurwa 
watoranyije, n’inzu nubakiye izina ryawe, nuko ujye wumva gusenga kwabo no kwinginga 
kwabo uri mu ijuru, ni ryo buturo bwawe, ubabarire abantu bawe bagucumuyeho, 
ubakiranurire ibyabo. {AnA 32.3} 

“Nuko Mana yanjye, ndakwinginze, amaso yawe arebe, n’amatwi yawe yumve isengesho 
ryose rizasengerwa aha. Nuko rero none, Uwiteka Mana, haguruka winjire mu buruhukiro 
bwawe; wowe ubwawe n’isanduku y’icyubahiro cyawe: abatambyi bawe, Uwiteka Mana, 
bambikwe agakiza, abakunzi bawe banezererwe amahirwe. Uwiteka Mana, ntiwime uwo 
wimikishije amavuta; ujye wibuka imbabazi wagiriye umugaragu wawe Dawidi.” 2 Ngoma 
6:14-42. {AnA 32.4} 

Nuko Salomo amaze gusenga, “umurimo umanuka uva mu ijuru, wotsa igitambo cyo koswa 
n’ibindi bitambo.” Abatambyi ntibabasha kwinjira mu nzu y’Uwiteka, kuko “icyubahiro 
cy’Uwiteka cyuzuye inzu y’Uwiteka.” “Abisirayeli bose babonye uko umuriro wamanutse, 
icyubahiro cy’Uwiteka kikaba ku nzu, barunama bubika amaso hasi ku mabuye ashashwe, 

bararamya, bahimbaza Uwiteka bati: ‘Uwiteka ni mwiza, imbabazi ze zihoraho iteka 
ryose.’” {AnA 33.1} 

“Maze umwami n’abantu bose batambira ibitambo imbere y’Uwiteka.” “Uko ni ko umwami 
n’abantu bejeje inzu y’Imana.” (2 Ngoma 7:1-5). Nuko icyo gihe Salomo agira ibirori 
by’iminsi irindwi hamwe n’Abisirayeli bose, bari iteraniro rinini cyane, baturutse mu gihugu 
cyose uhereye aharasukirwa, i Hamati ukageza ku kagezi ka Egiputa. Icyumweru 
cyakurikiyeho bakimaze bari mu iteraniro rinini rinejeje bizihiza Iminsi mikuru y’Ingando. 
Ibirori byo kwishima no kongera kwiyegurira Imana bisoje, abantu basubiye iwabo 
“banezerewe kandi bishimiye mu mitima yabo ibyo Uwiteka yari yeretse Dawidi na Salomo 
n’ubwoko bwe bwa Isirayeli.” 2 Ngoma 7:8,10. {AnA 33.2} 

Umwami yari yarakoze uko ashoboye kose kugira ngo ashishikarize abantu kwiyegurira 
Imana burundu n’umurimo we, no guhesha ikuzo izina ryayo ryera. Hanyuma nanone 
nk’uko byamugendekeye i Gibeyoni mu myaka ibanza y’ingoma ye, umwami w’Abisirayeli 
yongera guhabwa ikimenyetso cy’uko Imana imwemeye kandi ko imuhaye umugisha. Mu 
iyerekwa rya nijoro Uwiteka yiyereka Salomo amuzaniye ubutumwa buvuga buti: “Numvise 
gusenga kwawe; maze nitoraniriza aha hantu ngo habe inzu yo gutambiramo ibitambo. 
Nindamuka nkinze ijuru, imvura ntigwe, cyangwa nintegeka inzige ngo zone igihugu, 
cyangwa ninohereza mugiga mu bantu banjye; maze abantu banjye bitiriwe izina ryanjye 
nibicisha bugufi bagasenga, bagashaka mu maso hanjye bagahindukira bakareka ingeso 
zabo mbi, nuko nanjye nzumva ndi mu ijuru, mbababarire igicumuro cyabo, mbakirize 
igihugu. Uhereye none amaso yanjye azajya areba, n’amatwi yanjye azajya yumva gusenga 
kuzasengerwa aha hantu. Kuko ubu ntoranije iyi nzu nkayereza kugira ngo izina ryanjye 
riyiberemo iteka ryose; n’amaso yanjye n’umutima wanjye bizayihoramo iminsi yose.” 
2Ngoma 7:12-16. {AnA33.3} 

Iyo Abisirayeli bakomeza kuba indahemuka ku Mana, iyo nzu y’Uwiteka y’igitangaza yari 
kubaho iteka ikaba ikimenyetso gihoraho cy’ubuntu budasanzwe Imana yagiriye ubwoko 
bwayo bwatoranyijwe. Imana yaravuze iti: “Kandi abanyamahanga bahakwa ku Uwiteka 
bakamukorera bakunze izina rye, bakaba abagaragu be, umuntu wese akeza isabato ntayice, 
agakomeza isezerano ryanjye, abo nabo nzabageza ku musozi wanjye wera, mbanezereze 
mu nzu yanjye y’urusengero; ibitambo byabo byoswa n’amaturo yabo bizemerwa 
bitambirwe ku gicaniro cyanjye; kuko inzu yanjye izitwa inzu yo gusengerwamo 
n’amahanga yose.” Yesaya 56:6, 7. {AnA 34.1} 

Ku bijyanye n’uko guhamirizwa ko yemewe, Uwiteka yasobanuye neza inzira umwami 
agomba gukurikiza. Uwiteka yaramubwiye ati: “Kandi nawe, nugendera imbere yanjye 
nk’uko so Dawidi yagendaga, ugakora ibyo nagutegetse byose, ukitondera amategeko 

n’amateka yanjye; nanjye nzakomeza ingoma yawe, nk’uko nasezeranye na so Dawidi, 
nkamubwira nti: ‘Ntabwo uzabura umuntu wo gutegeka Abisirayeli.’” 2 Ngoma 7:17, 18. 
{AnA 34.2} 

Iyo Salomo akomeza gukorera Uwiteka yicishije bugufi, ubutegetsi bwe bwari kuba 
bwarateje ingaruka zikomeye ziganisha ku cyiza mu bihugu byari bimukikije kandi byari 
byaranyuzwe n’ingoma ya se Dawidi ndetse n’amagambo yuje ubwenge n’ibikorwa 
bitangaje Salomo yari yarakoze mu myaka ye ya mbere ari ku Ngoma. Imana yarebye 
ibishuko bikomeye bijyana no kugubwa neza ndetse n’icyubahiro cy’isi maze iburira 
Salomo kwirinda ibibi bizanwa no guhakana Imana kandi inamubwira ingaruka z’icyaha 
ziteye ubwoba. Uwiteka yamubwiye ko ndetse n’ingoro nziza cyane yari yamaze 
kumwegurirwa yari kuzahinduka “iciro ry’imigani n’agashinyaguro mu mahanga yose” 
igihe Abisirayeli bari kwimura “Uwiteka Imana ya ba sekuruza” bakinangirira mu gusenga 
ibigirwamana. 2 Ngoma 7:20, 22. {AnA 34.3} 

Salomo amaze gukomezwa kandi ashimishijwe cyane n’ubutumwa buturutse mu ijuru 
bumubwira ko isengesho yasabiye Abisirayeli ryumviswe, noneho yatangiye igihe kinejeje 
bihebuje cy’ubutegetsi bwe, ubwo “abami bo mu isi bose bashakaga kureba Salomo ngo 
bamenye ubwenge Imana yashyize mu mutima we.” 2 Ngoma 9:23. Benshi bazaga kureba 
uko ubutegetsi bwe bukora kandi bakamwigiraho ibyerekeye uko agenza ibintu bikomeye. 
{AnA 35.1} 

Uko abo bantu basuraga Salomo ni ko yabigishaga ko Imana ari Umuremyi wa byose, maze 
bagasubira iwabo basobanukiwe neza Imana ya Isirayeli ndetse n’urukundo ikunda 
inyokomuntu. Noneho urwo rukundo n’ihishurirwa y’imico y’Imana bashaboraga kubibona 
mu byaremwe; kandi benshi byabateye kuyiramya nk’Imana yabo. {AnA 35.2} 

Kwicisha bugufi kwa Salomo igihe yatangiraga kuyobora igihugu, ubwo yavugiraga imbere 
y’Imana ati: “Ndi umwana muto” (1 Abami 3:7), urukundo rutangaje yakundaga Imana, uko 
yubahaga bikomeye ibyerekeye Imana, kutiyiringira kwe ndetse n’uko yahaye ikuzo 
Umuremyo wa byose, iyo mico yose ikwiriye gushimwa yagaragariye mu mihango yerekeye 
kuzuzwa k’urusengero, igihe yapfukamaga yicishije bugufi asenga isengesho ryeguriraga 
Imana iyo ngoro. Muri iyi minsi, abayoboke ba Kristo bagomba kwirinda icyabatera kubura 
umwuka wo kubaha no gutinya Imana. Ibyanditse byera byigisha abantu uko bakwiriye 
kwegera Umuremyi wabo — bicishije bugufi kandi bahinda umushitsi, kubwo kwizera 
Umuhuza wacu wo mu ijuru. Umunyezaburi yaravuze ati: {AnA 35.3} 

“Kuko Uwiteka ari Imana ikomeye 

Ni Umwami ukomeye usumba ibigirwamana byose... 

Nimuze tumuramye twunamye, 

Dupfukamire Uwiteka, Umuremyi wacu.” {AnA 36.1} 

Zaburi 95:3, 6. 

Haba muri gahunda yo kuramya mu ruhame cyangwa mu rwiherero, ni amahirwe yacu 
gupfukama imbere y’Imana igihe tuyisaba. Yesu we cyitegerezo cyiza, “yarapfukamye 
arasenga.” Luka 22:41. Abigishwa be na bo bavugwaho ko “bapfukamye bagasenga.” 
Ibyakozwe 9:40. Pawulo nawe yaravuze ati: “Ni cyo gituma mpfukamira Data wa twese” 
Abefeso 3:14. Igihe yaturiraga ibyaha by’Abisirayeli imbere y’Imana, Ezira yarapfukamye. 
Soma Ezira 9:5. Daniyeli “yapfukamaga gatatu mu munsi asenga Imana ye, akayishimira.” 
Daniyeli 6:10. {AnA 36.2} 

Kubaha Imana by’ukuri guturuka ku kumva ugukomera kwayo kutagerwa no 
gusobanukirwa ko iri kumwe nawe. Kubw’uko kuzirikana Itabonwa, umuntu wese 
yagombye gukorwa ku mutima mu buryo bwimbitse. Igihe cyo gusenga n’ahantu 
hasengerwa ni ibyera, kuko Imana iba ihari. Kandi iyo kubaha kugaragarijwe mu myifatire 
n’imyitwarire, umwuka utera uko kubaha uzarushaho kwimbika. Umuhimbyi wa Zaburi 
aravuga ati: “Izina rye ni iryera n’iryo kubahwa.” (Zaburi 111:9). Iyo abamarayika bavuze 
iryo zina bitwikira mu maso. Mbega icyubahiro twebwe abanyabyaha bacumuye twari 
dukwiriye kugaragaza igihe tuvuga iryo zina! {AnA 36.3} 

Byaba byiza abato n’abakuze batekereje ku magambo y’Ibyanditswe Byera yerekana uko 
ahantu Imana iba mu buryo bwihariye hakwiriye gufatwa. Ubwo Mose yari ahagaze ku 
gihuru cyaka kidakongoka Imana yaramutegetse iti: “Kwetura inkweto mu birenge byawe, 
kuko aho uhagaze aho ari ahera” Kuva 3:5. Yakobo amaze kwerekwa umumarayika mu 
nzozi yaravuze ati: “Ni ukuri Uwiteka ari aha hantu; nanjye nari ntabizi... Aha hantu nta 
kindi, ni inzu y’Imana, aha ni ho rembo ry’ijuru” Itangiriro 28:16, 17. {AnA 37.1} 

Mu magambo yavugiwe mu muhango wo kwegurira Imana urusengero, umwami Salomo 
yashakaga gukura mu ntekerezo z’abari aho imyumvire yerekeye Umuremyi ariko ishingiye 
ku bupfumu yari yarijimishije intekerezo z’abapagani. Imana yo mu ijuru itandukanye 
n’ibigirwamana by’abapagani biba mu ngoro abantu babyubakiye; nyamara Imana yifuzaga 
guhura n’ubwoko bwayo kubw’Umwuka wayo igihe bari guteranira mu nzu yerejwe kugira 
ngo isengerwemo. {AnA 37.2} 

Nyuma y’imyaka amagana menshi, Pawulo nawe yigishije uko kuri muri aya magambo: 
“Imana yaremye isi n’ibiyirimo byose, Iyo kuko ari yo Mwami w’ijuri n’isi, ntiba mu 
nsengero zubatswe n’abantu; kandi ntikorerwa n’amaboko y’abantu, nk’ugira icyo akennye, 
kuko ari yo yahaye bose ubugingo no guhumeka n’ibindi byose. . . . kugira ngo bashake 

Imana, ngo ahari babashe kuyibona bakabakabye; kandi koko ntiri kure y’umuntu wese muri 
twe, kuko ari muri yo dufite ubugingo bwacu, tugenda, turiho.” Ibyakozwe n’Intumwa 
17:24-28. {AnA 37.3} 

Umuhimbyi wa Zaburi aravuga ati: {AnA 37.4} 

“Hahirwa ishyanga rifite Uwiteka ho Imana yaryo; Ubwoko yitoranirije kuba umwandu 
we. 

Uwiteka arebera mu ijuru, 

Areba abana b’abantu bose. 

Ari mu buturo bwe, areba 
Ababa mu isi bose.” 

“Uwiteka yakomeje intebe ye mu ijuru: 

Ubwami bwe butegeka byose.” 

“Mana, inzira yawe iri ahera; 

Ni nde mana ikomeye, ihwanye n’Imana Rurema? 

Ni wowe Mana ikora ibitangaza; 

Wamenyekanishije imbaraga zawe mu mahanga.” {AnA 37.5} 

Zaburi 33:12-14; 103:19; 77:13, 14. 

Nubwo Imana idatuye mu nsengero zubatswe n’amaboko y’abantu, yubahiriza kuba mu 
materaniro y’ubwoko bwe. Yasezeranye ko igihe bazateranira hamwe baje bayigana, 
bakicuza ibyaha byabo kandi bagasabirana, izaza aho bari kubw’Umwuka wayo. Ariko 
abantu bateranywa no kuyiramya bakwiriye kuzibukira ikibi cyose. Keretse gusa 
nibayisenga mu mwuka, mu kuri no mu butungane, naho ubundi guterana kwabo nta gaciro 
kuzagira. Bene abo Uwiteka abavugaho ati: “Ubu bwoko bunshimisha iminwa, ariko 
imitima yabo imba kure.” Matayo 15:8, 9. Abasenga Imana bagomba kuyisenga “mu 
Mwuka no mu kuri; kuko Data ashaka ko bene abo ari bo bamusenga.” Yohana 4:23. {AnA 
38.1} 

“Ariko Uwiteka ari mu rusengero rwe rwera, isi yose iturize imbere ye.” Habakuki 2:20. 
{AnA 38.2} 

IGICE CYA 3 - UBWIBONE BUTERWA NO KUGUBWA NEZA /KWIRATA 

UBUKIRE (PRIDE OF PROSPERITY) 

Mu gihe cyose Salomo yubahaga amategeko y’ijuru, Imana yabanye na we kandi ahabwa 
ubwenge bwo kuyobora Isirayeli atabogama kandi yuzuye impuhwe. Ku ikubitiro, ubwo 
yatangiraga kugira ubukungu n’icyubahiro cy’isi, yakomeje kwicisha bugufi, kandi 
impinduka yatezaga zikaba nyinshi. “Nuko Salomo ategeka ibihugu byose, uhereye kuri rwa 
ruzi [Ufurate], ukageza ku gihugu cy’Abafilisitiya no ku rugabano rwa Egiputa.” “Nuko 
yategekega igihugu cyose . . . Yari afite amahoro impande zose. Abayuda n’Abasirayeli 
baridendereza iminsi ya Salomo yose, umuntu wese ku muzabibu we no ku mutini we.” 1 
Abami 4:21, 24, 25. {AnA 39.1} 

Ariko nyuma y’igitondo cy’amasezerano akomeye, ubuzima bwe bwijimishijwe 
n’ubuhakanyi. Amateka agaragaza ikintu kibabaje cy’uko uwari wariswe “Yedidiya” (2 
Samweli 12:25), uwari warahawe icyubahiro n’Imana ikamuha ibimenyetso by’uko ahiriwe 
n’ijuru ku rwego rugaragara ku buryo ubwenge bwe n’ubutungane bwe byamuhesheje 
kwamamara ku isi, uwari warateye abandi kubaha Imana ya Isirayeli, uwo ni we waretse 
kuramya Imana Yehova maze akajya apfukama imbere y’ibigirwamana by’abapagani. 
{AnA 40.1} 

Imyaka amagana menshi mbere y’uko Salomo yima ingoma, Uwiteka yabonaga akaga 
kajyaga kuzugariza abari kuzatoranywa ngo bayobore Isirayeli maze iha Mose amabwiriza 
azabayobora. Hatanzwe amabwiriza y’uko umuntu uzima ingoma ya Isirayeli akwiriye 
“kuziyandikira aya mategeko mu gitabo, ayakuye mu gifitwe n’abatambyi b’Abalewi.” 
Uwiteka yaravuze ati: “Icyo gitabo azakibane, ajye agisomamo iminsi yose akiriho: kugira 
ngo yige kubaha Uwiteka Imana ye, no kwitondera amagambo yose y’ibi byategetswe n’aya 
mategeko, no kuyumvira: umutima we utishyira hejuru ya bene wabo, adateshuka iburyo 
cyangwa ibumoso ngo ave muri aya mategeko; ahubwo ngo arame mu bwami bwe, we 
n’urubyaro rwe, hagati mu Bisirayeli.” Gutegeka 17:18-20. {AnA 40.2} 

Ku byerekeranye n’aya mabwirizwa, Uwiteka yabwiye by’umwihariko uzasigwa amavuta 
ngo abe umwami “kutazishakira abagore benshi kugira ngo umutima we udahinduka, ukava 
ku Uwiteka: kandi ye kuzarushaho kwishakira ifeza n’izahabu byinshi.” Gutegeka 17:17. 
{AnA 40.3} 

Salomo yari azi neza iyo miburo kandi yamaze igihe ayumvira. Icyifuzo cye kiruta ibindi 
cyari icyo kubaho kandi akayobora akurikije amategeko yatangiwe kuri Sinayi. Uburyo 
yayoboraga iby’ubwami bwari buhabanye cyane n’imico y’ibihugu by’icyo gihe bitubahaga 
Imana, kandi n’abatware babyo bakaribata amategeko yayo yera. {AnA 40.4} 

Mu rwego rwo gushaka uko yakomeza umubano yagiranaga n’ubwami bukomeye bwari mu 
majyepfo ya Isirayeli, Salomo yigerejeho ajya ku rubuga rwabuzanyijwe. Satani yari azi 
umusaruro uva mu kumvira; kandi mu myaka ibanza y’ingoma ya Salomo (imyaka yari 
inejeje bitewe n’ubwenge, ubugwaneza n’ubutungane bw’umwami), Satani yagerageje 
kwinjiza imbaraga zajyaga kugwabiza buhoro buhoro uko Salomo yubahirizaga amategeko 
y’Imana kandi akamutera kwitandukanya na Yo. Ibyanditswe bitumenyesha ko umwanzi 
yageze ku ntego ye muri aya magambo: “Salomo yuzura na Farawo Umwami wa Egiputa, 
arongora umukobwa we, amuzana mu murwa wa Dawidi.” 1 Abami 3:1. {AnA 41.1} 

Nubwo ubwo bukwe bwari bunyuranyije n’inyigisho z’amategeko y’Imana, mu mirebere ya 
kimuntu bwasaga n’ubuzazana umugisha kubera ko umugore w’umupagani wa Salomo 
yahindukiye akihana agafatanya nawe gusenga Imana nyakuri. Ikigeretse kuri ibyo, Farawo 
yafashije cyane Isirayeli binyuze mu kwigarurira i Gezeri, “yica Abanyakanani bari 
bahatuye, abaha umukobwa we muka Salomo ho indongoranyo.” (1 Abami 9:16). Salomo 
yasannye uwo mujyi maze akomeza cyane ubwami bwe mu karere ko nkengero za 
Meditarane. Ariko mu kwifatanya n’ishyanga ry’abapagani, ndetse no gushimangira ayo 
masezerano arongora umwamikazi usenga ibigirwamana, Salomo yarahubutse maze 
asuzugura inama nziza Imana yari yaratanze kugira ngo ubwoko bwayo bukomeze kugira 
ukwera kwabwo. Kwizera ko umugore we ukomoka muri Egiputa ashobora guhinduka byari 
urwitwazo rushyigikira icyaha kandi rurangwa n’intege nke. {AnA 41.2} 

Mu gihe runaka, Imana mu mbabazi zayo zuje impuhwe, yarwanyije iri kosa rikomeye; 
kandi umwami nawe kubw’ubushishozi yashoboraga nibura ku rwego rukomeye guhagarika 
imbaraga z’ikibi zari zaratangijwe no kudashishoza kwe. Ariko Salomo yari yaratangiye 
kwibagirwa Isoko y’imbaraga n’icyubahiro yari afite. Ubwo amarangamutima ye yaganzaga 
ubwenge bwe, kwiyemera kwariyongereye maze Salomo ashaka gusohoza umugambi 
w’Imana mu nzira yihitiyemo. Yibwiye ko kugirana umubano mu bya politiki n’ubucuruzi 
n’ibihugu bimukikije bishobora kuzabitera kumenya Imana nyakuri; maze agenda agirana 
umubano utejejwe n’ibihugu bitari bimwe. Akenshi uwo mubano wajyaga ushimangirwa no 
gushyingirwa ibikomangomakazi by’abapagani. Amategeko y’Imana yarirengagijwe 
asimbuzwa imigenzo y’amahanga yari akikije Isirayeli. {AnA 42.1} 

Salomo yirariraga ko ubwenge bwe n’imbaraga z’icyitegererezo atanga bizakura abagore be 
mu gusenga ibigirwamana bakaramya Imana nyakuri, kandi ko umubano yagiranaga 
n’amahanga amukikije wajyaga kuyegereza Isirayeli bakaba incuti magara. Ibyo byiringiro 
byari iby’ubusa! Ikosa Salomo yakoze yibwira ko akomeye bihagije ku buryo 
byamubashisha kudakururwa n’abapagani yifatanyije nabo ryari ikosa kirimbuzi. Ukundi 
kwibeshya kw’injyanamuntu ni ukwamuteye kwiringira ko nubwo we yasuzuguye 

amategeko y’Imana, abandi bo bazabasha kubaha no kumvira amategeko yayo yera. {AnA 
42.2} 

Amasezerano Salomo yagiranye n’amahanga y’abapagani ndetse n’umubano mu 
by’ubukungu byamuzaniye ishema no kwamamara, icyubahiro n’ubukire by’iyi si. 
Yashoboye kugira ubukire bwinshi bw’izahabu azikuye Ofiri n’ifeza z’i Tarushishi. “Kandi 
i Yerusalemu umwami ahagwiriza ifeza n’izahabu bitekerezwa ko ari nk’amabuye n’ibiti 
by’imyerezi atuma bingana n’imivumu yo mu bibaya ubwinshi.” 2 Ngoma 1:15. Mu gihe 
cya Salomo, ubutunzi n’ibishuko bijyana na bwo bwariyongeraga mu bantu, ariko imico 
myiza yagereranywa na zahabu yagendaga yangirika kandi igahindana. {AnA 42.3} 

Guhakana Imana kwa Salomo kwagendaga gukura uko Atari yarigeze abitekereza mbere, 
yari yaragiye kure y’Imana. Mu buryo bwasaga n’ubutagaragara, yatangiye kudohoka ku 
kwiringira ubuyobozi bw’Imana n’imigisha yayo, maze icyizere agishyira mu mbaraga ze 
bwite. Buhoro buhoro yaretse kwa kwiringira Imana adacogora kandi ari ko kwajyaga gutera 
Isirayeli kuba ishyanga ry’umwihariko ridasanzwe, maze arushaho kugenda akurikiza 
imigenzo y’amahanga yari akikije Isirayeli. Yakiriye ibishuko bitewe no kugera ku byo 
yifuza ndetse n’umwanya w’icyubahiro yari afite, maze yibagirwa Isoko yo kugubwa neza 
kwe. Kubw’inyungu ze bwite, inyota yo gushaka kurusha andi mahanga yose imbaraga no 
gukomera yamuteye gukoresha nabi impano ijuru ryamuhaye yari asanzwe akoresha 
kubw’ikuzo ry’Imana. Amafaranga yagombaga kuba yarashyizwe mu bubiko bwera ngo 
azunganire abakene bayakwiriye kandi ngo akoreshwe mu gusakaza amahame y’imibereho 
itunganye mu isi yose, yashyiriye mu mishinga yari ararikiye yarimo kwikunda. {AnA 43.1} 

Kubera gutwarwa intekerezo n’icyifuzo gikomeye cyo gushaka kuruta andi mahanga mu 
bigaragarira amaso, umwami Salomo ntiyitaye ku kuba akeneye kugira imico myiza kandi 
itunganye. Mu gushaka kwihesha ikuzo imbere y’abatuye isi bose, yatakaje icyubahiro 
n’ubupfura bwe. Inyungu nyinshi cyane zavaga mu bucuruzi yagiranaga n’amahanga 
menshi ziyongeragaho imisoro ihanitse yakaga. Uko ni ko ubwibone, kurarikira, gusesagura, 
no kwikanyiza byabyaye ubugome n’ubwambuzi. Umwuka wo gushyira mu gaciro no 
kuzirikana wari wararanze uko yagenzerezaga abaturage be mu myaka ibanza y’ingoma ye 
noneho wari warahindutse. Yavuye ku kuba umunyabwenge n’umunyampuhwe uhebuje 
abandi bayobozi maze arasyigingira ahinduka umuntu utwaza igitugu. Uwahoze ari 
umunyampuhwe, umurinzi wa rubanda wubaha Imana, yaje guhinduka ukandamiza 
n’umunyagitugu. Abantu bakwaga imisoro y’ikirenga kugira ngo haboneke amikoro yo 
gushyigikira ibwami harangwaga ubuzima bwo gusesagura. {AnA 43.2} 

Abantu batangiye kwivovota. Kubaha umwami wabo no kumwishimira byari byarabaranze 
byaje guhindukamo urwango no kumuzinukwa. {AnA 44.1} 

Mu rwego rwo kwirinda kwishingikiriza ku mbaraga z’umubiri, Uwiteka yari yaraburiye 
abajyaga kuzahamagarirwa kuyobora Isirayeli ko birinda kugira amafarashi. Ariko mu 
kwirengagiza iri tegeko bikomeye, “amafarashi Salomo yari atunze, yavaga mu Egiputa.” 
“Kandi bazaniraga Salomo amafarashi avuye mu Egiputa no mu bihugu byose.” “Salomo 
akoranya amagare y’intambara n’amafarasi. Yari afite amagare igihumbi na magana ane, 
n’amafarasi ibihumbi cumi na bibiri. Amagare n’amafarasi amwe ayasigarana iwe i 
Yerusalemu, andi bayajyana mu mijyi yagombaga kubamo.” 2 Ngoma 1:16; 9:28; 1 Abami 
10:26(BII). {AnA 44.2} 

Umwami Salomo yagendaga arushaho kubona ko ibintu by’agaciro kanini, kwinezeza no 
gutoneshwa n’isi ari byo bimenyetso byo gukomera. Bamuzaniraga abagore beza 
b’uburanga baturukaga mu Egiputa, Fowenisiya, Edomu, Mowabu n’ahandi henshi. Abo 
bagore babarirwaga mu magana. Idini ryabo ryari iryo gusenga ibigirwamana, kandi bari 
barigishijwe gukora imigenzo irangwamo ubugome bukabije kandi itesha umuntu agaciro. 
Umwami yatwawe n’uburanga bw’abo bagore maze yirengagiza inshingano afite ku Mana 
no ku bwami bwe. {AnA 44.3} 

Abo bagore baramuhinduye bikomeye kandi bagenda bamuganza buhoro buhoro agera aho 
yifatanya nabo gusenga ibigirwamana. Salomo yari yarasuzuguye amabwiriza Imana yari 
yaratanze ngo abe uruzitiro rumurinda guhakana Imana, ariko ubu noneho we ubwe yari 
yarirunduriye mu gusenga ibigirwamana. “Salomo amaze gusaza, abagore be bamutwara 
umutima, akurikiza izindi mana, bituma umutima we utagitunganira Uwiteka Imana ye, 
nk’uko uwa se Dawidi wari umeze; kuko Salomo yakurikiye Ashitoreti imanakazi 
y’Abasidoni, na Milikomu, ni yo kizira cy’Abamoni.” lAbami 11:4, 5. {AnA 45.1} 

Ku kanunga kerekeye mu majyepfo ko ku musozi wa Elayono, ahateganye n’umusozi 
Moriya wariho ingoro y’agahebuzo y’Uwiteka, Salomo yahubatse amazu menshi 
yagombaga gusengerwamo ibigirwamana. Kugira ngo ashimishe abagore be, yashyizemo 
ibishushanyo binini bikozwe mu ibiti n’amabuye mu misozi y’imihadasi n’ibiti by’amavuta. 
Aho, imbere y’ibicaniro by’ibigirwamana by’abapagani ari byo “Kemoshi, ikizira 
cy’Abamowabu; na Moleki ikizira cy’Abamoni,” haberaga imigango y’urukozasoni ya 
gipagani. 1 Abami 11:7. {AnA45.2} 

Imyitwarire ya Salomo ntiyabuze kumuzanira igihano. Kwitandukanya n’Imana kwe 
binyuze mu gukorana n’abasenga ibigirwamana byabaye kwirimbura. Ubwo yarekaga 
kubaha Imana, yananiwe kwitegeka. Ubushobozi bwe bwo gushishoza bwarashize. 
Imyumvire ye myiza yaragwabiye, kandi umutimanama we urinangira. Wa wundi mu 
myaka ibanza y’ingoma ye wari waragaragaje ubwenge bukomeye n’impuhwe akarengera 
umugore wari ugiye kubura umwana we, (Soma 1 Abami 3:16-28), yaje gusigingira cyane 

kugeza ubwo yemeye kubaka ikigirwamana cyatambirwaga abana bazima ho ibitambo. 
Uwari warahawe ubwenge no gushishoza mu busore bwe, kandi igihe yari igikwerere akaba 
yarabashishijwe kwandika ati: “Hariho inzira itunganiye umuntu, ariko iherezo ryayo ni 
inzira z’urupfu” (Imigani 14:12), mu myaka iheruka yaje gutandukana n’ubutungane cyane, 
ashyigikira imihango y’ubusambanyi iteye ishozi yajyaniranaga no gusenga 
ibigirwamanakazi Kemoshi na Ashitoreti. Uwari warabwiye ubwoko bwe mu gihe 
cy’iyezwa ry’inzu y’Uwiteka ati: “Nuko imitima yanyu ibe itunganiye Uwiteka Imana yacu, 
mugendere mu mateka yayo, mwumvire amategeko yayo, nk’uko mubigenjeje uyu munsi” 
(1 Abami 8:61), we ubwe yaje kwica ayo mategeko haba mu mutima no mu mibereho ye, 
ahakana amagambo yivugiye. Yitiranije umudendezo wo gukora ibyo ufitiye uburenganzira 
no kwishyira ukizana. Yagerageje guhuza umucyo n’umwijima, ikibi n’ikiza, ubutungane 
n’ibyanduye, Kristo na Beliyali (Satani). {AnA 45.3} 

Umwami Salomo yavuye mu kuba umwe mu bami bakomeye bigeze bahabwa inkoni 
y’ubwami maze ahinduka umuntu utarangwa n’imico mbonera, aba igikoresho n’imbata 
y’abandi. Imico ye yari isanzwe ari myiza kandi ari iya kigabo, yaje guhinduka iradohoka 
aba umuhehesi. Kwizera Imana kwe kwaje gusimburwa no gushidikanya 
by’abahakanamana. Kutizera kwangije umunezero we, kugwabiza amahame yagenderagaho 
n’ubuzima bwe. Ubutabera n’ubugwaneza bwaranze imyaka ibanza y’ingoma ye 
bwahindutse ingoma y’igitugu kandi ikandamiza. Mbega uko kamere muntu ari inyantege 
nke! Imana ishobora gukorera bike cyane abantu bareka kuyishingikirizaho. {AnA 46.1} 

Muri iyo myaka y’ubuhakanyi, gusubira inyuma mu by’umwuka kw’Abisirayeli kwateye 
imbere bikabije. Mbese byari kugenda ukundi bite mu gihe umwami wabo yari yarunze 
ubumwe n’abakozi ba Satani? Umwanzi yakoreraga muri abo bakozi be kugira ngo 
intekerezo z’Abisirayeli zijijwe n’ibyerekeye kuramya Imana k’ukuri n’ukw’ibinyoma, 
bityo bahinduka umuhigo we bimworoheye. Gukorana ubucuruzi n’andi mahanga 
kwatumye bamenyana cyane n’abatarakundaga Imana, kandi urukundo Abisirayeli ubwabo 
bayikundaga ruracogora bikomeye. Uko bari basobanukiwe neza n’imico yera y’Imana 
kwaragwabiye. Kubera kwanga kugendera mu nzira yo kumvira Imana, noneho bayobotse 
umwanzi w’ubutungane. Byaje kugera aho gushyingirana n’abasenga ibigirwamana biba 
ibisanzwe, maze mu buryo bwihuse Abisirayeli ntibaba bacyanga urunuka gusenga 
ibigirwamana. Kurongora abagore benshi byaje kwemerwa. Abagore basengaga 
ibigirwamana bareraga abana babo babatoza gukurikiza imihango ya gipagani. Mu mibereho 
ya bamwe, gahunda itunganye y’iby’iyobokamana yari yarashyizweho n’Imana yaje 
gusimbuzwa gusenga ibigirwamana guteye ishozi. {AnA 46.2} 

Abakristo bagomba kwitandukanya n’isi, n’umwuka uyiranga n’imbaraga ikoresha. Imana 
ishoboye rwose kuturindira mu isi, ariko ntitugomba kuba ab’isi. Urukundo rw’Imana si 
urwo gushidikanyaho kandi ntiruhinduka. Ihora yitaye ku bana bayo, kandi ibitaho 
bitagerwa. Nyamara kandi ibasaba kuyiyoboka n’umutima wose. “Ntawe ucyeza abami 
babiri; kuko yakwanga umwe agakunda undi, cyangwa yaguma kuri umwe agasuzugura 
undi. Ntimubasha gukorera Imana n’ubutunzi.” Matayo 6:24. {AnA 47.1} 

Salomo yari yarahawe ubwenge butangaje, ariko isi yamutandukanyije n’Imana. Muri iki 
gihe abantu ntibakomeye kurusha Salomo. Nabo bashobora kumvira imbaraga zamuteye 
kugwa. Nk’uko Imana yaburiye Salomo ku kaga yari agiye guhura nako, ni ko no muri iki 
gihe iburira abana bayo kudashyira ubugingo bwabo mu kaga bifatanya n’ab’isi. Imana 
yinginga abana bayo igira iti: “Nuko muve hagati ya ba bandi, mwitandukanye, .... kandi 
ntimugakore ku kintu gihumanye; nanjye nzabakira, kandi nzababera so, namwe muzambere 
abahungu n’abakobwa; ni ko Uwiteka Ushoborabyose avuga.” 2 Abakorinto 6:17, 18. {AnA 
47.2} 

Igihe cyo kugubwa neza kiba cyihishemo akaga. Mu myaka myinshi yahise, ubutunzi 
n ’icyubahiro byagiye bizana akaga ko gutakaza iby ’umwuka no kwicisha bugufi. Ntabwo 
gutwara igikombe kirimo ubusa ari byo bidukomerera; ahubwo igikombe gisendereye ni cyo 
kigomba gutwaranwa ubwitonzi. Umubabaro n ’ingorane bishobora gutera agahinda, ariko 
kugubwa neza ni ko guteza akaga gakomeye mu mibereho y’iby’umwuka. Keretse gusa 
umuntu nakomeza kumvira ubushake bw’Imana ubudacogora, akereshwa ukuri, naho 
ubundi kugubwa neza kuzabyutsa kamere iganisha ku gushidikanya. {AnA 48.1} 

Mu kwicisha bugufi, aho abantu bishingikiriza ku Mana kugira ngo ibigishe kandi iyobore 
intambwe zabo zose, ni ho hari umutekano. Ariko abantu bahagarara ku kanunga, kandi 
kubw’umwanya bafite bakaba bitezweho kugira ubwenge bwinshi, bene abo bari mu kaga 
gakomeye cyane. Keretse gusa nibishingikiriza ku Mana, nibitaba bityo bazagwa nta 
kabuza. {AnA 48.2} 

Ahantu hose ubwibone no kurarikira bihawe intebe, ubuzima burangirika, kuko ubwibone, 
ari ko kumva ko ntacyo ukennye bikinga umutima w’umuntu ntiwakire imigisha itabarika 
iva mu Ijuru. Umuntu wikuza kubw’imigambi ye azisanga atakirangwaho ubuntu bw’Imana 
kandi muri bwo ari ho habonerwa ubutunzi nyakuri n’ibyishimo bihebuje. Ariko umuntu 
uha wegurira Kristo byose kandi ibyo akora byose akabikora kubwe, azasohorezwa iri 
sezerano ngo: “Umugisha Uwiteka atanga uzana ubukire; kandi nta mubabaro yongeraho.” 
Imigani 10:22. Kubwo gukorwaho n’ubuntu, Umukiza yirukana kudatuza n’imigambi mibi 
mu bugingo, agahindura urwangano mo urukundo no kutizera akaguhinduramo ibyiringiro. 
Igihe Umukiza abwiye umuntu ati: “Nkurikira,” umwuka wo gutwarwa n’iby’isi uvaho. Iyo 

Umukiza avuze, umwuka w’umururumba no kurarikira urahunga ukava mu mutima maze 
abantu bagahaguruka, babohorewe kumukurikira. {AnA 48.3} 

IGICE CYA 4 - INGARUKA ZO GUCUMURA/KUTUMVIRA (Transgression) 

Impamvu iza ku ruhembe rw’imbere mu mpamvu z’ingenzi zateye Salomo kwaya umutungo 
no gukandamiza, ni uko yaretse gukomeza no gushimangira umwuka wo kwitanga. {AnA 
49.1} 

Igihe Mose yabwiriraga Abisirayeli itegeko ry’Imana munsi y’umusozi wa Sinayi ati: 
“Kandi bandemere ubuturo bwera, nture hagati muri bo,” igisubizo cy’Abisirayeli kuri iri 
tegeko cyaherekejwe n’impano zari zikenewe. “Haza umuntu wese utewe umwete 
n’umutima we, uwemejwe na wo wese, bazana amaturo batura Uwiteka.” (Kuva 25:8; 
35:21). Inyubako y’ubuturo bwera yasabaga imyiteguro ikomeye kandi myinshi. Hari 
hakenewe ibikoresho bihenze kandi by’agaciro, ariko Uwiteka yemeye gusa amaturo 
atanganwe ubushake. Itegeko Mose yasubiriyemo iteraniro ry’Abisirayeli ni iri ngo: “Bwira 
Abisirayeli banture amaturo; umuntu wese wemezwa n’umutima we azaba ari we mwakira 
ituro antura.” (Kuva 25:8). Kwiyegurira Imana ndetse n’umwuka wo kwitanga ni byo byari 
byasabwaga bwa mbere kugira ngo hubakwe ubuturo bw’Imana Isumbabyose. {AnA 49.2} 

Irarika nk’iryo rihamagarira abantu kwitanga ryabayeho igihe Dawidi yeguriraga umuhungu 
we Salomo inshingano yo kubaka inzu y’Uwiteka. Dawidi yabajije imbaga y’abantu bari 
bateranye ati: “Nuko rero uyu munsi ni nde wemeye kwitangakuUwiteka?” (lNgoma 29:5). 
Uko guhamagarirwa kwitanga no gukorera ubushake byagombaga guhora bizirikanwa 
n’abakoraga umurimo wo kubaka ingoro y’Imana. {AnA 50.1} 

Kugira ngo ihema ry’ibonaniro ryo mu butayu ryubakwe, abantu batoranyijwe bahawe 
n’Imana ubushobozi n’ubwenge bwihariye. “Mose abwira Abisirayeli ati: ‘Dore, Uwiteka 
yahamagaye mu izina Besaleli... wo mu muryango wa Yuda; amwuzuza umwuka w’Imana 
ngo agire ubwenge bwo guhimba n’ubwo gutora n’ubuhanga n’ubukorikori bwose, .... 
kandi yamushyize mu mutima kwigisha abandi, we na Ohodiyabu mwene Ahisamaki, wo 
mu muryango wa Dani. Abo yujuje imitima yabo ubuhanga bwo gukora ubukorikori bwose 
bw’umukebyi w’amabuye n’ubw’umukozi w’umunyabwenge n’ubwo kudoda amabara 
y’imikara ya kabayonga n’ay’imihengeri n’ay’imihemba n’ay’ibitare byiza n’ubwo 
kubohesha imyenda ubudodo bw’igiterane cy’izo nzigo n’ubw’abakoresha ubuhanga bwose 
n’ubw’abahimba imirimo myiza yose. Besaleli na Oholiyabu bakorane n’umuhanga wese 
Uwiteka yashizemo ubuhanga n’ubwenge bwo kurema ibikoreshwa imirimo y’ubwo butoro 
bwerabyose, bareme ibyo Uwitekayategetse byose.” Kuva 35:30-35; 36:1. Intumwa z’ijuru 
zakoranye n’abahanga Imana ubwayo yari yatoranyije. {AnA 50.2} 

Abakomoka kuri abo bahanga nabo barazwe kuri izo mpano zahawe abakurambera babo ku 
rwego rukomeye. Hashize igihe kirekire abo Bisirayeli bo mu muryango wa Yuda n’uwa 

Dani aria bantu bicisha bugufi kandi batikanyiza; ariko buhoro buhoro ndetse mu buryo 
butagaragara baje gutakaza komatana n’Imana n’ubushake bwo kuyikorera batikanyiza. 
Basabaga ibihembo bihanitse ku mirimo bakoraga bitewe n’ubuhanga bwabo buhanitse bari 
bafite mu bukorikori. Rimwe na rimwe ibyo basabaga barabihabwaga, ariko akenshi 
babonaga akazi mu mahanga yari abakikije. Mu mwanya wo kurangwa n’umwuka mwiza 
w’ubwitange waranze ba sekuruza, bakujije umwuka wo kwifuza, no kurarikira byinshi 
biruseho. Kugira ngo bahaze ibyifuzo byabo kwikubira, bakoreshaga ubuhanga bahawe 
n’Imana mu mirimo bakoreraga abami b’abapagani, ndetse bagakoresha impano zabo mu 
kunoza imirimo yasuzuguzaga Umuremyi wabo. {AnA 51.1} 

Abo bantu ni bo Salomo yashatsemo umunyabukorikori mukuru wo guhagarikira inyubako 
y’ingoro y’Imana ku musozi Moriya. Ubusobanuro buhagije bwahawe Umwami mu 
nyandiko ku birebana n’umugabane wose w’inyubako yera; kandi yagombye kuba 
yarashatse Imana afite kwizera akayisaba abafasha bitanze bajyaga guhabwa ubuhanga 
budasanzwe bwo gukora umurimo wasabwaga uko bikwiriye. Ariko Salomo ntiyakoresheje 
aya mahirwe ngo yizere Imana. Yatumye ku mwami w’i Tiro ati: “Nuko none unyoherereze 
umugabo w’umuhanga, uzi gukora iby’izahabu n’ifeza n’imiringa n’ibyuma n’imyenda 
y’imihengeri . . . kugira ngo abane n’abagabo b’abahanga turi kumwe i Buyuda n’i 
Yerusalemu.” 2 Ngoma 2:7. {AnA 51.2} 

Umwami w’i Fowenisiya yamusubije yohereza uwitwa Hiramu, “umwana w’umugore wo 
muri bene Dani, na se yari umugabo w’i Tiro.” (2 Ngoma 2:14). Ku ruhande rwa nyina 
umubyara, Hiramu yakomokaga mu muryango wa Oholiyabu, kandi hari hashize imyaka 
amagana menshi uyu Oholiyabu ahawe n’Uwiteka ubwenge bwihariye bwo kubaka ihema 
ry’ibonaniro igihe ryubakwaga. {AnA 52.1} 

Uko ni ko ku isonga ry’abakozi ba Salomo hashyizwe umuntu utaraterwaga umwete 
n’icyifuzo kidashingiye ku kwikanyiza cyo gukorera Imana. Yakoreraga Mamuni, imana 
y’iyi isi. Ubuziman’imibereho ye yose byari bigizwe n’amahame yo kwikunda. {AnA 52.2} 

Ubuhanga bwa Hiramu budasanzwe bwatumye ahembesha umushahara wo hejuru, kandi 
amahame mabi yari amurimo yaje kwemerwa na bagenzi be buhoro buhoro. Uko 
bakoranaga nawe buri munsi, baje gutwarwa n’igitekerezo cyo kugereranyaga ibihembo bye 
n’ibyabo, maze batangira gutakaza kamere yera y’umurimo wabo. Umwuka wo kwitanga 
wabavuyemo maze bimika kurarikira. Ingaruka yaje kuba gusaba kongerwa ibihembo, maze 
birakorwa. {AnA52.3} 

Uwo mwuka mubi wakoraga waje kwinjira mu mashami yose y’umurimo w’Imana, kandi 
ukwira hose mu bwami. Ibihembo byo hejuru abakozi basabaga kandi bakabihabwa byateye 

benshi kubaho mu buzima buhenze basesagura kandi baya. Abakire bakandamizaga 
abakene; umwuka wo kwitanga wari hafi gushira mu bantu. Mu ngaruka zaje gukurikiraho 
nyuma zivuye kuri iyo mikorere harimo imwe mu mpamvu z’ingenzi z’ubuhakanyi 
bukomeye bwa Salomo wigeze kubarwa mu banyabwenge bahebuje abandi bigeze kuba mu 
isi. {AnA 52.4} 

Itandukaniro rikomeye riri hagati y’umwuka n’impamvu byakoreshaga abantu bubatse 
ihema ryo mu butayu n’abubatse urusengero rwa Salomo bifite icyigisho cyimbitse 
bitwigisha. Kwishakira inyungu kwaranze abubatsi b’urusengero kugaragarira mu 
kwikunda kuganje mu isi muri iki gihe. Umwuka wo kurarikira no kwifuza umwanya wo 
hejuru n’umushahara munini uboneka hose. Gukorana ubushake no kwitanga unezerewe 
byaranze abakozi bubatse ihema ry’ibonaniro bigaragara hake cyane. Nyamara uyu ni wo 
mwuka wagombye gukoresha abayoboke ba Yesu Kristo. Umwami wacu wo mu ijuru 
yatanze urugero rw’uburyo abigishwa be bagomba gukora. Abo yategetse ati: 
“nimunkurikire, nzabagire abarobyi b’abantu” (Matayo 4:19), ntiyabasezeraniye 
umushahara runaka nk’igihembo ku murimo bagombaga gukora. Bagombaga gufatanya 
nawe kwiyanga no kwitanga. {AnA 53.1} 

Ntitugomba gukora kubera umushahara duhabwa. Impamvu idutera gukorera Imana 
ntikwiriye kurangwamo kwishakira inyungu. Kwiyanga no kwitanga byahoze kandi 
bizahora ari icyangombwa cy’ikubitiro kiranga umuntu ukora umurimo wemerwa 
[n’Imana]. Umwami n’Umukiza wacu ntashaka ko hagira n’akadodo na kamwe ko 
kwikanyiza (kwikunda) gakoreshwa mu murimo we. Mu mirimo yacu, tugomba gukoresha 
ubwenge, ubuhanga n’ubushishozi nk’ubwo Imana yasabye ku bubatsi b’ihema 
ry’ibonaniro. Ariko mu byo dukora byose tugomba kwibuka ko impano zihebuje izindi 
cyangwa imirimo ihebuje indi byemerwa n’Imana igihe gusa inarinjye ishyizwe ku gicaniro, 
ikaba igitambo kizima gikongorwa. {AnA 53.2} 

Ukundu kuyoba umwami Salomo yagize atandukiriye amahame atunganye kandi kwateje 
kugwa kwe, ni ukwemerera igishuko cyamujyanye ku kwiha ikuzo rikwiriye Imana yonyine. 
{AnA 53.3} 

Guhera umunsi Salomo yahabwaga umurimo wo kubaka ingoro y’Imana ukageza igihe 
yuzuriye, umugambi nyakuri yari afite wari uwo “kubakira izina y’Uwiteka Imana ya 
Isirayeli inzu.” 2 Ngoma 6:7. Uyu mugambi wazirikaniwe imbere y’imbaga y’Abisirayeli 
yari iteranye igihe beguriraga Uwiteka ingoro. Mu isengesho rye, umwami Salomo 
yazirikanye ko Uwiteka yari yaravuze ati: “niho nzashyira izina ryanjye” (2Abami 21:4). 
{AnA 54.1} 

Umwe mu migabane ikora ku mutima yo mu isengesho Salomo yasenze yegurira Imana 
Ingoro yayo, ni aho yatakambiye Uwiteka asabira abanyamahanga bajyaga guturuka mu 
bihugu bya kure bazanywe no kumenya byinshi ku Mana yari yaramamaye mu mahanga. 
Umwami yarasenze ati: “Kuko batazabura kumva bavuga izina ryawe rikuru n’amaboko 
yawe akomeye, n’ukuboko kwawe kwagirije.” Salomo yasabiye umunyamahanga wese 
uzaza kuramya Uwiteka ati: “Nuko ujye wumva, . . . umarire uwo munyamahanga ibyo 
agutakambira byose, bitume amoko yose yo mu isi amenya izina ryawe, akubahe nk’uko 
ubwoko bwawe bwa Isirayeli bukubaha, kandi bamenye yuko iyi nzu nubatse yitwa iy’izina 
ryawe” lAbami 8:42,43. {AnA 54.2} 

Mu kurangiza uwo muhango, Salomo yakanguriye Abisirayeli kuba indahemuka 
n’abanyakuri ku Mana, “kugira ngo amoko yose yo mu isi amenye ko Uwiteka ari we Mana 
ntayindi.” lAbami 8:60. {AnA 54.3} 

Ukomeye kuruta Salomo ni we wari warakoze igishushanyombonera cy’urusengero; kandi 
ubwenge n’ikuzo by’Imana byagaragaye muri rwo. Abatari babisobanukiwe, bashimaga 
Salomo bakanamusingiza bibwira ko ari we watekereje kandi akubaka urwo rusengero; 
ariko umwami we nta cyubahiro icyo ari cyo cyose yiyerekezagaho ko ari we warutekereje 
cyangwa ngo arwubake. {AnA 54.4} 

Uko ni ko byari bimeze ubwo Umwamikazi w’i Sheba yazaga gusura Salomo. Uwo 
mwamikazi yumvise ubwenge bwa Salomo n’ubwiza butangaje bw’ingoro yubatse, 
yiyemeje kuza “azanywe no kumubaza ibinaniranye, amugererageza” no kugira ngo 
yirebere imirimo itangaje ye. Yakoze urugendorurerure aje i Yerusalemu aza ashagawe 
n’abagaragu benshi cyane bafite ingamiya zihetse “imibavu n’izahabu nyinshi cyane 
n’amabuye y’igiciro cyinshi.” “Ageze kuri Salomo, amurondorera ibyari mu mutima we 
byose.” Bavuganye iby’amayobera ari mu byaremwe; maze Salomo amwigisha iby’Imana 
yaremye ibiriho, Umuremyi ukomeye utuye mu ijuru risumba ayandi kandi utegeka bose. 
“Salomo amusobanurira ibyo yamubajije byose, nta kintu cyasobye Salomo 
atamusobanuriye.” lAbami 10:1-3; 2 Ngoma 9:1, 2. {AnA 55.1} 

“Nuko umugabekazi w’i Sheba abonye ubwenge bwa Salomo bwose n’inzu yubatse, . . . 
arumirwa, bimukura umutima. Abwira umwami ati: ‘Inkuru numviye mu gihugu cyanjye 
z’ibyo wakoze n’iz’ubwenge bwawe zari iz’ukuri. Ariko sinabyemera kugeza ubwo 
niyiziye, nkabyibonera n’ayanjye maso; kandi nsanze ibyo batambwiye birenze ibyo 
bambwiye, ubwenge bwawe n’ubutunzi bwawe bisumba uko nabyumvise. Hahirwa abantu 
bawe, aba bagaragu bawe barahirwa, bakwibera imbere iminsi yose, bakumva ubwenge 
bwawe.” lAbami 10:4-8; 2 Ngoma 9:3-6. {AnA 55.2} 

Umugabekazi w’i Sheba arangije gusura yari yamaze kwigishwa rwose na Salomo 
ibyerekeye isoko y’ubwenge bwe no kugubwa neza kwe ku buryo byamuteye noneho 
kudasingiza umuntu ahubwo aravuga ati: “Uwiteka Imana yawe ihimbazwe, yakwishimiye 
ikakwicaza ku ntebe y’ubwami bwa Isirayeli; kuko Uwiteka yakunze Abisirayeli iteka 
ryose, ni cyo cyatumye akwimika, ngo uce imanza zitabera.” lAbami 10:9. Icyo ni cyo 
Imana yashakaga ko abantu bose bamenya. Kandi igihe “abami bo mu isi bose bashakaga 
kureba Salomo ngo bamenye ubwenge Iman yashyize mu mutima we” (2Ngoma 9:23), 
Salomo yamaze igihe yubahisha Imana abinyujije mu kubereka ko ari Yo Muremyi w’isi 
n’ijuru, Umutegeka w’isanzure, akaba na Nyirubwenge bwose. {AnA 55.3} 

Iyo Salomo akomeza kwicisha bugufi mu mutima we agakura intekerezo z’abantu kuri we 
ahubwo akazerekeza ku Mana yamuhaye ubwenge, ubutunzi n’icyubahiro, mbega uburyo 
byari kumuhesha amateka meza! Ariko nubwo ibyanditswe bivuga imico myiza yamuranze, 
binatanga ubuhamya nyakuri ku kugwa kwe. Amaze kuzamurwa akagera ku rwego ruhebuje 
izindi gukomera ndetse akikijwe n’impano z’ubukungu, Salomo yararenzwe, atakaza 
gukomera maze aragwa. Kubera guhora asingizwa n’abantu b’isi, amaherezo ntiyashoboye 
gutsinda uko gushimagizwa. Ubwenge yari yarahawe kugira ngo aheshe ikuzo 
uwabumuhaye, bwaje kumwuzuza ubwibone. Amaherezo yaje kwemerera abantu 
kumwamamaza ko ari we ukwiriye gusingirizwa ubwiza butagerwa bw’inyubako yari 
yaratekerejwe kandi ikubakirwa icyubahiro cy’ “izina ry’Imana ya Isirayeli.” {AnA 56.1} 

Uku ni ko ingoro ya Yehova yaje kumenyekana mu mahanga yose ko ari “ingoro y’umwami 
Salomo.” Umuntu yari yarihaye ikuzo rifitwe n’Imana “Isumba abakuru ubukuru.” 
Umubwiriza 5:8. Ndetse n’uyu munsi ingoro Salomo ubwe yavuzeho ati: “iyi nzu nubatse, 
yitwa iy’izina ryawe” (2Ngoma 6:33), akenshi abantu ntibavuga ko ari ingoro ya Yehova 
ahubwo bavuga ko ari iya Salomo. {AnA 56.2} 

Nta kundi umuntu yagaragaza intege nke bikomeye kurenza kwemerera abantu kumuha 
ikuzo kubw’impano Ijuru ritanga. Umukristo nyakuri azagira Imana nyambere mu buzima 
bwe ndetse ibe ihebuje muri byose. Nta migambi yo kurarikira izacogoza urukundo akunda 
Imana; ahubwo adakebakeba kandi adacogora azatuma icyubahiro gihabwa Se wo mu ijuru. 
Igihe turi indahemuka mu kwerereza izina ry’Imana, ni ho imbaraga zidukoresha zigengwa 
nayo, maze tukabashishwa gukuza imbaraga z’iby’umwuka n’iz’ubwenge. {AnA 56.3} 

Yesu, Umwami wavuye mu ijuru, yahoraga yerereza izina rya Se wo mu ijuru. Yigishije 
abigishwa se gusenga atya ati: “Data wa twese uri mu ijuru, Izina ryawe ryubahwe.” (Matayo 
6:9). Kandi ntibagombaga kwibagirwa aya magambo ngo “kuko ubwami n’ubushobozi 
n’icyubahiro ari ibyawe” (Matayo 6:13). Uko ni ko Umuvuzi w’ikirenga yigengesereye 
agakura intekerezo z’abantu kuri we ubwe ahubwo akazerekeza ku Isoko y’imbaraga ze, ku 

buryo ubwo iyo mbaga yari itangaye yabonaga “ibiragi bivuga, ibirema ari bizima, 
abacumbagira bagenda, n’impumyi zireba,” ntibamuhimbaje ahubwo “bahimbaje Imana 
y’Abisirayeli.” Matayo 15:31. {AnA57.1} 

Mu isengesho ritangaje Kristo yasenze mbere y’uko abambwa, yaravuze ati: “Nakubahishije 
mu isi.” Yaringinze ati: “Ubahiriza Umwana wawe, ngo Umwana akubahishe.” “Data 
ukiranuka, ab’isi ntibakumenye, ariko jyewe narakumenye, n’aba na bo bamenye ko ari 
wowe wantumye. Nabamenyesheje izina ryawe, kandi nzaribamenyesha ngo urukundo 
wankunze rube muri bo, nanjye mbe muri bo.” Yohana 17:1, 4, 25, 26. {AnA 57.2} 

“Uwiteka avuga atya ati: ‘Umunyabenge ye kwirata ubwenge bwe, n’intwari ye kwirata 
ubutwari bwayo, umutunzi ye kwirata ubutunzi bwe; ahubwo uwirata yirate ibi, yuko 
asobanukiwe, akamenya yuko ari jye Uwiteka, ugirira imbabazi no kutabera no gukiranuka 
mu isi: kuko ibyo ari byo nishimira. Ni ko Uwiteka avuga.” Yeremiya 9:23,24. {AnA 57.3} 

“Nzashimisha izina ry’Imana indirimbo: 

Nzayihimbarisha ishimwe ry’ibyo yankoreye.” {AnA 57.4} 

“Mwami wacu, Mana yacu, ukwiriye guhabwa icyubahiro no guhimbazwa n’ubutware koko 
. . .” {AnA 57.5} 

“Mwami, Mana yanjye, 

Nzagushimisha umutima wanjye wose, 

Nzahimbaza izina ryawe iteka ryose.” 

“Mufatanye nanjye guhimbaza Uwiteka, 

Dushyirane hejuru izina rye.” {AnA 58.1} 

Zaburi 69:31; Ibyahishuwe 4:11, Zaburi 86:12; 34:4. 

Kwinjizwa kw’amahame ateshura abantu ku mwuka wo kwitanga kandi akaganisha ku 
kwiha ikuzo, kwaje gukurikirwa n’ukundi kugoreka umugambi Imana yari ifitiye Isirayeli 
mu buryo bukomeye. Umugambi w’Imana wari uko ubwoko bwayo buba umucyo w’isi. 
Umucyo w’amategeko yayo wagombaga kumurika ubaturutseho ugaragarira mu byo 
bakoraga mu mibereho yabo. Kugira ngo uyu mugambi usohozwe, Imana yari yaratumye 
ishyanga ryatoranyijwe ritura ku mahuriro y’inzira zavaga mu mahanga yose yo ku isi. 
{AnA 58.2} 

Mu gihe cya Salomo ubwami bwa Isirayeli bwaragutse buva i Hamati mu majyaruguru 
bugera ku gihugu cya Egiputa mu majyepfo, kandi buhera ku Nyanja ya Mediterane bugera 
ku ruzi rwa Efurate. Ako karere kose k’ubwami bwa Isirayeli kari kanyuzemo inzira ngari 

nyinshi zakoreshwaga n’abacuruzi, kandi abacuruzi bakoreshaga ingamiya bavuye mu 
bihugu bya kure bahoraga banyuranamo muri ako karere. Uko ni ko Salomo n’abaturage be 
bahawe amahirwe yo guhishurira abantu bo muhanga yose imico y’Umwami w’abami, no 
kubigisha kumwubaha no kumwumvira. Ubwo bumenyi bwagombaga kugezwa ku batuye 
isi bose. Kubwo kwigisha gahunda y’ibitambo, Kristo yagombaga kwererezwa imbere 
y’amahanga kugira ngo abantu bose bari kumwizera babeho. {AnA 58.3} 

Kubera gushyirwa ku buyobozi bw’ishyanga ryari ryarashyiriweho kuba umuco umurikira 
amahanga yariarikikije, Salomo yagombye kuba yarakoresheje ubwenge n’ubushobozi 
Imana yamuhaye agashyiraho kandi akayobora gahunda ikomeye yo kumurikira abatari bazi 
Imana n’ukuri kwayo. Iyo biba bityo, imbaga y’abantu benshi iba yarayobowe ku kumvira 
amategeko y’Imana, Isirayeli iba yararinzwe ibibi byakorwaga n’abapagani, kandi Umwami 
nyiri ikuzo aba yarubashywe bikomeye. Ariko Salomo yateshutse rwose ku mugambi we 
ukomeye. Yananiwe gukoresha neza amahirwe atangaje yari afite yo kumurikira abantu 
bahoraga banyura mu gihugu cye cyangwa bagatinda mu mijyi minini. {AnA 58.4} 

Umwuka w’ivugabutumwa Imana yari yarashyize mu mutima wa Salomo ndetse no mu 
mitima y’Abisirayeli bose nyakuri wasimbuwe n’umwuka w’ubucuruzi. Amahirwe 
yatangwaga no gukorana n’amahanga menshi yakoreshejwe mu kwishakira gukomera. 
Salomo yashatse uko akomeza umwanya we mu bya politiki akoresheje kubaka imijyi 
ikomeye ku marembo y’inzira abacuruzi banyuramo. Yasannye umujyi wa Gezeri, wari hafi 
y’i Yopa kandi wari ku muhanda wahuzaga Misiri na Siriya. Yanasanye Beteroni yari 
iherereye mu burengerazuba bwa Yerusalemu kandi yanyuragamo inzira ngari yaturukaga 
muri Yudeya rwagati ikerekeza i Gezeri ikagana ku nkengero z’inyanja. Yasannye Megido 
yari iherereye ku nzira y’amafarashi yavaga i Damasiko yerekeza mu Misiri, n’iyavaga i 
Yerusalemu yerekeza mu majyaruguru, kandi “yubaka n’i Tadumori mu butayu” (2Ngoma 
8:4), ku nzira y’abagenzi bavaga mu burasirazuba. Iyo mijyi yose yari yubakitse bikomeye. 
Inyungu nyinshi mu by’ubucuruzi bwakorerwaga mu isoko ryari ku mpera ya ruguru 
y’Inyanja Itukura zaje kongerwa binyuze mu “kubakisha amato muri Esiyoni-Geberi . . ., 
icyambu cyo ku Nyanja Itukura, mu gihugu cya Edomu.” Abasare batojwe neza bavuye i 
Tiro n’abakozi ba Salomo ni bo batwaraga ayo mato mu rugendo “bakajya mu gihugu cya 
Ofiri bakahakura izahabu,” “bakahavana n’ibiti by’indobanure n’amabuye y’agaciro.” 
lAbami 9:26, 28; 10:11. {AnA59.1} 

Inyungu z’umwami ndetse na benshi mu byegera bye zariyongereye cyane, ariko se byari 
byatwaye ikiguzi kingana gite! Bitewe n’umururumba no kutareba kure by’abari 
bararagijwe amagambo y’ubwenge avuye ku Mana, abantu batabarika banyuraga mu nzira 
nyabagendwa [zo mu bwami bwa Salomo] ntibabashishijwe kumenya Yehova. {AnA 60.1} 

Ibyo Salomo yakoze bihabanye cyane n’ibyo Yesu yakoze igihe yari kuri iyi si. Nubwo 
Umukiza yari afite “ububasha bwose,” ntabwo yigeze akoresha ubu bubasha ngo yiheshe 
ikuzo no gukomera. Nta gitekerezo cyo kwigarurira isi n’icyo gukomera kw’ab’isi cyigeze 
cyangiza ugutungana k’umurimo Yesu yakoreraga inyokomuntu. Ubwe yaravuze ati: 
“Ingunzu zifite inyobo, n’ibiguruka mu kirere bifite ibyari, ariko Umwana w’umuntu ntafite 
aho kurambika umusaya.” (Matayo 8:20). Abitabye irarika ryo muri iki gihe maze bakaba 
barinjiye mu murimo wa Kristo, Umukoresha Mukuru, bakwiriye kwiga neza uburyo 
yakoreshaga. Yakoreshaga amahirwe yo kuba mu mihanda migari nyabagendwa. {AnA 
60.2} 

Mu ngendo yakoraga ajya hirya no hino, Yesu yabaga i Kaperinawumu haje kumenyekana 
ko ari ho “iwabo.” Matayo 9:1. Kaperinawumu yari iherereye ku nzira nyabagendwa 
yaturukaga i Damasiko yerekeza i Yerusalemu no mu Misiri ndetse ikagera ku Nyanja ya 
Mediterane. Kaperinawumu yari izwi neza ko ari yo cyicaro cy’umurimo w’Umukiza. 
Abantu baturutse mu bihugu byinshi banyuraga muri uwo mudugudu cyangwa 
bakawutindamo baharuhukira. Aho niho Yesu yahuriraga n’abantu bo mu mahanga yose, 
bo mu nzego zose, bityo inyigisho ze zikajyanwa mu bindi bihugu ndetse no mu miryango 
myinshi. Kubera gukoresha ubwo buryo abantu bakangukiye kwiga ubuhanuzi bwerekezaga 
kuri Mesiya, maze intekerezo z’abantu bazihanga Umukiza, bityo umurimo we ugezwa ku 
batuye isi. {AnA 60.3} 

Muri iki gihe cyacu, amahirwe yo guhura n’abagabo n’abagore bo mu nzego zose ndetse no 
mu bihugu byinshi ni menshi cyane ugereranyije no mu gihe cy’Abisirayeli. Imihanda 
migari nyabagendwa yiyongereye incuro zisaga igihumbi. {AnA 61.1} 

Nk’uko Kristo yabigenzaga, muri iki gihe intumwa z’Imana Isumbabyose zikwiriye 
gukorera cyangwa guhagarara muri iyo mihanda migari nyabagendwa, aho zishobora guhura 
n’imbaga y’abantu benshi bagenda bava mu turere twose tw’isi. Izi ntumwa zizahisha 
inarinjye mu Mana, maze nk’uko Kristo yabigenzaga zibibe imbuto y’ubutumwa bwiza, 
zigeze ku bandi ukuri kw’agaciro kenshi kw’Ibyanditswe Byera ari ko kuzashinga imizi mu 
bwenge n’umutima, maze kwere ubugingo buhoraho. {AnA 61.2} 

Hari ibyigisho bikomeye twigira ku gutsindwa kw’Abisirayeli mu myaka y’igihe 
umuyobozi wabo ndetse na rubanda bateshukaga ku mugambi wabo ukomeye bari 
barahamagariwe gusohoza. Uko baba ari abanyantege nke kose, ndetse kugeza ubwo baba 
baratsinzwe, Isirayeli y’Imana muri iki gihe, abahagarariye ijuru ari bo bagize itorero 
nyakuri rya Kristo, bagomba kugira imbaraga, kuko ari bo bahawe inshingano yo kurangiza 
umurimo wahawe umuntu, ndetse no guteguriza umunsi w’ingororano ziheruka. Nyamara 
kandi imbaraga zarwanyije Isirayeli igihe Salomo yari ku ngoma zigomba kurwanywa no 

muri iki gihe. Imbaraga z’umwanzi wo gukiranuka ziratugose bikomeye; nyamara 
dushobora kugera ku ntsinzi gusa kubw’imbaraga y’Imana. Urugamba ruri imbere yacu 
rudusaba gukoresha umwuka wo kwiyanga, rudusaba kutiyiringira ndetse no 
kwishingikiriza ku Mana yonyine, no gukoresha neza amahirwe yose tugira yo gukiza 
imitima. Imigisha y’Imana izagera ku bagize itorero ryayo igihe bazajya mbere bashyize 
hamwe, bagahishurira isi yibereye mu mwijima w’ikinyoma ubwiza bw’ubutungane nk’uko 
bugaragarira mu mwuka wo kwitanga nk’uwa Kristo, mu guhesha ikuzo Imana aho kuriha 
umuntu, ndetse no mu murimo wuje urukundo no kudacogora bakorera abantu bakeneye 
cyane imigisha ikomoka mu butumwa bwiza. {AnA 61.3} 

IGICE CYA 5 - KWIHANA KWA SALOMO 


Ku ngoma ya Salomo, Uwiteka yamubonekeye kabiri amuzaniye amagambo amugaragariza 
ko amwemeye kandi amugira inama. Ubwa mbere ni igihe yamubonekeraga mu nzozi nijoro 
i Gibewoni, ubwo isezerano ryo guhabwa ubwenge, ubutunzi n’icyubahiro ryaherekezwaga 
n’umuburo yahawe ngo akomeze kwicisha bugufi kandi kandi yumvire. Ubwa kabiri ni igihe 
yeguriraga Imana ingoro yayo, ubwo nanone Uwiteka yamwihanangirizaga kuba 
indahemuka. Imiburo Salomo yahawe yarumvikanaga, kandi ahabwa n’amasezerano 
atangaje. Nyamara uwagaragaraga ko haba mu miterere y’ibintu, mu mico ndetse no mu 
mibereho ye afite ibihagije kugira ngo yumvire amabwiriza kandi akore ibihuje n’ibyo Ijuru 
ryari ryiteze, yaje kwandikwaho aya magambo ngo: “Umutima we warahindutse uyoba 
Imana ya Isirayeli yari yaramubonekeye kabiri, ikamutegeka imwihanangirije kuko 
atazakurikira izindi mana; ariko ntiyumvira icyo Uwiteka yamutegetse.” lAbami 11:9, 10. 
Bityo uko ubuhakanyi bwe bwarushagaho kugwira ni ko umutima we warushagaho 
kwinangira mu kugoma ku buryo ibye byaje gusa n’ibitagifite igaruriro. {AnA 62.1} 

Salomo yaretse ibyishimo yakuraga mu gusabana n’Imana maze ahindukirira gushakira 
ibimunyura mu binezeza umubiri. Avuga kuri ibyo yanyuzemo agira ati: {AnA 63.1} 

“Nikoreye imirimo ikomeye, niyubakiye amazu, nitereye inzabibu, nihingiye imirima, 
n’imirima y’uburabyo izitiwe, nyiteramo ibiti by’amoko yose y’imbuto ziribwa, . . . 
Niguriye abagaragu n’abaja babyarira abandi mu rugo rwanjye, kandi ngira ubutunzi 
bwinshi bw’amashyo y’inka n’imikumbi y’intama, ndusha abambanjirije i Yerusalemu 
bose. Nirundaniriza ifeza n’izahabu, n’ubutunzi buherereye ku bami buvuye mu ntara zose, 
nishakiye abaririmbyi b’abagabo n’ab’abagore n’ibinezeza abantu, n’ibicurangwa 
by’uburyo bwose. Nuko ndakomera kandi ndusha abambanjirije i Yerusalemu . . . {AnA 
63.2} 

“Kandi sinimye amaso yanjye icyo yifuza cyose, nta n’umunezero wose nimye umutima 
wanjye, kuko umutima wanjye wishimiraga imirimo yanjye yose. Ibyo ni byo byari 
ingororano z’imirimo yanjye yose. Maze nitegereje imirimo yose y’amaboko yanjye 
n’imiruho yose niruhije nkora, nsanga byose ari ubusa, ari nko kwiruka inyuma y’umuyaga, 
kandi nta gifite umumaro kiri munsi y’ijuru. {AnA 63.3} 

Nisubiramo ngo ndebe ubwenge n’ubusazi n’ubupfapfa. Mbese uzasimbura umwami 
azabasha gukora iki? Keretse ibisanzwe bikorwa. Nuko mbona ko ubwenge buruta 
ubupfapfa nk’uko umucyo uruta umwijima. Amaso y’umunyabwenge ari mu mutwe we, na 
we umupfapfa agenda mu mwijima atabona, nyamara nabonye ko amaherezo ya bose ari 
amwe. Ni ko kwibwira mu mutima nti “Ibiba ku mupfapfa ni byo bizambaho. None se 

kumurusha Ubwenge byamariye iki?” Ni ko kwibwira mu mutima nti “Ibyo na byo ni 
ubusa.” . . . Ni ko kwanga ubugingo, kuko imirimo ikorerwa munsi y’ijuru yamereye nabi. 
Byose ni ubusa, ni nko kwiruka inyuma y’umuyaga. Maze nanga imiruho yanjye yose 
naruhiye munsi y’ijuru, kuko nzayisigira umuntu uzansimbura.” Umubwiriza 2:4-18. {AnA 
63.4} 

Kubw’ibyo yanyuzamo bibabaje, Salomo yamenye ko ubuzima bushakishiriza ibyiza 
bihebuje mu by’isi ari ubusa. Salomo yubakiye ibicaniro ibigirwamana by’abapagani ari 
ukugira gusa ngo amenye uko isezerano ryo gutuza biha ubugingo ari ubusa. Ibitekerezo 
byijimye kandi bimuremerera byamubuzaga amahoro ku manywa na nijoro. Kuri we, nta 
bindi byishimo mu buzima cyangwa amahoro y’umutima yari asigaje, kandi ahazaza hari 
hijimishijwe no kubura ibyiringiro. {AnA 64.1} 

Nyamara nubwo byari bimeze bityo, Imana ntiyamuhannye. Kubwo kumwohorereza 
ubutumwa bwo kumucyaha ndetse no kumuhana ibihano bikomeye, Imana yashakaga ko 
umwami asobanukirwa ko ibyo akora ari icyaha. Imana yamukuyeho uburinzi bwayo maze 
yemerera abanzi kubuza amahwemo no guca integer ubwami bwa Salomo. “Bukeye 
Uwiteka ahagurukiriza Salomo Umwanzi ari we Hadadi w’Umwedomu, . . . Hanyuma 
Imana yingera guhagurukiriza Salomo undi mwanzi, ni we Rezoni. .. umutware w’umutwe 
w’ingabo,” waje kwanga Abisirayeli urunuka, kandi agatwara i Siriya. Na Yerobowamu,. . 

. umugaragu wa Salomo,” “Yerobowamu uwo yari umugabo w’amaboko w’intwari,” nawe 
ahagurukira kurwanya umwami Salomo. lAbami 11:14-28. {AnA 64.2} 

Amaherezo Uwiteka abinyujije mu muhanuzi, yoherereje Salomo ubutumwa buteye ubwoba 
buvuga buti: “Kuko wakoze ibyo, ntiwitondere isezerano ryanjye n’amategeko yanjye 
nagutegetse, ni ukuri nzakunyaga ubwami bwawe mbugabire umugaragu wawe. Ariko kuko 
ngiriye so Dawidi sinzabikora ukiriho, ahubwo nzabunyaga umwana wawe.” lAbami 
11:11,12. {AnA 64.3} 

Salomo akanguwe nk’uwari uri mu bitotsi n’iri teka ry’urubanza Imana yari imuciriye we 
n’inzu ye, yahise atangira kubona ubupfapfa bwe nk’uko buri koko. Yumvise atsinzwe mu 
bugingo bwe, ubwenge n’umubiri bicika intege, maze areka guhangayikira no kugirira 
inyota ibitenga bitobotse by’isi, ahubwo yifuza kongera kunywa ku isiko y’ubugingo. Kuri 
we, amaherezo igihano cy’umubabaro cyari cyarangije umurimo wacyo. Yari amaze igihe 
abuzwa amahoro no gutinya kurimbuka gukomeye bitewe no kutabasha guhindukira ngo 
ave mu bupfapfa bwe; ariko noneho ubutumwa yari atumweho abubonamo umwambi 
w’ibyiringiro. Ntabwo Imana yari yaramuciye burundu, ahubwo yari icyiteguye kumukura 
mu bubata bubi kuruta igituro, kandi ubwe ntiyari agifite imbaraga zo kwikura muri ubwo 
bubata. {AnA64.4} 

Mu gushima kwe, Salomo yazirikanye ububasha n’ineza yuje urukundo by’Imana “Isumba 
abakuru ubukuru” (Umubwiriza 5:8). Mu kwihana kwe, yaratangiye yongera kureba 
intambwe yari yarateye ngo agere ku rwego rwo hejuru rwo kwera n’ubutungane aho yari 
yaravuye maze akagwa. Ntiyashoboraga kwiringira ko azakira ingaruka z’icyaha, 
ntiyashoboraga gukura mu ntekerezo ze uko yibukaga inzira yo kwinezeza yari 
ayarakurikiye, ariko yashoboraga gukora uko ashoboye n’umuhati wose akabuza abandi 
gukurikira ubupfapfa. Yashoboraga kwatura ubuyobe bw’inzira ze yicishije bugufi kandi 
agatera hejuru atanga imiburo kugira ngo abandi batazazimira buheriheri bitewe n’imbaraga 
zikururira mu bibi yari yarahaye urwaho. {AnA 65.1} 

Umuntu wihana by’ukuri ntareka kwibuka ibyaha bye by’igihe cyashize. Akimara kubona 
amahoro, ntabwo yumvise atakirebwa n’amakosa yakoze. Atekereza ku bantu bashowe mu 
cyaha n’imikorere ye, kandi akagerageza uko ashoboye kose kubagarura mu nzira nyakuri. 
Uko umucyo yinjiyemo urushaho kumurika ni ko nawe arushaho kugira icyifuzo cyo 
kugarura ibirenge by’abandi mu nzira nyakuri. Ntabwo inzira yari yarahisemo ayiha agaciro 
gake, ngo ibibi bye abihindure ikintu cyoroheje, ahubwo ashyira hejuru umuburo uvuga 
iby’akaga kariho kugira ngo abandi baburirwe. {AnA 65.2} 

Salomo yazirikanye ko “imitima y’abantu yuzuyemo ibibi, ndetse mu mitima yabo bakiriho 
harimo ibisazi.” Umubwiriza 9:3. Na none yaravuze ati: “Kuko iteka ry’umurimo mubi 
rituzura vuba, ni cyo gituma imitima y’abantu ishishikarira gukora ibibi. Nubwo 
umunyabyaha acumura incuro ijana ariko akaramba, nzi rwose yuko abubaha Imana bari 
imbere yayo ari bo bazamererwa neza. Ariko umunyabyaha we ntazamererwa neza no 
kuramba ntazaramba, ndetse n’iminsi ye izaba nk’igicucu gihita, kuko atubaha Imana ari 
imbere yayo.” Umubwiriza 8:11-13. {AnA 66.1} 

Kubw’umwuka wo guhishurirwa, umwami Salomo yandikiye ab’ibisekuru byajyaga 
gukurikiraho abamenyesha amateka y’imyaka yapfushije ubusa ndetse n’ibyigisho 
by’imbuzi biyirimo. Kandikubw’ibyo, nubwo imbuto yabibye zasaruwe n’abo yayoboraga 
mu musaruro w’ibibi, ibyo yakoze mu mibereho ye ntibyibagiranye byose. Mu mutima 
w’ubugwaneza no kwicisha bugufi, mu myaka yaherutse ubuzima bwe “yakomeye kwigisha 
abantu ubwenge, ni ukuri, yaratekereje, agenzura ibintu, aringaniza imigani myinshi.” 
“Umubwiriza yashatse kumenya amagambo akwiriye y’ibyanditswe bitunganye, 
iby’amagambo y’ukuri.” “Amagambo y’abanyabwenge ameze nk’igihosho; n’amagambo 
y’abakuru b’amateraniro ameze nk’imbereri zishimangiwe cyane, yatanzwe n’umwungeri 
umwe.” Umubwiriza 12:9-12. {AnA 66.2} 

Yaranditse ati: “Iyi ni yo ndunduro y’ijambo, byose byarumviswe. Wubahe Imana kandi 
ukomeze amategeko yayo, kuko ibyo ari byo bikwiriye umuntu wese. Kuko Imana izazana 

umurimo wose mu manza, n’igihishwe cyose ari icyiza cyangwa ikibi” Umubwiriza 12:13, 
14. {AnA 66.3} 

Nk’uko nawe yarushijeho kubibona ububi bw’ibyo yakoze, ibyo Salomo yaje kwandika 
nyuma bigaragaza ko yitaye ku buryo budasanzwe ku kuburira urubyiruko kugira ngo 
rwirinde kugwa mu makosa yari yaramuteye gupfusha ubusa impano zihebuje izindi Ijuru 
ryari ryaramuhaye. Yicujije afite agahinda n’ikimwaro, avuga ko ubwo yari amaze gukura, 
igihe yagombaga kubona ko Imana ari yo humure rye, gukomezwa kwe ndetse n’ubugingo 
bwe, yateye umugongo umucyo wo mu Ijuru n’ubwenge bw’Imana, maze gusenga Uwiteka 
abisimbuza gusenga ibigirwamana. Noneho amaze gusobanukirwa neza binyuze mu bintu 
bibi yanyuzemo mu bupfapfa bw’iyo mibereho, icyifuzo gikomeye yari afite cyari icyo 
kurokora abandi ntibinjire muri iyo mibereho ibabaje nawe yari yaranyuzemo. {AnA 67.1} 

N’intimba nyinshi, yanditse ibyerekeye amahirwe n’inshingano biri imbere y’urubyiruko 
mu murimo w’Imana agira ati: {AnA 67.2} 

“Ni ukuri umucyo uranezeza, kandi kureba izuba bishimisha amaso. Ni ukuri umuntu 
narama imyaka myinshi akwiriye kuyinezererwamo yose, ariko ntakibagirwe iminsi 
y’umwijima kuko izaba myinshi. Ibibaho byose ni ubusa. Wa musore we, ishimire ubusore 
bwawe n’umutima wawe ukunezeze mu minsi y’ubuto bwawe, kandi ujye ugenda mu nzira 
umutima wawe ushaka no mu mucyo wo mu maso yawe, ariko menya yuko ibyo byose 
bizatuma Imana igushyira mu rubanza. Nuko rero ikure umubabaro mu mutima wawe, kandi 
utandukanye umubiri wawe n’ibibi bikube kure, kuko ubuto n’ubusore ari ubusa” 
Umubwiriza 11:7-10. {AnA 67.3} 

“Ujye wibuka Umuremyi wawe mu minsi y’ubusore bwawe, 

Iminsi mibi itaraza n’imyaka itaragera, 

Ubwo uzaba uvuga uti “Sinejejwe na byo.” 

Izuba n’umucyo n’ukwezi n’inyenyeri bitarijimishwa, 

N’ibicu bitaragaruka imvura ihise, N’igihe abarinzi b’inzu bazahinda umushyitsi 
Kandi intwari zikunama, 

N’abasyi bakarorera kuko babaye bake, 

N’abarungurukira mu madirishya bagahuma 
Kandi imiryango yerekeye ku nzira igakingwa, 

N’ijwi ry’ingasire rigaceceka 
Kandi umuntu akabyutswa n’ubunyoni, 

N’abakobwa baririmba bose bagacishwa bugufi, 

Ni ukuri bazatinya ibiri hejuru bafatirwe n’ubwoba mu nzira, 

Kandi igiti cy’umuluzi kizarabya, 

N’igihore kizaba kiremereye kandi kwifuza kuzabura, 

Kuko umuntu aba ajya iwabo h’iteka, 

Abarira bakabungerera mu mayira, 

Akagozi k’ifeza kataracika n’urwabya rw’izahabu rutarameneka, 

N’ikibindi kitaramenekera ku isoko n’uruziga rutaravunikira ku iriba 
N’umukungugu ugasubira mu butaka uko wahoze, 

N’umwuka ugasubira ku Mana yawutanze.” {AnA 67.4} 

Umubwiriza 12:1-7. 

Ntabwo imibereho ya Salomo yuzuye imiburo ku basore gusa, ahubwo inatanga umuburo 
ku bakuze, ndetse no kuri ba bandi bari kumanuka umusozi w’ubuzima berekeza ku izuba 
rirenga. Tubona kandi tukumva ibyo guhindagurika mu gihe cy’ubusore, aho umusore aba 
akozwa hirya no hino hagati y’ikibi n’icyiza, ndetse n’imbaraga z’ibyifuzo bibi bigaragara 
ko bifite imbaraga cyane kuri bo. Ku bageze myaka y’ubukuru, ntabwo tubasangamo bene 
uku guhuzagurika no kutaba abiringirwa; tuba twiteze ko imico yabo iba ihamye, ndetse 
n’amahame [bagenderaho] akaba yarashinze imizi. Ariko ibi ntabwo ari ko biba bimeze buri 
gihe. Igihe mu mico ye Salomo yagombye kuba nk’igiti gishimangiye, imbere y’imbaraga 
y’igishuko yaraguye ava ku gushikama kwe. Igihe imbaraga ze zagombye kuba zidakurwa 
mu byimbo, Salomo yaje gusangwa ari umunyantege nke kurusha abandi. {AnA 68.1} 

Duhereye kuri izo ngero, twagombye kumenya ko ahantu honyine abato n’abakuze bafite 
amakiriro ari mu kuba maso no gusenga. Ntabwo umutekano uri mu kugira umwanya 
w’isumbwe n’amahirwe akomeye. Umuntu ashobora kumara imyaka myinshi afite 
imibereho nyakuri ya Gikristo, ariko aba akiriaho Satani ashobora kumugabaho ibitero. Mu 
rugamba yarwanaga n’icyaha cy’imbere ndetse n’ibigeragezo by’inyuma, na Salomo 
w’umunyabwenge n’umunyambaraga yaratsinzwe. Gutsindwa kutwigisha ko uko umuntu 
yaba ari umunyabwenge kose, ndetse n’uko yaba yarabaye indahemuka kose mu gukorera 
Imana mu gihe cyashize, ntabwo akwiriye na rimwe kwiringira ubwenge n’ubupfura bwe 
ngo atekane. {AnA 69.1} 

Mu bisekuru byose byabayeho ndetse no mu bihugu byose, urufatiro n’icyitegererezo 
nyakuri byo kubaka imico ntibihinduka. Itegeko ry’Imana rivuga ngo: “Ukundishe Uwiteka 
Imana yawe umutima wawe wose, . . . kandi ukunde mugenzi wawe nk’uko wikunda,” ari 
ryo hame rikomeye ryagaragaye mu mico n’ubuzima by’Umukiza wacu, ni ryo rufatiro 
rukomeye kandi ni ryo muyobozi nyakuri. Luka 10:27. “Mu bihe byawe hazabaho gukomera 
n’agakiza gasaze n’ubwenge no kujijuka.” (Yesaya 33:6). Ubu bwenge no kujijuka 
bishobora gutangwa n’ijambo ry’Imana ryonyine. {AnA 69.2} 

Ibi biracyari ukuri nk’uko byari biri igihe amagambo yabwiraga Isirayeli kubaha Imana 
n’amategeko yayo yavugwaga ngo: “Mujye mubyitondera mubikurikize, bizatuma 
abanyamahanga bababonamo ubwenge n’ubushishozi.” Ivug. 4:6 (Gutegeka kwa Kabiri 
4:6). Aha ni ho honyine hari uburinzi bw’ubutungane bw’umuntu ku giti cye, 
ubw’umuryango, imibereho myiza y’umuryango mugari w’abantu, cyangwa gutekana 
kw’igihugu. Hagati y’ibihangayikisha byose mu buzima, akaga n’ibivugwa bivuguruzanya, 
itegeko rimwe ririmo amahoro kandi ritunganye ni ni uukora ibyo Imana ivuze. “Amategeko 
y’Uwiteka atungana rwose,” “ugenza atyo ntabwo azanyeganyezwa.” Zaburi 19:8; 15:5. 
{AnA 69.3} 

Abantu bumvira umuburo uva ku buhakanyi bwa Salomo bazirinda intambwe ya mbere 
y’ibyo byaha byamutsinze. Ikizarinda umuntu ubuhakanyi ni ukumvira ibyo Ijuru risaba 
gusa. Imana yahaye umuntu umucyo ukomeye n’imigisha myinshi; nyamara keretse gusa 
uyu mucyo n’iyi migisha nibyakirwa, nibitaba bityo, ntibishobora kurinda umuntu 
kutumvira n’ubuhakanyi. Igihe abantu Imana yahaye ikuzo ikabashyira mu myanya yo 
hejuru bayiteshutseho bagahindukirira ubwenge bw’umuntu, umucyo bari barahawe 
ubahindukira umwijima. Ubushobozi bahawe buhinduka umutego. {AnA 70.1} 

Kugeza igihe intambara izarangirira, hazahoraho abantu bazajya bitandukanya n’Imana. 
Satani azashyiraho ibihe [byiza cyangwa bibi], ku buryo nitutarindwa n’imbaraga y’Imana, 
mu buryo busa n’ubutagaragara ibyo bihe bizaca intege ibihindizo bikomeza ubugingo. Kuri 
buri ntambwe yose dutera dukeneye kubaza tuti: “Mbese iyi ni yo nzira y’Uwiteka?” Igihe 
cyose umuntu azaba akiriho, hazabaho gukenera kurinda imbaraga zimutera gukunda no 
kugira ibyo ararikira afite umugamb uhamye. Ntidusobora kuba amahoro n’umwanya na 
muto keretse gusa twishingikirije ku Mana, kandi ubugingo bwacu bukaba buhishwe muri 
Kristo. Kuba maso no gusenga ni byo birinda ubutungane. {AnA 70.2} 

Abantu bose binjira mu Murwa w’Imana bazanyura mu irembo rifunganye, bakoresha 
umuhati baniha; kuko “muri rwo hatazinjiramo ikintu gihumanya.” Ibyahishuwe 21:27. 
Nyamara nta muntu wacumuye ukeneye gucika integer ngo yihebe. Abantu bageze mu 
zabukuru bigeze guhabwa ikuzo n’Imana, bashobora kuba baranduje ubugingo bwabo 
bazibukira ubutungane bakabutamba ku gicaniro cy’irari. Ariko nibihana, bakazibukira 
icyaha maze bakagarukira Imana, haracyari ibyiringiro kuri bo. Uvuga ati: “Ujye ukiranuka 
ugeze ku gupfa: nanjye nzaguha ikamba ry’ubugingo,” ni na we urarika ati: “umunyabyaha 
nareke ingeso ze, ukiranirwa areke ibyo yibwira; agarukire Uwiteka, na we aramugirira 
ibambe; kuko izamubabarira rwose pe.” Ibyahishuwe 2:10; Yesaya 55:7. Imana yanga 
icyaha, ariko igakunda umunyabyaha. “Nzakiza gusubira inyuma kwabo, nzabakunda 
urukundo rutagabanije ...” Hoseya 14:4. {AnA 70.3} 


48 



Kwihana kwa Salomo kwari kuvuye ku mutima; ariko icyasha cyari cashyizweho n’urugero 
rwe rwo gukora ikibi nticyashoboraga guhanagurwa. Mu gihe cy’ubuhakanyi bwe, mu 
bwami bwe harimo abantu bakomeje kuba indahemuka mwanya bashyizwemo, bakomera 
ku butungane bwabo no kuba indahemuka. Ariko abenshi bateshuwe inzira bityo imbaraga 
z’umubi zatangijwe no kwinjiza gusenga ibigirwamana n’imigenzo y’ab’isi ntizashoboraga 
guhagarikwa mu buryo bworoshye n’uwo mwami wihannye. {AnA 71.1} 

Ububasha bwe bwo kwerekeza abantu ku cyiza bwari bwaracogoye cyane. Abantu benshi 
bashidikanyije kwiringira rwose ubuyobozi bwe. Nubwo umwami Salomo yihannye icyaha 
cye kandi kubw’inyungu z’abo mu bisekuru byajyaga kuzakurikiraho akandika 
iby’ubupfapfa yagiyemo n’uko yihannye, ntiyashoboraga kwizera rwose ko azakuraho isura 
mbi y’ibikorwa bye bibi. Kubera gutwarwa n’ubuhakanyi bwe, abantu benshi bakomeje 
gukora ibibi gusa. Kandi mu kugwa kwa benshi mu bayobozi bamukurikiye ushobora 
gusangamo umusemburo ubabaje w’ubusambanyi yakoresheje imbaraga Imana yari 
yaramuhaye. {AnA 71.2} 

Afite intimba nyinshi kubwo gutekereza ku bibi yakoze, byabaye ngombwa ko avuga ati: 
“Ubwenge buruta intwaro z’intambara; ariko umunyabyaha umwe arimbura ibyiza byinshi.” 
“Hariho ikibi nabonye munsi y’ijuru, ni cyo gicumuro gikorwa n’umutegetsi: abapfapfa 
bashyirwa imbere.” {AnA 71.3} 

“Isazi zipfuye zituma amadahano yoshejwe n’abosa anuka nabi; ni ko ubupfapfa buke 
bwonona ubwenge n’icyubahiro.” Umubwiriza 9:18; 10:5, 6,1. {AnA 72.1} 

Mu byigisho byinshi bitangwa n’imibereho ya Salomo, nta na kimwe gishimangirwa cyane 
kuruta imbaraga zihindurira ku cyiza cyangwa ku kibi. Uko aho twaba tugera haba ari hato 
kose, uko byamera kose hari impinduka duteza zihesha umugisha cyangwa umuvumo 
birenze uko twabimenya cyangwa uko twabitegeka. Iyo mbaraga iteza impinduka ishobora 
kuba iremerejwe n’umwijima wo kutanyurwa no kwikanyiza, cyangwa se ikaba ifite 
ubumara bwica buva ku cyaha umuntu yiziritseho; cyangwa se ishobora kuba yuzujwe 
imbaraga yo kwizera itanga ubugingo, ubutwari n’ibyiringiro, ndetse n’umubavu uhumura 
neza w’urukundo. Nyamara byanze bikunze iyo mbaraga ifite ubushobozi bwo kuzana 
icyiza cyangwa ikibi. {AnA 72.2} 

Kuba impinduka duteza yaba impumuro y’urupfu izana urupfu, ni igitekerezo giteye 
ubwoba, nyamara ibi birashoboka. Ni nde wabara igihombo cyo kuyobywa k’umuntu umwe, 
maze akabura ibyishimo by’iteka ryose! Nyamara igikorwa kimwe gihubukiyeho, ijambo 
rimwe ritatekerejweho, ku ruhande rwacu bishobora guteza impinduka yimbitse ku buzima 

bw’undi muntu kugeza ubwo bizarimbuza ubugingo bwe. Agatotsi kamwe mu mico 
y’umuntu gashobora guteshura abantu benshi kuri Kristo. {AnA 72.3} 

Uko imbuto yabibwe year umusaruro, maze uyu musaruro nawe ukongera ukabibwa, ni ko 
noneho umusaruro uushaho kwiyongera. Iri tegeko ni ukuri mu mibanire yacu n’abandi. 
Igikorwa cyose n’ijambo ryose ni imbuto ibibwe iba izera. Igikorwa cyose cy’ubugwaneza 
buvuye ku kuzirikana, igikorwa cyose cyo kumvira, kwiyanga kizongera kigaragarire mu 
bandi, kandi bizanyura muri abo bantu maze cyongere nanone kigaragarire no mu bandi. 
Kubw’ibyo rero, igikorwa cyose cy’ishyari, igomwa cyangwa amacakubiri ni akabuto 
kazakura kagashinga umuzi wo gusharira aho abantu benshi bazahumana. Abaheburayo 
12:15. Mbega uburyo abo bantu hari abandi bantu benshi cyane bazaroga! Uko ni ko kubiba 
imbuto y’icyiza n’ikibi bigenda muri iki gihe no mu bihe bihoraho. {AnA 72.4} 

IGICE CYA 6 - UBWAMIBUGABANYWA MO KABIRI 


“Nuko Salomo aratanga, asanaga ba sekuruza, bamuhamba mu mudugudu wa se Dawidi; 
maze umuhungu we Rehobowamu yima ingoma ye.”lAbami 11:43. {AnA 73.1} 

Hashize igihe gito yimye ingoma, Rehobowamu yagiye i Shekemu, aho Abisirayeli bo 
mumiryango yose bagombaga kumwimikira nk’umwami wabo. “Rehobowamu ajya i 
Shekemu, kuko ariho Abisirayeli bose bari bagiye kumwimikira.” 2Ngoma 10:1. {AnA 
73.2} 

Mu bari baje i Shekemu harimo Yerobowamu mwene Nebati. Uyu Yerobowamu ni we mu 
gihe cy’ingoma ya Salomo wari waramenyekanye ko ari “umugabo w’amaboko w’intwari,” 
kandi ni nawe umuhanuzi Ahiya w’i Shilo yari yaragejejeho ubutumwa buteye ubwoba 
buvuga buti: “Dore nzatanyaguza ubwami mbukuye mu maboko ya Salomo, nguhe 
imiryango cumi.” lAbami 11:28, 31. {AnA 74.1} 

Imana ibinyujije mu muhanuzi wayo yari yarabwiye Yerobowamu yeruye, imubwira ko 
bizaba ngombwa ubwami bukagabanywamo kabiri. Imana yari yaravuze ko iri gabanywa 
rigomba kubaho muri aya magambo ati: “Kuko banyimuye bakaramya Ashitoreti 
ikigirwamanakazi cy’Abasidoni, na Kemoshi ikigirwamana cy’Abamowabu, na Milikomu 
ikigirwamana cy’Abamoni, ntibagendere mu nzira zanjye, ngo bakore ibitunganye mu maso 
yanjye, bitondera amateka n’amategeko yanjye nk’uko se Dawidi yagenzaga.” lAbami 
11:33. {AnA 74.2} 

Yerobowamu yari yarabwiwe ko ubwami butagombaga kugabanywa mbere y’uko ingoma 
ya Salomo ihanguka. Uwiteka yari yaravuze ati: “Ariko sinzamunyaga ubwami bwose, 
ahubwo nzamukomeza abe umwami iminsi yose akiriho, kuko ngiriye umugaragu wanjye 
Dawidi nitoranyirije, kandi yitonderaga amateka n’amategeko yanjye. Ariko nzanyaga 
umuhungu we ubwo bwami mbuguhe, ari bwo miryango cumi.” lAbami 11:34, 35. {AnA 
74.3} 

Nubwo Salomo yari yarifuje gutegura intekerezo za Rehobowamu (uwo yari yarahisemo 
ngo azmusimbure ku ngoma) kugira ngo azakoreshe ubwenge mu guhangana n’akaga kari 
kavuzwe n’umuhanuzi w’Imana, ntiyigeze ashobora gucengeza imbaraga iganisha ku cyiza 
mu ntekerezo z’umuhungu we kuko uburere bwe akiri umwana muto bwari bwarirengagijwe 
cyane. Rehobowamu yari yarahawe na nyina w’Umwaminikazi ikimenyetso cy’imico 
ihuzagurika. Incuro nyinshi yaharaniraga gukorera Uwiteka maze muri icyo gihe akagubwa 
neza; nyamara ntiyari ashikamye, kandi amaherezo yaje kwiyegurira imbaraga y’ikibi zari 
zaramukikije kuva mu bwana bwe. Mu makosa Rehobowamu yakoze mu buzima bwe ndetse 

no mu guhakana Imana kwe kwaherutse, hagaragaramo ingaruka ziteye ubwoba zavuye ku 
kuba Salomo yararongoye abagore b’abapagani. {AnA 74.4} 

Imiryango y’Abisirayeli yari imaze igihe kirekire yarababajwe n’ibibi byatewe na gahunda 
z’ikandamiza zari zarashyizweho na Salomo. Gusesagura umutungo kwabayeho ku ngoma 
ya Salomo igihe yari yarayobotse ibigirwamana kwari kwaramuteye kwaka abaturage 
imisoro y’ikirenga no kubakoresha imirimo myinshi y’agahato. Mbere yo gukora umuhango 
wo kwimika umuyobozi mushya, abatware bomu miryango y’Abisirayeli biyemeje kubanza 
kureba niba umuhungu wa Salomo afite umugambi wo korohereza Abisirayeli iyo miruho. 
“Baramutumira; nuko Yerobowamu n’Abisirayeli bose baraza babwira Rehobowamu bati: 
“So yadushyizeho uburetwa butubabaza, nuko none utworohereze iyo mihakire ya so 
yatubabazaga n’uburetwa bukomeye yadushyizeho, natwe tuzagukorera.” {AnA 75.1} 

Kuberagushaka kujya inama abajyanama be mbere y’uko atangaza gahunda y’imiyoborere 
ye, Rehobowamu yarasubije ati: “Nimugende mumare iminsi itatu muzaze munyitabe. Nuko 
abantu baragenda. {AnA75.2} 

“Maze Umwami Rehobowamu agisha inama abasaza bahagararaga imbere ya se Salomo 
akiriho, arababaza ati: ‘Murangira nama ki nzasubiza abo bantu?’ Baramusubiza bati: 
‘Nugirira neza abo bantu ukabanezeza, ukababwira amagambo meza, bazakubera abagaragu 
itekaryose.’ 2Ngoma 10:3-7. {AnA75.3} 

Rehobowamu atanyuzwe, yahindukiriye abasore bari incuti ze akiri umusore ndetse atangiye 
no kuba mukuru maze arababaza ati: “Murangira nama ki, turi busubize abo bantu bambwiye 
ngo ‘Nimborohereze uburetwa datayabakoreshaga’?” 1 Abami 12:9. Abo basore bamugiriye 
inama ko arushaho gukandamiza abaturage be kandi akababwira yeruye ko uhereye mu 
itangira ry’ingoma ye atazigera yihanganira ikintu cyose kizabusanya n’ubushake bwe. 
{AnA 76.1} 

Kubera gushaka gukoresha ububasha bw’ikirenga, Rehobowamu yiyemeje kutita ku nama 
z’abasaza bo ku ngoma no kugira abasore abajyanama be. Nuko umunsi wari wavuzwe 
ugeze “Yerobowamu n’abantu bose basanga Umwami Rehobowamu nk’uko yabategetse,” 
maze ku ijambo ryerekeye gahunda yari agiye gukurikiza, Rehobowamu “abasubizanya 
inabi nyinshi, . . . ati: ‘Data yabakoresheje uburetwa bukomeye, ariko jyewe 
nzabarushirizaho. Data yabakubitishaga ibiboko, ariko jyeweho nzabakubitisha sikorupiyo.” 
lAbami 12:12-14. {AnA76.2} 

Iyaba Rehobowamu n’abajyanama be batari bafite ubunararibonye barasobanukiwe 
ubushake bw’Imana ku ishyanga rya Isirayeli, baba barumviye icyo abantu basabaga cyo 
gukora impinduka zikomeye mu muyoborere y’igihugu. Ariko mu gihe bari babonye 

amahirwe mu iteraniro ryabereye I Shekemu, bananiwe gutekereza impamvu y’ibintu 
n’ingaruka bizazana, bityo baca intege by’iteka ryose ububasha bari bafite ku bantu 
batabarika. Icyemezo bafashe cyo gukaza no kongera ikandamizwa ryari ryaratangiye ku 
ngoma ya Salomo, cyari gihanganye rwose na gahunda Imana yari ifitiye Isirayeli, kandi 
cyahaye abantu uburyo bwo gushidikanya ukuri kwari mu mpamvu zabateye gusubiza 
batyo. Muri uko kugerageza gukoresha ububasha kutarimo ubwenge, umwami 
n’abajyanama yari yarahisemo bagaragaje ubwibone buterwa n’umwanya n’ububasha 
[umuntu ahawe]. {AnA 76.3} 

Ntabwo Uwiteka yemereye Rehobowamu gushyira mu bikorwa gahunda y’imiyoborere yari 
yatanze. Mu miryango y’Abisirayeli harimo abantu ibihumbi byinshi bari barababajwe 
cyane nagahunda z’ikandamiza zabayeho ku ngoma ya Salomo, maze noneho abo bantu 
babonako nta kindi bakora uretse kwigomeka ku nzu ya Dawidi. “Maze Abisirayeli bose 
babonye yuko umwami yanze kubumvira, basubiza umwami bati “Duhuriye he na Dawidi? 
Kandi rero nta no kuragwa dufite kuri mwene Yesayi, nimusubire mu mahema yanyu, 
yemwe Bisirayeli. None Dawidi, urimenyere ibyawe n’umuryango wawe.” Nuko 
Abisirayeli basubira mu ngo zabo.”lAbami 12:16. {AnA 77.1} 

Icyuho cyatewe n’amagambo ahubukiyeho ya Rehobowamu ntcyashoboraga gusibwa. Kuva 
icyo gihe imiryango cumin’ibiri y’Abisirayeli yarigabanyije maze umuryango wa Yuda 
n’uwa Benjamini irema ubwami bw’amajyepfo ari bwo bw’Ubuyuda bityo buyoborwa na 
Rehobowamu. Imiryango icumi yo mu majyaruguru yo yakoze ubutegetsi bwihariye, 
bwiswe ubwami bwa Isirayeli bwahise buyoborwa na Yerobowamu. Uko ni ko ibyo 
umuhanuzi yari yaravuze byerekeye kwigabanya k’ubwami byaje gusohora. “Byari 
byaraturutse ku Uwiteka” lAbami 12:15. {AnA 77.2} 

Igihe Rehobowamu yabonaga ko imiryango cumi iretse kumuyoboka, yahise akangukira 
kugira icyo akora. Akoresheje umwe mu bakomeye bo mu bwami bwe witwaga Adoramu 
wakoreshaga ikoro, yakoze uko ashoboye kugira ngo abagarure biyunge. Ariko uko iyo 
ntumwa y’amahoro yakiriwe n’ibyo yagiriwe byabaye igihamya cy’uko Abisirayeli bari 
barazinutswe Rehobowamu. “abisirayeli bose bamutera amabuye, arapfa.” Atewe ubwoba 
n’icyo gihamya cyo gukmera k’ubwigomeke, “Umwami Rehobowamu abyumvise, arahuta 
yurira ajya mu igare rye, ngo ahungire i Yerusalemu.” lAbami 12:18. {AnA 77.3} 

“Robowamu ageze i Yeruzalemu, atoranya mu muryango wa Yuda n’uwa Benyamini, 
abagabo ibihumbi ijana na mirongo inani b’abarwanyi kabuhariwe, kugira ngo bajye 
kurwanya Abisiraheli bo mu majyaruguru, bagarurire ubwami Robowamu mwene Salomo.” 
lAbami 12:21 (BII). “Maze ijambo ry’Imana riza kuri Shemaya umuntu w’Imana riti: 
“Bwira Rehobowamu mwene Salomo, umwami w’Abayuda n’umuryango wa Yuda wose, 

n’uwa Benyamini n’abandi bantu bose uti: ‘Uwiteka avuze ngo: Ntimuzatabare kandi 
ntimuzarwanye bene wanyu Abisirayeli. Musubireyo Umuntu wese ajye iwe, kuko ibyo ari 
jye byaturutseho.’ ” Nuko bumvira Ijambo ry’Uwiteka baritahira, nk’uko Uwiteka yavuze.” 
lAbami 12:21-24. {AnA78.1} 

Rehobowamu yamaze imyaka itatu agerageza kugira icyo yiyungura ahereye ku bintu bibaje 
yari yahuye nabyo mi itangira ry’ingoma ye. “Maze Rehobowamu aba i Yerusalemu, yubaka 
i Buyuda imiduguduy’ibihome.” “Kandi akomeza ibihome, abishyiramo abatware, abikamo 
n’ibyokurya n’amavuta na vino.” Yarabyitondeye yubaka iyo midugudu arayikomeza cyane. 
2Ngoma 11:5, 11,12. Ariko ibanga ryo kugubwa neza k’ubwami bw’Ubuyuda mu myaka 
ibanza y’ingoma ya Rehobowamu ntikwari gushingiye kuri izo ngamba yafashe. Kuzirikana 
ko Imana ari yo Mutware wabo w’ikirenga ni byo byatumye umuryango wa Yuda n’uwa 
Benyamini igira isumbwe. Baje kwiyongeraho abantu benshi bubahaga Imana baturukaga 
mu miryango yo mu bwami bw’amajyaruguru. Ibyanditswe biravuga biti: “Maze 
bakurikirwa n’abari bafite umwete wo gushaka Uwiteka Imana ya Isirayeli bo mu miryango 
ya Isirayeli yose, bajya i Yerusalemu gutambira Uwiteka Imana ya ba sekuruza. Nuko 
bamara imyaka itatu bakomeje ubwami bw’Abayuda, bakomeza na Rehobowamu mwene 
Salomo, kuko muri iyo myaka itatu bagendanaga ingeso nziza za Dawidi n’iza Salomo.” 
2Ngoma 11:16, 17. {AnA78.2} 

Mu gukomeza iyo migirire ni ho Yerobowamu yari afite amahirwe yo gukosora mu buryo 
bukomeye amakosa yari yarakoze mu gihe cyashize, kandi akongera kwigarurira icyizere 
ku by’ubushobozi bwe bwo kuyoborana ubuhanga. Nyamara ibyanditswe byagaragaje 
amateka mabi y’uwasimbuye Salomo maze bivuga ko yananiwe guteza impinduka 
zikomeye ziganisha ku kuyoboka Uwiteka. Nubwo ubusanzwe yari intumva, akiyemera, 
ntagirwe inama kandi akayoboka ibigirwamana, iyo aza kwiringira Imana atizigamye, aba 
yaragize imbaraga z’imico, akagira ukwizera kudacogora ndetse akumvira ibyo Imana isaba. 
Ariko uko igihe cyahitaga, umwami Rehobowamu yashyize ibyiringiro bye mu bushobozi 
[umwanya w’ubwami yariho wari ufite] ndetse no mu bihome yari yarubatse akabikomeza. 
Yaje guha icyuho intege nke za kamere buhoro buhoro kugeza ubwo imbaraga ze yazeguriye 
mu ruhande rwo gusenga ibigirwamana. “Hanyuma Rehobowamu amaze gukomeza 
ubwami bwe, areka amategeko y’Uwiteka hamwe n’Abisirayeli bose.” 2Ngoma 12:1. {AnA 
79.1} 

Mbega uburyo aya magambo ngo: “hamwe n’Abisirayeli bose” ababaje kandi akaba yuzuye 
ubusobanuro bukomeye! Ubwoko Imana yari yaratoranyirije kubera umucyo amahanga yari 
abukikije bwateraga umugongo Isoko yabwo y’imbaraga maze bugashaka gusa n’amahanga 
abakikije. Nk’uko byagenze kuri Salomo, ni ko byagenze no kuri Rehobowamu. Imbaraga 

z’urugero rubi batanze zayobeje benshi. Kandi nk’uko byabagendekeye, ni ko no muri iki 
gihe, haba ku rwego ruto cyangwa runini, umuntu wese wiyemeza gukora ikibi, ingaruka zo 
gukora ikibi ntizigera ku muntu wagikoze gusa. Nta muntu uriho kubwe wenyine. Nta muntu 
urimbukira mu bugome bwe wenyine. Imibereho yose umuntu agira ni umucyo urabagirana 
kandi ukamurika mu nzira abandi banyuramo, cyangwa se ni imbaraga y’umwijima ndetse 
irimbura iganisha ku bwihebe no kurimbuka. Tuyobora abandi tubazamura berekeza ku 
munezero n’ubugingo budapfa, cyangwa se tukabamanura tubajyana mu gahinda n’urupfu 
rw’iteka ryose. Kandi niba kubw’ibyo dukora twongera imbaraga imikorere y’imbaraga mbi 
ziba mu badukikije, tuba dufatanyije icyaha nabo. {AnA 79.2} 

Imana ntiyemeye ko ubuhakanyi bw’umwami w’Ubuyuda bukomeza kubaho adahannwe. 
“Nuko mu mwaka wa gatatu ku ngoma ya Rehobowamu, Shishaki umwami wa Egiputa 
atera i Yerusalemu kuko bacumuye ku Uwiteka. Yari afite amagare igihumbi na magana 
abiri, n’abagendera ku mafarashi inzovu esheshatu, n’abantu batabarika bavanye na we muri 
Egiputa, . . . Atsinda imidugudu y’Abayuda igoswe n’inkike, arongera atera i Yerusalemu. 
{AnA 80.1} 

“Nuko umuhanuzi Shemaya asanga Rehobowamu n’abatware b’Abayuda, bari bateraniye i 
Yerusalemu bahunze Shishaki arababwira ati: “Uko ni ko Uwiteka avuga ‘Mwarantaye, ni 
cyo gitumye mbahana mu maboko ya Shishaki.’” 2Ngoma 12:2-5. {AnA 80.2} 

Ntabwo abantu bari barageze kure cyane mu buhakanyi ku buryo basuzuguye iteka 
ry’Imana. Mu rupfu rw’abantu benshi rwatewe n’ibitero by’umwami Shishaki, 
babibonyemo ukuboko kw’Imana maze bamara igihe runaka bicishije bugufi. Baravuze bati: 
“Uwiteka arakiranuka.” {AnA 80.3} 

“Uwiteka abonye ko bicishije bugufi ijambo rye riza kuri Shemaya riti: ‘Bicishije bugufi 
sinzabarimbura, ahubwo nzabakiza ariko si rwose, n’uburakari bwanjye ntibuzasandara kuri 
Yerusalemu buzanywe n’ukuboko kwa Shishaki. Ariko rero bazaba abagaragu be, kugira 
ngo bamenye ubuhake bwanjye n’ubuhake bw’abami b’ibindi bihugu. {AnA 80.4} 

“Nuko Shishaki Umwami wa Egiputa atera i Yerusalemu, anyaga ubutunzi bwo mu nzu 
y’Uwiteka n’ubwo mu nzu y’umwami, arabijyana byose. Ajyana n’ingabo z’izahabu 
Salomo yacurishije. Umwami Rehobowamu aherako acurisha ingabo z’imiringa ngo 
zisubire mu byimbo byazo, azibitsa abatware b’abarinzi barindaga urugi rw’inzu y’umwami 
. . . Nuko yicishije bugufi, uburakari bw’Uwiteka bumuvaho bituma atamurimbura rwose, 
kandi n’i Buyuda hari hakirimo ibyiza.” 2Ngoma 12:6-12. {AnA 81.1} 

Ariko ukuboko kwabahanaga kuvuyeho maze igihugu kikongera kugibwa neza, abantu 
benshi bibagiwe ubwoba bari bafite maze bongera gusubira mu gusenga ibigirwamana. Muri 

bo harimo n’umwami Rehobowamu ubwe. Nubwo yari yaracishijwe bugufi n’ibyago yari 
yaragezemo, yananiwe gufata ibyo byakubayeho ngo bimubere intambwe ihindura 
imibereho ye. Yibagiwe ibyigisho Imana yari yarakoze uko ishoboye kose ngo imwigishe, 
maze yisubirira mu byaha byari byaratumye igihugu gicirwaho iteka. Nyuma y’imyaka mike 
y’imibereho y’urukozasoni aho atakiranukaga “kuko atagiraga umwete wo gushaka 
Uwiteka,” “Nuko Rehobowamu aratanga asanga ba sekuruza, ahambwa mu mudugudu wa 
Dawidi maze umuhungu we Abiya yima ingoma ye.” 2Ngoma 12:14,16. {AnA 81.2} 

Ubwami bucyigabanyamo kabiri mu myaka ibanza y’ingoma ya Rehobowamu, icyubahiro 
cya Isirayeli cyatangiye kugenda butazongera kugaruka ngo cyuzure nk’uko byahoze. 
Incuro nyinshi mu myaka amagana menshi yakurikiyeho, intebe y’ubwami ya Dawidi 
yagiye yicarwaho n’abantu bafite imico ikwiriye ndetse n’intekerezo zireba kure, kandi ku 
ngoma z’abo bami imigisha yageraga ku baturage b’Ubuyuda yarongewe maze iraguka igera 
no mu mahanga akikije Ubuyuda. Inshuro nyinshi izina rya Yehova ryashyirwaga hejuru 
y’ibigirwamana, kandi amategeko ye akubahwa. Uko ibihe byahaga ibindi, abahanuzi 
bakomeye bahagurutswaga no gukomeza amaboko y’abayobozi ndetse no gushishikariza 
rubanda gukomeza kuba indahemuka ku Mana. Nyamara imbuto z’ikibi zari zaratangiye 
kumera igihe Rehobowamu yajyaga ku ngoma ntizashoboraga kurandurwa burundu; ndetse 
incuro nyinshi ubwoko bw’Imana bwari bwaratoneshejwe bwaragwaga bugahenebera 
kugeza ubwo buhindutse iciro ry’imigani mu bapagani. {AnA 81.3} 

Nyamara nubwo habayeho kwinangira kw’abayobotse imihango yo gusenga ibigirwamana, 
Imana mu buntu bwayo yakoraga ibishoboka byose mu bubasha bwayo kugira ngo irinde 
ubwo bwami bwigabanyije kurimbuka burundu. Uko imyaka yahitaga kandi umugambi 
wayo kuri Isirayeli ugasa n’ugwabijwe rwose n’abantu bakoreshwaga n’ingabo za Satani, 
Imana yakomeje kugaragaza imigambi yayo y’ubugiraneza ibinyujije mu kujyana mu 
bunyage ishyanga yatoranyije ndetse yagera aho ikabagarura. {AnA 82.1} 

Kwigabanya k’ubwami kwari intangiriro y’amateka atangaje agaragazwamo ukwihangana 
n’imbabazi n’impuhwe by’Imana. Ubwo babaga bavuye mu bigeraezo by’umubabaro 
bagombga kunyuramo bitewe na kamere bavukanye n’iyo bitoje yabaganishaga mu bibi, 
amaherezo abo Imana yashakaga kwiyereza nga bayibere ubwoko bw’umwihariko, bugira 
ishyaka ry’imirimo myiza, bagombaga kuzirikana aya magambo ngo: {AnA 82.2} 

“Nta wuhwanye nawe Uwiteka, urakomeye kandi n’izina ryawe Rikomeranye imbaraga. Ni 
nde udakwiriye kukubaha, Mwami w’amahanga we? . . . mu banyabwenge bo mu mahanga 
bose no mu bwami bwabo bwose, nta wuhwanye nawe.” “Ariko Uwiteka ni we Mana 
nyamana, ni Imana ihoraho, ni Umwami w’ibihe byose.” Yeremiya 10:6,7, 10. {AnA 82.3} 

Kubw’ibyo, amaherezo abasengaga ibigirwamana bagombaga kwiga icyigisho ko 
ibigirwamana bidafite ubushobozi bwo kuzahura umuntu no kumukiza. “Imana zitaremye 
ijuru n’isi, zizacibwa ku isi no munsi y’ijuru.” Yeremiya 10:11. Mu kuyoboka Imana nzima 
konyine, Umuremyi wa bose n’Umutware wa bose, ni ho umuntu ashobora kubonera 
ikiruhuko n’amahoro. {AnA 83.1} 

Bafatanyirije hamwe, abahanwe kandi nabo bakisubiraho bo mu bwami bwa Isirayeli 
n’ubw’Ubuyuda amaherezo bagombag kuvugurura isezerano bagiranye n’Uwiteka 
Nyiringabo, Imana ya ba sekuru; kandi bakayivugaho aya magambo ngo: {AnA 83.2} 

“Imana ni yo yaremye isi n’imbaraga zayo, 
si n’abayirimo yayikomeresheje ubwenge bwayo, 

Ijuru yaribambishije ubuhanga bwayo. 

“Iyo iranguruye ijwi mu ijuru haba guhorera kw’amazi, 

Ituma ibihu bizamuka biva ku mpera z’isi. 

Iremera imirabyo kugusha imvura, 

Izana umuyaga iwukuye mu bubiko bwayo. 

“Umuntu wese ahindutse nk’inka nta bwenge agira, 

Umucuzi w’izahabu wese yakojejwe isoni n’igishushanyo yicuriye, 
kuko igishushanyo cye cyayagijwe ari ibinyoma kandi nta mwuka 
ubirimo. 

“Ni iby’ubusa, ni umurimo w’ubushukanyi, 
ku munsi wo guhanwa kwabyo bizarimbuka. 

Ibera Yakobo gakondo ntimeze nk’ibyo, 

“Kuko ari yo Banze ry’ibintu byose, kandi Isirayeli ni umuryango w’umwandu wayo. 
Uwiteka Nyiringabo ni ryo zina rye.” {AnA 83.3} 

Yeremiya 10:12-16. 

IGICE CYA 7 - YEROBOWAMU 


Ashyizwe ku ngoma n’imiryango cumi y’Abisirayeli yari yarigometse ku nzu ya Dawidi, 
Yerobowamu wari warigeze kuba umugaragu wa Salomo, yari mu mwanya wo guteza 
impinduka nziza haba mu by’ubutegetsi busanzwe ndetse no mu by’idini. Ku ngoma aya 
Salomo, Yerobowamu yari yarerekanye ubushobozi n’ibitekerezo; kandi ubwenge yari 
yarungutse mu myaka yamaze akorana ubudahemuka bwamubashishije kuyoborana 
ubuhanga. Nyamara Yerobowamu yananiwe kwiringira Imana. {AnA 84.1} 

Ubwoba bukomeye Yerobowamu yagize bwari ubw’uko igihe kimwe mu bihe bizaza 
imitima y’abo yayoboraga ishobora kuzayoboka umwami wari wicaye ku ntebe ya Dawidi. 
Yibwiye ko imiryango cumi niyemererwa kujya ijya gusura kenshi icyicaro cya kera 
cy’umwami w’Abaheburayo ari naho imihango yo mu ngoro y’Imana yari igikorerwa 
nk’uko yari bimeze ku ngoma ya Salomo, abantu benshi bajyaga kumva bagomba kongera 
kuyoboka ubutegetsi bwari bufite icyicaro i Yerusalemu. Yerobowamu agishije inama 
abajyanama be, yiyemeje adatindiganyije kugabanya ingorane zose z’uko habaho 
kwigomeka ku butegetsi bwe. Ibyo yajyaga kubigeraho kubwo gushyira amahuriro abiri yo 
gusengeraho muri ubwo bwami bushya bwari bwashinzwe. Rimwe muri aya mahuriro 
yarishyize i Beteli irindi rikaba i Dani. Iyo miryango icumi yajyaga kurarikirwa guteranira 
aho hantu hombi mu mwanya wo kujya gusengera Imana i Yerusalemu. {AnA 84.2} 

Mu gutegura iyo gahunda yo kubuza abantu kujya i Yerusalemu, Yerobowamu yatekereje 
gukora ku ntekerezo z’Abisirayeli akoresheje gushyira imbere yabo ibishushanyo bigaragara 
byerekena ko Imana itagaragara iri aho hantu. Kubw’uwo mugambi, yacurishije 
ibishushanyo by’inyana bibiri mu izahabu, maze bishyirwa ku tununga twari 
twarateganyirijwe kuzajya dusengerwaho. Muri uwo muhati wo gushaka kugaragaza Imana, 
Yerobowamu yishe itegeko ry’Imana ryumvikana neza rivuga riti: “Ntukiremere 
igishushanyo kibajwe, .... ntukabyikubite imbere ntukabikorere.” Kuva 20:4, 5. {AnA 
85.1} 

Icyifuzo cya Yerobowamu cyo kubuza imiryango cumi kujya i Yerusalemu cyari gikomeye 
cyane ku buryo cyatumye atabona neza intege nke zari muri uwo mugambi we. Yananiwe 
kuzirikana akaga gakomeye yashyiragamo Abisirayeli abashyira imbere ibishushanyo 
bisengwa by’ibigirwamana abakurambere babo bari baramenyereye mu myaka amagana 
menshi y’ubunyage bamaze mu Misiri. Igihe gito cyari gishize Yerobowamu aba mu Misiri 
gishobora kuba ari cyo cyamwigishije ubupfapfa bwo gushyira imbere y’abantu ibyo 
bishushanyo bya gipagani. Ariko uwo mugambi we wo kurehereza imiryango yo mu 
majyaruguru kudakomeza kujya gusura Umurwa Wera (Yerusalemu) uko umwaka utashye, 

wamuteye gufata ingamba adatekerejeho. Yaravuze ati: “Byabarushya kujya muzamuka 
mujya i Yerusalemu. Wa bwoko bw’Abisirayeli mwe, ngizo inama zawe zagukuye mu 
gihugu cya Egiputa!” lAbami 12:28. {AnA85.2} 

Uko ni ko bararikiwe gupfukama imbere y’ibishushanyo by’izahabu no kuyoboka imihango 
y’inzadukayo gusenga. {AnA 85.3} 

Kubera ko Abalewi bamwe babaga mu bwami bwe, umwami yagerageje kubakangurira 
kuba abatambyi bakorera kuri bya bicaniro bishya yari yubatse i Beteli n’i Dani, ariko, yaje 
kutagera ku ntego muri uwo muhati we. Byabaye ngombwa ko akuza abantu bamwe 
akabagira abatambyi abakuye muri rubanda rwa giseseka. lAbami 12:31. Abantu benshi 
b’inyangamugayo, harimo n’umubare munini w’Abalewi, batangajwe n’uwo mugambi, 
bahise bahungira i Yerusalemu aho bagombaga gusengera mu buryo buhuje n’amabwiriza 
y’Imana. {AnA 86.1} 

“Yerobowamu ategeka ko haba ibirori by’iminsi mikuru mu kwezi kwa munani ku munsi 
wa cumi n’itanu, ngo bise n’iby’I Buyuda, nuko arazamuka ajya ku gicaniro. N’i Beteli 
yabigenzaga atyo atambirira izo nyana yaremye. I Beteli ahashyira abatambyi baba mu 
ngoro yubatse.” lAbami 12:32. {AnA 86.2} 

Gusuzugura k’umwami yihandagaje ubwo yirengagizaga gahunda zashyizweho n’Imana, 
ntikwirenagijwe adacyashywe. Ndetse n’igihe yosaga imibavu ubwo yatahaga icyo gicaniro 
kidasanzwe yari yubatse i Beteli, imbere ye haje umuntu w’Imana avuye mu bwami 
bw’Ubuyuda, azanwe no kumwaturira ibibi yakoraga agerageza gushyiraho uburyo bushya 
bwo gusenga. Umuhanuzi “atera hejuru avugira kuri icyo gicaniro ijambo ry’Imana ati: “Wa 
gicaniro we, wa gicaniro we, Uwiteka avuze atya ngo ‘Mu nzu ya Dawidi hazavuka umwana 
witwa Yosiya, nuko kuri wowe ni ho azatambira abatambyi bo mu ngoro bajya bakoserezaho 
imibavu, kandi kuri wowe ni ho bazatwikira amagufwa y’abantu. {AnA 86.3} 

“Uwo munsi yerekana ikimenyetso cyabyo ati: “Iki ni cyo kimenyetso Uwiteka atanze. Iki 
gicaniro kiri busadukemo kabiri, ivu ryacyo riseseke.” Ako kanya “igicaniro na cyo 
gisadukamo kabiri ivu ryacyo riraseseka, nk’uko ikimenyetso uwo muntu w’Imana yatanze 
cyari kiri, agiheshejwe n’ijambo ry’Imana.” lAbami 13:2,3, 5. {AnA 86.4} 

Yerobowamu abonye ibyo yahize yuzura umwuka wo gusuzugura Imana maze agerageza 
gucecekesha uwo muhanuzi wari utanze ubwo butumwa. N’umujinya mwinshi, 
Yerobowamu ahagaze ku gicaniro atunga ukuboko uwo muhanuzi aravuga ati: 
“Nimumufate.” Igikorwa cye cy’ubuhubutsi yahise agicyahirwa. Ukuboko yarambuye 
agutunga intumwa y’Uwiteka kwahise gucika intege kandi kuranyunyuka, bityo 
ntiyashobora kukugarura. {AnA 87.1} 

Afashwe n’ubwoba, umwami yinginze uwo muhanuzi kumwingingira Imana. 
Yaramwinginze ati: “Inginga Uwiteka Imana yawe, unsabire kuboko kwanjye gukire. Nuko 
uwo muntu w’Imana yinginga Uwiteka, ukuboko k’umwami kurakira gusubira uko kwari 
kuri.” lAbami 13:4, 6. {AnA 87.2} 

Umuhati wa Yerobowamu wo gutahana icyubahiro gikomeye icyo gicaniro kidasanzwe 
wabaye uw’ubusa. Kubaha icyo gicaniro byajyaga gutera abantu gusuzugura gusengera 
Yehova mu rusengero rw’i Yerusalemu. Ubwo butumwa bw’uwo muhanuzi, bwagombye 
gutera umwami w’Abisirayeli kwihana no kureka imigambi ye mibi yakuraga abantu ku 
kuramya Imana mu buryo nyakuri. Nyamara yinangiye umutima maze yiyemeza gukurikira 
inzira yihitiyemo. {AnA 87.3} 

Igihe cy’ibirori byabereye i Beteli, imitima y’Abisirayeli yari itarinangira burundu. Abantu 
benshi bari bagifite umutima wo kumvira Umwuka Wera. Uwiteka yashatse ko abihutiraga 
kujya mu buhakanyi bakomwa mu nkokora amazi atararenga inkombe. Imana yohereje 
intumwa yayo kugira ngo iburizemo gahunda zo gusenga ibigirwamana ndetse no 
kugaragariza umwami na rubanda icyari kuzaba ingaruka z’ubwo buhakanyi. Gusaduka 
kw’icyo gicaniro kwari ikimenyetso cy’uko Imana itanejejwe n’ibyo bizira byari biri 
kwinjizwa muri Isirayeli. {AnA 87.4} 

Uwiteka ashaka gukiza, ntabwo ashaka kurimbura. Yishimira gukiza abanyabyaha. 
“Umwami Uwiteka aravuga ati: ‘Ndirahiye, sinezezwa no gupfa k’umunyabyaha; ahubwo 
nezezwa n’uko umunyabyaha ahindukira, akava mu nzira ye, maze akabaho. . . Ezekiyeli 
33:11. Imana ikoresha imiburo no kwinginga, maze igahamagarira impabe kureka ibibi 
zikora, zikayigarukira bityo zikabaho. Imana iha gushira amanga kwera intumwa zayo 
yitoranyirije kugira ngo abazumva babashe gutinya kandi bibatere kwihana. Mbega uburyo 
umuntu w’Imana yacyashye umwami Rewobowamu ashikamye! Kandi uko gushikama 
kwari ngombwa kuko nta bundi buryo ibibi byariho byajyaga gucyahwa. Uwiteka yahaye 
umugaragu gushira amanga kugira ngo abarumva uko gucyaha bakorwe ku mutima. 
Intumwa z’Uwiteka ntizikwiriye na hato gutinya amaso y’umuntu, ahubwo zigomba 
guhagararira ukuri zidakebakeba. Igihe cyose ziringira Imana, ntizikwiriye kugira ubwoba 
kuko uwazihaye iyo nshingano anaziha ibyiringiro by’uko azabitaho akabarinda. {AnA 
88 . 1 } 

Umuhanuzi amaze gutanga ubutumwa bwe, noneho yari agiye kwigendera maze 
Yerobowamu aramubwira ati: “Ngwino tujyane mu rugo uruhuke kandi nkugororere.” 
Umuhanuzi yarasubije ati: “Naho wampa igice cya kabiri cy’ibintu byo mu nzu yawe, 
ntabwo twajyana iwawe. Sindira ino, kandi simpanywa n’amazi, kuko ari ko ijambo 

ry’Uwiteka ryanyihanangirije ngo ‘Ntugire icyo urya ntunywe n’amazi, kandi ntusubize 
inzira yakuzanye.’” lAbami 13:7-9. {AnA 88.2} 

Biba byaragendekeye neza uyu muhanuzi iyo aza gushikama ku mugambi we wo kugaruka 
mu Buyuda adatindiganyije. Igihe yari mu nzira agarutse iwe anyuze indi nzira, haje 
umusaza wavugaga ko ari umuhanuzi kandi abeshya umuntu w’Imana avuga ati: “Nanjye 
ndi umuhanuzi nkawe, kandi marayika utumwe n’Uwiteka avuganye nanjye ati ‘Jya 
kumugarura umujyane iwawe, arye kandi anywe.’” lAbami 13:18. Uwo musaza yakomeje 
kumusubiriramo icyo kinyoma kandi akaomeza kumurarika kugeza ubwo umuntu w’Imana 
yaje kwemera gusubira inyuma. {AnA 89.1} 

Kubera ko umuhanuzi nyakuri yemeye gukora ibihabanye n’umurongo yari yabwiwe 
gukurikiza, Imana yemeye ko agerwaho n’igihano cy’igicumuro cye. Igihe umuhanuzi 
w’Imana n’uwari umurarikiye kugaruka i Beteli bari bicaye basangira, ihishurirwa riturutse 
ku Ushoborabyose ryaje ku muhanuzi w’ibinyoma, maze “Atera hejuru abwira uwo muntu 
w’Imana waturutse i Buyuda ati “Umva uko Uwiteka avuze ati ‘Ubwo wanze kumvira 
ijambo ry’Uwiteka, ntiwitondere itegeko Uwiteka Imana yawe igutegetse, ariko ukagaruka, 
ukarira aho yakubujije, ukahanywera kandi yarabikubujije, nuko rero umurambo wawe 
ntuzagera mu gituro cya ba sogokuruza.’” lAbami 13:18-22. {AnA 89.2} 

Bidatinze ubu buhanuzi buvuga akaga bwahise busohora nk’uko byavuzwe. “Nuko uwo 
muhanuzi bagaruye amaze kurya no kunywa, wa wundi wamugaruraga amushyirira 
amatandiko kuri ya ndogobe. Aragenda ahura n’intare iramwica, intumbi ye irambarara mu 
nzira, indogobe iyihagarara iruhande, intare na yo ihagarara iruhande rw’intumbi. Nuko 
abantu bahanyuze babona iyo ntumbi irambaraye mu nzira, babibwira abo mu mudugudu 
aho uwo muhanuzi w’umusaza yabaga. Uwo muhanuzi wamugaruriye mu nzira abyumvise 
aravuga ati: ‘Ni wa muntu w’Imana utumviye ijambo ry’Uwiteka. Ni cyo gitumye Uwiteka 
amugabiza intare iramutanyagura, iramwica nk’uko Uwiteka yari yamubwiye.’” lAbami 
13:23-26. {AnA 89.3} 

Igihano iyo ntumwa itarumviye yahawe cyakomeje kuba igihamya cyerekana ukuri kuri mu 
buhanuzi bwahanuriwe igicaniro. Iyo nyuma yo kutumvira ijambo ry’Uwiteka uwo 
muhanuzi arekwa akagenda amahoro, umwami Yerobowamu yajyaga kuboneraho maze 
akagerageza kwerekana ko nta kibi kiri mu kutumvira kwe. Mu kubona igicaniro gisaduka, 
mu kunyunyuka ukuboko, ndetse no mu rupfu rubi rw’umuhanuzi wahangaye kutumvira 
itegeko ry’Uwiteka, Yerobowamu yagombye kubibonamo ko Imana itishimiye 
gusuzugurwa, kandi ibyo byagombye kuba byaramuburiye ngo ye gukomeza gutsimbarara 
mu gukora ibibi. Nyamara aho kugira ngo Yerobowamu yihane “arongera atoranya mu 
bantu bandi bose abagira abatambyi bo mu ngoro zo ku tununga. Uwabishakaga wese, 

yaramwezaga, kugira ngo habeho abatambyi bo muri izo ngoro.” Muri ubwo buryo, 
ntuyacumuye wenyine ahubwo “atera n’Abisirayeli gucumura;” kandi “icyo kibera inzu ya 
Yerobowamu ikigusha, gituma icibwa irimburwa ku isi.” lAbami 13:33, 34; 14:16. {AnA 
90.1} 

Ahagana ku iherezo ry’ingoma ya Yerobowamu yamaze imyaka 22 kandi ntirangwe 
n’amahoro, uyu mwami yaje gutsindwa uruhenu mu ntambara yarwanaga na Abiya waje 
gusimbura Rehobowamu. “Kandi Yerobowamu ntiyongera kugira imbaraga ku ngoma ya 
Abiya. Bukeye Uwiteka amuteza indwara aratanga.” 2Ngoma 13:20. {AnA 90.2} 

Ubuhakanyi bwatangijwe ku ngoma ya Yerobowamu bwaje kurushaho kwiyongera, kugeza 
ubwo amaherezo bwaje kubyara kurimbuka gukomeye k’ubwami bwa Isirayeli. Na mbere 
y’urupfu rwa Yerobowamu, umuhanuzi Ahiya wari utuye i Shilo kandi wari ugeze mu za 
bukuru ndetse akaba ari na we wari warahanuye kwima ingoma kwa Yerobowamu, yaravuze 
ati: “Kuko Uwiteka azakubita Isirayeli abe nk’urufunzo runyeganyegera mu mazi, 
akarandura Isirayeli muri iki gihugu cyiza yahaye ba sekuruza, abatatanirize hakurya y’uruzi 
Ufurate, kuko biremeye Asherimu bakarakaza Uwiteka. Kandi Abisirayeli abahoye ibyaha 
Yerobowamu yakoze, n’ibyo yoheje Abisirayeli ngo bacumure.” lAbami 14:15, 16. {AnA 
91.1} 

Nyamara ntabwo Uwiteka yahannye (yaretse) Abisirayeli atabanje gukora ibishoboka byose 
ngo abagarure ku kumwubaha no kumwumvira. Mu myaka myinshi y’umwijima ubwo 
abami basimburanaga ariko bagakomeza gushinga amajosi basuzugura Imana ndetse 
bagatuma Abisirayeli barushaho kwimbika mu gusenga ibigirwamana, Imana yajyaga 
yoherereza intumwa zitandukanye ubwoko bwayo bwabaga bwarasubiye inyuma. Ibinyujije 
mu bahanuzi bayo, Imana yabahaye amahirwe yose yajyaga guhagarika gusakara 
k’ubuhakanyi bityo bakabasha kuyigarukira. Mu myaka yajyaga gukurikira kwigabanya 
k’ubwami, Eliya na Elisa bagombaga kubaho kandi bagakora umurimo wabo, ndetse 
ukwinginga kwa Hoseya, Amosi na Obadiya kwagombaga kumvikanira mu gihugu.Ntabwo 
ubwami bwa Isirayeli bwagombaga kurekwa ngo bubeho butagezwaho ubuhamya 
bukomeye bwerekana imbaraga ikomeye y’Imana ikura abantu mu cyaha. Ndetse no mu 
bihe by’umwijima w’icuraburindi, abantu bamwe bajyaga gukomeza kuba indahemuka ku 
Mana, kandi nubwo babaga bari hagati y’abasenga ibigirwamana, bajyaga kubaho 
batarangwaho ikizinga na gito mu maso y’Imana yera. Bene abo bantu b’indahemuka 
babarizwaga mu basigaye bakiranuka, abo amaherezo umugambi uhoraho w’Uwiteka 
wagombaga gusoherezwamo. {AnA 91.2} 

IGICE CYA 8 - UBUHAKANYI BW’ISHYANGA 


Guhera igihe Yerobowamu yapfiriye ukageza igihe Eliya yajyaga imbere y’umwami Ahabu, 
Abisirayeli bagize gusubira inyuma mu by’umwuka gukomeye. Kubera kuyoborwa 
n’abantu batubahaga Uwiteka kandi bashishikarizaga abantu uburyo budasanzwe bwo 
kuramya, umubare munini w’abantu wahise uteshuka ku nshingano yawo yo gukorera 
Imana nzima maze bemera imyinshi mu migenzo yo gusenga ibigirwamana. {AnA 92.1} 

Nadabu mwene Yerobowamu yicaye ku ntebe y’ubwami bwa Isirayeli mu gihe cy’amezi 
make gusa. Ubukozi bw’ibibi bwe bwahagaritswe bitunguranye n’ubugambanyi bwari 
buyobowe na Basha, wari umwe mu batware be b’ingabo, washakaga kwigarurira 
ubutegetsi. Nadabu yarishwe kandi yicanwa n’abo mu muryango we bose bashoboraga 
kumusimbura ku ngoma “nk’uko Uwiteka yavugiye mu kanwa k’umugaragu we Ahiya w’i 
Shilo, abahoye ibyaha Yerobowamu yakoze, n’ibyo yoheje Abisirayeli ngo bacumure, n’uko 
yarakazaga Uwiteka Imana ya Isirayelf ’ 1 Abami 15:29,30. {AnA 92.2} 

Uko ni ko inzu ya Yerobowamu yazimye. Gusenga ibigirwamana kwatangijwe nawe kwari 
kwarazaniye ibihano by’Imana abakubotse; nyamara abami bamukurikiye ari bo Basha, Ela, 
Zimuri na Omuri, bakomeje gukora ibibi nk’ibya Yerobowamu akandi ibyo bimara igihe 
kijya kungana n’imyaka mirongo ine. {AnA 93.1} 

Umugabane munini w’iki gihe cy’ubuhakanyi muri Isirayeli Asa yawumaze ari ku ngoma 
mu Buyuda. Mu gihe cy’imyaka myinshi Asa yakoze ibyiza bishimwa n’Uwiteka Imana ye 
“kuko yakuyeho ibicaniro by’ibinyamahanga n’ingoro, agasenya inkingi z’amabuye 
bubatse, agatema kandi agatsinda ibishushanyo bya Ashera bibajwe, maze ategeka Abayuda 
gushaka Uwiteka Imana ya ba sekuruza, no kwitondera amategeko yayo n’ibyo yategetse. 
Kandi akura mu midugudu y’i Buyuda yose ingoro n’ibishushanyo by’izuba, ubwami 
buturiza imbere ye. Kandi yubaka i Buyuda imidugudu igoswe n’inkike, kuko igihugu cyari 
gituje kandi muri iyo myaka nta ntambara yarwanye, kuko Uwiteka yari yamuhaye 
ihumure.” 2Ngoma 14:2-5. {AnA 93.2} 

Ukwizera kwa Asa kwageragejwe bikomeye igihe Zera w’Umunyetiyopiya yateraga 
igihugu afite ingabo agahumbagiza n’amagare magana atatu. 2Ngoma 14:9. Ntabwo muri 
ako kaga Asa yashyize ibyiringiro bye mu midugudu y’Ubuyuda igoteshejwe inkike yari 
yarubatse ndetse no ku nzugi z’amarembo zikomezwa n’ibihindizo, cyangwa ngo abishyire 
kubagabo b’intwari zifite imbaraga babarizwaga mu ngabo ze zari zaratojwe neza. (2Ngoma 
14:6-8). Ibyiringiro by’umwami byari ku Uwiteka nyiringabo, uwo Abisirayeli ba kera bari 
baracunguriwe bitangaje mu izina rye. Yashyize ingabo ze ku rugamba maze atakambira 
Imana ngo ibafashe. {AnA 93.3} 


63 



Noneho ingabo zo ku mpande zombie zihagarara ku rugamba zihanganye. Cyari igihe igihe 
cy’ikigeragezo ku bakoreraga Uwiteka. Mu ntekerezo z’abayobozi harimo ibibazo nk’ibi 
ngo: “Mbese icyaha cyose cyaba cyicujijwe? Mbese Abayuda baba biringiye rwose 
ububasha bw’Imana ko irabakiza?” Mu mirebere ya kimuntu, ingabo zitabarika zari zivuye 
mu Egiputa zajyaga gutsemba ikintu cyose cyari imbere yazo. Nyamara mu gihe 
cy’amahoro, ntabwo Asa yahugiye mu kwishimisha n’ibimunezeza; ahubwo yahugiye mu 
kwitegura ibyaba bitunguranye. Yari afite ingabo zatorejwe urugamba; kandi yari 
yarashishikariye kuyobora abaturage be kugirana amahoro n’Imana. Kandi nubwo ingabo 
ze zari nke cyane ugereranyije n’iz’abanzi, icyizere yari afitiye uwo yiringiraga nticyigeze 
gicogora. {AnA 94.1} 

Kubera ko umwami Asa yashatse Uwiteka mu gihe yari aguwe neza, noneho yashoboraga 
kumwishingikirizaho mu munsi yari atewe n’ibyago. Isengesho yasenze ryagaragaje ko atari 
umushyitsi ku mbaraga itangaje y’Imana. Yatakambye agira ati: “Uwiteka, nta mutabazi 
utari wowe, uvuna abanyantegenke ku bakomeye. Udutabare Uwiteka Mana yacu kuko ari 
wowe twiringira, kandi duteye iki gitero mu izina ryawe. Uwiteka ni wowe Mana yacu, 
ntiwemere ko waneshwa n’umuntu.” 2Ngoma 14:11. {AnA 94.2} 

Isengesho Asa yasenze ni rimwe mu masengesho Umukristo wese wizera akwiriye gusenga. 
Mu ntambara turwana, ntiturwana n’abafite umubiri n’amaraso, ahubwo turwana n’abatware 
n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru. 
Abefeso 6:12. Mu ntambara turwana mu buzima, tugomba guhangana n’abarwanya 
ubutungane. Ntabwo ibyiringiro byacu biri mu muntu, ahubwo biri mu Mana ihoraho. 
Dukwiriye kwiringira dufite icyizere cyuzuye ko kubw’ikuzo ry’izina ryayo izahuza 
ububasha bwayo bushobora byose n’umuhati w’umuntu. Twambaye intaro zo gukiranuka 
kwayo, dushobora kunesha umwanzi wese. {AnA 94.3} 

Ukwizera k’umwami Asa kwaragororewe bikomeye. “Maze Asa n’abari kumwe na we 
barabakurikirana babageza i Gerari, mu Banyetiyopiya hapfamo benshi cyane bituma 
batabasha kwiyungana, kuko barimburiwe imbere y’Uwiteka n’ingabo ze. Abayuda banyaga 
iminyago myinshi. Hanyuma batsinda imidugudu ihereranye n’i Gerari yose kuko Uwiteka 
yateye abaho ubwoba. Barayinyaga yose, hariho iminyago myinshi” 2Ngoma 14:12, 13. 
{AnA 95.1} 

Igihe ingabo zo mu muryango wa Yuda n’uwa Benyamini zari zinesheje urugamba 
zagarukaga i Yerusalemu, “Umwuka w’Imana aza kuri Azariya mwene Odedi, ajya 
gusanganira Asa aramubwira ati: ‘Nimunyumve, Asa namwe Bayuda n’Ababenyamini 
mwese, Uwiteka ari kumwe namwe nimuba kumwe na we. Nimumushaka muzamubona, 

ariko nimumuta na we azabata.’ ‘Ariko mwebwe mukomere, amaboko yanyu ye 
gutentebuka kuko imirimo yanyu izagororerwa.” 2 Ngoma 15:1, 2,7. {AnA 95.2} 

Asa akomejwe cyane n’ayo magambo, bidatinze yaje gukora ivugurura rya kabiri mu 
Buyuda. Nuko Asa “akura ibizira mu gihugu cyose cy’i Buyuda n’i Bubenyamini, no mu 
midugudu yahinduye yo mu gihugu cy’imisozi ya Efurayimu, asubiriza icyotero cy’Uwiteka 
cyari imbere y’ibaraza ry’Uwiteka. Bukeye ateranya Abayuda n’Ababenyamini bose 
n’abaturanaga na bo, baturutse mu gihugu cya Efurayimu no mu cy’Abamanase no mu 
cy’Abasimeyoni, kuko benshi bamukeje baturuka mu Bwisirayeli, babonye yuko Uwiteka 
Imana ye iri kumwe na we. Nuko bateranira i Yerusalemu mu kwezi kwa gatatu ko mu 
mwaka wa cumi n’itanu, ku ngoma ya Asa. Kuri uwo munsi batambira Uwiteka inka magana 
arindwi n’intama ibihumbi birindwi, babikuye mu minyago bazanye. Maze basezerana 
isezerano, ryo gushakisha Uwiteka Imana ya ba sekuruza imitima yabo yose n’ubugingo 
bwabo bwose.” “Abayuda bose bishimira iyo ndahiro kuko bari barahiye n’imitima yabo 
yose, bagashakana Uwiteka umwete wabo wose bakamubona, maze Uwiteka abaha ihumure 
impande zose.” 2Ngoma 15:8-12, 15. {AnA 95.3} 

Amateka maremare y’umurimo Asa yakoranye ubudahemuka yaje gushyirwamo agatotsi 
n’amakosa amwe yakoze incuro nyinshi igihe yananirwaga kwiringira Imana byuzuye. Igihe 
kimwe ubwo umwami w’Abisirayeli yinjiraga mu Buyuda maze akigarurira umudugudu 
witwaga Rama wari ugoteshejwe inkike kandi wari ku birometero nka 8 uvuye i 
Yerusalemu, Asa yashatse uko yatabarwa akoresheje kwifatanya ba Benihadadi umwami wa 
Siriya. Uku kunanirwa kwiringira Imana yonyine mu gihe yari mu kaga yagucyahiwe 
bikomeye n’umuhanuzi Hanani waje agasanga umwami Asa amuzaniye ubutumwa buvuga 
buti: {AnA96.1} 

“Kuko wiringiye umwami w’i Siriya ntiwiringire Uwiteka Imana yawe, ni cyo kizatuma 
ingabo z’umwami w’i Siriya zigukira. Mbese Abanyetiyopiya n’Abalubimu ntibari ingabo 
nyinshi bikabije, bafite amagare n’abagendera ku mafarashi byinshi cyane? Ariko kuko 
wiringiye Uwiteka arabakugabiza. Kandi amaso y’Uwiteka ahuta kureba isi yose impande 
zose, kugira ngo yerekane ko ari umunyamaboko wo kurengera abafite imitima 
imutunganiye. Mu byo wakoze ibyo wabibayeho umupfu, uhereye none uzajya ubona 
intambara.” 2Ngoma 16:7-9. {AnA 96.2} 

Aho kugira ngo yicishe bugufi imbere y’Imana bitewe n’ikosa yari yakoze, “Asa aherako 
arakarira bamenya amushyira mu nzu y’imbohe, amurakariye kuri iryo jambo. Muri icyo 
gihe Asa yarenganyaga abantu bamwe.” Umurongo wa 10. {AnA 97.1} 

“Mu mwaka wa mirongo itatu n’icyenda ku ngoma ya Asa, arwara ibirenge, indwara 
iramukomereza cyane. Ariko arwaye ntiyashaka Uwiteka, ahubwo ashaka abavuzi.” 
2Ngoma 16:12. Umwami Asa yatanze mu mwaka wa mirongo ine n’umwe w’ingoma ye 
maze asimburwa n’umuhungu we Yehoshafati. {AnA 97.2} 

Imyaka ibiri mbere y’urupfu rwa Asa, Ahabu yatangiye gutegeka ubwami bwa Isirayeli. 
Uhereye mu itangira ryayo, ingoma ya Ahabu yaranzwe n’ubuhakanyi budasanzwe kandi 
bukomeye. Se witwaga Omuri wari watashinze umurwa wa Samariya, yari ‘yarakoze ibibi 
mu maso y’Uwiteka, ndetse arusha abamubanjirije bose’ (lAbami 16:25); ariko ibyaha 
Ahabu yakoze byari bikomeye cyane kurusha ibya se. “Kandi yiremera Ashera, ndetse 
Ahabu uwo arusha abandi bami b’Abisirayeli bamubanjirije bose kurakaza Uwiteka Imana 
ya Isirayeli” akora nk’aho “bimubereye bito kugendera mu byaha bya Yerobowamu mwene 
Nebati, ariyongeranya arongora Yezebeli umukobwa wa Etibali umwami w’Abasidoni, 
aragenda akorera Bali arayiramya” lAbami 16:33,31. Atanejejwe no gushishikariza abantu 
gukurikiza imihango y’iby’iyobokamana yakurikizwaga i Beteli n’i Dani, yarihandagaje 
ajyana abantu mu bupagani bukabije abinyujije mu kureka gusenga Uwiteka abisimbuza 
gusenga Bali. {AnA 97.3} 

Kubera ko yari yarongoye “Yezebeli umukobwa wa Etibali umwami w’Abasidoni” kandi 
akaba yari n’umutambyi mukuru wa Bali, byatumye Ahabu “akorera Bali arayiramya. 
Yubakira Bali icyotero mu nzu ya Bali yari yubatse i Samariya.” Umurongo wa 31, 32. 
{AnA 98.1} 

Ntabwo Ahabu yinjije gusenga Bali mu murwa mukuru gusa, ahubwo kubw’ubuyobozi bwa 
Yezebeli, Ahabu yubatse ibicaniro byinshi by’abapagani ku “tununga twinshi,” maze mu 
dushyamba twabaga tuhakikije abatambyi n’abandi bantu bakoraga ibijyanye n’imihango 
iyobya yo gusenga ibigirwamana bakahakorera ibibi biyobya, kugeza ubwo byageze aho 
hafi y’Abisirayeli bose bayoboka Bali. “Nta wigeze gusa na Ahabu wiguriye gukora 
ibyangwa n’Uwiteka, yohejwe n’umugore we Yezebeli. Nuko yajyaga akora nabi cyane, 
akurikira ibishushanyo bisengwa nk’uko Abamori babigenzaga kose, abo Uwiteka 
yirukanye imbere y’Abisirayeli.” lAbami 21:25, 26. {AnA 98.2} 

Ahabu yari umunyantege nke mu byerekeye imbaraga z’iby’imico mbonera. 
Gushyingiranwa n’umugore wasengaga ibigirwamana kandi wari ufite imico mibi akaba 
n’ingare byaje kubyara akaga gakomeye kuri we ubwe ndetse no ku ishyanga ry’Abisirayeli. 
Kubera guhuzagurika kwe no kutagira amahame ngenderwaho akomeye yo gukora 
ibitunganye, imico ya Ahabu yahinduwe mu buryo bworoshye na Yezebeli wari umaramaje. 
Kamere ya Ahabu yo kwikanyiza ntiyashoboye guha agaciro ubuntu bw’Imana ya Isirayeli 


66 



ndetse n’inshingano ze ubwe nk’umurinzi n’umuyobozi w’ubwoko bwatoranyijwe. {AnA 
98.3} 

Kubera imbaraga irimbura yakomokaga ku buyobozi bwa Ahabu, Abisirayeli bahabiye kure 
y’Imana ihoraho ndetse banduza inzira zabo imbere yayo. Bamaze imyaka myinshi bagenda 
batakaza umutima wo kubaha no gutinya Imana; noneho bimera nk’aho nta muntu n’umwe 
wahangaye gushyira imibereho yabo ku karubanda akoresheje kwihandagaza agahaguruka 
maze akamagana gusuzugura Imana kwari kuganje. Umwijima w’icuraburindi 
w’ubuhakanyi watwikiriye igihugu cyose. Ibishushanyo bya Balimu na Ashitoreti byari 
ahantu hose kugira ngo abantu babibone. Ingoro z’ibigiwamana ndetse n’udushyamba 
twatoranyijwe ari naho hasengerwaga imirimo y’intoki z’abana b’abantu, byarongewe 
bigirwa byinshi mu gihugu. Umwuka wo mu kirere wahumanijwe n’umwotsi w’ibitambo 
byaturwaga ibigirwamana. Imisozi n’ibibaya byirangiraga urusaku rw’abatambyi babaga 
basinze batambiraga izuba, ukwizi n’inyenyeri ibitambo. {AnA 99.1} 

Bitewe na Yezebeli ndetse n’abatambyi be batubahaga Iman, rubanda rwigishijwe ko 
ibigirwamana byari byarashinzwe ari imana zitegeka ibigize isi, umuriro n’amazi 
zikoresheje ububasha bwazo bw’amayobera. Imigisha yose Ijuru ritanga kubw’ubuntu: 
utugezi dutemba, amasoko y’amazi, ikime no kugwa kw’imvura yahemburaga ubutaka 
kandi igatera imirima kurumbuka; ibyo byose byitirirwaga Bali na Ashitoreti, aho kugira 
ngo bavuge ko bituruka kuri Rugaba rw’impano yose nziza kandi itunganye. Abantu 
bibagiwe ko imisozi n’ibibaya, amasoko n’imigezi byari mu kiganza cy’Imana ihoraho, 
ndetse bibagirwa ko ari Yo itegeka izuba, ibicu byo mu kirere ndetse n’imbaraga zose zo 
mu byaremwe. {AnA 99.2} 

Uwiteka akoresheje intumwa zikiranuka yoherere imiburo myinshi uwo mwami 
w’umuhakanyi ndetse na rubanda, nyamara iyo miburo yabaye impfabusa. Kuba intumwa 
zishorewe n’Imana zarahamije ko Uwiteka [Yehova] ari we ufite uburenganzira bwo kuba 
Imana rukumbi y’Abisirayeli nabyo byabaye iby’ubusa. Ndetse no kuba izo ntumwa 
zaributsaga Abisirayeli amategeko Imana yabahaye nabyo byabaye iby’ubusa. Kubera 
gutwarwa no kwiyerekana gushimishije ndetse n’imihango ikurura intekerezo yakorwaga 
mu gusenga ibigirwamana, rubanda rwakurikije urugero rw’umwami n’abo mu ngoro ye, 
maze rwirundurira mu binezeza byangiza kandi bikojeje isoni byakorwaga mu gusanga 
kwarangwaga no gushimisha irari ry’umubiri. Mu bupfapfa bwabo bwuzuye ubuhumyi, 
bahisemo kureka Imana ndetse no kuyiramya. Umucyo bari barahawe wari warahindutse 
umwijima. Izahabu nziza yari yarahindutse inkamba. {AnA 100.1} 

Mbega uko ikiuzo rya Isirayeli ryashize! Ntabwo mbere y’icyo gihe ubwoko bw’Imana 
bwatoranyijwe bwari bwarigeze bugwa mu buhakanti bene ako kageni. “Abahanuzi ba Bali 

bari magana ane na mirongo itanu,” biyongeraho “n’abahanuzi ba Ashera basangirira ku 
meza ya Yezebeli, uko ari magana ane.” lAbami 18:19. { An A 100.2} 

Nta kintu na kimwe giturutse ku mbaraga ikora ibitamgaza y’Imana cyashoboraga kurinda 
ishyanga rya Isirayeli kurimbuka gukomeye. Isirayeli yari yarihitiyemo kwitandukanya 
n’Uwiteka, nyamara Uwiteka we mu mpuhwe ze yari agifitiye impuhwe abari barashowe 
mu cyaha, kandi yari hafi kuboherereza umwe mu bahanuzi be bakomeye cyane. Kubw’uwo 
muhanuzi, abantu benshi bajyaga kugarurwa ku kumvira Imana ya ba sekuruza. {AnA 
100.3} 

UMUGABANE WA II - ABAHANUZI BO MU BWAMI BW’AMAJYARUGURU 

“Uzi ubwenge wese ni we uzitegereza ibyo, uwitonda wese ni we uzabimenya, kuko inzira 
z’Uwiteka zitunganye, kandi abakiranutsi bazazigenderamo, ariko abacumura 
bazazigwamo. ” 

Hoseya 14:9 

IGICE CYA 9 - ELIYA W’I TISHIBI 


Mu gihe cy’umwami Ahabu, mu misozi y’i Galeyadi, ahagana mu burasirazuba bwa 
Yorodani, hari hatuye umugabo wari ufite kwizera kandi wasengaga, ndetse umurimo 
yakoraga ashiritse ubwoba wari ugamije gukoma mu nkokora ubuhakanyi bwakwiraga 
byihuse muri Isirayeli. Kubera ko atabaga mu mujyi w’ikimenyabose ndetse mu buzima 
busanzwe ntabe yari afite umwanya wo hejuru, nyamara Eliya w’i Tishibi yinjiye mu 
murimo we yiringiye umugambi w’Imana wo kumutegurira inzira no kumuha kugera ku 
ntego mu buryo gukomeye. Amagambo yo kwizera n’imbaraga ni yo yabaga mu kanwa ke, 
kandi imibereho ye yose yari yarayeguriye umurimo w’ubugorozi. Ijwi rye ryari 
iry’urangururira mu butayu acyaha icyaha kandi arwanya gusakara kw’ikibi. Kandi nubwo 
yasanze abantu acyaha icyaha, ubutumwa bwe bwatangaga umuti uvuye i Galeyadi womora 
imitima yokamwe n’icyaha y’abantu bose bifuzaga gukira. {AnA 104.1} 

Igihe Eliya yabonaga Isirayeli irushaho kwimbika mu gusenga ibigirwamana, yagize 
agahinda kenshi kandi biramurakaza cyane. Imana yari yarakoreye ubwoko bwayo 
ibikomeye. Yari yarabukuye mu bubata kandi ibuha “ubutaka bw’abanyamahanga, . . . 
kugira ngo bitondere amategeko ye, bakurikiza ibyo yategetse.” Zaburi 105:44,45. Nyamara 
imigambi myiza y’Uwiteka noneho yasaga nk’iri hafi kwibagirana. Ukutizera kwagendaga 
gutandukanya ubwoko bwatoranyijwe n’Isoko y’imbaraga zabwo vuba vuba. Eliya 
yitegererezaga ubu buhakanyi ari aho yari yibereye mu misozi maze asabwa n’agahinda. 
Eliya afite intimba nyinshi mu mutima, yinginze Imana kugira ngo ikumire ubwo bwoko 
bwari bwarahiriwe mu nzira zabwo mbi, kandi ngo niba ari ngombwa ibugenderere ibuhane 
kugira ngo bubashe kubona neza uko bwatandukanye n’Ijuru nk’uko biri koko. Eliya 
yifuzaga cyane kubona Abisirayeli bagaruka bakihana mbere y’uko bajya kure mu gukora 
ibibi kugeza ubwo bateza Uwiteka kubarimbura bikomeye. {AnA 104.2} 

Isengesho rya Eliya ryarasubijwe. Amararika menshi yasubirwagamo, gucyaha ndetse 
n’imiburo byari byarananiwe gutera Absirayeli kwihana. Igihe cyari kigeze ngo Imana 
ivugane nabo ikoresheje kubahana ibihano. Kubera ko abaramyaga Bali bavugaga ko 
ubukungu bw’ijuru burimo ikime ndetse n’imvura, budaturuka ku Uwiteka, ko ahubwo 
buturuka ku mbaraga zitegeka ibyaremwe, ndetse ko ari ko imbaraga irema ituruka ku zuba 
ari yo ituma ubutaka bukunguhara ndetse bukarumbuka cyane, umuvumo w’Imana 
wagombaga kugera bikomeye ku butaka bwahumanye. Imiryango y’Abisirayeli yari 
yarahakanye Imana yagombaga kwerekwa ubupfapfa bwayo bwo kwiringira ko imbaraga 
za Bali ari zo ikesha imigisha. Igihe cyose Abisirayeli bari batarahindukirira Imana bihana 
kandi ngo bazirikane ko ari yo soko y’imigisha yose, nta kime cyangwa imvura byajyaga 
kugwa mu gihugu. {AnA 105.1} 


69 



Eliya yahawe inshingano yo kugeza kuri Ahabu ubutumwa buvuga iby’urubanza rw’ijuru. 
Eliya ubwe ntiyashakaga kuba intumwa y’Uwiteka uretse ko ijambo ry’Uwiteka ryamujeho 
gusa. Kandi kubera ko yari afitiye ishyaka icyubahiro cy’Imana, ntabwo yashidikanyije 
kumvira irarika ry’Imana nubwo kumvira byasaga no guhamagara kurimbuka kwihuse 
k’umwami w’inkozi y’ibibi. Umuhanuzi Eliya yahise ahaguruka maze agenda amanywa 
n’ijoro kugeza ubwo agereye i Samariya. Ageze ibwami ntiyigeze avunyisha cyangwa ngo 
ategereze ko bavuga ko haje umuntu ushaka umwami nk’uko byari umugenzo. Yari 
yambaye impu zidakannye kuko ubusanzwe ariko abahanuzi b’icyo gihe bambaraga, maze 
aratanya anyura ku barinzi basaga n’abataramubonye nuko ahita ahagarara imbere 
y’umwami wari wumiwe. {AnA 106.1} 

Ntabwo Eliya yigeze asaba imbabazi z’uko kuboneka imbere y’umwami mu buryo 
butunguranye. Ukomeye kuruta umwami w’Abisirayeli ni we wari wamutumye ngo agende 
avuge. Nuko Eliya arambura amaboko ye ayatunga ku ijuru maze avuga mu izina ry’Imana 
ihoraho ko ibihano by’Isumbabyose bigiye gusukwa kuri Isirayeli. Yaravuze ati: “Ndahiye 
Uwiteka Imana ya Isirayeli ihoraho, iyo nkorera iteka, yuko nta kime cyangwa imvura 
bizagwa muri iyi myaka, keretse aho nzabitegekera.” lAbami 17:1. {AnA 106.2} 

Kwizera imbaraga y’ijambo ry’Imana idatsindwa konyine ni ko kwabashishije Eliya 
gutanga ubutumwa bwe. Iyo aba atiringiye rwose uwo yakoreraga, ntabwo aba yaragiye 
imbere ya Ahabu. Ubwo Eliya yari mu nzira yerekeje i Samariya, yagiye anyura ku masoko 
atemba, ku misozi itwikiwe n’ibyatsi byiza ndetse n’amashyamba yasaga n’atahangarwa 
n’amapfa. Ikintu cyose amaso yabonaga cyabaga gitatse ubwiza. Eliya ashobora kuba 
yaribajije uburyo amasoko y’amazi atarigeze areka gutemba yakama, cyangwa uko imisozi 
n’ibibaya byahindurwa ubukuna n’amapfa. Nyamara Eliya ntiyigeze aha gushidikanya 
umwanya. Yizeraga rwose ko Imana izacisha bugufi Isirayeli yari yarahakanye Imana ndetse 
ko ibihano bizabatera kwihana. Itegeko ry’Ijuru ryari ryamaze gutangwa; ijambo ry’Imana 
ntiryashoboraga guhera kandi noneho Eliya ashyira ubugingo bwe mu kaga maze asohoza 
inshingano ye adatinya. Ubutumwa buvuga iby’igihano cyari kigiye kubaho bwageze mu 
matwi y’umwami w’inkozi y’ibibi Ahabu bumeze nk’inkuba zivanze n’imirabyo. Ariko 
Ahabu atarava muri uko kumirwa, cyangwa ngo ashakishe igisubizo, Eliya yahise abura 
bitunguranye nk’uko yari yaje atabanje gutegereza ngo abone ibirava mu butumwa bwe. 
Nuko Uwiteka amugenda imbere amucira inzira anyuramo. Umuhanuzi Eliya yari 
yategetswe ngo: “Va hano ugende werekere iburasirazuba, wihishe iruhande rw’akagezi 
kitwa Keriti, ahateganye na Yorodani. Uzajye unywa amazi yako, kandi ntegetse ibikona 
kujyabikugemurirayo.” lAbami 17:1,2. {AnA 106.3} 

Umwami yaramushakishije bikomeye ariko Eliya ntibamubona. Umwamikazi Yezebeli 
warakajwe cyane n’ubwo butumwa bwakinze ubutunzi bw’ijuru, ntiyatindiganyije kujya 
inama n’abatambyi ba Bali bifatanyije na we kuvuma Eliya ndetse no gusuzugura uburakari 
bw’Imana. Nyamara nubwo bashakaga kubona Eliya wari wavuze ubutumwa bw’umuvumo, 
bajyaga byanze bikunze guhura n’urucantege. Ntabwo kandi byajyaga guhisha abandi ko 
bazi iteka ryaciwe bitewe n’ubuhakanyi bwari buganje. Inkuru ivuga uko Eliya yamaganye 
ibyaha bya Isirayeli ndetse n’iy’ubuhanuzi bwe bwavugaga iby’igihano gikomeye cyari 
kigiye kuza, yahise ikwira mu gihugu hose. Abantu bamwe bagize ubwoba, ariko muri 
rusange ubutumwa buvuye mu ijuru bwakiranwe gukoba n’agasuzuguro. {AnA 107.1} 

Amagambo y’umuhanuzi yahise atangira gusohora. Abahise btangira gukoba no guseka 
igitekerezo cyavugaga iby’amakuba, bidatinze babonye umwanya wo gutekereza bikomeye; 
kuko nyuma y’amezi make, ubutaka butahemburwaga n’ikime cyangwa imvura 
bwarimahaye kandi ibimera nabyo biraraba. Uko igihe cyahitaga, amasoko y’imigezi atari 
yarigeze akama yatangiye gukama buhoro buhoro, kandi n’imigezi itangira gukama. 
Nyamara rubanda rwakomeje gushishikarizwa n’abatware kwiringira ububasha bwa Bali no 
kutita ku magambo y’ubuhanuzi bwa Eliya. Abatambyi bakomezaga gushimangira ko 
ububasha bwa Bali ari bwo butera imvura kugwa. Babwiraga abantu bati: ‘Ntimutinye 
Imana ya Eliya cyangwa ngo muhindishwe umushyitsi n’amagambo ye, kuko Bali ari yo 
itanga umusaruro ku gihe cyawo kandi akaba ari yo ibeshaho umuntu n’inyamaswa.’ 
Ubutumwa Imana yatumye kuri Ahabu bwahaye Yezebeli n’abatambyi be ndetse n’abandi 
bayoboke ba Bali na Ashitaroti amahirwe yo kugenzura ububasha bw’ibigirwamana byabo, 
ndetse byaba bishoboka, bakagaragaza uburyo amagambo ya Eliya atari ukuri. Ubuhanuzi 
bwa Eliya bwari bwonyine buhanganye n’ibyiringiro byatangwaga n’abatambyi bakoreraga 
ibigirwamana. Nubwo hari ibyo umuhanuzi yari yavuze, iyo Bali ishobora gukomeza 
kugusha ikime n’imvura kandi igatera amasoko gukomeza gutemba n’ibyatsi gutoha, 
umwami w’Abisirayeli yagombaga kuramya Bali ndetse na rubanda rukavuga ko Bali ari 
Imana. {AnA 108.1} 

Kubera ko bari biyemeje gukomeza gufatira abantu mu buyobe, abatambyi ba Bali bakomeje 
gutura ibiirwamana byabo ibitambo no kubyinginga amanywa n’ijoro ngo kugira ngo 
bihembure ubutaka. Abatambyi bagerageragezaga gucubya uburakari bw’imana zabo 
bazitura amaturo y’agaciro kenshi. Bagendagendag bazenguruka ibicaniro byabo 
by’abapagani kandi bagasenga babikuye ku mutima basaba imvura bafite ubwira no 
kwihangana nk’abakorera ukuri. Buri joro muri icyo gihugu cyose cyari cyokamwe 
n’umuvumo, humvikanaga gutaka no kwinginga kw’abo batambyi. Nyamara ku manywa 
nta gicu cyigeraga kiboneka ngo gihishe izuba ryotsaga. Nta kime cyangwa imvura 

yahemburaga ubutaka bwari bwukagaye. Jambo ry’Uwiteka ntiryigeze rihindurwa n’ikintu 
icyo ari cyo cyose abatambyi ba Bali bashoboraga gukora. {AnA 108.2} 

Umwaka warashize ariko imvura ntiyagwa. Ubutaka bwabaga bwumagaye 
nk’ubucanyweho umuriro. Ubushyuhe bwinshi bw’izuba bwatsembye ibyatsi bike byari 
byaragiye birokoka. Amasoko y’amazi yarakamye, kandi imikubi n’amashyo byazereraga 
hirya no hino byabuze amahwemo. Imirimo yari isanzwe itoshye yaje guhinduka 
nk’umusenyi wotsa wo mu butayu. Udushyamba twari twareguriwe gusengeramo 
ibigirwamana twasigaye dukokotse; ibiti byo mu mashyamba bisigara ari inkokore ku buryo 
nta gicucu byashoboraga gutanga. Ikirere cyabaga cyumagaye ndetse gishyuhiranye; 
imiyaga y’ishuheri yatumaga abantu batareba ndetse ikajya kubabuza guhumeka burundu. 
Imijyi n’imidugudu yari isanzwe iguwe neza yaje guhinduka ahantu ho kuririra. Inzara 
n’inyota byari byibasiye abantu n’amatungo byica mu buryo buteye ubwoba. Amapfa 
n’ibyago byose azana, yarushijeho kwibasira igihugu. {AnA 109.1} 

Nubwo hari ibyo bihamya by’ububasha bw’Imana, Isirayeli ntiyigeze yihana kandi ntiyiga 
n’icyigisho Imana yashakaga ko biga. Ntabwo babonye ko uwaremye ibibaho ari we ugenga 
amategeko yabyo kandi ashobora kubigira ibikoresho bizana umugisha cyangwa kurimbuka. 
Bari buzuye umutima w’ubwibone kandi baratwawe no gusenga ibigirwamana ku buryo 
batashakaga kwicisha bugufi munsi y’ukuboko gukomeye kw’Imana, bityo batangira 
gushakisha impamvu bitirira iyo mibabaro yabo. {AnA 109.2} 

Yezebeli yanze rwose kwemera ko amapfa ari gihano giturutse ku rubanza rw’Imana. 
Kubwo gutsimbarara ku cyemzo cye cyo gusuzugura Imana yo mu ijuru, Yezebeli ndetse 
n’Abisirayeli hafi ya bose bafatanyije kwamagana Eliya bavuga ko ari we ntandaro y’akaga 
kose barimo. Mbese Eliya ntiyari yararwanyije imisengere yabo? Yezebeli yibwiraga ko 
uwakwikiza Eliya, umujinya w’ibigirwamana byabo wahosha, bityo n’akaga barimo 
kagashira. {AnA 110.1} 

Abihatiwe n’umwamikazi, umwami Ahabu yashyizeho uburyo bukmeye bwo gushakisha 
aho umuhanuzi Eliya yari yihishe. Yohereje intumwa mu bihugu bikikije Isirayeli, yohereza 
izindi hafi na kure kugira ngo zijye gushaka uwo muntu yangaga, ariko kandi yatinyaga. 
Muri uko guhagarikwa umutimano gushakisha Eliya uko bishoboka kose, umwam Ahabu 
yasabye ubwami bumukikije ndetse n’ibihugu kumurahirira ko batazi irengero ry’uwo 
muhanuzi. Barashakishije ariko biba iby’ubusa ntibamubona. Umuhanuzi Eliya yarinzwe 
ubugome bw’umwami wari ufite ibyaha byari byaratumye cyibasirwa n’Imana yari 
yarasuzuguye. {AnA 110.2} 


72 



Amaze gutsindwa mu muhati wose yari afite wo guhiga Eliya, Yezebeli yiyemeje kwihimura 
akoresheje kwica abahanuzi b’Uwiteka bose muri Isirayeli. Abo bahanuzi bose bagombaga 
gutsembwa ntihasigare n’umwe. Uwo mugore wari wazabiranyijwe n’uburakari yasohoje 
imigambi ye yica benshi mu bagaragu b’Uwiteka. Nyamara nubwo yari afite uwo mugambi, 
ntabwo bose bishwe. Uwitwa Obadiya wari umunyarugo kwa Ahabu ariko akubaha 
Uwiteka, yashyize ubugingo bwe mu kaga maze “yafashe abahanuzi ijana, maze abahisha 
mirongo itanu mirongo itanu mu buvumo bubiri, akajya abagaburiramo umutsima n’amazi 
yo kunywa.” lAbami 18:4. {AnA 110.3} 

Umwaka wa kabiri w’amapfa warashize ariko n’ubundi ijuru ntiryatanga ikimenyetso 
cy’imvura. Amapfa n’inzara byakomeje kuyogoza Isirayeli yose. Ababyeyi b’abagabo 
n’abagore ntibari bashoboye kumara imibabaro y’urubyaro rwabo bityo barubonaga rupfa. 
Nyamara nubwo byari bimeze bityo, Abisirayeli bari barahakanye Imana banze gucisha 
bugufi imitima yabo imbere y’Imana kandi bakomeza kwivovotera Eliya wari waravuze 
amagambo yari yarabazaniye ibyo bihano bishishana. Basaga n’abadashobora kubona ko 
muri uwo mubabaro wabo no guhagarika umutima harimo irarika ribahamagarira kwihana, 
ndetse ko harimo no kugoboka kw’Imana kugira ngo ibakize gutera intambwe ibajyana mu 
kaga gakomeye ndetse hirya y’aho imbabazi z’Ijuru zigarukira. {AnA 111.1} 

Guhakana Imana kwa Isirayeli kwari ikibi gikabije birenze imibabaro yose yatejwe n’inzara. 
Imana yashakaga kugobotora Abisirayeli mu buyobe bwabo kandi ikabatera gusobanukirwa 
inshingano bafite ku Uwiteka bakeshaga ubuzima bwabo ndetse n’ibindi bintu byose. Imana 
yageragezaga kubafasha kugarura ukwizera kwabo bari baratakaje, kandi biba ngombwa ko 
ibateza umubabaro ukomeye. {AnA 111.2} 

“Muragira ngo nishimira ko umunyabyaha apfa? Ni ko Umwami Uwiteka abaza. Ikiruta si 
uko yahindukira akava mu nzira ye mbi, akabaho?” “Nimute kure ibicumuro byanyu byose, 
ibyo mwakoze, mwirememo umutima mushya n’umwuka mushya. Kuki mwarinda gupfa, 
mwa b’inzu ya Isirayeli mwe? Erega sinishimira ugiye gupfa ko yapfa, nuko nimuhindukire 
mubeho.” Ni ko Umwami Uwiteka avuga.” “Nimuhindukire, mugaruke muve mu nzira 
zanyu mbi. Kuki mwarinda gupfa mwa ab’inzu ya Isirayeli mwe?” Ezekiyeli 18:23, 31, 32; 
33:11. {AnA 111.3} 

Imana yari yaroherereje Isirayeli intumwa zibararikira guhindukira bakayubaha. Iyo 
bumvira iryo rarika bagahindukira bakareka Bali bakayoboka Imana ihoraho, ubutumwa 
bwa Eliya bwerekeye urubanza rw’Imana ntibuba bwaratanzwe. Nyamara imiburo 
yagombye kuba yarabaye impumuro y’ubugingo itanga ubugingo yaje kubabera impumuro 
y’urupfu izana urupfu. Ubwibone bwabo bwakozweho, kandi umujinya wabo wari 
warabyukirijwe kwibasira intumwa z’Imana, ariko noneho umuhanuzi Eliya we 

bamwangaga urunuka. Iyo baza kumufata, bari kumushyira Yezebeli bishimye cyane nk’aho 
kumucecekesha byajyaga guhagarika gusohora kw’amagambo ye! Igihe bari bagihanganye 
n’ayo makuba bakomeje gushikama mu gusenga ibigirwamana. Uko ni ko bongeraga ibibi 
ku cyaha cyari cyarazanye ibihano by’Ijuru ku gihugu. {AnA 112.1} 

Isirayeli yari yibasiwe n’ibyago yari ikeneye kwemera umuti umwe gusa ari wo: 
guhindukira bakava mu byaha byabo byari byaratumye ukuboko kw’Imana Ishoborabyose 
kubahana. Uko kugarukira Uwiteka kwagombaga kuba kuvuye ku mutima. Bari 
bariringijwe ngo: “Nindamuka nkinze ijuru imvura ntigwe, cyangwa nintegeka inzige ngo 
zone igihugu, cyangwa ninohereza mugiga mu bantu banjye, maze abantu banjye bitiriwe 
izina ryanjye nibicisha bugufi bagasenga, bagashaka mu maso hanjye bagahindukira 
bakareka ingeso zabo mbi, nanjye nzumva ndi mu ijuru mbababarire igicumuro cyabo, 
mbakirize igihugu.” 2Ngoma 7:13,14. Imana yakomeje kwima Abisirayeli ikime n’imvura 
kugeza ubwo habaho ivugurura rikomeye ari ukugira ngo izabone noneho uko ibaha uyu 
mugisha. {AnA 112.2} 

IGICE CYA 10 - IJWI RYO GUCYAHA GUKOMEYE/ The Voice of Stern Rebuke 


Eliya yamaze igihe yihishe mu misozi irihande rw’akagezi ka Kereti. Aho yahamaze amezi 
menshi ahagaburirwa ibyokurya mu buryo bw’igitangaza. Nyuma yaho, ubwo ako kagezi 
kakamaga bitewe n’amapfa yakomeje kuzahaza igihugu, Imana yategetse umugaragu wayo 
guhungira mu gihugu cy’abapagani. Imana yaramutegetse iti: “Haguruka ujye i Sarefati 
h’Abasidoni abe ari ho uba, hariyo umugore w’umupfakazi ni we ntegetse kugutunga.” 
{AnA 113.1} 

Uyu mugore ntiyari Umwisirayelikazi. Ntabwo yari ayarigeze agira amahirwe n’imigisha 
nk’ibyo ubwoko bw’Imana bwari bwarahawe; ariko yubahaga Imana nyakuri kandi yari 
yaragendeye mu mucyo wose warasiraga mu nzira ye. Noneho ubwo nta bundi buhungiro 
Eliya yari afite mu gihugu cya Isirayeli, Imana yamwohereje kuri uyu mupfakazi kugira ngo 
abe ari ho abona ubwihisho. {AnA 113.2} 

“Nuko arahaguruka ajya i Sarefati. Ageze ku irembo ry’umudugudu, ahasanga umugore 
w’umupfakazi utoragura udukwi. Eliya aramuhamagara aramubwira ati: “Ndakwinginze, 
nzanira utuzi two kunywa mu gacuma.” Nuko ajya kuyazana. Akigenda aramuhamagara ati: 
“Ndakwinginze unzanire n’agatsima mu ntoki.” lAbami 17:10, 11. {AnA 113.3} 

Inzara yarushagaho guca ibintu muri uru rugo rwari rukennye cyane, kandi utwokurya 
tw’ubusabusa twarimo twasaga n’udushize. Kuba Eliya yaraje ku munsi uriya mupfakazi 
yari afite ubwoba ko agomba kuerekera aho kwita ku buzima maze akipfira, byagerageje 
bikomeye uko yizeraga ububasha bw’Imana nzima bwo kumuha ibyo akennye. Nyamara no 
muri ayo mage akomeye yarimo yahamije ukwizera kwe yemera icyifuzo cy’uwo muntu 
yari atazi wamusabaga kumuha ku twokurya duke cyane yari asigaranye. {AnA 114.1} 

Ku busabe bwa Eliya washakaga ibyokurya n’ibyo kunywa, uwo mupfakazi yaravuze ati: 
“Nkurahiye Uwiteka Imana yawe ihoraho, nta gatsima mfite keretse urushyi rw’agafu 
nsigaje mu giseke, n’uturanguzwa tw’amavuta mu mperezo. Ubu dore ndatoragura udukwi 
tubiri, kugira ngo nsubire mu nzu nkivugire n’umwana wanjye, ngo tukarye twipfire.” Eliya 
aramubwira ati: “Witinya genda ubigenze uko uvuze, ariko banza umvugireho akanjye 
ukanzanire hano, maze ubone kwivugira n’umwana wawe, kuko Uwiteka Imana ya Isirayeli 
ivuze itya ngo: ‘Icyo giseke ntabwo kizaburamo ifu, n’amavuta ntabwo azabura muri iyo 
mperezo, kugeza ku munsi Uwiteka azavubira isi imvura.” lAbami 17:12-14. {AnA 114.2} 

Nta kigeragezo cyo kwizera gikomeye kuruta iki cyigeze gisabwa. Kuva mbere hose kugeza 
ubwo, uwomupfakazi yari yaragiye agirira neza abantu bose atazi kandi akabagirira 
n’ubuntu abafungurira. Ariko noneho ubu ntiyitaye ku mibabaro yajyaga kumugeraho we 
n’umwana we, maze kubwo kwiringira ko Imana ya Isirayeli izamumara ubukene bwose, 

yatsinze iki kigeragezo gikomeye cyo kwakira umushyitsi akora “nk’uko Eliya 
yamubwiye.” {AnA 114.3} 

Urugwiro umuhanuzi w’Imana yeretswe n’uyu mugore wo muri Foweniki rwari rutangaje, 
kandi ukwizera no kugira ubuntu kwe byaragorerewe bitangaje. “Kandi uwo mugore na 
Eliya n’abo mu rugo rwe bamara {AnA 115.1} 

Iminsi babirya. Icyo giseke nticyaburamo ifu, n’amavuta ntiyabura muri iyo mperezo, 
nk’uko Uwiteka yavugiye mu kanwa ka Eliya. {AnA 115.2} 

“Hanyuma y’ibyo, umwana w’uwo mugore nyir’urugo ararwara, indwara ye iramukomereza 
kugeza aho yamumariyemo umwuka. Nyina abwira Eliya ati: “Mpfa iki nawe, wa muntu 
w’Imana we? Wazanywe no kwibukiriza icyaha cyanjye, unyiciye umwana! {AnA 115.3} 

“Eliya aramubwira ati “Mpa umwana wawe.” Nuko amumukura mu gituza agenda 
amuteruye, amwurirana mu cyumba cyo hejuru yari acumbitsemo, amurambika ku buriri 
bwe. Aherako atakambira Uwiteka ati: “Ayii, Uwiteka Mana yanjye! Uyu mupfakazi 
wancumbikiye na we umuteje ibyago, umwicira umwana?” Maze yubarara ku mwana 
gatatu, atakambira Uwiteka ati: “Ayii, Uwiteka Mana yanjye! Ndakwinginze, ubugingo 
bw’uyu mwana bumusubiremo.” Uwiteka yumvira Eliya, ubugingo bw’uwo mwana 
bumusubiramo arahembuka. {AnA 115.4} 

“Eliya yenda uwo mwana amukura mu cyumba cyo hejuru, aramumanukana amushyira 
nyina. Eliya aramubwira ati: “Nguyu umwana wawe, ni muzima.” Uwo mugore abwira 
Eliya ati: “Noneho menye ko uri umuntu w’Imana koko, kandi ko ijambo ry’Uwiteka uvuga 
ko ari iry’ukuri.” {AnA 115.5} 

Umupfakazi w’i Sarefati yasangiye na Eliya utwokurya duke yari asigaranye, maze ku 
bw’ibyo ubugingo bwe n’ubw’umwana we burarindwa. Bityo rero mu gihe cyo 
kugeragezwa n’ubukene, abantu bose bagirira impuhwe kandi bagafasha abandi bari mu 
mage kubarusha, Imana yasezeranye kubaha umugisha mwinshi. Imana ntiyigeze ihinduka. 
Ntabwo ububasha bwayo ari buke ugereranyije n’uko bwari buri mu gihe cya Eliya. Ntabwo 
Isezerano Umukiza yatanze ryataye agaciro ugereranyije n’igihe yaritangaga agira ati: 
“Uwemera umuhanuzi kuko ari umuhanuzi azahabwa ingororano y’umuhanuzi, kandi 
uwemera umukiranutsi kuko ari umukiranutsi azahabwa ingororano y’umukiranutsi.” 
Matayo 10:41. {AnA 115.6} 

“Ntimukirengagize gucumbikira abashyitsi: kuko bamwe bacumbikiye abamarayika 
batabizi.” Abaheburayo 13:2. Uko igihe cyagiye gihita, aya magambo ntiyigeze atakaza na 
gato imbaraga zayo. Data wo mu ijuru aracyakomeje gushyira amahirwe mu nzira y’abana 

be, kandi ayo mahirwe ni imigisha iba yiyoberayije. Abakoresha neza ayo mahirwe bibonera 
umunezero mwinshi. “Ukihotorera umushonji ugahaza umunyamubabaro, umucyo wawe 
uzaherako uvire mu mwijima, kandi urwijiji rwawe ruzatamuruka habe amanywa y’ihangu. 
Uwiteka azajya akuyobora, azahaza ubugingo bwawe mu bihe by’amapfa, azakomeza 
amagufwa yawe. Uzamera nk’urutoki rwuhirwa, kandi uzaba nk’isoko y’amazi idakama.” 
Yesaya 58:10, 11. {AnA 116.1} 

Muri iki gihe Kristo abwira abagaragu be b’indahemuka ati: “Ubakira ni jye aba yakiriye 
kandi unyakora aba yakiriye uwantumye.” Nta gikorwa cy’ubugwaneza gikozwe mu izina 
rye kitazibukwa kandi ngo kigororerwe. Muri uko kuzirikana n’umutima w’ubugwaneza, 
Kristo ashyiramo abanyantege nke ndetse n’aboroheje hanyuma y’abandi bo mu muryango 
w’Imana. Kristo aravuga ati: “Kandi uzanywesha umwe muri aba bato - (abameze nk’abana 
mu kwizera kwabo ndetse no mu kumenya Kristo)-ku gacuma k’amazi akonje gusa, kuko 
ari umwigishwa wanjye, ndababwira ukuri yuko atazabura ingororano ye.” Matayo 10:40, 
42. {AnA 116.2} 

Muri iyo myaka myinshi y’amapfa n’inzara, Eliya yasenganaga umwete asaba ngo imitima 
y’Abisirayeli ihindukire ive mu gusenga ibigirwamana maze yubahe Imana. Umuhanzi 
Eliya yategereje yihanganye mu gihe ukuboko k’Uwiteka kwari kwibasiye igihugu. Ubwo 
yabonaga ibigaragaza imibabaro n’ubukene byiyongera hirya no hino, umutima wuzuraga 
agahinda maze akifuza ko habaho ububasha bwateza ivugurura mu buryo bwihuse. Nyamara 
Imana ubwayo yashyiraga mu bikorwa umugambi wayo, kandi ibyo umugaragu wayo 
yashoboraga gukora gusa ni ugusengana ukwizera no gutegereza igihe hazagira igikorwa. 
{AnA 117.1} 

Ubuhakanyi bwari buganje mu gihe cya Ahabu bwari ingaruka z’ibyabaye mu myaka 
myinshi yo gukora ibibi. Buhoro buhoro, uko umwaka wahitaga undi ugataha, Isirayeli yari 
yaragiye iva mu nzira itunganye. Uko ibisekuru byagendaga bisimburana, Abisirayeli bari 
baranze kunyura mu nzita itunganye maze amaherezo umugabane munini w’abaturage 
wiyegurira kuyoborwa n’imbaraga z’umwijima. {AnA 117.2} 

Hari hashize hafi imyaka ijana ubwo ku ngoma y’umwami Dawidi Abisirayeli bari 
barafatanyirije hamwe mu byishimo baririmba indirimbo zo gusingiza Isumbabyose mu gihe 
bazirikanaga ko ari Yo yonyine bakesha ineza bagirirwa buri munsi. Nimwumve amagambo 
yabo yo kuramya ubwo baririmbaga bati: {AnA 117.3} 

“Mana y’agakiza kacu,. . 

Uvugisha impundu ab’aho igitondo gitangariza, 

N’ab’aho umugoroba ukubira. 

Ugenderera isi ukayivubira, 

Uyitungisha cyane uruzi rw’Imana rwuzuye amazi. 

Ni wowe uha abantu amasaka, Umaze gutunganya ubutaka utyo. 

Uvubira impavu zo muri bwo imvura nyinshi, 

Uringaniza imitabo yo muri bwo. 

Ubworohesha ibitonyanga, 

Uha umugisha kumeza kwabwo. 

Wambika umwaka kugira neza kwawe nk’ikamba, 

Inkora z’igare ryawe zigusha umwero. 

Imvura igwa ku rwuri rwo mu butayu, 

Imisozi igakenyera ibyishimo. 

Urwuri rukagatirwa n’imikumbi, 

Ibikombe bitwiklrwa n’amasaka, 

Biranguruzwa n’ibyishimo bikaririmba.” {AnA 117.4} 

Zaburi 65:6, 9-14. 

Icyo gihe Isirayeli yazirikanaga ko Imana ari yo “yashinze imfatiro z’isi.” Abisirayeli 
bagaragaje ukwizera kwabo baririmba bati: {AnA 118.1} 

“Wayambitse inyanja nk’umwenda, 

Amazi atwiklra imisozi miremire. 

Ahungishwa no guhana kwawe, 

Yirukishwa no guhinda kw’inkuba 
yawe, 

(Imisozi ishyirwa hejuru, ibikombe birlka), 

Agera ahantu wayategekeye. 

Wayategekeye ingabano atabasha kurenga, 

Kugira ngo atagaruka akarengera isi. 

Yohereza amasoko mu bikombe, 

Imigezi itemba hagati y’imisozi.” {AnA 118.2} 

Zaburi 104:6-10. 

Ibigize ibyaremwe, byaba ibyo ku isi, ibyo mu nyanja n’ibyo mu kirere byose birindirwa mu 
mbibi zabyo kubw’ububasha bukomeye bw’Imana ihoraho. Kandi bene ibyo ibikoresha 
kubw’umunezero w’ibiremwa byayo. “Ububiko bwe bwiza” bukingurirwa ubuntu kugira 
“ngo ajye akuvubira imvura mu bihe byayo, ahe umugisha imirimo yose” y’amaboko 
y’abantu. Gutegeka kwa kabiri 28:12. (AnA 119.1} 

“Yohereza amasoko mu bikombe, 

Imigezi itemba hagati y’imisozi. 

Inyobwa n’inyamaswa zose zo mu ishyamba, 

Imparage na zo zishira inyota. 

Inyoni n’ibisiga byo mu kirere biba kuri iyo migezi, 

Bijwigirira mu mashami. 

Ivubira imisozi imvura ivuye ku nsenge ze, 

Ubutaka buhazwa n’imbuto z’imirimo yawe. 

Amereza inka ubwatsi, 

Ameza imboga zo kugaburira abantu, 

Kugira ngo abakurire umutsima mu butaka, 

Na vino yishimisha imitima y’abantu, 

Ngo aboneranishe mu maso habo amavuta, 

Kandi ngo umutsima uhe imitima y’abantu gukomera . . . 

“Uwiteka, erega imirimo yawe ni iy’uburyo bwinshi! 

Yose wayikoresheje ubwenge, 

Isi yuzuye ubutunzi bwawe. 

Dore iriya nyanja nini ngari, 

Irimo ibigenda bitabarika, 

Inyamaswa ntoya n’inini. 

Ni ho inkuge zigenda, 

Ni ho Lewiyatani iri waremeye kuyikiniramo. Ibyo byose bigutegerereza, 

Kugira ngo ubigaburire ibyokurya byabyo igihe cyabyo. 

Biyora ibyo ubihaye, 

“Upfumbatura igipfunsi cyawe bigahaga ibyiza.” {AnA 119.2} 

Zaburi 104:10-15,24-28. 

Isirayeli yaragize igihe gihagije cyo kwishima. Igihugu Uwiteka yari yarabazanyemo cyari 
igihugu gitemba amata n’ubuki. Igihe bazereraga mu butayu, Imana yari yarabasezeraniye 

ko ibayoboye ibajyana mu gihugu batazongera kubura imvura. Imana yari yarababwiye iti: 
“Kuko igihugu ujyanwamo no guhindura kidahwanye n’igihugu cya Egiputa mwavuyemo, 
mwabibagamo imbuto zanyu zikavomerwa n’umuruho w’ibirenge byanyu, nk’uko umuntu 
yuhira umurima w’imboga. Ahubwo igihugu mujyanwamo no guhindura kirimo imisozi 
n’ibikombe, kinywa amazi y’imvura. Ni igihugu Uwiteka Imana yawe yitaho, kandi 
Uwiteka Imana yawe ihora igihanze amaso, ihereye ku itangiriro ry’umwaka ikageza ku 
iherezo ryawo.” (AnA 120.1} 

Isezerano ry’uko imvura yari kuzajya iba nyinshi ryari ryaratanzwe ariko hari ikigomba 
kuzuzwa ari cyo kumvira. Uwiteka yari yaravuze ati: “Nimugira umwete wo kumvira 
amategeko yanjye mbategeka uyu munsi, ngo mukunde Uwiteka Imana yanyu, 
muyikoreshereze imitima yanyu yose n’ubugingo bwanyu bwose, nzavubira igihugu cyanyu 
imvura mu bihe bikwiriye, imvura y’umuhindo n’iy’itumba, kugira ngo musarure imyaka 
yanyu y’impeke, na vino yanyu n’amavuta ya elayo yanyu. Kandi nzamereza amatungo 
yanyu ubwatsi mu nzuri zanyu, muzarya muhage.” {AnA 120.2} 

Uwiteka yari yarihanangirije ubwoko bwe ati: “Mwirinde imitima yanyu itoshywa 
mugateshuka, mugakorera izindi mana mukazikubita imbere, mukikongereza uburakari 
bw’Uwiteka akaziba ijuru, akica imvura ubutaka ntibwere imyaka yabwo, mukarimbuka 
vuba mukava mu gihugu cyiza Uwiteka abaha” Gutegeka kwa kabiri 11:10-17. {AnA 
120.3} 

Abisirayeli bari baraburiwe ngo “Ariko nutumvira Uwiteka Imana yawe, ngo witondere 
amategeko yayo y’uburyo bwose ngutegeka uyu munsi,... Ijuru ryo hejuru y’umutwe wawe 
rizahinduka umuringa, n’ubutaka uhagazeho buzahinduke icyuma. Mu cyimbo cy’imvura 
Uwiteka azasuka mu gihugu cyawe umukungugu, n’umusenyi muto nk’ifu y’ingezi, bizava 
mu ijuru bikugweho bigeze aho uzarimbukira.” Gutegeka kwa kabiri 28:15, 23, 24. {AnA 
121 . 1 } 

Izo ni zimwe mu nama nziza Uwiteka yari yaragiriye Isirayeli ya kera. Uwiteka yari 
yarategetse ubwoko bwe yatoranyije ati: “Nuko mubike ayo magambo yanjye mu mitima 
yanyu no mu bugingo bwanyu, muyahambire ku maboko yanyu ababere ikimenyetso, 
muyashyire mu mpanga zanyu hagati y’amaso yanyu. Mujye muyigisha abana banyu, mujye 
muyavuga mwicaye mu mazu yanyu, n’uko mugenda mu nzira n’uko muryamye n’uko 
mubyutse.” Gutegeka kwa kabiri 11:18, 19. Ayo mategeko yarumvikanaga neza, ariko uko 
imyaka yahitaga maze ibisekuru bigasimburana byibagirwa ibyiza bahawe kugira ngo 
kugira ngo bagubwe neza mu by’umwuka, imbaraga kirimbuzi z’ubuhakanyi zagendaga 
zikuraho imbibi zose ubuntu bw’Imana bwari bwarashyizeho. {AnA 121.2} 

Noneho gihe cyarageze maze Imana ihanisha ubwoko bwayo ibihano bikomeye cyane. Ibyo 
Eliya yari yaraanuye hyasohoraga mu buryo bukomeye. Hashize imyaka itatu Eliya 
ashakishwa mu mijyi n’imidigudu yose ndetse no mu bihugu byose. Kubw’itegeko Ahabu 
ayari yatanze, abategetsi benshi bari bararahiriye ko uwo muhanuzi w’inzaduka adashobora 
kubineka aho batwara. Nyamara gushakisha Eliya byarakomeje kubera ko Yezebeli 
n’abahanuzi ba Bali bangaga Eliya urunuka, kandi ntacyo batakoze kugira ngo bamufate. 
Ariko kandi nta mvura yaguye. {AnA 121.3} 

Amaherezo “hashize iminsi myinshi,” ijambo ry’Uwiteka rigera kuri Eliya rigira riti: 
“Genda wiyereke Ahabu, nanjye nzavubira isi imvura.” {AnA 122.1} 

Eliya yumviye iri tegeko maze aragenda ajya kwiyereka Ahabu. Igihe umuhanuzi Eliya 
yafataga urugendo yerekeje i Samariya, Ahabu yari yarasabye Obadiya wari umunyarugo 
we ko bashakisha neza imigezi n’amasoko y’amazi. Bari biringiye ko barabona urwuri 
rw’amashyo n’imikumbi yabo yicwaga n’inzara. Ndetse n’ibwami ubwaho hari haramaze 
kugera ingaruka z’amapfa yari amaze igihe kirekire. Umwami Ahabu ahangayikishijwe 
cyane n’abo urugo rwe, ubwe yafashe umwanzuro wo gufatanya n’umugaragu we gushaka 
ahantu haba hakiri utwatsi tw’amatungo. “Nuko bagabana igihugu kugira ngo bakigende 
cyose; Ahabu anyura iye nzira, Obadiya na we anyura iyindi.” {AnA 122.2} 

“Obadiya akiri mu nzira, Eliya arahamusanga; Obadiya aramumenya, amwikubita imbere 
yubamye, aramubwira ati: ‘Mbega ni wowe, Eliya databuja?”’ {AnA 122.3} 

Mu gihe cy’ubuhakanyi bwa Isirayeli, Obadiya we yakomeje gukiranukira Imana. Umwami 
shebuja yari yarananiwe kumuteshura ku kubaha Imana ihoraho kwe. Noneho yahawe 
icyubahiro ubwo Eliya yatumaga ati: “Genda ubwire shobuja uti: ‘Eliya ari hano.’” {AnA 
122.4} 

Obadiya yagize ubwoba bwinshi maze aravuga ati: “Nagucumuye iki, gituma ungabiza 
Ahabu ngo anyice?” Gushyira Ahabu ubutumwa nk’ubu kwari ukwihamagarira urupfu. 
Obadiya yasobanuriye umuhanuzi Eliya ati: “Nkurahiye Uwiteka Imana yawe ihoraho, yuko 
nta shyanga cyangwa igihugu databuja atakwijemo abantu bo kugushaka. Babahakaniye ko 
utariyo, arahiza abo bami cyangwa amahanga ko bakubuze koko. None ngo ningende 
mbwire databuja ko Eliya ari hano! Ariko nimara gutandukana nawe, umwuka w’Uwiteka 
arakujyana ahandi ntazi. Nuko ningerayo nkabibwira Ahabu, akaza ntakubone yanyica.” 1 
Abami 18:7-12. {AnA 122.5} 

Obadiya yinginze umuhanuzi Eliya ngo ye kumwohereza. Yaramwinginze ati: “Kandi 
ndakubwira ko uhereye mu buto bwanjye umugaragu wawe nubahaga Uwiteka. Mbese 
ntibabwiye databuja icyo nakoze ubwo Yezebeli yicaga abahanuzi b’Uwiteka, ko nahishe 

abahanuzi b’Uwiteka ijana mu buvumo bubiri mirongo itanu mirongo itanu, nkajya 
mbagaburira umutsima n’amazi yo kunywa? None urambwira ngo ningende mbwire 
databuja ngo Eliya ari hano, ntuzi ko yanyica?” {AnA 123.1} 

Eliya yarahiriye Obadiya akomeje kandi amusezeranira ko ubwo butumwa amwohorejemo 
butaraba imfabusa. Yaramubwiye ati: “Nkurahiye Uwiteka uhoraho nyir’ingabo, uwo 
nkorera iteka, ko nza kumwiyereka uyu munsi rwose.” Amaze gusezeranirwa atyo, 
“Obadiya ajya kubonana na Ahabu, arabimubwira; Ahabu aherako aza guhura na Eliya.” 
{AnA 123.2} 

Mu kumirwa kwinshi kuvanze n’ubwoba, umwami Ahabu yateze amatwi ubutumwa buvuye 
ku muntu yatinyaga kandi akamwanga, ndetse akaba yari amaze igihe amushaka ubudatuza. 
Ahabu yari azi ko Eliya atashyira ubuzima bwe mu kaga ashaka guhura na we. Mbese 
byajyaga gushoboka ko umuhanuzi yaba agiye kuvuma Isirayeli undi muvumo? Umutima 
w’umwami Ahabu wafashwe n’ubwoba bwinshi. Yibutse uko ukuboko kwa Yerobowamu 
kwanyunyutse ubwo yagutungaga umuhanuzi. Ntabwo Ahabu yari kwanga kumvira irarika 
rya Eliya, kandi ntiyari guhangara kurambura ukuboko kwe ngo yibasire intumwa y’Imana. 
Nuko Ahabu aherekezwa n’abasirikare bamurindaga maze agenda ahinda umushyitsi ajya 
guhura n’umuhanuzi Eliya. {AnA 123.3} 

Nuko umwami Ahabu n’umuhanuzi Eliya bahagararana imbona nkubone. Nubwo Ahabu 
yari yuzuye urwango rukomeye, ubwo yageraga imbere ya Eliya yabaye nk’ubuze uko 
yifata, kandi aratentebuka. Mu magambo yavuze atengurwa ati: “Mbega ni wowe, 
n’umuruho wateye Isirayeli?”; yagaragaje ibyari mu mutima we atabizi. Ahabu yari neza ko 
ijambo ry’Imana ari ryo ryateye ijuru guhinduka nk’umuringa, nyamara yashatse kwitirira 
uwo muhanuzi ibyo bihano biremereye byari ku gihugu. {AnA 124.1} 

Birasanzwe ko inkozi y’ibibi igereka ku ntumwa z’Imana akaga n’amakuba biba byateye 
nyamara ari ingaruka zo kuva mu nzira y’ubutungane. Abishyira mu maboko ya Satani 
ntibashobora kubona ibintu nk’uko Imana ibibona. Iyo indorerwamo y’ukuri ishyizwe 
imbere yabo, barakazwa n’uko gucyahwa bahawe. Kubera guhindurwa impumyi n’icyaha, 
banga kwihana; bibwira ko abagaragu b’Imana babahagurukiye ndetse ko bagomba 
kurwanywa bikomeye. {AnA 124.2} 

Mu butungane bwe yari yiyiziho, Eliya yahagaze imbere ya Ahabu maze ntiyagerageza 
kwihohora cyangwa ngo ashimagize umwami. Nta nubwo yashatse kwikiza uburakari 
umujinya umwami yari amufitiye ngo amubwire inkuru nziza ko amapfa agiye gushira. Nta 
mbabazi yasabaga. Arakaye cyane kandi afitiye ishyaka icyubahiro cy’Imana, ibyo Ahabu 
yari yamushinje ni we yabigaruyeho maze abwira umwami ashize amanga ko ibyaha bye 

ubwe [Ahabu] , ndetse n’ iby’inzu ya se ari byo byazaniye Isirayeli umuvumo ukomeye. 
Eliya yahamije ashize amanga ati: “Erega si jye wateye Isirayeli umuruho, ahubwo ni wowe 
n’inzu ya so, kuko mwaretse amategeko y’Uwiteka, mugakurikira Bali.” {AnA 124.3} 

Muri iki gihe hakenewe ijwi ryo gucyaha gukomeye; kuko ibyaha bibabaje cyane 
byatandukanyije abantu n’Imana. Ubuhemu buragenda buhinduka ikintu kigezweho mu 
buryo bwihuta. Abantu ibihumbi bitabarika baravuga bati: “Uyu ntidushaka ko adutegeka.” 
Luka 19:14. Ibibwirizwa bidashenjagura imitima bibwirizwa kenshi ntibitera impinduka 
ziramba. Ntabwo impanda ivuga ijwi ry’impuruza. Ntabwo abantu bakomeretswa imitima 
n’ukuri kw’ijambo ry’Imana kumvikana kandi gutyaye. {AnA 125.1} 

Iyaba bashoboraga kuvuga uko biyumva, Hariho Abakristo gito benshi bavuga bavuga bati: 
‘Mbese kuvuga beruye bene aka kagenzi birakenewe?’ Na none kandi babaza bati: ‘Kuki 
Yohana Umubatiza yabwiye Abafarisayo ati: ‘Mwa bana b’inshira mwe, ni nde wababwiye 
ngo muhunge umujinya uzatera?” Luka 3:7. Kuki Yohana Umubatiza yabyukije umujinya 
wa Herodiya abwira Herode ko amategeko atamwemerera kubana n’umugore 
w’umuvandimwe we? Integuza ya Kristo yatakarije ubuzima bwayo mu kuvuga yeruye 
[adaca ku ruhande]. Kuki atabyirengagije ngo ye kwishyiraho kutishimirwa n’abantu 
biberaga mu byaha? {AnA 125.2} 

Uko ni ko abantu bari bakwiriye guhagaraga nk’abarinzi bakiranuka b’amategeko y’Imana 
bagiye bajya impaka kandi batanga n’inzitwazo kugeza ubwo kwigengesera kwasimbuye 
ubudahemuka n’ubunyangamugayo bityo icyaha kigahabwa intebe ntigicyahwe. Mbese ni 
ryari ijwi ryo gucyaha kudakebakeba rizongera kumvikana mu itorero? {AnA 125.3} 

“Erega uwo mugabo ni wowe.” 2Samweli 12:7. Amagambo yahuranyije nk’aya umuhanuzi 
Natani yabwiye Dawidi yumvikana gake cyane ku ruhimbi rw’ahantu henshi muri iki gihe, 
ndetse akanagaragara incuro nke cyane mu bitangazamakuru bikoreshwa n’abantu muri 
rusange. Iyaba bena aya magambo atari inkehwe bene ako kageni, twagombye kubona 
imbaraga y’Imana irushaho kwigaragariza mu bantu. Intumwa z’Uwiteka ntizikwiriye 
kwitotombera ko umuhati wazo nta musaruro utanga zitarihana gukunda kwemerwa ndetse 
no kwifuza gushimwa n’abantu ari nabyo biganisha ku kwirengagiza ukuri. {AnA 125.4} 

Abo bagabura bashimisha abantu, kandi bavuga bati: ‘Ni amahoro, ni amahoro’ kandi Imana 
itaravuze iby’amahoro, bakwiriye gucishiriza bugufi imitima yabo imbere y’Imana, 
bagasaba imbabazi kubwo kutavugusha ukuri kwabo ndetse no kubura ubutwari mu 
by’imico mbonera. Ntabwo urukundo bafitiye umuturanyi wabo ari rwo rutuma boroshya 
ubutumwa bahawe, ahubwo biterwa n’uko bakunda kwinezeza n’ubuzima buborohereza. 
Urukundo nyakuri ruharanira kubaha Imana mbere ya byose n’agakiza k’abantu. Abantu 

bafite bene uru rukundo ntibazigera bakikira ukuri kugira ngo bakire ingaruka zo kuvugisha 
ukuri beruye. Igihe abantu bari mu kaga ko kurimbuka, ntabwo abagabura bashyizweho 
n’Imana bazita ku narinjye, ahubwo bazavuga ijambo batumwe kuvuga, bange gutanga 
urwitwazo ku kibi cyangwa kucyoroshya. {AnA 126.1} 

Iyaba umugabura wese yazirikinaga ukwera k’umwanya yahawe n’uk’umurimo we, kandi 
akerekana ubutwari nk’ubwo Eliya yerekenye! Nk’intumwa zashyizweho n’Imana, 
abagabura bari mu mwanya w’inshingano ikomeye cyane. Bagomba “guhana, gutesha, 
guhugura, bafite kwihangana kose no kwigisha.” 2Timoteyo 4:2. Bagomba gukora mu 
cyimbo cya Kristo bakaba ibisonga by’ubwiru bw’ijuru, bagatera umwete abumvira naho 
abatumvira bakababurira. Kuri bo imikorere y’iby’isi nta gaciro afite. Ntibagomba 
guteshuka ngo bave mu nzira Yesu yabategetse kunyuramo. Bagomba kujya mbere bafite 
kwizera, bibuka ko bakikijwe n’imbaga y’abahamya. Ntabwo bagomba kuvuga amagambo 
yabo bwite, ahubwo ni amagambo Ukomeye kuruta abatware bo ku isi yabategetse kuvuga. 
Ubutumwa bwabo bugomba kuba ubu ngo: “Uku ni ko Uwiteka avuga.” Imana irashaka 
abantu bameze nka Eliya, Natani na Yohana Umubatiza — irashaka abantu bazavuga 
ubutumwa bwayo uko buri, kandi batitaye ku ngaruka [bwabagiraho]; abantu bazavuga 
ukuri bashize amanga nubwo byabasaba kubura ibyo bafite byose. {AnA 126.2} 

Mu gihe cy’akaga, igihe imbaraga n’ubutwari bya bose bikenewe, Imana ntishobora 
gukoresha abantu bagira ubwoba bwo guhagararira ukuri badakebakeba. Irahamagara 
abantu bazarwanya ikibi bakiranutse, bahangane n’ibinyabutware n’ibinyabushobozi, 
n’ibihangange bitegeka iyi si y’umwijima, ari byo za ngabo zigira nabi ziba ahantu ho mu 
ijuru. 3 Abantu nk’abo ni bo Imana izabwira aya magambo ngo: “Nuko, nuko, mugaragu 
mwiza ukiranuka, wakiranutse mu bike, nzakwegurira byinshi, injira mu munezero wa 
shobuja.” Matayo 25:23. {AnA 127.1} 

IGICE CYA 11 - KARUMELI 


Eliya yahagaze imbere ya Ahabu maze asaba ko Abisirayeli bose bateranira nawe ndetse 
n’abahanuzi ba Bali na Ashitaroti ku musozi w’i Karumeli. Yarategetse ati: “Nuko none 
ntumirira Abisirayeli bose, bateranire ku musozi w’i Karumeli, kandi abahanuzi ba Bali uko 
ari magana ane na mirongo itanu, n’abahanuzi ba Ashera, basangirira ku meza ya Yezebeli, 
uko ari magana ane.” {AnA 128.1} 

Iri tegeko ryatanzwe n’umuntu wasaga n’uhagaze imbere y’Uwiteka; bityo umwami Ahabu 
ahita yumvira nk’aho umuhanuzi Eliya ari umwami w’abami naho Ahabu akaba umugaragu 
we. Mu gihugu hose hahise hoherezwa intumwa zihuta cyane zihamagarira abantu gusanga 
Eliya n’abahanuzi ba Bali na Ashitoreti. Abantu bo mu mijyi n’imidugudu yose biteguye 
kujya ahateganyijwe ku gihe cyagenwe. Ubwo bari mu nzira berekeje aho hantu, imitima ya 
benshi yari yuzuyemo gutekereza ibibi bigeye kubaho. Hari ikintu kidasanzwe kigiye 
kubaho; niba atari ko biri se kuki bari bahamagariwe guteranira i Karumeli? Ni ibihe byago 
bishya bindi byari bigiye kuba ku bantu no ku gihugu? {AnA 128.2} 

Mbere y’uko amapfa atera, umusozi Karumeli wari ahantu heza. Utugezi twawuturukagamo 
twavaga mu masoko adakama, kandi utubande twawo twarumbukaga twari dutwikiriwe 
n’indabo nziza n’udushyamba dutoshye. Ariko ubu noneho ubwiza bwawo bwari 
bwaravuyeho bitewe n’umuvumo wateye ibyatsi n’ibiti kuma. Ibicaniro byari byarubakiwe 
gutambiraho Bali na Ashitoreti ibitambo byari bisigaye bihagaze hagati y’ibiti bitagira 
amababi. Mu mpinga za kamwe mu tununga twari aho hari igicaniro cy’Uwiteka cyari 
cyarasenyutse bihabanye na biriya bicaniro byari bihagaze. {AnA 129.1} 

Karumeli yari yitegeye akarere kanini k’igihugu. Abantu bo mu duce twinshi tw’ubwami 
bwa Isirayeli babonaga uburebure bw’uwo musozi. Mu ntangiriro z’uwo musozi hari ahantu 
hagiye hirengeye umuntu yashoboraga guhagarara maze akabasha kwitegereza byinshi mu 
byaberaga mu mpinga zawo. Imana yari yarasuzuguwe bikomeye kubwo gusenga 
ibigirwamana kwaberaga mu tubande twawo twari dutwikiriwe n’ibiti; maze Eliya ahitamo 
ko aka gasozi ari ko kaba ahantu hirengeye hagomba kugaragarizwa ububasha bw’Imana 
kandi n’icyubahiro cy’izina ryayo kikererezwa. {AnA 129.2} 

Mu gitondo cya kare ku munsi wari warumvikanweho, imbaga y’Abisirayeli bari 
barahakanye Imana iteranira hafi y’impinga y’uwo musozi ishimishijwe n’ibiri bube. 
Abahanuzi ba Yezeberi baza bashinjagira bamabaye imyenda y’agatangaza. Umwami na we 
aza mu cyubahiro cye nuko ajya mu mwanya we arangaza imbere ba batambyi, maze abo 
bantu basengaga ibigirwamana batera hejuru bamwakira. Nyamara imitima y’abo batambyi 
igira ubwoba kubwo kwibuka ko ijambo ry’umuhanuzi Eliya ari ryo ryatumye igihugu cya 

Isirayeli kimara imyaka itatu kitarangwamo ikime habe n’imvura. Bumvaga byanze bikunze 
hari ikintu giteye ubwoba kigiye kuba. Ibigirwamana bari bariringiye ntibyari byarashoboye 
kugaragaza ko Eliya ari umuhanuzi w’ibinyoma. Ibyo basengaga ntibyari byaritaye ku 
gutakamba kwabo, amasengesho yabo, gukorwa n’isoni kwabo, iminsi yo kwibabaza kwabo 
ndetse n’ibitambo byabo by’agaciro kenshi kandi bitasibaga. {AnA 129.3} 

Nuko Eliya ahagarara imbere ya Ahabu n’abahanuzi b’ibinyoma, ndetse yari akikijwe 
n’Abisirayeli bose bari bateranye. Eliya ni we wenyine wari waje guhagararira no guharanira 
icyubahiro cy’Uwiteka. Uwo ishyanga ryose ryashiinjaga kuba intandaro y’umuvumo wari 
uriremereye noneho yari imbere yabo, agaragara ko kirengera afite imbere y’umwami 
w’Abisirayeli, abahanuzi ba Bali, intwari ku rugamba ndetse n’abantu ibihumbi bitabarika 
bari babakikije. Nyamara mu by’ukuri Eliya ntiyari wenyine. Haba hejuru ye ndetse 
n’ahamukikije hari ingabo z’ijuru zimurinze ari zo bamarayika bafite imbaraga 
z’indengakamere. {AnA 130.1} 

Umuhanuzi Eliya yahagaze imbere y’iyo mbaga nta kimwaro afite ndetse nta n’ubwoba. 
Yari asobanukiwe neza n’inshingano ye yo gushyira mu bikorwa icyo Imana imutegeka. Mu 
maso he harabagiranaga ubwiza buhebuje. Abantu bategereje ko Eliya agira icyo avuga 
bafite amatsiko menshi. Nuko Eliya abanza kwitegereza igicaniro cy’Uwiteka cyari 
cyarasenyutse, maze arangije yitegereza imbaga yari aho maze avuga mu ijwi rirenga 
ryirangira nk’iry’impanda ati: “Muzageza he guhera mu rungabangabo? Niba muzi ko 
Uwiteka ari we Mana, nimumukurikire; kandi niba ari Bali, abe ari we mukurikira.” 1 Abami 
18:21. {AnA 130.2} 

Nuko abantu ntibagira ijambo na rimwe bamusubiza. Nta muntu n’umwe muri iyo mbaga 
wahangaye kugaragaza ko ayobotse Uwiteka. Icyo gihe ubuyobe n’ubuhumyi byari 
byarakwiriye muri Isirayeli nk’igicu cy’umwijima. Ntabwo ubu buhakanyi bukomeye 
bwafashe abantu bose icyarimwe, ahubwo byaje buhoro buhoro, maze uko iminsi yahitaga 
indi igataha bananirwa kumvira amagambo y’umuburo no gucyaha Uwiteka 
yabohererezaga. Intambwe yose bateraga bareka gukora ibitunganye no kwanga kwihana 
k’uburyo bwose, byari byaratumye icyaha cyabo kirushaho gukomera kandi birushaho 
kubatandukanya n’Ijuru. Ariko kandi no muri icyo gihe gikomeye bari barimo, bakomeje 
kwanga kujya mu ruhande rw’Imana. {AnA 130.3} 

Imana yanga urunuka kutagira icyo umuntu yitaho no kutayibera indahemuka mu gihe 
cy’ingorane zibaye mu murimo wayo. Isanzure ryose rirebana amatsiko atavugwa ibiba 
biheruka mu ntambara ikomeye iri hagati y’icyiza n’ikibi. Ubwoko bw’Imana bwegereye 
imipaka y’isi izahoraho. None se ni iki cyabagirira umumaro cyane cyabarutira kuba 
indahemuka ku Mana yo mu ijuru? Mu bige byose byabayeho, Imana yagiye igira abantu 

b’intwari batunganye kandi n’ubu irabafite. Abo ni abameze nka Yozefu na Eliya na 
Daniyeli, badakorwa n’isoni zo kwigaragaza ko ari ubwoko bwayo bwihariye. Imigisha 
yayo yihariye iherekeza imirimo y’abantu bafata ibyemezo, abantu batazateshurwa ngo bave 
mu murongo utunganye w’inshingano, ahubwo ni abazaba buzuye imbaraga y’Imana maze 
bakabaza bati: “Ni nde uri ku ruhande rw’Uwiteka?” (Kuva 32:26). Ni abantu 
batazahagararira kuri iki kibazo gusa ahubwo bazanasaba ko abahisemo kwifatanya 
n’ubwoko bw’Imana batera intambwe kandi bakagaragaza bakomeje ko bayobotse Umwami 
w’abami n’Umutware utwara abatware. Bene abo bantu bemera ko ubushake bwabo 
n’imigambi yabo byumvira amategeko y’Imana. Kubwo gukunda Imana, bemera no guhara 
ubuzima bwabo. Umurimo wabo ni ukwakira umucyo uturuka kuri Jambo maze 
bakawumurikishiriza isi ufite imirasire iboneye kandi itunganye. Kuba indahemuka ku 
Mana ni yo ntero yabo. {AnA 131.1} 

Nubwo ku muzosi wa Karumeli Abisirayeli bashidikanyije kandi bagahera mu 
rungabangabo, ijwi rya Eliya ryongeye kumvikanira muri iyo mbaga yari icecetse ivuga riti: 
“Ni jye jyenyine muhanuzi w’Uwiteka usigaye, ariko abahanuzi ba Bali ni Magana ane na 
mirongo itanu. Nuko nibaduhe imfpizi ebyiri bahitemo iyabo, bayitemaguremo ibice ibice 
babigereke hejuru y’inkwi ariko be gucanamo, nanjye ndatunganya iya kabiri nyigereke 
hejuru y’inkwi, ne gucanamo. Muhereko mutakambire izina ry’Imana yanyu, nanjye 
ndatakambira izina ry’Uwiteka. Maze iri budusubirishe umuriro, iraba ari yo Mana.” 
lAbami 18:22-24. {AnA 132.1} 

Igitekerezo Eliya yatanze cyari kiri mu kuri ku buryo batashoboraga kucyirwanya, bityo 
babona ubutwari bwo gusubiza bati: “Ibyo uvuze ni byiza.” Abahanuzi ba Bali ntibahangaye 
guterura ijwi ngo bamuvuguruze, maze Eliya abaha amabwiriza agira ati: “Ngaho 
nimuhitemo iyanyu mfizi, abe ari mwe mubanza kubaga kuko muri benshi, maze 
mutakambire izina ry’imana yanyu, ariko ntimucanemo.” {AnA 132.2} 

N’ubwibone bwinshi bwagaragaraga inyuma n’agasuzuguro ariko bivanze n’ubwoba bwari 
mu mitima yabo yabashinjaga icyaha, abahanuzi b’ibinyoma bubatse igicaniro, 
bakirambikaho inkwi n’imfizi batunganyije maze batangira gutakamba. Ubwo batabazaga 
izina ry’imana yabo, amajwi yo gutakamba kwabo yumvikanaga yirangira mu dushyamba 
twari aho ndetse no mu dusozi twari tuhakikije. Baravugaga bati: “Nyamuna Bali, 
twumvire.” Abatambyi ba Bali bakikiza igicaniro cyabo, maze binginga imana yabo biterera 
hejuru, bigaragura mu mukungugu, baboroga, bipfura umusatsi ndetse bikebesha n’ibyuma 
kugira Bali ibumvire ibagoboke. {AnA 132.3} 

Igitondo cyararangiye maze bigera ku manywa y’ihangu, nyamara ntihaboneka igihamya 
cy’uko Bali yumva gutakamba kw’abayoboke bayo bari barayobye. Nta jwi na rimwe 
cyangwa igisubizo cyumvikanye kuri ayo masengesho basengaga bakotsoye. {AnA 133.1} 

Ubwo abo bahanuzi bakomezaga gusenga basakuza cyane, abahanuzi b’abanyamayere 
bakomezaga kugerageza gutekereza uburyo bakoresha kugira ngo babashe gukongeza 
umuriro kuri icyo gicaniro bityo batere abantu kwizera ko uwo muriro uturutse kuri Bali. 
Nyamara Eliya yakurikiranaga ibyo bakora byose; kandi abo bahanuzi bakomeza kwiringira 
ko barabona uburyo bashuka abantu, bityo bakomeza imihango yabo y’ubupfapfa. {AnA 
133.2} 

“Bagejeje ku manywa y’ihangu Eliya arabashinyagurira ati “Erega nimutere hejuru kuko ari 
imana! Yenda ubu iriyumvlra cyangwa hari aho igannye, cyangwa se yazindutse cyangwa 
irasinziriye, ikwiriye gukangurwa.” Barongera batera hejuru, bikebesha ibyuma n’intambi 
nk’uko basanzwe babigenza, kugeza aho amaraso yabereye imyishori kuri bo. Maze ku 
gicamunsi barakotsora bageza igihe cyo gutamba igitambo cya nimugoroba, ariko ntihagira 
ijwi ryumvikana cyangwa usubiza cyangwa wabitaho n’umwe. ” lAbami 18:27-29. {AnA 
133.3} 

Satani aba yaranejejwe cyane no kuza gufasha abo yari yarayobeje kandi bari baritangiye 
kumukorera. Aba yaranejejwe cyane no kohereza umurabyo maze ugakongeza igitambo 
cyabo. Ariko Uwiteka yari yahagaritse ububasha bwa Satani, kandi amayere yose umwanzi 
yajyaga gukoresha ntiyari gutuma hari n’ikirimi cy’umuriro kimwe kigera ku gicaniro cya 
Bali. {AnA 133.4} 

Amaherezo abo bahanuzi basarazwa no gusakuza cyane, imyambaro yabo yuzuraho 
amaraso aturutse ku bikomere byo kwikebagura, maze abo 

batambyi batakaza ibyiringiro. Nuko barushaho gukotsora maze noneho gusaba no 
kwinginga kwabo babyungikanya no kuvuma bikomeye ikigirwamana cyabo cy’izuba, 
kandi Eliya na we akomeza kubitegereza abitayeho kubera ko yari azi neza ko abo batambyi 
nibagira amayeri ayo ari yo yose bakoresha bakabasha gukongeza umuriro wo ku gicaniro 
cyabo; yajyaga guhita atemagurwa. {AnA 133.5} 

Noneho buba butangiye kwira. Abahanuzi ba Bali bari bananiwe, bacitse intege kandi 
bayobewe icyo bakora. Umwe muri bo yatangaga igitekerezo, undi na we agatanga ikindi 
kugeza ubwo amaherezo barekeye aho gukoresha umwete wose bari bafite. Gutera hejuru 
no kwivuma kwabo ntibyongeye kumvikana ku musozi Karumeli. Bahagaritse ibyo 
bakoraga bacitse intege kandi bihebye. {AnA 134.1} 

Uwo munsi wose rubanda rwari rwiriwe rwitegereza ibyo abo bahanuzi bari babuze epfo na 
ruguru bakoraga. Bari babonye uko bitereraga hejuru basakuza bakikije igicaniro cya Bali 
nk’aho bashaka gusimbuka ngo bafate imirasire yaka y’izuba bityo bayikoreshe mu 
mugambi wabo. Rubanda rwari rwitegerezanyije ubwoba bwinshi ukwikebagura guteye 
ubwoba kw’abo batambyi, bityo rubanda rwari rwabonye umwanya wo gutekereza ku 
bupfapfa bwo gusenga ibigirwamana. Abantu benshi mu mbaga yari aho bahise barambirwa 
uko kugaragaza gusenga abadayimoni maze noneho bategerezanya amatsiko menshi cyane 
ibyo Eliya ari bukore. {AnA 134.2} 

Igihe cyo gutamba igitambo cya nimugoroba cyari kigeze, maze Eliya abwira abantu ati: 
“Nimunyegere.” Igihe abantu bamwegeraga bahinda umushyitsi, yarahindukiye yerekeza ku 
gicaniro cyari cyarasenyutse, aho abantu bari barigeze kuramiriza Imana yo mu ijuru, maze 
asana icyo gicaniro. Kuri Eliya ikirundo cy’ibyasenyutse kuri icyo gicaniro cyarushaga 
agaciro ibicaniro byose birimbishijwe cyane by’abapagani. {AnA 134.3} 

Ubwo yongeraga kubaka iki gicaniro cya kera, Eliya yagaragaje uko yubaha isezerano 
Uwiteka yagiranye n’Abisirayeli igihe bambukaga Yorodani berekeje mu Gihugu 
cy’isezerano. “Nuko afata amabuye cumi na abiri ari wo mubare w’imiryango ya Yakobo . 
. . Ayo mabuye ayubakisha urutambiro rweguriwe Uhoraho.” (lAbami 18:31,32 [BII]). 
{AnA 135.1} 

Ba bahanuzi ba Bali imana yabo yari yananiwe gusubiza baciwe intege n’uko bakoresheje 
imbaraga byinshi ariko bikaba iby’ubusa, noneho barategereje ngo barebe icyo Eliya we ari 
bukore. Banze umuhanuzi Eliya bitewe n’uko yatanze ikigeragezo cyaje kugaragaza intege 
nke no kutagira umumaro kw’ibigirwamana byabo; ariko kandi batinye ububasha bwe. 
Rubanda rwari aho narwo rwari rufite ubwoba, kandi rusa n’aho rwananiwe guhumeka 
kubwo kwitega ibigiye kiba kandi rwitegereza igihe Eliya yakomezaga imyiteguro ye. 
Gutuza no gukomera byagaragaraga kuri Eliya kwari guhabanye cyane n’umwuka 
w’ubwaka no gutwarwa bitarimo gushishoza warangaga abayoboke ba Bali. {AnA 135.2} 

Eliya amze gusana icyo gicaniro, iruhande rwacyo ahacukura umwobo maze ashyira inkwi 
ku gicaniro, abaga ya mpfizi, inyama azirambika hejuru y’inkwi maze ategeka abantu 
gusuka amazi menshi cyane kuri icyo gitambo no ku gicaniro bikarengerwa. Yarababwiye 
ati: “Nimwuzuze amazi ibibindi bine, muyasuke ku gitambo noku nkwi. Barabikora yongera 
kubabwira ati: ‘Nimubigenze mutyo incuro ya kabiri.’ Babigenza batyo. Arababwira ati: 
‘Nimwongere ubwa gatatu’ Barabikora. Bityo basuka amazi ku mpande zose z’urutambiro, 
maze rwa rwobo ruruzura.” lAbami 18:34, 35. [BII] {AnA 135.3} 

Eliya yibukije abantu ubuhakanyi bamazemo igihe kirekire kaba ari na bwo 
bwabahamagariye umujinya w’Uwiteka, maze ararikira abantu kwicisha bugufi mu mitima 
yabo maze bakagarukira Imana ya ba sekuruza kugira ngo umuvumo wagwiririye igihugu 
cya Isirayeli ubone gukurwaho. Nuko Eliya yicisha bugufi yunama imbere y’Imana 
itaboneshwa amaso, maze arambura amaboko ye ayatunga ku ijuru asenga yoroheje. 
Abatambyi ba Bali bari bakotsoye biterera hejuru kandi bavuza induru bahera mu gitondo 
bageza bujya kwira; ariko ubwo Eliya we yasengaga, nta magambo y’amatakaragasi arimo 
kuvuza induru yumvikaniye mu mpinga y’umusozi wa Karumeli. Eliya yasenze nk’aho yari 
azi ko Uwiteka ari ho iruhande rwe, yitegereza ibiri kubera aho kandi ateze amatwi ibyo 
amusaba. Abahanuzi ba Bali bari basenze bakotsora kandi bacuga amagambo atagiye 
umujyo umwe. Eliya we yasenze mu buryo bwiriheje kanid abikuye ku mutima, maze asaba 
Imana kugaragaza ko ifite ububasha busumba ubwa Bali kugira ngo Abisirayeli babashe 
kuyigarukira. {AnA 135.4} 

Umuhanuzi Eliya yasenze yinginga agira ati: “Uwiteka Mana ya Aburahamu na Isaka na 
Isirayeli, uyu munsi bimenyekane ko ari wowe Mana mu Bisirayeli kandi ko ndi umugaragu 
wawe, nkaba nkoze ibyo kubw’ijjambo ryawe. Nyumvira Uwiteka nyumvira kugira ngo aba 
bantu bamenye ko ari wowe Mana, kandi ko ari wowe ugarura imitima yabo.” {AnA 136.1} 

Abantu bose baracecetse haba ho utuza gukomeye. Abatambyi ba Bali bahinze 
umushyitsikubera ubwoba. Kubera ko bari bazi ko bahamwa n’icyaha, bategereje igihano 
cyihuse kigiye kubageraho. {AnA 136.2} 

Eliya atararangiza gusenga ibirimi by’umuriro bishashairana nk’umurabyo byari byamaze 
kumanuka biva mu ijuru bijya kuri cya gicaniro yari yubatse, bikongora igitambo, bikamya 
amazi yari muri rwa rwobo kandi bitwika n’amabuye y’igicaniro. Kurabagirana kw’ibyo 
birimi by’umuriro kwamurikiye umusozi wa Karumeli wose kandi gutuma amaso y’abari 
aho atabasha kureba. Mu bibaya byari hepfo y’uwo musozi aho imbaga y’abantu yari 
iteraniye yitegereza ikiri buve mu biri kubera mu mpinga y’umusozi. Iyo mbaga yabonye 
neza kumanuka kw’umuriro uva mu ijuru maze abantu bose batangazwa n’ibyo babonye. 
Uwo muriro wasaga n’inkingi y’umuriro yatandukanyije Abisirayeli n’ingabo 
z’Abanyegiputa ku Nyanja itukura. {AnA 136.3} 

Kubera ubwoba no gutangara, abantu bari ku musozi bikubita imbere y’Imana itaboneshwa 
amaso. Ntabwo abantu bahangaye gukomeza kureba umuriro Ijuru ryari ryohereje. Batinye 
ko na bo uwo muriro ushobora kubakongora; kandi bemera inshingano bafite y’uko 
bakwiriye kwizera ko Imana ya Eliya ari yo Mana ya ba sekuruza ndetse ko ari yo bakwiriye 
kubaha. Barangururiye icyarimwe bati: “Uwiteka ni we Mana, Uwiteka ni we Mana.” Ayo 
majwi yumvikaniye kuri uwo musozi maze yirangira mu kibaya cyari hepfo yawo. 

Amaherezo Isirayeli yarakanguwe, ntiyongera gushukwa maze irihana. Abantu baje kubona 
neza uko bari barasuzuguye Imana. Abantu bahishuriwe mu buryo bwuzuye uburyo 
kuramya Bali bihabanye cyane n’uko Imana nyakuri ibasaba kuyikorera babikuye ku 
mutima. Abantu basobanukiwe ubutabera bw’Imana n’ubuntu igira bigaragarira mu kuba 
yarimanye ikime n’imvura kugeza babashije kwatura ko bemeye Uwiteka. Noneho bari 
biteguye kwemera ko Imana ya Eliya isumba ibigirwamana byose. {AnA 137.1} 

Abahanuzi ba Bali babonye ukwigaragaza gukomeye k’ububasha bw’Uwiteka bumiwe. 
Nyamara no muri uko gukorwa n’ikimwaro kwabo kandi bari n’imbere y’ikuzo ry’Imana, 
banga kwihana ibibi bakoraga. Bashatse gukomeza kuba abahanuzi ba Bali. Uko ni ko 
bagaragaje ko igihe cyabo kigeze ngo barimburwe. Kugira ngo Abisirayeli bari bamaze 
kwihana barindwe gutwarwa umutima n’abari barabigishije gusenga Bali, Uwiteka 
yategetse Eliya kurumbura abo bigishabinyoma. Abantu bari bamaze kuzabiranywa 
n’uburakari bari barakariye abayobozi babo bari barabateye gucumura ku Mana; maze igihe 
Eliya yategekaga ati: “Nimufate abahanuzi ba Bali, ntihasimbuke n’umwe,” abantu bari 
biteguye kumwumvira. Abantu bafata abatambyi maze barabamanukana babajyana ku 
kagezi ka Kishoni, maze umunsi wabaye intangiriro y’ubugorozi bukomeye utararangira, 
abahanuzi ba Bali bose bicirwa aho. Nta n’umwe warokowe. {AnA 137.2} 

IGICE CYA 12 - KUVA I YEZERELIUKAGERA IHOREBU 


Kubwo kwica abahanuzi ba Bali, inzira yari ikinguwe kugira ngo umurimo w’ubugorozi 
bukomeye mu by’umwuka ukomezwe mu miryango icumi yo mu bwami bw’amajyaruguru. 
Eliya yari yagaragarije abantu ubuhakanyi bwabo; yari yabahamagariye kwicisha bugufi mu 
mitima yabo kandi bakagarukira Uwiteka. Urubanza rw’Imana rwari rwamaze gushyirwa 
mu bikorwa; abantu bari bihanye ibyaha byabo, kandi bari bemey ko Imana ya ba sekuruza 
ari yo Mana ihoraho. Kubw’ibyo rero, umuvumo w’ijuru wari ku gihugu wagombaga 
gukurwaho, kandi n’imigisha imara igihe gito babonaga mu buzima bwabo ikongera 
igatangwa. Igihugu cyagombaga guhemburwa n’imvura. Maze Eliya abwira Ahabu ati: 
“Haguruk aufungure kuko numva haza kugwa imvura y’impangukano.” Amaze kumubwira 
atyo, umuhanuzi arazamuka ajya mu mpinga y’umusozi ajyanwe no gusenga. {AnA 138.1} 

Ntabwo Eliya yabwiranye ishema Ahabu kwitegura imvura igiye kugwa abitewe n’uko hari 
igihamya kigaragara cy’uko hari ibitonya byendaga kugwa. Umuhanuzi Eliya ntiyabonaga 
igicu na kimwe mu kirere kandi nta no guhinda kw’inkuba yari yumvise. Icyo yakoze gusa 
ni ukuvuga amagambo Umwuka w’Uwiteka yari amuteye kuvuga ariko kandi bitewe no 
kwizera kwe kwari gukomeye. Muri uwo munsi wose yari yakoze ibyo Imana ishaka ashize 
amanga kandi yari yagaragaje uko yiringira ubuhanuzi bw’ijambo ry’Imana atazuyaza. 
Noneho ubwo yari amaze gukora ibyo yari ashoboye gukora byose, yari azi ko nta kabuza 
Ijuru riratanga imigisha yasezeranwe. Ya Mana yari yarohereje amapfa ni nayo yari 
yarasezeranye ko haragwa imvura nyinshi nk’ingororane iturutse ku gukora ibitunganye. 
Noneho Eliya yategereje kugwa kwa ya mvura yasezeranwe. Yicishije bugufi maze “yicara 
hasi yubika umutwe mu maguru” maze yinginga Uwiteka mu cyimbo cy’Abisirayeli bari 
bihannye. {AnA 139.1} 

Eliya yohereje umugaragu we incuro nyinshi mu mpinga y’umusozi ahari hitegeye inyanja 
ya Mediterane kugira ngo areba niba hari ikimenyetsi kigaragara cyerekana ko Imana 
yumvise gusenga kwe. Incuro yose yamwoherezaga, uwo mugaragu yagarukanaga igisubizo 
kimwe ngo: “Ntacyo mbonye.” Ntabwo umuhanuzi Eliya yarambiwe gutegereza cyangwa 
ngo atakaze kwizera, ahubwo yakomeje gusaba yinginga. Umugaragu yagarutse incuro 
esheshatu amuzaniye igisubizo kivuga ko nta kimenyetso cy’imvura abonye mu kirere. Eliya 
yongeye kumwohereza ku ncuro ya karindwi nta bwoba afite; maze kuri iyi ncuro 
umugaragu we agarukana ijambo rivuga ngo: “Dore mbonye igicu gito kingana n’ikiganza 
cy’umuntu kiva mu nyanja.” {AnA 139.2} 

Ibyo byari bihagiye. Ntabwo Eliya yategereje ko ijuru ribanza kwijima. Kubwo kwizera, 
ako gacu gato yakabonyemo imvura nyinshi; maze akora ibihuje no kwizera kwe, ahita 

atuma umugaragu we kuri Ahabu ngo agende amubwire ati: “Itegure igare ryawe umanuke 
imvura itakubuza.” {AnA 140.1} 

Kubera ko Eliya yari umuntu ufite kwizera gukomeye byatumye Imana ibasha kumukoresha 
muri icyo gihe cy’akaga gakomeye mu mateka ya Isirayeli. Ubwo yasengaga, ukwizera kwe 
kwarazamutse maze asingira amasezerano y’Imana, akomeza gusenga kugeza ubwo gusaba 
kwe kwasubijwe. Ntabwo yategereje igihamya gishyitse cy’uko Imana yamwumvise, 
ahubwo yari afite ubushake bwo kwiyemeza gukora ibintu byose ashingiye ku kimenyetso 
gito cyane cy’ubuntu bw’Imana. Kandi ibyo Eliya yabashishijwe n’Imana gukora bishobora 
gukorwa n’abantu bose aho baba bakorera hose mu murimo w’Imana kuko umuhanuzi wo 
mu misozi y’i Gileyadi yavuzweho ibi ngo: “Dore Eliya yari umuntu umeze nka twe asaba 
cyane ko imvura itagwa, imvura imara imyakaitatun’amezi atandatu itagwa.” Yakobo 5:17. 
{AnA 140.2} 

Ukwizera nk’uku kurakenewe muri iyi si ya none: ni ukwizera kuzafata amasezerano 
y’ijambo ry’Imana kukayakomeza kandi ntikwemere kuyarekura kugeza igihe Ijuru 
ryumvise. Bene uku kwizera kutwomatanya n’Ijuru, kandi kutuzanira imbaraga zitubashisha 
guhangana n’imbaraga z’umwijima. Kubwo kwizera, abana b’Imana “baheshejwe gutsinda 
abami, no gukora ibyo gukiranuka no guhabwa ibyasezeranyijwe, no kuziba iminwa 
y’intare, no kuzimya umuriro ugurumana cyane, no gukira ubugi bw’inkota no gukurwa mu 
ntege nke bagahabwa imbaraga nyinshi, no kuba intwari mu ntambara no kunesha ingabo 
z’abanyamahanga.” Abaheburayo 11:33,34. Kandi kubwo kwizera, uyu munsi tugomba 
kugera ku rwego rwo hejuru rw’umugambi Imana idufitiye. “Byose bishobokera uwizeye.” 
Mariko 9:23. {AnA 140.3} 

Ukwizera ni ikintu cy’ingenzi kiranga isengesho ritsinda. “Ariko utizera ntibishoboka ko 
ayinezeza, kuko uwegera Imana akwiriye kwizera yuko iriho, ikagororera abayishaka.” 
“Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko 
ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.” 
Abaheburayo 11:6; lYohana 5:14, 15. Dukwiriye kubwira Data wa twese ibyo twifuza, 
dusaba ibyo yasezeranye byose kandi dufite ukwizera kudacogora nk’ukwa Yakobo no 
kwihangana kutadohoka nk’ukwa Eliya. Data asigarana umurimo wo gusohoza ijambo rye 
kubwo kurengera icyubahiro cy’intebe ye y’ubwami. {AnA 141.1} 

Igihe Ahabu yiteguraga kumanuka umwijima wa nimugoroba wari utangiye kubudika ku 
musozi Karumeli. “Hashize umwanya muto, ijuru ririhinduriza ryuzura ibicu n’umuyaga, 
hagwa imvura ya rukokoma. Nuko Ahabu yurira igare rye ajya i Yezereli.” Ubwo 
yerekezaga mu murwa ibwami muri uwo mwijima n’imvura y’umugaru, Ahabu 
ntiyashoboraga kubona mu nzira imbere ye. Eliya umuhanuzi w’Imana wari wakoreje 

Ahabu isoni uwo munsi imbere ya rubanda ategeka kandi akica abatambyi ba Ahabu 
basengaga ibigirwamana, yari akizirikana ko Ahabu ari umwami w’Abisirayeli; noneho 
yakoze igikorwa cyo kubaha umwami kandi ahawe imbaraga n’ubushobozi bw’Imana, 
yiruka imbere y’igare ry’umwami Ahabu, aramuyobora amugeza ku irembo ry’ibwami. 
{AnA 141.2} 

Muri iki gikorwa cy’impuhwe intumwa y’Imana yakoreye umwami w’umunyabyaha hari 
icyigisho gihabwa abantu bose bavuga ko ari abagaragu b’Imana, nyamara bakaba bishyira 
hejuru bakikuza. Hariho abantu bumva bafite icyubahiro ku buryo batakora igikorwa babona 
ko gicishije bugufi kuri bo. Bahera mu rungabangabo rwo gukora n’umurimo wari ukenewe 
babitewe no gutinya ko abantu bababona bakora umurimo w’umugaragu. Bene abo bafite 
byinshi bagomba kwigira ku rugero rwa Eliya. Kubw’ibyo Eliya yari yaravuze, ubutaka 
bwari bwarimwe ku butunzi buva mu ijuru. Eliya yari yarubahishijwe n’Imana mu buryo 
bukomeye cyane igihe ubwo yasengeraga ku musozi Karumeli umuriro waturutse mu ijuru 
ugakongora igitambo. Ubwo Eliya yicaga abahanuzi basengaga ibigirwamana, amaboko ye 
yari yarashyize mu bikorwa iteka Imana yari yaciye. Ikindi kandi, Eliya yari yasabye ngo 
imvura igwe maze isengesho rye rirasubizwa maze imvura iragwa. Nyamara kandi na nyuma 
y’intsinzi zikomeye aho Imana yari yanejejwe no guhesha icyubahiro umurimo Eliya 
yakoreye mu ruhame, Eliya yari agifite ubushake bwo gukora umurimo w’umugaragu wo 
ku rwego rwo hasi. {AnA 141.3} 

Bageze ku irembo ry’i Yezereli, Eliya na Ahabu baratandukana. Umuhanuzi Eliya ahitamo 
kwigumira hanze y’inkike z’ibwami maze yizingazinga mu mwitero we, yiryamira hasi. 
Nuko umwami yinjira mu marembo maze bidatinze agera mu nzu ye, ahageze atekerereza 
umugore we Yezebeli ibintu bitangaje byabaye uwo munsi n’uko ndetse n’uko ubushobozi 
bw’Imana bwigaragaje bikomeye bikereka Abisirayeli ko Uwiteka ari we Mana nyakuri 
kandi Eliya na we akaba ari intumwa yayo yitoranyirije. Ubwo Ahabu yabwiraga 
umwamikazi ibyo kwicwa kw’abahanuzi ba Bali, Yezebeli wari winangiye umutima kandi 
atihana azabiranywa n’uburakari bukaze. Yanze kwemera ko mu byabereye i Karumeli 
harimo ukwigaragaza k’ububasha bukomeye bw’Imana, bityo akomeza gusuzugura, 
arihandagaza avuga ko Eliya agomba gupfa. {AnA 142.1} 

Muri iryo joro intumwa iragenda ikangura umuhanuzi wari unaniwe cyane maze imubwira 
ibyo Yezebeli yavuze agira ati: “Ubugingo bwawe nintabuhwanya n’ubwabo ejo nk’iki gihe, 
imana zizabimpore ndetse bikabije.” { An A 142.2} 

Byagaragaraga ko nyuma yo kwerekana ubutwari nta mususu, nyuma yo gutsinda uruhenu 
umwami Ahabu, abatambyi ba Bali ndetse na rubanda rwose, nyuma yaho Eliya ntiyajyaga 
na rimwe kwemera gucika intege cyangwa kugira ubwoba. Nyama Eliya wari waragize 

umugisha wo kubona ibihamya byinshi byo kwitabwaho n’Imana kuje urukundo ntiyabuze 
kugira intege nke za muntu maze muri iyo saha ukwizera n’ubutwari bye bimuvamo. Abuze 
uko agenza, ahita abyuka vuba vuba. Imvura yagwaga ari nyinshi kandi umwijima wari 
ugose impande zose. Eliya yibagirwa ko mu myaka itatu yari ishize Imana yari 
yaramuyoboye ikamugeza aho yihisha urwango rwa Yezebeli ndetse n’uko umwami Ahabu 
yamushakishaga, maze noneho Eliya arahunga kugira ngo akize ubuzima bwe. Ageze i 
Berisheba “aba ari ho asiga umugaragu we. Ariko agenda wenyine urugwndo rw’umunsi 
umwe mu ishyamba.” {AnA 143.1} 

Ntabwo Eliya yagombaga guhunga ngo ave aho yakoreraga umurimo we. Yagombaga 
guhangana n’iterabwoba rya Yezebeli agasaba Uwiteka wari wamutumye guharanira 
icyubahiro cye kumurinda. Yagombaga kubwira iyo ntumwa imubwiye uko Yezebeli 
yavuze ko Imana yiringira iramurinda urwango rukomeye rw’umwamikazi. Hari hashize 
amasaha make gusa amaze kubona kwigaragaza gukomeye k’ububasha bw’Imana, kandi ibi 
byagombaga kumuha icyizere cy’uko noneho Imana itazamutererana. Iyo aza kwigumira 
aho yari ari, iyo agira Imana ubuhungiro bwe n’imbaraga ze maze agahagararira ukuri 
ashikamye, aba yarakingiwe kugirirwa nabi. Imana yajyaga kumuha indi ntsinzi ikomeye 
ikoresheje kohereza ibihano byayo kuri Yezebeli; kandi uburyo umwami narubanda bajyaga 
gukorwa ku mutima byajyaga guteza ivugurura rikomeye muri Isirayeli. {AnA 143.2} 

Eliya yari yariteze ko hazabaho ibintu byinshi bitewe n’igitangaza cyakorewe ku musozi 
Karumeli. Yari yariringiye ko nyuma y’uko kwigaragaza k’ububasha bw’Imana, Yezebeli 
atazongera na mba kugira ububasha ku ntekerezo za Ahabu, ndetse ko muri Isirayeli hose 
haraba ivugurura ryihuse. Umunsi wose yamaze mu mpinga ya Karumeli, yari yakoze cyane 
nyamara ntiyagira icyo arya. Ariko nubwo uwo munsi yari yakoresheje imbaraga nyinshi, 
n’igihe yayoboraga igare rya Ahabu aryerekeza ku marembo y’i Yezereli, yari agifite 
imbaraga. {AnA 144.1} 

Nyamara Eliya yagize imyitwarire akenshi ikunze gukurikira ukwizera gukomeye n’intsinzi 
ihebuje. Yatinye ko ivugurura ryatangiriye ku musozi Karumeli ridashobora kumara igihe; 
bityo afatwa no kwiheba. Eliya yari yaherewe ikuzo mu mpinga za Pisiga ariko noneho ubu 
yari mu kibaya. Igihe yakoraga ibyo abwirijwe n’Ishoborabyose yari yarabashije gutsinda 
ikigeragezo cyo kwizera gikomeye cyane; ariko muri iki gihe cyo gucika intege, ubwo 
ibikangisho bya Yezebeli byumvikanaga mu matwi ya Eliya kandi uko byagaragaraga Satani 
na we akaba yarakoreraga mu migambi mibisha y’uyu mugore w’umunyabyaha, ibyo 
byatumye Eliya atakaza gushikama ku Mana kwe. Eliya yari yarahawe ikuzo birenze 
urugero kandi yari yarabyitwayemo neza cyane. Ariko Eliya yibagirwa Imana maze afata 
urugendo arahunga ajya kure kugeza ubwo yisanze mu ishyamba ry’inzitane ari wenyine. 

Kubera kunanirwa cyane, Eliya yicara munsi y’igiti cy’umurotemu kugira ngo aruhuke. 
Ubwo yari yicaye aho, araterura yisabira gupfa ati: “Uwiteka, ndarambiwe. Icyabimara ni 
uko ubu wakuraho ubugingo bwanjye, kuko ntaruta ba sogokuruza ubwiza.” Eliya wari 
wahunze ari kure cyane y’aho abantu batuye, umutima we waremerewe cyane no gucika 
integer gukomeye, bityo yifuza kutazongera kureba mu maso y’abantu. Amaherezo ubwo 
yari atentebutse, agwa agacuho arasinzira. {AnA 144.2} 

Mu byo abantu bose banyuramo hajya habaho ibihe byo kubura ibyo bari biteze no gucika 
intege gukomeye: iyo aba ari iminsi y’umubabaro, kandi biba bikomeye cyane kwizera ko 
Imana ikiri icyita ku bana bayo bari ku isi. Aba ari ibihe akaga kibasira ubugingo kugeza 
ubwo kugeza ubwo bisa naho gupfa biruta kubaho. Icyo gihe ni ho abantu benshi bareka 
kwiringira Imana maze bakabatwa no gushidikanya, bagafatwa mu ngoyi yo kutizera. Iyaba 
muri ibyo bihe twabashaga kurebesha amaso y’umwuka maze tukamenya ubusobanuro 
bw’ubuntu bw’Imana, twabona abamarayika baharanira kudukiza kwirwanirira, bakora uko 
bashoboye kose kugira ngo bashinga ibirenge byacu ku rufatiro rushikamye kurusha imisozi 
y’iteka ryose, kandi ukwizera gushya n’ubugingo bushya byakongera kubabamo. {AnA 
145.1} 

Ubwo Yobu wari indahemuka yari mu bihe b’umubabaro ukomeye n’umwijima yaravuze 
ati: {AnA 145.2} 

“Umunsi navutseho urimburanwe 

N’iryo joro havuzwe ngo mama yasamye inda y’umwana w’umuhungu.” 

“Ayii, iyaba umubabaro wanjyewashobora kugerwa, 

N’ibyago byose bigashyirwa ku bipimo!” 

“Icyampa nkabona icyo nsaba, 

Imana ikampa icyo nifuza. 

Ni ukugira ngo yemere kumpondagura, 

Ikareka ukuboko kwayo kukampuhura. 

Ubwo mba ngifite ikimpumuriza.” 

“Ni cyo gitumye ntiyumanganya, 

Mvuze mbitewe n’agahinda, 

Ndaganya amaganya mbitewe 

n’ishavu riri mu mutima wanjye.” “Bigatuma umutima wanjye ushaka kwiyahura no 
gupfa, 

Bikandutira guhora mpururwa muri izi ngingo. 

Kubaho kwanjye ndakuzinutswe sinshaka kurama, 

Ndekera ukwanjye kuko iminsi yanjye ari ubusa.” {AnA 145.3} 

Yobu 3:3; 6:2, 8-10; 7:11, 15, 16. 

Nyamara nubwo Yobu yari aremerewe n’ubuzima, ntiyemerewe gupfa. Yeretswe ko 
kubaho mu gihe kiri imbere bishoboka, kandi ahabwa ubutumwa bw’ibyiringiro bugira 
buti: {AnA 146.1} 

“Ni ukuri ni ho uzubura amaso yawe udafite ikizinga, 

Uzakomera kandi ntabwo uzatinya, 

Kuko uzibagirwa umubabaro wawe, 

Uzawibuka nk’amazi amaze gutemba. 

Kandi ubugingo bwawe buzarabagirana kurusha amanywa y’ihangu, 

Naho haba umwijima hazatambika umuseke. 

Kandi uzaba amahoro kuko hariho ibyiringiro, 

Ni ukuri uzakebuka ibigukikije, wiruhukire mu mahoro. 

Uzaryama he kugira ugutera ubwoba, 

Ni ukuri benshi bazaguhakwaho. 

Ariko amaso y’abanyabyaha aziheba, 

Kandi ntibazabona aho guhungira, 

N’ibyiringiro byabo bizaba guheza umwuka.” {AnA 146.2} 

Yobu 11:15-20. 

Yobu yavuye mu gucika intege gukomeye no kubura ibyiringiro maze agera ku rwego rwo 
hejuru rwo kwiringira imbabazi z’Imana n’imbaraga yayo ikiza adakebakeba. Yavuganye 
intsinzi agira ati: {AnA 146.3} 

“Naho yanyica napfa nyiringira . . 

Nubwo bimeze bityo, 

inzira zanjye nzazikomeza imbere yayo. 

Ibyo na byo bizambera agakiza.” {AnA 146.4} 

“Ariko jye ubwanjye nzi yuko 
Umucunguzi wanjye ariho, 

Kandi ko amaherezo azahagarara mu isi. 

Kandi uruhu rwanjye nirumara kubora, 

Nzareba Imana mfite umubiri. 

Nzayireba ubwanjye, 

Amaso yanjye azayitegereza si ay’undi. 

Nuko umutima wanjye umarwa 
n’urukumbuzi.” {AnA 147.1} 

Yobu 13:15,16; 19:25-27. 

“Nuko Uwiteka asubiriza Yobu muri serwakira” (Yobu 38:1), maze ahishurira umugaragu 
we ugukomera k’imbaraga ze. Igihe Yobu yarabukwaga Umuremyi we, yarizinutswe kandi 
yihanira mu mukungugu no mu ivu. Noneho icyo gihe Uwiteka yashoboraga kumuhira 
cyane kandi imyaka isigaye mu kubaho kwe ikaba iy’agahebuzo mu buzima bwe. {AnA 
147.2} 

Ibyiringiro n’ubutwari ni ingenzi kugira ngo umuntu agire icyo akorera Imana. Izo ni imbuto 
zo kwizera. Gucika intege ni icyaha kandi nta gushishoza kubirimo. Imana irashoboye kandi 
ifite ubushake bwo “kurushaho kugaragariza abaragwa ibyasezeranijwe” (Abaheburayo 
6:17) kugira ngo ahe abagaragu be imbaraga bakeneye zo gutsinda ibigeragezo n’ibishuko. 
Imigambi y’abanzi b’umurimo w’Imana ishobora kugaragara ko iteguwe nezandetse 
ihamye, ariko Imana ishobora guhindura ubusa ikomeye cyane muri yo. Ibyo ni byo ikora 
ku gihe cyayo no mu buryo bwayo igihe ibonye ko ukwizera kw’abagaragu bayo 
kwageragejwe bihagije. {AnA 147.3} 

Hari umuti wizewe ku bacitse integer kandi babuze ibyiringiro. Uwo muti ni ukwizera, 
gusenga no gukora. Ukwizera no gukora bizatera umuntu kugira ibyiringiro no kunyurwa 
bizajya byiyongera uko bukeye n’uko bwije. Mbese waba ugeragereshwa no gutwarwa no 
gutekereza akaga gakomeye kakugarije cyangwa gucika intege? Mu minsi y’umwijima 
w’icuraburindi, igihe ibigaragara byerekana akaga kakuri imbere, witinya. Izere Imana. 
Imana izi ibyo ukeneye kandi ifite ububasha bwose. Urukundo rwayo n’imbabazi zayo 
bitagerwa ntibyigera bicogora. Ntuzigere utinya ko Imana izananirwa gusohoza isezerano 
ryayo. Ni inyakuri kw’iteka ryose. Ntabwo izigera ihindura isezerano yagiranye 
n’abayikunda kandi abagaragu bayo bayikiranukira izabaha urugero ruhagije ruhuje n’ibyo 
bakeneye. Intumwa Pawulo yarabihamije ati: “Ariko arampakanira ati “Ubuntu bwanjye 
buraguhagije, kuko aho integer nke ziri ari ho imbaraga zanjye zuzura.” Nuko nzanezerwa 
cyane kwirata intege nke zanjye, ngo imbaraga za Kristo zinzeho. Ni cyo gituma ku bwa 
Kristo nzishimira intege nke zanjye no guhemurwa, nzishimira n’imibabaro no 
kurenganywa n’ibyago. Kuko iyo mbaye umunyantege nke ari ho ndushaho kugira 
imbaraga.” 2Abakorinto 12:9,10. { An A 147.4} 

Mbese Imana yigeze itererana Eliya mu isaha yo kugeragezwa kwe? Oya rwose! Igihe Eliya 
yumvaga Imana yamuhannye ndetse n’abantu ubwabo, Imana yari ikimukunda nk’uko 

yamukundaga igihe yasengaga maze ikamusubirisha kumanura umuriro uvuye mu ijuru 
ukamurika mu mpinga y’umusozi Karumeli. Noneho igihe Eliya yari asinziriye, yumva 
umukozeho mu buryo butuje kandi yumva n’ijwi ryoroheje rimukangura. Akangukira hejuru 
afite ubwoba, nk’aho yahunze, atinya ko umwanzi we yavumbuye aho ari. Nyamara uwari 
uhagaze hejuru ye ntiyari umwanzi ahubwo yari incuti. Imana yari yohereje umumarayika 
uvuye mu ijuru azaniye umugaragu wayo ibyokurya. Umumarayika yarambwiye ati: “Byuka 
urye.” “Arakanguka abona umutsima utaze ku makara, n’agacuma k’amazi biri ku musego 
we.” {AnA 148.1} 

Eliya amaze kurya no kunywa ku byo yari yateguriwe ngo agarure ubuyanja arongera 
ariryamira. Maze marayika aragaruka aho ari, akora kuri uwo mugabo wari waguye 
agacuho, nuko amubwiza ijwi ryuje imbabazi ati: “Byuka urye kuko urugendo ari runini 
rugukomereye.” “Nuko arabyuka ararya aranywa;” kandi bitewe n’imbaraga yari atewe 
n’ibyo ariye abasha gukora urugendo rw’iminsi mirongo ine n’amajoro mirongo ine, agera 
i Horebu ku musozi w’Imana,” aba ari ho abona ubwihisho mu buvumo. {AnA 149.1} 

IGICE CYA 13 - “URAKORA IKI AHO?” 


Nubwo Eliya yari aho yari yihereye ku musozi Horebu nta muntu umubona, Imana yo yari 
ihazi; kandi uwo muhanuzi wari unaniwe ndetse acitse intege ntiyaretswe ngo ngo we ubwe 
wenyine ahangane n’imbaraga z’umwijima zari zimwibasiye. Imana yavuganiye na Eliya 
mu muryango w’ubuvumo yari yihishemo ikoresheje umumarayika wayo ukomeye 
woherejwe ngo amwunganire mu byo yari akaneye kandi amusobanurire umugambi Imana 
ifitiye Isirayeli. {AnA 150.1} 

Ntabwo Eliya yajyaga kurangiza umurimo yagombaga gukorera abari barayobejwe 
bagasenga Bali atariga kwiringira Imana atizigamye. Intsinzi ikomeye yari yabereye mu 
mpinga y’umusozi Karumeli yari yarakinguriye amarembo izindi ntsinzi zikomeye; 
nyamara Eliya yari yateye umugongo amahirwe atangaje yari amaze kumushyirwa imbere 
abitewe n’ibikangisho bya Yezebeli. Eliya umuntu w’Imana yagombaga kubashishwa 
gusobanukirwa intege nke ze kubw’aho yari ari ugereranyije n’umwanya wo hejuru kandi 
ukomeye Uwiteka yashakaga ko abamo. {AnA 150.2} 

Imana yasanze umugaragu wayo wari uri mu kigeragezo maze iramubaza iti: “Eliya we, 
urakora iki aho?” Nakohereje ku kagezi ka Kereti maze nyuma yaho nkohereza ku 
mupfakazi w’i Sarefati. Naragutumye ngo ngo ugende usubire muri Isirayeli maze uhagarare 
imbere y’abatambyi b’ibigirwamana ku musozi Karumeli, kandi nagukenyeje imbaraga 
kugira ngo uyobore igare ry’umwami Ahabu umugeze ku marembo y’i Yezereli. Ariko se 
ni nde wakohereje muri uru rugendo rwa huti huti rwakunyujije mu butayu? Aha uri 
wahatumwe na nde kuhakora iki? {AnA 151.1} 

Kubera umubabaro wari mu mutima we, Eliya avugana agahinda ibimubabaje agira ati: 
“Nagize ishyaka ryinshi ry’Uwiteka Imana Nyiringabo, kuko Abisirayeli bavuye mu 
isezerano ryawe bagasenya ibicaniro byawe, kandi bicishije abahanuzi bawe inkota. Ni jye 
jyenyine usigaye, nanjye baragenza ubugingo bwanjye ngo banyice.” {AnA 151.2} 

Nuko marayika ahamagara uwo muhanuzi ngo ave muri ubwo buvumo, maze amutegeka 
guhagarara imbere y’Uwiteka ku musozi, agatega amatwi ngo yumve icyo Uwiteka 
amubwira. “Uwo mwanya Uwiteka amucaho, maze umuyaga mwinshi wa serwakira uraza 
usatura imisozi, umenagurira ibitare imbere y’Uwiteka, ariko Uwiteka yari atari mu muyaga. 
Umuyaga ushize habaho igishyitsi cy’isi, ariko Uwiteka yari atari muri icyo gishyitsi. 
Hanyuma y’igishyitsi hakurikiraho umuriro, ariko Uwiteka yari atari mu muriro. Hanyuma 
y’umuriro haza ijwi ryoroheje ry’ituza. Eliya amaze kuryumva yitwikira umwitero we mu 
maso, arasohoka ahagarara mu muryango w’ubuvumo.” {AnA 151.3} 

Ntabwo Imana yahisemo kwihihurira umugaragu wayo binyuze mu kugaragaza imbaraga 
zayo mu buryo bukomeye, ahubwo yamwihishuriye mu ijwi ryoroheje ry’ituza. Imana 
yashakaga kwigisha Eliya ko umurimo utuma habaho kwiyerekana gukomeye atari wo iteka 
ugera ku ntego yawo cyane mu gusohoza umugambi wayo. Igihe Eliya yari ategereje ko 
Uwiteka amwihishurira, hahushye umuyaga mwinshi wa serwakira, habaho igishyitsi cy’isi, 
imirabyo irarabya ndetse hakurikiraho n’umuriro ukongora; ariko Imana ntiyari muri ibyo 
byose. Ibyo birangiye haje ijwi ryoroheje ry’ituza, maze umuhanuzi yitwikira umwitero we 
mu maso imbere y’Uwiteka. Uburakari Eliya yari afite bwarahoshe, umutima we 
uracururuka kandi uratuza. Noneho amenya ko kwiringira Imana mu ituza no 
kuyishingikirizaho atajegajega ari byo biramuhesha ubufasha akeneye muri icyo gihe. {AnA 
151.4} 

Ntabwo iteka kwigisha ukuri kw’Imana mu buryo bwuzuye ubwenge buhanitse ari byo 
byemeza umutima kandi bikawutera guhinduka. Ntabwo imitima y’abantu ikorwaho kubera 
ubutyoza cyangwa ubuhanga mu mitekerereze [y’uwigisha], ahubwo imitima ikorwaho 
kubw’imbaraga zituje za Mwuka Wera ukora bucece ariko ntagwabire mu guhindura no 
gukuza imico. Ijwi rituje kandi ryoroheje rya Mwuka w’Imana ni ryo rifite ububasha bwo 
guhindura umutima. {AnA 152.1} 

Rya jwi ryabajije Eliya riti: “Eliya we, urakora iki aho?” Maze Eliya yongera gusubiza ati: 
“Nagize ishyaka ryinshi ry’Uwiteka Imana Nyiringabo, kuko Abisirayeli bavuye mu 
isezerano ryawe bagasenya ibicaniro byawe, kandi bicishije abahanuzi bawe inkota. Ni jye 
jyenyine usigaye, nanjye baragenza ubugingo bwanjye ngo banyice.” {AnA 152.2} 

Uwiteka yasubije Eliya ko inkozi z’ibibi muri Isirayeli zitazabura guhanwa. Hari abantu 
bagombaga gutoranywa by’umwihariko kugira ngo basohoze umugambi w’Imana mu 
guhana ishyanga ryasengaga ibigirwamana. Hari umurimo ukomeye wagombaga gukorwa 
kugira ngo abantu bose bahabwe amahirwe yo guhitamo kujya mu ruhande rw’Imana 
nyakuri. Eliya ubwe yagombaga gusubira muri Isirayeli maze agafatanya n’abandi 
umutwaro wo kuzana ubugorozi cyangwa ivugurura. {AnA 152.3} 

Uwiteka ategeka Eliya ati: “Genda usubize inzira yose y’ubutayu ujye i Damasiko, nugerayo 
uzimikishe Hazayeli amavuta abe umwami w’i Siriya na Yehu mwene Nimushi na we 
uzamwimikishe amavuta abe umwami w’Abisirayeli, kandi na Elisa mwene Shafati wo muri 
Abeli Mehola, uzamusukeho amavuta abe umuhanuzi mu cyimbo cyawe. Nuko uzaba 
yarokotse inkota ya Hazayeli, Yehu azamwica, uzarokoka iya Yehu, Elisa azamwica.” 
{AnA 153.1} 

Eliya yari yaratekereje ko ari we wenyine usenga Imana nyakuri muri Isirayeli. Nyamara 
usoma imitima y’abantu bose yahishuriye uwo muhanuzi ko hari abandi benshi bakomeje 
kunamba ku Uwiteka mu myaka myinshi y’ubuhakanyi. Imana yaravuze iti: “Ariko rero . . 
. nsigaranye abantu ibihumbi birindwi muri Isirayeli batapfukamiye Bali, ntibamusome.” 
{AnA 153.2} 

Hari ibyigisho byinshi twakura muri ibyo Eliya yanyuzemo muri iyo minsi ye yo gucika 
intege n’igisa no gutsindwa. Ni ibyigisho by’ingirakamaro cyane ku bagaragu b’Imana muri 
iki gihe muri rusange kirangwa no kuteshuka inzira itunganye. Ubuhakanyi buganje muri 
iki gihe busa n’ubwari bwarabaye gikwira muri Isirayeli mu gihe cy’umuhanuzi Eliya. 
Abantu batabarika muri iki gihe bakurikiye Bali binyuze mu guha umuntu ikuzo akarutishwa 
Imana, mu gusingiza abayobozi bakunzwe, mu kuramya mamoni (amafaranga, ubutunzi), 
ndetse no mu kurutisha inyigisho z’ubuhanga (siyansi) ukuri ko mu byahishuwe. 
Gushidikanya no kutizera birateza impinduka mbi cyane mu ntekerezo n’imitima by’abantu, 
kandi abantu benshi basimbuza amateka yera y’Imana inyigisho z’abantu. Byigishwa ku 
mugaragaro ko twageze mu gihe imitekerereze y’umuntu ikwiriye kurutishwa inyigisho 
z’Ijambo ry’Imana. Amategeko y’Imana, ari na yo rugero rw’ubutungane Imana yashyizeho, 
abantu bavuga ko ntacyo amaze. Umwanzi w’ukuri kose akorana ububasha bushukana 
kugira ngo atere abagabo n’abagore gufata ibyo abantu bihimbiye bakabishyira aho Imana 
yagombye kuba, kandi bakibagirwa ibyerejwe guhesha umuntu umunezero n’agakiza. {AnA 
153.3} 

Nyamara ubu buhakanyi bwabaye gikwira nk’uko bigaragara, ntabwo bwafashe umuntu 
wese. Ntabwo abantu bose ku isi badakurikiza amategeko kandi ngo babe abanyabyaha; 
ntabwo abantu bose bagiye mu ruhande rw’umwanzi. Imana ifite abantu ibihumbi byinshi 
batigeze bapfukamira Bali, abantu benshi bifuza cyane gusobanukirwa ibya Kristo 
n’amategeko mu buryo bwuzuye, abantu buzuye ibyiringiro by’uko Yesu agiye kugaruka 
bidatinze agashyira iherezo ku ngoma y’icyaha n’urupfu. Kandi hari abantu benshi bagiye 
baramya Bali nyamara batabizi, ariko Umwuka w’Imana akaba akibinginga. {AnA 154.1} 

Bene abo bakeneye gufashwa mu buryo bwihariye n’abamenye Imana n’imbaraga y’ijambo 
ryayo. Mu gihe nk’iki, umwana w’Imana wese akwiriye gushishikarira kugira uruhare mu 
gufasha abandi. Igihe abasobanukiwe ukuri kwa Bibiliya bagerageza gushakisha abagabo 
n’abagore bifuza cyane kubona umucyo, abamarayika b’Imana bazajyana na bo. Kandi aho 
abamarayika bagiye, nta muntu n’umwe ukwiriye gutinya gutera intambwe ajya mbere. 
Umwete wuzuye ubudahemuka w’abakozi bejejwe uzatanga umusaruro w’uko abantu 
benshi bazahindukizwa bakava mu gusenga ibigirwamana maze bakaramya Imana ihoraho. 

Abantu benshi bazareka guha icyubahiro ibyashyizweho n’umuntu, kandi bazajya mu 
ruhande rw’Imana n’amategeko yayo bashiritse ubwoba. {AnA 154.2} 

Ibintu byinshi bishingiye ku murimo udacogora w’abumvira Imana bakayibera indahemuka, 
kandi kubw’iyi mpamvu Satani akora uko ashoboye kose kugira ngo agwabize umugambi 
w’Imana ugomba gusohorezwa mu bayumvira. Satana atera abantu bamwe kutita ku 
nshingano ikomeye kandi yera bahawe maze bakanyurwa n’ibinezeza byo muri ubu buzima. 
Abatera kwicara bakadamarara, cyangwa se kubwo gushaka inyungu z’iby’isi ziruseho 
akabatera kwimuka aho bagombye kuba imbaraga ihindurira abandi gukunda icyiza. Abandi 
mu gucika intege kwabo abatera guhunga inshingano bafite bitewe no kurwanywa cyangwa 
gutotezwa. Nyamara abo bose Ijuru ribarebana impuhwe nyinshi. Umwana w’Imana wese 
wacecekeshejwe n’umwanzi w’ubugingo abazwa iki kibazo ngo: “Urakora iki aho?” 
Nagutumye kujya mu isi yose kubwiriza ubutumwa bwiza, no gutegurira abantu umunsi 
w’Imana. Kuki uri aha? Ni nde wakohereje? {AnA 154.3} 

Ibyishimo byari imbere ya Kristo, ari na byo byamukomeje mu gitambo yatanze n’imibabaro 
yanyuzemo, byari ibyishimo byo kubona abanyabyaha bakizwa. Ibi kandi ni byo bikwiriye 
kuba ibyishimo by’umuyoboke we wese, bikaba imbaraga imusunika mu migambi ye. 
Abantu bumva icyo gucungurwa gusobanuye kuri bo ndetse no kuri bagenzi babo, n’iyo 
haba ku rwego ruto, bazagira urwego runaka basobanukirwaho ubukene bukomeye 
bw’ikiremwa muntu. Nibabona ubuhanya mu mico mbonera no mu by’umwuka bw’abantu 
ibihumbi byinshi batwikiriwe n’akaga gateye ubwoba, imitima yabo izuzura impuhwe kuko 
imibabaro yabo yo ku mubiri izahinduka ubusa nibayigereranya n’ako kaga abandi barimo. 
{AnA 155.1} 

Imiryango ndetse n’abantu ku giti cyabo barabazwa iki kibazo ngo: “Murakora iki aho?” 
Mu matorero menshi hari imiryango myinshi isobanukiwe neza ukuri kw’ijambo ry’Imana. 
Abagize iyo miryango bari bakwiriye kwagura urubuga rw’aho impinduka bateza zigera 
bakoresheje kujya aho umurimo bashoboye gukora ukenewe. Imana ihamagarira imiryango 
y’Abakristo kujya mu turere two ku isi twijimye maze igakorana ubwenge no kwihangana 
yita ku babohewe mu mwijima mu by’umwuka. Kwitabira iri rarika bisaba kwitanga. Mu 
gihe abantu benshi bategereje ko inzitizi zose zikurwaho, abantu bari gupfa badafite 
ibyiringiro ndetse badafite n’Imana. Kubwo gushaka inyungu z’iby’isi no kubwo gushaka 
kunguka ubwenge mu by’ubuhanga, abantu bafite ubushake bwo kwigerezaho bakajya mu 
turere turangwamo akaga gakomeye ndetse n’ubwo kwihanganira imiruho no kwigomwa. 
Mbese abafite ubushake bwo gukora bene ibyo kubwo kubwira abandi iby’Umukiza bari 
hehe? {AnA 155.2} 

Niba mu bihe by’ibigeragezo ubwo abantu bafite imbaraga mu by’umwuka basumbirijwe 
birenze urugero maze bagacika intege bityo bagata ibyiringiro, iyo inshuro nyinshi nta kintu 
na kimwe babona cyakwifuzwa mu buzima kugira ngo ab ari cyo bahitamo, muri ibi nta 
kintu kidasanzwe cyangwa se ikintu gishya kiba kirimo. Nimutyo abo bose bibuke ko umwe 
mu bahanuzi bakomeye cyane yahunze kugira ngo akize amagara ye bitewe n’ umugore 
wari ufite uburakari bukaze. Iyo mpunzi yari inaniwe, yaciwe intege n’urugedo yari yakoze 
kandi umutima we ushengurwa no kutabona ibintu bigenda uko yari abyiteze, yasabye ko 
ibyiza ari uko yakwipfira. Nyamara igihe yari yatakaje ibyiringiro kandi umurimo yakoraga 
mu buzima bwe usa n’aho ugiye gutsindwa, ni ho yize kimwe mu byigisho bikomeye cyane 
mu buzima bwe. Mu isaha yo kugaragara ho intege kwe gukomeye cyane yamenye ko 
kwiringira Imana mu bihe bikomeye cyane bikenewe kandi ko bishoboka. {AnA 156.1} 

Abantu bagera mu kigeragezo cyo gutakaza icyizere n’ibyiringiro mu gihe bakoreshaga 
imbaraga z’ubugingo bwabo mu murimo wo kwitanga, bashobora gukura ibibatera ubutwari 
mu byabaye kuri Eliya. Kwitabwaho n’Imana, urukundo rwayo n’ububasha bwayo 
bigaragarizwa by’umwihariko abagaragu bayo bagira umuhati nyamara umuhati wabo 
ugafatwa nabi ndetse ntiwishimirwe; inama batanga no gucyaha kwabo birasuzugurwa, 
kandi imbaraga bakoresha kugira ngo habeho ivugururwa baziturwa urwango no 
kurwanywa. {AnA 156.2} 

Igihe cyo gucika intege gukomeye ni ho Satani yibasira umuntu akoresheje ibigeragezo 
bikomeye cyane. Uko ni ko yari yiringiye gutsinda Umwana w’Imana kuko kubwo 
gukoresha ubu buryo Satani yari yarabashije gutsinda abantu incuro nyinshi. Igihe imbaraga 
z’ubushake zagiye zicogozwa kandi kwizera kukabura, ni ho abantu bamaze igihe kirekire 
barwanirira ukuri bashize ubwoba bagiye batsindwa n’ikigeragezo. Mose waremerejwe 
n’imyaka mirongo ine yo kuzerera no kutizera [kw’Abisirayeli], yagize akanya gato ko 
guteshuka ku Mana Nyirububasha butarondoreka. Yatsindiwe ku mbibi z’Igihugu 
cy’Isezerano. Ni nak byagendekeye Eliya. Uwari warakomeje kwiringira Uwiteka mu gihe 
cy’imyaka y’izuba ryinshi n’amapfa, uwari yarahagaze imbere ya Ahabu nta mususu, uwari 
warahagaze imbere y’ishyanga ry’Abisirayeli ari we muhamya wenyine w’Imana nyakuri 
muri wa munsi wo kugeragezwa wabereye ku musozi Karumeli, ni we mu gihe cyo 
kuremererwa wemereye ubwoba bwo gutinya urupfu kwiganzura kwizera Imana kwe. {AnA 
157.1} 

Uko ni nako biri muri iki gihe. Igihe tugoswe no gushidikanya, tubujijwe amahwemo 
n’ibitubaho, cyangwa tuzahajwe n’ubukene cyangwa guhagarika umutima, Satani ashaka 
uko ahungabanya ibyiringiro dufite ku Uwiteka. Icyo gihe ni ho ashyira amakosa yacu 

imbere yacu kandi akatugerageresha kutiringira Imana, no gushidikanya urukundo rwayo. 
Satani aba yiringiye guca intege umuntu no kudutesha komatana n’Imana. {AnA 157.2} 

Abantu bahagaze ku ruhembe rw’imbere mu ntambara, kandi bakaba basunikirwa na 
Mwuka Wera gukora umurimo wihariye, igihe ibibibasiye bikuweho akenshi bazumva hari 
icyo bakora. Gucika intege gushobora guhungabanya ukwizera kw’intwari ihebuje izindi 
kandi kugacogoza ubushake bushimikiriye. Nyamara Imana irabisobanukiwe neza kandi 
iracyari inyambabazi ndetse yuje urukundo. Imana isoma impamvu n’imigambi byo mu 
mutima. Icyigisho abayobozi mu murimo w’Imana bakeneye kwiga ni ugutegereza 
bihanganye no kwiringira Imana igihe ibintu byose bisa n’ibyijimye. Ntabwo ijuru 
rizabatererana mu munsi w’amakuba yabo. Nta kintu na kimwe kigaragara ko ari 
impezamajyo nyamara kandi kidashobora gutsindwa nk’umuntu wumva ntacyo ari cyo 
ahubwo akishingikiriza ku Mana rwose. {AnA 157.3} 

Icyigisho cy’ibyabaye kuri Eliya cyerekeye kongera kwiga uburyo bwo kwiringira Imana 
mu gihe cy’ikigeragezo ntikigenewe abantu bari mu myanya y’inshingano zikomeye gusa. 
Uwari imbaraga za Eliya afite ubushobozi bwo kuzahura umwana We wese uri mu kaga uko 
yaba ari umunyantege nke kose. Yiteze ko buri wese amubera indahemuka, kandi aha buri 
wese imbaraga akurikije ubukene bwe. Mu mbaraga za muntu ku giti cye, ni umunyantege 
nke; ariko mu bubasha bw’Imana ashobora kugira imbaraga zo gutsinda ikibi kandi agafasha 
n’abandi gutsinda. Satani ntashobora na rimwe gutsinda umuntu ugira Imana umurinzi we. 
“Hariho uzambwira ati: ‘Mu Uwiteka honyine ni ho hari gukiranuka n’imbaraga.’” Yesaya 
45:24. {AnA 158.1} 

Bavandimwe Bakristo, Satani azi intege nke zanyu; bityo rero nimwomatane na Yesu. 
Kubwo gushikama mu rukundo rw’Imana, mubasha gutsinda ikigeragezo cyose. 
Gukiranuka kwa Kristo konyine ni ko gushobora kubaha imbaraga zo guhagarika umuraba 
w’ibibi ugenda wararika isi. Mushyire ukwizera mu byo muhura na byo. Ukwizera koroshya 
umutwaro wose kandi kukaruhura umuruho. Ibyo mubona ubu by’amayobera mushobora 
kubikemura kubwo gukomeza kwiringira Imana. Kubwo kwizera mugendere mu nzira 
Imana iberetse. Ibigeragezo bizaza ariko mukomeze mujye mbere. Ibi bizakomeza ukwizera 
kwanyu kandi bibatunganyirize gukora umurimo. Ibyabayeho mu mateka yera biranditswe, 
nyamara atari ukugira ngo tubashe kubisoma no kubitangarira gusa, ahubwo byandikiwe 
kugira ngo ukwizera kwakoreraga mu bantu b’Imana ba kera kubashe no gukorera muri twe. 
Igihe cyose hariho imitima y’abantu bafite ukwizera bagomba kuba imiyoboro yo 
kugaragarizamo ububasha bwayo, ntabwo muri iki gihe Imana izakora mu buryo buciye 
munsi y’uko yakoraga. {AnA 158.2} 

Nk’uko byabwiwe Petero, natwe turabwirwa ngo: “Dore Satani yabasabye kugira ngo 
abagosore nk’amasaka; ariko weho ndakwingingiye ngo kwizera kwawe kudacogora.” 
(Luka 22:31, 32). Ntabwo Kristo azigera atererana abo yapfiriye. Dushobora kumuvaho 
maze tukibasirwa n’ikigeragezo ariko Kristo ntashobora na mba gutera umugongo uwo 
yishyuriye inshungu atanze ubugingo bwe bwite. Iyaba amaso yacu mu by’umwuka 
yahumukaga, twabona abantu batsikamiwe no gukandamizwa kandi baremerewe n’intimba, 
batsikamiwe nk’imodoka ipakiye imitwaro iremereye cyane kandi bagiye gupfira mu gucika 
intege no kutagira ibyiringiro. Twabona abamarayika baguruka bihuta cyane bajya gufasha 
abo bantu bageragezwa, basubiza inyuma ingabo z’umubi zibagose kandi bagashyira 
ibirenge byabo ku rufatiro rw’ukuri. Urugamba ruhinanye hagati y’izo ngabo z’impande 
ebyiri zihanganye ni urugamba rufatika nk’ururwanwa n’ingabo zo kuri iyi si, kandi 
amaherezo [y’abantu] y’iteka ryose ashingiye kuri icyo kibazo cy’intambara mu 
by’umwuka. {AnA 159.1} 

Mu iyerekwa umuhanuzi Ezekiyeli yagize yabonye amaboko yari munsi y’amababa 
y’umukerubi. Ibi byabereyeho kwigisha abagaragu b’Imana ko ububasha bw’Imana ari bwo 
butanga gutsinda. Abantu Imana ikoresha nk’intumwa zayo ntibakwiriye kwibwira ko 
umurimo wayo ari bo ushingiyeho. Ibiremwa bifite iherezo ntibyahariwe kwikorera uyu 
mutwaro w’iyi nshingano. Udasinzira, wa wundi ukora ubudasiba kugira ngo asohoze 
imigambi ye, ni we uzateza imbere umurimo we. Azagwabiza imigambi y’ababi kandi 
azasobanya inama z’abagambanira ubwoko bwe. Umwami Uwiteka nyiringabo wicaye 
hagati y’abakerubi kandi akaba hagati y’amakimbirane n’imyivumbagatanyo by’amahanga, 
ni we urinze abana be. Igihe ibihome by’abami bizasenyerwa, igihe imyambi y’umujinya 
izahuranya imitima y’abanzi be, ni ho ubwoko bwe buzaba amahoro buri mu maboko Ye. 
{AnA 159.2} 

IGICE CYA 14 - “MU MWUKA N’IMBARAGA BYA ELIYA” 


Mu myaka amagana menshi yahise uhereye igihe cya Eliya, ibyanditswe bigaragaza ibyo 
yakoze mu kubaho kwe byagiye bitera gutekereza n’ubutwari mu bantu bagiye 
bahamagarirwa guhagararira ukuri bakikijwe n’ubuhakanyi. Kandi no kuri twe 
“abasohoreweho n’imperuka y’ibihe” (lAbakorinto 10:11), ibyo bifite icyo bisobanuye 
cyihariye. Amateka agenda yisubiramo. Muri iki gihe, isi ifite ba Ahabu ndetse na ba 
Yezebeli bayo. Igihe turimo ni igihe kirangwa no gusenga ibigirwamana nk’uko igihe Eliya 
yabayemo cyari kimeze rwose. Bishoboka ko nta hantu ho usengera ibigirwamana 
hagaragara wabona; bishoboka kandi ko nta gishushanyo kiriho amaso yatumbira; nyamara 
abantu ibihumbi byinshi bagenda bayoboka imana z’iyi si: bakurikira ubutunzi, 
kumenyekana, ibinezeza ndetse n’inkuru mpimbano zishimisha kandi zitera umuntu 
kuyoboka ibikurura umutima utaragizwe mushya. Abantu batabarika basobanukiwe nabi 
Imana n’ibiyiranga, kandi mu by’ukuri bakorera ibigirwamana nk’uko byari bimeze ku 
basengaga Bali. Ndetse na benshi mu bavuga ko ari Abakristo bifatanyije n’imbaraga 
zirwanya Imana n’ukuri kwayo. Uko ni ko bashorwa mu gutera Imana umugongo no guha 
umuntuikuzo. {AnA 160.1} 

Umwuka uganje muri iki gihe cyacu ni uw’ubuhemu (infidelity) n’ubuhakanyi. Ni umwuka 
wo kumurikirwa kwemerwa bitewe no kumenya ukuri, nyamara mu by’ukuri ari umwuka 
wo kwizera ibidafite ishingiro wuzuyemo ubuhumyi bukomeye cyane. Inyigisho z’abantu 
zihabwa ikuzo kandi zigashyirwa aho Imana n’amategeko yayo byagombye kuba. Satani 
ashukisha abagabo n’abagore kutumvira, kandi akabasezeranira ko muri uko kutumvira 
bazagira ukwishyira ukizana n’umudendezo bizabagira nk’imana. Hagaragara umwuka wo 
kurwanya ijambo ry’Imana ryumvikana, umwuka wo guha ikuzo ubwenge bwa muntu 
bugahinduka ikigirwamana ndetse bukarutishwa ibyo Imana yahishuye. Abantu bemereye 
intekerezo zabo kubundukirwa n’umwijima bene ako kageni kandi zikajijishwa no 
gukurikiza imigenzo y’ab’isi n’amatwara yabo ku buryo basa n’abatakaje ubushobozi bwose 
bwo gutandukanya umucyo n’umwijima, ukuri n’ibinyoma. Batandukiriye inzira y’ukuri ku 
buryo bafashe ibitekerezo by’ingirwabakurabwenge bake maze bafata ko ari ibyo 
kwiringirwa cyane kuruta ukuri kwa Bibiliya. Ukwinginga n’amasezerano byo mu ijambo 
ry’Imana, uko rirwanya kutumvira no gusenga ibigirwamana, ibyo byose bisa n’aho bibaye 
ubusa ku buryo bitakoroshya imitima yabo. Bafata ukwizera kwagaragajwe na Pawulo, 
Petero na Yohana nk’ibintu bitagezweho, amakabyankuru ndetse ko nta bwenge 
bw’abahanga bagezweho bubirimo. {AnA 161.1} 

Mu itangiriro Imana yahaye umuntu amategeko yayo ngo amubere uburyo bumugeza ku 
munezero n’ubugingo buhoraho. Ikintu kimwe rukumbi Satani yiringiye cyatuma agwabiza 

umugambi w’Imana ni ugutera abagabo n’abagore gusuzugura amategeko aya mategeko 
y’Imana, kandi umuhati we udacogora wabaye uwo kugoreka inyigisho z’amategeko 
y’Imana no gupfobya akamaro kayo. Intego ye ikomeye yagiye iba iyo kugerageza 
guhindura amategeko ubwayo kugira ngo batere abantu kurenga ku mabwiriza yayo 
nyamara bavuga ko bayumvira. {AnA 162.1} 

Umwanditsi umwe yagereranyije kugerageza guhindura amategeko y’Imana n’igikorwa cyo 
kwangiriza cyabagaho kera maze icyapa kiyobora abagenzi cyabaga cyarashinzwe mu 
mahuriro y’imihanda ibiri kigahindurirwa icyerekezo. Guhagarika umutima n’umuruho 
byatezwaga n’iyo mikorere byabaga bikomeye cyane. {AnA 162.2} 

Icyapa kiyobora abagenzi cyahinzwe n’Imana gishyiriweho abagenda muri iyi si. Icyami 
rimwe ry’iki cyapa ryerekanaga kumvira Umuremyi mu bushake nk’inzira igana ku 
munezero n’ubugingo, mu gihe irindi shami ryerekanaga kutumvira nk’inzira igana mu 
makuba n’urupfu. Inzira igana ku munezero igaragazwa neza cyane nk’uko inzira 
yerekezaga mu mudugudu w’ubuhungiro yari iri mu gihe cy’ishanga ry’Abayuda. Nyamara 
mu gihe kibi cyane mu kubaho kw’ikiremwamuntu, umwanzi gica w’ibyiza byose yaje 
guhindura icyerekezo cy’icyapa maze bituma imbaga y’abantu batabarika iyoba inzira. 
{AnA 162.3} 

Uwiteka abinyijije muri Mose yaravuze ati: “Kandi ubwire Abisirayeli uti: ‘Ntimukabure 
kuziririza amasabato yanjye, kuko ari yo kimenyetso hagati yanjye namwe mu bihe byanyu 
byose, kugira ngo mumenye yuko ndi Uwiteka ubeza. Nuko mujye muziririza isabato kuko 
ari iyera kuri mwe, uyiziruye ntakabure kwicwa. Umuntu wese uzagira umurimo akora kuri 
yo azakurwe mu bwoko bwe. Mu minsi itandatu abe ari mo imirimo ijya ikorwa, ariko uwa 
karindwi ni isabato yo kuruhuka yerejwe Uwiteka. Uzagira umurimo akora ku munsi 
w’isabato ntakabure kwicwa. Nuko Abisirayeli baziririze isabato, bajye bayitondera mu bihe 
byabo byose, ibe isezerano ridakuka. Ni ikimenyetso cy’iteka ryose hagati yanjye 
n’Abisirayeli, kuko iminsi itandatu ari yo Uwiteka yaremeyemo ijuru n’isi, ku wa karindwi 
akarorera, akaruhuka.’” Kuva 31:13-17. {AnA 163.1} 

Muri aya magambo Uwiteka yasobanuye neza ko kumvira ari inzira igana mu Murwa 
w’Imana; ariko umunyabugome yahinduye icyapa kiyobora abagenzi maze akirebesha mu 
cyerekezo kibi. Satani yashyizeho isabato y’ikinyoma kandi yateye abagabo n’abagore 
gutekereza ko igihe bauhutse kuri iyo sabato y’ikinyoma baba bumvira itegeko 
ry’Umuremyi. {AnA 163.2} 

Imana yavuze ko umunsi wa karindwi ari Isabato y’Uwiteka. “Ijuru n’isi n’ibirimo byinshi 
byose birangira kuremwa,” maze Imana yubahisha uyu munsi wibutsa umurimo wayo wo 

kurema. “Ku munsi wa karindwi Imana irangiza imirimo yakoze yose: iruhuka ku munsi wa 
karindwi imirimo yayo yose yakoze. Imana iha umugisha umunsi wa karindwi, iraweza.” 
Itangiriro 2:1-3. {AnA 163.3} 

Igihe cyo kuva mu Misiri, ubwoko bw’Imana bwibukijwe bikomeye Isabato. Igihe bari 
bakiri mu bubata, ababakoreshaga uburetwa bari baragerageje kubahatira gukora ku munsi 
w’Isabato babinyujije mu kobongerera imirimo basabwaga gukora mu cyumweru. Imiterere 
y’akazi yagiye ikazwa kenshi kandi ikarushaho kuruhanya. Nyamara Abisirayeli babatuwe 
mu bubata maze bajyanwa ahantu bashoboraga kubahiriza amategeko yose y’Uwiteka nta 
nkomyi bafite. Amategekoyavugiwe kuri Sinayi; kandi inyandiko yayo yari ku bisate bibiri 
by’amabuye, “yandikwa n’urutoki rw’Imana” maze ibyo bisate bihabwa Mose. Kuva 31:18. 
Mu myaka ijya kugera kuri mirongo ine yo kuzerera mu butayu, Abisirayeli bahoraga 
bibutswa umunsi wo kuruhuka Imana yashyizeho binyuze mu kutaboherereza manu buri 
munsi wa karindwi ndetse no kuboherereza incuro ebyiri za manu mu buryo bw’igitangaza 
ku munsi wo kwitegura Isabato. {AnA 163.4} 

Mbere yuko Abisirayeli binjira mu Gihugu cy’Isezerano, Mose yabihanangirije “kuziririza 
umunsi w’Isabato no kuweza.” Gutegeka kwa kabiri 5:12. Uwiteka yari yaragennye ko 
kubwo kubahiriza itegeko ry’Isabato badakebakeba, Abisirayeli bajyaga guhora bibutswa 
inshingano bafite imbere y’Imana nk’Umuremyi n’Umucunguzi wabo. Igihe bajyaga 
kubahiriza Izabato uko bikwiriye, gusenga ibigirwamana ntibyajyaga kubaho; nyamara 
ubwo amabwiriza yo mu mategeko cumi yajyaga kwirengagizwa nk’aha atakibagenga, 
Umuremyi yajyaga kwibagirana maze abantu bakaramya izindi mana. Imana yaravuze iti: 
“Maze kandi mbaha n’amasabato yanjye, ngo abe ikimenyetso hagati yanjye nabo, kugira 
ngo bamenye ko ari njye Uwiteka ubeza.” Nyamara “banze amategeko yanjye ntibagendera 
mu mategeko yanjye, n’amasabato yanjye barayazirura: ahubwo imitima yabo yakurikiye 
ibigirwamana byabo.” Mu irarika ryayo ibahamagarira kuyigarukira, Imana yongeye 
kurarikira intekerezo zabo kurangamira akamaro ko kweza Isabato. Imana yaravuze iti: “Ndi 
Uwiteka Imana yanyu: mujye mugendera mu mategeko yanjye, kandi muyakurikize; kandi 
mujye mweza amasabato yanjye; abe ikimenyetso hagati yanjye namwe, kugira ngo 
mumenye yuko ndi Uwiteka Imana yanyu.” Ezekiyeli 20:16,19,20. {AnA 164.1} 

Mu guhwiturira abari batuye Ubuyuda kuzirikana ibyaha byabo byari byarabateye kujyanwa 
mu bunyage i Babuloni, Uwiteka yaravuze ati: “Wasuzuguye ibyera byanjye, uzirura 
n’amasabato yanjye.” “Ni cyo cyatumye mbasukaho uburakari bwanjye bukaze; 
mbakongeresha umuriro w’umujinya wanjye: maze imigenzereze yabo nyiherereza ku 
mitwe yabo.” Ezekiyeli 22:8, 31. {AnA 165.1} 

Ubwo basanaga Yerusalemu mu gihe cya Nehemiya, habayeho gucyaha gukomeye cyane 
kwerekeye kwica Isabato. Nehemiya yarabacyashye ati: “Ese ba sokuruza banyu si uko 
babigenje bigatum Aimana yacu ituzanaho ibi byago no kuri uyu murwa? None namwe 
mugiye kongerera Abisirayei uburakari, muzira gusuzuguza isabato.” Nehemiya 13:18. 
{AnA 165.2} 

Ubwo yakoreraga umurimo we ku isi, Kristo yashimangiye amabwiriza yerekeye Isabato. 
Mu nyigisho ze, yagaragaje kubaha gahunda ubwe yari yaratanze. Mu minsi Yesu yari ku 
isi, Isabato yari yaragoretswe cyane ku buryo kuyubahirizaga byagaragazaga imico y’abantu 
bikanyiza kandi bizirikana ubwabo aho kugaragaza imico y’Imana. Kristo yirengagije 
imyigishirize y’ibinyoma abavugaga ko bazi Imana bari barakoresheje bayerekana uko itari. 
Nubwo yahigwaga bukware n’abigishamategeko, ntabwo yigeze agaragaza ko ashaka 
gukurikiza amabwiriza yabo, ahubwo ntiyateshutse ku kubahiriza Isabato nk’uko amategeko 
y’Imana abisaba. {AnA 165.3} 

Akoresheje imvugo yahuranyije yahamije uko afata amategeko y’Uwiteka. Yaravuze ati: 
“Mwitekereza ko naje gukuraho amategeko cyangwa ibyahanuwe. Sinaje kubikuraho, 
ahubwo naje kubisohoza. Kandi ndababwira ukuri yuko ijuru n’isi kugeza aho bizashirira, 
amategeko atazavaho inyuguti imwe cyangwa agace kayo gato, kugeza aho byose 
bizarangirira. Nuko uzica rimwe ryo muri ayo mategeko naho ryaba ryoroshye hanyuma 
y’ayandi, akigisha abandi kugira batyo, mu bwami bwo mu ijuru azitwa mutoya rwose. 
Ariko uzayakora akayigisha abandi, mu bwami bwo mu ijuru azitwa mukuru.” Matayo 5:17- 
19. {AnA 165.4} 

Mu gihe cyo gusakara k’Ubukristo, umwanzi gica w’umunezero w’umuntu yibasiye 
byihariye Isabato yo mu itegeko rya kane. Satani aravuga ati: “Nzavuguruza imigambi 
y’Imana. Nzabashisha abayoboke banjye kwirengagiza urwibutso rw’Imana, ari rwo Sabato 
yo ku munsi wa karindwi. Muri ubwo buryo nzereka abatuye isi ko umunsi Imana yejeje 
kandi igaha umugisha wahinduwe. Uwo munsi ntuzongera kuba mu ntekerezo z’abantu. 
Nzawusibanganya mu bwenge bw’abantu. Mu mwanya wawo, nzawusimbuza umunsi 
utemewe n’Imana, umunsi udashobora kubaikimenyetso hagati y’Imana n’ubwoko bwayo. 
Nzatera abemera uyu munsi kuwuha ikwera Imana yahaye umunsi wa karindwi. {AnA 
166.1} 

“Nziha ikuzo mbinyujije mu musimbura wanjye. Umunsi wa mbere [w’icyuweru] uzahabwa 
ikuzo, kandi Abaporotesitanti bazakira iyi sabato y’icyiganao nk’aho ari iy’ukuri. Kubwo 
kutubahiriza Isabato Imana yashyizeho, nzatuma amategeko yayo asuzugurwa kangi 
yangwe. Amagambo ngo; ‘ikimenyetso hagati yanjye na mwe mu bihe byanyu byose’ 
nzayakoresha mu gushyigikira isabato nishyiriyeho. {AnA 166.2} 

“Uko ni ko isi izahinduka iyanjye. Nzaba umutegetsi w’isi, umwami w’isi. Nzitegekera 
intekerezo z’abantu nyobora ku buryo Isabato y’Imana izaba igisuzugurwa mu buryo 
bwihariye. Ikimenyetso? Nzatuma kubahiriza umunsi wa karindwi biba ikimenyetso cyo 
kutumvira abayobozi b’isi. Amategeko yashyizweho n’abantu azahabwa agaciro gakomeye 
ku buryo abagabo n’abagore batazahangara kubahiriza Isabato yo ku munsi wa karindwi. 
Kubwo gutinya kuba babura ibyokurya n’imyambaro, bazifatanya n’ab’isi kwica amategeko 
y’Imana. Isi yose izaba munsi y’ubutware bwanjye.” (AnA 166.3} 

Binyuze mu gushyiraho Isabato y’ikinyoma, umwani yatekereje uhindura ibihe 
n’amategeko. Ariko se mu by’ukuri yaba yarageze ku ntego ye mu guhindura amategeko 
y’Imana? Amagambo ari mu gice cya 31 cy’igitabo cyo Kuva ni igisubizo kuri iki kibazo. 
Uri uko yari ari ejo hashize, Udahinduka, kandi akaba ari ko azahora iteka ryose yavuze 
iby’Isabato y’umunsi wa Karindwi agira ati: “Kuko [Isabato] ari yo kimenyetso hagati 
yanjye namwe mu bihe byanyu byose.” “Ni ikimenyetso cy’iteka ryose.” Kuva 31:13,17. 
Icyapa kiyobora abagenzi cyahinduriwe icyerekezo ubu cyerekeza mu nzira itari iy’ukuri, 
ariko Imana yo ntiyahindutse. Iracyari Imana ikomeye ya Isirayeli. “Dore amahanga ameze 
nk’igitonyanga kiri mu kibindi, agereranywa n’umukungugu ufashe ku minzani. Dore 
aterura ibirwa nk’uterura akantu gato cyane. I Lebanoni ntihaba inkwi zo gucana zihagije, 
kandi n’inyamaswa zaho ntizashyika kuba igitambo cyoswa. Mu maso ye amahanga yose ni 
nk’ubusa, kuri we abarwa nk’ubusa ndetse ari hanyuma y’ubusa.” Yesaya 40:15-17. Muri 
iki gihe Imana irakiranuka kandi ifuhira amategeko yayo nk’uko byari bimeze mu gihe cya 
Ahabu na Eliya. {AnA 167.1} 

Mbega uburyo amategeko y’Imana asuzugurwa! Nimwitegereze uburyo isi ya none 
yigomeka ku Mana ku mugaragaro. Mu by’ukuri iki ni igisekuru cy’abantu batagonda ijosi, 
buzuye kudashima, kurangwa n’imihango y’ibigaragara gusa, uburyarya, ubwibone no 
guhakana Imana. Abantu basuzugura Bibiliya kandi bakanga ukuri. Yesu abona amategeko 
ye yarirengagijwe, urukundo rwe rwarasuzuguwe kandi intumwa ze zihabwa agaciro gake. 
Imana yagiye ivuga binyuze mu buntu igirira abantu ariko ubwo buntu ntibwagiye 
bwitabwaho; yagiye ivugira mu miburo ariko iyo miburo ntiyumviwe. Ibikari by’urusengero 
rw’umutima w’umuntu byahinduwe ahantu hanyuzwa ibyanduye. Kwikanyiza, igomwa, 
ubwibone n’ubugome byose byahawe icyicaro. {AnA 167.2} 

Abantu benshi ntibashidikanya guha ijambo ry’Imana urw’amenyo. Abantu bizera iryo 
jambo nk’uko riri barasuzugurwa. Hariho gusuzugura amategeko na gahunda kugenda 
gukura, ariko gufitanye isano ya bugufi no kwica amategeko atunganye y’Uwiteka. 
Urugomo n’ubugome ni byo musaruro uva ku guteshuka inzira yo kumvira. Mwitegereze 

ubuhanya no kubura amajyo by’imbaga y’abantu basengera mu ngoro z’ibigirwamana kandi 
bashakisha umunezero n’amahoro nyamara batabasha kubibona. {AnA 168.1} 

Nimwitegereze gusuzugura itegeko ry’Isabato kwenda kuba gikwira ku isi yose. 
Nimwitegereze na none kugomera Imana kwihandagaje kw’abantu mu gihe bavuga ko 
bashyira mu bikorwa ibyo amategeko asaba kugira ngo barinde icyo bita kwera kw’umunsi 
wa mbere, ku rundi ruhande bari gushyiraho amategeko yemerera abantu gucuruza 
ibisindisha byo ku rwego rwo hejuru. Ibirenze ibyanditswe, bagerageza guhata intekerezo 
z’abantu, ari na ko bemera ikibi kibuza amahoro kandi kikaribura abantu baremwe ku 
ishusho y’Imana. (p. 186) Satani ubwe ni we soko y’ayo mategeko. Azi neza ko umuvumo 
w’Imana uzagera ku bantu bubaha amategeko yashyizweho n’umuntu bakayarutisha 
ay’Imana, kandi akora uko ashoboye kose kugira ngo ayobore abantu mu nzira ngari 
irangirira mu kurimbuka. {AnA 168.2} 

Abantu bamaze igihe kirekire baramya ibitekerezo by’umuntu ndetse n’ibyashyizweho 
n’umuntu ku buryo isi hafi ya yose yayobotse ibigirwamana. Kandi Satani wakoranye 
umwete kugira ngo ahindure amategeko y’Imana ubu akoresha uburyo bw’ubuhendanyi 
bwose kugira ngo atere abagabo n’abagore kurwanya Imana n’ikimenyetso kiranga 
abakiranutsi. Ariko Uwiteka ntazareka ngo abantu bice amategeko yayo kandi bayasuzugure 
iteka badahanwe. Igihe kigiye kugera ubwo “agasuzuguro k’abantu kazacishwa bugufi, 
n’ubwibone bw’abantu buzashyirwa hasi, uwo munsi Uwiteka ni we uzogezwa wenyine.” 
Yesaya 2:11. Umwuka w’ubuhakanyi ushobora gufata ibyo amategeko y’Imana asaba 
ukabigira urw’amenyo, ukabikwena kandi ukabyanga. Umwuka wo gutwarwa n’iby’isi 
ushobora kwanduza benshi kandi ugategeka bake, umurimo w’Imana ushobora gushinga 
imizi binyuze gusa mu gukorana umwete mwinshi no kwitanga ubudacogora, nyamara 
amaherezo ukuri kuzatsinda bihebuje. {AnA 168.3} 

Mu murimo uheruka Imana izakora ku isi, amahame ngenderwaho y’amategeko yayo 
azongera yererezwe. Imyizerere y’ikinyoma ishobora kuganza, icyaha n’ubugome 
bishobora kugwira, urukundo rwa benshi rushobora gukonja, umusaraba w’i Kaluvari 
ushobora kwirengagizwa, kandi umwijima umeze nk’igicucu cy’urupfu ushobora gukwira 
isi yose; imbaraga zose z’ibiriho zishobora kurwanya ukuri; hashobora gucurwa imigambi 
mibisha ubutitsa kugira ngo ubwoko bw’Imana burimburwe; ariko mu isaha yo kurimbuka 
gukomeye cyane Imana ya Eliya izahagurutsa abantu bazatanga ubutumwa butazigera 
bucecekeshwa. Mu mijyi ituwe cyane yo ku isi, ndetse n’ahantu abantu bageze kure cyane 
bavuga amagambo arwanya Isumbabyose, ijwi ryo gucyaha gukomeye rizumvikana. Abantu 
bashyizweho n’Imana bazamagana ubumwe bw’itorero n’isi bashize amanga. Bazavuga 
bakomeje bahamagarire abagabo n’abagore kureka kubahiriza gahunda yashyizweho 

n’abantu ahubwo bakubahiriza Isabato nyakuri. Bazabwira amahanga yose bati: 
“Nimwubahe Imana, muyihimbaze; kuko igihe cyo gucira abantu urubanza gisohoye; 
muramye Iyaremye ijuru n’isi n’inyanja n’amasoko. . . . Umuntu naramya ya nyamaswa 
n’igishushanyo cyayo, agashyirwaho ikimenyetso cyayo mu ruhanga rwe cyangwa ku 
kiganza, uwo ni we uzanywa ku nzoga, ni yo mujinya w’Imana, yiteguwe idafunguwemo 
amazi mu gacuma k’umujinya wayo.” Ibyahishuwe 14:7-10. {AnA 169.1} 

Ntabwo Imana izica isezerano ryayo, kandi nta nubwo izigera ihindura icyasohotse mu 
kanwa kayo. Ijambo ryayo rizahora rihamye iteka nk’uko intebe yayo y’ubwami itigera 
ihinduka. Mu rubanza, iri sezerano ryayo rizazanwa imbere y’abantu, ryanditswe neza 
n’urutoki rw’Imana, kandi abatuye isi bazagezwa imbere y’Ubutabera bw’Imana ihoraho 
kugira ngo bacirwe urubanza. {AnA 170.1} 

Muri iki gihe nk’uko byari bimeze mu gihe cya Eliya, umurongo utandukanya abantu 
bakurikiza amategeko y’Imana n’abaramya ibigirwamana urashushanyijwe mu buryo 
bugaragara. Eliya yararanguruye ati: “Muzageza he guhera mu rungabangabo? Niba muzi 
ko Uwiteka ari we Mana, nimumukurikire; kandi niba ari Bali, abe ari we mukurikira.” 
lAbami 18:21. Kandi ubutumwa bugenewe iki gihe turimo ni ubu ngo: “Iraguye, iraguye 
Babuloni ikomeye. . . Bwoko bwanjye, nimuwusohokemo, kugira ngo mwe gufatanya 
n’ibyaha byawo, mwe guhabwa no ku byago byawo. Kuko ibyaha byawo byarundanyijwe 
bikagera mu ijuru kandi Imana yibutse gukiranirwa kwawo.” Ibyahishuwe 18:2, 4, 5. {AnA 
170.2} 

Ntibigitinze ngo ikigeragezo kigere ku muntu wese. Tuzahatirwa kubahiriza Isabato 
y’ikinyoma. Intambara izaba iri hagati y’amategeko y’Imana n’amategeko y’abantu. Abantu 
bagiye biyegurira ni ruto ni ruto ibyo isi isaba kandi bagakurikiza imigenzo y’isi, icyo gihe 

bazayoboka imbaraga.(will then yield to the powers that be, rather than subject 

themselves to derision, insult, threatened imprisonment, and death. P.188) Icyo gihe izahabu 
izatandukanywa n’inkamba. Ukubaha Imana k’ukuri kuzatandukanywa rwose no 
kwishushanya cyangwa ishusho yako igaragagara inyuma gusa. Icyo gihe inyenyeri nyinshi 
twagiye twishimira kurabagirana kwazo zizasohoka zijye mu mwijima. Abantu bagiye 
bahabwa inshingano bakarimbishwa imirimbo y’ubuturo bwera nyamara batambaye 
gukiranuka kwa Kristo, icyo gihe bazagaragara bakozwe n’isoni z’ubwambure bwabo. 
{AnA 170.3} 

Mu bantu batuye batataniye mu bigugu byose, harimo batarigeze bapfukamira Bali. Nk’uko 
inyenyeri zo mu kirere ziboneka nijoro gusa, abo bakiranutsi bazamurika igihe umwijima 
uzatwikira isi kandi umwijima w’icuraburindi ukabundikira abantu. Mu turere twa Afurika 
turangwamo ubupagani, mu bihugu by’Abagatulika byo mu Burayi n’ibyo muri Amerika 

y’amajyepfo, mu Bushinwa, mu Buhindi, mu birwa byo mu Nyanja, ndetse no mu mpfuruka 
zijimye z’isi, Imana ihizigamiye abatoranyijwe bazamurika hagati mu mwijima, 
bakazagaragariza neza isi yahakanye Imana imbaraga ihindura iri mu kumvira amategeko 
ya Yo. Ndetse no muri iki gihe baboneka mu bihugu byose, mu ndimi zose n’amoko yose; 
kandi mu gihe cy’ubuhakanyi bukomeye cyane, igihe Satani azakoresha imbaraga 
z’indengakamere kugira ngo atere “bose, aborohoje n’abakomeye, abatunzi n’abakene, 
n’ab’umudendezo n’ab’imbata” kwakira ikimenyetso cyo kuyoboka umunsi w’ikiruhuko 
w’ikinyoma, ba bandi b’indahemuka ‘batabaho umugayo cyangwa uburyarya, abana 
b’Imana batagira inenge,’ ‘bazamurika nk’imuri zimurikira isi.” Ibyahishuwe 13:16; 
Abafilipi 2:15. Uko ijoro rizarushaho kwijima, ni ko na bo bazarushaho kurabagirana. {AnA 
171.1} 

Mbega umurimo utangaje Eliya aba yarakoze mu kubara Abisirayeli igihe ibihano by’Imana 
byageraga ku bantu bari barasubiye inyuma! Eliya yajyaga kubara umuntu umwe uri ku 
ruhande rw’Uwiteka. Ariko igihe yavugaga ati: “Ni jye jyenyine usigaye, nanjye baragenza 
ubugingo bwanjye ngo banyice,” ijambo ry’Uwiteka ryaramutangaje ngo “Ariko rero nzaba 
nsigaranye abantu ibihumbi birindwi mu Isirayeli, batapfukamiye Bali, ntibamusome.” 
lAbami 19:14, 18. {AnA 171.2} 

Nimutyo he kugira umuntu ugerageza kubara Abisirayeli muri iki gihe, ahubwo mureke 
umuntu wese agire umutima utuje wuje impuhwe, umutima umeze nk’uwa Kristo, umutima 
witanga kubw’agakiza k’isi yazimiye. {AnA 172.1} 

IGICE CYA 15 - YEHOSHAFATI 


Kugeza igihe yagiriye ku ngoma afite imyaka mirongo itatu n’itanu y’ubukuru, Yehoshafati 
yari afite imbere ye icyitegererezo cy’umwami mwiza Asa wari “warakoze ibitunganye mu 
maso y’Imana” mu ngorane hafi ya zose yahuye na zo. (1 Abami 15:11). Mu gihe cy’imyaka 
makumyabiri n’itanu yamaze ku ngoma aguwe neza, Yehoshafati “yagendanaga ingeso za 
se Asa zose, ntiyazivamo ngo azireke.” lAbami 22:43. {AnA 172.2} 

Mu mwete yakoreshaga kugira ngo ayoborane ubwenge, Yehoshafati yaharaniye kumvisha 
abo yayoboraga kurwanya imigirire yo gusenga ibigirwamana badakebakeba. Abantu benshi 
mu bwami bwe “baturaga kandi bakosereza imibavu ku tununga.” Ntabwo umwami yahise 
asenya izo ngoro zari ku tungunga; ahubwo kuva mu itangiriro ry’ingoma ye yagerageje 
kurinda ubwami bw’Ubuyuda ibyaha byarangaga ubwami bw’amajyaruguru bwari 
buyobowe na Ahabu bayoye igihe kimwe imyaka myinshi. Yehoshafati ubwe yari 
indahemuka ku Mana. “Ntiyaraguzaga Bali. Ahubwo yambazaga Imana ya se, akagendera 
mu mategeko yayo ntagenze nk’uko Abisirayeli bagenzaga.” Bitewe n’ubupfura bwe, 
Uwiteka yabanye na we, kandi “amukomereza ubwami.” 2Ngoma 17:3-5. {AnA 173.1} 

“Abayuda bose bamutura amaturo, agira ubutunzi bwinshi n’icyubahiro gikomeye. 
Umutima we wogezwa mu nzira z’Uwiteka.” Uko igihe cyahitaga, hakorwaga ivugurura, 
maze umwami “akuraho n’ingoro na Asherimu byari i Buyuda.” (2Ngoma 17:5, 6). “Kandi 
abatinganyi barokotse bari basigaye bakiriho ku ngoma ya se Asa, arabohera abakura mu 
gihugu.” lAbami 22:47. Uko ni ko abaturage b’Ubuyuda bagiye bakizwa akaga kenshi 
kagiye kadindiza bikomeye iterambere ryabo mu by’umwuka. {AnA 173.2} 

Mu bwami bwose bw’Ubuyuda, abantu bari bakeneye kwigishwa amategeko y’Imana. 
Umutekano no kugubwa neza byari bishingiye mu gusobanukirwa aya mategeko; kandi 
kubwo gukurikiza ibo asaba mu mibereho yabo, bajyaga kuba indahemuka ku Mana no ku 
bantu. Kubera ko ibi Yehoshafati yari abizi neza, yateye intambwe yo guhaza abo 
yayoboraga ubwenge buhamye bwo mu Byanditswe Byera. Ibikomangoma byari bishinzwe 
uturere dutandukanye tw’ubwami bwe byahawe amabwiriza yo gutegura umurimo 
utunganye wo kwigisha abatambyi. Bamaze gushyirwaho n’umwami, abo bigisha bakoraga 
bagenzurwa n’ibikomangoma mu buryo butaziguye, maze “bagenda imidugudu y’i Buyuda 
yose bigisha abantu.” 2Ngoma 17:7-9. Kandi kubw’uko abantu benshi baharaniraga 
gusobanukirwa ibyo Imana ibasaba no kwitanduakanya n’icyaha, habayeho ububyutse. 
{AnA 173.3} 

Ukwinshi mu kugubwa neza Yehoshafati yagize nk’umuyobozi, yagukesheje uyu mugambi 
w’ubwenge wo gukemura ubukene mu by’umwuka bw’abo yayoboraga. Hari inyungu 

ikomeye iva mu kumvira amategeko y’Imana. Mu kumvira ibyo Imana isaba habamo 
imbaraga ihindura izana amahoro n’umutima mwiza mu bantu. Iyaba inyigisho z’ijambo 
ry’Imana zagirwaga imbaraga igenga abantu mu mibereho y’umugabo n’umugore wese, 
iyaba ubwenge n’umutima byagengwaga n’imbaraga ikumira y’ijambo ry’Imana, ibibi 
bibaho muri iki gihe muri rusange no mu mibanire y’abantu ntibyabona umwanya. Buri 
muryango wose wasohokamo imbaraga ituma abagabo n’abagore bakomera mu by’umwuka 
kandi bakagira imbaraga mu by’imico mbonera, bityo ibihugu ndetse n’abantu ku giti cyabo 
bagashyirwa ku mwanya wo hejuru. {AnA 174.1} 

Yehoshafati yamaze imyaka myinshi ariho mu mahoro, atabuzwa amahwemo n’amahanga 
yari akikije ubwami bwe. “Uwiteka ateza ubwoba abami b’ibihugu bihereranye n’i Buyuda 
byose, bituma batarwanya Yehoshafati.” (2 Ngoma 17:10). Abafilisitiya bamuzaniye 
amaturo, n’ifeza z’ikoro; Abarabu na bo bamuzanira imikumbi y’intama n’ihene. “Maze 
Yehoshafati akomeza kugwiza icyubahiro cyane; yubaka mu Buyuda ibihome n’imidugudu 
y’ububiko. . . . akagira n’abantu b’ingabo bakomeye b’intwari, . . . bakoreraga umwami, 
udashyizemo abo umwami yashyize mu midugudud igoswe n’inkike mu Buyuda bwose.” 
(2Ngoma 17:12-19). “Yehoshafati yari atunze cyane, afite icyubahiro gikomeye,” 
yabashishijwe kuzana impinduka nziza zikomeye mu byerekeye ukuri n’ubutungane. 
lNgoma 18:1. {AnA 174.2} 

Nuko hashize imyaka Yehoshafati ari ku ngoma, ubwo yari aguwe neza cyane, yaje 
kwemera ko umuhungu we Yehoramu arongora Ataliya umukobwa wa Ahabu na Yezebeli. 
Kubwo gushyingirana, hagati y’ubwami bw’Ubuyuda n’ubwa Isirayeli hari habaye 
ubufatanye butari bwemewe n’Imana kandi mu gihe cy’akaga uko kwifatanya kwazaniye 
akaga umwami na benshi muri rubanda yayoboraga. {AnA 175.1} 

Igihe kimwe Yehoshafati yagiye gusura umwami w’Abisirayeli i Samariya. Uwo mushyitsi 
wari uturutse i Yerusalemu yakiranwe icyubahiro cyihariye cy’umwami, kandi mbere y’uko 
asoza urwo rugendo yaje kwemera gufatanya n’umwami w’Abisirayeli mu ntambara yo 
kurwanya Abasiriya. Ahabu yari yiringiye ko kubwo gufatanya ingabo ze n’iz’Ubuyuda 
azabasha kwigarurira umwe mu byahoze ari imidugudu y’ubuhungiro witwaga Ramoti, 
kuko yayirwaniraga avuga ko ari uw’Abisirayeli mu buryo bwemewe. {AnA 175.2} 

Nubwo mu kanya ko kugira integer nke Yehoshafati yari yasezeranye ahubutse ko yemeye 
gufatanya n’umwami w’Abisirayeli mu ntambara yo kurwana Abasiriya, nyamara yasubije 
agatima impembero maze bimutera gushaka kumenya ubushake bw’Imana kuri uwo 
mugambi bari bafashe. Yasabye Ahabu ati: “Ndakwinginze, ubu banza ugishe ijambo 
ry’Uwiteka inama.” Mu rwego rwo kubahiriza icyifuzo cya Yehoshafati, Ahabu yahamagaje 
abahanuzi magana ane bo mu bahanuzi b’ibinyoma babaga i Samariya, maze arababaza ati: 

“Dutabare i Ramoti Galeyadi, cyangwa se ndorere?” Baramusubiza bati: “Zamuka kuko 
Uwiteka azahagabiza umwami.” 2Ngoma 18:4,5. {AnA 175.3} 

Yehoshafati atanyuzwe, ashaka kumenya neza ubushake bw’Imana. Maze yongera kubaza 
ati: “Mbese nta wundi muhanuzi w’Uwiteka uri hano ngo tumuhanuze?” (Umurongo wa 6). 
Ahabu aramusubiza ati: “Hasigaye undi mugabo tubasha kugishisha inama z’Uwiteka. 
Ariko ndamwanga, kuko atampanurira ibyiza keretse ibibi gusa, uwo ni Mikaya mwene 
Imula” lAbami 22:8. Yehoshafati yakomeye kuri uko gusaba kwe ko umuntu w’Imana 
yahamagazwa; maze ubwo Mikaya yari ageze imbere yabo kandi ubwo yari amaze 
kurahizwa na Ahabu ko nta kindi ari buvuge uretse ukuri mu izina ry’Uwiteka, Mikaya 
araterura aravuga ati: “Nabonye Abisirayeli bose batataniye ku misozi miremire, nk’intama 
zidafite umwungeri: Uwiteka ni ko kuvuga ati: ‘Bariya ni impehe zitagira shebuja; 
nibasubireyo umuntu wese atahe iwe amahoro.’” 2 Ngoma 18:16, 17. {AnA 176.1} 

Aya magambo ‘umuhanuzi yagombye kubaahagije kugira ngo yereke aba bami bombi ko 
umugambi wabo utemewe n’Ijuru, nyama nta n’umwe muri abo bategetsi waciye bugufi ngo 
yumvire uwo muburo. Ahabu yari yamaze kumaramaza mu mugambi we, kandi yari 
yiyemeje kuwukurikira. Yehoshafati yari yamaze kuvuga ijambo rye ry’umunyacyubahiro 
agira ati: “tuzatabarana muri iyo ntambara;” kandi nyuma yo gusezerana iryo sezerano, 
ntiyashakaga kuba yakura ingabo ze muri iyo ntambara. 2Ngoma 22:2. “Bukeye umwami 
w’Abisirayeli na Yehoshafati umwami w’Abayuda baratabara batera i Ramoti y’i 
Galeyadi.” lAbami 22:29. {AnA 176.2} 

Mu rugamba rwakurikiyeho, Ahabu yarashwe n’umwambi maze bugiye kwira aratanga. 
“Izuba rigiye kurenga, bararangurura mu ngabo bati: ‘Umuntu wese niyisubirire mu 
mudugudu w’iwabo no mu gihugu cyabo.’” (umurongo wa 36). Uko ni ko ijambo 
ry’umuhanuzi Mikaya ryasohoye. {AnA 176.3} 

Yehoshafati yavuye muri urwo rugamba rwari rukomeye maze agaruka i Yerusalemu. Ubwo 
yari ageze hafi y’umurwa, umuhanuzi Yehu yaramusanganije aya magambo yo kumucyaha 
ati: “Hari n’aho watabaye abanyabyaha, ugakunda abanga Uwiteka? Icyo ni cyo gitumye 
Uwiteka akurakarira. Icyakora hariho ibyiza bikubonekaho, kuko wakuye ibishushanyo bya 
Ashera mu gihugu, ukagambirira mu mutima gushaka Imana.” 2Ngoma 19:2, 3. {AnA 
177.1} 

Imyaka yaherutse y’ingoma ya Yehoshafati yaranzwe no gukomeza uburinzi ku gihugu no 
kubaka ibihindizo by’iby’umwuka mu Buyuda. “bukeye arongera arasohoka arambagira mu 
bantu be, ahera i Berisheba ageza mu gihugu cy’imisozi cya Efurayimu, abagarura ku 
Uwiteka Imana ya ba sekuruza.” Umurongo wa 4. {AnA 177.2} 

Imwe mu ntambwe z’ingenzi zatewe n’umwami Yehoshafati yabaye iyo gushyiraho no 
gukomeza inkiko zitanga ubutabera bukwiriye. “Ashyira abacamanza mu gihugu, bakwira 
imidugudu y’i Buyuda yose igoswe n’inkike, imidugudu yose umwe umwe. Abo bacamanza 
arabategeka ati: “Muramenye ibyo mugiye gukora kuko atari abantu mucirira imanza, 
ahubwo ni Uwiteka kandi ni we uri kumwe namwe muca imanza. Ariko mujye mwubaha 
Uwiteka mwirinde mu byo mukora, kuko ku Uwiteka Imana yacu nta gukiranirwa cyangwa 
kwita ku cyubahiro cy’umuntu cyangwa guhongerwa.” 2Ngoma 19:5-7. {AnA 177.3} 

Gahunda y’ubucamanza yanogejwe no gushyinga urukiko rw’ubujurire i Yerusalemu, aho 
Yehoshafati “yashyize bamwe b’Abalewi n’abatambyi, n’abatware b’amazu ya ba sekuruza 
b’Abisirayeli ngo bajye baca imanza z’iby’Uwiteka, bakiranure abantu mu byo bapfa.” 
umurongo wa 8. {AnA 177.4} 

Umwami yasabye abo bacamanza kuba inyangamugayo. Yarabihanangirije ati: ““Muzajye 
mugenza mutyo mwubashye Uwiteka, mwiringirwa, mufite umutima utunganye. Kandi 
bene wanyu batura mu midugudu yabo, nibabazanira imanza zose z’ubwicanyi cyangwa 
z’iby’itegeko, cyangwa amategeko cyangwa ibyategetswe cyangwa amateka, mujye 
mubahugura ngo batagibwaho n’urubanza ku Uwiteka, uburakari bukabageraho no kuri 
bene wanyu. Mujye mugenza mutyo, ntimuzagibwaho n’urubanza. Kandi dore Amariya 
umutambyi mukuru ni we uzabatwara mu by’Uwiteka byose, na Zebadiya mwene 
Ishimayeli umutware w’umuryango wa Yuda ni we uzabatwara mu by’umwami byose, 
kandi Abalewi bazaba abatware muri mwe. {AnA 178.1} 

“Mushire amanga mukore, Uwiteka abane n’ukiranuka.” Imirongo ya 9-11. {AnA 178.2} 

Muri uku kurinda uburenganzira n’umudendezo by’abaturage ayobora, Yehoshafati 
yashimangiye agaciro Imana nyirubutungane kandi itegeka bose, iha umuntu wese mu 
muryango wa muntu. “Imana ihagarara mu iteraniro ryayo; icira abigira ‘imana’ urubanza.” 
Kandi abashyiriweho kuba abacamanza bakorera munsi y’ukuboko kwayo bagomba “guca 
imanza zikwiriye uworoheje n’impfubyi;” bagomba “gutabara uworoheje n’umukene,” 
bakabakiza “amaboko y’abanyabyaha.” Zaburi 82: 1, 2. {AnA 178.3} 

Ahagana ku iherezo ry’ingoma ya Yehoshafati ubwami bw’Ubuyuda bwatewe n’ingabo 
kandi kuza kwazo kwatumye abatuye Ubuyuda bahinda umushyitsi. “Hanyuma y’ibyo 
Abamowabu n’Abamoni hamwe n’Abamewunimu batera Yehoshafati, bajya kumurwanya.” 
Inkuru z’icyo gitero zageze ku mwami binyuze ku ntumwa yamuzaniye amagambo ateye 
ubwoba agira ati: “Haje ingabo nyinshi ziguteye ziturutse i Siriya hakurya 

y’inyanja, kandi dore bageze i Hasasonitamari (ari ho Enigedi)” 2Ngoma 20:1,2. {AnA 
178.4} 

Yehoshafati yari umugabo w’intwari kandi w’umunyambaraga. Yamaze imyaka myinshi 
akomeza ingabo ze ndetse n’imidugudu igoteshejwe inkuta. Yari yiteguye neza guhangana 
hafi n’umwanzi uwo ari we wese; nyamara muri ayo makuba yari amwibasiye, ntabwo 
yiringiye intwaro z’umubiri. Yashoboraga kwiringira gutsinda abo bapagani birataga 
imbaraga zabo ko zirabashoboza gucisha bugufi Ubuyuda imbere y’amahanga atabikesheje 
ingabo zatojwe neza cyangwa imidugudu igotesheje inkike, ahubwo yari yiringiye gutsinda 
kubwo kwizera kuzima yizeraga Imana ya Isirayeli. {AnA 179.1} 

“Yehoshafati aratinya yihata gushaka Uwiteka, ategeka Abayuda bose kwiyiriza ubusa. 
Abayuda bose baraterana ngo basabe Uwiteka kubatabara, baturuka mu midugudu y’i 
Buyuda yose bazanywe no gushaka Uwiteka.” 2Ngoma 20:3,4. {AnA 179.2} 

Yehoshafati ahagarara mu rugo rw’ingoro y’Imana imbere y’iteraniro ry’Abayuda, maze 
ibimuri ku mutima byose abisuka imbere y’Uwiteka mu isengesho, asaba Imana 
kubasohoreza ibyo yasezeranye kandi yatura ko Abisirayeli badafite uko bagira. Yarasenze 
ati: “Uwiteka Mana ya ba sogokuruza bacu, ese si wowe Mana yo mu ijuru kandi si wowe 
utegeka abami bose b’abanyamahanga? Mu kuboko kwawe harimo ububasha n’imbaraga, 
bituma ntawagutanga imbere. Mana yacu, si wowe wirukanye abaturage bari muri iki gihugu 
imbere y’ubwoko bwawe bw’Abisirayeli, ukagiha urubyaro rw’incuti yawe Aburahamu ngo 
kibe icyabo iteka ryose? Maze bakakibamo, kandi bakaba bubakiyemo izina ryawe ubuturo 
bagasenga bati: ‘Nitugerwaho n’ibyago, ari inkota cyangwa igihano cyangwa mugiga ndetse 
n’inzara, tuzajya duhagarara imbere y’iyi nzu n’imbere yawe (kuko izina ryawe riri muri iyi 
nzu), tugutakambire uko tuzaba tubabaye nawe uzumva utabare?’ “Nuko none dore 
Abamoni n’ Abamowabu n’abo ku musozi Seyiri, abo wabujije Abisirayeli ko babatera ubwo 
bavaga mu gihugu cya Egiputa, ahubwo bakanyura hirya ntibabarimbure, dore uko 
batwituye kuza kutwirukana muri gakondo yawe waduhaye kuhazungura. Mana yacu, 
ntiwakwemera kubahana? Nta mbaraga dufite zarwanya izo ngabo nyinshi ziduteye, kandi 
tubuze uko twagira ariko ni wowe duhanze amaso” 2Ngoma 20:6-12. {AnA 179.3} 

Yehoshafati yavuganye ibyiringiro abwira Uwiteka ati: “Ni wowe duhanze amaso.” Yari 
yaramaze imyaka myinshi yigisha abantu kwiringira Imana yari yaragiye igoboka mu bihe 
bya kera igakiza ubwoko yatoranyije kurimbuka gukomeye; kandi noneho igihe ubwami 
bw’Ubuyuda bwari buri mu makuba, Yehoshafati ntiyahagaze wenyine; ahubwo “Abayuda 
bose bahagarara imbere y’Uwiteka, bari kumwe n’abana babo batoya n’abagore babo 
n’abana babo bakuru.” 2Ngoma 20:13. Bafatanyirije hamwe biyiriza ubusa, barasenga; 
basaba Uwiteka guca igikuba mu banzi babo kugira ngo izina ry’Uwiteka rihabwe ikuzo. 
{AnA 180.1} 

“Mana, ntuceceke, 

Mana, ntuhore ntiwirengagize, 

Kuko abanzi bawe bagira imidugararo, 

Abakwanga babyukije umutwe. 

Bagambirira imigambi y’uburiganya ngo bagirire nabi ubwoko bwawe, 

Bagire inama abo urindira mu rwihisho. 

Baravuze bati; “Nimuze tubarimbure bataba ishyanga, 

Kugira ngo izina ry’Abisirayeli ritibukwa ukundi.” 

Kuko bahuje umutima wo kujya inama, 

Ni wowe basezeraniye. 

Ni bo banyamahema ba Edomu n’Abishimayeli, 

Kandi n’Abamowabu n’Abahagari, 

N’Abagebalu n’Abamoni n’Abamaleki, 

N’Abafilisitiya n’abatuye i Tiro. Abashuri na bo bafatanije na bo, batabaye bene Loti. 
Sela. 

Ubagirire nk’ibyo wagiriye Abamidiyani, 

Nk’ibyo wagiriye Sisera na Yabini ku mugezi Kishoni. 

Barimbukiye Endoru, bahindutse ifumbire ry’ubutaka. 

Uhindure abatware babo nka Orebu na Zebu, 
zabo zose uzihindure nka Zeba na Zalumuna, 

Kuko zavuze ziti; “Twiyendere Ubuturo bw’Imana.” 

Mana yanjye, ubahindure nk’umukungugu ujyanwa na serwakira, 

Nk’umurama utumurwa n’umuyaga. 

Nk’uko umuriro utwika ishyamba, 

Nk’uko ibirimi by’umuriro bitwika imisozi, 

Abe ari ko ubahigisha umuyaga wawe, 
ubwoba umuyaga wawe w’ishuheri. 

Wuzuze mu maso habo ipfunwe ry’igisuzuguriro, 

Kugira ngo bashake izina ryawe, Uwiteka. 

Bakorwe n’isoni batinye iteka ryose, 

Bamware barimbuke, 

Kugira ngo bamenye yuko uwitwa UWITEKA, 

Ko ari wowe wenyine Usumbabyose utegeka isi yose.” {AnA 180.2} 

Zaburi 83. 

Ubwo abantu bafatanyaga n’umwami wabo kwicisha bugufi imbere y’Imana kandi bayisaba 
kubagoboka, Mwuka w’Uwiteka yaje kuri Yahaziyeli “Umulewi wo muri bene Asafu,” 
maze aravugaati: {AnA 181.1} 

“Nimwumve yemwe Bayuda mwese, namwe baturage b’i Yerusalemu nawe Mwami 
Yehoshafati, uku ni ko Uwiteka avuze ‘Mwitinya kandi mwe gukurwa umutima n’izo ngabo 
nyinshi, kuko urugamba atari urwanyu ahubwo ni urw’Imana. Ejo muzamanuke mubatere. 
Dore barazamuka ahaterera hajya i Sise, muzabasanga aho ikibaya giherera mu butayu bw’i 
Yeruweli. Muri iyo ntambara ntimuzagomba kurwana, uzahagarare mwireme inteko gusa, 
mwirebere agakiza Uwiteka azabaha yemwe Bayuda n’ab’i Yerusalemu. Mwitinya kandi 
mwe kwiheba, ejo muzabatere kuko Uwiteka ari kumwe namwe.’ ” {AnA 181.2} 

“Maze Yehoshafati yubika amaso hasi, Abayuda bose n’ab’i Yerusalemu bikubita hasi 
imbere y’Uwiteka baramuramya. Abalewi bo muri bene Kohati n’abo mu Bakora, 
bahagurutswa no guhimbaza Uwiteka Imana ya Isirayeli n’ijwi rirenga cyane.” {AnA 181.3} 

Bukeye bwaho bazinduka kare mu gitondo bajya mu butayu bw’i Tekowa. Bagisohoka 
arahagarara aravuga ati: “Nimunyumve yemwe Bayuda namwe abatuye i Yerusalemu, 
mwizere Uwiteka Imana yanyu mubone gukomezwa, mwizere n’abahanuzi bayo mubone 
kugubwa neza.” “Nuko amaze kujya inama n’abantu, ashyiraho abo kuririmbira Uwiteka, 
bagahimbaza ubwiza bwo gukiranuka kwe.” 2Ngoma 20:14-21. Abo baririmbyi barangaje 
imbere y’ingabo, bavuga n’ijwi rirenga basingiriza Imana isezerano ryo kunesha yari 
yabahaye. {AnA 182.1} 

Gusingiza Uwiteka baririmba, no kwerereza Imana ya Isirayeli ni bwo bwari uburyo bwabo 
rukumbi bwo kujya ku rugamba guhangana n’ingabo z’abanzi. Iyo ni yo yari indirimbo yabo 
yo ku rugamba. Bari bafite ubwiza bwo gukiranuka. Iyaba muri iki gihe habagaho gusingiza 
Uwiteka kuruseho, ibyiringiro, ubutwari no kwizera byakwiyongera cyane. Mbese ibi 
ntibyakomeza amaboko y’abasirikari b’intwari bahagaze barengera ukuri muri iki gihe? 
{AnA 182.2} 

“Batangiye kuririmba no guhimbaza, Uwiteka ashyiraho abo gucira igico Abamoni 
n’Abamowabu, n’abo ku musozi Seyiri bari bateye i Buyuda, baraneshwa. Kuko Abamoni 
n’Abamowabu bahagurukijwe no gutera abaturage bo ku musozi Seyiri ngo babice 
babarimbure rwose, nuko bamaze gutsemba ab’i Seyiri baherako barahindukana, 
bararimburana. {AnA 182.3} 

“Hanyuma Abayuda bageze ku munara w’abarinzi wo mu butayu, basanga ingabo zose 
zabaye imirambo irambaraye hasi, ari nta n’umwe wacitse ku icumu.” 2 Ngoma 20:22-24. 
{AnA 182.4} 

Imana ni yo yari imbaraga y’Ubuyuda muri ayo makuba, kandi ni na Yo mbaragaz’ubwoko 
bwayo muri iki gihe. Ntabwo tugomba kwiringira abami n’ibikomangoma cyangwa ngo 
dushyire abantu mu mwanya w’Imana. Tugomba kwibuka ko abantu bibeshya kandi bakosa, 
kandi ko Ufite ububasha bwose ari We munara wacu ukomeye wo kudukingira. Igihe cyose 
hakenewe kugobokwa byihuse, tugomba kumva ko urugamba ari urwe. Ubushobozi bwe 
ntibugira imbibe, kandi ahubwo ibigaragara ko bidashoboka bizatuma intsinzi ikomera 
cyane. {AnA 182.5} 

“Mana y’agakiza kacu, udukize.” 

Utubumbire hamwe udukuye mu mahanga, 

Kugira ngo dushime izina ryawe ryera, 

Twishimire ishimwe ryawe” {AnA 183.1} 

lNgoma 16:35. 

Ingabo z’Ubuyuda zagarutse zikoreye iminyago myinshi maze “basubira i Yerusalemu 
banezerewe kuko Uwiteka yabahaye kwishima hejuru y’ababisha babo. Baza i Yerusalemu 
bafite nebelu n’inanga n’amakondera, bajya ku nzu y’Uwiteka.” 2Ngoma 20:27, 28. 
Impamvu yabateraga kwishima yari ikomeye. Mu rwego rwo kumvira itegeko ryari 
ryatanzwe ngo: “Mwitinya, kandi mwe kwiheba, ejo muzabatere kuko Uwiteka ari kumwe 
namwe, . . . ntimuzagomba kurwana, muzahagarare mwireme inteko gusa, mwirebere 
agakiza Uwiteka azabaha,” ibyiringiro byabo byose bari babishyize mu Mana, kandi Imana 
yari yagaragaje ko ari yo gihome cyabo n’umurengezi wabo. (Umurongo wa 17). Ubu 
noneho bashoboraga kuririmba basobanukiwe neza indirimbo Dawidi yahimbye amurikiwe 
n’umwuka ati: {AnA 183.2} 

“Imana ni yo buhungiro bwacu n’imbaraga zacu, 

Ni umufasha utabura kuboneka mu byago no mu makuba. 

Ni cyo gituma tutazatinya naho isi yahinduka, 

Naho imisozi yakurwa ahayo ikajya imuhengeri, 

Naho amazi yaho yahorera aklbirindura, 

Naho imisozi yatigiswa no kwihinduriza kwayo. 

Sela. 

Hariho uruzi, imigende yarwo ishimisha ururembo rw’Imana, Ni rwo Hera hari amahema 
y’Isumbabyose. 

Imana iri hagati muri rwo ntiruzanyeganyezwa, 

Imana izarutabara mu museke 
Abanyamahanga barashakuje, 

Ibihugu by’abami byagize imidugararo, 


122 



Ivuga ijwi ryayo isi irayaga. 

Uwiteka Nyiringabo ari kumwe natwe, 

Imana ya Yakobo ni igihome kirekire kidukingira. 

Sela. 

Nimuze murebe imirimo y’Uwiteka, 

Kurimbura yazanye mu isi. 

Akuraho intambara kugeza ku mpera y’isi, 

Avunagura imiheto, amacumu ayacamo kabiri, 

Amagare ayatwikisha umuriro. 

“Nimworoshye mumenye ko ari jye 
Mana, Nzashyirwa hejuru mu mahanga, 

Nzashyirwa hejuru mu isi.” 

Uwiteka Nyiringabo ari kumwe natwe, 

Imana ya Yakobo ni igihome kirekire 
kidukingira.” {AnA 183.3} 

Zaburi 46. 

“Mana, nk’uko izina ryawe riri, 

Ni ko ishimwe ryawe riri ukageza ku mpera y’isi, 

Ukuboko kwawe kw’iburyo kuzuye gukiranuka. 

Umusozi wa Siyoni unezerwe, 

Abakobwa ba Yuda bishimishwe n’imanza zawe zitabera. 

Muzenguruke Siyoni muwugote, 

Mubare ibihome byawo. 

Mwitegereze cyane inkike zawo, 

Mutekereze inyumba zaho, 

Kugira ngo muzabitekerereze ab’igihe kizaza.” {AnA 184.1} 

Zaburi 48:10-14. {AnA 184.2} 

Kubwo kwizera k’umwami w’Ubuyuda n’ukw’ingabo ze “igitinyiro cy’Imana kiba ku bami 
bose bo muri ibyo bihugu, ubwo bumvaga ko Uwiteka yarwanije ababisha b’Abisirayeli. 
Nuko igihugu cya Yehoshafati kiratuza, kuko Imana ye yamuhaye ihumure impande zose.” 
2Ngoma 20:29, 30. {AnA 184.3} 

IGICE CYA 16 - KURIMBUKA KW’INZU YA AHABU 


Ibibi Yezebeli yari yaragiye atoza Ahabu uhereye mbere hose byaje gukomeza no mu myaka 
yaje gukurikiraho y’ubuzima bwe kandi byera imbuto mu bikorwa by’urukozasoni 
n’urugomo bitakunze kugira ibyo bias nabyo mu mateka yera. “Nta wigeze gusa na Ahabu 
wiguriye gukora ibyangwa n’Uwiteka, yohejwe n’umugore we Yezebeli.” lAbami 21:25. 
{AnA 185.1} 

Ubusanzwe Ahabu wari ufite umutima wo kurarikira, akomejwe kandi ashyigikiwe mu 
gukora ibibi n’umugore we Yezebeli, yari yarakurikije ibyo umutima we mubi 
wamubwiraga kugeza ubwo yaje gutegekwa rwose n’umwuka wo kwikanyiza 
n’umururumba. Ntiyashoboraga kwihanganira umuntu uwo ari we wese wanze kubahiriza 
ibyifuzo bye; ibintu yifuzaga yumvaga rwose afite uburenganzira ko bikwiriye kuba ibye. 
{AnA 186.1} 

Iyi mico yari yaraganje muri Ahabu kandi ikaza kwangiza umutungo w’ubwami bwa 
Isirayeli mu gihe cy’abamusimbuye, igaragarira mu bintu byigeze kubaho igihe Eliya yari 
akiri umuhanuzi muri Isirayeli. Hafi y’ibwami kwa Ahabu hari uruzabibu rw’uwitwa Naboti 
w’i Yezereli. Nuko Ahabu agambirira mu mutima we gutunga urwo ruzabibu, maze ashaka 
kurugura cyangwa gutanga indi sambu ikaba inguranwa yarwo. Yabwiye Naboti ati: “Mpa 
uruzabibu rwawe, kugira ngo ndugire igihambo cy’imboga, kuko ari hafi y’urugo rwanjye, 
nzaguhe urundi ruzabibu rururuta ubwiza; cyangwa washaka, naguha ibiguzi byarwo ku 
ifeza.” {AnA 186.2} 

Naboti yahaye agaciro gakomeye uruzabibu rwe kuko rwari gakondo ya ba sekuruza, bityo 
yanga kuruhara. Nuko Naboti abwira Ahabu ati: “Biragatsindwa n’Uwiteka kuguha gakondo 
ya ba sogokuruza banjye.” Nk’uko amategeko y’Abalewi yabigenaga, nta sambu 
yashoboraga kugurishwa burundu cyangwa ngo iguranwe. Umuntu wese mu Bisirayeli 
yagombaga “yagumanaga akaramata gakondo yo mu muryango wa ba sekuruza.” Kubara 
36:7. {AnA 186.3} 

Kwanga kwa Naboti kwateye uyu mwami wikanyizaga kurwara. “Maze Ahabu ataha afite 
agahinda n’uburakari, kubw’ijambo Naboti w’i Yezereli yamubwiye . . . Nuko aryama ku 
gisasiro cye yerekeye ivure, yanga kugira icyo afungura.” {AnA 186.4} 

Bidatinze Yezebeli amenya ibyabaye, maze arakajwe n’uko hari umuntu wanze kubahiriza 
icyo umwami yasabye, ni ko kubwira Ahabu ngo ashire agahinda n’umubabaro. Yezebeli 
yaravuze ati: “Dorere, ntutegeka ubwami bwa Isirayeli? Byuka ufungure, ushire agahinda. 
Ni jye uzaguha urwo ruzabibu rwa Naboti w’i Yezereli.” {AnA 187.1} 

Ahabu ntiyitaye ku buryo umugore we azakoresha kugira ngo asohoze icyo yifuza, maze 
Yezebeli ahita atangira gushyira mu bikorwa umugambi we mubisha. Nuko yandika 
inzandiko mu izina ry’umwami, azishyiraho kashi y’umwami maze azoherereza abatware 
n’imfura bo mu murwa Naboti yari atuyemo. Izo nzandiko zaragiraga ziti: “Nimutegeke 
abantu biyirize ubusa, maze mushyire Naboti imbere yabo; imbere ye muhashyire abagabo 
babiri b’ibigoryi, bamushinje bati: ‘Watutse Imana n’umwami.’ Nuko muhereko 
mumujyane, mujye kumutera amabuye mumwice.” {AnA 187.2} 

Iryo tegeko ryarubahirijwe. “Nuko abatware bo mu murwa n’ab’imfura b’abanyarurembo 
babigenza uko Yezebeli yabatumyeho, nk’uko yanditse muri izo nzandiko yaboherereje.” 
Maze Yezebeli asanga umwami amusaba guhaguruka agafata rwa ruzabibu Naboti yari 
yaramwimye. Maze Ahabu utari yitaye ku ngaruka bizazana, akurikiza inama y’umugore 
we mu buhumyi nuko aramanuka yihgarurira rwa ruzabibu yifuzaga. {AnA 187.3} 

Ntabwo umwami yemerewe kwishimira ibyo yari abonye binyuze mu buriganya no kumena 
amaraso adacyashwe. “Ubwo ijambo ry’Uwiteka rigera kuri Eliya w’i Tishubi riti: 
“Haguruka umanuke usange Ahabu Umwami w’Abisirayeli utuye i Samariya, ubu ari mu 
ruzabibu rwa Naboti yagiye kuruzungura, umubwire uti ‘Uwiteka aravuze ngo: Ni uko 
urishe urazunguye?” Kandi Uwiteka yongera guha amabwiriza Eliya yo kumubwira ibyago 
bikomeye bizamubaho. {AnA 187.4} 

Umuhanuzi yihutiye gusohoza itegeko ry’Imana. Uwo mwami wahamwaga n’icyaha 
ahuriye n’intumwa y’Uwiteka muri rwa ruzabibu, yavuze amagambo agaragaza ubwoba yari 
afite agira ati: “Urambonye ga, wa mwanzi wanjye we?” {AnA 188.1} 

Eliya wari utumwe n’Uwiteka ntiyatindiganya maze aramusubiza ati: “Ndakubonye koko, 
kuko wiguriye gukora ibyangwa n’Uwiteka. Umva nzakuzanira ibyago ngutsembe rwose, 
nzamara umuhungu wese kuri Ahabu.” Nta mpuhwe zagombaga kugaragazwa. Inzu ya 
Ahabu yose yagombaga gutsembwa burundu. Uwiteka yavugiye mu mugaragu we ati: 
“Nzahindura inzu yawe nk’iya Yerobowamu mwene Nebati, kandi nk’iya Basha mwene 
Ahiya kuko wandakaje, ukoshya Abisirayeli ngo bacumure.” {AnA 188.2} 

Kandi ibya Yezebeli Uwiteka arabihamya ati: “Imbwa zizarira Yezebeli ku nkike z’i 
Yezereli. Uwa Ahabu wese uzagwa mu mudugudu azaribwa n’imbwa; uzagwa ku gasozi 
azaribwa n’inkongoro.” {AnA 188.3} 

Nuko umwami yumvise ubu butumwa buteye ubwoba, “atanyaguza imyambaro ye, yambara 
ibigunira, yiyiriza ubusa, yirirwa aryamye ku bigunira, akagenda abebera. {AnA 188.4} 

“Hanyuma ijambo ry’Uwiteka rigera kuri Eliya w’i Tishubi riramubwira riti: “Ubonye uko 
Ahabu yicishije bugufi imbere yanjye? Kuko yicishije bugufi imbere yanjye sinzamuteza 
ibyo byago ku ngoma ye, ahubwo nzabiteza inzu ye ku ngoma y’umuhungu we.” {AnA 
188.5} 

Hashize imyaka idasaga itatu, umwami Ahabu aratanga, agwa mu maboko y’Abasiriya. 
Umuhungu we Ahaziya wamusimbuye “akora ibyangwa n’Uwiteka, agendana ingeso za se 
n’iza nyina n’iza Yoramu mwene Nebati, woheje Abisirayeli ngo bacumure. Akorera Bali 
akamuramya, akarakaza Uwiteka Imana ya Isirayeli, akurikije ibyo se yakoraga byose” 
lAbami 22:52,53. Ariko kubera ibyaha by’umwami Ahaziya wigomekaga, haje 
gukurikiraho ibihano. Habayeho intambara ikomeye hagati y’Abamowabu n’Abisirayeli 
muri iyo ntambara ahagirira impanuka yashyize ubugingo bwe mu kaga kandi ihamya 
uburyo Imana yari yaramurakariye. {AnA 188.6} 

Ahaziya yahanutse mu idirishya ry’insobekerane ry’icyumba cye cyo hejuru maze 
arakomereka bikomeye. Agize ubwoba bw’ibishobora kuzamubaho, yohereza bamwe mu 
bagaragu be kujya kumuraguriza Balizebubi, ikigirwamana cy’ahitwa Ekuroni, ngo 
bamenye niba azakira cyangwa atazakira. Abantu bizeraga ko ikigirwamana cya Ekuroni 
gishobora gutanga amakuru yerekeye iby’ahazaza kibinyujije mu batambyi bacyo. Abantu 
batabarika bajyaga kukiraguzaho; ariko iby’ahazaza byahavugirwaga n’amakuru 
yahatangirwaga byabaga mu by’ukuri biturutse ku mwami w’umwijima. {AnA 189.1} 

Abagaragu ba Ahazi bahuye n’umuntu w’Imana maze ababwira gusubira ku mwami 
zimushyiye ubutumwa bukurikira: “Mbese icyatumye mujya kuraguza Balizebubi 
ikigirwamana cya Ekuroni, ni uko nta Mana iri muri Isirayeli?’ Icyo ni cyo gitumye Uwiteka 
avuga ngo ‘Ntuzabyuka ku gisasiro uryamyeho, ahubwo uzapfa nta kibuza.” Umuhanuzi 
amaze kuzibwira ubwo butumwa yahise yigendera. {AnA 189.2} 

Abo bagaragu bari bumiwe bihutiye gusubira ku mwami, maze bamusubiriramo amagambo 
y’umuntu w’Imana. Umwami yarabajije ati: “Uwo mugabo muhuye ubabwiye ayo 
magambo, arasa ate?” Baramusubiza bati: “Ni umugabo w’impwempwe nyinshi, kandi yari 
akenyeje umushumi w’uruhu.” Ahaziya ni ko gutera hejuru ati: “Uwo ni Eliya w’i Tishubi.” 
Ahaziya yamenye ko niba uwo muntu wahuye n’intumwa ze ari Eliya koko, ibyago 
byavuzwe bitazabura gusohora. Ashatse uko yahagarika iryo teka yari yaciriwe niba 
bishoboka, yiyemeje gutuma ku muhanuzi Eliya. {AnA 189.3} 

Ahaziya yohereje umutwe w’ingabo mirongo itanu inshuro ebyiri kugira ngo bitere 
umuhanuzi ubwoba, ariko umujinya w’Imana ugera kuri izo ngabo incuro ebyiri 
zirarimbuka. Itsinda rya gatatu ry’abasirikare ryicishije bugufi imbere y’Imana; maze ubwo 

umutware wabo yegeraga intumwa y’Uwiteka, “apfukama imbere ya Eliya, aramwinginga 
ati: ‘Yewe muntu w’Imana ndakwinginze, amagara yanjye n’ay’abantu bawe uko ari 
mirongo itanu akubere ay’igiciro cyinshi.’” {AnA 190.1} 

“Maze marayika w’Uwiteka abwira Eliya ati: “Genda umanukane na we, we kumutinya.” 
Nuko arahaguruka amanukana na we, asanga umwami. Aramubwira ati: “Uwiteka avuze 
ngo mbese icyatumye wohereza intumwa kujya kuraguza Balizebubi ikigirwamana cya 
Ekuroni, ni uko nta Mana iri muri Isirayeli wagisha inama? Nuko ntuzabyuka ku gisasiro 
uryamyeho, uzapfa nta kibuza.” {AnA 190.2} 

Mu gihe cy’ingoma ya se Ahabu, Ahaziya yari yarabonye ibikorwa bitangaje 
by’Isumbabyose. Yari yarabonye ibihamya biteye ubwoba Imana yari yarahaye Isirayeli 
yahakanye Imana byereka uburyo Imana ifata abantu birengagiza amahaame yo mu 
mategeko yayo. Ahaziya yari yarakoze nk’aho uko kuri guteye ubwoba nta kindi kuri cyo 
uretse kuba imigani idafite ishingiro. Aho kugira ngo acishe umutima we imbere y’Uwiteka, 
yari yarakurikiye Bali kandi amaherezo yari yarirunduriye muri ibi bityo bimubera igikorwa 
gikomeye cyo kwihandagaza mu gukora ibibi. Ahazi yaguye mu kwigomeka no kutihana, 
maze aratanga nk’uko ijambo ry’Uwiteka yavugiye muri Eliya ryari riri.” {AnA 190.3} 

Amateka y’icyaha cy’umwami Ahazi ndetse n’igihano yahawe birimo umuburo umuntu 
uwo ari we wese atakwirengagiza ngo abure guhanwa. Muri iki gihe abantu bashobora 
kudapfukamira ibigirwamana by’abapagani, nyamara abantu ibihumbi byinshi basengera 
mu ngoro za Satani nk’uko umwami w’Abisirayeli yabigenzaga. Umwuka wo gusenga 
ibigirwamana wabaye gikwira muri iyi si muri iki gihe, nubwo kubw’imbaraga z’ubuhanga 
buhanitse (siyanse) n’uburezi uwo mwuka wafashe ishusho irushijeho gutunganywa kandi 
ikurura cyane kurusha uko byari bimeze igihe umwami Ahaziya yajyaga kuraguza 
ikigirwamana cya Ekuroni. Umunsi wose uje wongera igihamya kibabaje cy’uko kwizera 
ijambo ry’ubuhanuzi rihamye bigenda bigabanuka kanid mu mwanya w’uko kwizera 
imyizerere ipfuye n’ubupfumu bwa satani bigenda byigarurira intekerezo z’abantu benshi. 
{AnA 190.4} 

Muri iki gihe amayobera yo gusenga kwa gipagani yasimbuwe n’imiryango ikora mu ibanga 
n’uburyo bwo kuvugana n’abapfuye ndetse no gukora ibitangaza binyuze mu nzira zo 
gukorana n’imyuka y’abadayimoni. Gushyirwa ahagaragara k’ubwo buryo kwakiranwa 
ubwuzu n’abantu ibihumbi bitabarika banga kwemera umucyo w’ijambo ry’Imana cyangwa 
umucyo unyuzwa kuri Mwuka Wera. Abizera ibyo gukorana n’imyuka bashobora gukwena 
abapfumu n’abamaji bo mu gihe cya kera, nyamara igihe bayoboka ubucakura bwe 
bwitwikiriye indi sura, umushukanyi ukomeye asekana intsinzi. {AnA 191.1} 


127 



Hariho abantu benshi bagira ubwoba bagahinda umushyitsi kubwo gutekereza inzira 
zikoreshwa mu gukorana n’imyuka, nyamara bene abo bantu bakaba bakururwa n’inzira 
nyinshi zishimishije zo gukorana n’imyuka y’abadayimoni. Abandi bayobywa n’inyigisho 
z’ubuhanga bwa siyansi ya Gikristo kandi bakayobywa n’inyigisho zo gutwarwa no 
kwerekwa byo mu myizerere yemera Imana yubakiye ku bwenge ndetse n’andi madini yo 
mu burasirazuba bw’isi. (AnA 191.2} 

Intumwa zo mu myizerere hafi ya yose ishingiye ku gukorana n’imyuka y’abadayimoni 
zivuga ko zifite ububasha bwo gukiza indwara. Bavuga ko ubwo bubasha babukomora ku 
mashanyarazi, ku mbaraga rukuruzi cyangwa ku mbaraga zihishwe ziri mu ntekerezo 
z’umuntu. Kandi no muri iki gihe cya Gikristo hariho abantu batari bake bajya kuri abo 
bapfumu aho kwiringira ububasha bw’Imana nzima n’ubuhanga bw’abaganga babyigiye. 
Umubyeyi umwe uri iruhande rw’uburiri bw’umwana we urwaye aravuga ati: “Nta kindi 
nakora. Mbese nta muganga uhari wakiza umwana wanjye?” Uwo mubyeyi ni ko kubwirwa 
ibyo gukiza gutangaje kwakoze n’umwe muri ba bavuzi berekwa cyangwa bakoresha 
imbaraga rukuruzi, maze uwo mubyeyi agashyira ako kana ke bene uwo muvuzi, agashyira 
rwose uwo mwana mu biganza bya Satani nk’aho ahagaze iruhande rwe. Akenshi imibereho 
y’ahazaza y’uwo mwana itegekwa n’imbaraga ya Satani kandi biba bisa n’aho bidashoboka 
ko iyo mbaraga yasenywa. {AnA 192.1} 

Imana yari ifite impamvu yo kutishimira ubukozi bw’ibibi bwa Ahaziya. Mbese ni iki Imana 
itari yarakoze kugira ngo yigarurire imitima y ’ Abisirayeli kanid ngo ibatere kuyiringira? Mu 
myaka myinshi Imana yagiye iha ubwoko bwayo ibihamya bitagereranywa by’ineza 
n’urukundo rwayo. Uhereye mu itangiriro, Imana yari yaragiye yerekana ko inezezwa no 
kubana n’abantu. (Imigani 8:31). Imana yagiye ibera umufasha utabura abantu bose 
bayishakana umutima wose. Nyamara ubwo umwami w’Abisirayeli yateraga Imana 
umugongo akajya gushakira ubufasha ku mwanzi gica w’ubwoko bwe, yagaragarije 
abapagani ko yiringira cyane ibigirwamana byabo kurusha uko yiringira Imana yo mu ijuru. 
Muri ubwo buryo, abagabo n’abagore basuzuguza Imana igihe bayete umugongo Soko 
y’imbaraga n’ubwenge bakajya gushakira ubufasha n’inama ku mbaraga z’umwijima. Niba 
umujinya w’Imana warakongejwe bitewe n’igikorwa cya Ahaziya, mbese yaba ifata ite 
abantu umucyo mwinshi nyamara bagahitamo gukurikira inzira nk’iya Ahaziya? {AnA 
192.2} 

Abantu birundurira mu bupfumu bwa Satani bashobora kwiratana inyungu zikomeye 
bakuyemo; ariko se ibi ni byo bihamya ko ibyo bakora bikwiriye kandi birimo amahoro? 
Byagenda bite ubuzima buramutse burambye? Byagenda bite inyungu z’igihe gito zibaye 
zigezweho? Mbese ibyo ku iherezo byazaba ubwishyu bwo kuba umuntu yarirengagije 

ubushake bw’Imana? Amaherezo inyungu zose zigaragara nk’izo zizaba igihombo 
gikomeye cyane. Ntabwo dushobora kurenga ku ruzitiro na rumwe Imana yashyiriyeho 
kurinda ubwoko bwayo imbaraga za Satani ngo tubure guhanwa. {AnA 193.1} 

Kubera ko Ahaziya atari afite umwana w’umuhungu yaje gusimburwa ku ngoma 
n’umuvandimwe we Yehoramu, wategetse imiryango cumi mu gihe cy’imyaka cumi n’ibiri. 
Muri iyo myaka yose, nyina Yezebeli yari akiriho kandi yakomeje kujya yinjiza ibibi bye 
mu mitegekere y’igihugu. Imigenzo yo gusenga ibigirwamana yari igikorwa n’abantu 
benshi. Umwami Yehoramu ubwe “akora ibyangwa n’Uwiteka, icyakora ntiyari ahwanye 
na se na nyina, kuko yashenye inkingi ya Bali se yari yarubatse. Ariko yakomezaga ibyaha 
Yerobowamu mwene Nebati yoheje Abisirayeli ngo bacumure, ntabivemo.” 2Ngoma 3:2, 
3. {AnA 193.2} 

Igihe Yehoramu yari ku ngoma muri Isirayeli ni ho Yehoshafati yatanze maze umuhungu 
wa Yehoshafati, na we witwaga Yehoramu, (2Abami 1:17) 8 yima ingoma mu bwami 
bw’Ubuyuda. Kubwo kurongora umukobwa wa Ahabu na Yezebeli, Yehoramu wo mu 
Buyuda yari afitanye umubano ukomeye n’umwami w’Abisirayeli; bityo ku ngoma ye 
akurikira Bali nk’uko “ab’inzu ya Ahabu babigenzaga.” “Ubwe yari yarubakishije 
ahasengerwa ibigirwamana ku misozi y’u Buyuda, bityo atuma abantu b’i Yerusalemu no 
mu Buyuda bagomera Imana.” 2Amateka 21:6,11. (2Ngoma 21:6,11). {AnA 193.3} 

Umwami w’u Buyuda ntiyemerewe gukomeza ubuhakanyi bwe bukomeye adacyashwe. 
Umuhanuzi Eliya yari atarajyanwa mu ijuru, bityo rero ntiyari gukomeza guceceka mu gihe 
ubwami bw’u Buyuda bwakoraga ibibi nk’ibyari byarateje ubwami bw’amajyaruguru 
guhinduka amatongo. Nuko umuhanuzi Eliya yandikira Yehoramu umwami w’u Buyuda 
urwandiko maze muri rwo uwo mwami w’inkozi y’ibibi asomamo aya amagambo ateye 
ubwoba: {AnA 194.1} 

“Uku ni ko Uwiteka Imana ya sogokuruza Dawidi ivuze, ngo ‘Kuko utagendanye ingeso 
nziza za so Yehoshafati n’iza Asa umwami w’Abayuda, ahubwo ukagendana ingeso 
z’abami b’Abisirayeli, ugasambanisha Abayuda n’abaturage b’i Yerusalemu nk’uko ab’inzu 
ya Ahabu bagenjeje, kandi ukaba warishe abo muva inda imwe mu nda ya so bakurushaga 
kuba beza, none Uwiteka azateza ibyago bikomeye abantu bawe, n’abana bawe n’abagore 
bawe n’ibintu byawe byose. Kandi nawe uzarwara indwara ikomeye mu mara, izatuma 
uzana amagara kuko uzahora uyirwaye.” {AnA 194.2} 

Mu rwego rwo usohoza ubwo buhanuzi “Uwiteka ahagurukiriza imitima y’Abafilisitiya, 
n’Abarabu baringaniye n’Abanyetiyopiya kwanga Yoramu. Batera i Buyuda barahasandara, 
banyaga ibintu byose basanze mu nzu y’umwami n’abahungu be n’abagore be, ntiyasigarana 

n’umwana w’umuhungu n’umwe, keretse Yehohahaziya w’umuhererezi mu bana be. {AnA 
194.3} 

“Hanyuma y’ibyo byose Uwiteka amuteza indwara itavurwa yo mu mara. Nuko hashira 
iminsi, yari amaze imyaka ibiri arwaye indwara ye imuzanisha amagara, aratanga 
atangishijwe n’indwara mbi zikomeye. Ariko abantu be ntibamwosereza imibavu, nk’uko 
boserezaga ba sekuruza be.” “Nuko Yoramu [Yehoramu] aratanga asanga ba sekuruza, 
bamuhamba hamwe na bo mu mudugudu wa Dawidi, maze umuhungu we Ahaziya 
[Yehohahaziya] yima ingoma ye” 2Ngoma 21:12-19; 2Abami 8:24. [AnA 194.4} 

Yehoramu mwene Ahabu yari akiri ku ngoma mu bwami bwa Isirayeli ubwo mwishwa we 
Ahaziya [Yehohahaziya] yimaga ingoma mu bwami bw’u Buyuda. Ahaziya [Yehohahaziya] 
yategetse umwaka umwe gusa, kandi muri icyo gihe kubwo gukoreshwa na nyina Ataliya, 
“wamugiraga inama yo gukora ibibi” “yagendanaga ingeso z’ab’inzu ya Ahabu, agakora 
ibyangwa n’Uwiteka, nk’uko ab’inzu ya Ahabu bagenzaga.” 2Ngoma 22:3,4; 2Abami 8:27. 
Nyirakuru Yezebeli yari akiriho, kandi Ahaziya [Yehohahaziya] arihandagaza yifatanya 
rwose na Yehoramu umwami w’Abisirayeli kandi akaba na nyirarume. {AnA 195.1} 

Bidatinze Ahaziya [Yehohahaziya], umwami w’u Buyuda agira iherezo riteye ribabaje 
cyane. Abari barasigaye bo mu muryango wa Ahabu ni bo “bamugiraga inama zo 
kumurimbuza, se amaze gupfa.” 2Ngoma 22:3,4. Igihe Ahaziya [Yehohahaziya] yari yagiye 
gusura nyirarume i Yezereli, umuhanuzi Elisa yahawe amabwiriza n’Imana yo kohereza 
umwe mu bana b’abahanuzi akajya i Ramotigileyadi maze agasuka amavuta kuri Yehu, 
akamwimika ngo abe umwami wa Isirayeli. Muri icyo gihe ingabo z’Abayuda n’Abisirayeli 
zari zifatanyije mu rugamba rwo kurwanyiriza Abasiriya i Ramotigileyadi. Yehoramu yari 
yakomereye mu ntambara, kandi yari yagarutse i Yezereli maze asiga Yehu ari we ushinzwe 
kuyobora ingabo. {AnA 195.2} 

Ubwo Yehu yasukwagaho amavuta, iyo ntumwa yari yoherejwe na Elisa yaravuze iti: 
“Nkwimikishije amavuta ngo ube umwami w’Abisirayeli, ubwoko bw’Uwiteka.” Amaze 
kumubwira atyo, yihanangiriza Yehu amugezaho inshingano idasanzwe ahawe n’ijuru. 
Uwiteka yavugiye mu kanwa k’uwo muhanuzi ati: “Kandi uzice ab’inzu ya shobuja Ahabu, 
kugira ngo mpore Yezebeli amaraso y’abagaragu banjye b’abahanuzi, n’abandi bagaragu 
b’Uwiteka bose. Ab’inzu ya Ahabu bose bazarimburwa.” 2Abami 9:6-8. {AnA 195.3} 

Ingabo zose zimaze kuvuza amakondera ko Yehu ari we mwami, Yehu yahutiye kujya i 
Yezereli ari naho yatangiriye umurimo we wo kwica abari barahisemo gukomeza gukora 
ibyaha kandi bakabishoramo n’abandi. Yehoramu umwami w’Abisirayeli, Ahaziya 
[Yehohahaziya] umwami w’u Buyuda na Yezebeli nyina w’umwami, ndetse “n’abari 


130 



basigaye mu b’inzu ya Ahabu bose bari i Yezereli, abakuru be bose n’incuti ze z’amagara 
n’abatambyi be” bose yarabishe ntiyasigaza n’umwe. “Abahanuzi ba Bali bose 
n’abamuramyaga bose n’abatambyi be bose,” babaga ku cyicaro Bali yasegerwagaho hafi 
y’i Samariya, bose bicishijwe inkota. Ibigirwamana byose byaramenaguwe kandi 
biratwikwa, ndetse n’ingoro ya Bali igirwa icyavu. “Uko ni ko Yehu yarimbuye Bali 
amukura muri Isirayeli.” 2Abami 10:11,19,28. {AnA 196.1} 

Inkuru ivuga iby’ubu bwicanyi bukomeye yageze kuri Ataliya, umukobwa wa Yezebeli, 
wari ugifite ijambo mu bwami bw’u Buyuda. Ubwo Ataliya yabonaga ko umwana we, 
umwami w’u Buyuda, apfuye, “arahaguruka arimbura urubyar rwose rw’umwami w’inzu 
y’Abayuda.” Muri ubwo bwicanyi bakozwa na Ataliya, abakomoka kuri Dawidi bose 
bashoboraga kwima ingoma baratsembwe, uretse umwe wari umwana muto cyane witwaga 
Yowasi, uwo Yehoshabeyati muka Yehoyada umutambyi mukuru yahishe ibwami mu 
cyumba kirarwamo cy’ubuturo bwera. Uwo mwana yamaze imyaka itandatu ahishwe mu 
nzu y’Imana kandi Ataliya ni we wari ku ngoma muri icyo gihugu. 2Ngoma 10:11,19,28. 
{AnA 196.2} 

Icyo gihe kirangiye, “Abalewi n’Abayuda bose” (2Ngoma 23:8) bifatanya na Yehoyada 
umutambyi mukuru bambika umwana Yowasi ikamba ry’ubwami bamusiga n’amavuta 
ndetse baramusingiza nk’umwami wabo. “Maze bakoma mu mashyi baravuga bati: 
‘Umwami aragahoraho.’” 2Abami 11:12. {AnA 197.1} 

“Ataliya yumvise urusaku rw’abantu birukanka kandi bahimbaza umwami asanga abantu 
mu nzu y’Uwiteka.” 2Ngoma 23:12. “Yitegereje abona umwami ahagaze ku nkingi 
y’umwami mu muryango, n’abatware n’abavuza amakondera begereye umwami, 
n’abaririmbyi nab o bacuranga ibintu bivuga, batera indirimbo z’ishimwe.” {AnA 197.2} 

“Nuko Ataliya ashishimura imyambaro ye, avuza induru ati: ‘Ubugome! Ubugome!”’ 
2Abami 11:14. Ariko Yehoyada ategeka abatware gufata Ataliya ndetse n’abamukurikiira 
bose bakabasohora mu nzu y’Uwiteka maze bakabajyana aho babicira. {AnA 197.3} 

Uko ni ko umuntu uheruka wo mu nzu ya Ahabu yarimbutse. Ibibi bikomeye byari 
byarakozwe bitewe no kwifatanya na Yezebeli byaje gukomeza kugeza ubwo umuntu wa 
nyuma mu bamukomotseho yarimburiwe. Ndetse no mu bwami bw’u Buyuda aho gusenga 
Imana nyakuri kutari kwarigeze kwirengagizwa ku mugaragaro, Ataliya yari yarageze ku 
ntego yo gushuka benshi. Ataliya umwamikazi wari waranze kwihana akimara kwicwa 
“abantu bose baherako bajya mu ngoro ya Bali barayisenya; ibyotero bye n’ibishushanyo 
bye barabimenagura rwose; Matani umutambyi wa Bali bamwicira imbere y’ibyotero.” 
2Ngoma 23:18. {AnA 197.4} 

Haje gukurikiraho ivugurura. Abagize uruhare mu gukomera amashyi umwami Yowasi bari 
basezeranye isezerano rikomeye ko “bazaba abantu b’Uwiteka.” Noneho ubwo ibibi 
byazanwaga n’umukobwa wa Yezebeli byari bimaze gukurwa mu bwami bw’u Buyuda, 
kandi n’abatambyi ba Bali bamaze kwicwa n’ingoro yabo imaze gusenywa, “abantu bose 
bo mu gihugu baranezerwa; umurwa uratuza.” 2Ngoma 23:16, 21. {AnA 197.5} 

IGICE CYA 17 - GUHAMAGARWA KWA ELISA 


Imana yari yarategetse Eliya gusiga undi muntu amavuta akaba umuhanuzi mu cyimbo cye. 
Imana yari yaravuze iti: “Kandi na Elisa mwene Shafati . . . uzamusukeho amavuta, abe 
umuhanuzi mu cyimbi cyawe.” (lAbami 19:16). Mu kumvira iri tegeko, Eliya yagiye 
gushaka Elisa. Ubwo Eliya yerekezaga mu majyaruguru, mbega uburyo ibintubyari 
byarahindutse ugereranyije n’uko byaribimeze mu gihe gito cyari gishize! Mu gihe cyari 
gishize igihugu cyri cyarumagaye, uturere duhingwa tutarangwamo imyaka kuko nta kime 
cyangwa imvura byari byarigeze bigwa mu gihe cy’imyaka itatu n’igihe. Ariko noneho, 
ibyatsi byari biri kumera mu mpande zose nk’aho bishaka gusiba icyuho cy’igihe cy’amapfa 
n’inzara. {AnA 198.1} 

Se wa Elisa yari umuhinzi-mworozi w’umukungu. Umuryango we wabarizwaga mu 
miryango itarigeze ipfukamira Bali mu gihe cy’ubuhakanyi bwasaga n’ubwabaye gikwira. 
Umuryango wari ahantu Imana yubahirwaga kandi kubahiriza ukwizera kwa Isirayeli ya 
kera ni byo byagengaga imibereho yabo ya buri munsi. Imyaka y’ubuto bwa Elisa yayimaze 
mu muryango umeze utyo. Muri ubwo buzima bw’icyaro butuje, aho yigishirizwaga 
n’Imana ndetse n’ibyaremwe kandi agatozwa ikinyabupfura no kugira imirimo 
y’ingirakamaro akora, yabashije gutozwa imico yo kwicisha bugufi no kumvira ababyeyi be 
n’Imana bityo ibyo bimufasha kuba umuntu ukwiriye gukora inshingano yo hejuru yajyaga 
kuzakora hanyuma. {AnA 198.2} 

Guhamagarirwa kuba umuhanuzi kwa Elisa kwamugezeho igihe yari kumwe n’abagaragu 
ba se ari mu murima ahinga. Yahingaga umurima wari hafi cyane y’iwabo. Yari afite 
ubushobozi bwo kuba umuyobozi w’abandi bantu kandi akagira kwicisha bugufi k’umuntu 
witeguye gukorera abandi. Nyamara nubwo yari umunyambaraga kandi ushikama [ku 
murimo], yari afite umwuka wo gutuza n’ubugwaneza. Yari inyangamugayo, impfura, 
umwizerwa kandi yakundaga Imana ndetse akayubaha. Muri iyo mirimo icishije bugufi 
yakoraga buri munsi yahakuye imbaraga zo kugira umugambi uhamye ndetse n’imico 
itunganye, agahora yunguka ubuntu no kumenya. Igihe yafatanyaga na se mu nshingano 
z’ubuzima bwo mu rugo, yagendaga yiga gukorana n’Imana. {AnA 199.1} 

Kubwo kuba inyangamugayo mu bintu byoroheje, Elisa yiteguraga guhabwa inshingano 
zikomeye. Binyuze mu byo yahuraga na byo buri munsi, yabashije kuba umuntu ukwiriye 
gukora umurimo wagutse ndetse ukomeye. Yize gukorera abandi; kandi mu kwiga ibyo, 
yamenye no gutanga amabwiriza ndetse no kuyobora. Ubuzima bwe ni icyigisho ku bantu 
bose. Nta muntu n’umwe wamenya umugambi Imana imufitiye mu byo imunyuzamo, ariko 
abantu bose bashobora kumenya badashidikanya ko kuba indahemuka mu bintu bito ari 

igihamya cy’uko umuntu akwiriye gukora inshingano zikomeye kurutaho. Ikintu cyose 
umuntu akora mu buzima gihishura imico ye, kandi umuntu wigaragariza mu tuntu duto ko 
ari “umukozi udakwiriye kugira ipfunwe” ashobora guhabwa icyubahiro n’Imana agahabwa 
inshingano yo hejuru. (2Timoteyo 2:15). {AnA 199.2} 

Umuntu wibwira ko gukora inshingano nto ntacyo bimaze aba yigaragaje ubwe ko 
adakwiriye gukora mu mwanya uruseho w’icyubahiro. Ashobora kwitekereza ko yujuje 
ibyangombwa rwose byo gukora inshingano zagutse; ariko Imana yo ireba kure birenze 
ibigaragara inyuma. Nyuma yo kugenzurwa no kugeragezwa, bene uwo muntu yandikirwa 
uru ngo: “Wapimwe mu gipimo usangwa udashyitse.” Kutaba inyangamugayo kwe ni we 
kugarukaho. Ntabwo ashobora kubona ubuntu, ubushobozi n’imbaraga by’imico kuko 
bibonerwa mu kwitanga utizigamye. {AnA 200.1} 

Bitewe n’uko baba ntaho baba bahurira mu buryo butaziguye n’imirimo y’iby’iyobokamana, 
abantu benshi bibwira ko imibereho yabo ntacyo imaze, ndetse ko nta cyo bakora kubwo 
guteza imbere ubwami bw’Imana. Iyaba babashaga gukora ikintu gikomeye mbega uburyo 
bagikora bishimye! Nyamara bitewe n’uko bashobora kugira icyo bakora mu bintu bito gusa, 
bibwira ko bafite urwitwazo rwo kutagira icyo bakora. Muri ibyo baribeshya. Umuntu 
ashobora kuba akora umurimo w’Imana rwose kandi yibereye mu mirimo isanzwe, mu 
nshingano ze za buri munsi: atema ibiti, akubura imbuga cyangwa ahinga. Umubyeyi urerera 
umwana mu nzira ya Kristo aba akorera Imana rwose kimwe n’umugabura uri ku ruhimbi. 
{AnA 200.2} 

Abantu benshi bifuza kugira impano idasanzwe bakoresha umurimo utangaje mu gihe 
birengagiza inshingano ziri imbere yabo kandi kuzisohoza byajyaga gutuma ubuzima buba 
nk’umubavu uhumura neza. Nimutyo bene abo bantu bakore inshingano ziri imbere yabo. 
Ntabwo kugera ku cyo ugambiriye bishingiye cyane ku mpano ufite nko ku muhati 
n’ubushake ukorana. Ntabwo kugira impano z’agatangaza ari byo bitubashisha gukora 
umurimo ushimwa, ahubwo tubibashishwa no gukora inshingano zacu za buri munsi 
tuzishyizeho umutima, tunezerewe, tutabihatiwe kandi tugamije kugubwa neza kw’abandi. 
Mu murimo ucishije bugufi cyane hashobora kuboneka kuba ikirangirire nyakuri. 
Inshingano zoroheje zisanzwe kandi zikoranwe ubunyangamugayo bwuzuye urukundo, ni 
nziza mu maso y’Imana. {AnA 200.3} 

Ubwo Eliya yayoborwaga n’Imana gushaka umusimbura, yanyuze ku murima Elisa 
yahingagamo maze aramusanga anaga umwitero we ku ntugu z’uwo musore. Mu gihe 
cy’amapfa, umuryango wa Shafati (se wa Elisa) wari uzi neza umurimo n’inshingano bya 
Eliya, maze noneho Umwuka w’Imana yumvisha umutima wa Elisa icyo igikorwa 

cy’umuhanuzi gisobanuye. Kuri Elisa yumvise ko icyo ari ikimenyetso cy’uko Imana 
imuhamagariye gusimbura Eliya. {AnA 201.1} 

“Maze Elisa asiga inka aho, arirukanka akurikira Eliya, aramubwira ati: ‘Ndakwinginze reka 
mbanze njye guhoberana na data na mama, mbone kugukurikira.’” Eliya ni ko kumusubiza 
ati: “Subirayo, hari icyo ngutwaye?” Ntabwo uko kwari ukumwirukana ahubwo cyari 
ikigeragezo cyo kwizera. Elisa yaombaa kureba icyo bimusaba- akihitiramo kwemera 
cyangwa kwanga iryo hamagarwa. Iyo ibyifuzo bye byomatana n’umuryango we n’ibyiza 
awufitemo, yari afite umudendezo wo kwigumira iwabo. Nyamara Elisa yasobanukiwe neza 
icyo iryo hamagarwa risobanuye. Yari azi neza ko iryo hamagara riturutse ku Mana, bityo 
ntiyashidikanya kuryumvira. Nta nyungu n’imwe y’iby’isi yajyaga kumutera kwanga 
amahirwe yo kuba intumwa y’Imana cyangwa ngo acikwe n’amahirwe yo kwifatanya 
n’umugaragu wayo Eliya. Nuko “yenda inka ebyiri arazica, atekesha inyama ibiti 
by’imitambiko yazo, agaburira abantu, bararya. Aherako arahaguruka, akurikira Eliya, 
akajya amukorera.” lAbami 19:21. Nta gushidikanya, yahise asiga umuryango yari 
akunzwemo cyane, ajya gufasha umuhanuzi mu buzima atari azi aho bwerekeza yabagamo. 
{AnA 201.2} 

Iyo Elisa abaza Eliya icyo yitezweho gukora, (umurimo itezweho kuzakora), Eliya aba 
yaramusubije ati: ‘Imana ni Yo ibizi; izabikumenyesha. Nutegreza Uwiteka, azasubiza 
ibibazo wibaza byose. Niba ubona ufite igihamya cy’uko Imana yaguhamagaye, ushobora 
kujyana nanjye. Menya ubwawe ko Imana ari yo inshoreye, kandi ko ijwi ryayo ari ryo 
wumva. Niba ubona ko ibintu byose nta gaciro bifite kugira ngo uhabwe ubuntu bw’Imana, 
ngwino.’ Igisubizo Kristo yahaye umusore w’umutware wamubajije ati: “Mwigisha mwiza, 
nkore cyiza ki, ngo mpabwe ubugingo buhoraho,” gihwanye n’umuhamagaro wageze kuri 
Elisa. Kristo yasubije wa musore ati: “Nushaka kuba utunganye rwose, genda ugurishe ibyo 
utunze, maze uhe abakene, ni bwo uzagira ubutunzi mu ijuru, uhere ko uze unkurikire.” 
Matayo 19:16,21. {AnA 202.1} 

Elisa yemeye irarika ryo gukora umurimo, ntiyigera asubiza amaso inyuma ngo arebe 
ibinezeza n’ibyiza yari asize. Igihe wa musore w’umutware yumvaga amagambo y’Umukiza 
yagiye “afite agahinda; kuko yari afite ubutunzi bwinshi.” Matayo 19:22. Ntabwo uyu 
musore yashakaga kwitanga. Urukundo yakundaga ubutunzi bwe rwarutaga urwo 
yakundaga Imana. Kubwo kwanga kureka byose kubwa Kristo, yagaragaje ubwe ko 
adakwiriye umwanya mu mu murimo w’Umukiza. {AnA 202.2} 

Guhamagarirwa gushyira byose ku gicaniro kubw’umurimo w’Imana kugera ku muntu 
wese. Ntabwo twese duhamagarirwa gukora nk’uko Elisa yakoze, kandi nta nubwo twese 
dutegekwa kugurisha ibyo dufite byose; ahubwo Imana idusaba gushyira umurimo wayo ku 

mwanya wa mbere mu buzima bwacu, ntitugire umunsi twemera ko wira tutagize icyo 
dukora giteza imbere umurimo wayo ku isi. Ntabwo Imana yiteze ko abantu bose bayikorera 
umurimo umwe. Umuntu umwe ashobora guhamagarirwa kuvuga ubutumwa mu gihugu 
cy’amahanga; undi ashobora gusabwa gutanga ku mutungo we kugira ngo ashyigikire 
umurimo wo kwamamaza ubutumwa bwiza. Imana yemera ituro rya buri wese. Icy’ingenzi 
ni ukwitanga k’ubugingo n’ibyo burangamira byose. Abitanga muri ubu buryo bazumva 
kandi bumvire ihamagara ry’ijuru. {AnA 202.3} 

Umuntu wese ugabana ku buntu bwe Uwiteka amuha umurimo agomba gukorera abandi. 
Buri wese ku giti cye agomba guhagarara mu mwanya we avuga ati: “Ndi hano, ntuma.” 
Umuntu yaba umugabura w’Ijambo ry’Imana, yaba umuganga, yaba umucuruzi cyangwa 
umuhinzi-mworozi, yaba umunyamwuga cyangwa umukanishi, afite inshingano yahawe. 
Umurimo we ni ukugaragariza abandi ubutumwa bwiza bw’agakiza kabo. Ikintu cyose 
akora gikwiriye kuba uburyo butuma agaragariza abandi ubutumwa bwiza bw’agakiza kabo. 
{AnA 203.1} 

Ku ikubitiro, ntabwo Elisa yasabwe gukora umurimo ukomeye; inshingano zoroheje 
zisanzwe ni zo yakomeje gukora. Avugwaho ko yasukaga amazi mu biganza bya shebuja 
Eliya. Yari afite ubushake bwo gukora ikintu cyose Uwiteka ategetse, kandi ku ntambwe 
yose yigaga ibyigisho byo kwicisha bugufi no gukora. Nk’umuntu wihariye wunganiraga 
umuhanuzi, Elisa yakomeje kugaragaza ubudahemuka mu tuntu duto ari na ko kubwo kugira 
umugambi umwongera imbaraga, yitangiye gukora inshingano Imana yamuhaye. {AnA 
203.2} 

Ntabwo ubuzima bwa Elisa amaze kwifatanya na Eliya bwabuze guhura n’ibigeragezo. 
Yahuye n’ibigeragezo byinshi cyane; ariko igihe cyose habaga hari ibikomeye byihutirwa 
cyane yishingikirizaga ku Mana. Yageragereshejwe gutekereza ku muryango yari yarasize, 
nyamara ntiyigeze yita kuri icyo kigeragezo. Ubwo yari amaze gutangira uwo murimo, 
yiyemeje kudasubira inyuma, kandi mu bishuko n’ibigeragezo yagaragaje kuba indahemuka 
ku cyizere yagiriwe. {AnA 203.3} 

Ubugabura bukubiyemo ibirenze kubwiriza ijambo ry’Imana. Busobanuye gutoza abasore 
nk’uko Eliya yatoje Elisa, ukabakura mu mirimo yabo isanzwe maze ukabaha inshingano 
bagomba gukora mu murimo w’Imana. Ku ikubitiro ubaha inshingano nto, maze uko 
bagwiza imbaraga n’ubunararibonye ukabaha inshingano zagutse. Mu murimo w’Imana hari 
abantu bafite kwizera kandi basenga bashobora kuvuga bati: “Uwahozeho uhereye mbere 
na mbere, uwo twumvise, uwo twiboneye n’amaso yacu, kandi uwo twitegereje, intoki zacu 
zikamukoraho, ni we Jambo ry’ubugingo; . . . Ibyo twabonye tukabyumva, ni byo 
tubabwira.” lYohana 1:1-3. Abakozi b’abasore bataragira uburambe bakwiriye gutorezwa 

mu mirimo isanzwe bakorana n’abagaragu b’Imana bafite ubunararibonye. Nibakorana 
batyo, abasore baziga kwikorera imitwaro. {AnA 204.1} 

Abantu biyemeza gutoza aba bakozi bakiri bato baba bakora umurimo mwiza cyane. 
Uwiteka ubwe afatanya n’imihati yabo. Kandi abasore babwiwe ijambo ryo kwitanga, kandi 
bagize amahirwe yo yo gukorana mu buryo bwa bugufi n’abakozi bitanze kandi bubaha 
Imana, bakwiriye kungukira byinshi cyane muri ayo mahirwe baba bafite. Imana yabahaye 
icyubahiro ubwo yabatiranyirizaga gukora umurimo wayo kandi ikabashyira ahantu 
bashobora kunguka ibyangombwa bituma baba bakwiriye uwo murimo, ndetse bakwiriye 
kwicisha bugufi, bakaba abiringirwa, bakumvira kandi bakagira ubushake bwo kwitanga. 
Iyo bumviye ubushake bw’Imana, bagakurikiza amabwiriza yayo kandi bagahitamo ko 
abagaragu bayo bababera abajyanama, bazakuza ubutungane, babe abantu bafite amahame 
ahanitse bagenderaho kandi bashikamye, abo Imana ishobora guha inshingano. {AnA 
204.2} 

Ubutumwa bwiza nibwamamazwa mu butungane bwabwo, abantu bazahamagarwa bave mu 
buhinzi no mu mirimo isanzwe y’ubucuruzi itwara intekerezo z’abantu cyane kandi 
bazigishwa kubwo gukorana n’abafite ubunararibonye. Igihe bazaba biga gukora nk’uko 
bikwiriye, bazamamazanya ukuri imbaraga. Kubw’ibikorwa bitangaje by’ubuntu bw’Imana, 
imisozi y’ibigoranye izakurwaho itabwe mu nyanja. Ubutumwa busobanuye byinshi ku 
batuye isi buzumvikana kandi busobanuke. Abantu bazamenya icyo ukuri ari cyo. Umurimo 
uzarushaho kujya mbere kugeza ubwo isi yose izaba imaze kuburirwa maze imperuka 
ihereko ize. {AnA 205.1} 

Nyuma yo ghamagarwa kwa Elisa, yakoranye na Eliya imyaka myinshi, kandi buri munsi 
uwo musore yagendaga arushaho kunguka kwitegura umurimo we. Eliya yari yarabaye 
igikoresho cy’Imana cyo kurimbura ibibi bikomeye. Gusenga ibigirwamana kwari 
kwarashyigikiwe na Ahabu ndetse n’umupaganikazi Yezebeli kandi kwari kwaraushije 
ishyanga ryose, kwari kwararimbuwe. Abahanuzi ba Bali bari barishwe. Abisirayeli bose 
bari barakangaranye bikomeye, kandi benshi bagendaga bagaruka kuri gahunda yo kuramya 
Imana. Nk’umusimbura wa Eliya, kubwo kwigishanya ubwitonzi no kwihangana, Elisa 
yagombaga gushishikarira kuyobora Isirayeli mu nzira nziza. Gukorana na Eliya 
(umuhanuzi ukomeye cyane wabayeho kuva mu gihe cya Mose) kwe kwamuteguriye gukora 
umurimo yari agiye gukomeza gukora wenyine. {AnA 205.2} 

Muri iyo myaka Elisa yari afatanyije umurimo na Eliya, uko ibihe byahaga ibindi Eliya 
yajyaga ahamagarirwa kurwanya ibibi akabyamagana mu buryo bukomeye. Igihe Ahabu 
wari inkozi y’ibibi yigaruriraga uruzabibu rwa Naboti, ijwi rya Eliya ni ryo ryahanuye akaga 
kazagwira Ahabu ndetse no kurimbuka kw’ab’inzu ye. Nyuma y’urupfu rwa se Ahabu ubwo 

Ahaziya yateraga Imana ihoraho umugongo akayoboka Balizebubi, ikigirwamana cya 
Ekuroni, ijwi rya Eliya ni ryo ryongeye kumvikana arwanya ibyo mu buryo bukomeye. 
{AnA 205.3} 

Mu gihe cy’ubuhakanyi bwa Isirayeli amashuri y’abahanuzi yari yarashinzwe na Samweli 
yari yarahagaze arasenyuka. Eliya ni we wongeye kubyutsa ayo mashuri, ategurira abasore 
uburyo bwo kubona uburere bwajyaga kubageza ku kwerereza amategeko y’Imana no 
kuyubahisha. Atatu muri ayo mashuri ni yo avugwa. Rimwe ryari i Gilugali, irindi ryari i 
Beteli naho irindi rikaba i Yeriko. Mbere y’uko Eliya ajyanwa mu ijuru, we na Elisa basuye 
ayo mashuri. Ubwo yasuraga ayo mashuri, uwo muhanuzi w’Imana yabasubiriragamo 
ibyigisho yabaga yarabigishije ubushize. By’umwihariko, yabigishaga ibyerekeye 
amahirwe yabo akomeye yo gukoemza kubaha Imana yomu ijuru bakayibera indahemuka. 
Ikindi kandi, yacengezaga mu ntekerezo zabo akamaro ko kureka kwiyorishya kukaranga 
ikintu cyose cyo mu burere bwabo. Muri ubu buryo honyine ni ho bashoboraga kwakira 
imico y’ijuru kandi bakajya gukora bakurikije inzira z’Uwiteka. {AnA 206.1} 

Ubwo Eliya yabonaga ibyagerwagaho kubera ayo mashuri umutima we warishimaga cyane. 
Ntabwo umurimo w’ubugorozi wari urangiye, ariko Eliya yashoboraga kubona mu gihugu 
cyose igihamya cyemeza ibyo Uwiteka yari yaravuze ati: “Ariko rero nzaba nsigaranye 
abantu ibihumbi birindwi mu Isirayeli, batapfukamiye Bali, ntibamusome.” lAbami 19:18. 
{AnA 206.2} 

Ubwo Elisa yaherekezaga umuhanuzi Eliya igihe yajyaga gusura ayo mashuri ava kuri 
rimwe ajya ku rindi, ukwizera kwe n’icyemezo yari yarafashe byongeye kugeragezwa. 
Ubwo bari I Gilugali, ndetse n’I Beteli n’I Yeriko, umuhanuzi Eliya yasabye Elisa gusubira 
inyuma. Eliya yaramubwiye ati: “Ndakwinginze sigara hano kuko Uwiteka antumye i 
Beteli.” Ariko mu mirimo yakoraga mbere yo kuyobora inka zihinga, Elisa yari yarize 
kutarambirwa cyangwa ngo acike intege, bityo noneho kuba yari yariyemeje gukora izindi 
nshingano, ntiyashoboraga guteshurwa ku mugambi we. Ntiyajyaga gutandukanywa na 
shebuja igihe cyose yari agifite amahirwe yo kugira ibindi amwungukiraho bituma yuzuza 
ibyangombwa bimubashisha umurimo we. Ihishurwa ry’uko Eliya agiye kuzamurwa mu 
ijuru ryari ryamenyeshejwe abigishwa be bo mu mashuri y’abana b’abahanuzi, ndetse 
by’umwihariko bimenyeshwa Elisa ariko Eliya we ntiyari abizi. Noneho uwo mugaragu 
w’umuntu w’Imana wari ugeragereshejwe gusigara, yakomeje kuba hafi ya shebuja. Inshuro 
zose yasabwaga gusigara yarasubizaga ati: “Nkurahiye Uwiteka uhoraho n’ubugingo 
bwawe, sinsigara.” {AnA 206.3} 

“Nuko barajyana bombi_ariko ubwabo bombi bageze kuri Yorodani, barahagarara. Eliya 

yenda umwitero we, arawuzinga awukubita amazi yigabanyamo kabiri, amwe ajya ukwayo 


138 



ayandi ukwayo, bombi bambukira ahumutse. Bageze hakurya Eliya abwira Elisa ati “Nsaba 
icyo ushaka cyose, ndakigukorera ntaratandukanywa nawe” {AnA 207.1} 

Ntabwo Elisa yasabye icyubahiro cy’isi, cyangwa ngo asabe umwanya wo hejuru mu 
bakomeye bo ku isi. Icyo yifuje cyane cyari urugero runini rwa Mwuka Imana yari 
yarasesekaje ku wari ugiye kubahishwa kujyanwa mu ijuru. {AnA 207.2} 

Elisa yari azi ko uretse Mwuka w’Imana wenyine, nta kintu cyajyaga kumubashisha kuba 
umuntu ukwiriye gukora mu mwanya Imana yari yaramuhamagariye kuzuza muri Isirayeli, 
ni ko gusaba ati: “Ndakwinginze ngada imigabane ibiri y’umwuka wawe.” {AnA 207.3} 

Kuri uko gusaba kwa Elisa, Eliya yaramusibije ati: “Uransaba ikiruhije cyane. Icyakora 
numbona nkigukurwaho birakubera bityo, ariko nutambona si ko biri bube.” Bakigenda 
baganira haboneka igare ry’umuriro n’amafarashi y’umuriro, irabatandukanya. Nuko Eliya 
ajyanwa mu ijuru muri serwakira.” Soma 2Abami 2:1-11. {AnA 207.4} 

Eliya ahagarariye abera bazaba bakiri bazima ku isi ubwo Kristo azaba agarutse, kandi 
“bazahindurwa mu kanya nk’ako guhumbya, ubwo impanda y’imperuka izavuga,” 
bakajyanwa mu ijuru badasogongeye urupfu. (2Abakorinto 15:51,52). Hafi y’iherezo 
ry’umurimo wa Kristo ku isi, Eliya yemerewe guhagararana na Mose iruhande rw’Umukiza 
ku musozi Yesu yahindukiyeho ishusho irabagirana, kugira ngo ahagararire abazajyanwa 
mu ijuru nkawe badasogongeye urupfu. Abo bari barahawe ikuzo abigishwa bababonyemo 
ishusho nto igaragaza uko ubwami buzabamo abacunguwe buzaba bumeze. Babonye Yesu 
yambaye umucyo w’ijuru; kandi bumvise “ijwi rivugira mu gicu” (Luka 9:35), rihamya ko 
Yesu ari Umwana w’Imana. Babonye Mose wari uhagarariye abazazurwa ubwo Kristo 
azaba agarutse; kandi aho hari hahagaze na Eliya wari uhagarariye abazahindurwa 
bakamburwa umubiri upfa bakambikwa kudapfa ndetse bakajyanwa mu ijuru batigeze bapfa 
ku iherezo ry’amateka y’isi. {AnA 208.1} 

Ubwo yari mu butayu yigunze ari wenyine kanid yacitse intege, Eliya yari yaravuze ko 
arambiwe kubaho kandi asaba ko ibyiza ari uko yakwipfira. Nyamara Imana mu mbabazi 
zayo ntiyakurikije ibyo avuze. Hari hakiri umurimo ukomeye Eliya yagombaga gukora; 
kandi igihe umurimo we wari urangiye, ntiyagombaga gupfira mu bwigunge no gucika 
intege. Ntabwo icyo yari agenewe kwari ukumanuka ajya mu gituro, ahubwo kwari 
ukuzamukana n’abamarayika b’Imana akajya imbere y’ikuzo ryayo. {AnA 208.2} 

“Elisa abibonye arataka ati: “Data, data, wabereye Isirayeli amagare n’amafarashi!” Nuko 
ntiyongera kumubona ukundi. Maze afata umwambaro we awutanyaguramo kabiri. 
Atoragura n’umwitero Eliya ataye asubirayo, ageze ku nkombe ya Yorodani arahagarara. 
Yenda wa mwitero Eliya ataye awukubita amazi, aravuga ati: “Uwiteka Imana ya Eliya iri 

he?” Amaze gukubita amazi, yigabanyamo kabiri amwe ajya ukwayo, ayandi ukwayo. Elisa 
aherako arambuka. Maze ba bana b’abahanuzi b’i Yeriko bari bamwitegeye, bamubonye 
baravuga bati: “Umwuka wa Eliya ari muri Elisa.” Nuko baza kumusanganira, bamugezeho 
bamwikubita imbere.” 2Abami 2:12-15. {AnA 208.3} 

Iyo mu buntu bwayo Imana ibonye ko bikwiriye ko ikura mu murimo wayo abo yahaye 
ubwenge, ifasha kandi igakomeza ababasimbura igihe bayisanze ngo ibafashe kandi 
bakagendera mu nzira zayo. Bashobora no kuba abanyabwenge cyane kurusha abo 
basimbuye kuko bashobora kungukira ku byababayeho kandi bakigira ku makosa bakoze. 
{AnA 209.1} 

Kuva ubwo Elisa ajya mu mwanya wa Elisa. Uwari warabaye umwizerwa mu bintu 
byoroheje yagombaga kugaragaza ko ari indahemuka no mu byinshi. {AnA 209.2} 

IGICE CYA 18 - GUHUMANURWA KW’AMAZI 


Mu bihe by’abakurambere ikibaya cyo ku ruzi rwa Yorodani cyari “kinese hose hose ... 
kandi cyari kimeze nka ya ngobyi y’Uwiteka.” Muri icyo kibaya cyiza ni ho Loti yahisemo 
guturaubwo yashingaga ihema rye ahateganye n’i Sodomu. Itangiriro 13:10,12. Igihe imijyi 
yo muri icyo kibaya yarimburwaga, akarere kagikikije kaje guhinduka ikidaturwa, kandi 
kuva ubwo haza kuzaba umugabane umwe w’ubutayu bwa Yudeya. {AnA 209.3} 

Igice kimwe cy’icyo kibaya cyaje gusigara kirimo amasoko n’utugezi dutuma haba 
ibinyabuzima kugira ngo binezeze umuntu. Muri iki kibaya cyari gikungahaye kirimo 
imirima y’ibinyampeke n’amashyamba y’ibiti by’ingazi binini n’ibindi biti byera imbuto, ni 
ho ingabo z’Abisirayeli zari zarabambye amahema yazo nyuma yo kwambuka Yorodani, 
kandi ni ho zari zaraganuriye bwa mbere ku mbuto zera mu Gihugu cy’Isezerano. Imbere 
yabo hari hahagaze inkike z’i Yeriko. Yeriko yari igihome gikomeye cy’abapagani kandi 
akaba ari ho hari ihuriro ryasengerwagaho ikigirwamana Ashitoreti. Mu gusenga iki 
kigirwamana hakorwaga imihango mibi cyane kandi y’urukozasoni irenze indi yakorwaga 
yose mu Banyakanani. Bidatinze inkike za Yeriko zaje gusenywa kandi abayituriye baricwa, 
ndetse igihe yasenyukaga hatanzwe itangazo rikomeye cyane Abisirayeli bose bumva 
ryagiraga riti: “Umuntu uzahaguruka akajya kubaka uyu mudugudu w’I Yeriko, avumwe 
imbere y’Uwiteka. Igihe azubaka urufatiro rwaho, azapfushe imfura ye; n’igihe azahaterera 
inzugi z’amarembo azapfushe umuhererezi.” Yosuwa 6:26. {AnA 210.1} 

Hashize imyaka magana atanu. Aho hantu hakomeje kuba amatongo kuko hari haravumwe 
n’Imana. Ndetse n’amasoko yatembaga muri icyo gice cy’icyo kibaya yagezweho 
n’ingaruka z’uwo muvumo. Nyamara mu gihe cy’ubuhakanyi bw’umwami Ahabu, ubwo 
binyuze mu mbaraga za Yezebeli gusenga Ashitoreti byongeye kubyutswa, Yeriko, wa 
murwa wasegengerwagamo Ashitoreti kera waje gusanwa ariko umwubatsi wawo 
bimutwara ikiguzi giteye ubwoba. Uwitwa Hiyeli w’i Beteli “yubaka i Yeriko. Igihe 
yubakaga urufatiro, apfusha umwana we w’imfura witwaga Abiramu; ashinze ibikingi 
by’amarembo, apfusha umuhererezi we witwaga Segubu, nk’uko Uwiteka yari yavuze, 
abivugiye mu kanwa ka Yosuwa mwene Nuni.” lAbami 16:34. {AnA 210.2} 

Hafi y’I Yeriko, hagati mu dushyamba tw’ibiti byera imbuto, hari rimwe mu mashuri 
y’abahanuzi, kandi nyuma yo kujyanwa mu ijuru kwa Eliya ni ho Elisa yagiye. Igihe Elisa 
yari agicumbitse aho, abatuye muri uwo mudugudu basanze umuhanuzi maze baramubwira 
bati: “Dore uyu mudugudu uburyo uri heza, nk’uko ubireba databuja; ariko amazi yahoo ni 
mabi, kandi muri iki gihugu imyaka irarumba.” Isoko mu myaka yashize yajyaga itanga 

amazi meza ahembura ubugingo, kandi yari yaragize uruhare runini mu guha amazi uwo 
mujyi n’ahawukikije, yari itakiifite umumaro. {AnA 211.1} 

Mu gusubiza ubusabe bw’abo baturage b’i Yeriko, Elisa yaravuze ati: “Nimunzanire 
urwabya rushya mushyiremo umunyu.” Bamaze kurumuzanira, “Elisa ajya ku isoko y’amazi 
ajugunyamo uwo munyu aravuga ati: ‘Uhoraho agize ati: ‘Mpumanuye aya mazi. 
Ntazongera kwicana kandi n’ubutaka ntibuzongera kurumba’” 2Abami 2:19-21. {AnA 
211 . 2 } 

Guhumanurwa kw’amazi y’i Yeriko ntikwakozwe kubw’ubwenge ubwe ari bwo bwose 
bw’umuntu, ahubwo ni kubw’igitangaza cy’Imana. Abantu bari barasanye uwo mujyi 
bakoraga ibinyuranye n’ubushake bw’Ijuru; nyamara wa wundi “utegeka izuba rye kurasira 
ababi n’abeza, kandi abakiranuka n’abakiranirwa akabavubira imvura,” yabonye ko binyuze 
muri icyo kimenyetso, icyo gihe gikwiriye ko agaragaza impuhwe ze n’ubushake afite bwo 
gukiza Isirayeli indwara zayo z’iby’umwuka. Matayo 5:45. {AnA 211.3} 

Ayo mazi yarahumanutse burundu. “Nuko amazi arahumanuka na bugingo n’ubu nk’uko 
Eliya yabivuze.” (2Abami 2:22). Uko imyaka yagiye ishira indi igataha, amazi yakomeje 
kujya atemba, akanetesha igice cy’icyo kibaya kikirangwamo ubwiza buhebuje. {AnA 
211.4} 

Muri uku guhmanurwa kw’amazi hakurwamo ibygisho byinshi mu by’umwuka. Urwabya 
rushya, umunyu n’isoko, byose bifite icyo bishushanya ku rwego rukomeye. {AnA 212.1} 

Mu kujugunya umunyu mu isoko y’amazi yaruraga, Elisa yigishije icyigisho 
cy’iby’umwuka gisa rwose n’icyo Umukiza yaje kwigisha abigishwa be mu myaka amagana 
nyuma yaho ubwo yababwiraga ati: “Muri umunyu w’isi.” (Matayo 5:13). Umunyu 
wavanzwe mu isoko yahumanye wahumanuye amazi yayo kandi uzana ubuzima 
n’umugisha ahantu hari hasanzwe kurimbura n’urupfu. Igihe Imana igereranyije abana bayo 
n’umunyu, iba ishaka kubigisha ko umugambi wayo mu kubagezaho ubuntu bwayo ari uko 
bahinduka ibikoresho mu gukiza abandi. Umugambi w’Imana mu guhitamo abantu mu 
gitoranya ishyanga mu isi yose ntabwo awari uwo kugira ngo ibahindure abahungu 
n’abakobwa yabo gusa, ahubwo kwari no kugira ngo binyuze kuri bo, isi yose ibashe 
kwakira ubuntu buhesha agakiza. Igihe Imana yatoranyaga Aburahamu, ntabwo byari 
ukugira ngo ahinduke incuti yihariye y’Imana gusa, ahubwo kwari no kugira ngo abe 
igikoresho kinyuzwaho imigisha yihariye Uwiteka yifuzaga gusesekaza ku mahanga yose. 
{AnA 212.2} 

Isi ikeneye ibihamya bigaragaza Ubukristo nyakuri. Uburozi bw’icyaha burakorera mu 
mitima y’abantu bagize umuryango mugari w’abantu. Imirwa minini n’imijyi yasayishije 

mu cyaha no kwangirika kw’imico mbonera. Isi yuzuye uburwayi, imibabaro no 
gukiranirwa. Hafi na kure hari abantu bari mu bukene no guhagarika umutima, baremerewe 
cyane no kumva bafite umutima ubashinja icyaha kandi bari kurimbuka kubwo kutabona 
icyabakiza. Ubutumwa bwiza bw’ukuri buri imbere yabo, nyamara ntibabura gupfa bitewe 
n’uko urugero rw’abagombye kubabera impumuro y’ubugingo izana ubugingo ahubwo ari 
impumuro y’urupfu. Ubugingo bwabo bunywa ibisharira bitewe n’uko amasoko arimo 
uburozi mu gihe yagombye kuba isoko y’amazi adudubiza kugeza ku bugingo buhoraho. 
{AnA 212.3} 

Umunyu ugomba kuvangwa n’ibyo ushyizwemo; ugomba kubyinjiramo, ukivanga na byo 
kugira ngo bibashe kurindwa bibikwe igihe kirekire. Uko ni nako bigenda binyuze mu 
guhura ndetse n’umubano wihariye ku buryo abantu bagerwaho n’imbaraga ikiza 
y’ubutumwa bwiza. Ntabwo abantu bakizwa muri rusange (mu kivunge), ahubwo ni buri 
muntu ku giti cye. Impinduka umuntu ateza ku giti cye ni imbaraga. Iyo mbaraga igomba 
gukorana ububasha bwa Kristo, ikazahura aho Kristo azahura, igatanga amahame atunganye 
kandi igahagarika iterambere ryo gusayisha kw’abatuye isi. Iyo mbaraga igomba gusakaza 
hose bwa buntu Kristo wenyine ashobora gutanga. Igomba kuzahura, gutuma imibereho 
n’imico by’abandi bibamo uburyohe kubw’imbaraga z’urugero rutunganye rukomatanye 
n’ukwizera n’urukundo bitajegajega. {AnA 213.1} 

Uwiteka yari yaravuze ibya ya soko yahumanye y’i Yeriko agira ati: “Mpumanuye aya mazi. 
Ntazongera kwicana kandi n’ubutaka ntibuzongera kurumba.” Isoko yahumanye ishushanya 
ubugingo bwatanrukanye n’Imana. Ntabwo icyaha kitujyana kure y’Imana gusa ahubwo 
cyinjira mu bugingo bw’umuntu maze kikarimbura icyifuzo n’ubushobozi bwo kumenya 
Imana. Kubera icyaha, umubiri w’umuntu wose uta umurongo, kandi n’ubwenge 
bugateshuka, intekerezo zigahumana; kandi ubushobozi bw’ubugingo bugasigingira. 
Ntihabaho iyobokamana ritunganye ndetse n’ubutungane bw’umutima. Imbaraya ihindura 
y’Imana ntiyigera igira ico ikora mu guhindura imico. Ubuingo bugira integer nke, kandi 
kubwo kutagira imbaraga yo kunesha, ubugingo burahumana kandi bugasigingira. {AnA 
213.2} 

Ku mutima wahumanuye, ibintu byose birahinduka. Guhinduka kw’imico ni igihamya 
kigaragariza abatiye isi ko Kristo ari mu muntu. Mwuka w’Imana ubyara ubugingo bushya 
mu muntu, ugatera intekerezo n’ibyifuzo kumvira ubushake bwa Kristo; bityo umuntu 
w’imbere agahindurwa mushya agahabwa ishusho y’Imana. Abagabo n’abagore 
b’abanyantege nke kandi babasha gukosa bereka bereka abatiye isi ko imbaraga ikiza 
y’ubuntu ishobora gutera imico irimo inenge gutungana no kwera imbuto. {AnA 213.3} 

Umutima wakira ijambo ry’Imana ntabwo ari nk’ikidendezi cy’amazi ahinduka umwuka, 
ntabwo ari nk’ikigega kimenetse kigenda gitakaza ibikirimo. Uwo mutima umeze 
nk’akagezi ko mu misozi gasukwamo amazi n’amasoko adakama afite amazi akonje 
y’urubogobogo ava mu rutare, akamara inyota abananiwe, abafite inyota n’abaremerewe. 
Uwo mutima kandi umeze nk’uruzi ruhora rutemba kandi uko rugenda rukarushaho 
kwimbika no kuba rugari kugeza ubwo amazo yaryo atanga ubugingo akwiriye ku isi yose. 
Akagezi gatemba karirimba mu nzira y’iyo soko gasiga inyuma yako impano yako y’ibyatsi 
bitoshye n’uburumbuke. Ibyatsi byo ku nkengero z’ako kagezi birushaho gutoha, ibiti byaho 
nabyo biratoshye kandi indabo nazo ni nyinshi cyane. Igihe ubutaka butarangwaho akatsi 
ndetse bwaratukuye bitewe n’izuba ry’igikatu ryo ku mpeshyi, umurongo w’ibyatsi n’ibiti 
bitoshye ugaragaza aho akagenzi kanyura. {AnA 214.1} 

Uko ni nako bimera ku mwana w’Imana wese nyakuri. Idini ya Kristo yigaragaza ubwayo 
ko ari ihame ritanga ubugingo kandi risakara hose; ni imbaraga nzima, ikora kandi 
y’umwuka. Igihe umutima ukingukiye imbaraga y’ukuri n’urukundo iva mu ijuru, ayo 
mahame azongera asakare nk’amasoko yo mu butayu, atere imbuto kuboneka ahari urupfu 
ntiharangwa n’uburumbuke. {AnA 214.2} 

Igihe abantu bejejwe kandi batunganijwe binyuze mu mu kumenya ukuri kwa Bibiliya 
birunduriye n’umutima wose mu murimo wo gukiza imitima, bazarushaho guhinduka 
impumuro y’ubugingo itanga ubugingo. Igihe bazajya banywa ku isoko idakama y’ubuntu 
no kumenya buri munsi, bazabona ko imitima yabo yuzuye ndetse isendereye Mwuka wa 
Shebuja, kandi ko kubw’umurimo bakora batikanyiza, abantu benshi babiboneramo inyungu 
mu buryo bw’umubiri, ubw’ubwenge n’ubw’umwuka. Abananiwe barahemburwa, 
abarwayi bagakira bakagira ubuzima bwiza, kandi abaremerewe n’icyaha bakaruhurwa. Mu 
bihugu bya kure humvikanira amagambo yo gushima ava mu minwa y’abo imitima yabo 
yakuwe mu gukorera icyaha maze bakayoboka ubutungane. {AnA 214.3} 

“Mutange, namwe muzahabwa;” kuko ijambo ry’Imana ari iri ngo: “uri iriba ryo hagati 
y’imirima, uri isoko y’amazi abeshaho, n’imigezi itemba ituruka i Lebanoni.” Luka 6:38; 
Indirimbo ya Salomo 4:15. {AnA 215.1} 

IGICE CYA 19 - UMUHANUZI W’AMAHORO 


Umurimo umuhanuzi Elisa yakoze hari ingingo zimwe na zimwe wari utandukanyeho cyane 
n’uwa Eliya. Eliya yari yarahawe ubutmwa bwo guca iteka n’urubanza. Ijwi rye 
ryumvikanishaga amagambo yo gucyaha nta bwoba afite, ahamagarira umwami na rubanda 
guhindukira bakava mu nzira zabo mbi. Nyamara umurimo wa Elisa wari uw’amahoro 
cyane; umurimo we wari uwo kubaka no gukomeza umurimo Eliya yari yaratangiye; 
akigisha abantu inzira y’Uwiteka. Ibyanditswe bigaragaza ko yaje maze ubwe akajya 
yibanira n’abantu, akajya akikizwa n’abana b’abahanuzi, kandi kubw’ibitangaza n’umurimo 
yakoraga akazana gukira no kwishima. {AnA 216.1} 

Elisa yari umuntu ufite umutima utuje kandi w’ineza; ariko kandi kuba yarashoboraga 
kugira igitsure bigaragarira mu byo yakoze ubwo yerekezaga I Beteli maze urubyiruko 
rw’abahungu bari bavuye mu mudugudu kandi batubahaga Imana bakamukwena. Urwo 
rubyiruko rwari rwarumvise ibyo kujyanwa mu ijuru kwa Eliya, maze icyo kintu gitangaje 
cyabayeho rukigira intandaro yo gukoba Elisa bavuga bati: “Zamuka wa munyaruhara we! 
Zamuka wa munyaruhara we!” Uwo muhanuzi yumvise amagambo yo kumukwena 
arakebuka arabareba, maze kubwo kubwirizwa n’Ishoborabyose arabavuma. Urubanza 
ruteye ubwiba rwakurikiyeho rwari ruvuye ku Mana. “Nuko haza idubu ebyiri z’ingore 
zivuye mu ishyamba, zitemagura abahungu mirongo ine na babiri bo muri bo.” 2Abami 
2:23, 24. {AnA 216.2} 

Iyo Elisa yemera ko uko gukwena kubaho ntikwitabweho, yajyaga gukomeza gusuzugurika 
kandi akajya acyocyorwa n’abantu bityo umurimo we wo kwigisha no gukiza yakoraga mu 
gihe cy’akaga gakomeye igihugu cyarimo ntiwajyaga kugera ku ntego. Iki gikorwa kimwe 
cyo guhana gukomeye cyane cyari gihagije kugira ngo gitume yubahwa mu buzima bwe 
bwose. Yamaze imyaka mirongo itanu yinjira kandi asohoka mu marembo y’I Beteli, kandi 
akagendagenda hose mu gihugu, ava mu mujyi umwe ajya mu wundi, agaca mu mbaga 
y’abasore b’inkorabusa, abanyangeso mbi kandi basayisha mu bibi; nyamara nta n’umwe 
wamukwenaga cyangwa ngo apfobye umurimo we nk’umuhanuzi w’Ishoborabyose. {AnA 
216.3} 

Ubugwaneza na bwo bukwiriye kugira urubibi bugarukiraho. Ubutware [umuntu afite] 
bugomba gushyigikirwa n’igitsure gikomeye, nibitaba bityo abantu benshi bazajya 
babukwena kandi babusuzugure. Igisa n’ubugwaneza, kubembereza no gutetesha birenze 
urugero ababyeyi n’abarezi bagirira urubyiruko, ni kimwe mu bibi bikomeye cyane 
bishobora kubageraho. Kudakebakeba, gufata ibyemezo no kugira ibisabwa byiza umuntu 
agomba kuzuza ni ngombwa mu muryango wose. {AnA 217.1} 

Kubaha, ari na ko ruruya rubyiruko rwakwennye Elisa rwaburaga, ni impano ikwiriye 
gusigasirwa mu bushishozi. Umwana wese akwiriye kwigishwa kugaragaza kubaha Imana 
nyakuri. Ntibikwiriye ko izina ryayo rivuganwa agaciro gake cyangwa umuntu 
atabyitayeho. Iyo abamarayika bavuze izina ryayo bipfuka mu maso. Mbega ukubaha 
twebwe abantu bacumuye kandi b’abanyabyaha dukwiriye kugira igihe tuvuga iryo zina! 
{AnA 217.2} 

Abahagarariye Imana na bo bakwiriye kubahwa. Abo ni abagabura, abigisha n’ababyeyi 
bahamagariwe kuvuga no gukora mu cyimbo cyayo. Iyo bubashywe Imana ihabwa 
icyubahiro. {AnA 217.3} 

Umutima wo korohera abandi na wo ni imwe mu mpano za Mwuka kandi abantu bose 
bakwiriye guharanira kuwugira. Bene uwo mutima ufite imbaraga zo koroshya kamere 
z’abantu ku buryo utabayeho izo kamere zarushaho kwinangira no kuba mbi. Abantu bavuga 
ko ari abayoboke ba Kristo ariko bakaba batoroheje mu mutima, atari abagwaneza ndetse 
batorohera abandi, bene abo ntibigeze bigira kuri Yesu. Kuvugisha ukuri kwabo gushobora 
kudashidikanywaho kandi kudakebakeba kwabo ntikugirweho impaka; ariko kuvugisha 
ukuri no kudakebakeba ntibizatwikira kutarangwa n’ubugwaneza no korohera abandi. {AnA 
217.4} 

Umwuka w’ubugwaneza warangaga Elisa wamubashishije guteza impinduka zikomeye mu 
mibereho ya benshi muri Isirayeli, ugaragarira mu gitekerezo cy’ubucuti yari afitanye 
n’umuryango wari utuye i Shunemu. Mu ngendo yakoraga ajya hirya no hino mu bwami 
bwa Isirayeli, bwarakeye Elisa “arahaguruka ajya i Shunemu. Hariyo umugore w’umukire, 
aramuhata ngo ajye iwe gufungura. Nuko uhereye ubwo, iyo yahanyuraga hose, yajyagayo 
gufungura.” Uwo mugore w’umukire yabonye ko Elisa yari “umuntu wera w’Imana,” maze 
abwira umugabo we ati: “None ndakwinginze, twubake akumba hejuru y’inzu, 
tumushyiriremo uburiri n’ameza n’intebe n’igitereko cy’itabaza; maze uko azajya aza 
kudusura, ajye acumbikamo.” Elisa yajyaga aza aho hantu ho rukira kenshi, akanezezwa 
n’uko hari hatuje. Ntabwo Imana yirengagije kugira neza k’uwo mugore. Nta kana yari 
yarabyaye; ariko noneho Uwiteka yaje kumugororera kubwo kwakira abashyitsi kwe maze 
amuha kubyara umwana w’umuhungu. {AnA 218.1} 

Imyaka yarahise indi irataha. Wa mwana yarakuze kugeza ubwo yabashaga kujyana 
n’abasaruzi mu murima. Umunsi umwe yaje gufatwa no guhinda umuriro araremba, maze 
atakira se ati: “Umutwe we! Umutwe we!” Se yabwiye umugaragu guterura uwo mwaka 
akamushyira nyina. “Nuko aramujyana amushyikiriza nyina, nyina amwicaza ku bibero; 
agejeje ku manywa y’ihangu, arapfa. Amaze gupfa, nyina aramwurirana, amurambika ku 
buriri bwa wa muntu w’Imana, aramukingirana, arisohokera.” {AnA 218.2} 

Mu gahinda kenshi yarimo, uwo Mushunemukazi yiyemeje kujya gushaka Elisa ngo 
amufashe. Icyo gihe umuhanuzi yari ku musozi Karumeli, maze uwo mugore aherekejwe 
n’umugaragu we ahita afata inzira ajyayo. “Umuntu w’Imana amwitegeye akiri kure, abwira 
umugaragu we Gehazi ati: ‘Nguriya wa Mushunemukazi. Ndakwinginze irukanka muhure 
umubaze uti ‘Ni amahoro? N’umugabo wawe araho? N’umwana wawe?”’ Gehazi yakoze 
nk’uko yari ategetswe, ariko ataragera kuri Elisa, uwo mugore wari ushenguwe n’intimba 
yahise agaragaza impamvu y’agahinda ke. Elisa yumvise iby’urupfu rwa wa mwana, 
yategetse Gehazi ati: “Cebura wende inkoni yanjye ugende, kandi nuhura n’umuntu wese 
ntumuramutse. Ukuramutsa ntumusubize, maze iyi nkoni uyijyane uyirambike ku maso 
y’umwana.” {AnA 218.3} 

Nyamara uwo mubyeyi ntiyanyuzwe kugeza ubwo Elisa ubwe yemeye kujyana na we. Uwo 
mugore yaravuze ati: “Nkurahiye Uwiteka uhoraho, n’ubugingo bwawe, singusiga. Nuko 
arahaguruka aramukurikira. Ariko Gehazi abacaho ajya imbere. Agezeyo arambika inkoni 
ku maso y’umwana, ntiyakoma kandi ntiyumva. Aherako aragaruka, ngo ahure na we 
aramubwira ati: “Umwana ntakangutse.” {AnA 219.1} 

Bageze mu rugo, Elisa ajya muri cya cyumba wa mwana wari wapfuye yari 
aryamishijwemo, “arinjira yikingirana n’uwo mwana bombi, atakambira Uwiteka. Arurira 
yubama kuri uwo mwana, umunwa ku wundi amaso ku maso, amaboko ku yandi, 
amurambararaho intumbi y’umwana irashyuha. Elisa arabyuka yigenzagenza muri iyo nzu, 
akubita hirya aragaruka, arongera arurira amurambararaho, umwana yitsamura karindwi 
arambura amaso.” {AnA 219.2} 

Nuko Elisa ahamagara Gehazi amutuma kujya guhamagara nyina w’umwana. “Ahageze 
aramubwira ati: ‘Terura umwana wawe.’ Nuko araza, arunama amugwa ku birenge; maze 
aterura umwana we, arasohoka.” {AnA 219.3} 

Uko ni ko ukwizera k’uwo muire kwagororewe. Kristo we Mutangabugingo ukomeye, ni 
we wamuzuriye uwo mwana we. Uko ni nako ubwo azaba agarutse, abamubereye 
indahemuka bazagororerwa, ubwo urupfu rutazaba rugifite urubori rwarwo ndetse n’igituri 
kikamburwa intsinzi cyihaye. Icyo gihe ni bwo Kristo azagarurira abagaragu be abana babo 
bari barambuwe n’urupfu. “Ijwi ryumvikaniye i Rama ry’umuborogo no kurira gushavuye: 
ni irya Rasheli yaririraga abana be, yanga guhozwa ku bwabo kuko batakiriho.” Uku ni ko 
Uwiteka avuga ati: “Hoza ijwi ryawe we kuboroga, n’amaso yawe ye gushokamo amarira 
kuko umurimo wawe uzaguhesha ingororano, ni ko Uwiteka avuga, kandi bazagaruka bave 
mu gihugu cy’ababisha. Kuko hariho ibyiringiro by’amaherezo yawe, kandi abana bawe 
bazagaruka mu rugabano rwabo. Ni ko Uwiteka avuga.” Yeremiya 31:15-17. {AnA 220.1} 

Yesu aduhumuriza igihe dushavujwe n’abacu bapfuye atubwira ubutumwa bw’ibyiringiro 
bitagira iherezo avuga ati: “Nzakugura, ngukureho amaboko akujyana ikuzimu; 
nzabacungura mbakize urupfu. Wa rupfu we, ibyago watezaga biri he? Nyamunsi we, 
kurimbura kwawe kuri he?” Hoseya 13:14. “Kandi ndi Uhoraho. Icyakora nari narapfuye, 
ariko none dore mporaho iteka yose, kandi mfite imfunguzo z’urupfu n’iz’ikuzimu.” 
Ibyahishuwe 1:18. “Kuko Umwami ubwe azaza amanutse ava mu ijuru aranguruye ijwi 
rirenga, hamwe n’ijwi rya marayika ukomeye n’impanda y’Imana, nuko abapfiriye muri 
Kristo ni bo bazabanza kuzuka, maze natwe abazaba bakiriho basigaye duhereko 
tujyananwe na bo, tuzamuwe mu bicu gusanganirira Umwami mu kirere. Nuko rero 
tuzabana n’Umwami iteka ryose.” lAbatesalonike 4:16, 17. (AnA 220.2} 

Nk’uko Umukiza w’inyokomuntu yagenzaga, ari na we yacureraga, mu murimo Elisa 
yakoraga mu bantu yakomatanyaga umurimo wo gukiza no kwigisha. Mi mihati ye 
yamaragamo igihe kirekire kandi ikagera ku musaruro, Elisa yakoranaga ubudahemuka 
kandi adacogora agaharanira gushimangira no guteza imbere umurimo w’ingenzi wo 
kwigisha wakorwaga n’amashuri y’abahanuzi. Ku matsinda y’abasore babaga bamaramaje 
bateraniye [muri ayo mashuri], kubw’ubuntu bw’Imana amagambo ye yo kwigisha 
yashimangirwaga n’imbaraga ikomeye ya Mwuka Wera, kandi inshuro nyinshi 
agashimangirwa n’ibindi bihamya bidashidikanywaho by’ububasha bwe nk’umugaragu 
w’Uwiteka. (AnA 220.3} 

Igihe kimwe ubwo yongeraga gusuraga ishuri ryari i Gilugali ni ho yahumanuye inkono 
y’imboga. “Icyo gihe hari hateye inzara hariho ubwo abana b’abahanuzi bari bamwicaye 
imbere, abwira umugaragu we ati “Shyira inkono ivuga ku ziko utekere aba bana 
b’abahanuzi imboga.” Umwe muri abo arasohoka ajya ku gasozi gusoroma, ahasanga 
umutanga awusoromaho intanga, areka umwenda we azuzuzamo, araza azikekera muri ya 
nkono batetsemo imboga kuko batari babizi. Bahishije barurira abagabo ngo barye. Bakirya 
izo mboga, baraboroga bati: “Yewe muntu w’Imana, mu nkono harimo uburozi.” 
Ntibarushya bayiryaho. Aravuga ati: “Nimunzanire ifu.” Aragenda ayijugunya mu nkono 
aravuga ati: “Nimwarurire abantu birire.” Nuko basanga nta kibi kikiri mu nkono.” (AnA 
221 . 1 } 

Aho i Gilugali kandi, igihe inzara yari ikiri mu gihugu, Elisa yagaburiye abagabo ijana ibyo 
kurya yari azaniwe n’umugabo wari uturutse i Balishalisha. “Bukeye haza umugabo uturutse 
i Balishalisha, azanira uwo muntu w’Imana Imitsima y’imiganura ya sayiri. Yose yari 
makumyabiri n’isaho ye yuzuye amahundo y’ingano mabisi. Nuko Elisa aravuga ati 
“Nimubihe abantu babirye.” Umugaragu we aramusubiza ati “Dorere, utu ngutu ntugaburire 
abagabo ijana?” Na we aramusubiza ati “Pfa kubaha babirye, kuko Uwiteka avuze ngo 

barabirya babisigaze.” Nuko abibashyira imbere, bararya barabisigaza nk’uko Uwiteka 
yavuze.” {AnA 221.2} 

Mbega kwicisha bugufi Kristo yagize abinyujije mu ntumwa ye maze agakora iki gitangaza 
kugira ngo ahaze abashonje! Inshuro nyinshi kuva icyo gihe, nubwo bitabagaho igihe cyose 
ndetse mu buryo bukoemye kandi bugaragara, Umwami Yesu yagize ibyo akora kugira ngo 
akemure ubukene bw’abantu. Iyaba twagiraga gusobanukirwa kuruseho mu by’umwuka, 
twabona ibyo Imana ikorera abana b’abantu birangwamo imbabazi kuruta uko tubibona ubu. 
{AnA 222.1} 

Ubuntu bw’Imana bwashyizwe ku byokurya bike ni bwo butuma bihaza bose. Ukuboko 
kw’Imana gushobora gutubura [ibyo byokurya] inshuro ijana. Imana ikoze mu butunzi 
bwayo, ishobora gutunganya ameza magari mu butayu. Kubw’ikiganza cyayo, ishobora 
gutubura utwokurya duke cyane igatuma duhaza abantu bose. Imbaraga zayo ni zo 
zatuburiye imitsima na sayiri mu biganza by’abana b’abahanuzi. {AnA 222.2} 

Mu minsi ibanza y’umurimo Kristo yakoze hano ku isi, ubwo yakoraga igitangaza nk’icyo 
agahaza imbaga y’abantu, hagaragaye kutizera nk’ukwagaragajwe n’abakoranaga 
n’umuhanuzi wa kera. Umugaragu wa Elisa yaravuze ati: “Dorere, utu ngutu ntugaburire 
abagabo ijana?” Kandi n’igihe Yesu yategekaga abigishwa be kugaburira imbaga y’abantu, 
abigishwa baramusubije bati: “Dusigaranye imitsima itanu n’ifi ebyiri, keretse twagenda 
tukagurira aba bantu bose ibyokurya.” Luka 9:13. Mbese ibi bimaze iki ku bantu benshi 
bangana batya? {AnA 222.3} 

Aha hari icyigisho ku bana b’Imana bo mu bihe byose. Iyo Uwiteka atanze umurimo ugomba 
gukorwa, nimutyo he kugira umuntu n’umwe uhagarara ngo yibaze ku gushyira mu gaciro 
kuri muri iryo tegeko cyangwa ngo yibaze ku musaruro ushobora kuva mu muhati wo 
kumvira iryo tegeko. Ibiri mu biganza byabo bishobora kuba bidahagije ngo bikemure 
ubuneke buhari; ariko mu biganza by’Uwiteka bizagaragara ko ari byinshi ndetse birenze 
urugero. Nuko umugaragu “abibashyira imbere, bararya, barabisigaza nk’uko Uwiteka 
yavuze.” {AnA 222.4} 

Ubukene bukomeye cyane itorero rifite muri iki gihe ni ubwo gusobanukirwa byuzuye isano 
n’umubano Imana ifitanye n’abo yaguze impano y’Umwana wayo. Ni ukwizera gukomeye 
cyane k’uko hazabaho iterambere ry’umurimo wayo ku isi. Nimutyo he kugira umuntu 
n’umwe uta igihe cye ababazwa n’ubuke bukabije bw’ibyo afite bigaragarira amaso. 
Iby’inyuma bigaragarira amaso bishobora kudatanga icyizere, ariko imbaraga no kwiringira 
Imana bizatubura ibihari. Impano izaniwe Imana umuntu agushima kandi asenga asaba 

umugisha wa Yo, izayitubura nk’uko yatubuye ibyokurya byahawe abana b’abahanuzi 
ndetse n’ibyahawe imbaga y’abantu bari bananiwe kandi bashonje. {AnA 223.1} 

IGICE CYA 20 — NAMANI 


“Namani umugaba w’ingabo z’umwami w’i Siriya yari umutoni kuri shebuja kandi 
w’umunyacyubahiro, kuko ari we Uwiteka yaheshaga Abasiriya kunesha; yari umugabo 
w’umunyamaboko w’intwari, ariko yari umubembe.” {AnA 224.1} 

Benihadadi umwami w’I Siriya yari yaratsinze ingabo z’Abisrayeli mu rugamba rwahitanye 
Ahabu. Kuva icyo gihe Abasiriya bari barakomeje kujya batera Abisirayeli, kandi muri 
kimwe muri ibyo bitero bari barajyanye bunyago umukobwa muto, bamujyana iwabo i 
Siriya maze aba “umuja wa muka Namani.” Nubwo uwo mukobwa yari umuja kandi ari 
kure y’iwabo, yari umwe mu bahamya b’Imana, agasohoza umugambi Imana yari 
yaratoranyirije Isirayeli nk’ubwoko bwayo nyamara atabizi. Ubwo uwo mukobwa 
yakoreraga muri urwo rugo rw’abapagani, yaje kugirira impuhwe shebuja; kandi yibutse 
ibitangaza bikomeye byo gukiza byakoreshwaga Elisa, abwira nyirabuja ati: “Icyampa 
databuje agasanga umuhanuzi w’i Samariya! Yamukiza ibibembe.” Uyu muja yari azi ko 
imbaraga yo mu Ijuru iri kumwe na Elisa kandi yizeraga ko kubw’iyo mbaraga y’Ijuru 
Namani ashobora gukira. {AnA 224.2} 

Imico y’uwo muja wari waratwawe bunyago, uko yitwaraga muri urwo rugo rw’abapagani 
ni igihamya gikomeye kigaragaza imbaraga z’uburere bw’ibanze butangirwa mu muryango. 
Nta nshingano ihanitse iruta iyahawe ababyeyi b’abagabo n’abagore mu kwira no kurera no 
gutoza abana babo. Ababyeyi bagomba kwita cyane ku mfatiro z’imyitwarire n’imico. 
Ahazaza h’abana babo hashingiye cyane ku rugero babaha n’inyigisho babigisha. {AnA 
225.1} 

Ababyeyi bafite imibereho igaragaza rwose imico y’Imana barahirwa, kugira ngo 
amasezerano n’amategeko y’Imana bikangure gushima no kwicisha bugufi mu mwana. 
Ababyeyi bafite kwiyoroshya, ubutabera no kwihangana bigaragariza umwana urukundo, 
ubutabera no kwihangana by’Imana, kandi kubwo kwigisha umwana kubakunda, 
kubiringira no kubumvira, bene abo babyeyi baba bigisha uwo mwana gukunda, kwiringira 
no kumvira Se wo mu ijuru. Ababyeyi baraga umwana bene iyo mpano baba bamuhaye 
ubutunzi burusha agaciro ubutunzi bw’ibihe byose, baba bamuhaye ubutunzi buzaramba 
iteka ryose. {AnA 225.2} 

Ntabwo tuzi aho abana bacu bashobora guhamagarirwa gukora. Bashobora kumara ubuzima 
bwabo bwose imuhira; bashobora kujya mu mirimo isanzwe yo mu buzima cyangwa 
bakajya kwigisha ubutumwa bwiza mu bihugu by’abapagani; ariko rero bose 
bahamagarirwa kuba abajyana ubutumwa bw’Imana, bakaba abagabura bajyana ubutumwa 

bw’imbabazi ku batuye isi. Bagomba kugira uburere buzabafasha guhagarara ku ruhande 
rwa Kristo bamukorera batikanyiza. {AnA 225.3} 

Ubwo ababyeyi b’uwo mukobwa w’Umuheburayokazi bamwigishaga iby’Imana, ntabwo 
bari bazi amaherezo ye. Nyamara bari indahemuka ku nshingano bahawe; bityo mu rugo 
rw’umugaba w’ingabo z’Abasiriya umwana wabo ahatangira ubuhamya ahagaragariza 
Imana yari yarize kubaha. {AnA 226.1} 

Namani yumvise amagambo umuja we yari yabwoiye nyirabuja; bityo amaze guhabwa 
uburenganzira n’umwami, afata urugendo ajyanwe no kwivuza, yitwaza “ibiro magana atatu 
by’ifeza n’ibiro mirongo itandatu by’izahabu, n’imyambaro icumi yo kurimbana.” Namani 
yajyanye n’urwandiko ahawe n’umwami w’I Sliriya ngo arushyire umwami Wa Isirayeli, 
kandi muri rw hari handitswe ubu butumwa ngo: “Nuko rero urwo rwandiko nirukugeraho, 
nkoherereje umugaragu wanjye Namani ngo umukize ibibembe.” Umwami w’Abisirayeri 
asomye urwandiko yari yandikiwe, “ashishimura imyenda aravuga ati: ‘Ariko, uwo mugabo 
kunyoherereza umuntu ngo muvure ibibembe, ni jye Mana yica kandi ikabeshaho? Nuko 
nimubitekereze ndabinginze, mumenye ko ari ukunyendereza.’” {AnA 226.2} 

Inkuru z’icyo kibazo zigera kuri Elisa, maze atuma ku mwami w’Abisirayeli amagambo 
amubwira ati: “Ni iki gitumye ushishimura imyenda yawe? Mureke ansange aramenya ko 
muri Isirayeli harimo umuhanuzi.” {AnA 226.3} 

“Nuko Namani araza, azana n’amafarashi ye n’amagare ye, ahagarara ku muryango w’inzu 
ya Elisa.” Elisa aherako amutimaho intumwa aramubwira ati: “Genda wiyuhagire muri 
Yorodani karindwi, umubiri uzasubira uko wari uri, nawe uzaba uhumanutse.” {AnA 226.4} 

Namani yari yiteze ko ari bubone kwigaragaza gutangaje kw’imbaraga zo mu ijuru. 
Yaravuze ati: “Nahoze ngira ngo ari busohoke, ahagarare, atakambire izina ry’Uwiteka 
Imana ye, arembarembye n’intoki hejuru y’ibibembe, ngo ankize.” {AnA 227.1} 

Ubwo Namani yabwirwaga kwiyuhagira muri Yorodani, ubwibone bwe bwakozweho, maze 
muri uko gukorwa n’isoni no kumva abwiwe icyo atai yiteze arasakuza ati: “Mbese inzuzi 
z’i Damasiko, Abana na Fapa, ntiziruta ubwiza amazi yose y’i Bwisirayeli? Sinabasha 
kuziyuhagiramo ngo mpumanuke?” Nuko arahaguruka, arigendera arakaye. {AnA 227.2} 

Umutima w’ubwibone wa Namani warigometse wanga gukurikiza amabwiriza yari atanzwe 
na Elisa. Inzuzi zavuzwe n’uwo mutware w’abasirikare w’Umusiriya zari nziza bitewe 
n’udushyamba twari ku nkengero zazo, kandi abantu benshi bajyaga ku nkengero z’izo nzuzi 
bajyanwe no gusenga ibigirwamana. Ntabwo kumanuka akajya kuri kamwe muri izo nzuzi 
byari gukoza isono cyane Namani. Nyamara yashoboraga gukira gusa ari uko akurikije 

amabwiriza yihariye umuhanuzi yari amuhaye. Kumvira n’umutima wose byonyine ni byo 
byajyaga gutuma ibyo yifuza bibaho. {AnA 227.3} 

Abagaragu ba Namani baramwinginze kugira akore ibyo Elisa ategetse. Baramubwiye bati: 
“Data, iyaba uwo muhanuzi yagutegetse ikintu gikomeye ntuba wagikoze? Nkanswe 
kukubwira ngo ‘Iyuhagire, uhumanuke.”’ Ukwizera kwa Namani kwarageragezwaga muri 
icyo gihe ari na ko ubwibone bwarwaniraga gutegeka. Nyamara ukwizera kwaratsinze, maze 
wa Musiriya wishyiraga hejuru areka ubwibone bw’umutima we bityo aca bugufi yumvira 
ubushake bw’Uwiteka bwari bwahishuwe. Nuko yibira karindwi muri Yorodani, “nk’uko 
uwo muntu w’Imana yari yamutegetse.” Kandi ukwizera kwe kwaragororewe; “uwo 
mwanya umubiri we uhinduka nk’uw’umwana muto, arahumanuka.” {AnA 227.4} 

“Agarukana n’abantu be bose kuri uwo muntu w’Imana” yishimye cyane, maze avuga 
ijambo ryo gushima agira ati: “Noneho menye ko yindi Mana iriho mu isi yose, keretse muri 
Isirayeli.” {AnA 228.1} 

Nk’uko umugenzo w’icyo gihe wari umeze, noneho Namani yasabye Elisa kwemera impano 
y’agaciro kenshi [yari yamuzaniye]. Ariko umuhanuzl Elisa yaranze. Ntubyari ibye kwakira 
ibihembo ku mugisha Imana ubwayo mu buntu bwayo yari yatanze. Elisa yaravuze ati: 
“Nkurahiye Uwiteka uhoraho, uwo nkorera, nta kintu cyose ndi bwakire.” Namani 
Umusiriya aramwinginga ngo abyakire ariko Elisa aranga. {AnA 228.2} 

“Namani ati “Ubwo utabyemeye, ndakwinginze uhe umugaragu wawe imitwaro y’ibitaka 
ihetswe n’inyumbu ebyiri, kuko uhereye none nta zindi mana umugaragu wawe nzatambira 
igitambo cyoswa cyangwa ikindi gitambo cyose, keretse Uwiteka wenyine. Ariko Uwiteka 
ngo. Databuja iyo agiye mu ngoro ya Rimoni kuyiramya yegamye ku kuboko kwanjye, maze 
kunama mu ngoro ya Rimoni, iyo nunamye muri iyo ngoro ya Rimoni, Uwiteka ajye 
abibabarira umugaragu we.” {AnA 228.3} 

Elisa aramubwira ati “Genda amahoro.” Nuko aragenda yicuma ho hato.” {AnA 228.4} 

Mu myaka myinshi Gehazi umugaragu wa Elisa yari yaragize amahirwe yo gukuza umwuka 
wo kwiyanga warangaga umurimo shebuja yakoraga mu buzima bwe. Yari yaragize 
amahirwe yo kuba umuntu ukomeye utwara ibendera mu ngabo z’Uwiteka. Igihe kirekire 
yari yaragiye ahabwa imigisha ihebuje indi yo mu ijuru; nyamara yirengagiza iyo migisha 
maze ararikira inyongera mbi y’ubutunzi bw’isi. Noneho ibyifuzo byari bihishwe mu 
mutima we w’ubugugu bimutera kwishora mu gishuko cyamutsinze uruhenu. Nuko aribwira 
ati: “Ko databuja yagiriye Namani uwo w’Umusiriya ubuntu, ntiyakire ituro yamutuye; . . . 
ndiruka mufate, ngire icyo mwiyakira.” Nuko Gehazi akurikira Namani mu ibanga. {AnA 
228.5} 

“Namani abonye amukurikiye yiruka, ava muigare rye, aramusanganira; aramubaza ati: ‘Ni 
amahoro?”’ Nuko Gehazi amubeshya abigambiriye. Gehazi aravuga ati: “Databuja 
atrantumye ngo aka kanya haje abahungu babiri b’abana b’abahanuzi, baturutse mu gihugu 
cy’imisozi ya Efurayimu: ngo arakwinginze ubamuhere italantol 1 y’ifeza n’imyambaro yo 
gukuranwa ibiri.” Namani yemeye ibyo asabwe yishimye, maze ahata Gehazi kwemera 
kujyana italanto ebyiri mu cyimbo cy’imwe n’imyambaro yo gukuranwa ibiri, “abikorera 
abagaragu be babiri, barabyikorera bajya imbere ya Gehazi.” {AnA 229.1} 

Ubwo Gehazi yarihafi kugera ku rugo rwa Elisa asezerera ba bagaragu maze za feza nay a 
myambaro arabihisha. Arangije kubihisha “araza ahagarara imbere ya shebuja;” kandi 
kugira ngo yirinde kugawa arongera abeshya ikinyoma cya kabiri. Ubwo umuhanuzi yari 
amubajije ati: “Uraturuka he, Gehazi?” undi yarasubije ati: “Umugaragu wawe ntaho 
nagiye.” {AnA 229.2} 

Noneho haje gukurikiraho gutahurwa no gucyahwa gukomeye byagaragazaga ko Elisa yari 
azi ibyabaye byose. Elisa yaramubabjije ati: “Umutima wanjye ntiwajyanye nawe, ubwo wa 
mugabo yahindukiraga akava ku igare rye akaza kugusanganira? Mbese iki gihe ni igihe cyo 
kwakira ifeza n’imyambaro, n’inzelayo n’inzabibu, n’intama n’inka n’abagaragu n’abaja? 
Nuko ibibembe bya Namani bizakomaho no ku rubyaro rwawe iteka ryose.” Igihano 
cyageze kuri uwo muntu wari uhamwe n’icyaha nticyatindiganyije. Yavuye imbere ya Elisa 
“ahindutse umubembe yera nk’urubura.” {AnA 229.3} 

Hari ibyigisho bikomeye twigishwa n’ibi byabaye kuri uyu muntu wari warahawe amahirwe 
akomeye kandi yera. Ibyo Gehazi yakoze kwari ugushyira igisitaza mu nzira ya Namani 
kandi umutima we wari wamaze kumenagurwa n’umucyo utangaje, ndetse yari yiteguye 
rwose gukorera Imana ihoraho. Ikinyoma Gehazi yari yabeshye nticyajyaga gutangirwa 
urwitwazo. Yakomeje kuba umubembe kugeza igihe yapfiriye, yaravumwe n’Imana kandi 
yaraciwe mu bantu bagenzi be. {AnA 230.1} 

“Umugabo w’indarikwa ntazabura guhanwa; kandi uvuga ibinyoma ntazabikira.” Imigani 
19:5. Abantubashobora gutekereza guhisha ibibi byabo amaso y’abantu bagenzi babo, ariko 
ntibashobora kubeshya Imana. “Nta cyaremwe kitagaragara imbere yayo, ahubwo byose 
bitwikuruwe nk’ibyambaye ubusa mu maso y’izatubaza ibyo twakoze.” Abaheburayo 4:13. 
Gehazi yatekereje ko abeshya Elisa, ariko Imana yahishuriye umuhanuzi wayo amagambo 
Gehazi yari yabwiye Namani, kandi imuhishurira n’akantu kose k’ibyabaye hagati y’abo 
bagabo bombi. {AnA 230.2} 

Ukuri ni ukw’Imana, naho ikinyoma n’amasura atabarika gishobora gufata ni icya Satani, 
kandi umuntu uwo ari we wese mu nzira iyo ari yo yose uteshuka umurongo utunganye 

w’ukuri aba yigambanira yishyira mu bubasha bw’umunyabugome. Abigiye kuri Kristo 
ntibazifatanya “n’imirimo y’ab’umwijima itagira umumaro.” Abefeso 5:11. Haba mu 
magambo yabo no mu mibereho yabo, bazaba abantu biyoroheje, badakebakeba kandi 
b’abanyakuri, kuko baba bategura kuzabana n’abera batigeze barangwa n’ikinyoma mu 
kanwakabo. Soma Ibyahishuwe 14:5. {AnA 230.3} 

Hashize imyaka amagana menshi Namani asubiye iwabo muri Siriya, akize uburwayi 
bw’umubiri kandi ahaindutse mu mutima, ukwizera kwe gutangaje kwaje kuvugwaho kandi 
gushimwa n’Umukiza ko ari icyitegererezo ku bantu bose bavuga ko bakorera Imana. 
Umukiza yaravuze ati: “Kandi hariho ababembe benshi mu Bisirayeli mu gihe 
cy’umuhanuzi Elisa, nyamara ntihakizwa n’umwe muri bo keretse Namani w’Umusiriya.” 
Luka 4:27. Imana yahise kubabembe benshi bari muri Isirayeli bitewe n’uko kutizera kwabo 
kwari kwarakinze urugi ibyiza bibazaho bicamo. Umunyacyubahiro w’umupagani wari 
warabaye indahemuka ku byo yizeraga ko ari ukuri, kandi wumvise ko akeneye ubufasha, 
ni we wagaragaye mu maso y’Imana ko akwiriye imigisha yayo kurusha imbabare zo muri 
Israyeli zari zarahinduye ubusa kandi zigasuzugura amahirwe Imana yari yarabahaye. Imana 
igira icyo ikorera banyurwa n’ubuntu ibagirira kandi bakitwara uko bikwiriye ku mucyo 
bahabwa uturutse mu ijuru. {AnA 230.4} 

Muri iki gihe mu bihugu byose hari abantu b’inyangamugayo mu mitima, kandi umucyo 
w’ijuru urabamurikira. Nibakomeza kuba indahemuka mu gukurikiza ibyo basobanukiwe 
ko ari yo nshingano yabo, bazahabwa umucyo uruseho kugeza ubwo, nk’uko byagendekeye 
Namani wa kera, imitima yabo izabahatira guhamya ko “nta yindi Mana iriho mu isi yose,” 
uretse Imana ihoraho, Umuremyi. {AnA 231.1} 

Umuntu wese w’umunyakuri kandi umaramaje, “ugenda mu mwijima adafite umucyo,” 
agezwaho iri rarika rigira riti: “niyiringire izina ry’Uwiteka, kandi yishingikirize ku Mana 
ye.” “Kuko uhereye kera nntabwo abantu bigeze kumenya, cyangwa kumvisha amatwi no 
kurebesha amaso, indi mana igira icyo imarira uyitegereza, itari wowe. Ubonana 
n’unezererwa ibyo gukiranuka, akabikora, n’abagendera mu nzira zawe bakwibuka.” 
Yesaya 64:4, 5. {AnA 231.2} 

IGICE CYA 21 - UMURIMO USOZA WA ELISA 


Kubera ko yahamagariwe umurimo w’ubuhanuzi igihe Ahabu yari akiri ku ngoma, Elisa 
yari yararamye kugira ngo abone impinduka nyinshi zabaye mu bwami bwa Isirayeli. Ibyago 
bikurikirana byajyaga biba ku Bisirayeli mu gihe cy’ingoma ya Hazayeli umwami w’i Siriya 
wari warasigiwe amavuta kugira ngo ahane ishyanga rya Isirayeli ryari ryarahakanye Imana. 
Ingamba zikomeye z’ivugurura zari zarashyizweho na Yehu zari zaratumye ab’inzu ya 
Ahabu bose bicwa. Mu ntambara z’urudaca Isirayeli yarwanaga na Siriya, Yehoyahazi 
wasimbuye Yehu ku ngoma yari yaranyazwe imwe mu midugudu yari mu burasirazuba bwa 
Yorodani. Hari igihe byasaga n’aho Abasiriya bagomba kwigarurira ubwami bwose bwa 
Isirayeli. Ariko ivugurura ryatangijwe na Eliya kandi rikaza gukomezwa na Elisa ryari 
ryarateye abantu benshi gushaka Imana. Ibicaniro bya Bali byagendaga birekwa kandi 
umugambi w’Imana wagendaga usohozwa buhoro buhoro mu mibereho y’abahitagamo 
kuyikorera n’umutima wabo wose. {AnA 232.1} 

Urukundo Imana yakundaga Isirayeli yari yarayobye ni rwo rwatumye Imana yemera ko 
Abasiriya bahana Isirayeli. Impuhwe Imana yagiriye abari bafite integer nke mu mico 
mbonera ni rwo rwatumye ihagurutsa Yehu akica inkozi y’ibibi Yezebeli ndetse n’ab’inzu 
ya Ahabu bose. Na none kandi kubw’ubuntu bwayo, abatambyi ba Bali na Ashitoreti baje 
kwigizwayo kandi ibicaniro byabo bya gipagani birasenywa. Imana mu bweneg bwayo 
yaboneraga ibintu kure ko igihe ibigeragezo bikuweho, abantu bamwe bazareka imigenzo 
ya gipagani maze amaso yabo bakayahanga mu ijuru, kandi iyi ni yo mpamvu yemeye ko 
ibyago by’urudaca byajyaga bibageraho. Ibihano yabahanishaga byacubywaga n’imbabazi 
zayo; kandi ubwo umugambi wayo wabaga ugezweho, Imana yahinduraga ibihe mu rwego 
rwo kugirira neza ababaga baramenyee kuyishaka. {AnA 232.2} 

Mu gihe imbaraga z’icyiza n’iz’ikibi zarwaniraga gutegeka, kandi na Satani akaba 
yarakoraga ibishoboka byose mu mbaraga ze zose kugira ngo arangize kurimbura yari 
yaragiye akora ku ngoma ya Ahabu na Yezebeli, Elisa na we yakomeje gutanga ubuhamya 
bwe. Yahuye n’abamurwanya ariko nta muntu n’umwe washoboraga kuvuguruza 
amagambo ye. Mu bwami bwose bwa Isirayeli yarubahwaga kandi agatinywa. Abantu 
benshi bazaga kumugisha inama. Igihe Yezebeli yari akiriho, Yoramu umwami wa Isirayeli 
yaje kugisha Elisa inama; kandi igihe kimwe ubwo yari i Damasiko, yasuwe n’intumwa zari 
zivuye kwa Benihadadi umwami w’i Siriya washakaga kumenya niba indwara aryaye 
izamuhitana. Umuhanuzi Elisa yagejeje ku bantu bose ubuhamya bwo kwiringirwa mu gihe 
ahantu hose ukuri kwagendaga kugorekwa kandi umubare munini wa rubanda ukaba wari 
warigometse ku Mana weruye. {AnA 233.1} 

Imana ntiyigeze itererana intumwa yayo yatoranyije. Umunsi umwe ubwo Abasiriya 
bayogozaga igihugu, umwami w’Abasiriya yashatse kwica Elisa bitewe n’ibyo yakoraga 
aburira umwami w’Abisirayeli iby’imigambi y’umwanzi. Umwami w’i Siriya yari yagiye 
inama n’abagaragu be ati: “Ibunaka ni ho hazaba urugerero rwanjye.” Uwo mugambi Imana 
yaje kuwuhishurira Elisa, maze Elisa “agatuma ku mwami w’Abisirayeli ati “Wirinde guca 
ibunaka, kuko ari ho Abasiriya bamanukana kugutera.” Umwami w’Abisirayeli na we 
agatuma umuntu aho ngaho umuntu w’Imana yabaga avuze amuburira. Nuko akajya akira 
muri ubwo buryo, si rimwe si kabiri. Ibyo bituma umwami w’i Siriya ahagarika umutima 
cyane, ahamagaza abagaragu be arababaza ati “Mbese ntimwambwira umuntu wacu 
wifatanije n’umwami w’Abisirayeli?” Umwe mu bagaragu be aramubwira ati “Oya 
nyagasani mwami, ahubwo Elisa umuhanuzi wo muri Isirayeli ni we ubwira umwami 
w’Abisirayeli amagambo uvugira mu murere.” {AnA 233.2} 

Umwami w’Abasiriya yiyemeza gukuraho umuhanuzi maze arategeka ati: “Nimugende 
murebe aho ari, ntume abo kumufata.” Umuhanuzi Elisa yari i Dotani; kandi umwami 
w’Abasiriya abimenye “Aherako yoherezayo amafarashi n’amagare n’ingabo nyinshi, 
bagenda ijoro ryose bagota uwo mudugudu. Maze umugaragu w’uwo muntu w’Imana 
azindutse kare mu gitondo, arasohoka abona ingabo n’amafarashi n’amagare bigose uwo 
mudugudu.” {AnA 234.1} 

N’ubwoba bwinshi, umugaragu wa Elisa ajya kumubwira iyo nkuru. Maze aramubwira ati: 
“Biracitse, databuja; turagira dute?” {AnA 234.2} 

Umuhanuzi Elisa ni ko kumusubiza ati: “Witinya; kuko abo turi kumwe ari benshi kuruta 
abari kumwe nabo.” Kandi noneho kugira ngo uwo mugaragu abyimenyere ubwe, “Elisa 
arasenga ati: ‘Uwiteka ndakwinginze, muhumure amaso, arebe.’” “Nuko Uwiteka ahumura 
amaso y’uwo musore, arareba, abona umusozi wuzuye amafarashi n’amagare by’umuriro 
bigose Elisa.” Hagati y’umugaragu w’Imana n’ingabo z’abanzi hari abamarayika bo mu 
ijuru bakoze uruziga rugose. Bari bamanutse bafite ububasha bukomeye, batazanwe no 
kurimbura cyangwa kwihesha icyubahiro, ahubwo bari bazanwe no gukikiza no gukorera 
[abagaragu b’Imana] bari abanyantege nke kandi badafite kirengera. {AnA 234.3} 

Igihe abantu b’Imana bagejejwe ahantu bibakomereye cyane, kandi uko bigaragara bakaba 
badafite aho bahungira, Uwiteka wenyine ni we ni we bagomba kwishingikirizaho. {AnA 
235.1} 

Ubwo ingabo z’abasirikari b’Abasiriya zajyaga imbere zifite isheja, zititaye ku ngabo 
zitaboneshwa amaso zo mu ijuru, “Elisa yinginga Uwiteka ati “Ndakwinginze huma amaso 
y’izi ngabo.” Uwiteka aherako azihuma amaso nk’uko Elisa yasabye. Elisa arazibwira ati 

“Iyi si yo nzira, kandi uyu si wo mudugudu. Nimunkurikire ndabageza ku muntu mushaka.” 
Nuko azijyana i Samariya. {AnA 235.2} 

“Bageze i Samariya Elisa arasenga ati: “Uwiteka, humura amaso y’izi ngabo zirebe.” Nuko 
Uwiteka azihumura amaso zirareba, zigiye kubona zibona ziri i Samariya hagati. Umwami 
w’Abisirayeli abonye izo ngabo abaza Elisa ati: “Data, mbatsinde aha? Mbatsinde aha?” 
Aramusubiza ati: “Wibatsinda aha. Mbese abo waneshesheje inkota n’umuheto ukabafata 
mpiri, wabica? Ahubwo babazanire ibyokurya n’amazi babibashyire imbere, barye banywe 
babone gusubira kwa shebuja.” Nuko abatekeshereza ibyokurya, bamaze kurya no kunywa 
arabasezerera, basubira kwa shebuja” Soma 2Abami 6. {AnA 235.3} 

Nyuma y’ibyo, Isirayeli yamaze igihe kirekire idaterwa n’Abasiriya. Nyamara hashije 
iminsi ubwo umwami Hazayeli yiyemezaga agatanga amabwiriza akomeye, ingabo 
z’Abasiriya zagoze Samariya zirayisakiza. Ntabwo Isirayeli yari yarigeze igera mu bihe 
bikomeye cyane nk’icyo gihe cy’uku kugotwa. Ibyuha by’ababyeyi byaryozwaga abana 
babo n’iby’abana nabyo bikaryozwa abuzukuru. Igihe Elisa yahanuraga ko bukeye bw’aho 
bagiye gucungurwa, imiborogo itewe n’inzara yamaze igihe kirekire yari igiye gutera 
umwami w’Abisirayeli gufata ingamba mbi cyane. {AnA 235.4} 

Ubwo umuseke w’umunsi ukurikiyeho wari ugiye gutambika, Uwiteka “yumvishije ingabo 
z’Abasiriya ikiriri cy’amagare n’icy’amafarashi n’icy’ingabo nyinshi,” maze bafatwa 
n’ubwoba “bahera ko barahaguruka, nimugoroba hari mu kabwibwi, bata amahema yabo 
n’amafarashi yabo n’indogobe zabo, uko urugerero rwakabaye barahunga ngo badashira,” 
kandi urwo rugerero rwarimo ububiko bw’ibyokurya. Birutse umuhashya kugeza ubwo 
bambutse uruzi rwa Yorodani. {AnA 236.1} 

Muri iryo joro ryo guhunga kw’Abasiriya, abagabo bane b’ababembe bari ku marembo 
y’umurwa bari benda kunogorwa n’inzara, bari biyemeje kujya gusura urugerero 
rw’Abasiriya maze baritanga basanga abari bagose umurwa biringiye ko bashobora 
kubagirira impuhwe kandi bakabaha n’ibyokurya. Mbega uko batangaye cyane ubwo 
binjiraga mu nkambi maze bagasanga “nta muntu n’umwe urimo!” Kubera ko nta muntu 
n’umwe wo kubabuza amahoro cyangwa kubakumira wari uhari, “binjira mu ihema rimwe, 
bararya baranywa, bakuramo ifeza n’izahabu n’imyambaro, baragenda barabihisha. 
Baragaruka binjira mu rindi hema bakuramo ibindi, baragenda barabihisha. Hanyuma 
baravugana bati: “Ibyo tugira ibi si byiza, kuko uyu munsi ari umunsi w’inkuru nziza 
tukicecekera.” Barihuse basubira ku murwa bajyanye inkuru nziza. {AnA 236.2} 

Hbayeho iminyago myinshi; ibyokurya byari byinshi cyane ku buryo uwo munsi “ibiro cumi 
na bibiri by’ifu cyangwa ibiro makumyabiri na bine by’ingano bigurwa igikoroto kimwe 


158 



cy’ifeza,” nk’uko Elisa yari yabivuze ku munsi ubanziriza uwo. Na none izina ry’Uwiteka 
ryongeye gushyirwa hejuru imbere y’abapagani “nk’uko ijambo ry’Uwiteka ryavuze” 
binyuze ku muhanuzi w’Uwiteka muri Isirayeli. Soma 2Abami 7:6-17. {AnA 236.3} 

Nuko umuntu w’Imana akomeza gukora umwaka ugahita undi ugataha, akegera abantu 
akora umurimo uzira amakemwa, kandi mu bihe by’amakuba akajya aba hafi y’umwami 
akamubera umujyanama mwiza. Imyaka myinshi yo gusubira inyuma bagasenga 
ibigirwamana ku ruhande rw’abatware na rubanda, yari yarasize ingaruka zayo mbi. 
Umwijima w’ubuhakanyi wari ukiboneka ahantu hose, nyamara hirya no hino hari hakiri 
abantu bari barashikamye banga gupfukamira Bali. Uko Elisa yakomezaga umurimo we 
w’ivugurura, abantubenshi bavaga mu bupagani, kandi bene abo bishimiraga gukorera 
Imana nyakuri. Umuhanuzi Elisa yanezezwaga n’ibyo bitangaza by’ubuntu bw’Imana, 
kandi akifuza cyane kugera ku bantu bose bari inyangamugayo mu mitima. Aho yabaga ari 
hose yihatiraga kuba umwigisha wo gukiranuka. {AnA 236.4} 

Mu mirebere ya kimuntu, ibyagaragaraga byerekeye kugirwa bashya mu by’umwuka 
kw’ishyanga ry’Abisirayeli byari urucantege nk’uko ibigaragara muri iki gihe bimeze 
imbere y’abagaragu b’Imana bakorera mu turere tw’isi tubudikiwe n’umwijima. Ariko 
itorero rya Kristo ni igikoresho cy’Imana cyo kwamamaza ukuri; rihabwa imbaraga n’Imana 
kugira ngo rikore umurimo udasanzwe; kandi niba itorero ribaye indahemuka ku Mana, 
rikumvira amategeko ya Yo, muri ryo hazaba gukorera gukomeye k’imbaraga y’Imana. 
Itorero niriba indahemuka ku kumvira kwaryo, nta mbaraga ibasha kurihangara. Ingabo 
z’umwanzi ntizizongera na hato gushobora kuryiganzura nk’uko umurama utananirwa 
guhuhwa n’umuyaga w’ishuheri. {AnA 237.1} 

Itorero ryambaye ikanzu yo gukiranuka kwa Kristo kandi rikitandukanya no kuyoboka isi 
uko ari ko kose, imbere yaryo hazaba umuseke w’umunsi urabagirana kandi uhebuje. {AnA 
237.2} 

Imana ihamagarira indahemuka zayo ziyiringira kubwira amagambo atera ubutwari 
abatizera n’impezamajyo. Nimugarukire Uwiteka mwebwe mbohe zibuze ibyiringiro. 
Nimusabe Imana imbaraga, yo Mana ihoraho. Nimwerekane ko mwizera imbaraga ze 
n’ubushake bwe bwo gukiza mufite kudacogora kandi mwicisha bugufi. Iyo tugundiriye 
imbaraga zayo mu kwizera, ibyagaragaraga ko nta byiringiro bibirimo ndetse ko ari 
urucantege, Imana izabihindura mu buryo bw’igitangaza. Ibyo Imana izabikora kubw’ukuzo 
ry’izina ryayo. {AnA 237.3} 

Igihe cyose Elisa yashoboraga kujya hirya no hino mu bwami bwa Isirayeli, yakomezaga 
kugira uruhare rukomeye mu guteza imbere amashuri y’abahanuzi. Aho yajyaga hose, 

Imana yabaga iri kumwe na we, ikamuha amagambo yo kuvuga n’ububasha bwo gukora 
ibitangaza. Igihe kimwe “abana b’abahanuzi babwira Elisa bati: “Dore aho tuba imbere 
yawe hatubera hato. Noneho turakwinginze reka tujye kuri Yorodani umuntu wese akureyo 
igiti, twiyubakire aho kuba.” 2Abami 6:1,2. Elisa yajyanye nabo kuri Yorodani, abatera 
umwete kubwo kubana nabo, akabaha amabwiriza, ndetse agakora n’ibitangaza kugira ngo 
abafashe mu murimo wabo. “Umwe muri bo agitema igiti, intorezo irakuka igwa mu mazi, 
arataka ati: “Mbonye ishyano databuja, kuko yari intirano.” Uwo muntu w’Imana aramubaza 
ati: “Iguye he?” Arahamwereka. Aherako atema igiti agitera mu mazi, intorezo irareremba. 
Aramubwira ati: “Yisingire.” Arambura ukuboko arayisingira” 2Abami 6:5-7. {AnA 238.1} 

Umurimo we wari waragize umumaro cyane kandi ububasha bwe bwari bwaramamaye ku 
buryo igihe yari aryamye ku gisasiro cye yenda gupfa, na Yehowasi wari umwami ariko 
ukiri muto akaba yarasengaga ibigirwamana ariko kandi akagira kubaha Imana guke, 
yabonaga ko uwo muhanuzi ari we mubyeyi w’ishyanga rya Isirayeli, kandi yazirikanaga 
ko kuba Elisa ari mu Bisirayeli byari iby’agaciro gakomeye mu bihe by’amakuba kuruta 
kugira ingabo zigendera ku mafarashi n’amagare. Ibyanditswe biravuga biti: “Kandi 
Yehowasi akiri ku ngoma ye, Elisa afatwa n’indwara, ari yo yamwishe. Yehowasi umwami 
w’Abisirayeli aramanuka ajya aho ari, aramuririra aravuga ati: “Ye baba data we, ko wari 
amagare n’abanyamafarashi ba Isirayeli!” 2Abami 13:14. {AnA 238.2} 

Ku bantu benshi babaga bafite umutima wihebye ukeneye ubufasha, umuhanuzi Elisa yari 
yaragiye ababera umubyeyi mwiza kandi w’umunyampuhwe. Muri icyogihe Elisa yari 
arwaye ntiyateye umugongo uwo musore utarubahaga Imana wari imbere ye, ndetse utari 
ukwiriye umwanya ukomeye yarimo, nyamara kandi yari akeneye umugira inama. Imana 
mu buntu bwayo yari ihaye umwami amahirwe yo gukosora amakosa yo mu gihe cyahise 
ndetse no gushyira ubwami bwe ahantu hirengeye heza. Icyo gihe Abasiriya bari 
barigaruriye akarere ko mu burasirazuba bwa Yorodani bagombaga gusubuzwa inyuma 
bagatsimburwa. Ububasha bw’Imana bwagombaga kongera kugaragarizwa Isirayeli yari 
yarataye inzira. {AnA 239.1} 

Nuko uwo muhanuzi wendaga gupfa ategeka umwami ati: “Enda umuheto n’imyambi.” 
Yehowasi yaramwumviye. Maze umuhanuzi aravuga ati: “Fata umuheto mu kuboko.” 
Yehowasi “awufata mu kuboko. Elisa ashyira ibiganza bye ku by’umwami. Aherako 
aravuga ati: ‘Kingura idirishya ryerekeye iburasirazuba.’” Iryo dirishya ryari ryerekeye 
imidugudu yo hakurya ya Yorodani yari yarigaruriwe n’Abasiriya. Nuko umwami amaze 
gukingura rya dirishya, Elisa amutegeka kurasa. Ubwo umwambi wafataga inzira, 
umuhanuzi yabwirijwe n’umwuka w’Imana kuvuga ati: “Ni umwambi w’Uwiteka unesha, 

ni wo mwambi wo kunesha i Siriya; kuko uzatsinda Abasiriya mu Afeka, kugeza aho 
uzabatsembera.” {AnA 239.2} 

Maze umuhanuzi Elisa asuzuma ukwizera k’umwami. Ategeka Yehowasi gufata imyambi, 
maze aramubwira ati: “Yikubite hasi.” Umwami ayikubita hasi gatatu maze arekera aho. 
Umuntu w’Imana aramurakarira, aramubwira ati: “Iyaba wakubise gatanu cyangwa 
gatandatu, watsinze Abasiriya kugeza aho uzabarimburira; ariko none uzatsinda i Siriya 
gatatu gusa.” 2Abami 13:15-19. {AnA 239.3} 

Iki ni icyigisho ku bantu bose bari mu myanya y’ubuyobozi. Igihe Imana ikinguye inzira 
kugira ngo umurimo runaka ukorwe kandi igatanga icyizere cyo gutsinda, umuntu uba 
watoranyijwe ngo akoreshwe agomba gukora mu bushobozi bwe bwose ngo umusaruro 
wasezeranwe ugerweho. Intsinzi izatangwa izaba ihwanye n’ubwuzu no kwihangana 
umurimo wakoranwe. Imana ishobora gukorera ubwoko bwayo ibitangaza igihe gusa 
bakoze uruhare rwabo badacogora. Umurimo wayo iwuhamagaramo abantu bitanga, abantu 
bagira ubutwari, abantu bakunda abandi cyane, kandi bagira umuhati udacogora. Bene abo 
bakozi ntibazabona ko hari inshingano ikomeye kandi iruhije, ntibazabona ko hari 
umugambi w’ahazaza udashoboka; bazakomeza gukora, bashiritse ubwoba kugeza ubwo 
ibyagaragaraga ko byatera gutsindwa bihindurwamo intsinzi itangaje. Haba inkuta za gereza 
cyangwa imbago zo gutoterezwaho, ntibizigera bibatera guteshuka ku mugambi wabo wo 
gukorana n’Imana mukubaka ubwami bwayo. {AnA 240.1} 

Umurimo wa Elisa wasoresheje inama yahaye Yehowasi no kumukomeza. Uwo umwuka 
wari waravuye kuri Eliya yari yarajeho ku rugero rwuzuye, yakomeje kuba indahemuka 
kugeza ku iherezo. Ntabwo yigeze acogora. Ntabwo kandi yigeze areka kwiringira ububasha 
bw’Ishoborabyose. Igihe cyose iyo inzira yabaga iri imbere ye yasaga n’ifunzwe rwose, 
yakomezaga kujya mbere kubwo kwizera, kandi Imana yagiye yihesha icyubahiro kandi 
igakingura inzira imbere ye. {AnA 240.2} 

Ntabwo Elisa yahawe gukurikira shebuja mu igare ryaka umuriro. Uwiteka yemeye ko 
afatwa n’uburwayi bwamumazeho igihe kirekire. Mu masaha maremare yo gucika intege 
kwa muntu no kubabara kwe, ukwizera kwa Elisa kwakomeje komatana n’amasezerano 
y’Imana, kandi iteka ahamukikije yahabonaga intumwa ziturutse mu ijuru zije 
kumuhumuriza no kumukomeza. Nk’uko ubwo yari mu mpinga z’i Dotani yari yaritegereje 
ingabo zo mu ijuru zari zimugose, akabona amagare y’umuriro y’Abisirayeli ndetse 
n’abagendera ku mafarashi, ni ko [ubwo yari arwaye] yari azi ko iruhande rwe hari 
abamarayika bamwitaho, kandi yarakomezwaga. Mu mibereho ye yose, yari yararanzwe no 
kwizera gukomeye, kandi kuko yari yaragiye atera imbere mu gusobanukirwa ubuntu 
bw’Imana n’ineza yayo yuje imbabazi, ukwizera kwe kwari kwarakuze kumutera kwiringira 

Imana ubudatezuka, kandi igihe urupfu rwamugeraga amajanja yari yiteguye kuruhuka 
imiruho ye. {AnA 240.3} 

“Urupfu rw’abakunzi be ni urw’igiciro cyinshi mu maso y’Uwiteka.” Zaburi 116:15. 
“Umukiranutsi afite ubuhungiro ndetse no mu rupfu rwe.” Imigani 14:32. Elisa yashoboraga 
kuvugana ibyiringiro byose kimwe n’umuhimbyi wa Zaburi ati: “Ariko Imana izacungura 
ubugingo bwanjye, ibukure mu kuboko kw’ikuzimu: kuko izanyakira.” Zaburi 49:15. 
Yashoboraga kandi guhamya afite ibyishimo byinshi agira ati: “Ariko jye ubwanjye nzi 
yuko Umucunguzi wanjye ariho, kandi ko amaherezo azahagarara mu isi.” Yobu 19:25. 
“Jyeweho nzareba mu maso hawe nkiranuka, mu ikanguka ryanjye nzahaga ishusho yawe.” 
Zaburi 17:15. {AnA 241.1} 

IGICE CYA 22 - “NINEVE, WA MURWA MUNINI” 


Mu mijyi yo mu gihe cya kera mu gihe ubwamibwa Isirayeli bwari bwarigabanyijemo kabiri, 
umwe mu mijyi yari ikomeye cyane icyo gihe ni Nineve. Nineve yari umurwa mukuru 
w’ubwami bwa Ashuri. Yari yarubatswe mu kibaya cyo mu nkuka z’uruzi rwa Tigiri nyuma 
gato yo gutanduakanywa kw’abubakaga umunara wa Babeli. Mu myaka amagana menshi 
Nineve yari yaragiye yaguka iba umurwa munini kugeza ubwo “kuwuzenguruka rwari 
urugendo rw’iminsi itatu.” Yona 3:3. {AnA 242.1} 

Mu gihe uwo mujyi wamaze uguwe neza, Nonewe yari ihuriro rikorerwamo urugomo 
n’ibindi byaha. Ibyahumetswe byanditswe byawugaragagaje ko ari “umurwa uvusha 
amaraso,. . . wuzuyemo ibinyoma n’ubwambuzi.” Mu mvugo izimije, umuhanuzi Nahumu 
yagereranyije AbanyaNineve n’intare y’ingome ishonje cyane. Nahumu yarabajije ati: “Nta 
muti wo komora uruuma rwawe; igisebe cyawe ni umufunzo; abumvise inkuru zawe bose 
bakoma mu mashyi bakwishima hejuru; kandi abo utagirira nabi ni ba nde?” Nahumu 3:1,19. 
{AnA 242.2} 

Nyamara nubwo Abanyanineve bari barabaye inkozi z’ibibi, ntabwo bose bari bariyeguriye 
gukora ibibi. “Ureba abana b’abantu bose” (Zaburi 33:13) kandi “akabona ibifite igiciro 
cyinshi byose” (Yobu 28:10) yabonaga ko muri uwo mujyi hari abantu benshi bari gusingira 
icyiza kandi gihebuje, kandi igihe bahawe amahirwe yo kumenya Imana ihoraho, 
bazazibukira ibikorwa byabo bibi kandi bayiramye. Kandi kubw’ibyo, Imana mu bwenge 
bwayo izabihishuirira mu buryo butunganye, kandi niba bishoboka ibageze ku kwihana. 
{AnA 242.3} 

Igikoresho cyatoranyirjwe gukora uyu murimo cyabaye umuhanuzi Yna mwene Amitayi. 
Ijambo ry’Uwiteka ryamugezeho riramubwira riti: “Haguruka ujye I Nineve, wa murwa 
munini, uwuburire, kuko ibyaha byawo birundanije bikagera imbere yanjye.” Yona 1:1,2. 
{AnA 243.1} 

Ubwo umuhanuzi yatekerezaga ku ngorane ndetse n’ibyasaga ko bidashoboka bijyanye 
n’ubwo butumwa yari ahawe, yagize ikigeragezo cyo kwibaza ku bushishozi bwaba buri 
muri iryo rarikwa. Mu mirebere ya kimuntu, byasaga naho kubwira ubwo butumwa bene 
uwo mujyi waragwaga n’ubwibone nta kintu na kimwe byageraho. Icyo gihe yibagiwe ko 
Imana yakoreraga ari inyabwenge bwose n’ububasha bwose. Igihe yatindiganyaga kanid 
ashidikanya, Satani yamuciye intege cyane. Uwo muhanuzi yafashwe n’ubwoba bukomeye, 
maze “arahaguruka ngo acikire i Tarushishi, ahunge Uwiteka.” Amanukana i Yopa maze 
ahasanga ubwato bwendaga kugenda, “atanga ihoro” maze abujyamo ajyana n’abari 
baburimo. Yona 1:3. {AnA 243.2} 

Mu mabwiriza yari yahawe, Yona yari yahawe inshingano iremereye; nyamara uwari 
yamutegetse kugenda yari ashoboye gushyigikira umugaragu we no kumuha kugera ku 
ntsinzi. Iyaba uwo muhanuzi yarumviye atazuyaje, aba yararinzwe ibintu bibi byinshi 
yanyuzemo bibabaje kandi aba yarahawe umugisha mu buryo bukomeye. Nyamara mu gihe 
cyo kwiheba kwa Yona, ntabwo Uwiteka yamutereranye. Uko umuhanuzi yiringiraga Imana 
n’ububasha bwayo butagerwa byagombaga guhemburwa muri we binyuze mu bigeragezo 
byinshi yanyuzemo n’ibyiza bidasanzwe yakorewe. (AnA 243.3} 

Ubwo Yona yahamagarwaga ubwa mbere, iyo aba yarahagaze agatekereza atuje, aba 
yaramenye uburyo imbaraga zose yakoresha ngo ahunge inshingano yari ahawe bwaba ari 
ubupfapfa. Nyamara ntibyatwaye igihe ngo yemererwe gukomeza mu guhunga kwe 
kutarimo ubwenge atabujijwe amahwemo. “Maze Uwiteka yohereza umuyaga mwinshi mu 
nyanja, mu Nyanja haba ishuheri ikomeye inkuge yenda kumeneka. Abasare baterwa 
n’ubwoba, umuntu wese atakambira ikigirwamana cye, ibintu bari batwaye mu nkuge 
babijugunya mu nyanja ngo boroshye inkuge. Ariko Yona we yari mu nkuge hasi cyane, 
aryamye yisinziriye.” Yona 1:4,5. {AnA 244.1} 

Ubwo abasare batakambiraga imana zabo za gipagani ngo zibagoboke, umutware w’ubwato 
yarahangayitse birenze urugero maze ajya gushaka Yona aramubaza ati: “Wabaye ute wa 
munyabitotsi we? Byuka utakire Imana yawe, ahari Imana yawe yatwibuka ntiturimbuke” 
umurongo wa 6. {AnA 244.2} 

Nyamara amasengesho y’umuntu wari watandukiye inzira y’inshingano ye ntiyashoboraga 
kugira ubufasha atanga. Abasare bamaze kubona ko uwo muyaga w’ishuheri udasanzwe 
ushobora kuba ari ikimenyetso cy’uko imana zabo zarakaye, batanze icifuzo giheruka cyo 
kwifashisha gufinda ubufmdo. Baravuze bati: “Nimuze dufinde tumenye utumye dutezwa 
ibi byago.” Nuko barafindura, ubufmdo bwerekana Yona. Baherako baramubaza bati: 
“Tubwire utumye dutezwa ibi byago. Ukora murimo ki? Uraturuka he? Uri uwo mu kihe 
ihugu? Uri bwoko ki?” {AnA 244.3} 

“Arabasubiza ati: “Ndi Umuheburayo nubaha Uwiteka Imana yo mu ijuru, yaremye inyanja 
n’ubutaka. {AnA 244.4} 

“Maze abantu bafatwa n’ubwoba bwinshi baramubaza bati: “Ibyo ukoze ibi ni ibiki?” Kuko 
abo bagabo bari bamenye ko ahunze Uwiteka, kuko yari abibabwiye. {AnA 244.5} 

“Baramubaza bati: “Tugire dute ngo inyanja iduturize?” Kuko inyanja yiyongeranyaga 
kwihinduriza. Arabasubiza ati: “Nimunterure munjugunye mu nyanja, na yo irabaturiza, 
kuko nzi yuko iyi shuheri yabateye ari jye ibahora. {AnA 245.1} 

“Ariko abo bagabo baragashya cyane ngo basubire hakurya imusozi ariko ntibabibasha, 
kuko inyanja yiyongeranyaga izikuka ikababuza. Ni cyo cyatumye batakira Uwiteka 
bakavuga bati: “Turakwinginze Uwiteka, turakwinginze twe kurimbuka tuzira ubugingo 
bw’uyu muntu, kandi ntudushyire mu rubanza rw’amaraso y’udacumuye, kuko ari wowe 
Uwiteka ukoze icyo ushaka.” Nuko baterura Yona bamujugunya mu nyanja, inyanja iratuza. 
Maze abo bagabo baherako batinya Uwiteka cyane, bamutambira igitambo, bahiga imihigo. 
{AnA 245.2} 

“Uwiteka ategeka urufi runini rumira Yona, maze Yona amara mu nda y’urufi iminsi itatu 
n’amajoro atatu. {AnA 245.3} 

“Maze Yona asengera Uwiteka Imana ye mu nda y’urufi ati: {AnA 245.4} 

“Nagize ibyago ntakira Uwiteka aransubiza, 

Nahamagariye mu nda y’ikuzimu, 

Wumva ijwi ryanjye. 

“Kuko wanjugunye imuhengeri mu nyanja, 

Umwuzure warangose, 

Ibigogo byawe n’imiraba yawe byose byarandengeye. 

“Ndavuga nti: ‘Nciwe imbere yawe, 

Ariko nzongera kureba urusengero rwawe rwera.’ 

Amazi yarantwikiriye angera ku bugingo, 

Imuhengeri harangose, 

Urwuya rwanyizingiye mu mutwe. 

“Ndamanuka njya mu mizi y’imisozi, 

Isi n’ibihindizo byayo binkingira ibihe byose, 

Ariko unkurira ubugingo muri rwa rwobo, 

Uwiteka Mana yanjye. {AnA 245.5} 

“Ubwo umutima wanjye wiheberaga mu nda nibutse Uwiteka, 

No gusenga kwanjye kwakugezeho mu rusengero rwawe rwera. 

“Aberekeza umutima ku bitagira umumaro by’ibinyoma, 

Baba bimuye ubababarira. 

Kandi nzahigura umuhigo wanjye, 

Agakiza gaturuka ku Uwiteka.” {AnA 246.1} 

Yona l:7-2:9. 

Amaherezo Yona yamenye ko “agakiza kabonerwa mu Uwiteka” Zaburi 3:8. Agakiza 
kazana no kwihana no kumenya ubuntu bw’Imana bukiza. Yona yakuwe mu kaga k’ikuzimu 
maze ifi iramuruka imujugunya imusozi. {AnA 246.2} 

Nanone umugaragu w’Imana yongeye gutumwa kujya kuburira Nineve. “Maze ijambo 
ry’Uwiteka rigera kuri Yona ubwa kabiri riramubwira riti: “Haguruka ujye i Nineve wa 
murwa munini, uwuburire imiburo nzakubwira.” Ubu noneho ntiyatindiganyije ngo agire 
ibyo yibaza cyangwa ngo ashidikanye, ahubwo yumviye adatindiganyije. “Nuko Yona 
arahaguruka ajya i Nineve nk’uko Uwiteka yamutegetse.” Yona 3:1-3. {AnA 246.3} 

Ubwo Yona yinjiraga mu mujyi wa Nineve, yatangiye kugenda arangurura avuga ubutumwa 
bukurikira ati: “Hasigaye minsi mirongo ine, Nineve hakarimbuka.” Yona 3:4. Yavaga mu 
nzira imwe ajya mu yindi avuga ubutumwa bumwe bw’umuburo. {AnA 246.4} 

Ntabwo ubwo butumwa bwabaye imfabusa. Abantu bagiye babwirana iby’ijwi riranguruye 
ryumvikaniraga mu nzira z’umurwa utarubahaga Imana kugeza ubwo abawutuye bose 
bumvise iryo tangazo riteye ubwoba. Umwuka w’Imana yagejeje ubwo butumwa ku mutima 
wose maze atera imbaga y’abantu guhinda umushyitsi kubw’ibyaha byabo ndetse no 
kwihana bicishije bugufi cyane. {AnA 246.5} 

“Maze ab’i Nineve bemera Imana, bamamaza itegeko ryo kwiyiriza ubusa, bose bakambara 
ibigunira uhereye ku mukuru ukageza ku uworoheje hanyuma y’abandi. Ijambo rigera ku 
mwami w’i Nineve ahaguruka ku ntebe ye y’ubwami, yiyambura umwambaro we yambara 
ibigunira, yicara mu ivu. Ategekana itegeko n’abatware be b’intebe baryamamaza i Nineve 
bati “Umuntu wese ye kugira icyo asogongeraho, kandi amatungo y’amashyo n’imikumbi 
bye kurisha kandi bye kunywa amazi, ahubwo abantu n’amatungo byose byambare 
ibigunira, abantu batakambire Imana bakomeje, kandi bahindukire umuntu wese areke inzira 
ye mbi, bareke n’urugomo bagira. Nta wubizi ahari aho Imana yahindukira ikigarura, 
ikareka uburakari bw’inkazi yari ifite ntiturimbuke!” Yona 3:5-9. {AnA 247.1} 

Ubwo umwami n’abatware na rubanda, abakomeye n’aboroheje bihaganaga “kubwo 
kwigisha kwa Yona” (Matayo 12:41) kandi bagafatanyiriza hamwe gutakambira Imana yo 
mu ijuru, Imana yarababariye. “Imana ibonye imirimo yabo, uko bahindukiye, bakareka 
inzira yabo mbi, irigarura, ireka ibyago yari yabageneye; ntiyabibateza.” Yona 3:10. Ibyago 
bajyaga kugira byarahagaze, Imana ya Isirayeli yahawe ikuzo kandi irubahwa mu gihugu 
cy’abapagani, ndetse amategeko yayo arubahwa. Hadashize imyaka myinshi nyuma y’icyo 
gihe Ninewe yagombaga kwigarurirwa n’amahanga yari ayikikje bitewe no kwibagirwa 

Imana n’ubwibone. [Ibyerekeye kugwa k’ubwami bwa Ashuri wabisoma mu gice cya 30 
cy’iki gitabo.] (AnA 247.2} 

Igihe Yona yamenyaga iby’umugambi w’Imana wo kurokora uwo mujyi nubwo 
warangwaga n’ibyaha n’ubugome, byamuteye kwicuza yambara ibigunira no kwisiga ivu 
kandi yaragombaga kuba umuntu wa mbere wishima kubera ubuntu bw’Imana butangaje. 
Nyamara aho kugira ngo yishime, yemereye intekerezo ze kwibaza ku kuba yafatwa ko ari 
umuhanuzi w’ibinyoma. Yafuhiye kumenyekana kwe, ntabwo yitaye ku gaciro gakomeye 
cyane bitagerwa k’abantu bari bari muri uwo mujyi wari ugushije ishyano. Imbabazi Imana 
yagaragarije Abanyanineve bihannye zababaje “Yona cyane ararakara.” Yasenze Uwiteka 
agira ati: “Uwiteka, si icyo navugaga nkiri iwacu? Ni cyo cyatumye nshoka mpungira i 
Tarushishi, kuko namenye ko uri Imana igira ubuntu n’imbabazi, itinda kurakara, ifite kugira 
neza kwinshi kandi yibuza kugira nabi.” Yona 4:1, 2. {AnA 247.3} 

Yongeye kandi kwemerera intege nke ze kwibaza no gushidikanya, bityo yongera 
kubundikirwa no gucika intege. Yirengagije inyungu z’abandi maze yumva byajyaga 
kumubera byiza iyo yipfira aho kugira ngo abeho abone uwo mujyi utarimbuwe. Mu 
kutanyurwa kwe yaravuze ati: “None rero Uwiteka, ndakwinginze unyice kuko gupfa 
bindutiye kubaho.” {AnA 248.1} 

“Uwiteka aramubaza ati: “Ubwo urakaye ubwo ukoze neza?” Nuko Yona asohoka mu 
murwa yicara iruhande rwawo aherekeye iburasirazuba, aba ari ho aca ingando ayicaramo 
ari mu gicucu, ategereza kureba uko umurwa uzamera. Uwiteka Imana itegeka uruyuzi 
rumera aho Yona yari ari ngo rumutwikire, rumubere igicucu ku mutwe, rumukize 
umubabaro yari afite. Maze Yona ararunezererwa cyane.” Yona 4:3-6. {AnA 248.2} 

Icyo gihe Imana yahaye Yona icyigisho. “Bukeye bwaho Imana itegeka inanda irya urwo 
ruyuzi, bucya rwarabye. Maze izuba rivuye Uwiteka ategeka umuyaga wotsa 
w’iburasirazuba, izuba ryica Yona mu mutwe bituma yiheba, yisabira gupfa aravuga ati: 
“Gupfa bindutiye kubaho.” {AnA 248.3} 

Imana yongeye kuvugana n’umuhanuzi wayo igira iti: “Ukoze neza, ubwo urakajwe n’uko 
uruyuzi rwumye?” Aramusubiza ati: “Nkoze neza kuarakara, ndetse byatuma niyahura.” 
{AnA 249.1} 

“Uwiteka aramubaza ati “Ubabajwe n’uruyuzi utihingiye kandi utamejeje, uruyuzi rwameze 
ijoro rimwe ku rindi rukuma? Jyewe se sinari nkwiriye kubabazwa n’i Nineve uwo murwa 
munini, urimo abantu agahumbi n’inzovu ebyiri basaga batazi gutandukanya indyo n’imoso, 
hakabamo n’amatungo menshi?” Yona 4:7-11. {AnA 249.2} 

Nubwo Yona yabuze uko agira kandi agakorwa n’ikimwaro, adashobora gusobanukirwa 
umugambi w’Imana mu kutarimbura Nineve, yari yasohoje inshingano yari yahawe yo 
kuburira uwo murwa munini; kandi nubwo ibyo yari yavuze ko biraba bitabaye, ubutumwa 
bw’imbuzi yari yatanze bwari bwaturutse ku Mana. Ndetse ubwo butumwa bwasohoje 
umugambi Imana yari yashatse ko busohoza. Ikuzo ry’ubuntu bwayo ryari ryahishuriwe 
abapagani. Abari bamaze igihe “bicara mu mwijima no mu gicucu cy’urupfu, baboheshejwe 
umubabaro n’ibyuma,” “batakiye Uwiteka bai mu makuba. Abakiza imibabaro yabo. 
Abakura mu mwijima no mu gicucu cy’urupfu, aca iminyururu yabo.” “Akohereza ijambo 
rye, akabakiza indwara, akabakiza kwinjira mu mva zabo.” Zaburi 107:10,13,14,20. (AnA 
249.3} 

Mu gihe cy’umurimo we ku isi, Kristo yavuze ku byiza byakozwe n’ikibwiriza Yona 
yabwirije Nineve, kandi yagereranyije abaturage b’uwo murwa w’abapagani n’abitwaga 
ubwoko bw’Imana mu gihe cye. Kristo yaravuze ati: “Ab’i Nineve bazahagurukana n’ab’iki 
gihe ku munsi w’amateka, babatsindishe kuko bihannye ubwo bumvaga kwigisha kwa 
Yona, kandi dore uruta Yona ari hano.” Matayo 12:40,41. (AnA 249.4} 

Kristo yaje mu isi ihugiranye, yuzuye urusaku rw’ubucuruzi n’impaka mu bucuruzi, ahao 
abantu bageragezagakuronka ibyo bashoboye byose ngo bahaze inarinjye. Kandi ijwi rye 
ryumvikaniye hejuru y’urwo rudubi rimeze nk’impanda y’Imana rigira riti: “Kandi umuntu 
byamumarira iki gutunga ibintu byose byo mu isi, niyakwa ubugingo bwe? Mbese umuntu 
yatanga iki ngo acungure ubugingo bwe?” Mariko 8:36,37. {AnA 249.5} 

Nk’uko kubwiriza kwa Yona kwabereye Abanyanineve ikimenyetso, ni nako kubwiriza kwa 
Kristo kwabereye ikimenyetso abo mu gihe cye. Ariko hari igitangaje: Mbega itandukaniro 
rikomeye riri mu buryo iryo jambo ryakiriwe! Nyamara imbere y’uko kutagira icyo bitahono 
kumukwena, Umukiza yakomeje gukora kugeza ubwo yarangije umurimo wari wamuzanye. 
{AnA 250.1} 

Hari icyigisho ku ntumwa z’Imana zo muri iki gihe, ubwo imijyi yo mu bihugu ikeneye 
rwose kumenya imico n’imigambi by’Imana nyakuri nk’uko Abanyanineve bo mu gihe cya 
kera bari babikeneye. Abahagarariye Kristo baogmba kwereka abantu isi irushijeho kuba 
nziza yirengagijwe mu buryo bukomeye. Nk’uko Ibyanditswe Byera byigisha, umurwa 
rukumbi wubatswe kandi wahanzwe n’Imana ubwayo. Umuntu arebesheje amaso yo 
kwizera yabona amarembo y’ijuru, arabagiranishwa ikuzo ry’Imana. Umwami Yesu 
akoresheje abagaragu be bamukorera, arahamagarira abantu guharanira kugira imigambi 
yera kugira ngo babashe kuzabona umurage wo kudapfa. Kristo abagira inama yo gushyira 
ubutunzi iruhande rw’intebe y’ubwami y’Imana. {AnA 250.2} 

Hari uguhamwa n’icyaha kujya kuba rusange kuje kwihuta kandi nta kabuza, kuziye abatuye 
mu mijyi bitewe no kwiyongera k’ubugome bwihandagaje. Kwangirika kuganje kurenze 
uko ubushobozi bw’ikaramu y’umuntu yabusobanura ibwandika. Umunsi wose uje uzana 
guhishurwa gushya kw’amakimbirane, uburiganya n’ubujura; kandi umunsi wose uzana 
ibyawo bibabaza umutima by’urugomo no kutita ku mategeko, kutita ku mibabaro ya muntu, 
ndetse no kurimbura ubuzima bwa muntu mu buryo bw’ubugome bukabije kandi bubi 
bikabije. Umunsi wose uje uhamya ukwiyongera k’ubupfapfa, ubwicanyi no kwiyahura. 
{AnA 250.3} 

Uko imyaka yagiye ihita indi igataha, Satani yagiye ashaka uko yakomeza gutera abantu 
kutita ku migambi myiza y’Uwiteka. Yagiye aashishikarira gukura imbere y’amaso yabo 
ibikomeye by’amategeko y’Imana: ari yo mahame y’ubutabera, imbabazi n’urukundo biri 
muri ayo mategeko. Abantu birata iterambere no gusobanukirwa biranga iki gihe turimo; 
ariko Imana yo ibona isi yuzuye ubugome n’urugomo. Abantu bavuga ko amategeko 
y’Imana yakuweho, ko Bibiliya atari iyo kwiringirwa; bityo ingaruka ikaba iy’uko umuraba 
w’ibibi, utarigeze ubaho kuva mu gihe cya Nowa no mu gihe cya Isirayeli yari yarahakanye 
Imana, ugenda utwikira isi yose. Ukubonera k’ubugingo, ubugwaneza no kwera bikurwaho 
bigasimbuzwa kunezeza kurarikira ibintu byabuzanyijwe. Inyandiko yijimye y’ibyaha 
bikorwa kubwo gushaka indamu irahagije kugira ngo itere umuntu guhinda umushyitsi no 
kuzuza ubwoba mu bugingo. {AnA 251.1} 

Imana yacu ni inyambabazi. Mu byo igirira abica amategeko yayo, irabihanganira kandi 
ikabagirira impuhwe. Nyamara muri iki gihe cyacu, ubwo abagabo n’abagore bafite 
amahirwe menshi cyane yo kumenya neza amategeko y’Imana nk’uko yahishuwe mu 
Byanditswe Byera, Umutware ukomeye w’isanzure ntashobora kwitegereza imijyi yuzuye 
ibyaha, ahaganje ubugome n’urugomo ngo bimunyure. Iherezo ry’uko Imana yihanganira 
abinangira mu kutumvira riraza ryegereza kandi ryihuta. {AnA 251.2} 

Mbese abantu ntibakwiriye gutangazwa n’impinduka zitunguranye ziba mu byo Umutware 
w’ikirenga {Imana} agirira abatuye isi yacumuye? Mbese ntibakwiriye gutangara igihe 
ibicumuro bikurikiwe no guhanwa ariko ubugome bugakomeza kwiyongera? Mbese 
ntibatangazwa n’uko Imana ikwiriye kuzana kurimbuka n’urupfu ku bantu babonye indamu 
mbi binyuze mu buriganya n’ubujura? Nubwo umucyo mwinshi ku byerekeye ibyo Imana 
isaba warasiye mu nzira yabo, abantu benshi banze kwemera ubuyobozi bw’Imana, bityo 
bahisemo kwigumira munsi y’ibendera ry’umukara rya nyirabayazana wo kwigomeka ku 
ngoma y’ijuru kose. {AnA 251.3} 

Ukwihangana kw’Imana kwabaye kwinshi cyane. Kwabaye kwinshi bikomeye kuko iyo 
tuzirikanye uko amategeko yayo yera akomeza gutukwa, turatangara. Nyirububasha bwose 

yagiye akoresha imbaraga ikumira irinda imico ye bwite. Nyamara byanze bikunze 
azahagurukira guhana abanyabyaha bihandagaza bakagomera amahame atunganye 
y’Amategeko Cumi. {AnA 252.1} 

Imana iha abantu igihe cyo kwihana; ariko hari aho ukwihangana kw’Imana kugarukira, 
kandi ibihano by’Imana bizakurikiraho nta kabuza. Uwiteka yihanganira abantu cyane 
ndetse n’imijyi, agatanga imiburo mu mpuhwe nyinshi kugira ngo akize abantu umujinya 
we; nyamara igihe kizagera ubwo kwingingana imbabazi kutazongera kumvikana, bityo 
abigomeka bagakomeza kwanga umucyo w’ukuri bazatsembwaho kubwo kugirirwa neza 
ubwabo ndetse no kubw’abajyaga gutwarwa n’icyitegererezo cyabo. {AnA 252.2} 

Igihe kiregereje ubwo ku isi hazaba umubabaro utashobora gukizwa n’umuti umuntu atanga. 
Mwuka w’Imana agenda akurwa mu isi. Amakuba ku nyanja no ku butaka agenda 
akurikirana mu buryo bwihuse. Mbega uko duhora twumva imitingito y’isi n’imiyaga 
ikomeye cyane, tukumva ibyo kurimbuka guturutse ku muriro no ku myuzure ahatikirira 
abantu benshi ndetse n’ibintu! Uko bigaragara ayo makuba ni ukwigaragambya 
gutunguranye kw’imbaraga zo mu byaremwe zavuye ku murongo, zitagengwa n’umuntu na 
mba; ariko muri ibyo byose ushobora kubonamo umugambi w’Imana. Ibyo ni bimwe mu 
bikoresho ikoresha ishaka gukangura abagabo n’abagore kugira ngo bamenye akaga barimo. 
{AnA 252.3} 

Intumwa z’Imana mu mirwa minini ntizikwiriye gucibwa intege n’ibyaha, ubugome, 
akarengane n’ibikorwa bibi bahamagarirwa guhura na byo igihe zishishikarira kwamamaza 
inkuru nziza y’agakiza. Uwiteka atera ubutwari umukozi wese nk’uwo amubwira ubutumwa 
nk’ubwo yabwiye intumwa Pawulo ubwo yari mu murwa wa Korinto wari wuzuye ibibi 
agira ati: “Ntutinye, ahubwo uvuge we guceceka kuko ndi kumwe nawe, kandi nta muntu 
uzagutera kukugirira nabi, kuko mfite abantu benshi muri uyu mudugudu.” Ibyakozwe 
n’intumwa 18:9, 10. Nimutyo abantu bose bafite uruhare mu murimo wo gukiza imitima 
bibuke ko nubwo hari abantu benshi batazumvira inama y’Imana iri mu ijambo ryayo, isi 
yose itazigera itera umugongo umucyo n’ukuri, ngo yirengagize irarika ry’Umukiza 
utarambirwa kandi wihangana. Mu murwa wose, uko waba wuzuye urugomo n’ubugome 
kose, harimo abantu benshi bashobora kwiga kuba abayoboke ba Yesu igihe bigishijwe uko 
bikwiriye. Muri ubwo buryo, abantu ibihumbi byinshi bashobora kugezwaho ukuri gukiza 
kandi bakabashishwa kwakira Kristo nk’Umukiza wabo bwite. {AnA 253.1} 

Ubutumwa Imana ituma ku batuye isi muri iki gihe ni ubu ngo: “Nuko namwe mwitegure, 
kuko igihe mudatekereza, ari cyo Umwana w’umuntu azaziramo.” Matayo 24:44. Ibiriho 
mu muryango mugari w’abantu ariko b’umwihariko mu mirwa mikuru y’ibihugu, bitangaza 
mu ijwi nk’iry’inkuba ko igihe cy’urubanza rw’Imana gisohoye kandi ko iherezo ry’ibintu 

byose byo ku isi ryegereje. Duhagaze ku marembo y’akaga katigeze kabaho mu bihe byose. 
Ibihano by’Imana bizakurikirana mu buryo bwihuse: umuriro, umwuzure, umutingito w’isi, 
ndetse n’intambara no kumena amaraso. Muri iki gihe ntitugomba gutangazwa n’ibibaho 
bikomeye kandi bishyiraho umusozo kuko marayika w’imbabazi adashobora gukomeza 
gukingira abatihana igihe kirekire. {AnA 253.2} 

“Kuko Uwiteka aje aturuka mu buturo bwe, azanywe no guhanira abo mu isi gukiranirwa 
kwabo. Isi izagaragaza amaraso yayo, kandi ntabwo izongera gutwikira abapfuye bo muri 
yo.” Yesaya 26:21. Ishuheri y’umujinya w’Imana iri kwisuganya; kandi abazarokoka gusa 
ni abitaba irarika ry’imbabazi nk’uko abaturage b’i Nineve babigenje ubwo Yona 
yababwirizaga, kandi bakereshwa kumvira amategeko y’Umutware wo mu ijuru. 
Abakiranutsi bonyine ni bo bazahishanwa na Kristo mu Mana kugeza ubwo kurimbuka 
kuzaba kurangiye. Nimutyo umutima uvuge uti: {AnA 254.1} 

“Nta bundi buhungiro mfite, 

Shikamiza ubugingo bwanjye bw’impezamajyo kuri wowe; 

Ntunsige, Oh, ntunsige njyenyine! 

Komeza unkomeze kandi umpumurize. 

“Mpisha, Mukiza wanjye mpisha! 

Kugeza ubwo umugaru w’ubuzima ushira; 

Nyobora mu bwugamo butuje, 

Oh, amaherezo wakire ubugingo bwanjye!” {AnA 254.2} 

IGICE CYA 23 - KUJYANWA BUNYAGO NA ASHURI 


Imyaka iheruka y’ingoma yarangiye nabi y’ubwami bwa Isirayeli yaranzwe n’urugomo no 
kumena amaraso bitigeze bibaho ndetse no mu bihe bibi cyane by’umuvurungano no kubura 
amahoro byabayeho mu gihe cy’ab’inzu ya Ahabu. Mu gihe cy’imyaka isaga magana abiri 
abayobozi b’imiryango cumi bari baragiye babiba umuyaga; noneho bari bari gusarura 
serwakira. Abami bagiye bicwa urukurikirane kugira ngo bahe imyanya abandi babaga 
bafite inyota y’ubutegetsi kuyobora. Uwiteka yavuze kuri abo bigaruriraga ubutegetsi 
batamwubahaga agira ati: “Bimitse abami ntabitegetse, bishyiriyeho ibikomangoma 
ntabizi.” Hoseya 8:4. Amahame yose y’ubutabera yari yarirengagijwe; bityo abagombye 
guhagarara imbere y’amahanga yo ku isi nk’aabikijwe ubuntu bw’Imana, “bariganije 
Uwiteka” kandi na bo ubwabo barariganyanya hagati yabo. Hoseya 5:7. {AnA 254.3} 

Imana ikoresheje gucyaha gukomeye cyane, yashatse gukangura iryo shyanga ryari ryaranze 
kwihana kugira ngo risobanukirwe akaga ko kurimbuka gukomeye kwendaga kuribaho. 
Imana ikoresheje Hoseya na Amosi, yagiye yoherereza imiryango cumi ubutumwa 
bukurkirana, ibasaba kwihana kuzuye kandi ibamenyesha akaga bazagira nk’ingaruka zo 
gukomeza kuyigomera. Hoseya yaravuze ati: “Mwahinze gukiranirwa musarura ibibi, 
mwariye imbuto z’ibinyoma, kuko wiringiye imigambi yawe n’ubwinshi bw’intwari zawe. 
Ni cyo gituma hazaba imivurungano mu bwoko bwawe, kandi ibihome byawe byose 

bizasenywa_Mu museke umwami wa Isirayeli azaba amaze kurimburwa rwose.” Hoseya 

10:13-15. {AnA 255.1} 

Naho Efurayimu umuhanuzi yayihamijeho ho ibi agira ati: “Abanyamahanga bamumazemo 
imbaraga ze kandi ntabizi, ndetse yameze n’imvi z’ibitarutaru ntiyabimenya.” [Akenshi 
umuhanuzo Hoseya yavugaga kuri Efurayimu ashaka kuvuga umuyobozi wahakanye Imana 
wari mu miryango y’Abisirayeli, ibyo akabikoresha ari ikimenyetso cyerekana ishyanga 
ryahakanye Imana.] “Isirayeli yataye ibyiza: na we umwanzi azamuhiga.” “Yaciwe intege 
n’urubanza,” ntiyashobora kumenya ingaruka mbi cyane z’imigirire yabo mibi, bidatinze 
imiryango cumi yari igiye kurorongotanira mu mahanga yose. Hoseya 7:9; 8:3; 5:11; 9:17. 
{AnA 255.2} 

Bamwe mu bayobozi bo muri Isirayeli bumvise rwose ko batakaje icyubahiro cyabo kandi 
bi fuzaga ko icyo cyubahiro bakigarurirwa. Nyamara aho kugira ngo bitandukanye na ya 
migirire yari yaratumye ubwami bwa Isirayeli bugira intege nke, bakomeje gukiranirwa, 
bakishimagiza bibwira ko igihe nikigera bazagera ku bubasha mu bya politiki bifuzaga ariko 
binyuze mu kwifatanya n’abapagani. “Igihe Efurayimu abonye yuko arwaye, na Yuda ko 
yakomeretse, ni bwo Efurayimu yagiye Ashuri.” “Efurayimu ni n’inuma y’injiji, itagira 

ubwenge: batakira Egiputa,bagahungira no mu Ashuri.” “Basezerana n’abo mu Ashuri.” 
Hoseya 5:13; 7:11; 12:1. {AnA 256.1} 

Inshuro nyinshi Uwiteka yari yaragiye ashyira imbere y’imiryango cumi ibibi byo kutumvira 
abinyujije ku muntu w’Imana wari waragaragaye imbere y’igicairo cy’i Beteli, kuri Eliya 
na Elisa ndetse no kuri Amosi na Hoseya. Nyamara nubwo habayeho gucyaha no kwinginga, 
Isirayeli yari yararohamye cyane mu buhakanyi. Uwiteka yaravuze ati: “Isirayeli yagomye 
nk’ishashi itsimbaraye.” “Ubwoko bwanjye bwishimira kungomera.” Hoseya 4:16; 11:7. 
{AnA 256.2} 

Hari bihe byagiye bibaho maze ibihano by’Imana bikagera ku bwoko bwigomekaga. Imana 
yaravuze iti: “Ni cyo gituma nabahanishije abahanuzi. Nabicishije amagambo y’akanwa 
kanjye, kandi imanza nabaciriye zimeze nk’umucyo ukwira hose. Kuko icyo nshaka ari 
imbabazi si ibitambo, kandi kumenya Imana kubirutisha ibitambo byoswa “Ariko bishe 
isezerano nka Adamu, ni ho bampemukiriye.” Hoseya 6:5-7. {AnA 256.3} 

Amaherezo baje kugezwaho ubu butumwa bugira buti: “Nimwumve Ijambo ry’Uwiteka, 
mwa Bisirayeli mwe. . . Ubwoko bwanjye burimbuwe buzize kutagira ubwenge. Ubwo 
uretse ubwenge, nanjye nzakureka we kumbera umutambyi. Ubwo wibagiwe amategeko 
y’Imana yawe, nanjye nzibagirwa abana bawe. “Uko bakomeje kugwira ni ko bagwije 
kuncumuraho. Ni cyo gituma ubwiza bwabo nzabuhindura nk’ibikoza isoni. {AnA 256.4} 

Batungwa n’ibyaha by’ubwoko bwanjye, kandi bararikira gukiranirwa kwabo. Uko bimeze 
kuri rubanda, ni ko bizaba no ku batambyi, nzabahanira imigenzereze yabo, mblture 
n’imirimo bakoze.” Hoseya 4:1, 6-9. {AnA 257.1} 

Mu myaka mirongo itanu ibanziriza igihe cyo kwigarurirwa na Ashuri, ibyaha n’ubugome 
muri Isirayeli byari bimeze nk’ibyo mu minsi ya Nowa, ndetse nk’ibyo mu bindi bihe abantu 
bari barirengagije Imana bakirundurira mu gukora rwose mu gukora ibibi. Guha ikuzo 
ibyaremwe bakabirutisha Imana yabiremye, kuramya ibyaremye aho kuramya Umuremyi 
wabyo, iteka byari byareteje ingaruka z’ibibi by’indengakamere. Uko ni ko igihe Isirayeli 
yaramyaga Bali na Ashitoreti yahaye icyubahiro cy’ikirenga imbaraga zo mu byaremwe. 
Abisirayeli baciye umurunga wabahuzaga n’ibintu byose bibazahura kandi bikabahesha 
agaciro, maze bahinduka imbata z’ibishuko mu buryo bworoshye. Igihe ibihindizo 
by’ubugingo byari bishenywe, abo basengaga ibigirwamana bari barayobejwe nta bihindizo 
byo kubakingira icyaha byari bihari bityo birundurira mu bibi umutima w’umuntu urarikira. 
{AnA 257.2} 

Abahanuzi bararanguruye bavuga barwanya gukandamiza, akarengane, kwishimisha 
kudasanzwe, gusayisha mu bibi n’ubusambanyi byariho mu gihe cyabo. Nyamara kurwanya 

ibyo bibi ndetse no kwamagana icyaha kwabaye imfabusa. Umuhanuzi Amosi yaravuze ati: 
“Ubahaniye mu irembo baramwanga, kandi banga urunuka uvuga ibitunganye.” “Kuko nzi 
ibicumuro byanyu ko ari byinshi, n’ibyaha byanyu uko bikomeye, mwa abarenganya 
abakiranutsi mwe, mukakira impongano, kandi mukagoreka imanza z’abatindi, aho 
muzicira ku irembo.” Amosi 5:10, 12. {AnA 257.3} 

Izo ni zimwe mu ngaruka zari zarakurikiye gushingwa kw’ibigirwamana bibiri by’inyana 
z’izahabu byashinzwe na Yerobowamu. Intambwe ya mbere yatewe batandukana 
n’imihango yo kuramya yari isanzweho yari yarabagejeje ku kwinjiza imihango mibi cyane 
yo gusenga ibigirwamana, kugeza ubwo amaherezo hafi y’abaturage bose ba Isirayeli bari 
barirunduriye mu mihango ireshya abantu yo kuramya ibyaremwe. Isirayeli yibagiwe 
Umuremyi wayo “iriyanduza bishayishije.” Hoseya 9:9. {AnA 258.1} 

Abahanuzi bakomeje kwamagana ibyo bibi ndetse no kwinginga abantu ngo bakore 
ibitunganye. Hoseya yarabinginze ati: “Mwibibire mukurikiza gukiranuka, musarure 
mukurikiza imbabazi, murime imishike yanyu kuko ari igihe cyo gushaka Uwiteka, kugeza 
igihe azaza akabavubira gukiranuka.” “Nuko garukira Imana yawe, komeza imbabazi no 
kutabera, kandi ujye uhora utegereje Imana yawe.” “Isirayeli we, garukira Uwiteka Imana 
yawe, kuko wagushijwe n’igicumuro cyawe. Mujyane amagambo mugarukire Uwiteka 
mumubwire muti: “Udukureho gukiranirwa kose, utwakirane ineza maze tuzagutambire 
ishimwe ry’iminwa yacu.” Hoseya 10:12; 12:6; 14:1,2. {AnA 258.2} 

Abacumuye ku Mana bahawe amahirwe menshi yo kwihana. Mu gihe cy’ubuhakanyi bwabo 
bwibwitse n’ubukene bukomeye, ubutumwa Imana yabohererezaga bwari ubutumwa 
bw’imbabazi n’ibyiringiro. Imana yaravuze iti: “Isirayeli we, uririmbuje kuko wangomeye 
kandi ari jye mutabazi wawe. Umwami wawe ari hehe, ngo agukirize mu midugudu yawe 
yose? Abacamanza bawe bari he, abo wakaga umwami n’ibikomangoma?” Hoseya 13: 9, 
10. {AnA 258.3} 

Umuhanuzi yarabinginze ati: “Nimuze tugarukire Uwiteka, kuko ari we wadukomerekeje 
kandi ni we uzadukiza, ni we wadukubise kandi ni we uzatwomora. Azaduhembura tumaze 
kabiri, ku munsi wa gatatu azaduhagurutsa, kandi tuzabaho turi imbere ye. Dushishikarire 
kumenya, tugire umwete wo kumenya Uwiteka: azatunguka nk’umuseke utambika nta 
kabuza, azatuzaho ameze nk’imvura, nk’imvura y’itumba isomya ubutaka.” Hoseya 6:1-3. 
{AnA 259.1} 

Uwiteka yazahuye kandi aha amahoro abari baratakobwe umugambi wamaze igihe kirekire 
wo gucungura abanyabyaha bari baraboshywe n’imbaraga za Satani. Uwiteka yaravuze ati: 
“Nzakiza gusubira inyuma kwabo, nzabakunda urukundo rutagabanije, kuko uburakari 

nabumukuyeho. Nzamerera Isirayeli nk’ikime; azarabya nk’uburabyo, azashora imizi nk’i 
Lebanoni. Amashami ye azagaba, kandi ubwiza bwe buzasa n’ubw’igiti cy’umwelayo, 
n’impumuro ye nk’i Lebanoni. Ababa mu gicucu cye bazagaruka, bazashibuka nk’ingano 
batohe nk’umuzabibu, impumuro yabo izaba imeze nka vino y’i Lebanoni. Efurayimu 
azavuga ati: ‘Ndacyahuriye he n’ibigirwamana kandi?’ Narayumviye kandi nzayitaho, meze 
nk’umuberoshi utoshye, imbuto zawe ni jye ziturukaho.” {AnA 259.2} 

“Uzi ubwenge wese ni we uzitegereza ibyo, 

Uwitonda wese ni we uzabimenya, 

Kuko inzira z’Uwiteka zitunganye, 

Kandi abakiranutsi bazazigenderamo, 

Ariko abacumura bazazigwamo” {AnA 259.3} 

Hoseya 14:4-9. 

Inyungu ziri mu gushaka Uwiteka zarashimangiwe cyane. Uwiteka yabararitse avuga ati: 
“Nimunshake mubone kubaho, ariko mwe gushaka i Beteli. {AnA 259.4} 

Ntimukajye n’i Gilugali, ntimukanyure n’i Berisheba kuko i Gilugali hazajyanwa ari 
imbohe, n’i Beteli hazaba imisaka.” “Mushake ibyiza mwe gushaka ibibi kugira ngo 
mubeho, ni bwo Uwiteka Imana Nyiringabo izabana namwe nk’uko mwibwira. Mwange 
ibibi mukunde ibyiza, mukomeze imanza zitabera mucira ku irembo, ahari aho Uwiteka 
Imana Nyiringabo izagirira imbabazi abasigaye b’inzu ya Yosefu.” Amosi 5:4,5,14,15. 
{AnA 259.5} 

Nyamara umubare munini cyane w’abumvise ayo magambo y’irarika banze ko abagirira 
umumaro. Amagambo y’intumwa z’Imana yari ahabanye cyane n’ibyifuzo by’abari 
barinangiye ku buryo umutambyi w’ibigirwamana wari i Beteli yatumye ku mwami wa 
Isirayeli agira ati: “Amosi yakugambaniye mu b’inzu ya Isirayeli, ntabwo igihugu 
cyakwihanganira amagambo ye yose.” Amosi 7:10. {AnA 260.1} 

Uwiteka akoresheje Hoseya yaravuzea ati: “Igihe nashakaga gukiza Isirayeli, gukiranirwa 
kwa Efurayimu kwahereyeko kurahishurwa, n’ubugome bw’I Samariya na bwo.” “Na 
Isirayeli ashinjwa n’ubwibone bwe, ariko ntibarakagarukira Uwiteka Imana yabo, ngo ibyo 
byose bitume bayishaka.” Hoseya 7:1, 10. {AnA 260.2} 

Uko ibisekuru byagendaga bikurirana, Uwiteka yajyaga yihanganira abana be 
bayobagurikaga, ndetse no muri icyo gihe cy’ubwigomeke bukomeye, Uwiteka yari 
agishaka kubihishurira ngo abereke ko afite ubushake bwo kubakiza. Uwiteka yaravuze ati: 
“Yewe Efurayimu we, nkugenze nte? Yewe Yuda we, nakugira nte? Kuko ineza yanyu ari 

nk’igicu cyo mu ruturuturu gitamuruka, kandi nk’ikime gitonyorotse hakiri kare.” Hoseya 
6:4. {AnA 260.3} 

Ibibi byari byarabaye gikwira mu gihugu byari byarageze aho bidashobora gukira; bityo 
Isirayeli icirwa iteka riteye ubwoba rigira riti: “Efurayimu yifatanije n’ibigirwamana 
nimumureke.” “Iminsi yo guhanwa irageze, iminsi yo guhorwa irashyitse, Isirayeli 
azabimenya. Umuhanuzi yabaye umupfu, n’uhanzweho n’umwuka yarasaze, basarishijwe 
no gukiranirwa kwawe kwinshi, n’uko ubwanzi bwawe bugwiriye.” Hoseya 4:17; 9:7. {AnA 
260.4} 

Noneho imiryango icumi ya Isirayeli yari igihe cyo gusarura imbuto z’ubuhakanyi bwayo 
bwari bwarabaye umugenzo kubwo kubaka ibicaniro i Beteli n’i Dani. Ubutumwa Imana 
yabatumyeho bwari ubu ngo: “Inyana yawe Samariya we yarayanze, uburakari bwanjye 
bubagurumanaho. Bazahereza he banga gukurwaho urubanza? Kuko iyo nyana ikomoka ku 
Bisirayeli si Imana nyakuri, kuko ari indemano y’umukozi. Ni ukuri inyana y’i Samariya 
izavunagurika” “Abatuye i Samariya bazaterwa ubwoba ku bw’inyana z’ibigirwamana z’i 
Betaveni, kuko abantu baho bazaziririra hamwe n’abatambyi babo, banezerwaga n’ubwiza 
bwazo kuko bwashize. Zizajyanwa muri Ashuri guturwa Umwami Yarebu (Senakeribu), 
Efurayimu azakorwa n’isoni, na Isirayeli azamwazwa n’imigambi ye.” Hoseya 8:5,6; 10:5,6. 
{AnA 261.1} 

“Dore Uwiteka Imana ihoza amaso yayo ku bwami bufite ibyaha iravuga iti ‘Nzabatsemba 
ku isi, keretse inzu ya Yakobo ni yo ntazarimbura rwose.’ Ni ko Uwiteka avuga. Kuko 
nzategeka kandi nzagosorera inzu ya Isirayeli mu moko yose, nk’uko ingano zigosorerwa 
ku ntara ntihagire n’imwe igwa hasi. Abanyabyaha bose bo mu bwoko bwanjye bazicishwa 
inkota, ari bo bavuga bati ‘Ibibi ntibizadufata, habe no kudushyikira.” {AnA 261.2} 

” ‘Inyumba y’itumba nzayisenya hamwe n’inyumba y’impeshyi, kandi amanyumba 
arimbishijwe amahembe y’inzovu azasenywa, n’amazu akomeye azatsembwaho.’ Ni ko 
Uwiteka avuga.” “Kuko Uwiteka Imana Nyiringabo ari yo ikora ku gihugu kikayenga, kandi 
abagituyemo bose bazaboroga.” “Abahungu bawe n’abakobwa bawe bazicishwa inkota, 
n’ingobyi yawe na yo izagabanishwa umugozi, kandi nawe uzagwa mu kindi gihugu 
cyanduye, Isirayeli na we rwose azajyanwa ari imbohe, akurwe mu gihugu cye.” “Ni cyo 
gituma nzakugenzereza ntyo, Isirayeli we. Ubwo nzakugenzereza ntyo, itegure gusanganira 
Imana yawe, Isirayeli we.” Amosi 9:8-10; 3:15; 9:5; 7:17; 4:12. {AnA 261.3} 

Ibyo byago byari byahanuwe byabaye bihagaritswe igihe runaka, kandi ku ngoma ndende 
ya Yerobowamu wa II ingabo za Isirayeli zageze ku ntsinzi zikomeye; ariko iki gihe 
cyagaragaragamo kugubwa neza nticyigeze kigira impinduka giteza mu mitima y’abari 


176 



baranze kwihana, maze amaherezo hacibwa iteka ngo: “Yerobowamu azicishwa inkota, 
kandi Isirayeli azajyanwa ari imbohe akurwe mu gihugu cye.” Amosi 7:11. {AnA 262.1} 

Umwami na rubanda ntibitaye kuri aya magambo akomeye kuko bari barimbitse mu 
kwinangira. Maze Amasiya wari umwe mu bayobozi b’abatabyi b’ibigirwamana w’i Beteli 
arakajwe n’ayo magambo adakebakeba umuhanuzi yavuze ku ishyanga no ku mwami waryo 
abwira Amosi ati: “Wa bamenya we, genda uhungire mu gihugu cy’u Buyuda urireyo 
ibyokurya byawe kandi abe ari ho uhanurira, ariko ntukongere guhanurira i Beteli ukundi, 
kuko hari ubuturo bwera bw’umwami n’inzu y’ubwami.” Amosi 7:12,13. {AnA 262.2} 

Umuhanuzi yumvise amagambo ya Amasiya yamusubije akomeje ati: “Uwiteka avuga ati: 
‘Umugore wawe azaba maraya mu mudugudu, kandi abahungu bawe n’abakobwa bawe 
bazicishwa inkota, n’ingobyi yawe na yo izagabanishwa umugozi, kandi nawe uzagwa mu 
kindi gihugu cyanduye, Isirayeli na we rwose azajyanwa ari imbohe, akurwe mu gihugu 
cye.” Amosi 7:17. {AnA 262.3} 

Amagambo yavuzwe kuri iyi miryango yahakanye Imana yaje gusohora uko yakabaye; 
nyamara gusenyuka k’ubwami bwa Isirayeli kwagiye kubaho buhoro buhoro. Mu kubahana 
Uwiteka ntiyibagiwe kubagirira imbabazi, maze ku ikubitiro ubwo Puli umwami wa Ashuri 
yateraga igihugu; Menahemu wari umwami wa Isirayeli muri icyo gihe ntiyajyanwe ari 
imbohe, ahubwo yaje kwemererwa kuguma ku ngoma ariko akubaha kandi agahabwa 
amabwiriza n’ubwami bwa Ashuri. “Menahemu ni ko guhongera Puli italanto z’ifeza 
igihumbi, kugira ngo amutize amaboko abone uko akomera mu bwami bwe. Kandi 
Menahemu yari yatse abakomeye mu Bisirayeli b’abatunzi bose ifeza, umuntu wese muri 
bo yamwatse shekel z’ifeza mirongo itanu, ngo azihe umwami wa Ashuri.” 2Abami 
15:19,20. Ubwo Abanyashuri bari bamaze gucisha bugufi imiryango cumi, babaye 
bisubiriye iwabo by’agahe gato. {AnA 262.4} 

Aho kugira ngo Menahemu yihane ibibi byari byarateje kurimbuka k’ubwami, yakomeje 
gukora “ntiyaretse ibyaha bya Yerobowamu mwene Nebati woheje Abisirayeli ngo 
bacumure.” Abamusimbuye ku ngoma ari bo Pekahiya na Peka na bo “bakoze ibibi mu maso 
y’Uwiteka.” 2Abami 15: 18,24,28. Ku ngoma ya Peka wategetse imyaka makumyabiri, 
Tigilati-Pileseri umwami wa Ashuri yigaruriye Isirayeli maze ajyana imbaga nini y’imbohe 
yakuye mu miryango yari ituye mu ntara ya Galileya no mu burasirazuba bwa Yorodani. 
“Abo mu muryango wa Rubeni n’uwa Gadi n’igice kimwe cy’umuryango wa Manase,” 
hamwe n’abandi mu baturage “b’i Gileyadi, na Galileya n’igihugu cyose cya Nafutali” 
(lNgoma 5:26; 2Abami 15:29), batatanyirijwe mu bihugu by’abapagani bajyanwa kure ya 
Palesitina. {AnA 263.1} 

Uhereye kuri uko guhanwa gukomeye, ubwami bw’amajyaruguru ntibwigeze bwongera 
kubura umutwe. Abari basigaye bacitse integer bakomeje igisa n’ubutegetsi nubwo butari 
bugifite imbaraga na mba. Umwami umwe wenyine witwaga Hoseya ni we wajyaga 
gukurikira Peka. Bidatinze ubwami bwari bugiye gukurwaho burundu. Nyamara muri icyo 
gihe cy’umubabaro n’agahinda, Imana yakomeje kwibuka kubagirira imbabazi bityo iha 
rubanda andi mahirwe yo guhindukira bakareka gusenga ibigirwamana. Mu mwaka wa 
gatatu w’ingoma ya Hoseya, umwami mwiza Hezekiya yatangiye gutegeka mu Buyuda 
kandi akorana ingoga uko ashoboye kose maze ashyiraho amavugurura akomeye mu mirimo 
yakorerwa mu ngoro y’Imana i Yerusalemu. Hateguwe umuhango wo kwizihiza Pasika, 
kandi muri ibyo birori ntihatumiwemo umuryango wa Yuda n’uwa Benyamini umwami 
Hezekiya yari yarimikiwe ngo ategeke gusa, ahubwo n’imiryango yose yo mu majyaruguru 
yaratumiwe. “Nuko bashyiraho itegeko, baryamamaza mu Bisirayeli bose uhereye i 
Berisheba ukageza i Dani, ngo baze i Yerusalemu kuziriririza Uwiteka Imana ya Isirayeli 
Pasika, kuko bari batakiyiziririza ari benshi cyane uko byari byaranditswe. {AnA 263.2} 

“Maze intumwa zijyana inzandiko zivuye ku mwami n’abatware be, zizikwiza i Bwisirayeli 
n’i Buyuda hose, zivuga itegeko ry’umwami yategetse ati: “Mwa Bisirayeli mwe, 
nimugarukire Uwiteka Imana ya Aburahamu na Isaka na Isirayeli, ibone kugarukira 
mwebwe abasigaye barokotse amaboko y’abami ba Ashuri. Kandi mwe kumera nka ba 
sogokuruza banyu, cyangwa bene wanyu bacumuraga ku Uwiteka Imana ya ba sekuruza, 
bigatuma ibatanga bakarimbuka nk’uko mubireba. Nuko rero noneho mwebwe ntimube 
abanyamajosi agamitse nka ba sogokuruza banyu, ahubwo muyoboke Uwiteka mwinjire mu 
buturo bwe yereje iteka ryose, mukorere Uwiteka Imana yanyu kugira ngo uburakari bwayo 
bw’inkazi bubaveho. Nimugarukira Uwiteka, bene wanyu n’abana banyu bazagirirwa 
imbabazi n’ababajyanye ari imbohe bagaruke muri iki gihugu, kuko Uwiteka Imana yanyu 
igira imbabazi n’ibambe, kandi ntizabirengagiza ngo ibahe umugongo nimuyigarukira.” 
2Ngoma 30:5-9. {AnA 264.1} 

Intumwa zoherejwe n’umwami Hezekiya zijyana ubwo butumwa “zinyura mu gihugu cya 
Efurayimu n’icya Manase, zikava ku musozi zijya ku wundi, zigera no mu cya Zebuluni.” 
Isirayeli yagombye kubona ko iryo rarika ririmo guhamaharirwa kwihana no kugarukira 
Imana. Nyamara abasigaye bo mu miryango cumi bari bagituye mu karere k’ubwami 
bw’amajyaruguru kari karigeze kugubwa neza, ntibitaye kuri izo ntumwa ndetse 
barazisuzuguye cyane. “Nuko intumwa . . . baraziseka cyane, bazishinyagurira” Nyamara 
hariho abantu bake bitabiriye iryo rarika bishimye. “Ariko bamwe bo mu Basheri no mu 
Bamanase no mu Bazebuluni bicisha bugufi, baza i Yerusalemu. Kandi n’i Buyuda ukuboko 
kw’Imana kubaha guhuza umutima, bumvira itegeko ry’umwami n’abatware babitegetswe 

n’ijambo ry’Uwiteka.hateranira abantu benshi baziririza ibirori by’imitsima 

idasembuwe, bari iteraniro rinini cyane.” 2Ngoma 30:10-13. {AnA 265.1} 

Hashize hafi imyaka ibiri, Samariya yaje kwigarurirwa n’ingabo za Ashuri zari ziyobowe 
na Shalimaneseri; kandi mu kugita Samariya kwakurikiyeho, imbaga y’abantu yishwe 
urupfu rubi n’inzara n’icyorezo ndetse n’inkota. Umurwa wa Samariya ndetse n’igihugu 
cyose biratsindwa, bityo abari basigaye bashegeshwe bo mu miryango cumi bajyanwa ari 
imbohe kandi batatanyirizwa mu ntara zitandukanye z’ubwami bwa Ashuri. {AnA 265.2} 

Kurimbuka kwageze ku bwami bw’amajyaruguru kwari iihano kivuye mu Ijuru. 
Abanyashuri bari ibikoresho Imana yakoresheje kugira ngo isohoze umugambi wayo. 
Binyujijwe muri Yesaya watangiye guhanura mbere gato yo kugwa kwa Samariya, Uwiteka 
yavuze ku ngabo z’Abanyashuri azita “ingegene y’umujinya We.” Uwiteka yaravuze ati: 
“Inkoni bitwaje [Abanyashuri], ni yo burakari bwanjye.” Yesaya 10:5. {AnA 265.3} 

Abisirayeli bari baracumuye ku Uwiteka Imana yabo mu buryo bukomeye cyane, bagakora 
ibibi. Banze “kumva ahubwo bagamika amajosi . . . bakanga amateka ye, n’isezerano 
yasezeranye na ba sekuruza, n’ibyo yahamije . . . bareka amategeko yose y’Uwiteka Imana 
yabo.” “Uwiteka yakuye Abisirayeli imbere ye, nk’uko yabivugiye mu bagaragu be 
b’abahanuzi bose,” bitewe n’uko bari bararetse amategeko yose y’Uwiteka Imana yabo 
“biremera ibishushanyo by’inyana ebyiri biyagijwe, kandi n’icya Ashera, baramya ingabo 
zo mu ijuru, bakorera Bali.” Bari barinangiye banga kwihana bityo bahanwa nk’uko byavuze 
mu miburo yumvikana yari yaraboherereje. {AnA 266.1} 

“Abisirayeli bakuwe mu gihugu cyabo, bajyanwa mu Ashuri,” bitewe n’uko “batumviye 
Uwiteka Imana yabo, ahubwo bakica isezerano ryayo n’ibyo Mose umugaragu w’Uwiteka 
yabategetse byose banga kubyumva no kubikora.” 2Abami 17:7, 11, 14-16, 20, 23; 18:12. 
{AnA 266.2} 

Mu bihano bikomeye byahanwe imiryango cumi, Uwiteka yari afite umugambi mwiza kandi 
wuzuye impuhwe. Ibyo atashoboraga kuzongera kubakoreramo bari mu gihugu cya gakondo 
ya ba sekuruza yashakaga kugisohoza binyuze mu kubatatanyiriza mu bapagani. Nyamara 
umugambi wayo w’agakiza gahabwa abantu bose bajyaga guhitamo kwakira imbabazi 
binyuze mu Mukiza w’inyokomuntu wagombaga gusohozwa; kandi mu mibabaro Isirayeli 
yatejwe, Imana yariho itegurira inzira ikuzo ryayo kugira ngo rihishurirwe amahanga yose 
yo ku isi. Ntabwo abajyanwe bunyago bose bari baranze kwihana. Muri bo harimo bamwe 
barkomeje kuba indahemuka ku Mana n’abandi bari baricishije bugufi imbere yayo. 
Binyuze muri abo “bana b’Imana ihoraho” (Hoseya 1:10), Imana yajyaga gutera benshi 

cyane bo mu bwami bwa Ashuri kumenya imico yayo n’ibyiza biva ku mategeko yayo. 
{AnA 266.3} 

IGICE CYA 24 - “KURIMBURWA KUBWO KUBURA UBWENGE” 


Ineza Imana yagiye igaragariza Abisirayeli iteka yagiye ishingira ku kumvira kwabo. Ubwo 
bari munsi y’umusozi wa Sinayi baribaragiranye na Yo isano ishingiye ku isezerano 
nk’amaronko ... itoranyije mu mahanga yose. Bari barasezeranye bakomeje ko bazakurikira 
inzira yo kumvira. Baravuze bati: “Ibyo Uwiteka yavuze byose tuzabikora.” Kuva 19:5,8. 
Iminsi mike nyuma yaho ubwo amategeko y’Imana yavugirwaga kuri Sinayi, kandi n’andi 
mabwiriza yo mu rwego rw’amateka akavugwa anyujijwe kuri Mose, Abisirayeli bari 
barasezeraniye icyarimwe bavuga bati: “Ibyo Uwiteka yavuze byose tuzabikora.” Igihe 
isezerano ryavugururwaga, Abisirayeli bongeye gufatanyiriza hamwe kuvuga bati: “Ibyo 
Uwiteka yavuze byose tuzabikora, kandi tuzamwumvira.” Kuva 24:3, 7. Imana yari 
yarahisemo Abisirayeli nk’ubwoko bwayo kandi na bo bari barayihisemo ngo ibe Umwami 
wabo. {AnA 267.1} 

Ubwo bari hafi kuranzira kuzerera mu butayu, ibikubiye muri rya sezerano byari 
byarasubiwemo. Ubwo bari i Balipewoli bageze ku rugabano rw’Igihugu cy’Isezerano aho 
benshi muri bo batsindiwe n’ikigeragezo, abakomeje kuba indahemuka ku Mana 
bavuguruye indahiro zabo zo kumvira. Binyujijwe muri Mose, bari baraburiwe ibishuko 
byajyaga kubibasira mu gihe kiri imbere; kandi bari baringingiwe gukomeza kwitandukanya 
n’amahanga yari abakikije no gukomeza kuramya Imana yonyine. {AnA 267.2} 

Mose yari yarahaye Abisirayeli amabwiriza agira ati: “None mwa Bisirayeli mwe, 
mwumvire amategeko n’amateka mbigisha, muyitondere kugira ngo mubeho, mujye mu 
gihugu Uwiteka Imana ya ba sekuruza banyu ibaha mugihindure. Ntimukongere ku 
mategeko mbategeka, ntimukayagabanye mubone kwitondera amategeko y’Uwiteka Imana 

yanyu mbategeka.Nuko mujye muyitondera muyumvire, kuko ari ko ubwenge bwanyu 

n’ubuhanga bwanyu mu maso y’amahanga azumva ayo mategeko yose, akavuga ati: “Ni 
ukuri iri shyanga rikomeye ni ubwoko bw’ubwenge n’ubuhanga.” Gutegeka kwa kabiri 4:1 - 
6. {AnA 268.1} 

Abisirayeli bari barihanangirijwe mu buryo bwihariye kutareka amategeko y’Imana kuko 
bajyaga gukura imbaraga n’umugisha amu kuyumvira. Uwiteka yari yarababwiriye muri 
Mose agira ati: “Wirinde gusa ugire umwete wo kurinda umutima wawe, we kwibagirwa 
ibyo amaso yawe yiboneye, bye kuva mu mutima wawe iminsi yose ukiriho, ahubwo 
ubimenyeshe abana bawe n’abazukuru bawe.” Gutegeka 4:9. Ibintu bikora ku mutima 
byabaye bijyanirana no gutangwa kw’amategeko kuri Sinayi ntibyagombaga kwibagirana 
na mba. Abisirayeli bari barahawe imiburo yumvikana kandi ihamye yabasabaga kwirinda 
imigenzo yo gusenga ibigirwamana yari iganje mu mahanga yari abakikije. Bari baragiriwe 

inama igira iti: “Nuko murinde imitima yanyu cyane,” “mwe kwiyonona ngo mwiremere 
igishushanyo kibajwe gishushanijwe mu ishusho yose,” “rinda umutima wawe kugira ngo 
nurarama ukareba izuba n’ukwezi n’inyenyeri, ibiri mu ijuru byinshi byose we kureshywa 
ngo wikubite imbere yabyo ubisenge, kandi ari byo Uwiteka Imana yawe yagabanije 
amahanga yose yo munsi y’ijuru hose.” “Mwirinde mwe kwibagirwa isezerano ry’Uwiteka 
Imana yanyu yasezeranye namwe, ngo mwiremere igishushanyo kibajwe mu ishusho 
y’ikintu cyose Uwiteka Imana yawe yakubujije.” Gutegeka 4:15,16,19,23. {AnA 268.2} 

Mose yabatondaguriye ibibi byajyaga kuba ingaruka yo gutandukana n’amategeko 
y’Uwiteka. Yatanze ijuru n’isi ho umuhamya maze avuga ko nibamara gutura mu Gihugu 
cy’Isezerano, maze bakabasha kwinjiza muri bo imigenzo mibi yo kuramya no gupfukamira 
ibishushanyo bibajwe ndetse bakanga kugaruka ngo baramye Imana nyakuri, uburakari 
bw’Imana bwajyaga kubakongerezwa kandi bajyaga kujyanwa ari imbohe bagatatanyirizwa 
mu mahanga y’abapagani. Mose yarababuriye ati: “uyu munsi ntanze ijuru n’isi ho 
abahamya bazabashinja, yuko muzarimbuka vuba, mukarangira mu gihugu mwambuka 
Yorodani mujyanwamo no guhindura, ntimuzakimaramo igihe kirekire, ahubwo 
muzarimbuka rwose. Kandi Uwiteka azabatataniriza mu mahanga, muzasigara muri bake 
mu mahanga Uwiteka azabimuriramo. Muzakorerayo imana zabajwe n’intoki z’abantu mu 
biti no mu mabuye, zitareba, zitumva, zitarya, zitanukirwa.” Gutegeka 4:26-28. {AnA 
269.1} 

Ubu buhanuzi bwasohoye mu gihe cy’abacamanza ku ruhande rumwe, bwaje gusohora mu 
buryo bwuzuye kandi buhye rwose n’uko bwahanuwe mu gihe Isirayeli yatwarwaga 
bunyago na Ashuri naho Ubuyuda nabwo bugatwarwa na Babuloni. {AnA 269.2} 

Ubuhakanyi bwa Isirayeli bwari bwaragiye bukura buhoro buhoro. Ukoibisekuru 
byagendaga bisimburana, Satani yari yaragiye agerageza kenshi gutera ishyanga 
ryatoranijwe kwibagirwa “amategeko n’amateka” bari barasezeranye kuzakomeza iteka 
ryose. Gutegeka 6:1. Satani yari azi ko nashobora gusa gutera Abisirayeli kwibagirwa 
Imana, no “gukurikira ibigirwamana, no kubikorera no kubiramya,” bazarimbuka nta 
kabuza. Gutegeka 8:19. {AnA 269.3} 

Nyamara umwanzi w’itorero ry’Imana ku isi ntabwo yari yaritaye rwose kuri kamere yuje 
impuhwe y’Uwiteka Imana “idatsindishiriza na hato uwo gutsindwa,” ariko ikaba nyiri 
ikuzo ryuje “ibambe n’imbabazi, itinda kurakara, ifite kugira neza kwinshi n’umurava 
mwinshi, igumanira abantu imbabazi, ikageza ku buzukuruza babo b’ibihe igihumbi, 
ibababarira gukiranirwa n’ibicumuro n’ibyaha.” Kuva 34:6.7. Nubwo umwanzi Satani 
yakoresheje umuhati kugira ngo agwabize umugambi Imana yari ifitiye Abisirayeli, 
nyamara no mu bihe by’umwijima w’icuraburindi mu mateka yabo, igihe byasaga n’aho 

imbaraga imbaraga z’ikibi zenda gutsinda rwose, Uwiteka mu buntu bwe yarigaragazaga. 
Uwiteka yashyiraga imbere yabo ibintu byari bigendereye kugubwa neza kw’iryo shyanga. 
Uwiteka yvugiye mu muhanuzi Hoseya agira ati: “Naho namwandikira iby’amategeko 
yanjye nkageza ku bihumbi icumi, yayareba nk’ikintu cy’inzaduka” “Ariko ni jye wigishije 
Abefurayimu gutambuka ndabahagatira, ariko ntibamenye ko ari jye wabakijije.” Hoseya 
8:12; 11:3. Mu byo Uwiteka yabagiriye yari yarabikoranye ubugwaneza, akabigisha 
umurongo ku murongo, itegeko ku itegeko abinyujije ku bahanuzi be. {AnA 270.1} 

Iyaba Abisirayeli barumviye ubutumwa bw’abahanuzi, baba barakijijwe gukozwa isoni 
kwakurikiyeho. Kubera ko bari barinangiriye mu giteshuka ku mategeko yayo, byabaye 
ngombwa ko Imana ibareka bakajyanwa mu bunyage. Ubutumwa Imana yabatumyeho 
ibunyujije mu muhanuzi Hoseya bwari ubu ngo: “Ubwoko bwanjye burimbuwe buzize 
kutagira ubwenge: ubwo uretse ubwenge, nanjye nzakureka, we kumbera umutambyi: ubwo 
wibagiwe amategeko y’Imana yawe, nanjye nzibagirwa abana bawe.” Hoseya 4:6. {AnA 
270.2} 

Mu bhe byose byabayeho, kwica amategeko y’Imana kwagiye gukurikirwa n’ingaruka 
nk’izo. Mu gihe cya Nowa, ubwo ihame ryose ryo gukora ibitunganye ryicwaga kandi 
gucumura kukarushaho kwimbika ndetse kukaba gikwira ku buryo Imana itashoboraga 
gukomeza kubyihanganira, haciwe iteka rivuga riti: “Nzarimbura abantu naremye, 
mbatsembe mu isi.” Itangiriro 6:7. Mu gihe cya Aburahamu, abaturage b’I Sodomu 
bigometse ku Mana n’amategeko yayo ku mugaragaro; maze hakurikiraho ibyaha, 
kwangirika no gusayisha gukabije nk’ukwari kwararanze abantu ba mbere y’umwuzure. 
Abaturage b’i Sodomu bagejeje aho Imana idashobora kubihanganira, maze umuriro wo 
guhora kw’Imana urabakongerezwa. {AnA 271.1} 

Igihe cyabanjirije kujyanwa mu bunyage kw’imiryango cumi ya Isirayeli cyari igihe 
kirangwa no kutumvira n’ibyaha nk’iby’i Sodomu. Amategeko y’Imana yari yarahinduwe 
ubusa, kandi ibi byakinguye amarembo y’umwuzure wo gukiranirwa ku ishyanga rya 
Isirayeli. Umuhanuzi Hoseya yaravuze ati: “Uwiteka afitanye imanza na bene igihugu, kuko 
kitarimo ukuri cyangwa kugira neza, habe no kumenya Imana. Nta kindi gihari keretse 
kurahira bakica isezerano, no kwica no kwiba no gusambana, bagira urugomo kandi amaraso 
agasimbura andi maraso.” Hoseya 4:1, 2. {AnA 271.2} 

Ubuhanuzi bwerekeye urubanza bwahanuwe na Amosi na Hoseya bwajyaniranaga no 
guhanurirwa ikuzo ryo mu gihe kiri imbere. Imiryango cumi yamaze igihe kirekire 
yarigometse kandi yaranze kwihana ntiyigeze ihabwa isezerano ko izasubizwa mu butware 
bahoranye muri Palesitina. Bagombaga kuzaba inzererezi mu mahanga kugeza ku mperuka 
y’ibihe. Ariko binyujijwe ku muhanuzi Hoseya, hatanzwe ubuhanuzi bweretse Abisirayeli 

amahirwe yo kuzagira umugabane mu gukomorerwa guheruka kuzakorerwa ubwoko 
bw’Imana ku iherezo ry’amateka y’isi, ubwo Kristo azaba aje ari Umwami w’abami 
n’Umutware utwara abatware. Umuhanuzi Hoseya yavuze ko imiryango cumi izamara 
iminsi myinshi “badafite umwami cyangwa igikomangoma, cyangwa igitambo, haba 
n’inkingi, cyangwa efodi na terafimu.” Umuhanuzi yakomeje agira ati: “Hanyuma 
Abisirayeli bazagaruka, bashaka Uwiteka Imana yabo, n’umwami wabo Dawidi: bazasaanga 
Uwiteka n’ineza ye mu minsi y’imperuka, bamushaka bamwubashye.” Hoseya 3:4, 5. {AnA 
271.3} 

Akoresheje imvugoshusho, Hoseya yagaragarije imiryango cumi umugambi w’Imana wo 
kuzahura umuntu wese wihana wajyaga kwifatanya n’itorero ryayo ku isi, anabereka 
imigisha Isirayeli yahawe mu gihe yumviraga kandi ikayoboka Imana iri mu Gihugu 
cy’Isezerano. Ubwo Uwiteka yavugaga kuri Isirayeli nk’ishyanga yashakaga cyane 
kugaragariza imbabazi yaravuze ati: “Uwiteka aravuga ati: ‘Ni cyo gituma ngiye 
kumuhendahenda, mujyane mu kidaturwa mwurure. Avuyeyo nzamukomorera inzabibu ze, 
kandi igikombe cya Akori kizamubera irembo ry’ibyiringiro, kandi azaharirimbira nko mu 
gihe cy’ubukumi bwe, nko mu gihe yazamukaga ava mu gihugu cya Egiputa. Uwiteka 
aravuga ati “Uwo munsi uzanyita Ishi, umugabo wanjye, kandi ntuzongera kunyita Bali, 
databuja. Nzakura mu kanwa ke amazina y’ibigirwamana bya Bali, kandi amazina yabyo 
ntazongera kwibukwa ukundi.” Hoseya 2:16-19. {AnA 272.1} 

Mu minsi iheruka y’amateka y’iyi si, isezerano Imana yagiranye n’ubwoko bwayo 
bukurikiza amategeko yayo rigomba kuvugurururwa. “Uwo munsi nzasezerana 
n’inyamaswa zo mu ishyamba ku bwabo, n’ibisiga byo mu kirere n’ibikururuka hasi, kandi 
nzavunagura imiheto n’inkota, n’intambara nzayikura mu gihugu, ntume baryamana 
amahoro. Kandi nzakwishyingira ube uwanjye iteka ryose. Ni ukuri nzakwishyingira ube 
uwanjye nkiranuka ngaca imanza zitabera, nkagukunda kandi nkakubabarira. Ndetse 
nzakwishyingira ube uwanjye nkubereye umunyamurava, kandi uzamenya Uwiteka.” {AnA 
272.2} 

“Uwiteka aravuga ati: “Uwo munsi nzitaba, nzitaba ijuru, na ryo rizitaba isi. Isi na yo izitaba 
imyaka, na vino n’amavuta ya elayo, kandi na byo bizitaba Yezereli. Nzamubiba ku isi, abe 
uwanjye, kandi nzababarira utabonye imbabazi. Nzabwira abatari ubwoko bwanjye nti: 
‘Muri ubwoko bwanjye.’ Na bo bazavuga bati: ‘Uri Imana yacu.” Hoseya 2:20-25. {AnA 
273.1} 

“Nuko uwo munsi abazaba barokotse mu Isirayeli n’abazaba bacitse ku icumu mu nzu ya 
Yakobo, bazaba batacyisunga ababakubise, ahubwo bazisunga Uwiteka by’ukuri, Uwera wa 
Isirayeli.” Yesaya 10:20. Mu mahanga yose, n’amoko yose n’indimi zose hazaboneka 

bamwe bazishimira guakora ibyo ubu butumwa bubasaba bugira buti: “Mwubahe Imana 
muyihimbaze kuko igihe cyo gucira abantu urubanza gisohoye.” Bazitandukanya 
n’ikigirwamana cyose kibaboheye ku isi maze baramye “Iyaremye ijuru n’isi n’inyanja 
n’amasoko.” Bazava mu bibaboshye byose maze bahagarare imbere y’isi babe ibimenyetso 
by’urwibutso rw’imbabazi z’Imana. Kubera ko bumvira ibyo Imana ibasaba, abamarayika 
n’abantu bazababona bamenye ko “bitondera amategeko y’Imana, bakagira kwizera 
nk’ukwa Yesu.” Ibyahishuwe 14:6, 7, 12. {AnA 273.2} 

“Dore iminsi izaza, ni ko Uwiteka avuga, umuhinzi azakurikirana n’umusaruzi, n’umwenzi 
w’imizabibu azakurikirana n’ubiba imbuto, kandi imisozi izatobokamo vino iryoshye, 
n’udusozi twose tuzayenga. Kandi nzagarura ubwoko bwanjye Isirayeli bari bajyanywe ari 
imbohe, bazongera kubaka imidugudu yari yarashenywe bayisubiremo, bazatera inzabibu 
banywe vino yazo, bazahinga imirima barye ibisaruwemo. Kandi nzabatera kumera mu 
gihugu cyabo, ntabwo bazongera kurandurwa mu gihugu cyabo nabahaye.” Ni ko Uwiteka 
Imana yawe ivuga.” Amosi 9:13-15. {AnA 273.3} 

UMUGABANE WA III - UMUBWIRIZA WO GUKIRANUKA 

“Mbese abakomeye banyagxva iminyago, cyangwa abajyanwa ari imbohe bazira ukuri 
bararekurwa? ” “Ariko Uwiteka aravuga ati: “Abajyanwa ari imbohe n’abakomeye na bo 
bazakurwayo, kandi iminyago y’abanyamwaga izarekurwa, kuko ari jye uzakurwanira 
n’ukurwanya kandi nzakiza abana bawe” “Ariko abiringira ibishushanyo bibajwe 
bazasubizwa inyuma, ababwira ibishushanyo biyagijwe bati: Muri imana zacu ’, 
bazakorwa n ’isoni cyane. ” Yesaya 49:24, 25; 42:17. {AnA 274.1} 

IGICE CYA 25 - GUHAMAGARWA KWA YESAYA 


Ingoma yamaze igihe kirekire ya Uziya [uzwi na none ku izina rya Azariya] mu gihugu cya 
Yuda n’icya Benyamini yaranzwe no kugubwa neza birenze ibyabaye ku ngoma y’undi 
mwami uwo ari we wese wabayeho uhereye igihe Salomo yapfiriye, hafi imyaka Magana 
abiri mbere y’ingoma ya Uziya. Uyu mwami yamaze imyaka myinshi ayoborana 
ubushishozi. Kubw’umugisha w’Ijuru ingabo ze zagaruje tumwe mu turere igihugu cyari 
cyaratakaje mu myaka ya mbere yaho. Imijyi yarasanwe kandi irakomezwa, ndetse 
umwanya w’ishyanga mu moko yari arikikije warakomejwe cyane. Ubucuruzi 
bwaravuguruwe maze abakire n’abatunzi bo mu mahanga bakaza muri Yerusalemu ari 
benshi. Izina rya Uziya “riramamara rigera kure, kuko yafashijwe bitangaje, kugeza aho 
yagiriye imbaraga.” 2Ngoma 26:15. {AnA 275.1} 

Nyamara uku kugubwa neza kwagaragaraga inyuma ntikwajyaniranye n’ububyutse 
bw’imbaraga mu by’umwuka. Imirimo yo mu ngoro y’Imana yakomeje gukorwa nk’uko 
byari bisanzwe mu myaka ya mbere, kandi imbaga y’abantu yateraniraga kuramya Imana 
ihoraho; ariko ubwibone, no gukurikiza imihango gusa byakomeje gusimbura kwicisha 
bugufi no kumaramaza. Uziya ubwe yavuzweho aya magambo agira ati: “Ariko agize 
imbaraga, ariyogeza mu mutima we, bituma akora ibyo gukiranirwa, acumura ku Uwiteka 
Imana ye.” 2Ngoma 26:16. {AnA 276.1} 

Icyaha cyaje kubyara ingaruka z’akahe kuri Uziya ni icyaha cyo kwihandagaza. Yishe 
itegeko ry’Uwiteka ryumvikana neza ryavugaga ko nta wundi muntu ukwiriye gukora 
imirimo y’abatambyi uretse abakomoka kuri Aroni, maze umwami Uziya yinjira mu 
usengero rw’Uwiteka yosereza imibavu ku cyotero cy’imibavu. Azariya umutambyi mukuru 
ndetse n’abari bamwungirije barabirwanyije cyane, kandi baramwinginga kugira ngo areke 
umugambi we. Baramubwiye bati: “Aha Hera uhave, kuko warengereye; kandi 
ntibizaguhesha icyubahiro kivuye ku Uwiteka Imana.” 2Ngoma 26:16,18. {AnA 276.2} 

Uziya yazabiranyijwe n’uburakari bitewe n’uko we nk’umwami yacyashwe bene ako 
kageni. Nyamara ntiyemerewe guhumanya ubuturo bwera atumvira kumwamagana 
gushyize hamwe kw’abari mu myanya y’ubuyobozi. Igihe yari agihagaze ku cyotero 
cy’imibavu, acyigometse kandi arakaye cyane, yahize agerwaho n’igihano cy’Imana. 
Yahise asesa ibibembe mu ruhanga rwe. Abuze uko agira yihutira gusohoka, ubutazongera 
kwinjira mu rugo rw’inzu y’Uwiteka. Uziya yakomeje kuba umubembe kugeza igihe 
yatangiye nyuma y’imyaka runaka; urwo ruba urugero rwerekana ubupfapfa bwo 
gutandukira ijambo ryumvikana rivuga ngo: “Ni ko Uwiteka avuze.” Ntabwo umwanya 
ukomeye yari afite cyangwa imyaka myinshi yamaze akorera Imana byajyaga kuba 

urwitwazo rushingirwaho asabirwa imbabazi kubw’icyaha cyo kwihandagaza yari yakoze 
akangiza imyaka iheruka y’ingoma ye kandi na we akizanira igihano kivuye mu ijuru. {AnA 
276.3} 

Imana ntitinya abantu. “Ariko umuntu ukora icyaha yihandagaje naho yaba kavukire 
cyangwa umusuhuke, uwo muntu aba atutse Uwiteka; nuko akurwe mu bwoko bwe.” 
Kubara 15:30. {AnA 277.1} 

Igihano Uziya yahawe cyasaga n’ikije kubera umuhungu we imbaraga ikumira. Yonatani 
yakoze inshingano zikomeye cyane mu gihe cy’imyaka iheruka y’ingoma ya se, kandi 
nyuma yo gutanga kwa se Uziya aba ari we umusimbura ku ngoma. Yonatani yavuzweho 
aya magambo ngo: “Akora ibishimwa imbere y’Uwiteka: yakoraga uko se Uziya yakoraga 
kose. Ariko ingoro zari zitakuweho, abantu bari bagitamba ibitambo, bakosereza imibavu 
muri izo ngoro. Yotamu ni we wubatse irembo ry’inzu y’Uwiteka ryo haruguru.” 2Abami 
15:34, 35. {AnA 277.2} 

Ingoma ya Uziya yari iri kwerekeza ku musozo wayo, kandi Yonatani yari yarataangiye 
mbere kwikorera imitwaro myinshi y’ubutegetsi mu gihe Yesaya nawe, wari uwo mu 
muryango wa cyami, yaje guhamagarirwa umurimo w’ubuhanuzi ariko akiri muto. Igihe 
Yesaya yagombaga gukoramo cyari cyuzuye akaga kihariye ku bwoko bw’Imana. Uyu 
muhanuzi yagombaga guhamya ibyo kwigarurirwa k’ubwami bw’u Buyuda bikozwe 
n’ingabo zishyize hamwe za Isirayeli yari mu majyaruguru ndetse n’iza Siriya. Yagombaga 
kuzabona ingabo z’Abanyashuri zibambye amahema yazo imbere y’imijyi mikuru yo muri 
ubwo bwami. Samariya yagombaga kuzasenywa mu gihe cya Yesaya, kandi imiryango cumi 
ya Isirayeli yagombaga kuzatatanyirizwa mu mahanga. Ubuyuda bwagombaga kuzajya 
bwigarurirwa kenshi n’ingabo za Ashuri, kandi Yerusalemu yajyaga kuzasakizwa bikaba 
byayitera gusenyuka iyo Imana itahagoboka mu buryo bw’igitangaza. Ibyago bikomeye 
byari byaratangiye kwibasira amahoro y’ubwami bw’amajyepfo. Uburinzi bw’Imana bwari 
buri gukurwaho, kandi ingabo za Ashuri zari hafi yo gukwira mu gihugu cyose cy’Ubuyuda. 
{AnA 277.3} 

Nyamara nubwo ibyago byagombaga guturuka inyuma y’igihugu byasaga n’ibiteye ubwoba 
cyane, ntabwo byari bikabije nk’ibyari guturuka imbere muri cyo. Ukwigomeka gukomeye 
kw’ab’ubwoko bwe ni ko kwateye umugaragu w’Uwiteka guhagarika umutima cyane no 
kubura amahoro. Kubera ubuhakanyi bwabo no kwigomeka kwabo, abagombye kuba 
barabaye abatwaramucyo hagati y’amahanga ni bo bihamagariraga ibihano by’Imana. 
Byinshi mu bibi byihutishaga kurimbuka gukomeye k’ubwami bw’amajyaruguru, kandi 
akaba ari na byo hari hashize igihe gito byamaganwe mu buryo bukomeye na Hoseya na 
Amosi, ni byo byangizaga ubwami bw’Ubuyuda mu buryo bwihuse. {AnA 278.1} 

Ku byerekeye imibereho y’abantu muri rusange, ibyagaragaraga byari urucantege. Kubwo 
kurarikira indamu, abantu bubakaga amazi bakongeraho andi, ndetse bakagura n’imirima 
bakongeraho indi. Soma Yesaya 5:8. Ubutabera bwari bwaragoretswe, kandi abakene nta 
mpuhwe bagirirwaga. Imana yavuze kuri ibyo bibi igira iti: “Kuko ari mwebwe, mwariye 
uruzabibu mukarumaraho: iminyago y’abakene iri mu ngo zanyu.” “Mumenagura ubwoko 
bwanjye mugahera abakene.” Yesaya 3:14,15. Ndetse n’abacamanza bari bafite inshingano 
yo kurinda abatagira uko bigira, bizibaga amatwi ntibumve imiborogo y’abakene 
n’indushyi, abapfakazi n’imfubyi. Soma Yesaya 10:1, 2. {AnA 278.2} 

Gukandamiza n’ubukungu bijyana n’ubwibone no gukunda kwigaragaza, ubusinzi ndetse 
n’umwuka wo kuvuyarara. Soma Yesaya 2:11, 12; 3:16, 18-23; 5:22,11, 12. Mu gihe cya 
Yesaya gusenga ibigirwamana ubwabyo ntibyatangazaga abantu. Soma Yesaya 2:8, 9. 
Ibikorwa byo gukiranirwa byari byarabaye gikwira mu nzego zose z’abantu ku buryo abantu 
bake cyane bakomeje kuba indahemuka ku Manaakenshi bahuraga n’ikigeragezo cyo gucika 
integer no kwiheba. Byasaga n’aho umugambi Imana yari ifitiye Isirayeli wari ugiye 
kutagerwaho kandi iryo shyanga ryigomekaga ryagombaga kugira iherezo nk’iry’i Sodomu 
na Gomora. {AnA 279.1} 

Imbere y’ibihe byari bimeze bityo, mu mwaka uheruka w’ingoma ya Uziya, igihe Yesaya 
yahamagarirwaga kugeza ku Buyuda ubutumwa bw’Imana bw’imbuzi no gucyaha, ntabwo 
bitangaje kubona yaratinye iyo nshingano. Yari azi neza ko azahura no kwinangira ukomeye. 
Ubwo yumvaga ko we ubwe adashoboye guhangana n’ibyo bihe kandi agatekereza ku bantu 
yagombaga gukoreramo, byasaga n’aho inshingano ye ntacyo izageraho. Mbese mu ri ubwo 
bwihebe bwe yajyaga kureka inshingano yari yahawe maze agasiga Ubuyuda 
budahungabanyijwe kubwo gusenga ibigirwamana kwabwo? Mbese ibigirwamana by’i 
Nineve byagombaga gutegeka isi bisuzuguje Imana yo mu ijuru? {AnA 279.2} 

Bene ibyo bitekerezo byari byuzuye mu ntekerezo za Yesaya igihe yari ahagaze ku ibaraza 
ry’ingoro y’Imana. Mu buryo butunguranye, urugi rw’iyo ngoro ndetse n’umwenda 
w’imbere muri rwo byabaye nk’ibikingutse cyangwa nk’ibikuweho, maze yemererwa 
kureba imbere muri yo, areba ahera cyane, aho ndetse n’umuhanuzi atagombaga kwinjira. 
Maze imbere ye agiye kubona yerekwa Uwiteka wari wicaye ku ntebe y’ubwami ndende 
cyane, ari na ko yabonaga ikuzo ryayo ryuzura urusengero. Impande zose z’iyo ntebe 
y’ubwami hari abaserafi, kandi mu maso habo hari hatwikiriwe baramya, ari na ko 
bakoreraga imbere y’Umuremyi wabo kandi bagafatanyiriza hamwe kuvuga n’ijwi rirenga 
bagira bati: “Uwiteka Nyiringabo arera, arera, arera; isi yose yuzuye icyubahiro cye,” 
kugeza ubwo imfatiro z’irebe ry’umuryango, n’inkingi n’amarembo byanyeganyejwe 
n’ijwi, ndetse inzu ikuzura amajwi yo gusingiza. Yesaya 6:3. {AnA 279.3} 

Ubwo Yesaya yitegerezaga uko guhishurwa kw’ikuzo ry’Uwiteka n’igitinyiro cye, yatewe 
ubwoba no kubona ubutungane no kwera by’Imana. Mbega uburyo hagati y’ubutungane 
butagerwa bw’Umuremyi we n’imigirire mibi y’abari bamaze igihe kirekire babarizwa mu 
bwoko bwatoranyijwe bwa Isirayeli n’Ubuyuda hari itandukaniro rikomeye! Yesaya 
yaratatse ati: “Ni ishyano, ndapfuye we! Kuko ndi umunyaminwa yanduye, kandi ntuye 
hagati y’ubwoko bufite iminwa yanduye, kandi amaso yanjye abonye Umwami Uwiteka 
Nyiringabo.” Yesaya 6:5. {AnA 280.1} 

Ubwo yari ahagaze imbere y’ubwiza bw’Imana bwari imbere mu rusengero, Yesaya 
yabonye ko nagumana kudatunganakwe ndetse no kba adakwiriye, atajyaga gushobora na 
mba gusohoza inshingano yahamagariwe. Ariko yohererejwe umuserafi ngo amuhumurize 
muri uko guhangayika kwe kandi ngo amutunganyirize gusohoza iyo nshingano ye ikomeye. 
Yakojejwe ikara ryaka ku minwa rivuye ku gicaniro maze havugwa aya magambo ngo: 
“Dore iri rigukoze ku munwa, gukiranirwa kwawe kugukuweho, ibyaha byawe 
biratwikiriwe.” Numva ijwi ry’Umwami Imana riti: “Ndatuma nde, ni nde watugendera?” 
Maze ndavuga nti “Ni jye. Ba ari jye utuma.” Yesaya 6:7,8. {AnA 280.2} 

Uwo mushyitsi wo mu ijuru yategetse iyo ntumwa yari itegereje ati: “Genda ubwire ubu 
bwoko uti: {AnA 280.3} 

‘Kumva muzajye mwumva, ariko mwe kubimenya, 

Kureba muzajye mureba, ariko mwe kubyitegereza.’ 

Ujye unangira imitima y’ubu bwoko, 

Uhindure amatwi yabo ibihuri, 

Upfuke amaso yabo kugira ngo batarebesha amaso, 

Batumvisha amatwi, batamenyesha imitima, 

Bagahindukira bagakira.” {AnA 281.1} 

Yesaya 6:9,10. {AnA 281.2} 

Inshingano y’uwo muhanuzi yari isobanutse neza: yagombaga kurangurura ijwi rye 
akamagana ibibi byari biganje. Ariko yatewe ubwoba no gutangira gukora umurimo 
nyamara nta cyizere cy’ibyiringiro muri wo. Yarabajije ati: “Nyagasani, ibyo bizageza he?” 
Mbese nta n’umwe mu bwoko bwawe watoranyije uzigera asobanukirwa, ngo yihane maze 
akizwe? {AnA 281.3} 

Umutwaro wari umuremereye mu mutima kubw’ishyanga ry’Ubuyuda ryari ryarayobye 
inzira ntiyajyaga kuwikorerera ubusa. Ntabwo umurimo we wajyaga kuba imfabusa rwose. 
Nyamara ibibi byari byaragiye byiyungikanya mu gihe cy’ibisekuru byinshi 
ntibyashoboraga gukurwaho mu gihe cye. Mu gihe cyose yari akiriho, yagombaga kuba 

umwigisha wihangana kandi w’umunyamwete- akaba umuhanuzi uhanura ibyiringiro 
n’akaga. Amaherezo umugambi w’Imana wari kuzasohora, bityo imbuto z’umuhati we 
n’iz’imiruho y’intumwa z’Imana zose z’indahemuka ukaboneka. Abasigaye bari kuzakizwa. 
Kugira ngo ibyo bizabeho, ubutumwa bw’imbuzi no kwinginga bwagombaga guhabwa 
ishyanga ryari ryarigometse. Uwiteka yaravuze ati: {AnA 281.4} 

“Bizageza aho imidugudu izabera imyirare ari nta wuyibamo, 

n’amazu ari nta wuyabamo, 

n’igihugu kigahinduka amatongo rwose, 

Uwiteka akarangiza kwimurira abantu kure, kandi amatongo akaba menshi muri iki 
gihugu.” {AnA 281.5} 

Yesaya 6:11,12. 

Ibihano bikomeye byagombaga kugera banze kwihana byarimo: intambara, guhunga, 
gukandamizwa, gutakaza ububasha n’icyubahiro mu mahanga. Ibyo byose byagombaga 
kubaho kugira ngo abari kubibonamo ukuboko kw’Imana bari barasuzuguye bibatere 
kwihana. Bidatinze imiryango cumi yo mu bwami bw’amajyaruguru yagombaga 
gutatanyirizwa mu mahanga atari amwe kandi imidigudu yahoo igasigara ari umusaka. 
Ingabo zirimbura zo mu mahanga y’abantu b’abagome zagombaga kuyogoza igihugu cyabo 
incuro nyinshi; ndetse amaherezo na Yerusalemu yagombaga gusenywa, kandi abatuye 
Ubuyuda bakajyanwa ari imbohe; nyamara Igihugu cy’Isezerano nticyagombaga gukomeza 
gutereranwa burundu. Ibyiringiro uwo mushyitsi wo mu ijuru yahaye Yesaya byari ibi ngo: 
{AnA 282.1} 

“Kandi naho cyasigarwamo n’umugabane umwe mu icumi, 

Na bwo kizongera gutwikwa, 

Nk’uko ibiti by’umwela n’umwaloni bisigarana igishyitsi bimaze gucibwa, 

Ni ko urubyaro rwera rusa n’igishyitsi cyarwo.” {AnA 282.2} 

Yesaya 6:13. 

Ibi byiringiro byo gusohora guheruka k’umugambi w’Imana byazanye ubutwari mu mutima 
w’umuhanuzi Yesaya. None se ni izihe mbaraga zo ku isi zari zishiriye hamwe kurwanya 
Ubuyuda? None se byari kugenda bite iyo intumwa y’Uwiteka irwanywa kandi 
ntiyumvirwe? Yesaya yari yabonye Umwami Uwiteka nyiringabo; yari yumvise indirimbo 
y’abaserafi ivuga ngo: “isi yose yuzuzye icyubahiro cye;” yari afite isezerano ry’uko 
ubutumwa Uwiteka atuma ku Bayuda basubiye inyuma buzaherekezwa n’imbaraga yemeza 
ya Mwuka Wera; kandi umuhanuzi yari atewe ubutwari kubw’umurimo wari umushyizwe 
imbere. Mu gihe kirekire kandi kigoye cy’umurimo we, Yesaya yahoraga yibuka iby’iri 

yerekwa. Mu gihe cy’imyaka mirongo itandatu cyangwa isaga, yahagararaga imbere 
y’abaturage b’Ubuyuda ahanura ibyiringiro, akarushaho kugenda yagura imbibi mu byo 
yahanuraga byerekeye kunesha kuzaza kw’itorero. {AnA 282.3} 

IGICE CYA 26 - “DORE IMANA YANYU!” 


Mu gihe cya Yesaya imyumvire y’abantu mu by’umwuka yari yijimye bitewe no 
kudasobanukirwa Imana neza. Satani yamaze igihe kirekire ashaka gutera abantu gufata ko 
Umuremyi wabo ari we nkomoko y’icyaha, imibabaro n’urupfu. Abantu yashutse muri 
ubwo buryo batekerezaga ko Imana ari inyabukana kandi ikaba intanyurwa. Bafataga Imana 
nk’aho ihora yiteguye kujora umuntu no kumuciraho iteka, ko idashaka kwakira 
umunyabyaha kubera ko hariho urwitwazo rushingiye ku mategeko rwo kudafasha umuntu. 
Itegeko ry’urukundo rikoreshwa mu guteka ijuru ryagaragajwe nabi n’umushukanyi 
ruharwa avuga ko ari uburyo bwo kubangamira umunezero w’umuntu, rikaba ari umutwaro 
uremereye abantu bashimishwa no gutura. Yavuze ko amahame [agize iryo tegeko 
ry’urukundo] adakwiriye kubahirizwa kandi ko ibihano bijyana no kuyica byatanganwe 
igitugu. {AnA 284.1} 

Abisirayeli nta rwitwazo na ruke bari bafite rwo kudasobanukirwa neza imico nyakuri 
y’Uwiteka. Imana yari yarabihishuriye inshuro nyinshi ibiyereka ko ari Imana “y’ibambe 
n’imbabazi, itinda kurakara, ifite kugira neza kwinshi n’umurava mwinshi.” Zaburi 86:15. 
Imana yarahamije iti: “Isirayeli akiri umwana, naramukundaga, hanyuma mpamagara 
umwana wanjye ngo ave mu Egiputa.” Hoseya 11:1. {AnA 284.2} 

Uwiteka yari yaragararije Abisirayeli ineza mu byo yabagiriye ubwo yabacunguraga ibakura 
mu bubata bwa Egiputa ndetse no mu rugendo rwabo bajya mu Gihugu cy’Isezerano. 
“Yababaranye na bo mu mibabaro yabo yose, na marayika uhora imbere ye yajyaga abakiza. 
Urukundo rwe n’imbabazi ze ni byo byamuteye kubacungura, yarabateruraga akabaheka 
iminsi yose ya kera.”Yesaya 63:9. {AnA 284.3} 

Isezerano Abisirayeli bari barahawe mu rugendo rwabo rwo mu butayu ryari iri ngo: 
“Ubwanjye nzajyana na we.” Kuva 33:14. Iri sezerano ryongeweho guhishurwa gutangaje 
kw’imico y’Uwiteka, ari nabyo byabashishije Mose kubwira Abisayeli bose kugira neza 
kw’Imana, ndetse no kubigisha rwose ibyerekeye imico y’Umwami wabo batarebeshaga 
amaso. “Uwiteka anyura imbere ye arivuga ati “Uwiteka, Uwiteka, Imana y’ibambe 
n’imbabazi, itinda kurakara ifite kugira neza kwinshi n’umurava mwinshi, igumanira abantu 
imbabazi ikageza ku buzukuruza babo b’ibihe igihumbi, ibababarira gukiranirwa 
n’ibicumuro n’ibyaha. Ntitsindishiriza na hato abo gutsindwa, ihora abana gukiranirwa kwa 
ba se ikageza ku buzukuru, n’abuzukuruza n’ubuvivi.” Kuva 34:6,7. {AnA 285.1} 

Kuba Mose yari azi ukwihangana k’Uwiteka n’urukundo rwe n’imbabazi bye bitagerwa, ni 
byo yashingiyeho gusaba kwe gutangaje asabira Abiisirayeli ngo badapfa igihe bari bageze 
ku ngabano z’Igihugu cy’Isezerano maze bakanga gukomeza urugendo ngo bumvire itegeko 

ry’Imana. Kubera kwigomeka kwabo Uwiteka yari yavuze ati: “Ndabateza mugiga, 
mbakureho umwandu wabo;” kandi yari yasezeranye ko Mose abazamukomokaho izabagira 
“ubwoko bubaruta ubwinshi, bubarusha amaboko.” Kubara 14:12. Ariko Mose asaba 
imbabazi z’Imana n’amasezerano yayo atangaje asabira ishyanga ryatoranyijwe. Icyo gihe 
yasabye gusaba kurenze uko yigeze asaba, yinginze Imana ashingiye ku rukundo ikunda 
umuntu wacumuye. Soma Kubara 14:17-19. {AnA 285.2} 

Uwiteka yamusubije mu buryo bwuzuye ubuntu agira ati: “Ndababariye nk’uko usabye.” 
Ibyo birangiye, mu buryo bw’ubuhanuzi, Uwiteka amenyesha Mose umugambi we ku 
byerekeye kunesha guheruka kwa Isirayeli. Uwiteka yaravuze ati: “Ariko ni ukuri ndahiye 
guhorao kwanjye n’uko isi yose izuzura icyubahiro cy’Uwiteka.” Kubara 14:20,21. Ikuzo 
ry’Imana, imico yayo, kugira neza kwayo n’urukundo rwayo (ari nabyo Mose yari 
yarasabiye Abisrayeli) byagombaga guhishurirwa abantu bose. Kandi iri sezerano 
ry’Uwiteka ryaje kongera kwemezwa; bityo rishimangirwa n’indahiro. Nk’uko Imana 
ihoraho kandi iganje ku ngoma, icyubahiro cyayo gikwiriye kogezwa “mu mahanga,” 
imirimo itangaza yakoze ikwiriye kogezwa “mu mahanga yose.” Zaburi 96:3. {AnA 285.3} 

Kubwo kuzasohora k’ubu buhanuzi, Yesaya yari yarumvise abaserafi barabagirana 
baririmbira imbere y’intebe y’ubwami bavuga bati: “Isi yose yuzuye icyubahiro cye.” 
Yesaya 6:3. Kubera umuhanuzi Yesaya yari afite ishema kubw’ukuri kw’ayo magambo, 
nyuma yaho we ubwe yavuze ashize amanga avuga ku bapfukamira ibishushanyo by’ibiti 
n’amabuye agira ati: “Bazareba ubwiza bw’Uwiteka, n’igikundiro cy’Imana yacu.” Yesaya 
35:2. {AnA 286.1} 

Muri iki gihe ubu buhanuzi buragenda busohora mu buryo bwihuse. Ibikorwa 
by’ivugabutumwa by’itorero ry’Imana ku isi biragenda byera imbuto nyinshi, kandi 
bidatinze ubutumwa bwiza buzaba bumaze kubwirizwa amahanga yose. Kubwo kogezwa 
kw’ikuzo ry’ubuntu bwayo, abagabo n’abagore bo mu moko yose, indimi zose n’amahanga 
yose, bemererwa muri “Yesu Kristo,” “kugira ngo mu bihe bizaza izerekane ubutunzi 
bw’ubuntu bwayo buhebuje byose, itugirira neza muri Kristo Yesu.” Abefeso 1:6; 2:7. 
“Uwiteka Imana ni yo Mana y’Abisirayeli ihimbazwe, ni yo yonyine ikora ibitangaza. Izina 
ryayo ry’icyubahiro rihimbazwe iteka, Isi yose yuzure icyubahiro cyayo.” Zaburi 72:18, 19. 
{AnA 286.2} 

Mu iyerekwa Yesaya yagize ubwo yari mu rugo rw’urusengero, yeretswe neza imico 
y’Imana ya Isirayeli. “Iri hejuru cyane, ituye ahahoraho . . . izina ryayo ni Uwera,” 
yabonekeye imbere ya Yesaya mu ikuzo ryinshi; nyamara umuhanuzi yabashishijwe 
gusobanukirwa kamere yuje impuhwe y’Uwiteka Umwami we. Utuye hejuru kandi hera 
abana “n’ufite umutima umenetse wicisha bugufi.” Yesaya 57:15. Umumarayika wari 

watumwe gukora ku minwa ya Yesaya yari yamuzaniye ubutumwa bugira buti: 
“Gukiranirwa kwawe kugukuweho, ibyaha byawe biratwikiriwe.” Yesaya 6:7. {AnA 286.3} 

Ubwo yitegerezaga Imana ye, umuhanuzi Yesaya kimwe na Sawuli w’i Taruso ubwo yari 
ku marembo y’i Damasiko, ntabwo yari yareretswe uburyo adakwiriye gusa; ahubwo mu 
mutima we wicishije bugufi yari yarahawe ibyiringiro byo kubabarirwa, ibyiringiro byuzuye 
kandi aharewe ubuntu; ndetse yahagurutse yahindutse. Yari yabonye Umwami we. Yari 
yarabutsweho gato ubwiza bw’imico y’Imana. Yashoboraga guhamya guhinduka kubaho 
binyuze mu kwitegereza Rukundo rutagira iherezo. Kuva ubwo, yuzujwe icyifuzo gikomeye 
cyo kubona Abisirayeli bayobye inzira bakurwaho umutwaro n’igihano cy’icyaha. 
Umuhanuzi Yesaya yarabajije ati: “Ni iki gitumye mushaka kugumya gukubitwa muzira 
gukabya ubugome?” “Nimuze tujye inama”, ni ko Uwiteka avuga, “Naho ibyaha byanyu 
byatukura nk’umuhemba birahinduka umweru bise na shelegi, naho byatukura tukutuku 
birahinduka nk’ubwoya bw’intama bwera.” “Nimwiyuhagire mwiboneze, mukureho ibyaha 
byo mu mirimo yanyu bive imbere yanjye, mureke gukora nabi mwige gukora neza.” Yesaya 
1:5, 18, 16,17. {AnA 287.1} 

Imana bari baragiye bavuga ko bakorera, nyamara bakaba baribarasobanukiwe imico yayo 
nabi, yashyizwe imbere yabo bayibona ari Umuvuzi ukomeye w’indwara yabo 
y’iby’umwuka. None se byari bimeze bite kugira ngo umutwe wose ube urwaye kandi 
umutima wose ube utentebutse? Byari bimeze bite se kugira ngo kuva mu bworo 
bw’ikirenge kugeza mu gitwariro habe nta hazima, ahubwo habe ari inguma n’imibyimba 
n’ibisebe binuka bitigeze gukandwa? Soma Yesaya 1:6. Uwari usanzwe agenda yinagiriye 
mu nzira y’iby’umutima we ushaka yagombaga gukira binyuze mu kugarukira Uwiteka. 
Uwiteka yravuze ati: “Nabonye ingeso ze nzamukiza, kandi nzamuyobora musubize ibyo 
kumumarana umubabaro hamwe n’abamuborogeye. Ni jye urema ishimwe ry’imirwa, ngo 
‘Amahoro, amahoro abe ku uri kure no ku uwo hafi, nanjye nzamukiza.” Ni ko Uwiteka 
avuga.” Yesaya 57:18,19. {AnA 287.2} 

Umuhanuzi yerereje Imana Umuremyi wa byose. Ubutumwa yagejeje ku midugudu 
y’Ubuyuda bwari ubu ngo: “Dore, Imana yanyu.” Yesaya 40:9. “Umva uko Imana Uwiteka 
ivuze, iyaremye ijuru ikaribamba, iyarambuye isi n’ibiyivamo, abayituramo ikabaha 
umwuka kandi abayigendaho ikabaha ubugingo.” “Uwiteka Umucunguzi wawe ari we 
wagukujije uhereye ukiri mu nda aravuga ati: “Uwiteka ni jyewe waremye byose, mbamba 
ijuru jyenyine, ndambura isi. . . .” “Ni jye urema umucyo n’umwijima, nkazana amahoro 
n’amakuba. Jye Uwiteka ni jye ukora ibyo byose.” “Naremye isi nyiremeramo abantu, ijuru 
nararyibambiye n’intoki zanjye, n’ingabo zaryo zose ndazitegeka.” Yesaya 42:5; 44:24; 
45:12. “Nuko rero mwangereranya na nde twahwana?” Ni ko Uwera abaza. Nimwubure 

amaso yanyu murebe hejuru. Ni nde waremye biriya, agashora ingabo zabyo mu mitwe, zose 
akazihamagara mu mazina? Kuko afite imbaraga nyinshi akagira amaboko n’ububasha, ni 
cyo gituma nta na kimwe kizimira.” Yesaya 40:25, 26. {AnA 288.1} 

Abari bafite ubwoba bw’uko batazakirwa nibaramuka bagarukiye Imana, umuhanuzi 
yarababwiye ati: {AnA 288.2} 

“Yewe Yakobo Isirayeli, ni iki gituma wiganyira ukavuga uti: “Uwiteka ntareba inzira 
zanjye, kandi ibyanjye Imana yanjye irabyirengagiza”? Mbese ntiwari wabimenya? Ese 
nturabyumva? Imana ihoraho, Uwiteka Umuremyi w’impera z’isi ntirambirwa, ntiruha. 
Ubwenge bwayo ntiburondoreka. Ni yo iha intege abarambiwe, kandi utibashije 
imwongeramo imbaraga. Abasore b’imigenda bazacogora baruhe, n’abasore bazagwa 
rwose. Ariko abategereza Uwiteka bazasubizwamo intege nshya, bazatumbagira mu kirere 
bagurukishe amababa nk’ibisiga, baziruka be kunanirwa, bazagenda be gucogora.” Yesaya 
40:27-31. {AnA 288.3} 

Umutima w’Imana ufitiye impuhwe abantu bumva badafite imbaraga zo kwikura mu mitego 
ya Satani; kandi ibasezeranira kubaha imbaraga zo kugira ngo babeho ku bwayo. Irababwira 
iti: “Ntutinye kuko ndi kumwe nawe, ntukihebe kuko ndi Imana yawe. Nzajya ngukomeza, 
ni koko nzajya ngutabara kandi nzajya nkuramiza ukuboko kw’iburyo, ari ko gukiranuka 
kwanjye.” “Kuko jyewe Uwiteka Imana yawe nzagufata ukuboko kw’iburyo nkubwire nti: 
‘Witinya, ndagutabaye.’ Witinya, Yakobo wa munyorogoto we namwe bagabo 
b’Abisirayeli, ni jye uzagutabara.” Ni ko Uwiteka avuga kandi ni we Uwera wa Isirayeli 
Umucunguzi wawe.” Yesaya 41:10,13,14. {AnA 289.1} 

Abaturage bose b’Ubuyuda ntibari bakwiriye, nyamara Imana ntiyajyaga kubatererana. Ni 
bo bajyaga kuzererezwa izina ryayo mu bapagani. Abantu benshi batari baramenye rwose 
imico y’Imana bari kuzabona ikuzo ry’imico yayo. Kubw’intego yo kumenyekanisha 
imigambi yayo yuje imbabazi, Imana yakomeje kujya yohereza abagaragu bayo b’abahanuzi 
ikabaha ubutumwa buvuga buti: “Nimuhindukire ubu; umuntu wese ave mu nzira ye mbi no 
mu bibi by’imirimo yanyu.” Yeremiya 25:5. Imana yari yaravugiye mu muhanuzi Yesaya 
iti: “Ndagirira izina ryanjye mbe ndetse kubarakarira, ndagirira ishimwe ryanjye 
nkwihanganire ne kugukuraho” “Ku bwanjye nzabyikorera, nta cyatuma izina ryanjye 
ritukwa kandi icyubahiro cyanjye sinzagiha undi.” Yesaya 48:9, 11. {AnA 289.2} 

Irarika ryabahamagariraga kwihana ryavuganwe ijwi ryumvikana kandi abantu bose 
bararikiwe guhindukira. Umuhanuzi yarabinginze ati: “Nimushake Uwiteka bigishoboka ko 
abonwa, nimumwambaze akiri bugufi. Umunyabyaha nareke ingeso ze, ukiranirwa areke 

ibyo yibwira agarukire Uwiteka na we aramugirira ibambe, agarukire Imana yacu kuko 
izamubabarira rwose pe.” Yesaya 55:6, 7. {AnA 289.3} 

Mbese musomyi wihitiyemo iyawe nzira? Mbese wahabiye kure y’Imana? Mbese washatse 
kurya ku mbuto zo gukiranirwa, maze amaherezo ukabona zibereye ubusa ku minwa yawe? 
Mbese ubu imigambi y’ubuzima bwawe yaragwabiye kandi ibyiringiro byawe byarapfuye, 
mbese wicaye mu bwigunge wihebye? Rya jwi ryamaze igihe kirekire rivugana n’umutima 
wawe ariko nturyumvire ubu rikugezeho ryumvikana neza rivuga riti: “Nimuhaguruke, 
mugende; kuko aha hatari uburuhukiro bwanyu; haranduye, hazabarimbuza kurimbura 
gukaze.” Mika 2:10. Garuka mu rugo rwa So. Arakurarika akubwira ati: “Ibyaha byawe 
mbikuyeho nk’igicu; ngarukira kuko nagucunguye.” “Mutege amatwi muze aho ndi 
munyumve, ubugingo bwanyu bubone kubaho. Nanjye nzasezerana namwe isezerano 
rihoraho, ari ryo mbabazi zidahwema Dawidi yasezeranijwe.” Yesaya 44:22; 55:3. {AnA 
290.1} 

Ntiwumvire ibyongerero by’umwanzi bikubwira kuguma kure ya Kristo kugeza igihe uzaba 
umaze kwigira mwiza; kugeza ubwo uzaba uri mwiza bihagije kugira ngo usange Imana. 
Nutegereza kugeza icyo gihe, ntabwo uzigera uza rwose. Igihe Satani akweretse imyambaro 
yawe y’ubushwambagara bwuzuye ibizinga, subiramo isezerano ry’Umukiza rivuga riti: 
“Uwo Data yampaye wese aza aho ndi, kandi uza aho ndi sinzamwirukana na hato.” Yohana 
6:37. Bwira umwanzi ko amaraso ya Yesu Kristo yeza ibyaha byose. Isengesho Dawidi 
yasenze rigire iryawe uti: “Unyejeshe ezobu, ndera: unyuhagire, ndaba umweru ndushe 
urubura.” Zaburi 51:9. {AnA 290.2} 

Ukwinginga k’umuhanuzi ararikira Ubuyuda guhanga amaso Imana ihoraho no kwemera 
impano zayo zuje ubuntu ntikwabaye imfabusa. Hariho abantu bamwe bumviye 
bamaramaje, kandi bahindukiye bakareka ibigirwamana bakaramya Uwiteka. 
Basobanukiwe kubona urukundo, n’ubuntu n’imbabazi mu Muremyi wabo. Kandi mu minsi 
y’umwijima yajyaga kuzabaho mu mateka y’Ubuyuda, ubwo mu gihugu hajyaga kuzasigara 
abasigaye bake, amagambo y’umuhanuzi yagombaga gukomeza kwera imbuto agatuma 
habaho uvugurura rikomeye. Yesaya yaravuze ati: “Uwo munsi umuntu azatumblra 
Umuremyi we, amaso ye azita ku Uwera wa Isirayeli. Kandi ntazatumbira ibyotero 
byaremwe n’intoki ze, ntazita ku bukorikori bw’intoki ze cyangwa Ashera n’ibishushanyo 
by’izuba.” Yesaya 17:7,8. {AnA 291.1} 

Abantu benshi bagombaga kuzitegereza Umwiza Uhebuje ibihumbi n’ibihumbi. Isezerano 
ryiza bahawe ryari iri ngo: “Amaso yawe azareba Umwami afite ubwiza bwe.” Yesaya 
33:17. Ibyaha byabo byari kuzababarirwa, kandi bari kuzirata Imana yonyine. Muri uwo 
munsi unejeje wo kubaturwa mu gusenga ibigirwamana, bari kuzatera hejuru bavuga bati: 

“Uwiteka azabana natwe afite icyubahiro, habe ah’inzuzi n’imigezi.... Kuko Uwiteka ari 
we Mucamanza wacu, Uwiteka ni we utanga amategeko, Uwiteka ni we Mwami wacu 
azadukiza.” Yesaya 33:21,22. {AnA 291.2} 

Ubutumwa Yesaya yagejeje ku bahisemo kureka inzira zabo mbi bwari bwuzuye ihumure 
no gukomezwa. Umva amagambo Uwiteka yavugiye mu muhanuzi we: {AnA 291.3} 

“Nuko Yakobo we, Isirayeli we, 

Wibuke ibyo kuko uri umugaragu wanjye. 

Ni jye wakuremye uri umugaragu wanjye, 

Isirayeli sinzakwibagirwa. Neyuye ibicumuro byawe nk’igicu cya rukokoma, 

Ibyaha byawe mbikuyeho nk’igicu, 

Ngarukira kuko nagucunguye.” {AnA 291.4} 

Yesaya 44:21,22. 

“Uwo munsi uzavuga uti: 

‘Uwiteka, ndagushimira yuko nubwo wandakariraga, 

Uburakari bwawe bushize ukampumuriza. 

“Dore Imana ni yo gakiza kanjye 
Nzajya niringira ne gutinya, 

Kuko Uwiteka Yehova ari we mbaraga zanjye 
N’indirimbo yanjye agahinduka agakiza kanjye.” 

Ni cyo gituma muzavomana ibyishimo mu mariba y’agakiza. 

“Kandi uwo munsi muzavuga muti: 

‘Nimushime Uwiteka mwambaze izina rye, 

Mwamamaze imirimo ye mu mahanga, 

Muvuge yuko izina rye rishyizwe hejuru. 

Muririmbire Uwiteka kuko yakoze ibihebuje byose, 

Ibyo nibyamamare mu isi yose. 

Wa muturage w’i Siyoni we, 

Shyira ejuru uvuge cyane, 

Kuko Uwera wa Isirayeli uri hagati yawe akomeye.” {AnA 292.1} 

Yesaya 12. 

IGICE CYA 27 - AHAZI 


Kwima ingoma kwa Ahazi kwatumye Yesaya na bagenzi be bahangana n’ibihe 
bibakomereye cyane kurusha ibindi bihe ibyo ari byo byose byari byarabayeho kugeza icyo 
gihe mu bwami bw’Ubuyuda. Abantu benshi bari barihagazeho bagatsinda imbaraga 
ishukana y’imigenzo yo gusenga ibigirwamana noneho bashishikarizwaga kugira uruhare 
mu kuramya ibigirwamana by’abapagani. Ibikomangoma muri Isirayeli byatatiraga 
inshingano byahawe; abahanuzi b’ibinyoma bajyaga bahagurukana ubutumwa bwo 
kuyobya; ndetse na bamwe mu batambyi bigishirizaga guhabwa ibihembo. Nyamara abari 
ku ruhembe rw’imbere mu buhakanyi bari bagikurikiza imihango yo kuramya Imana kandi 
bakavuga ko babarirwa mu bwoko bw’Imana. {AnA 293.1} 

Umuhanuzi Mika watanze ubutumwa muri ibyo bihe bikomeye cyane, yavuze ko 
abanyabyaha muri Siyoni, nubwo bavugaga ko “bisunga Uwiteka,” kandi bakirata batuka 
Imana bavuga ngo: “Mbese Uwiteka ntari muri twe? Nta kibi kizatuzaho,” bakomeje 
kubakisha “i Siyoni amaraso bavushije, n’i Yerusalemu bahubakisha gukiranirwa.” Mika 
3:11,10. Umuhanuzi Yesaya yateruye ijwi rye acyaha bikomeye ibyo bibi. Yaravuze ati: 
“Nimwumve ijambo ry’Uwiteka, mwa batware b’i Sodomu mwe, mutege amatwi mwumve 
amategeko y’Imana yacu, mwa bantu b’i Gomora. “Ibitambo byanyu bitagira ingano 

muntambira bimaze iki?” Ni ko Uwiteka abaza.Iyo muza kunshengerera, ni nde uba 

wababwiye ko muza kundibatira urugo?” Yesaya 1:10-12. {AnA 293.2} 

Ibyanditswe biravuga biti: “Igitambo cy’umunyabyaha ni ikizira, nkanswe noneho iyo 
agitanganye umutima mubi?” Imigani 21:27. Imana yo mu ijuru “ifite amaso atunganye,” 
ntakunda kureba ikibi kandintashobora “nta no kwitegereza ubugoryi.” Habakuki 1:13. 
Ntabwo Imana itera umugongo abakiranirwa bitewe n’uko idashaka kubabarira; ahubwo 
biterwa n’uko umunyabyaha yanga gukoresha ubutunzi bwinshi cyane bw’ubuntu. Iyo 
bimeze bityo, Imana ntishobora gukura [umuntu] mu cyaha. “Dore ukuboko k’Uwiteka 
ntikwaheze ngo ananirwe gukiza, n’ugutwi kwe ntikwapfuye ngo ananirwe kumva. Ahubwo 
gukiranirwa kwanyu ni ko kwabatandukanije n’Imana yanyu, n’ibyaha byanyu ni byo 
biyitera kubima amaso ikanga no kumva.” Yesaya 59:1, 2. {AnA 294.1} 

Salomo yaranditse ati: “Wa gihugu we, iyo ufite umwami ari umwana muto, kandi 
ibikomangoma byawe bikaba ibiryakare, uba ubonye ishyano!” Umubwiriza 10:16. Uko ni 
ko byari bimeze ku gihugu cy’Ubuyuda. Kubwo kugomera Imana kwakomeje kugwira, 
abatware b’Ubuyuda bari barahindutse nk’abana. Yesaya yahamagariye rubanda kuzirikana 
intege nke ishyanga ryabo rifite mu mahanga yo ku isi, kandi yagaragaje ko ibyo ari ingaruka 
zo gukiranirwa kurangwa mu nzego zo hejuru. Yesaya yaravuze ati: “Dore Uwiteka 

Umwami Nyiringabo, yanyaze ab’i Yerusalemu n’Abayuda icyari kibatunze n’icyo bari 
bishingikirijeho, umutsima wose n’amazi yose byabatungaga, n’umunyamaboko ese 
n’intwari yose n’umucamanza, n’umuhanuzi n’umupfumu n’umukuru, n’umutware 
w’ingabo mirongo itanu n’umunyacyubahiro, n’umujyanama n’umunyabukorikori 
w’umuhanga n’umupfumu ujijutse.” “I Yerusalemu hararimbutse n’i Buyuda haraguye kuko 
bagomera Uwiteka mu byo bavuga no mu byo bakora, bakarakaza mu maso he hafite 
icyubahiro.” Yesaya 3:1-4, 8. {AnA 294.2} 

Umuhanuzi yakomeje agira ati: “abakuyobora barakuyobya bakarimbura inzira unyuramo.” 
Yesaya 3:12. Mu gihe cy’ingoma ya Ahazi ibi byari ukuri ryose kuko uyu mwami 
yavuzweho aya magambo ngo: “Ahubwo agendana ingeso z’abami b’Abisirayeli, aremera 
Bali ibishushanyo biyagijwe. Kandi yosereza imibavu mu gikombe cya mwene Hinomu, 
atwika abana be mu muriro akurikiza ibizira byakorwaga n’abanyamahanga Uwiteka 
yirukanye imbere y’Abisirayeli.” “Ahubwo agendana ingeso z’abami b’Abisirayeli, ndetse 
acisha umuhungu we mu muriro akurikije ibizira byakorwaga n’abanyamahanga Uwiteka 
yirukanye imbere y’Abisirayeli.” 2Ngoma 28:2, 3; 2Abami 16:3. {AnA 295.1} 

Iki cyari igihe cy’akaga gakomeye ku ishyanga ryatoranyijwe. Mu myaka mike cyane gusa 
imiryango icumi y’ubwami bwa Isirayeli yari igiye gutatanyirizwa mu mahanga 
y’abapagani. Kandi mu bwami bw’Ubuyuda naho ibyagaragaraga inyuma byari umwijima. 
Imbaraga z’icyiza zagenda zigabanuka vuba vuba, bityo imbaraga z’ikibi zikiyungikanya. 
Umuhanuzi Mika yitegereje ibyo maze bimutera gutaka ati: “Abubaha Imana bashize mu isi 
kandi mu bantu nta n’umwe utunganye, bose bacira igico kuvusha amaraso, umuntu wese 
ahigisha mwene se ikigoyi amutega.” “Umwiza wo muri bo ameze nk’igitovu, urushaho 
kuba intungane arutwa n’uruzitiro rw’amahwa.” Mika 7:2,4. Umuhanuzi Yesaya yaravuze 
ati: “Iyaba Uwiteka Nyiringabo atadushigarije igice gito cyane cy’abantu barokotse, tuba 
twarabaye nk’i Sodomu tukamera nk’i Gomora.” Yesaya 1:9. { An A 295.2} 

Kubw’abantu bakomeje kuba indahemuka, kimwe no kubw’urukundo rw’Imana rutagerwa 
ikunda abacumura, mu bihe byose Imana yagiye yihanganira abigomeka, kandi yagiye 
abasaba kureka inzira yabo mbi bakamugarukira. Imana ibinyujije mu bantu yashyizeho, 
yagiye yigisha abica amategeko inzira yo gukiranuka, akabigisha “itegeko ku itegeko, 
umurongo ku murongo, aha bikeya, hariya bikeya.” Yesaya 28:10. {AnA 296.1} 

Uko ni ko byari bimeze ku ngoma ya Ahazi. Abisirayeli bacumuye bagiye bohererezwa 
irarika rigakurikirwa n’irindi bahamagarirwa kugaruka bakubaha Uwiteka. Abahanuzi 
babinginganaga ineza; kandi uko bahagararaga imbere y’abantu babingingira kwihana no 
kwivugurura, amagambo yabo yeze imbuto zihesha Imana ikuzo. {AnA 296.2} 

Irarika rikomeye ryaje rinyujijwe kuri Mika rivuga riti: “Noneho nimwumve icyo Uwiteka 
avuga ati: “Haguruka uburanire imbere y’imisozi, udusozi twumve ijwi ryawe. “Mwa misozi 
mwe, namwe mfatiro z’isi zitajegajega, nimwumve kuburana k’Uwiteka, kuko Uwiteka 
afitanye urubanza n’ubwoko bwe kandi azaburana na Isirayeli. {AnA 296.3} 

“Yewe bwoko bwanjye nakugize nte? Icyo nakuruhijeho ni iki? Ukimpamye. Nakuzamuye 
nkuvana mu gihugu cya Egiputa, ndakurokora ngukura mu nzu y’uburetwa, nohereza Mose 
na Aroni na Miriyamu imbere yawe. {AnA 296.4} 

“Yemwe mwa bwoko bwanjye, noneho mwibuke icyo Balaki umwami w’i Mowabu 
yagambiriye, n’icyo Balamu mwene Bewori yamushubije. Mwibuke uhereye i Shitimu 
ukageza i Gilugali, kugira ngo mumenye ibyo gukiranuka Uwiteka yakoze.” Mika 6:1-5. 
{AnA 296.5} 

Imana dukorera irihangana; “ibambe ye ntiribura.” Amaganya 3:22. Mu gihe cyose cyo 
kwakira imbabazi, Mwuka w’Imana ahora yingingira abantu kwakira impano y’ubugingo. 
“Umwami Uwiteka aravuga ati: Ndirahiye, sinezezwa no gupfa k’umunyabyaha, ahubwo 
nezezwa n’uko umunyabyaha ahindukira akava mu nzira ye maze akabaho. Nimuhindukire, 
mugaruke muve mu nzira zanyu mbi. Kuki mwarinda gupfa mwa ab’inzu ya Isirayeli mwe?” 
Ezekiyeli 3:11. Gushora umuntu mu cyaha no kukimusigamo atagira gifasha kandi nta 
byiringiro afite, ndetse afite ubwoba ko atababarirwa, ni igikoresho cyihariye Satani 
akoresha. Ariko Imana irarika umuntu igira iti: “yisunge imbaraga zanjye abone kuzura 
nanjye, ndetse niyuzure nanjye.” Yesaya 27:5. Muri Kristo ibintu byose byarateguwe, kandi 
gukomezwa kose kwaratanzwe. {AnA 297.1} 

Mu gihe cy’ubuhakanyi bw’ubwami bw’Ubuyuda n’ubwa Isirayeli, abantu benshi 
barabazaga bati: “Mbese nditwara ku Uwiteka, ngapfukamira Imana Isumba byose nyituye 
iki? Nayitwaraho njyanye ibitambo byoswa n’inyana zimaze umwaka? Aho Uwiteka 
yakwemera amapfizi y’intama ibihumbi, cyangwa imigezi y’amavuta ya elayo inzovu? Ese 
natanga imfura yanjye ku gicumuro cyanjye, imbuto y’umubiri wanjye nkayihonga ku cyaha 
cy’ubugingo bwanjye?” Igisubizo cyatanwe cyumvikana neza kigira kiti: “Yewe mwana 
w’umuntu we, yakweretse icyiza icyo ari cyo. Icyo Uwiteka agushakaho ni iki? Ni ugukora 
ibyo gukiranuka no gukunda kubabarira, no kugendana n’Imana yawe wicisha bugufi.” 
Mika 6:6-8. {AnA 297.2} 

Mu rwego rwo gushishikariza abantu agaciro ko kubaha Imana mu bintu bifatika, 
umuhanuzi yasubiyemo gusa inama yahawe Isirayeli mu myaka amagana menshi mbere 
y’aho. Igihe Abisirayeli bendaga kwinjira mu Gihugu cy’Isezerano, ijambo y’Uwiteka 
ryanyujijwe muri Mose ryari iri ngo: “None wa bwoko bw’Abisirayeli we, Uwiteka Imana 

yawe igushakaho iki? Si ukubaha Uwiteka Imana yawe, ukagenda mu nzira ikuyoboye zose, 
ukayikunda, ugakoreshereza Uwiteka Imana yawe umutima wawe wose n’ubugingo bwawe 
bwose, ukitondera amategeko y’Uwiteka y’uburyo bwose ngutegekera uyu munsi 
kukuzanira ibyiza?” Gutegeka kwa kabiri 10:12, 13. Uko imyaka yahitaga indi igataha, izi 
nama zajyaga zisubirwamo n’abagaragu b’Uwiteka bakazibwira ababaga bari mu kaga ko 
kugwa mu ngeso zo gukurikiza imihango gusa no kwibagirwa kugaragaza impuhwe. Mu 
gihe cy’umurimo we aha ku isi, Kristo ubwe yegerewe n’umuhanga mu mategeko 
wamubajije ati: “Itegeko rikomeye mu mategeko ni irihe?” Yesu yaramusubije ati: 
‘“Ukundishe Uwiteka, Imana yawe umutima wawe wose n’ubugingo bwawe bwose 
n’ubwenge bwawe bwose.’ Iryo ni ryo tegeko rikomeye ry’imbere. N’irya kabiri rihwanye 
na ryo ngiri ‘Ukunde mugenzi wawe nk’uko wikunda.’ Muri ayo mategeko yombi, 
amategeko yose n’ibyahanuwe ni yo yuririraho.” Matayo 22:36-40. {AnA 297.3} 

Dukwiriye kwakira ayo magambo yumvikana y’abahanuzi ndetse n’ay’Umukiza ubwe, 
tukayafata ko ari ijwi ry’Imana rivugana n’umuntu wese. Ntidukwiriye kugira amahirwe na 
make dupfusha ubusa yo gukora ibikorwa by’impuhwe n’imbabazi ndetse no kwitanaho kwa 
Gikristo tubikorera abaremerewe n’abakandamizwa. Niba nta kindi twakora, dukwiriye 
kuvuga amagambo atera ubutwari n’ibyiringiro tukayabwira abatazi Imana kandi bashobora 
kwegerwa mu buryo bworoshye cyane binyuze mu nzira yo kubagaragariza impuhwe 
n’urukundo. {AnA 298.1} 

Abantu bahora bari maso bashaka uburyo bazana ibyishimo n’umugisha mu mibereho 
y’abandi bahawe amasezerano akomeye kandi menshi. “ukihotorera umushonji ugahaza 
umunyamubabaro, umucyo wawe uzaherako uvire mu mwijima, kandi urwijiji rwawe 
ruzatamuruka habe amanywa y’ihangu. Uwiteka azajya akuyobora, azahaza ubugingo 
bwawe mu bihe by’amapfa, azakomeza amagufwa yawe. Uzamera nk’urutoki rwuhirwa, 
kandi uzaba nk’isoko y’amazi idakama.” Yesaya 58:10,11. {AnA 298.2} 

Imigirire ya Ahazi yo gusenga ibigirwamana imbere kwinginga gukomeye kw’abahanuzi 
yagize ingaruka. “Uburakari bw’Uwiteka buba ku Bayuda n’ab’i Yerusalemu, akabahana 
ngo bateraganwe hirya no hino, bakaba ibishungero byimyozwa.” 2Ngoma 29:8. Ubwami 
bwagize gucika intege mu buryo bwihuse, kandi bidatinze bwari bugiye kwibasirwa n’akaga 
ko kwigarurirwa n’ingabo z’amahanga. “Bukeye Resini umwami w’i Siriya na Peka mwene 
Remaliya umwami w’Abisirayeli, barazamuka batera i Yerusalemu, bagota Ahazi.” 2Abami 
16:5. {AnA 299.1} 

Iyo Ahazi n’abatware bo mu bwami bwe baba abagaragu b’indahemuka b’Ishoborabyose, 
ntibaba baratewe ubwoba n’uko kwifatanya kudasanzwe [Resini afatanya na Peka] kwari 
kwakorewe kubahagurukira. Nyamara ibyo gukiranirwa bgiye basubiramo kenshi byari 

byarabatse imbaraga. Afashwe n’ubwoba butewe n’ibihano bitewe n’ibyo yakoze kandi 
biturutse ku Mana yacumuyeho, umutima w’umwami Ahazi “n’imitima y’abantu be 
irahungabana, nk’uko ibiti byo mu kibira bihungabanywa n’umuyaga.” Yesaya 7:2. Muri 
ako kaga, ijambo ry’Uwiteka ryaje kuri Yesaya, rimutegeka gusanga umwami Ahazi 
wahindaga umushyitsi maze riramubwira riti: {AnA 299.2} 

“Wirinde uhumure, witinya kandi we gukurwa umutima n’uburakari bw’inkazi bwa Resini 
n’Abasiriya n’ubwa mwene Remaliya, bameze nk’imishimu ibiri y’imuri zicumba, kuko 
Abasiriya n’Abefurayimu na mwene Remaliya bagufitiye imigambi mibi. Bavuze ngo 
nimuze duhaguruke dutere u Buyuda tubakure umutima, tuhace icyuho twiyimikire mwene 
Tabeli abe umwami waho. “Ariko Uwiteka Imana iravuze ngo imigambi yabo ntizahama 
kandi ntizasohora.” Umuhanuzi yavuze ko umwami wa Isirayeli n’uwa Siriya bidatinze 
baiye kuzagira iherezo. Umuhanuzi yasoje avuga ati: “Nimwanga kwemera, ni ukuri 
ntimuzakomera.” Yesaya 7:4-7,9. {AnA 299.3} 

Ubwami bw’Ubuyuda bwari kumererwa neza iyo Ahazi yakira ubu butumwa nk’ubuvuye 
mu ijuru. Nyamara ahisemo kwishingikiriza ku ntwaro z’umubiri, ashaka ubufasha mu 
bapagani. Mu kwiheba kwe yoherereza ubutumwa Tigilati-pileseri umwami wa Ashuri 
buvuga buti: “Ndi umugaragu wawe kandi ndi n’umwana wawe. Zamuka unkize umwami 
w’i Siriya n’umwami w’Abisirayeli bampagurukiye.” 2Abami 16:7. Uko gusaba kwe 
kwaherekejwe n’impano nyinshi zivuye mu butunzi bw’umwami no mu bubiko bw’inzu 
y’Imana. {AnA 300.1} 

Ubufasha zysabye yarabwohererejwe, kandi umwami Ahazi yahawe agahenge k’igihe gito. 
Ariko se ako gahenge kamutwaye ibingana iki! Imisoro yatangaga yabyukije umururumba 
wa Ashuri maze bidatinze iryo shyanga ryariganyaga rikangisha ubwami bw’Ubuyuda 
kubuhirika no kubuyogoza. Noneho Ahazi n’abo yayoboraga bari bababaye babujijwe 
amahoro no gutinya kwigarurirwa burundu na Ashuri yarangwaga n’ubugome bukabije. 
{AnA 300.2} 

Bitewe no kugomera Imana kwakomeje kubaho “Uwiteka yacishije Abayuda bugufi.” Muri 
icyo gihe cyo guhanwa, aho kugira ngo Ahazi yihane, yakabije gucumura ku Uwiteka, “kuko 
yatambiye imana z’i Damasiko.” Yaravuze ati: “Imana z’abami b’i Siriya zabafashije, ni 
cyo kizantera kuzitambira ngo zimfashe.” 2Ngoma 28:19,22,23. {AnA 300.3} 

Ubwo umwami Ahazi wari warahakanye Imana yegerezaga iherezo ry’ingoma ye, yatumye 
inzugi z’ingoro y’Imana zikingwa. Imirimo year yakorerwagamo yarahagritswe. Amatabaza 
[yo muri iyo ngoro] ntiyari acyaira imbere igicaniro. Nta bitambo by’ibyaha by’abantu byari 
bigitambwa. Imibavu yahumuraga neza ntiyari ikizamuka mu ijuru mu gihe cy’igitambo cya 

mu gitondo n’icya nimugoroba. Kubera guta urugo rw’inzu y’Imana no gukinga akadadira 
inzugi zayo, abaturage b’umurwa utaragiraga Imana barihandagaje bubaka ibicaniro byo 
kuramirizaho imana z’abapagani mu mfuruka z’inzira zo muri Yerusalemu. Byasaga n’aho 
ubupagani bwatsinze; imbaraga z’umwijima zari hafi yo kuganza. {AnA 300.4} 

Nyamara mu Buyuda hari hatuye abantu bamwe bakomeje kubaha Uwiteka, barashikama 
banga gushorwa mu gusenga ibigirwamana. Bene abo ni bo Yesaya na Mika ndetse 
n’abafasha babo babonaga mu byiringiro ubwo bitegerezaga kurimbuka kwajyaga kubaho 
mu myaka iheruka y’umwami Ahazi. Ubuturo bwabo bwera bwari bwarakinzwe, ariko 
abakiranutsi bahawe ibi byiringiro bigira biti: “Imana iri kumwe natwe.” “Ahubwo Uwiteka 
Nyiringabo mube ari we mushimisha kwera kwe, kandi uwo abe ari we mujya mwubaha 
mukamutinya. Kandi ni we uzababera ubuturo bwera.” Yesaya 8:10, 13, 14. {AnA 301.1} 

IGICE CYA 28 - HEZEKIYA 


Ivugurura ryakozwe mu gihe cy’ingoma yari iuwe neza ya Hezekiya umuhungu wa Ahazi 
ryari rihabanye cyane n’ingoma yo kudamarara ya Ahazi. Hezekiya yimye ingoma yiyemeje 
gukora uko ashoboye kose kugira ngo akize Ubuyuda akaga kari kibasiye ubwami 
bw’amajyaruguru. Ntaho ubutumwa bw’abahanuzi bwageze buzana gukomezwa. Ibihano 
byari birindiriye Ubuyuda byari guhagarikwa bitewe gusa n’uko habayeho ivugurura 
rikomeye. {AnA 301.2} 

Mu gihe cy’ingorane zariho, Hezekiya yagaragaje ko ari umuntu udapfusha ubusa amahirwe 
abonye. Amaze igihe gito cyane yimye ingoma yatangiye gufata ingamba no kuzishyira mu 
bikorwa. Yabanje kwerekeza intekerezo ze gusubizaho imirimo yo mu nzu y’Imana yari 
imaze igihe kirekire yarirengagijwe; kandi muri uyu murimo yasabye akomeje ko habaho 
gukorana kw’itsinda ry’abatambyi n’Abalewi batari barateshutse ku muhamagaro wabo 
wera. Kubera icyizere yari afite ko bazamushyigikira badatezuka, yavuganye nabo nta 
mbebya ababwira ibyerekeye icyifuzo afite guhita atangiza ivugurura kandi ryagutse. 
Yaravuze ati: “Ba data bacumuraga bagakora ibyangwa n’Uwiteka Imana yacu, bakayimura 
bagahindukira bagakura amaso ku buturo bw’Uwiteka, bakabutera umugongo” “None 
ngambiriye gusezerana isezerano n’Uwiteka Imana ya Isirayeli, kugira ngo uburakari bwayo 
bw’inkazi butuveho.” 2Ngoma 29:6,10. {AnA 302.1} 

Akoresheje amagambo make kandi atoranyije neza, umwami Hezekiya yabasubiriyemo uko 
ibihe barimo bimeze: urusengero rwari rwarakinzwe kandi n’imirimo yose 
yarukorerwagamo yari yarahagaze; gusenga ibigirwamana ku mugaragaro kwakorerwaga 
mu nzira zo mu murwa ndetse no mu gihugu cyose; ubuhakanyi bw’imbaga y’abantu 
bagombye kuba barakomeje kuba indahemuka ku Mana iyo abayobozi b’Ubuyuda babaha 
urugero rwiza; ndetse ababwira no gusubira inyuma k’ubwami no gutakaza icyubahiro 
imbere y’amahanga abakikije. Ubwami bw’amajyaruguru bwari buri guhinduka icyavu mu 
buryo bwihuze. Abantu benshi bari bari kwicishwa inkota; abandi batabarika bari baramaze 
kujyanwa ari imbohe kandi bidatinze Isirayeli yari igiye kwigarurirwa rwose 

n’Abanyashuri maze igahinduka amatongo. Ibi byago ni nabyo kandi byari kugera ku 
Buyuda nabwo, keretse gusa iyo Imana ijya kugira icyo ikora gikomeye ibinyujije mu 
bayihagarariye yitoranyirije. {AnA 302.2} 

Hezekiya yararikiye abatambyi gufatanya na we mu kuzana ubugorozi bwose bukenewe. 
Yarabihanangirije ati: “None bana banjye, mwe gutenguha kuko Uwiteka yabatoreye 
kumuhagarara imbere mukamukorera, mukaba abahereza be, mukosa imibavu.” 

“Nimunyumve mwa Balewi mwe, mwiyeze nonaha mweze n’inzu y’Uwiteka Imana ya ba 
sogokuruza banyu, mukure imyanda Ahantu hera.” 2Ngoma 29:11, 5. {AnA 303.1} 

Cyari igihe cyo kugira ibikorwa mu buryo bwihuse. Abatambyi bahise batangira. Kubera 
gushyigikirwa n’uko bazakorana n’abandi bo muri bo batari bari muri iyi nama, bahise 
birundurira n’umutima wose mu murimo wo gusukura no kweza urusengero. Bitewe 
n’imyaka myinshi yari ishize urusengero rwarahumanyijwe kandi rwarirengagijwe, uyu 
murimo wabayemo ingorane nyinshi; ariko abatambyi n’Abalewi bakoraga ubudacogora, 
kandi mu gihe gito cyane bashoboraga kugaragaza umurimo barangije. Inzugi z’ingoro 
y’Imana zarasanwe kanid zirakingurwa; ibikoresho byera byari byarakusanyijwe bishyirwa 
ahantu hamwe ; kandi byose byari biteguwe kugira ngo imirimo yo mu buturo bwera 
yongere ikorwe. {AnA 303.2} 

Mu mihango ya mbere yakozwe, abatware bo mu murwa bafatanyije n’umwami Hezekiya 
n’abatambyi n’Abalewi gusaba imbabazi kubw’ibyaha by’ishyanga ryose. Bashyize 
ibitambo bitambirwa ibyaha ku cyotero kugira ngo “bahongerere Abisirayeli bose.” “Nuko 
barangije gutamba, umwami n’abari kumwe na we bose barapfukama, bararamya.” Mu rugo 
rw’ingoro y’Imana hongeye kumvikana amajwi yo gusingiza no kuramya. Ubwo abari baje 
kuramya babonaga ko bari gukurwa mu bubata bw’icyaha n’ubuhakanyi, indirimbo za 
Dawidi na Asafu zaririmbanwe ibyishimo. “Hezekiya n’abantu bose banezererwa ibyo 
Imana yateguriye abantu, kuko byakozwe ikubagahu.” 2Ngoma 29:24,29, 36. {AnA 303.3} 

Imana yari yarateguye imitma y’abatware bo mu Buyuda kugira ngo bajye ku ruhembe 
rw’imbere muri gahunda y’ivugurura rikomeye bityo umuraba w’ubuhakanyi ubashe 
guhagarikwa. Imana ibinyujije mu bahanuzi bayo, yari yaroherereje ubwoko bwatoranyijwe 
ubutumwa bwagendaga bukurikirana bwo kubinginga; kandi ubwo butumwa bwari 
bwarasuzuguwe kandi bwirengagizwa n’imiryango cumi yo mu bwami bwa Isirayeli bwari 
bwarahanwe mu maboko y’abanzi muri icyo gihe. Nyamara mu Buyuda ho hari harasigaye 
abasigaye batari bake, kandi bene abo ni bo abahanuzi bakomeje kujya bagezaho ubutumwa. 
Nimwumve uko Yesaya yabingingaga ati: “Mwa Bisirayeli mwe, nimuhindukirire uwo 
mwagomeye bishayishije.” Yesaya 31:6. Nimwumve uko Mikaya yavuganye ibyiringiro 
agira ati: “Ariko jyeweho nzahoza amaso ku Uwiteka, nzategereza Imana impe agakiza, 
Imana yanjye izanyumvira. Wa mwanzi wanjye we, we kunyishima hejuru ningwa 
nzabyuka, ninicara mu mwijima Uwiteka azambera umucyo. Nzihanganira uburakari 
bw’Uwiteka kuko namugomeye, kugeza ubwo azamburana akantsindira. Azansohora 
anjyane mu mucyo, mbone kureba gukiranuka kwe.” Mika 7:7-9. {AnA 304.1} 

Ubu butumwa kimwe n’ubundi nka bwo buhishura ubushake bw’Imana bwo kubabarira no 
kwakira abayigarukiye n’umutima wabo wose, bwagiye buzanira ibyiringiro abantu benshi 

bari batentebutse mu myaka y’umwijima igihe inzugi z’ingoro y’Imana zari zikinzwe. Kandi 
ubu noneho ubwo abayobozi bari batangiye ivugurura, imbaga y’abantu bari baremerewe 
n’ububata bw’icyaha bari biteguye kwitabira ivugurura. {AnA 304.2} 

Abinjiye mu rugo rw’ingoro y’Imana baje gusaba imbabazi no kuvugurura indahiro 
barahiriye kuyoboka Uwiteka, bagiye babwirwa amagambo atangaje yo gukomezwa 
yakurwaga mu migabane y’ubuhanuzi bwo mu Byanditswe. Amagambo y’imbuzi 
yabuzanyaga gusenga ibigirwamana kandi yacishijwe muri Mose akayavuga Abisirayeli 
bose bayumva yari yaraherekejwe n’ubuhanuzi bugaragaza ubushake Imana ifite bwo 
kumva no kubabarira abari kuyishakana umutima wabo wose mu gihe cy’ubuhakanyi. Mose 
yari yaravuze ati: “Nugira ibyago, ibyo byose bikaba bikujeho, mu minsi izaza kera 
uzahindukirira Uwiteka Imana yawe uyumvire, kuko Uwiteka Imana yawe ari Imana 
y’inyebambe, ntizakureka, ntizakurimbura pe, ntizibagirwa isezerano yasezeranishije 
indahiro na ba sekuruza banyu.” Gutegeka kwa kabiri 4:30, 31. {AnA 305.1} 

Kandi mu isengesho ryarimo ubuhanuzi ryasenzwe igihe cyo kwegurira Imana ingoro yayo 
ari nayo Hezekiya n’abafasha be bongeraga gusubizaho imihango yayikorerwagamo, 
umwami Salomo yari yarasenze agira ati: “Kandi ubwoko bwawe bwa Isirayeli nibirukanwa 
n’ababisha bazira ko bagucumuyeho, nyuma bakaguhindukirira bakerura izina ryawe, 
bagasenga bakwingingira muri iyi nzu, nuko ujye wumva uri mu ijuru ubabarire abantu bawe 
ba Isirayeli igicumuro cyabo, ubagarure mu gihugu wahaye ba sekuruza.” 1 Abami 8:33, 34. 
Imana yari yashyize ikimenyetso kuri iri sengesho igaragaza ko iryemeye, kuko rirangiye 
gusengwa umuriro wari waramanutse uvuye mu ijuru ukongora igitambo cyoswa n’ibindi 
bitambo, kandi ikuzo ry’Uwiteka ryari ryaruzuye urusengero. Soma 2Ngoma 7:1. Kandi mu 
ijoro Uwiteka yari yarabnekeye Salomo amubwira ko isengesho rye ryumviswe kandi ko 
abazasengera aho hantu bazagirirwa imbabazi. Ibyiringiro bihebuje byatanzwe ni ibi ngo: 
“maze abantu banjye bitiriwe izina ryanjye nibicisha bugufi bagasenga, bagashaka mu maso 
hanjye bagahindukira bakareka ingeso zabo mbi, nanjye nzumva ndi mu ijuru mbababarire 
igicumuro cyabo, mbakirize igihugu.” 2Ngoma 7:14. {AnA 305.2} 

Aya masezerano yasohoye mu buryo bukomeye mu gihe cy’ivugurura ryakozwe na 
Hezekeya. {AnA 306.1} 

Intangiriro nziza yabayeho igihe cyo kweza urusengero yakurikiwe na gahunda yagutse 
Abisirayeli n’Abayuda bagizemo uruhare. Mu muahti yagize wo gutuma imirimo yo mu 
rusengero ibera umugisha ufatika rubanda, Hezekiya yiyemeje kubyutsa umugenzo 
wabagaho kera wo guteranyiriza Abisirayeli hamwe kugira ngo bizihize Pasika. {AnA 
306.2} 

Hari hashize imyaka myinshi Pasika itizihizwa nk’umunsi mukuru w’igihugu. Kwigabanya 
k’ubwami bwa Isirayeli kwabayeho nyuma yo gusoza kw’ingoma ya Salomo kwari 
kwaratumye kwizihiza Pasika bidashoboka. Nyamara ibihano bikomeye byageraga ku 
miryango cumi byakanguraga kwifuza ibintu byiza kurutaho mu mitima ya bamwe; kandi 
ubutumwa bukangura bw’abahanuzi bwatangaga umusaruro wabwo. Ubutumire burarikira 
abantu kuza muri Pasika i Yerusalemu bwajyanwe hirya no hino n’intumwa z’umwami 
“zinyura mu gihugu cya Efurayimu n’icya Manase, zikava ku musozi zijya ku wundi, zigera 
no mu cya Zebuluni.” Abanze kwihana birengagije ubwo butumire babugira ubusa, nyamara 
abantu bamwe bari bafite ubwuzu bwo gushaka Imana kugira ngo barusheho kumenya 
ubushake bwayo, “bicisha bugufi, baza i Yerusalemu.” 2Ngoma 30:10,11. {AnA 306.3} 

Mu gihugu cy’Ubuyuda bose igisubizo cyabo cyari rusange; kuko “ukuboko k’Uwiteka 
kwabahaye guhuza umutima, bumvira itegeko ry’umwami n’abatware babitegetswe 
n’ijambo ry’Uwiteka.” Ryari itegeko rihuje n’ubushake bw’Imana nk’uko bwahishuriwe mu 
bahanuzi bayo. (2Ngoma 30:12). {AnA 306.4} 

Icyo gihe cyo kwizihiza Pasika cyabaye kimwe mu nyungu zikomeye cyane ku mbaga yari 
yateranye. Inzira zo mu murwa zari zarahumanyijwe zakuwemo ingoro zo gusengeramo 
ibigirwamana zari zarahubatswe ku ngoma ya Ahazi. Ku munsi wari wagenwe Pasika 
yarizihijwe, maze abantu bamara icyumweru cyose batamba ibitambo by’uko bari amahoro 
kandi biga icyo Imana ishaka ko bakora. Buri munsi Abalewi bigishaga [abantu] kumenya 
Uwiteka neza; kandi abari barateguriye imitima yabo gushaka Imana barababariwe. Imbaga 
yari yaje kuramya Imana yaranezerewe cyane; “uko bukeye, bamuvugiriza ibintu bivuga 
cyane;” nuko bose bafatanyiriza hamwe gusingiza Imana yari yarabagarije ko ari inyabuntu 
n’ibambe ryinshi. 2Ngoma 30:20, 21. {AnA 307.1} 

Iminsi irindwi yari isanzwe iharirwa ibirori bya Pasika yashize vuba, maze abari baje 
kuramya Imana biyemeza indi minsi irindwi barushaho kwiga inzira y’Uwiteka. Abatambyi 
bigishaga bakomeje umurimo wabo wo kwigishiriza abantu mu gitabo cy’amategeko; buri 
munsi abantu bateraniraga mu ngoro y’Imana bazanwe no gusingiza Imana no kuyishimira; 
kandi ubwo iryo teraniro rinini ryegerezaga umusozo, byagaragaraga ko Imana yakoze 
ibitangaje mu guhindura Abayuda bari barasubiye inyuma ndetse no mu guhagarika 
umuraba wo gusenga ibigirwamana wari ugiye kwararika igihugu. Imiburo ikomeye 
y’abahanuzi ntiyari yaratanzwe ngo ibe imfabusa. “Nuko i Yerusalemu haba umunezero 
mwinshi, kuko uhereye ku ngoma ya Salomo mwene Dawidi umwami wa Isirayeli, 
ntihigeze kubaho nk’ibyo i Yerusalemu.” 2Ngoma 30:26. {AnA 307.2} 

Igihe cyarageze kugira ngo abari baje kuramya Imana basubire mu ngo zabo. “Maze 
abatambyi b’Abalewi barahaguruka basabira abantu umugisha, ijwi ryabo rirumvwa, 

gusenga kwabo kugera mu buturo bwayo bwera, ari bwo juru.” 2Ngoma 30:27. Imana yari 
yemeye abari bihannye ibyaha byabo n’imitima imenetse kandi bari bayigarukiye bafite 
intego ihamye yo gusaba imbabazi n’ubufasha. {AnA 307.3} 

Hari hasigaye umurimo w’ingenzi kandi abari basubiye mu miryango yabo bagombaga 
kuwugiramo uruhare, ndetse gukorwa k’uyu murimo kwabaye igihamya cy’uko ivugurura 
ryabayeho ari ivugurura nyaryo. Ibyanditswe biravuga biti: “Nuko ibyo byose bishize, 
Abisirayeli bose bari bari aho bajya mu midugudu y’i Buyuda bamenagura inkingi, 
batemagura Ashera, basenya ingoro n’ibicaniro i Buyuda hose n’i Bubenyamini, n’i 
Bwefurayimu n’i Bumanase kugeza aho babirimburiye byose. Abisirayeli bose baherako 
basubira mu midugudu yabo, umuntu wese ajya muri gakondo y’iwabo.” 2Ngoma 31:1. 
{AnA 308.1} 

Hezekiya n’abafasha be bashyizeho amavugurura atari amwe kugira ngo iby’umwuka 
ndetse n’inyungu z’ubwami bw’Ubuyuda byubakwe. “Uko ni ko Hezekiya yabigenje i 
Buyuda hose, akora ibishimwa byo gukiranuka bidahinyurwa n’Uwiteka Imana ye. Mu byo 
yatangiye gukora byose kugira ngo ashake Imana ye, by’umurimo wo mu nzu y’Imana 
n’iby’amategeko n’ibyategetswe, yabikoranaga umwete wose akabisohoza.” “Hezekiya 
yiringiraga Uwiteka Imana ya Isirayeli. Mu bami bose b’Abayuda bamuherutse nta 
wahwanye na we, no mu bamubanjirije kuko yomatanye n’Uwiteka ntareke kumukurikira, 
ahubwo akitondera amategeko yategetse Mose. Uwiteka yabanaga na we, akabashishwa 
byose aho yajyaga hose.” 2Ngoma 31:20, 21; 2Abami 18:5-7. {AnA 308.2} 

Ingoma ya Hezekiya yaranzwe n’uukurikirane rw’ibyiza byinshi bigaragara byeretse 
amahanga yari akikije Ubuyuda ko Imana ya Isirayeli yari kumwe n’ubwoko bwayo. Intsinzi 
Abanyashuri bari baragize mu myaka ibanza y’ingoma ya Hezekiya, ubwo bigaruriraga 
Samariya kandi bagatatanyiriza mu mahanga abari barasigaye batagira ibyiringiro bo mu 
miryango cumi, iyo ntsinzi yari yarateye abantu benshi gushidikanya ububasha bw’Imana 
y’Abaheburayo. Abanyanineve batewe ubutwari n’intsinzi bari baragiye bageraho, bari 
bamaze iminsi myinshi barirengagije ubutumwa bw’umuhanuzi Yona kandi bari 
barahindutse abanyagasuzuguro barwanya imigambi Ijuru ryari rifite. Hashize imyaka mike 
Samariya imaze gutsindwa, ingabo zari zarayitsinze zateye muri Palesitina ariko ubu bwo 
zerekeza imbaraga zazo ku midugudu yo mu Buyuda igoteshejwe inkike. Ibyo zabikoze 
zifite ingamba zo gutsinda; ariko ziza gusubira inyuma igihe runaka bitewe n’ibibazo byari 
byadutse mu bindi bice by’ubwami zari zaturutsemo. Nyuma y’imyaka myinshi, ahagana 
ku iherezo ry’ingoma ya Hezekiya ni ho byajyaga kugaragarizwa imbere y’amahanga yo ku 
isi niba koko amaherezo ibigirwamana by’abapagani bigiye kuganza. {AnA 308.3} 

IGICE CYA 29 - INTUMWA ZITURUTSE I BABULONI 


Ubwo ingoma ye yaranzwe no kugubwa neza yari igeze hagati, umwami Hezekiya yafashwe 
n’indwara ikomeye itunguranye. “Yari arwaye yenda gupfa,” kandi uko yari amerewe kwari 
kurenze aho ubushobozi bw’umuntu bwo kumufasha bwagera. Agasigarizwa k’ibyiringiro 
kabaye nk’agakuweho igihe umuhanuzi Yesaya yamusangaga amujyaniye ubutumwa bugira 
buti: “Uwiteka avuze ngo: ‘Tegeka iby’inzu yawe, kuko utazakira, ahubwo ugiye gutanga.’” 
Yesaya 38:1. {AnA 309.1} 

Ibyari bitegerejwe mu gihe kiri imbere byasaga n’umwijima; nyamara umwami Hezekiya 
yashoboraga gukomeza gusenga uwari waramubereye ubuhungiro n’imbaraga, ndetse 
n’umufasha utabura kuboneka mu byago no mu makuba. (Zaburi 46:1). Nuko “Hezekiya 
yerekera ivure, atakambira Uwiteka ati: ‘Ndakwinginze Uwiteka, uyu munsi wibuke ko 
najyaga ngendera mu by’ukuri imbere yawe n’umutima utunganye ngakora ibishimwa 
imbere yawe.” Nuko Hezekiya ararira cyane.” 2Abami 20:2, 3. {AnA 310.1} 

Uhereye mu gihe cya Dawidi, ntihigeze kwima umwami wakoze ibikomeye mu kubaka 
ubwami bw’Imana mu gihe cy’ubuhakanyi no gucika integer nk’uko Hezekiya yari 
yarabikoze. Uwo mwami wari ugiye gupfa yari yarakoreye Imana akiranutse, kandi yari 
yarakomereje ibyiringiro bya rubanda mu Uwiteka we Mutware wabo w’ikirenga. Kandi 
nk’uko Dawidi yabigenje, Hezekiya yashoboraga kwinginga agira ati: {AnA 310.2} 

“Uwiteka, Mana y’agakiza kanjye, 

Ntakira imbere yawe ku manywa na nijoro. 

Gusenga kwanjye kwinjire imbere yawe, 

Utegere ugutwi gutaka kwanjye.” 

“Kuko ari wowe byiringiro byanjye 
Mwami Uwiteka, 

Ni wowe nizera uhereye mu buto bwanjye. 

“Ni wowe njya nishingikirizaho uhereye mu ivuka ryanjye, 

Ni wowe wankuye mu nda ya mama, 

Nzajya ngushima iminsi yose. 

“Ntunte mu gihe cy’ubusaza, 

Ntundeke mu gihe intege zanjye zishize. 

Mana, ntumbe kure, 

Mana yanjye, tebuka untabare. 


“Mana, ntundeke kugeza igihe mera imvi z’ubusaza, 

Ntarabwira ab’igihe kizaza iby’amaboko yawe, 

Ntarabwira abazavuka bose gukomera kwawe.” {AnA 310.3} 

Zaburi 71:5,6,9,12, 18. 

Nyiri ibambe ritabura yumvise gusenga k’umugaragu we. Amaganya 3:22. “Ariko Yesaya 
ataragera mu murwa hagati, ijambo ry’Uwiteka rimugeraho riramubwira riti: “Subirayo, 
ubwire Hezekiya umutware w’ubwoko bwanjye uti: ‘Uwiteka Imana ya sogokuruza Dawidi 
iravuze ngo: Numvise gusenga kwawe mbona n’amarira yawe. Dore nzagukiza, ku munsi 
wa gatatu uzazamuke ujye mu nzu y’Uwiteka. Kandi ku kubaho kwawe nzongeraho indi 
myaka cumi n’itanu, kandi nzagukizanya n’uyu murwa, mbakize umwami wa Ashuri, 
nzawurinda ku bwanjye no ku bw’umugaragu wanjye Dawidi.” 2Abami 20:4-6. {AnA 
310.4} 

Umuhanuzi yagarukanye amagambo y’ihumure n’ibyiringiro. Yategetse kandi ko 
umubumbe w’imbuto z’umutini zishyirwa ku aharwaye ku mubiri we, kandi Yesaya abwira 
umwami ubutumwa bwerkeye imbabazi z’Imana no kwitabwaho na Yo. {AnA 311.1} 

Nk’uko byagendekeye Mose mu gihugu cy’I Midiyani, na Gideyoni imbere y’intumwa 
ivuye mu ijuru na Elisa mbere y’uko shebuja Eliya azamurwa mu ijuru, Hezekiya na we 
yasabye ikimenyetso cyerekana ko ubwo butumwa ahawe buvuye mu ijuru. Hezekiya 
yabajije umuhanuzi Yesaya ati: “Ni kimenyetsi ki cyerekana ko Uwiteka azamvura, kandi 
ko nzazamuka nkajya mu nzu y’Uwiteka ku munsi wa gatatu?” {AnA 311.2} 

Umuhanuzi yaramusubije ati: “Iki ni cyo kimenyetso Uwiteka aguhaye gihamya yuko 
Uwiteka azasohoza icyo avuze. Urashaka yuko igicucu kijya imbere ho intambwe cumi, 
cyangwa gisubira inyuma intambwe cumi?” Hezekiya aramusubiza ati: “Biroroshye ko 
igicucu kijya imbere intambwe cumi ahubwo nigisubire inyuma intambwe cumi.” {AnA 
311.3} 

Icyuma cyerekanaga igihe bafatiye ku gicucu cy’izuba cyajyaga gusubira inyuma intambwe 
cumi gusa ari uko Imana igobotse ikagira icyo ibikoramo; kandi ibi byagombaga kubera 
Hezekiya ikimenyetso yumvise isengesho rye. Nk’uko yari abisabye “Nuko umuhanuzi 
Yesaya atakambira Uwiteka; Uwiteka ahera aho igicucu cyari kigeze murugero rwa Ahazi, 
agisubiza inyuma intambwe cumi.” 2Abami 20: 8-11. {AnA 311.4} 

Amaze kugarurwamo imbaraga yari asananwe, umwami w’Ubuyuda yazikanye imbabazi 
z’Uwiteka abicisha mu magambo y’indirimbo, kandi arahirira kumara imyaka yose asigaje 
kubaho akorera Umwami w’abami n’umutima ukunze. Uko yashimye azirikana impuhwe 
Uwiteka yamugiriye ni icyitegererezo ku bantu bose bifuza kumara imyaka yo kubaho 
kwabo bahesha Umuremyi wabo ikuzo. {AnA 312.1} 

“Naravuze nti: 

“Ndakenyutse ngiye kunyura mu marembo y’ikuzimu, 

Nteshejwe imyaka yanjye yari isigaye.” 

“Ndavuga nti: 

Sinzongera kureba Uwiteka mu gihugu cy’abazima, 

“Kandi sinzongera kubonana n’abantu b’abaturage bo mu isi. 

Ubugingo bwanjye buratamurutse bunkuweho nk’ihema ry’umwungeri, 

Ubugingo bwanjye ndabuzinze nk’uko umuboshyi w’imyenda ayizinga, 

“Azanca mu biti biboherwamo imyenda. 

Uhereye mu gitondo ukageza nijoro, 

Uzaba umazeho rwose. 

Ndaceceka nkageza mu gitondo, 

“Ariko uvuna amagufwa yanjye yose nk’intare. 

Uhereye mu gitondo ukageza nijoro, 

Uzaba umazeho rwose. 

” Ntaka nk’intashya cyangwa uruyongoyongo, 

Nkaniha nk’inuma iguguza. 

Erega amaso yanjye yaheze hejuru! 

Nyagasani Uwiteka ndarengana, ndengera.” {AnA 312.2} 

“Mvuge iki kandi? 

Ubwo yanshubije ubwe wenyine ni we wabikoze, 

Imyaka yanjye nzamara yose nzajya ngende niyoroheje, 

Nibuke umubabaro wo mu mutima wanjye. 

“Uwiteka, ibyo ni byo bibeshaho abantu, 

Kandi muri ibyo byonyine ni ho umutima wanjye ubona ubugingo. 

Nuko nkiza umbesheho. 

“Erega icyatumye ngira ibinsharirira cyane ni ukugira ngo mbone amahoro! 

Kandi urukundo wakunze ubugingo bwanjye rwatumye ubukiza urwobo rw’iborero, 

Ibyaha byanjye byose warabyirengeje. 

“Kuko ikuzimu hatabasha kukogeza 
N’urupfu rutabasha kuguhimbaza, 

Abamanuka bajya muri rwa rwobo ntibabasha kwiringira ukuri kwawe. 

“Umuzima, umuzima ni we uzakogeza nk’uko nkogeza uyu munsi, 

Se w’abana azabigisha ukuri kwawe. 

“Uwiteka yiteguye kunkiza, 

Ni cyo kizatuma turirimba mu nanga indirimbo nahimbye 
Turi mu nzu y’Uwiteka, 

Iminsi yose tuzamara tukiriho.” {AnA 313.1} 

Yesaya 38:10-20. 

Mu bibaya birumbuka by’imigezi ya Tigirisi na Ufurate ni ho hari hatuye ubwoko bwa kera 
bwari bugenewe gutegeka isi yose nubwo icyo gihe bwategekwaga na Ashuri. Mu bagize 
ubwo bwoko harimo abantu b’abanyabwenge bitaga cyane ku kwiga ubuhanga mu 
by’inyenyeri; kandi ubwo babonaga ko igicucu ku cyuma cyerekana igihe gifatiye ku gicucu 
cy’izuba cyasubiye inyuma intambwe icumi, baratangaye cyane. Umwami wabo 
Merodakibaladani amenye ko icyo gitangaza cyakozwe ari ikimenyetso cyahawe umwami 
w’Ubuyuda ko Imana yo mu ijuru yamwongeye igihe cyo kurama, uwo mwami yoherereje 
Hezekiya intumwa zo kumushimira ko yakize, kandi ngo niba bishoboka zigire ibindi 
zimenya byerekeye Imana ishobora gukora igitangaza gikomeye gityo. {AnA 313.2} 

Uko gusurwa n’izo ntumwa zivuye ku mwami wo mu gihugu cya kure kwahaye Hezekiya 
amahirwe yo gusingiza Imana ihoraho. Mbega uko byari kumworohera kuzibwira 
iby’Imana, Rugira rugize ibyaremwe byose wari warokoye ubugingo bwe kubw’ubwuntu 
bwe mu gihe ibyiringiro byose byari byayoyotse! Mbega guhinduka gukmeye cyane kuba 
kwarabayeho iyo abo bashakishaga ukuri bari baturutse mu bibaya bwo mu Bukaludaya 
bamenyeshwa ububasha bw’ikirenga bw’Imana ihoraho! {AnA 314.1} 

Nyamara ubwibone n’ubwrasi bukabije byigaruriye umutima wa Hezekiya, bityo mu 
kwikuza kwe, abantu bari bafite imitima irarikira abereka ubutunzi Imana yari yarahaye 
ubwoko bwe. Umwami “Hezekiya yakira intumwa ze anezerewe, azimurikira inzu 
y’ububiko bwe yose yabikagamo ibintu bye by’igiciro cyinshi, ifeza n’izahabu n’imibavu 

n’amavuta y’igiciro cyinshi, n’inzu ibikwamo intwaro zo kurwanisha, n’iby’ubutunzi 
byabonekaga mu nzu ye byose. Nta kintu na kimwe cyo mu nzu ye cyangwa mu gihugu cye 
cyose, Hezekiya atazeretse.” Yesaya 39:2. Ntabo yakoze ibyo kubwo guhesha Imana ikuzo, 
ahubwo yabikoreye kwishyira hejuru imbere y’ibyo bikomangoma byo mu mahanga. 
Ntiyaretse kuzirikana ko abo bantu bahagarariye igihugu cy’igihangage batatinyaga Imana 
cyangwa ngo bayikunde mu mitima yabo, kandi ko gutuma bamenya ibanga ry’ubutunzi 
bw’igihugu cye nta bushishozi bwarimo. {AnA 314.2} 

Uko gusurwa n’izo ntumwa zaje kwa Hezekiya cyari igipimo cyo gushima no kwiyegurira 
Imana kwe. Ibyanditswe biravuga biti: “Ariko mu by’intumwa abatware b’I Babuloni 
bamutumyeho kumubaza ibitangaza byakorwaga mu gihugu cye, Imana yaramuretse 
imugerageza kugira ngo imenye ibyari mu mutima we byose.” 2Ngoma 32:31. Iyo Hezekiya 
akoresha neza amahirwe yari ahawe yo guhamya imbaraga, kugira neza n’impuhwe 
by’Imana ya Isirayeli, amakuru izo ntumwa zajyanye aba yarabaye umucyo umurika mu 
mwijima. Ariko Hezekiya yikujije ubwe yishyira hejuru y’Uwiteka nyiringabo. “Ntiyitura 
ubuntu yagiriwe, kuko yiyogeje mu mutima we; ni cyo cyatumye uburakari bumubaho we 
n’Abayuda n’ab’i Yerusalemu.” (umurongo wa 25). {AnA 314.3} 

Mbega uburyo ingaruka zari gukurikiraho zarri mbi cyane! Yesaya yaaje guhishurirwa ko 
izontumwa zisubiye I Babuloni zijyanye amakuru avuga iby’ubutunzi zabonye, kandi ko 
umwami w’I Babuloni n’abajyanama be bazategura umugambi wo gukungahaza igihugu 
cyabo bakoresheje ubutunzi bw’I Yerusalemu. Hezekiya yari yacumuye bikomeye cyane; 
nuko “uburakari bumubaho we n’Abayuda n’ab’I Yerusalemu.” {AnA 315.1} 

“Bukeye umuhanuzi Yesaya asanga umwami Hezekiya aramubaza ati “Abo bagabo bavuze 
iki, kandi baje aho uri baturutse he?” Hezekiya aramusubiza ati “Baturutse mu gihugu cya 
kure cy’i Babuloni baza ari jye basanga.” Arongera aramubaza ati: “Mu nzu yawe 
babonyemo iki?” Hezekiya aramusubiza ati “Ibiri mu nzu yanjye byose barabibonye. Nta 
kintu na kimwe mu byo ntunze ntaberetse.” Yesaya abwira Hezekiya ati “Umva ijambo 
ry’Uwiteka Nyiringabo: igihe kizaza ibiri mu nzu yawe byose, n’ibyo ba sogokuruza babitse 
kugeza ubu bizajyanwe i Babuloni, nta kintu kizasigara. Ni ko Uwiteka avuze. Kandi 
abahungu bawe uzibyarira mu nda yawe bazabajyana, babagire inkone zo kuba mu nzu 
y’umwami w’i Babuloni.” {AnA 315.2} 

“Hezekiya abwira Yesaya ati: “Ijambo ry’Uwiteka avuze ni ryiza.” Yesaya 39:3-8. {AnA 
316.1} 

Hezekiya yuzewe no kwicuza, “yicisha bugufi yihana ubwibone bwo mu mutima we, ubwe 
n’abaturage b’i Yerusalemu; bituma uburakari bw’Uwiteke butabageraho ku ngoma ya 

Hezekiya.” 2Ngoma 32:26. Nyamara imbuto mbi yari yamaze kubibwa kandi igihe cyari 
kugera ikamera ndetse igatanga umusaruro w’uko [igihugu] kiba umusaka kigacura 
igihunya. Mu gihe cy’imyaka yari asigaje, umwami w’Ubuyuda yagombaga kugira ishya 
n’ihirwe ryinshi bitewe n’umugambi udacogora yari afite wo gucungura igihe cyashize no 
guhesha icyubahiro izina ry’Imana yakoreraga; nyamara ukwizera kwagombaga 
kugeragezwa bikomeye, kandi yagombaga kumenya ko ashobora kwiringira gutsinda 
imbaraga z’umwijima zisuganyirizaga kumurimbura no kurimbura ubwoko bwe ari uko 
ibyiringiro bye abishyize ku Uwiteka amaramaje. {AnA 316.2} 

Igitekerezo cyuburyo Hezekiya yananiwe kuba indahemuka ku cyizere yagiriwe igihe 
yasurwaga n’intumwa [zivuye i Babuloni] cyuzuye icyigisho cy’ingenzi ku bantu bose. 
Dukeneye kujya tuvuga iby’ibihe by’agaciro gakomeye twanyuzemo, tukavuga 
iby’imbabazi no kugira neza kw’Imana, tukavuga iby’urukundo rw’Umukiza rutagerwa 
kurenza uko dusanzwe tubikora. Igihe ubwenge n’umutima byuzuy eurukundo rw’Imana, 
kubwira abandi ibyinjira mu mibereho yacu y’iby’umwuka ntibizadukomerera. Ibitekerezo 
bikomeye, imigambi myiza, gusobanukirwa ukuri neza, imigambi itikanyiza, kwifuza 
ubutungane no kwera bizagaragarizwa mu magambo ahishura imico y’ubutunzi buri mu 
mutima. {AnA 316.3} 

Abo duhura nabo buri munsi bakeneye ubufasha bwacu no kubayobora. Uko bamerewe mu 
ntekerezo zabo bashobora kuba ijambo babwirwa ryababera nk’umusumari utewe aho 
ukwiriye. Bishoboka ko ejo bamwe muri abo bantu bazaba bari ahantu tudashobora 
kubageraho na gato. Ni izihe mpinduka duteza abo bagenzi bacu? {AnA 316.4} 

Umunsi wose wo mu kubaho uba wuzuye inshingano tugomba gusohoza. Buri munsi 
amagambo yacu n’ibikorwa byacu bigira icyo bihindura kubo duhura na bo. Mbega uburyo 
dukeneye kurinda iminwa yacu cyane n’intambwe zacu twigengesereye! Ikintu kimwe 
twakora duhubutse, intambwe imwe twatera tudashishoje, byatuma imiraba y’ibigeragezo 
bimwe bikomeye ibasha gutembana umuntu ikamujyana mu nzira igana ikuzimu. Ntabwo 
dushobora gukusanya ibitekerezo twamaze kwinjiza mu ntekerezo z’abantu. Niba ibyo 
bitekerezo byari bibi, twaba twaratangije urugendo rw’ibintu, cyangwa umuraba w’ibibi 
tudashobora guhagarika. {AnA 317.1} 

Nyamara ku rundi ruhande niba kubw’urugero dutanga dufasha abandi guteza imbere 
amahame meza, tuba tubaha imbaraga zo gukora icyiza. Nabo ku ruhande rwabo ibyo byiza 
babicengeza mu bandi. Uko ni ko abantu amagana menshi ndetse n’ibihumbi byinshi ba 
bafashwa n’impinduka nziza duteza nyamara tutabizi. Umuyoboke nyakuri wa Kisto 
akomeza imigambi myiza y’abantu bose ahura na bo. Agaragariza imbaraga y’ubuntu 

bw’Imana no gutungana kw’imico ye imbere y’ab’isi batizera kandi bakunda gukora icyaha. 
{AnA 317.2} 


215 


IGICE CYA 30 - GUKIZWA ASHURI /KUROKORWA ASHURI 


Mu gihe cy’akaga gakomeye igihugu cyarimo, ubwo ingabo z’Abanyashuri zagendaga 
zigarurira igihugu cy’Ubuyuda kandi bikaba byaragaragaraga ko nta cyakiza Yerusalemu 
kusenyuka gukomeye, Hezekiya yateranyije ingabo zo mu gihugu cye kugira ngo zirwanane 
ubutwari budacogora zirukane abapagani babakandamizaga kandi azibwira kwiringira 
ububasha bw’Uwiteka bwo gukiza. Hezekiya yabwiye abagabo bo mu Buyuda ati: 
“Nimukomere mushikame, ntimutinye kandi ntimukurwe umutima n’umwami wa Ashuri 
cyangwa ingabo ze zose ziri kumwe na we, kuko Iyo turi kumwe ikomeye iruta abari kumwe 
na we. Mu ruhande rwe ari kumwe n’amaboko y’umubiri, ariko mu ruhande rwacu turi 
kumwe n’Uwiteka Imana yacu, ni yo idutabara kandi ije kuturwanira intambara zacu.” 
2Ngoma 32:7,8. {AnA 318.1} 

Ntabwo Hezekiya yashoboraga kuvugana icyizere cy’umusaruro uzava muri iyo ntambara 
adafite impamvu ibimuteye. Nubwo Abanyashuri birataga bari barakoreshejwe n’Imana 
igihe runaka nk’inkoni y’uburakari bwayo yo guhana amahanga, ntibagombaga gutsinda 
iteka. Soma muri Yesaya 10:5. Ubutumwa Uwiteka yari yaroherereje abari batuye muri 
Siyoni (Yerusalemu) abunyujije kuri Yesaya mu myaka yari ishize bwari ubu ngo: “Yemwe 
bantu banjye batura i Siyoni, ntimutinye Abashuri,... Hasigaye igihe gito cyane, uburakari 
n’umujinya byanjye bizabageraho mbarimbure.” Nuko Uwiteka Nyiringabo 
azamubangurira ibiboko nk’ubwo Abamidiyani bicirwaga ku gitare cya Orebu, kandi inkoni 
ye azaba ayibanguriye hejuru y’inyanja, nk’uko yabigenje muri Egiputa. Uwo munsi 
umutwaro baguhekeshaga uzakuva ku bitugu, kandi uzakurwa no ku buretwa bagushyizeho, 
uburetwa buzamarwa no guslgwa.” Yesaya 10:24-27. {AnA 318.2} 

Mu bundi butumwa bwa gihanuzi bwatanzwe mu mwaka umwami Ahazi yatanzemo, 
umuhanuzi Yesaya yari yaravuze ati: “Uwiteka Nyiringabo ararahiye ati: “Ni ukuri uko 
nabitekereje ni ko bizasohora, kandi uko nagambiriye ni ko bizaba. Nzavunagurira Abashuri 
mu gihugu cyanjye, kandi nzabaribatira mu misozi yanjye miremire, maze uburetwa 
babakoreshaga buzabavaho, n’umutwaro babahekeshaga uzabava ku bitugu.” Uwo ni wo 
mugambi wagiriwe isi yose, kandi uko ni ko kuboko kwaramburiwe amahanga yose. Ubwo 
Uwiteka Nyiringabo ari we wabigambiriye ni nde uzamuvuguruza? Ukuboko kwe 
kurabanguye, ni nde uzaguhina?” Yesaya 14:28, 24-27. {AnA 319.1} 

Imbaraga z’abanzi zagombaga kumenagurwa. Nyamara Hezekiya mu myaka ibanza 
y’ingoma ye, yari yarakomeje kwishyura imisoro ku gihugu cya Ashuri akurikije 
amasezerano umwami Ahazi yari yaragiranye n’icyo gihugu. Hagati aho umwami Hezekiya 
yagiye ajya inama n’ibikomangoma n’abakomeye bo mu gihugu cye kandi yari yarakoze 

ibishoboka byose kugira ngo akingire ubwami bwe. Yari yarinjije amazi ahagije yakoreshwa 
imbere mu murwa wa Yerusalemu igihe amazi yabura hanze y’umurwa. “Arikomeza, asana 
inkike yose yari yarasenyutse; ayireshyeshya n’aho iringanirira mu minara, asana n’iyindi 
nkike y’inyuma, akomeza I Milo, umudugudu wa Dawidi, acurisha intwaro zi kurwanisha 
n’ingabo, agira byinshi cyane. Kandi ashyira n’abatware b’intambara mu bantu.” 2Ngoma 
32:3,5,6. Ntacyagombaga gukorwa cyirengagijwe mu byari gukorwa hitegurwa guterwa. 
{AnA 319.2} 

Igihe Hezekiya yimaga ingoma mu Buyuda, Abanyashuri baribaramaze gutwara bunyago 
umubare munini w’Abisirayeli bo mu bwami bw’amajyaruguru; kandi Hezekiya amaze 
imyaka mike ku ngoma ubwo yari agikomeza inkike zigose Yerusalemu, Abanyashuri 
bagose Samariya kandi barayigarurira ndetse batatanyiriza imiryango cumi mu ntara nyinshi 
z’ubwami bwa Ashuri. Imipaka y’Ubuyuda yari hafi cyane kandi umurwa wa Yerusalemu 
wari ku birometero bitageze mirongo inani [uvuye ku rubibi rw’Ubuyuda na Isirayeli]; kandi 
iminyago y’agaciro kenshi yagombaga gukurwa mu rusengero [rw’I Yeusalemu] yari gutera 
umwanzi kuzagaruka. {AnA 320.1} 

Nyamara umwami w’Ubuyuda yari yiyemeje gukora uruhare rwe mu kwitegura guhangana 
n’umwanzi; kandi ubwo yari arangije ibyo ubwenge n’imbaraga bya muntu byakora, 
yateranyije ingabo ze kandi abashishikariza kugira ubutwari. Ubutumwa umuhanuzi Yesaya 
yari yagejeje ku Buyuda bwari ubu ngo: “Uwera wa Isirayeli, uri hagati yawe, arakomeye.” 
Noneho umwami Hezekiya na we yari yaravuganye ukwizera kudacogora agira ati: “Mu 
ruhande rwacu turi kumwe n’Uwiteka Imana yacu, ni yo idutabara, kanid ije kuturwanira 
intambara zacu.” Yesaya 12:6; 2Ngoma 32:8. {AnA 320.2} 

Nta kintu gitera kwizera byihuse nko gushyira ukwizera mu bikorwa. Umwami w’Ubuyuda 
yari yariteguye ibyao byari bigiye kuzabaho; kandi noneho ubu kubera ko yari afite icyizere 
ko ubuhanuzi bwavuzwe ku Banyashuri buzasohora, yashikamije umutima we ku Mana. 
“Nuko abantu bishingikiriza ku magambo ya Hezekiya.” 2Ngoma 32:8. None se ingabo 
z’Abanyashuri zari zimaze kwigarurira amahanga akomeye yo ku isi, kandi zari zatsinze 
Samariya muri Isirayeli byari kugenda bite ubwo zari zigiye gutera Ubuyuda? Byari kumera 
bite iyo izo ngabo zirata zivuga ziti: “Nk’uko ukuboko kwanjye kwageze ku bihugu 
by’ibigirwamana byari bifite ibishushanyo bibajwe byarutaga ibiri i Yerusalemu n’i 
Samariya, ibyo nagiriye i Samariya n’ibigirwamana byaho, sinzabigirira i Yerusalemu 
n’ibigirwamana byaho?” Yesaya 10:10,11. Ntacyo Ubuyuda bwagombaga gutinya kuko 
bwari bwiringiye Uwiteka. {AnA 320.3} 

Amaherezo ibyago byari bimaze igihe bitegerejwe byaraje. Ingabo z’Abanyashuri zajyaga 
imbere mu rugamba zigenda zitsinda zaje kugera mu Buyuda. Kubera ko bari bafite icyizere 

cyo gutsinda, abayobozi bazo bagabanyije ingabo mo imitwe ibiri, umwe wagombaga 
guhangana n’ingabo z’Abanyegiputa mu majyepfo naho undi ugasakiza Yerusalemu. {AnA 
321.1} 

Noneho ibyiringiro rukumbi Ubuyuda bwari bufite byari mu Mana yonyine. Ubufasha 
bushoboka bwose bwari guturuka mu Egiputa bwari bwakuweho, kandi nta yandi mahanga 
yari hafi ngo agoboke Ubuyuda. {AnA 321.2} 

Kubera ko abatware b’ingabo z’Abanyashuri bari bizeye imbaraga z’ingabo zabo zari 
zaratojwe neza, bateganyije kugirana ikiganiro n’abatware bo mu Buyuda kandi muri icyo 
kiganiro basabana agasuzuguro ko Abayuda batanga umurwa wa Yerusalemu. Ubwo busabe 
bwari buherekejwe n’ibitutsi batukaga Imana y’Abaheburayo. Bitewe n’intege nke 
n’ubuhakanyi bwa Isirayeli n’Ubuyuda, izina ry’Imana ntiryari rigitinywa mu mahanga, 
ahubwo ryahoraga ritukwa. Soma Yesaya 52:5. {AnA 321.3} 

Umwe mu basirikare bakuru ba Senakeribu witwaga Rabushake yaravuze ati: “Nimubwire 
Hezekiya nonaha muti: ‘Umwami mukuru, umwami wa Ashuri aradutumye ngo: Ibyo 
byiringiro byawe ni byiringiro ki? Uribwira, ariko ibyo wibwira ni iby’ubusa, ngo dufite 
imigambi n’amaboko byo kurwana. Ariko uwo wiringiye ni nde watuma umugandira?” 
2Abami 18:19,20. {AnA 322.1} 

Abo batware b’ingabo baganiriraga hanze y’amarembo y’umurwa wa Yerusalemu, ariko 
abarinzi b’inkike barabyumva; kandi ubwo intumwa z’umwami wa Ashuri zateraga hejuru 
zikomeza kubwira abatware b’Ubuyuda ibyo zisaba, zaje gusabwa kuvuga mu rurimi 
rw’Abanyashuri aho kuvuga mu Giheburayo kugira ngo abari ku nkike batamenya ibiri 
kuvugirwa muri iyo nama. Ariko Rabushake asuzugura icyo cyifuzo maze arushaho kuvuga 
aranguruye, akaomeza kuvuga mu Guheburayo agira ati: {AnA 322.2} 

“Nimwumve amagambo y’umwami mukuru umwami wa Ashuri. Uwo mwami arantumye 
ngo Hezekiya ntabashuke, kuko atazabasha kubakiza. Hezekiya ntabiringize Uwiteka 
ababwira ati ‘Ni ukuri Uwiteka azadukiza’, kandi ati ‘Uyu murwa ntuzahabwa umwami wa 
Ashuri.’ “Mwe kumvira Hezekiya kuko umwami wa Ashuri antumye ngo ‘Mwuzure nanjye 
musohoke munsange, umuntu wese abone uko arya ku muzabibu we no ku mutini we, n’uko 
anywa amazi yo mu iriba rye, kugeza ubwo nzaza nkabajyana mu gihugu gihwanye 
n’icyanyu, kirimo ingano na vino n’imitsima n’inzabibu.’ “Mwirinde ko Hezekiya abashuka 
ngo ‘Uwiteka azadukiza.’ Mbese hari indi mana mu mana z’abanyamahanga yigeze gukiza 
igihugu cyayo amaboko y’umwami wa Ashuri? Imana z’i Hamati n’iza Arupadi ziri he? 
Imana z’i Zefaravayimu ziri he? Mbese zakijije ab’i Samariya amaboko yanjye? Ni iyihe 

mu mana zose zo muri ibyo bihugu yakijije igihugu cyayo amaboko yanjye, kugira ngo 
Uwiteka akize i Yerusalemu amaboko yanjye?” Yesaya 36:13-20. {AnA 322.3} 

Kuri ibyo bikangisho byose, Abayuda ntibamusiza ijambo na rimwe. Nuko Inama irasoza. 
Intumwa zari zaturutse mu Bayuda zisubira ku mwami Hezekiya “zashishimuye imyambaro 
yazo, zimubwira amagambo ya Rabushake.” Umurongo wa 21,22. Umwami Hezekiya 
amaze kumva iby’ayo magambo atuka Imana, “ashishimura imyambaro ye yambara 
ibigunira, aherako yinjira mu nzu y’Uwiteka.” 2Abami 19:1. {AnA 323.1} 

Nuko atuma intumwa kuri Yesaya ngo kumumenyesha ibyavuye muri ya nama. Umwami 
atuma kuri Yesaya ubutumwa bugira buti: “Uyu munsi ni umunsi w’umubabaro n’ibihano 
no gushinyagurirwa, kuko abana benda kuvuka, kandi nta mbaraga zo kubabyara. Ahari 
Uwiteka Imana yawe yumvise amagambo ya Rabushake yose, shebuja umwami wa Ashuri 
yamutumye gutuka Imana ihoraho. Ngira ngo Uwiteka Imana yawe yabahanira ayo 
magambo yumvise. Nuko rero terura amashengesho yawe, usabire abantu basigaye.” 
2Abami 19:3,4. {AnA 323.2} 

“Ibyo bituma umwami Hezekiya n’umuhanuzi Yesaya mwene Amosi basenga batakambira 
Iyo mu ijuru .” 2Ngoma 32:20. {AnA 323.3} 

Imana yasuboje amasengesho y’abagaragu bayo. Yesaya yahawe ubutumwa ashyira 
umwami Hezekiya bugira buti: “Mubwire shobuja muti ‘Uwiteka aravuze ngo: Ntutinye ayo 
magambo wumvise abagaragu b’umwami wa Ashuri bantutse. Nzamushyiramo undi 
mutima. Ubwo azumva impuha azasubira mu gihugu cye, kandi nagerayo nzamwicisha 
inkota.’” 2Abami 19:6, 7. {AnA 323.4} 

Intumwa z’umwami wa Ashuri zimaze gutandukana n’abatware b’Ubuyuda, zahise 
zimenyesha umwami wazo wari kumwe n’umutwe umwe w’ingabo ze zari ziteze igitero 
cyaturuka muri Egiputa. Senakeribu yumvise iyo nkuru yandika “inzandiko zo gutuka 
Uwiteka Imana ya Isirayeli no kuyisebya ati: “Nk’uko imana z’amahanga yo mu isi zitakijije 
abantu bazo amaboko yanjye, ni ko n’Imana ya Hezekiya itazankiza abantu bayo.” 2Ngoma 
32:17. {AnA 323.5} 

Ibyo bikangisho birimo ubwirasi byaherehejwe n’ubutumwa bugira buti: “Nimugende 
mubwire Hezekiya umwami w’Abayuda muti: iyo mana yawe wiringiye ntigushuke ngo 
‘Yerusalemu ntabwo hazahabwa umwami wa Ashuri.’ Wumvise uko abami ba Ashuri 
bagenje ibihugu byose bakabirimbura rwose, ni wowe uzabakira? Mbese imana 
z’abanyamahanga, ba sogokuruza banjye barimbuye zarabakijije, ab’i Gozani n’i Harani, 
n’i Resefu n’Abanyedeni bari i Telasari? Umwami w’i Hamati ari he? N’umwami wa 

Arupadi n’umwami w’umurwa w’i Sefaravayimu, n’uw’i Hena n’uwa Iva?” 2Abami 19:10- 
13. {AnA 324.1} 

Ubwo umwami w’Ubuyuda yabonaga urwo rwandiko ruteye ubwoba, yararufashe arujyana 
mu rusengero maze arurambura imbere y’Uwiteka, maze asengana ukwizera gukomeye 
asaba gufashwa n’ijuru kugira ngo amahanga yo ku isi amenye ko Imana y’Abaheburayo 
ikiriho kandi iri ku ngoma. (umurongo wa 14.) Icyubahiro cy’Uwiteka cyari cyibasiwe, bityo 
ni we wenyine wari kuzana gucungurwa. {AnA 324.2} 

Hezekiya asenga yinginga ati: “Uwiteka Mana ya Isirayeli wicara ku bakerubi, ni wowe 
wenyine Mana y’ibihugu by’abami bo mu isi bose, ni wowe waremye ijuru n’isi. Tega 
ugutwi kwawe Uwiteka, wumve. Hwejesha amaso yawe Uwiteka, urebe. Wumve 
amagambo ya Senakeribu yatumye gutuka Imana ihoraho. Icyakora Uwiteka, abami ba 
Ashuri barimbuye ayo mahanga n’ibihugu byayo, bajugunye imana zabo mu muriro kuko 
zitari imana nyamana, ahubwo zaremwe n’intoki z’abantu mu biti no mu mabuye. Ni cyo 
cyatumye bazirimbura. Nuko none Uwiteka Mana yacu, ndakwinginze udukize amaboko 
ye, kugira ngo abami bo mu isi bose bamenye ko ari wowe wenyine Uwiteka Imana.” 
2Abami 19:15-19. {AnA 324.3} 

“Wa mwungeri w’Abisirayeli we, tega ugutwi, 

Ni wowe ushorera Abayosefu nk’umukumbi, 

Yewe wicara hejuru y’Abakerubi, rabagirana. 

“Imbere y’Abefurayimu n’Ababenyamini n’Abamanase, 

Kangura imbaraga zawe uze udukize. 

Mana, utwigarurire, 

Umurikishe mu maso hawe natwe turakira. 

“Uwiteka Mana Nyiringabo, 

Uburakari bwawe buzageza he gucumbira ku ugusenga k’ubwoko bwawe? 

Wabagaburiye amarira menshi nk’umutsima, 

Wabahaye amarira menshi yo kunywa. 

“Utugize rurwanirwa rw’abaturanyi bacu, 

Abanzi bacu badusekera hamwe. 

Mana Nyiringabo, utwigarurire, 

“Umurikishe mu maso hawe natwe turakira. 

Wakuye umuzabibu muri Egiputa, 

Wirukana amahanga urawutera. 

“Uharura imbere yawo, 

Na wo ushora imizi wuzura igihugu. 

11 Imisozi itwiklrwa n’igicucu cyawo, 

“N’imyerezi y’Imana iterwa igicucu n’amashami yawo. 

Ugaba amashami agera no ku nyanja, 

Kandi amashami yawo agera no kuri rwa ruzi. 

“Ni iki cyatumye usenya inzitiro zawo, 

Ngo abahisi bose bawusorome? 

Ingurube yo mu ishyamba irawangiza, 

Inyamaswa zo mu gasozi zirawona. 

“Mana Nyiringabo, turakwinginze garuka, 

Urebe mu isi, uri mu ijuru ubirebe, 

Ugenderere uwo muzabibu. 

Rinda icyo ukuboko kwawe kw’iburyo kwateye, 

N’ishami wikomereje. 

“Uwo muzabibu waratwitswe, waraciwe, 

Barimburwa no guhana ko mu maso hawe. 

Ukuboko kwawe kube ku muntu wo mu kuboko kwawe kw’iburyo, 

Umwana w’umuntu wikomereje. 

“Nuko rero natwe ntituzasubira inyuma ngo tuguhararuke, (AnA 325.1} 

Tuzure natwe turambaza izina ryawe. 

Uwiteka, Mana Nyiringabo utwigarurire, 

Umurikishe mu maso hawe natwe turakira.” {AnA 326.1} 

Zaburi 80. 

Kwinginga kwa Hezekiya asabira Ubuyuda no kubw’icyubahiro cy’Umuyobozi wabo 
w’ikirenga kwari guhuje n’intekerezo z’Imana. Mu isengesho Salomo yasenze ubwo 
yeguriraga Imana ingoro yayo, yari yarasabye Uwiteka kujya “yibuka ku manywa na nijoro, 
kugira ngo ijye icira umugaragu wayo n’ubwoko bwayo bw’Abisirayeli imanza zitunganye 
ku by’umunsi uzacyana byose, kugira ngo amoko yose yo mu isi amenye ko Uwiteka ari we 

Mana, nta yindi.” 1 Abami 8:59. By’umwihariko, Uwiteka yari kwerekana ubuntu abagiriye 
ubwo mu bihe by’intambara cyangwa mu bihe byo gukandamizwa n’ingabo [zabateye], 
abatware bo mu Bisirayeli bari kwinjira mu rusengero maze bagasaba kurengerwa. 1 Abami 
8:33,34. {AnA 326.2} 

Hezekiya yari afite ibyiringiro. Yesaya yamutumyeho amagambo amubwira ati: “Uwiteka 
Imana ya Isirayeli iravuze ngo: Kuko wayisabye kukurengera kuri Senakeribu umwami wa 
Ashuri, irabikwemereye. Iri ni ryo jambo Uwiteka yamuvuzeho ngo: {AnA 326.3} 

“Umukobwa w’inkumi w’i Siyoni arakuneguye, araguseka akagushinyagurira, umukobwa 
w’I Yerusalemu akujungurije umutwe. {AnA 326.4} 

“Ngo ni nde watonganije ukamutuka? Uwo wakanitse ukamureba igitsure ni nde? Ni Uwera 
wa Isirayeli. Watukiye Uwiteka mu ntumwa zawe uravuga uti: Nzamukanye igitero cyinshi 
cy’amagare yanjye y’intambara, ngeze mu mpinga z’imisozi, mu mirenge yo hagati ya 
Lebanoni. Nzatema imyerezi yaho miremire, n’imiberoshi yaho myiza cyane, kandi nzinjira 
mu ijuru ryaho ryo mu ishyamba hagati, mu isambu yaho yera. Nafukuye amazi y’ayandi 
mahanga ndayanywa. Nzakamisha inzuzi zo muri Egiputa zose ibirenge byanjye.’ {AnA 
326.5} 

“Ntiwumvise uko nabigenjeje kera, mbigambiriye mu gihe cyashize, none ndabishohoje, 
kugira ngo urimbure imidugudu igoswe n’inkike, uyihindure ibirundo by’amatongo. Ni cyo 
cyatumaga abaturage bayo bagira intege nke, bagakuka umutima bagakorwa n’isoni, 
bakaraba nk’ubwatsi bwo ku gasozi, nk’ubwatsi bukimera, cyangwa ubwatsi bumera hejuru 
y’inzu, cyangwa nk’ingano zirumbye zikiri nto. {AnA 327.1} 

“Ariko nzi imyicarire yawe, n’imitabarire yawe n’imitabarukire yawe, n’uburakari 
wandakariye. Kuko uburakari wandakariye n’umurengwe wawe byangeze mu matwi, 
nzagushyira umuringa wanjye mu mazuru n’icyuma mu kanwa, ngusubize mu nzira 
yakuzanye.” 2Abami 19:20-28. {AnA 327.2} 

Igihugu cy’Ubuyuda cyari cyarahinduwe umusaka n’ingabo zajyaga zicyigarurira, ariko 
Imana yari yarasezeranye ko mu buryo bw’igitangaza izagoboka ubwoko bwayo kubyo 
bukeneye. Ubutumwa bwageze kuri Hezekiya bugira buti: “Nuko rero weho Hezekiya, iki 
ni cyo kizakubera ikimenyetso. Muri uyu mwaka muzarya ibyimeza ubwabyo, mu mwaka 
wa kabiri muzarya imicwira yabyo, mu wa gatatu muzabiba musarure, kandi muzatera 
inzabibu murye imbuto zazo. Kandi abo mu nzu ya Yuda basigaye bacitse ku icumu, 
bazongera gushora imizi hasi, kandi hejuru bazera imbuto. Kuko muri Yerusalemu 
hazasohoka igice gisigaye, kandi ku musozi wa Siyoni hazasohokayo abazacika ku icumu. 
Ishyaka ry’Uwiteka rizabisohoza. {AnA 327.3} 

“Ni cyo cyatumye Uwiteka avuga iby’umwami wa Ashuri ngo ntabwo azagera kuri uyu 
murwa, kandi ntazaharasa umwambi we, haba no kuhiyerekanira n’ingabo ye, kandi 
ntazaharunda ikirundo cyo kuririraho. {AnA 327.4} 

Inzira yamuzanye ni yo izamusubizayo, ntabwo azagera kuri uyu murwa, ni ko Uwiteka 
avuze. Nzarinda uyu murwa nywukize ku bwanjye no ku bw’umugaragu wanjye Dawidi.” 
2Abami 19:29-34. {AnA 327.5} 

Iryo joro habayeho kurengerwa. “Iryo joro umumarayika w’Uhoraho anyura mu nkambi 
y’Abanyashuru, yica abantu ibihumbi ijana na mirongo inani na bitanu. Bukeye abaturaGe 
babyutse basanga Abanyashuru bose bapfuye. ” Umurongo wa 35 (BII). “Nuko Uwiteka 
yohereza marayika, atsemba abagabo bakmeye bose b’intwari, n’abatware n’abagabo bari 
mu ngerero z’umwami wa Ashuri.” 2Ngoma 32:21. {AnA 328.1} 

Bidatinze inkuru y’uko kurimbumbuka guteye ubwoba kwari kwabaye ku ngabo zari 
zoherejwe I Yerusalemu kugira ngo zihigarurire yageze kuri Senakeribu wari ukirinze ko 
hari inabo zatabara Ubuyuda ziturutse mu Egiputa. Uwo mwami w’Abanyashuri yafashwe 
n’ubwoba bwinshi cyane maze yihutira gusubirayo “maze asubira mu gihugu cye akozwe 
n’isoni.” (umurongo wa 21). Nyamara ntiyari kumara imyaka myinshi ku ngoma. Nk’uko 
ubuhanuzi bwari bwaravuze iby’iherezo rye ritunguranye, yishwe n’abo mu rugo rwe bwite, 
“maze umuhungu we Esarihadoni yima ingoma ye.” Yesaya 37:38. {AnA 328.2} 

Imana y’Abaheburayo yari itsinze umwami w’Abasiriya wirataga. Icyubahiro cy’Uwiteka 
cyari kirengewe imbere y’amahanga yyari akikije Ubuyuda. Mu murwa wa Yerusalemu 
imitima y’abantu yuzuye ibyishimo byera. Kwinginga kwabo basaba kurengerwa kwari 
kwarajyaniranye no kwatura ibyaha byabo kandi barira cyane. Igihe bari bari mu mage 
akomeye cyane bari bariringiye imbaraga y’Imana ikiza, kandi Imana ntiyabatereranye. 
Nuko mu rugo rw’ingoro y’Imana humvikana indirimbo zo gusingiza Imana gukomeye. 
{AnA 328.3} 

“Mu Bayuda Imana iramenyekana, 

Mu Bisirayeli izina ryayo rirakomeye. 

Kandi i Salemu ni ho hema ryayo, 

I Siyoni ni ho buturo bwayo. 

Ni ho yameneye imirabyo yo mu muheto, 

N’ingabo n’inkota n’intwaro z’intambara. 

Sela. {AnA 328.4} 

“Uri uw’icyubahiro n’ubwiza bwinshi, 

Utabarutse mu misozi y’iminyago. 

Intwari mu mitima ziranyazwe zisinzira ubuticura, 

Kandi nta bo mu banyambaraga babonye amaboko yabo. 

“Mana ya Yakobo, 

Gucyaha kwawe kwatumye amagare n’amafarashi bisinzirira guhwera. 

Wowe ni wowe uteye ubwoba, 

Ni nde ubasha guhagarara imbere yawe igihe urakaye? 

Wumvikanishije amateka uri mu ijuru, 

Isi yaratinye iraceceka, 

Ubwo Imana yahagurutswaga no guca amateka, 

Ngo ikize abagwaneza bo mu isi bose. 

Sela. 

“Ni ukuri umujinya w’abantu uzagushimisha, 

Umujinya uzasigara uzawukenyera. 

Muhige umuhigo muwuhigure Uwiteka Imana yanyu, 

Abayigose bose bazanire amaturo iteye ubwoba. 

Izarimbura imyuka y’abakomeye, 

Ni yo iteye ubwoba abami bo mu isi.” {AnA 329.1} 

Zaburi 76. 

Gukomera no gutsindwa k’Ubwami bwa Ashuri kuzuyemo ibyigisho ku bihugu byo ku isi 
muri iki gihe. Mu gihe Ashuri yari iguwe neza cyane, Ibyanditswe byagereranyije ikuzo 
ryayo n’igiti cy’inganzamarumbo cyiza cyo mu busitani bw’Imana, cyari kirekire cyane 
kiruta ibiti bigikikije. {AnA 329.2} 

“Dore Umwashuri yari umwerezi w’i Lebanoni, ufite amashami meza n’igicucu kinini kandi 
ari muremure, mu bushorishori bwawo bwageze mu bicu. Wakujijwe n’amazi menshi 
imuhengeri hawutera gukura neza, imigezi yaho yatemberaga impande z’aho watewe zose, 
. . . amahanga akomeye yose akaba igicucu cyawo. Uko ni ko warimbishijwe n’ubunini 
bwawo n’uburebure bw’amashami yawo, kuko imizi yawo yari ishoreye mu mazi menshi. 
Imyerezi yo muri ya ngobyi y’Imana ntabwo yabashaga kuwuhisha, imiberoshi 
ntiyareshyaga n’amahage yawo, n’imyarumoni ntabwo yareshyaga n’amashami yawo, 
kandi nta giti cyo muri iyo ngobyi y’Imana cyari gihwanije na wo ubwiza. Nawurimbishije 
amashami menshi, bituma ibiti byose byo muri Edeni byari mu ngobyi y’Imana biwugirira 
ishyari.” Ezekiyeli 31:3-9. {AnA 329.3} 

Nyamara aho kugira ngo abategetsi ba Ashuri bakoreshe imigisha idasanzwe bari barahawe 
kugira ngo yungure abantu bose, bagiriraga nabi ibihugu byinshi. Kubwo kutagira impuhwe 
kwabo nta no kuzirikana Imana cyangwa abantu bagenzi babo, abategetsi ba Ashuri 
bakurikiye umugambi uhamye bihaye wo gutera amahanga kwemera ubuhangange 
bw’ibigirwamana by’i Nineve barutishaga Imana Isumbabyose. Imana yari yaraboherereje 
Yona abazaniye ubutumwa bw’imbuzi, bityo bamara igihe gito bicishije bugufi imbere 
y’Uwiteka Nyiringabo kandi basaba imbabazi. Nyamara bidatinze bongera guhindukirira 
gusenga ibigirwamana no kwigarurira isi. {AnA 330.1} 

Ubwo umuhanuzi Nahumu yashinjaga inkozi z’ibibi zo mu murwa wa Nineve yaravuze ati: 
{AnA 330.2} 

“Umurwa uvusha amaraso uzabona ishyano! 

Wuzuwemo ibinyoma n’ubwambuzi, 

Ntabwo basiba kunyaga. 

“Urusaku rw’ikiboko, urusaku rwo guhinda kw’inziga, 

Imirindi y’amafarashi agenda aca isibo, 

Ikiriri cy’amagare y’intambara asimbuka, 

Ugendera ku ifarashi akisuka mu rugamba, 

N’inkota irabya indimi, n’icumu rirabagirana, 

N’abishwe ishyano ryose, 

Intumbi nyinshi zigerekeranye, 

N’abapfuye ntibabarika. 

“Barasitara ku ntumbi zabo 

Ibyo byose byatewe n’ubusambanyi bukabije bwa maraya wakundwaga, 

Umurozikazi w’umuhanga ugura amoko ubusambanyi bwe, 

Akagurisha n’imiryango uburozi bwe. 

“Dore ndakwibasiye, 

Ni ko Uwiteka Nyiringabo avuga, Nzakubeyurira inkanda yawe mu maso hawe, 

Kandi nzereka amoko ubwambure bwawe 
N’amahanga nyereke ibiteye isoni byawe.” {AnA 330.3} 

Nahumu 3:1-5. 

Imana Ihoraho izirikana ibyo amahanga akora kandi nta kwibeshya ibigiramo. Nubwo 
imbabazi zayo zuzuye ibambe no kurarikira [abantu] kwihana, iki gikombe cy’amahanga 

gikomeza kuba gipfunduye; ariko iyo bigeze ku rugero ntarengwa Imana yashyizeho, 
umurimo w’uburakari bwayo uratangira. Igikombe kirapfundikirwa, Imana ikareka 
kubihanganira bityo ntibabe bakingingirwa. {AnA 331.1} 

“Uwiteka ntiyihutira kurakara, afite ububasha bwinshi kandi ntabwo yatsindishiriza 
utsinzwe n’urubanza. Inzira y’Uwiteka iba mu ishuheri no mu mugaru, kandi ibicu ni 
nk’umukungugu utumurwa n’ibirenge bye. Acyaha inyanja igakama agakamya n’imigezi 
yose, i Bashani n’i Karumeli hararabye, n’uburabyo bw’i Lebanoni burarabye. Imisozi 
iratigitira imbere ye n’udusozi turayenga, kandi isi iterurirwa imbere ye, ni ukuri isi 
n’abayituyemo bose. Ni nde wabasha guhagarara imbere y’umujinya we? Kandi ni nde 
wakwihanganira uburakari bwe bukaze? Umujinya we usutswe umeze nk’umuriro, kandi 
ibitare ni we ubimenagura.” Nahumu 1:3-6. {AnA 331.2} 

Uko ni ko Nineve, “wa murwa wishimaga wadabagiraga, ukibwira mu mutima uti: ‘Ni jye, 
nta wundi uriho kereka jye,”’ yahindutse umusaka, ukabamo ubusa, ahantu hose 
hagasenywa, “aho imigunzu y’intare irira, aho intare y’ingabo n’iy’ingore n’ibyana byazo 
byajanjagiraga, bitagira icyo byikanga.” Zefaniya 2:15; Nahumu 2:10,11. {AnA 331.3} 

Ubwo umuhanuzi Zefaniya yari ategereje igihe ubwibone bwa Ashuri bwari kuzacishirizwa 
bugufi, yahanuye ibya Nineve agira ati: “Imikumbi izagiramo ibiraro byayo n’inyamaswa 
z’amoko yose zihabone ibikumba, ndetse n’uruyongoyongo n’ikinyogote bizaba mu 
nkomanizo z’amazu yaho, amajwi yabyo azumvikanira mu madirishya, mu miryango yaho 
hazaba hasenyutse kuko yatamuruye iby’imyerezi.” Zefaniya 2:14. {AnA 331.4} 

Ikuzo ry’ubwami bwa Ashuri ryari agahebuzo; kandi no kugwa kwabwo kwari gukomeye. 
Umuhanuzi Ezekiyeli we yagejeje kure avuga iby’icyitegererezo cy’igiti cy’umwerezi 
mwiza cyane, maze ahanura yeruye ibyo kugwa kwa Ashuri bitewe n’ubwibone n’ubugome 
bwayo bukabije. Yaravuze ati: {AnA 332.1} 

‘“Ni cyo cyatumye Umwami Uwiteka avuga ati: Kuko wabaye muremure, mu bushorishori 
bwawo bwageze mu bicu, kandi uburebure bwawo bugatuma umutima wawo wishyira 
hejuru, nzawugabiza intwari yo mu mahanga izawugira uko ishatse, nawirukanye nywuhoye 
ibibi byawo. Kandi inzaduka z’abanyamahanga zitera ubwoba zarawutemye ziwusiga aho, 
amashami yawo anyanyagira ku misozi no mu bikombe hose, na yo amahage yawo 
aravunika agwa ku migende y’amazi yose yo mu gihugu, kandi amahanga yo mu isi yose 
ava mu gicucu cyawo arawusiga. Ibisiga byo mu kirere byose bizataha kuri wo aho waguye, 
n’inyamaswa zose zo mu ishyamba zizaba ku mashami yawo, kugira ngo hatagira igiti cyo 
hafi y’amazi kiziratana uburebure bwacyo, cyangwa ngo kigabe amashami mu bushorishori 
bwacyo, habe n’ibikomeye byo muri byo bigira ngo bisumbe ibindi ari byo biyoborwamo 

amazi byose, kuko byose byatanzwe ngo bipfe bijye ikuzimu, bifatanijwe n’abantu 
bamanuka bajya mu rwobo. {AnA 332.2} 

‘“Uku ni ko Umwami Uwiteka avuga ngo: Umunsi wamanukaga ujya ikuzimu nategetse 
kuwuborogera, nawukingiye imuhengeri, mbuza imigezi yaho gutemba n’amazi menshi 
aragomerwa, maze ntuma i Lebanoni ngo hawuborogere kandi n’ibiti byose byo mu gasozi 
ngo biwurabire. Natumye amahanga ahindishwa umushyitsi no guhorera ko kugwa kwawo.” 
Ezekiyeli 31:10-16. {AnA 332.3} 

Ubwibone bwa Ashuri no kugwa kwayo bigomba kuba icyigisho cy’icyitegererezo 
cyerekana imperuka y’ibihe. Imana ibwira amahanga yo ku isi mu bwibone bwayo muri iki 
gihe ashyirira hamwe kuyirwanya igira iti: “‘Mu biti byo muri Edeni ni ikihe muhwanije 
ubwiza no gukomera? Ariko uzacishwa bugufi hamwe n’ibiti byo muri Edeni ugere 
ikuzimu.” Umurongo wa 18. {AnA 333.1} 

“Uwiteka ni mwiza, ni igihome ku munsi w’amakuba kandi azi abamwiringira .... kandi 
abanzi be azabakurikirana no mu mwijima” ari bo bantu bose baharanira kwishyira hejuru 
ngo barute Isumbabyose. Nahumu 1:7, 8. {AnA 333.2} 

“Ubwibone bwa Ashuri buzacishwa bugufi, n’inkoni y’umwami wa Egiputa izavaho.” 
Zekariya 10:11. Ibi ni ukuri atari ku mahanga yahagurukiye kurwanya Imana mu bihe bya 
kera gusa, ahubwo no ku mahanga yo muri iki gihe adasohoza umugambi w’Imana. Mu 
munsi wo gutanga ingoroano ziheruka, ubwo Umucamanza ukiranuka w’isi yose “azagosora 
amahanga” (Yesaya 30:28), kandi abashikamye ku kuri bakemererwa kwinjira mu Murwa 
w’Imana, amarembo y’ijuru azirangira indirimbo zo kunesha z’abazaba bacunguwe. 
Umuhanuzi aravuga ati: “Nuko muzaririmba indirimbo nk’iyo baririmba nijoro ku munsi 
mukuru wera, muzagira n’umunezero wo mu mutima nk’uw’umuntu ufite umwironge, ajya 
ku musozi w’Uwiteka gusanga Igitare cya Isirayeli. Uwiteka azumvikanisha ijwi rye 
ry’icyubahiro, kandi kumanuka k’ukuboko kwe azakwerekanisha uburakari bwe 
n’umujinya we, n’ikirimi cy’umuriro ukongora n’inkubi y’umuyaga n’urubura. Abashuri 
bazakurwa umutima n’ijwi ry’Uwiteka, azabakubita inkoni ye. Kandi uko bazajya 
babakubita inkoni zitegetswe, izo bazaba bategetswe n’Uwiteka, hazajya habaho ishako 
n’inanga.” Yesaya 30:29-32. {AnA 333.3} 

IGICE CYA 31 - IBYIRINGIRO KU BAPAGANI 


Mu gihe yamaze akora umurimo we, Yesaya yatanze ubuhamya bwumvikana bwerekeye 
umugambi Imana ifitiye abapagani. Abandi bahanuzi bari baravuze iby’umugambi 
w’Imana, ariko iteka imvugo yabo ntiyagiye yumvikana. Yesaya yahawe kumenyesha 
Abayuda neza ukuri kuvuga ko muri Isirayeli y’Imana habarizwamo abantu benshi batari 
urubyaro rwa Aburahamu ku mubiri. Iyi nyigisho ntiyari ihuye n’imyigishirize 
y’iyobokamna y’icyo gihe, nyamara Yesaya yavuze ubutumwa yahawe n’Imana ashize 
amanga kandi yazaniye ibyiringiro imitima myinshi yari ifitiye inyota imigisha 
y’iby’umwuka yasezeraniwe urubyaro rwa Aburahamu. {AnA 334.1} 

Mu rwandiko Pawulo intumwa ku Banyamahanga yandikiye abizera b’i Roma, yerekeza 
intekerezo zabo ku miterere y’inyigisho ya Yesaya. Pawulo aravuga ati: “Kandi Yesaya 
ashira amanga cyane, aravuga ati: ‘Nabonywe n’abatanshatse, neretswe abatambaririje.’” 
Abaroma 10:20. {AnA 334.2} 

Kenshi Abisirayeli basaga n’abadashoboye cyangwa badashaka gusobanukirwa umugambi 
Imana ifitiye abapagani. Nyamara uwo mugambi ni wo wari waratumye ibagira ubwoko 
bwihariye kandi ikaba yari yarabashyizeho nk’ishyanga ryigenga mu mahanga yose yo ku 
isi. Umubyeyi wabo Aburahamu wari warahawe isezerano ubwa mbere, yari 
yarahamagariwe kuva muri bene wabo akajya mu turere twa kure kugira ngo abe 
umutwaramucyo ku bapagani. Nubwo isezerano yari yarahawe ryari rikubiyemo kuzahabwa 
urubyaro rungana n’umusenyi wo ku nyanja, nyamara ntiryari ryatangiwe umugambi wo 
kwikanyiza ko yagombaga gushinga ishyanga rikomeye mu gihugu cy’i Kanani. Isezerano 
Imana yagiranye na we ryari rikubiyemo amahanga yose yo ku isi. Uwiteka yaravuze ati: 
“Nzaguhindura ubwoko bukomeye, nzaguha umugisha, nzogeza izina ryawe, uzabe 
umugisha: kandi nzaha umugisha abakwifuriza umugisha, kandi uzakuvuma nzamuvuma: 
kandi muri wowe no mo imiryango yose yo mu isi izaherwa umugisha.” Itangiriro 12:2,3. 
{AnA 334.3} 

Mu kuvugururwa kw’iryo sezerano kwabayeho mbere gato yo kuvuka kwa Isaka, umugambi 
Imana ifitiye abantu bose wongeye gusobanurwa. Isezerano Uwiteka yatanze ryerekeye 
umwana wasezeranywe ryari iri ngo: “Kandi maahnga yose yo mu isi azaherwa umugisha 
muri we.” Itangiriro 18:18. Nyuma yahoo umushyitsi wari uturutse mu ijuru yongeye 
kubishimangira ati: “Kandi mu rubyaro rwawe ni mo amahanga yose yo mu isi azaherwa 
umugisha kuko wanyumviye.” Itangiriro 22:18. {AnA 335.1} 

Abana ba Aburahamu ndetse n’abuzukuru be bari bamenyereye aya magambo yo muri 
sezerano akubira hamwe abantu bose. Abisirayeli bakuwe mu bubta bwo mu Egiputa kugira 

ngo babashe kuba umugisha ku mahanga, kandi izina ry’Imana rimenyekane ku isi yose 
(Kuva 9:16). Iyo Abisirayeli bumvira ibo Imana yabasabaga, bagombaga kuruta andi 
mahana yose mu bwenge no gusobanukirwa; ariko uku kuruta abandi kwajyaga kugerwaho 
ndetse kugakomeza ari ukugira ngo gusa binyuze muri bo umugambi Imana ifitiye 
“amahanga yose yo ku isi” ubashe gusohozwa. {AnA 335.2} 

Ibitangaza bikomeye byajyaniranye no gucungurwa kw’Abisirayeli bakuwe mu bubata bwo 
mu Egiputa ndetse n’ibyajyanye n’uko bigaruriye Igihuru cy’Isezerano byateye benshi mu 
bapagani kumenya ko Imana ya Isirayeli ari yo Mutegetsi w’Ikirenga. Isezerano ryari 
ryaratanzwe ryari iri ngo: “Abanyegiputa bazamenya yuko ndi Uwiteka, ubwo nzarambura 
ukuboko ku gihugu cya Egiputa, ngakura Abisirayeli muri cyo.” Kuva 7:5. Ndetse na 
Farawo w’umwibone byabaye ngombwa ko amenya ububasha bw’Uwiteka. Yasabye Mose 
na Aroni ati: “Mugende mukorere Uwiteka .... kandi munsabire umugisha.” Kuva 12:31, 
32. {AnA 335.3} 

Ingabo z’Abisirayeli zakomezaga urugendo zaje kubona ko kumenya imirimo ikomeye 
y’Imana y’Abaheburayo byari byarabatanze imbere, kanid ko bamwe mu bapagani 
bagendaga bamenya ko Imana y’Abaheburayo ari yo Mana nyakuri. Muri Yeriko yari 
yarakabije ubugome, ubuhamya bw’umugore w’umupagani bwabaye ubu ngo: “Imana 
yanyu ni yo Mana yo hejuru mu ijuru no hasi mu isi.” Yosuwa 2:11. Kumenya Uwiteka 
kwari kwaramugezeho muri ubwo buryo, kwaramukijije. “Kwizera ni ko kwatumye maraya 
uwo, Rahabu, atarimburanwa n’abatumviye Imana.” Abaheburayo 11:31. Kandi guhinduka 
kwa Rahabu si we wenyine kwabayeho nk’ikimenyetso cy’imbabazi Imana yagiriye 
abasengaga ibigirwamana bemeye ubutware bwayo. Hagati muri icyo gihugu hari abantu 
benshi cyane —Abagibewoni- baretse ubupagani maze bifatanya n’Abisirayeli, basangira 
nabo imigisha y’isezerano. {AnA 336.1} 

Nta tandukaniro rishingiye ku bwenegihugu cyangwa ubwoko Imana iha agaciro. Ni Yo 
Muremyi w’abantu bose. Kubw’iremwa, abantu bose ni abo mu muryango umwe, kandi 
bose ni umwe kubwo gucungurwa. Kristo yaje gutandukanya inkuta zose zatandukanyaga 
abantu, yaje gukingura icyumba cyose cyo mu ngoro y’Imana kugira ngo umuntu wese 
abashe kugera ku Mana nta nkomyi. Urukundo rwe ruragutse cyane, rurimbitse cyane kandi 
rurashyitse rwose ku buryo rwinjira ahantu hose. Abantu bayobejwe n’ubushukanyi bwa 
Satani rubakura mu bubasha bwe maze rukabashyira imbere y’intebe y’Imana, intebe 
y’ubwami igoswe n’umukororombya w’isezerano. Muri Kristo, nta Muyuda cyangwa 
Umugiriki, nta mbata cyangwa uw’umudendezo. {AnA 336.2} 

Mu myaka yakurikiye kwigarurira Igihugu cy’Isezerano, imigambi myiza Uwiteka yari afite 
yerekeye agakiza k’abapagani yari hafi kwibagirana burundu, maze biba ngombwa ko 

Uwiteka yongera kugaragaza umugambi we bundi bushya. Umuhimbyi wa Zaburi 
yabashishijwe kuririmba agira ati: “Abo ku mpera yose y’isi bazibuka bahindukirire 
Uwiteka, Amoko yose yo mu mahanga azasengera imbere yawe.” “Abakomeye bazaza 
bavuye muri Egiputa, Etiyopiya hazihuta kuramburira Imana amaboko yaho.” “Bizatuma 
amahanga yubaha izina ry’Uwiteka, n’abami bo mu isi bose bakubaha icyubahiro cyawe.” 
“Ibyo bizandikirwa ab’igihe kizaza, ubwoko buzaremwa buzashima Uwiteka. Kuko azaba 
arebye hasi, ari hejuru ahera he, Uwiteka arebeye isi mu ijuru, Kugira ngo yumve kuniha 
kw’imbohe, Abohore abategekewe gupfa, ngo abantu bogereze izina ry’Uwiteka i Siyoni, 
N’ishimwe rye i Yerusalemu, ubwo amahanga n’ibihugu by’abami, Bizateranira gukorera 
Uwiteka.” Zaburi 22:28; 68:31 102:15, 18-22. {AnA 337.1} 

Iyo Isirayeli iba indahemuka ku cyizere yagiriwe, amahanga yose yo ku isi aba yarabonye 
ku migisha Isirayeli yahawe. Nyamara imitima y’abari bararagijwe kumenya ukuri gukiza 
ntiyitaye ku bukene bw’abari babakikije. Ubwo umugambi w’Imana wibagiranaga, 
abapagani baje gufatwa nk’abatari aho ubuntu bwayo bwagera. Amahanga yari atwikirijwe 
umwenda wo kutitabwaho no gusuzugurwa; urukundo rw’Imana rwari ruzwi gake cyane; 
bityo ikinyoma n’imyizerere ipfuye biraganza. {AnA 337.2} 

Ibyo ni byo byasanganiye Yesaya igihe yahamagarirwaga gukora umurimo w’ubuhanuzi; 
nyamara ntiyacitse intege, kuko mu matwi ye hirangiraga indirimbo zo kunesha 
z’abamarayika bagose intebe y’ubwami bw’Imana bavuga bati: “isi yose yuzuye icyubahiro 
cye.” Yesaya 6:3. Kandi ukwizera kwe kwakomejwe no kwerekwa kunesha kunejeje 
kw’itorero ry’Imana igihe “isi izakwirwa no kumenya Uwiteka nk’uko amazi y’inyanja 
akwira hose.” Yesaya 11:9. “Igitwikirizo cy’ubwirabure gitwikiriye mu maso h’abantu bose, 
kandi n’igitwikirizo gitwikiriye amahanga yose,” amaherezo cyagombaga kuzamarwaho. 
Yesaya25:7. Umwuka w’Imana wagombaga gusukwaku bantubose. Abantubafitiye inzara 
n’inyota gukiranuka bagombaga kubarwa muri Isirayeli y’Imana. Umuhanuzi yaravuze ati: 
“Bazamera nk’uko imikinga yo ku migezi imerera mu bwatsi. Umwe azavuga ati ‘Ndi 
uw’Uwiteka’, undi aziyita izina rya Yakobo, undi aziyandikira n’ukuboko kwe ko ari 
w’Uwiteka yihimbe izina rya Isirayeli.” Yesaya 44:4, 5. {AnA 337.3} 

Umuhanuzi yahishuriwe umugambi uhebuje w’Imana mu gutatanyiriza Abayuda banze 
kwihana mu mahanga menshi yo ku isi. Uwiteka yaravuze ati: “Noneho abantu banjye 
bazamenya izina ryanjye: kuri wa munsi bazamenya ko ari jye uvuga. Dore ni jye.” Yesaya 
52:6. Ntabwo ari bo bonyine bagombaga kwiga icyigisho cyo kubaha no kwiringira. Aho 
bari kuba barahungiye bagombaga kumenyesha abandi Imana ihoraho. Benshi mu bana 
b’abanyamahanga bagombaga kwiga gukunda Imana nk’Umuremyi wabo n’Umucunguzi 
wabo. Bagombaga gutangira kubahiriza umunsi yayo yera w’Isabato nk’urwibutso 

rw’ububasha bwayo bwo kurema; kandi igihe Imana yari guhina “umwambaro wo ku 
kuboko kwe kwera imbere y’amahanga yose,” kugira ngo arokore ubwoko bwe abukure mu 
bunyage, “impera z’isi zose” zari kuzabona agakiza k’Imana. (Yesaya 52:10). Benshi muri 
abo bari kuba barahindutse bavuye mu bupagani bari kwifuza kwifatanya rwose 
n’Abisirayeli kandi aba bafata urugendo basubiye mu Buyuda bakabaherekeza. Nta n’umwe 
muri bo wajyaga kuvuga ati: “Uwiteka ntazabura kuntandukanya n’ubwoko bwe” (Yesaya 
56:3), kuko ijambo Imana yanyujije ku muhanuzi wayo ngo aribwire abajyaga kumuyoboka 
kandi bagakurikiza amategeko ye ryavugaga ko kubw’ibyo bazabarwa muri Isirayeli 
y’iby’umwuka ari yo torero ry’Imana ku isi. {AnA 338.1} 

“Kandi abanyamahanga bahakwa ku Uwiteka bakamukorera bakunze izina rye bakaba 
abagaragu be, umuntu wese akeza isabato ntayice agakomeza isezerano ryanjye, abo na bo 
nzabageza ku musozi wanjye wera, mbanezereze mu nzu yanjye y’urusengero. Ibitambo 
byabo byoswa n’amaturo yabo bizemerwa bitambirwe ku gicaniro cyanjye kuko inzu yanjye 
izitwa inzu yo gusengerwamo n’amahanga yose.” Umwami Imana ikoranya ibicibwa bya 
Isirayeli iravuze iti: “Nzongera kumukoraniriza abandi udashyizeho abe bakoranijwe.” 
Yesaya 56:6-8. {AnA 339.1} 

Umuhanuzi yabashishijwe kureba kure mu binyejana byinshi igihe cyo kuza kwa Mesiya 
wasezeranwe. Ubwa mbere yabonye “amakuba n’umwijima umeze nk’ubwire . . . 
n’umwijima w’icuraburindi.” Yesaya 8:22. Abantu bensh bifuza cyaneumucyo w’ukuri 
bayobywaga n’abigisha b’ibinyoma babajyanaga mu rujijo rw’ubucurabwenge no gukorana 
n’imyuka y’abadayimoni. Abandi na bo bashyiraga ibyiringiro byabo mu gisa no kubaha 
Imana, nyamara ntibagaragarizaga ubutungane nyakuri mu byo bakora mu mibereho yabo. 
Ibyagaragaraga inyuma byasaga n’urucantege; ariko mu kanya gato ibintu byarahindutse 
maze imbere y’amaso y’umuhanuzi hashyirwa iyerekwa ritangaje. Yabonye Zuba ryo 
Gukiranuka arashe afite gukiza mu mababa ye; maze umuhanuzi atangaye aravuga ati: 
“Ariko nta bwire buzaba ku uwahoze ari umunyamubabaro. Mu gihe cya kera yateye 
igisuzuguriro igihugu cya Zebuluni n’igihugu cya Nafutali, ariko mu gihe cya nyuma 
yagiteye icyubahiro ku nzira ikikiye inyanja hakurya ya Yorodani, Galilaya 
y’abanyamahanga. Abantu bagenderaga mu mwijima babonye umucyo mwinshi, abari 
batuye mu gihugu cy’igicucu cy’urupfu baviriwe n’umucyo.” Yesaya 8:23; 9:1. {AnA 
339.2} 

Uwo Mucyo urabagirana w’isi wagombaga kuzanira agakiza amahanga yose, amoko yose 
n’indimi zose. Ku byerekeye umurimo wari imbere ya Zuba, umuhanuzi yumvise Data wa 
twese uhoraho avuga ati: “Kuba umugaragu wanjye ugakungura imiryango ya Yakobo, 
ukagarura Abisirayeli bacitse ku icumu, ibyo ntibihagije. Ahubwo nzaguha kuba umucyo 

wo kuvira amahanga, kugira ngo agakiza kanjye kagere ku mpera y’isi.” “Igihe cyo 
kwemererwamo ndagushubije, no ku munsi wo gukirizwamo ndagutabaye, kandi nzagukiza 
ngutange ho isezerano ry’abantu kugira ngo uhagurutse igihugu, utume baragwa gakondo 
yabo yabaye umwirare. Kandi ubwire imbohe zisohoke, n’abari mu mwijima uti 
‘Nimugaragare.’ Bazarishiriza ku mayira, no mu mpinga z’imisozi zose, ahari agasi hazaba 
urwuri.” “Dore aba bazava kure, dore aba bazava ikasikazi n’iburengerazuba kandi aba na 
bo bazaturuka mu gihugu cy’i Sinimu.” Yesaya 49:6, 8,9,12. {AnA 340.1} 

Umuhanuzi akomeje kwitegereza imbere kure mu myaka myinshi, yabonye gusohora 
kw’ayo masezerano y’agahozo. Yabonye abatwara inkuru nziza y’agakiza bajya ku mpera 
z’isi, basanga imoko yose n’amahanga yose. Yumvise Uwiteka avuga iby’itorero 
ryamamaza ubutumwa bwiza agira ati: “Dore nzahayoborahoamahoro ameze nk’uruzi, 
nzahaha ubwiza bw’amahanga bumeze nk’umugezi wuzuye;” kandi yumvise hatangwa 
inshingano ngo: “Agura ikibanza cy’ihema ryawe, rega inyegamo zo mu mazu yawe 
zigireyo, ntugarukire hafi wungure imigozi yawe ibe miremire, ushimangire imambo zawe, 
kuko uzarambura ujya iburyo n’ibumoso. Urubyaro rwawe ruzahindura amahanga, kandi 
ruzatuza abantu mu midugudu yabaye amatongo.” Yesaya 66:12; 54:2, 3. {AnA 340.2} 

Uwiteka yabwiye umuhanuzi ko azohereza abahamya be “mu mahanga, i Tarushishi n’i Puli 
n’i Ludi. . . n’i Tubali n’i Yavani mu birwa biri kure.” Yesaya 66:19. {AnA 341.1} 

“Erega ibirenge by’uzanye inkuru nziza 
Ni byiza ku misozi, 

Akamamaza iby’amahoro akazana inkuru z’ibyiza, 

Akamamaza iby’agakiza akabwira i Siyoni ati 
“Imana yawe iri ku ngoma!” {AnA 341.2} 

Yesaya 52:7. 

Umuhanuzi yumvise ijwi ry’Imana rihamagarira itorero ryayo umurimo ryahawe, kugira 
ngo inzira itegurirwe kwimikwa kw’ingoma yayo izahoraho. Ubutumwa bwatanzwe 
bwarumvikanaga rwose: {AnA 341.3} 

“Byuka urabagirane kuko umucyo wawe uje, 

Kandi ubwiza bw’Uwiteka bukaba bukurasiye. 

“Dore umwijima uzatwikira isi, 

Umwijima w’icuraburindi uzatwikira amahanga, 

Ariko Uwiteka azakurasira kandi ubwiza bwe buzakugaragaraho. 

Amahanga azagana umucyo wawe, 

N’abami bazagusanga ubyukanye kurabagirana. 


“Ubura amaso yawe uraranganye urebe, 

Bose baraterana baza bagusanga baje aho uri, 

Abahungu bawe bazaza baturuka kure n’abakobwa bawe bazaza bahagatiwe. 

“Abanyamahanga bazubaka inkike zawe, 

N’abami babo bazagukorera 
Kuko narakaye nkagukubita, 

Ariko none ngize imbabazi ndakubabarira. 

Amarembo yawe azahora yuguruwe iteka, 

Ntazugarirwa ku manywa na nijoro, 

Kugira ngo abantu bakuzanire ubutunzi bw’amahanga n’abami bayo ari imfate. 

“Nimumpugukire mukizwe, 

Mwa bari ku mpera z’isi mwese mwe, 

Kuko ari jye Mana nta yindi ibaho.” {AnA 341.4} 

Yesaya 60:1-4, 10,11; 45:22. 

Ubwo buhanuzi bwerekeye ikanguka rikomeye mu by’umwuka mu gihe cy’umwijima 
w’icuraburindi muri iki gihe buragenda busohora mu iterambere ry’ibyicaro by’umurimo 
w’ivugabutumwa bigenda bigera mu turere two ku isi tubundikiwe n’umwijima. Umuhanuzi 
yagereranyije amatsinda y’abavugabutumwa (abamisiyoneri) mu bihugu by’abapagani 
n’amabendera yashinzwe kugira ngo ayobore abashaka umucyo w’ukuri. {AnA 342.1} 

Yesaya aravuga ati: “Maze uwo munsi igitsina cya Yesayi kizaba gihagaritswe no kubera 
amahanga ibendera, icyo gitsina ni we amahanga azahakwaho, kandi ubuturo bwe buzagira 
icyubahiro. Uwo munsi Umwami Imana izarambura ukuboko ubwa kabiri, igarure abantu 
bayo basigaye bacitse ku icumu. . . . Kandi azashingira amahanga ibendera, ateranye 
Abisirayeli baciwe, azateraniriza hamwe Abayuda batatanye, abakuye ku mpera enye z’isi.” 
Yesaya 11:10-12. {AnA 342.2} 

Umunsi wo gucungurwa uri hafi. “Kandi amaso y’Uwiteka ahuta kureba isi yose impande 
zose kugira ngo yerekane ko ari umunyamaboko wo kurengera abafite imitima 
imutunganiye.” 2Ngoma 16:9. Mu mahanga yose, mu moko yose n’indimi zose, Imana 
ibonamo abagabo n’abagore basenga basabira guhabwa umucyo no kumenya. Imitima yabo 
ntinyuzwe kuko yamaze igihe kirekire irya ivu. Yesaya 44:20. Umwanzi w’ubutungane 
bwose yarabayobeje none bagenda bakabakaba nk’impumyi. Nyamara ni indahemuka mu 

mitima kandi bifuza kumenya inzira nziza. Nubwo bimbitse mu bupagani, kandi ntibabe 
bazi amategeko yanditswe y’Imana cyangwa ngo bamenye iby’Umwana wayo Yesu, 
bagaragaje mu buryo bwinshi imikorere y’imbaraga y’Imana ku ntekerezo no ku mico. 
{AnA 342.3} 

Inshuro nyinshi abantu batazi Imana uretse ibyo bayimenyeho bitewe n’imikorere y’ubuntu 
bwayo, bagiye bagirira neza abagaragu bayo, bakabarinda ndetse bibasabye no gushyira 
ubuzima bwabo mu kaga. Mwuka Wera ari gushyira ubuntu bwa Kristo mu mitima y’abantu 
benshi bashakisha ukuri bashimikiriye, agakangurira amarangamutima yabo gukora mu 
buryo buhabanye na kamere yabo, kandi buhabanye n’uburere bwa kera bahawe. “Uwo 
Mucyo ni we Mucyo nyakuri” waje “mu isi, ngo amurikire umuntu wese” (Yohana 1:9), 
amurikira mu bugingo bw’abo bantu; kandi uyu Mucyo niyumvirwa, azayobora ibirenge 
by’umuntu mu bwami bw’Imana. Umuhanuzi Mika yaravuze ati; “Ninicara mu mwijima, 
Uwiteka azambera umucyo. . . . Azansohora anjyane mu mucyo, mbone kureba gukiranuka 
kwe.”Mika 7:8,9. {AnA 342.4} 

Umugambi w’agakiza ijuru rifite uragutse cyane bihagije ku buryo ugera ku batuye isi bose. 
Imana yifuza cyane guhumekera umwuka w’ubugingo mu kiremwamuntu kirambaraye hasi. 
Kandi Imana ntizemera ko umuntu uwo ari we wese umaramaje mu kwifuza ikintu kiruseho 
kandi cy’agaciro kirenze icyo ari cyo cyose isi ishobora gutanga, yabura icyo ashaka. Imana 
ihora yoherereza abamarayika bayo abantu basengana kwizera basaba imbaraga ibarenze 
kugira ngo ibigarurire kandi ibazanire gucungurwa n’amahoro mu gihe bagoswe n’ibihe 
by’urucantege bikabije. Imana izabihishurira mu nzira zitandukanye kandi izatuma bahura 
n’ibyiza bizakomeza ibyiringiro bafitiye wa wundi witangiye kuba incungu ya bose, “kugira 
ngo biringire Imana, kandi batibagirwa ibyo Imana yakoze, ahubwo bitondere amategeko 
yayo.” Zaburi 78:7. {AnA 343.1} 

“Mbese abakomeye banyagwa iminyago, cyangwa abajyanwa ari imbohe bazira ukuri 
bararekurwa?” “Ariko Uwiteka aravuga ati “Abajyanwa ari imbohe n’abakomeye na bo 
bazakurwayo, kandi iminyago y’abanyamwaga izarekurwa, kuko ari jye uzakurwanira 
n’ukurwanya kandi nzakiza abana bawe.” Yesaya 49:24,25. “Ariko abiringira ibishushanyo 
bibajwe bazasubizwa inyuma, ababwira ibishushanyo biyagijwe bati: ‘Muri imana zacu’, 
bazakorwa n’isoni cyane.” Yesaya 42:17. {AnA 343.2} 

“Hahirwa ufite Imana ya Yakobo ho umutabazi we: akiringira Uwiteka Imana ye.” Zaburi 
146:5. “Nimuhindukirire igihome gikomeye, mwa mbohe zifite ibyiringiro mwe. Uyu munsi 
ndahamya yuko nzabashumbusha kabiri.” Zekariya 9:12. Abatunganye mu mitima bose bo 
mu bihugu by’abapagani “bagenda batunganye” mu maso y’Ijuru — “umucyo ubavira mu 
mwijima.” Zaburi 112:4. Imana yaravuze iti: “Impumyi nzaziyobora inzira zitazi, nzinyuze 

mu tuyira zitigeze kumenya. Umwijima nzawuhindurira umucyo imbere yazo, 
n’ahagoramye nzahagorora. Ibyo nzabibakorera kandi sinzabahana.” Yesaya 42:16. {AnA 
344.1} 


UMUGABANE WA IV - IGIHANO KU GIHUGU 

“Nzaguhana uko bikwiriye, kandi ntabwo nakureka ntaguhannye. ” Yeremiya 30:11 

IGICE CYA 32 - MANASE NA YOSIYA 


Ubwami bw’Ubuyuda bwari bwaraguwe neza mu gihe cyose cy’umwami Hezekiya, 
bwongeye gusubizwa hasi mu gihe cy’ingoma y’ibibi yamaze imyaka myinshi igihe 
ubupagani bwongeraga guhemburwa, kandi benshi mu bantu bashowe mu gusenga 
ibigirwamana. “Nuko Manase ayobya Abayuda n’ab’I Yerusalemu, bituma barisha 
amahanga Uwiteka yarimbuye imbere y’Abisirayeli gukora nabi.” 2Ngoma 33:9. Umucyo 
uhebuje wari wararanze ibisekuru byabanje wakurikiwe n’umwijima z’imyizerere ipfuye 
n’ubuyobe. Ibibi bikomeye cyane byaradutse kandi biraganza: iterabwoba, ikandamiza o 
kwanga ibyiza byose. Ubutabera bwaragoretswe maze urugomo ruhabwa intebe. {AnA 
346.1} 

Nyamara ibyo bihe bibi ntibyabuze kurangwamo abahamya b’Imana n’icyiza. Ibihe 
by’ibigeragezo Ubuyuda bwari bwaranyuzemo mu gihe bukabivamo amahoro ku ngoma ya 
Hezekiya byari byarakujije mu mitima ya benshi imico ihamye yababereye nk’urukuta 
rubarinda gukiranirwa kwari kuganje icyo gihe. Uko bahamyaga ukuri n’ubutungane 
byabyukije umujinya wa Manase ndetse n’abari bamwungirije mu buyobozi baharaniraga 
kwirunduririra mu gukora ibibi bakabicisha mu gucecekesha ijwi ryose ryabamaganaga. 
“Kandi Manase yavushije amaraso menshi y’abatacumuye, kugeza aho yayujuje i 
Yerusalemu hose.” 2Abami 21:16. {AnA 346.2} 

Uwishwe bwa mbere yabaye Yesaya wari waramaze imyaka isaga mirongo itanu ahagarara 
imbere y’Ubuyuda nk’intumwa yashyizweho n’Uwiteka. “Abandi bakageragereshwa 
gushinyagurirwa no gukubitwa ibiboko, ndetse no kubohwa no gushyirwa mu mazu 
y’imbohe. Bicishwaga amabuye bagakerezwa inkerezo, bakageragezwa bakicishwa inkota, 
bakazerera bambaye impu z’intama n’iz’ihene, banyazwe byose, bakababazwa bakagirirwa 
nabi. Yemwe, n’isi ntiyari ikwiriye ko bayibamo! Bazereraga mu mashyamba no mu 
bihanamanga, no mu mavumo no mu masenga.” Abaheburayo 11:36-38. {AnA 347.1} 

Bamwe mu batotejwe mu gihe cy’ingoma ya Manase batumwe kujya gutanga ubutumwa 
budasanzwe wo gucyaha n’urubanza. Abahanuzi baravuze ko umwami w’Abayuda “yakoze 
ibizira biruta iby’Abamori bamubanjirije bakoze byose.” Bitewe n’ubukozi bw’ibibi kwe, 
ubwami bwe bwari buri kwegeza kujya mu kaga; bidatinze abaturage b’igihugu bari bagiye 
kujyanwa ari imbohe, aho bagombaga guhinduka “umuhigo n’umunyago by’ababisha babo 
bose.” 2Abami 21:11,14. Nyamara Uwiteka ntiyajyaga gutererana burundu abajyaga 
kuzirikana ko ari we Muyobozi wabo bari mu gihugu cy’amahanga. Bagombaga guhura 
n’umubabaro ukomeye, nyama Uwiteka yari kuzabazanira gucungurwa igihe yagennye 

kigze ndetse no mu buryo bwe. Abari gushyira ibyiringiro byabo muri We rwose bari kubona 
ubuhungiro nyakuri. {AnA 347.2} 

Abahanuzi bakomeje gutanga imiburo no kwinginga kwabo bakiranutse; babwiye Manase 
n’abaturage be bashize ubwoba; nyamara ubutumwa bwabo babuhinduye urw’amenyo. 
Ubuyuda bwari bwarasubiye inyuma ntibwajyaga kumvira. Nk’ikintu gikomeye 
cyerekanaga ibyajyaga kuba kuri rubanda igihe rukomeje kwinangira ntirwihane, Uwiteka 
yemeye ko umwami wabo afatwa mpiri n’agatsiko k’abasirikare b’Abanyashuri. 
“Bamushyize mu mihama, bamujyana i Babuloni bamubohesheje iminyururu.” Ayo makuba 
yateye umwami Manase kugarura agatima, “maze yinginga Uwiteka Imana ye, yicishiriza 
bugufi cyane imbere y’Imana ya ba sekuruza, arayisaba; nuko Imana yemera kwinginga 
kwe, yumva ibyo asabye, imusubiza i Yerusalemu mu bwami bwe. Manase aherako amenya 
yuko Uwiteka ari we Mana.” 2Ngoma 33:11-13. Nyamara nubwo uko kwihana 
kwagaragaraga, kwabayeho gukerewe cyane kugira ngo kubwe kwakiza igihugu imbaraga 
yangiza y’imyaka myinshi yakozwemo imigenzo yo gusenga ibigirwamana. Abantu benshi 
bari barasitaye ndetse bagwa ubutazongera kubyuka. {AnA 348.1} 

Mu bantu imibereho yabo yari yaramaze guhindurwa ukundi bitavugwa n’ubuhakanyi 
bukomeye bwa Manase, harimo umuhungu we yibyariye waje kwima ingoma afite imyaka 
makumyabiri n’ibiri. Umwami Manase yanditsweho ibi ngo: “Yagendanaga ingeso zose se 
yagendanaga, akajya akorera ibidhudhanyo se yakoreraga, akabiramya. Yimura Uwiteka 
Imana yaba sekuruza, ntagendere mu nzira zayo.” (2Abami 21:21,22); “ntiyicishiriza bugufi 
imbere y’Uwiteka nk’uko se Manase yicishaga bugufi, ahubwo Amoni uwo yiyongeranya 
gucumura.” Uwo mwami w’inkozi y’ibibi ntiyemerewe gutegeka igihe kirekire. Hagati muri 
uko gukora ibibi kwe yihandagaje, hari nyuma y’imyaka ibiri gusa yimye ingoma, yaje 
kwicirwa ibwami n’abagaragu be bwite; maze “abantu bo mu gihugu . . . bimika umuhungu 
we Yosiya ingoma ye.” 2Ngoma 33:23, 25. {AnA 348.2} 

Igihe Yosiya yimaga ingoma, aho yagombaga gutegekwa imyaka igihe cy’imyaka mirongo 
itatu n’umwe, abari barashikamye ku butungane bwo kwizera kwabo batangiye kwiringira 
ko gusubira inyuma k’ubwami kuvuyeho; kuko nubwo umwami mushya yimye ingoa afite 
imyaka umunani gusa, yubahaga Uwiteka, kandi kuva mu itangira ry’ingoma ye “yakoze 
ibishimwa imber ey’Uwiteka, agendana ingezo nziza za sekuruza Dawidi zose, 
ntiyakebakeba.” 2Abami 22:2. Nubwo yavutse ku mwami w’inkozi y’ibibi, akaba yari 
yugarijwe n’ibigeragezo byamukururiraga kugera ikirenge mu cya se, ndetse akaba yari afite 
abajyanama bake cyane bo kumushishikariza kugendera mu nzira itunganye, Yosiya yari 
indahemuka ku Mana ya Isirayeli. Kubera ko yariyaraburiwe n’amakosa y’ab’ibihe 
byashize, yahisemo gukora ibitunganye aho kugira ngo ajye no ku rwego rwo hasi cyane 

rwo gukora ibyaha no gusigingira se na sekuru bari baragezeho. “Ntiyakebakeba ngo ace 
iburyo cyangwa ibumoso.” Nk’umuntu wagombaga kuba mu mwanya ukomeye, yiyemeje 
kumvira yari yaratanzwe ngo ayobore abami b’Abisirayeli, kandi kumvira kwe kwatumye 
Imana imugira igikoresho cy’icyubahiro. {AnA 349.1} 

Igihe Yosiya yatangiraga gutegeka ndetse no mu myaka myinshi mbere yaho, ab’imitima 
itunganye mu Buyuda bibazaga niba amasezerano Imana yasezeraniye Isirayeli ya kera 
azabasha gusohozwa. Mu mirebere ya kimuntu, umugambi Imana yari ifitiye ishyanga 
ryatoranyijwe wasaga rwose n’aho bidashoboka ko usohozwa. Ubuhakanyi bwo mu myaka 
amagana menshi yari ashize bwari bwaragize imbaraga; imiryango icumi mu miryango cumi 
n’ibiri yari yaratatanyirijwe mu bihugu by’abapagani; bityo hari hasigaye umuryango wa 
Yuda n’uwa Benyamini gusa, kandi ubu iyi nayo yasaga n’aho yari igeze ku musozo 
w’imico mbonera hagiye kubaho gusenyuka kw’ishyanga. Abahanuzi bari baratangiye 
guhanura ibyo kurimbuka gukomeye k’umurwa wabo ubereye ijisho, ahari hahagaze ingoro 
yubatswe na Salomo, ari naho hari hashingiye ibyiringiro byabo byose by’isi byerekey 
gukomera kw’ishyanga. Mbese byari gushoboka ko Imana yari igiye kureka umugambi 
wayo ukomeye wo gucungura abari kuyiringira? Mbese imbere y’itotezwa ry’abakiranutsi 
ryamaze igihe kirekire n’imbere y’icyasaga no kugubwa neza kw’inkozi z’ibibi, aho 
abakomeje kuba indahemuka ku Mana bari kugira ibyiringiro ko hari iminsi myiza izaza? 
{AnA 349.2} 

Ibyo bibazo byari bihangayikishije byavuzwe n’umuhanuzi Habakuki. Ubwo yitegerezaga 
uko abakiranutsi bamerewe mu gihe cye, yavuze ibimuremereye mu mutima abaza ati: 
“Uwiteka we, nzataka utanyumva ngeze ryari? Ngutakira iby’urugomo ruriho ntubikize. Ni 
iki gituma unyereka gukiranirwa, ukareba iby’ubugoryi? Kuko kurimbuka n’urugomo biri 
imbere yanjye. kandi hari n’intonganya, hadutse n’umuvurungano. Ni cyo gituma 
amategeko acogora kandi mu nkiko nta rubanza rutunganye rugihinguka, kuko inkozi z’ibibi 
zigose abakiranutsi, ni cyo gituma imanza zitabera zigoramye.” Habakuki 1:2-4. {AnA 
350.1} 

Imana yasubije gutaka kw’abana bayo b’indahemuka. Imana ibinyujije mu bavugizi bayo 
yihitiyemo, yahishuye umugambi wayo udakuka wo guhana ishyanga ryari ryarayiteye 
umugongo rigakorera imana z’abapagani. Mu gihe bamwe mu bibazaga iby’ahazaza bari 
kuba bakiriho, Imana yari gushyira mu gahunda muburyo bw’igitangaza iby’amahanga 
yategekaga isi maze igaha Abanyababuloni gukomera. Abo Bakaludaya bo “gutinywa kandi 
batera ubwoba,” bari kwisuka mu gihugu cy’Ubuyuda batunguranye baje ari igihano Imana 
itanze. (umurongo wa 7). Ibikomangoma byo mu Buyuda n’imfura zo muri rubanda 

zagombaga kujyanwa i Babuloni ari imbohe; imijyi y’Ubuyuda n’imidugudu yaho ndetse 
n’imirima ihinzwe yari kugirwa icyavu. Nta kintu na kimwe cyari kurokoka. {AnA 350.2} 

Anejejwe n’uko no muri ibyo bihano bikomeye umugambi Imana ifitiye ubwoko bwayo 
uzasohora mu buryo runaka, Habakuki yaciye bugufi kubwo kuyoboka ubushake 
bw’Uwiteka bwari bwahishuwe. Yaratatse ati: “Mbese nturi Uhoraho, Uwiteka Mana 
yanjye, Uwera wanjye?” Icyo gihe ukwizera kwe kwageze kure kurenga amakuba yabonaga 
yegereje mu gihe cya vuba cyane, kandi ashikamye ku masezerano y’agahozo agaragaza 
urukundo Imana ikunda abana bayo bayiringira, umuhanuzi Habakuki yongeyeho ati: 
“Ntabwo tuzapfa.” Habakuki 1:12. Kubw’uku kwatura ukwizera, ibye ndetse 
n’iby’Umwisirayeli wese wizera yabishyize mu biganza by’Imana y’inyambabazi. {AnA 
351.1} 

Ntabwo ibi ari byo byabaye kuri Habakuki byonyine mu kugaragaza ukwizera gukomeye. 
Igihe kimwe ubwo yatekerezaga cyane ibyerekeye ahazaza, yaravuze ati: “Nzahagarara 
hejuru y’umunara aho ndindira, kandi nzarangaguza ndeba aho ari numve icyo ambwira, 
n’uko nzasubiza ku bw’icyo namuganyiye.” Imana yamusubizanyije ineza iti: “Andika 
ibyerekanywe ubigaragaze ku mbaho kugira ngo ubisomye abyihutire. Kuko ibyerekanywe 
bifite igihe byategekewe, ntibizatinda kukigeraho kandi ntibizabeshya, naho byatinda 
ubitegereze, kuko kuza ko bizaza ntibizahera. Dore umutima we wishyize hejuru 
ntumutunganyemo, ariko umukimnutsi azabeshwaho no kwizera kwe .” Habakuki 2:1-4. 
{AnA 351.2} 

Ukwizera kwakomeje Habakuki n’abera n’intungane muri iyo minsi y’ikigeragezo 
gikomeye, ni nako kwizera gukomeza ubwoko bw’Imana muri iki gihe. Mu masaha 
y’umwijima w’icuraburindi, mu bihe by’akaga kaba kegereje, umwizera w’Umukristo 
akwiriye gushikamiza ubugingo bwe kuri Soko y’umucyo wose n’imbaraga zose. Kubwo 
kwizera Imana, ibyiringiro by’umwizeran’ubutwari bwe bishobora kugirwa bishya buri 
munsi. “Umukiranutsi azabeshwaho no kwizera kwe.” Mu murimo w’Imana ntihakwiriye 
kubamo gucika intege, nta gucogora, nta n’ubwoba. Uwiteka azasohoza ibirenze ibyo 
abamwiringira bakwitega byo ku rwego rwo hejuru cyane. {AnA 351.3} 

Intumwa Pawulo ihamya ishize amanga iby’ibyateganyirijwe umuntu wese ugeragezwa 
bitagira akagero. Pawuloyahawe ubwishingizi buvuye mu ijuru bugira buti: “Ubuntu 
bwanjye buraguhagije; kuko aho integer nke ziri, ari ho imbaraga zanjye zuzurira.” Afite 
umutima ushima ndetse n’ibyiringiro, umugaragu w’Imana wageragezwaga yarasubije ati: 
“Ni cyo gituma kubwa Kristo nzishimira integer nke zanjye, no guhemurwa, nzishimira 
n’imibabaro no kurenganywa n’ibyago. Kuko iyo mbaye umunyantege nke, ari ho ndushaho 
kugira imbaraga.” 2Abakorinto 12:9,10. {AnA 352.1} 

Tugomba gukunda kandi tugakuza ukwizera abahanuzi n’intumwa bahamije: ni ukwizera 
kugundira amasezerano y’Imana kandi kugategereza gucungurwa na Yo ku gihe cyayo 
yagennye nomu buryo bwayo. Ijambo nyakuri ry’ubuhanuzi rizasohorera ubuheruka mu 
kugaruka kuje ikuzo k’Umwami wacu n’Umukiza Yesu Kristo, aje ari Umwami w’abami 
n’Umutware utwara abatware. Igihe cyo gutegereza gishobora gusa n’aho ari kirekire, 
ubugingo bushobora kuremerezwa n’ibibuca intege, abantu benshi biringirwaga bashobora 
kugwa bagateshuka inzira; ariko nimutyo tuvugane ibyiringiro hamwe n’umuhanuzi 
washishikariye gukomeza Ubuyuda mu gihe cy’ubuhakanyi butagereranywa tuti: “Ariko 
Uwiteka ari mu rusengero rwe rwera: isi yose iturize imbere ye.” Habakuki 2:20. Nimutyo 
tujye duhora twibuka ubutumwa butera ubutwari bugira buti: “Kuko ibyerekanywe bifite 
igihe byategekewe, ntibizatinda kukigeraho kandi ntibizabeshya, naho byatinda ubitegereze, 
kuko kuza ko bizaza ntibizahera. . . . ariko umukiranutsi azabeshwaho no kwizera kwe.” 
Habakuki 2:3, 4. {AnA 352.2} 

“Uwiteka we, numvise inkuru zawe zintera ubwoba, 

Uwiteka we, hembura umurimo wawe hagati yo muri iyi myaka, 

Hagati yo muri iyi myaka ujye uwumenyesha, 

Mu burakari wibuke kubabarira. 

Imana yaje iturutse i Temani, 

N’Iyera iturutse ku musozi Parani. 

Sela. 

Ubwiza bwayo bwakwiriye ijuru, 

Kandi isi yuzuye gusingizwa kwayo. 

Kurabagirana kwayo kwari kumeze nk’umucyo, 

Imyambi y’umucyo yavaga mu kuboko kwayo, 

Ni ho ububasha bwayo bwari bubitswe. 

Icyorezo cyanyuraga imbere yayo, {AnA 353.1} 

N’amakara yaka akava ku birenge byayo. 

Irahagarara igera urugero rw’isi, 

Iritegereza itataniriza amahanga hirya no hino, 

Imisozi ihoraho irasandara, 

Udusozi tudashira turlka, 

Imigenzereze yayo ihoraho iteka ryose.” 

“Wazanywe no gukiza ubwoko bwawe, 

Kandi no gukiza uwawe wasize.” 


“Naho umutini utatoha n’inzabibu ntizere imbuto, 

Bagahingira ubusa imyelayo n’imirima ntiyere imyaka, 

N’intama zigashira mu rugo n’amashyo akabura mu biraro, 

Nta kabuza ko nishimana Uwiteka, 

Nkanezererwa mu Mana y’agakiza kanjye. 

Uwiteka, Yehova ni we mbaraga zanjye.” {AnA 353.2} 

Habakuki 3:2-6,13,17-19. 

Ntabwo Habakuki ari we wenyine wanyujijwemo ubutumwa bw’ibyiringiro bishyitse ndetse 
n’ubutumwa bwo kunesha kuzaza kimwe n’urubanza ruriho. Mu gihe cy’ingoma ya Yosiya, 
ijambo ry’Uwiteka ryaje kuri Zefaniya, avuga yeruye ingaruka z’ubuhakanyi bwakomeje 
kwimikwa, kandi akangurira itorero nyakuri kurangamira ibigiye kubaho bitegerejwe. 
Ubuhanuzi bwe bwerekeye igihano Ubuyuda bwari bugiye guhabwa bufite imbaraga zimwe 
n’iz’ubuvuga ibihano bigomba kugera ku isi yanze kwihana yo mu gihe cyo kugaruka kwa 
Kristo: {AnA 353.3} 

“Umunsi ukomeye w’Uwiteka uri bugufi, 

Ndetse umuhindo wawo ugeze hafi kandi urihuta, {AnA 353.4} 

Intwari irataka inyinyiriwe. 

Uwo munsi ni umunsi w’uburakari, 

Ni umunsi w’amakuba n’umubabaro, 

Ni umunsi wo kurimbura no kwangiza, 

Ni umunsi urimo umwijima n’ibihu, 

Ni umunsi w’ibicu n’umwijima w’icuraburindi. 

Ni umunsi wo kuvuza impanda n’induru, 

Bivugira imidugudu y’ibihome n’iminara miremire.” {AnA 354.1} 

Zefaniya 1:14-16. 

“Nzihebesha abantu bagende nk’impumyi kuko bacumuye ku Uwiteka, kandi amaraso yabo 
azaseswa nk’umukungugu, . . . Ifeza zabo n’izahabu zabo ntabwo bizabasha kubakiza ku 
munsi w’uburakari bw’Uwiteka, ahubwo igihugu cyose kizatsembwa n’umurimo utewe no 
gufuha kwe, kuko azatsembaho abatuye mu gihugu bose biteye ubwoba.” Zefaniya 1:17, 18. 
{AnA 354.2} 

“Nimuteranire hamwe, ni ukuri muterane 
Mwa bwoko butagira isoni mwe, 

Ibyategetswe bitarasohora, 

Umunsi utarahita nk’umurama utumurwa n’umuyaga, 

Kandi uburakari bukaze bw’Uwiteka butarabageraho, 

N’umunsi w’uburakari bw’Uwiteka utarabageraho. 

“Mushake Uwiteka mwa bagwaneza bo mu isi mwese mwe, 

Bakomeza amategeko ye. 

Mushake gukiranuka, 

Mushake no kugwa neza, 

Ahari muzahishwa ku munsi w’uburakari bw’Uwiteka.” {AnA 354.3} 

Zefaniya 2:1-3. 

“Dore icyo gihe nzagenza abakurenganya bose kandi nzakiza abacumbagira, kandi 
nzateranyiriza hamwe abari birukanywe. Abakozwaga isoni mu bihugu byose nzabatera 
icyubahiro, mbahe n’izina ryogeye. Icyo gihe ni bwo nzabacyura, kandi icyo gihe ni bwo 
nzabateraniriza hamwe, kuko nzabubahiriza nkabaha izina ryogeye mu moko yose yo mu 
isi, ubwo nzagarura abanyu bajyanywe ari imbohe mureba. Ni ko Uwiteka avuga.” Zefaniya 
3:19, 20. {AnA 354.4} 

“Iririmbire wa mukobwa w’i Siyoni we, 

Rangurura Isirayeli we. 

Nezerwa kandi wishimane n’umutima wawe wose, 

Wa mukobwa w’i Yerusalemu we. 

Uwiteka yagukuyeho imanza yari yaguciriye, 

Abanzi bawe yabajugunye hanze. 

Umwami wa Isirayeli, 

Ari we Uwiteka ari muri wowe imbere, 

Ntabwo uzongera gutinya ibibi ukundi. 

“Uwo munsi i Yerusalemu hazabwirwa ngo: ‘Witinya Siyoni we, 

Amaboko yawe ye gutentebuka. 

Uwiteka Imana yawe iri muri wowe imbere, 

Ni intwari kandi irakiza. 

Izakwishimana inezerewe. 

Izaruhukira mu rukundo rwayo, 
Izakunezererwa iririmba.” {AnA 355.1} 

Zefaniya 3:14-17. 

IGICE CYA 33 - IGITABO CY’AMATEGEKO 


Ugukangura gucecetse ariko gufite imbaraga kwatangijwe n’ubutumwa bw’abahanuzi 
bwerekeye uko Babuloni izigarurira Ubuyuda, kwakoze byinshi mu gutegurira inzira 
ivugurura ryabayeho mu mwaka wa cumi na karindwi w’ingoma ya Yosiya. Iri vugurura 
(ubugorozi) ryaje gutuma ibihano Ubuyuda bwari guhabwa biba biharitswe igihe runaka, 
ryakozwe mu mu buryo butari bwitezwe na mba binyuze mu kuvumbura no kwiga 
umugabane umwe w’Ibyanditswe Byera byari bimaze imyaka myinshi byarakuwe aho 
byabaga mu buryo butazwi kandi birazimira. {AnA 355.2} 

Hafi imyaka ijya kugera ku ijana mbere y’icyo gihe, mu gihe cyo kwizihiza Pasika bwa 
mbere kwakozwe na Hezekiya, hari harashyizweho uburyo bwo gusomera abantu igitabo 
cy’amategeko mu ruhame buri munsi bigakorwa n’abatambyi bari bashinzwe kwigisha. 
Kubahiriza amategeko yanditswe na Mose, ari by’umwihariko ayatanzwe mu gitabo 
cy’iisezerano ari cyo kigize umugabane w’igitabo cyo Guteka kwa kabiri, ni byo byari 
byaratumye ingoma ya Hezekiya igubwa neza. Nyamara Manase yari yarahangaye 
kwirengagiza ayo mategeko; kandi ku ngoma ye igitabo cy’amategeko cyabaga mu 
rusengero cyari cyaribagiranye bitewe no kutacyitaho. Uko ni ko mu myaka myinshi 
abaturage muri rusange batagejejweho amabwiriza yo muri icyo gitabo. {AnA 356.1} 

Icyo gitabo cyandikishijwe intoki cyari kimaze imyaka myinshi cyarabuze cyaje kubonwa 
mu rusengero na Hilukiya umutambyi mukuru igihe urusengero rwasanwaga hakurikijwe 
umugambi w’umwami Yosiya wo gusigasira iyo nyubako yera. Umutambyi mukuru yahaye 
uwo muzingo w’agaciro kenshi uwitwa Shafani wari umwanditsi w’umuhanga waje 
kugisoma maze yarangiza akagishyira umwami kandi akamubwira n’inkuru yo 
kuvumburwa kwacyo. {AnA 356.2} 

Yosiya yakozwe ku mutima cyane ubwo yumvaga ubwa mbere imiburo no kwinginga byari 
byanditswe muri icyo gitabo cya kera bisomwa. Mbere y’icyo gihe ntiyari yarigeze 
asobanukirwa mu buryo bwuzuye uko Imana yeruye igashyira “urupfu n’ubugingo, 
umugisha n’umuvumo” imbere y’Abairayeli. (Gutegekwa kwa kabiri 30:19); ndetse 
n’uburyo inshuro nyinshi bari baringingiwe guhitamo inzira y’ubugingo kugira ngo babe 
ibitangarirwa mu isi kandi babere n’amahanga yose umugisha. Binyujijwe muri Mose, 
Isirayeli yari yarabwiwe ngo: “Mukomere mushikame ntimubatinye, ntimubakukire imitima 
kuko Uwiteka Imana yawe ubwayo izakujya imbere, ntizagusiga ntizaguhana.” Gutegeka 
kwa kabiri 31:6. {AnA 356.3} 

Icyo gitabo cyari cyuzuye amasezerano yerekana ubushake bw’Imana bwo gukiza rwose 
abari gushyira ibyiringiro byabo muri yo. Nk’uko Imana yari yarakoze ubwo yabakuraga 

mu bubata bwo mu Egiputa, ni ko yajyaga gukora mu buryo bukomeye mu kubatuza mu 
Gihugu cy’Isezerano no mu kubarutisha amahanga yo ku isi. {AnA 357.1} 

Ugukomezwa kwatanzwe ari ingororano yo kumvira kwaherekejwe n’ubuhanuzi buvuga 
ibihano bizabaho kubwo kutumvira; kandi ubwo umwami yumvaga ayo magambo 
yahumetswe n’Imana, ishusho yari imushyizwe imbere yabibonyemo ibisa n’ibyariho icyo 
gihe mu bwami bwe. Ku byerekeyee ibyo ubuhanuzi bwagaragaje byo kuva ku Mana, 
Yosiya yatewe ubwoba no kubona amagambo yumvikana yavugaga ko umunsi w’amakuba 
uzakurikiaho mu buryo bwihuse ndetse ko nta ntsinzi yawo yajyaga kubaho. Imvugo 
yakoreshejwe yarumvikanaga neza; nta kwibeshya ku busobanuro bw’ayo magambo 
kwajyaga kubaho. Ku iherezo ry’uwo muzingo w’igitabo, mu nshamake yavugaga uko 
Imana yagiriye Abisirayeli kandi hagasubirwamo ibizaba mu gihe kiri imbere, izo ngingo 
zagaragajwe neza incuro ebyiri. Mose yari yaravuze Abisirayeli bose bumva agira ati: {AnA 
357.2} 

“Tega ugutwi wa juru we, nanjye ndavuga, 

Isi na yo yumve amagambo amva mu kanwa. 

Kwigisha kwanjye kuragwa nk’imvura, 

Amagambo yanjye aratonda nk’ikime. 

Nk’uko imvura y’urujojo rugwa ku byatsi bitoto, 

Nk’uko ibitonyanga bigwa ku byatsi. 

Kuko ngiye kogeza izina ry’Uwiteka, 

Mwaturire Imana yacu ko ifite icyubahiro gikomeye. 

Icyo Gitare umurimo wacyo uratunganye rwose, 

Ingeso zacyo zose ni izo gukiranuka. 

Ni Imana y’inyamurava itarimo gukiranirwa, 

Ica imanza zitabera, iratunganye.” {AnA 357.3} 

Gutegeka kwa kabiri 32:1-4. 

“Ibuka ibihe bya kera, 

Tekereza imyaka y’ibihe byinshi byaba sekuruza banyu. 

Baza so arabikumenyesha, 

Baza abakuru bo muri mwe barabikubwira. 

Ubwo Isumbabyose yahaga amahanga gakondo zayo, 

Igatandukanya amoko y’abantu, 

Yashyizeho ingabano z’amahanga, 

Nk’uko umubare w’Abisirayeli uri. 

Kuko ubwoko bw’Uwiteka ari bwo gakondo ye, 

Aba Yakobo ari bo mugabane w’umwandu we. 

Ubwo bwoko yabubonye mu gihugu kidaturwamo, 

Mu butayu butarimo abantu iwabo w’inyamaswa zihuma, 

Arabugota arabukuyakuya, 

Aburinda nk’imboni y’ijisho rye.” {AnA 358.1} 

Umurongo 7-10. 

“Maze Yeshuruni arabyibuha atera umugeri 
Urabyibushye, urahonjotse,urarembekereye. 

Maze areka Imana yamuremye, 

Asuzugura igitare cy’agakiza ke. 

Bamuteye gufuhira imana z’inyamahanga, 

Bamurakarishije ibizira. 

Batambiye abadayimoni batari Imana nyakuri, 

Batambiye imana batigeze kumenya, 

Imana nshya z’inzaduka, 

Izo ba sekuruza banyu batatinyaga. 

Igitare wavutseho ntukicyibuka, 

Wibagiwe Imana yakubyaye. 

Uwiteka yarabibonye bimwangisha urunuka, 

Abahungu be n’abakobwa be bamurakaje. 

Aravuga ati: “Nzabima amaso, 

Nzareba iherezo ryabo uko rizamera, 

Kuko ari ab’igihe kigoramye cyane, 

Ari abana batarimo umurava. 

Bo banteje gufuhira ikitari Imana nyakuri, 

Bandakarishije ibigirwamana byabo by’ubusa, 

Nanjye nzabateza ishyari ku batari ishyanga ry’ukuri, 

Nzabarakarisha gukunda ishyanga ritagira ubwenge.” 

“Nzabarundaho ibyago, 

Nzabamariraho imyambi yanjye. 

Bazananurwa n’inzara, 

Bazamarwa no kugurumana umuriro na mugiga ikaze. 

Nzabagabiza amenyo y’inyamaswa, N’ubusagwe bw’ibikururuka mu mukungugu.” 

“Ubwo ni ubwoko butabasha kwiglra inama, 

Butarimo ubwenge na buke. 

Iyo baba abanyabwenge baba bamenye ibi, 

Baba bitaye ku iherezo ryabo. 

Umwe yabashije ate kwirukana igihumbi cyabo, 

Babiri babashije bate kunesha abantu babo inzovu, 

Iyo Igitare cyabo kitabagura, 

Iyo Uwiteka atabagabiza? 

Kuko igitare cya ba bandi kidahwanye n’Icyacu, 

Nubwo ababisha bacu ubwabo ari bo baca urubanza rw’ibyo.” 

“Ibyo ntibibitswe aho ndi? 

Ntibishyizwe mu bubiko bw’ubutunzi bwanjye, 

Bukingishijwe igishyizweho ikimenyetso? 

Guhora no kwitura ni ibyanjye, 

Ubwo ibirenge byabo bizadandabirana. 

Kuko umunsi w’ibyago byabo uri bugufi, 

Kandi ibigiye kubazaho bizatebuka.” {AnA 358.2} 

Gutegeka kwa kabiri 32:15-21, 23, 24, 28-31, 34, 35. 

Aya magambo kimwe n’andi nka yo yahishuriye Yosiya urukundo Imana ikunda ubwoko 
bwayo ndetse n’uko yanga icyaha urunuka. Ubwo umwami yasomaga ubuhanuzi bwerekeye 
igihano cyihuse kizagera ku bari kwinangira mu bwigomeke, yahindishijwe umushyitsi 
n’ahazaza. Ubugome bw’Ubuyuda bwari bwarakomeye; none se ni iki cyajyaga kuba 
ingaruka yo gukomeza ubuhakanyi? {AnA 359.1} 

Mu myaka ibanza umwami Yosiya ntiyari yarirengagije gusenga ibigirwamana kwari 
kwaraganje. “Mu mwaka wa munani w’ingoma ye, akiri muto,” yari yarirunduriye rwose 
gukorera Imana. Hashize imyaka ine, ubwo yari afite imyaka makumyabiri, yari 
yarakoresheje umuhati wose kugira ngo akure ibishuko imbere y’abo yayoboraga akoresheje 
“gutunganya i Buyuda n’i Yerusalemu, amaramo ingoro na Ashera n’ibishushanyo bibajwe 
n’ibiyagijwe.” “Basenya ibicaniro bya Bali abyirebera, kandi atema ibishushanyo by’izuba 
byari hejuru yabyo arabigusha, Ashera n’ibishushanyo bibajwe n’ibiyagijwe arabimenagura 
abigira ishingwe, abinyanyagiza ku bituro by’ababitambiraga. Kandi atwikira amagufwa 
y’abatambyi ku bicaniro byabo, nuko atunganya i Buyuda n’i Yerusalemu.” 2Ngoma 34:3- 
5. {AnA 359.2} 

Uwo mwami wari ikiri muto ntiyanejejwe no gukora umurimo utunganye mu gihugu cye 
gusa, ahubwo yaguye ibikorwa bye ageza ku migabane imwe ya Palesitina yari yarigeze 
guturwa n’imiryango icumi ya Isirayeli. Icyo gihe kandi muri utwo duce hari hasigaye 
abasigaye bafite intege nke. Ibyanditswe biravuga biti: “Kanid ni ko yagenje no mu 
midugudu ya Manase n’iya Efurayimu, n’iya Simeyoni, ageza no ku ya Nafutali yabaye 
amatongo impande zose.” Atarangiza kwambukiranya ak karere kose kari karabaye 
amatongo, yasenye “ibicaniro, asekura Ashera n’ibishushanyo biyagijwe, abigira ishingwe, 
atema ibishushanyo by’izuba byose byari mu gihugu cya Isirayeli cyose, arabigusha; maze 
asubira i Yerusalemu.” Umurongo wa 6, 7. {AnA 360.1} 

Uko ni ko Yosiya kuva mu busore bwe yari yarashishikariye gukoresha umwanya yari afite 
nk’umwami akerereza amahame y’amategeko yera y’Imana. Noneho igihe Shafani 
umwanditsi yamusomeraga igitabo cy’amategeko, umwami yabonye ubutunzi bw’ubwenge 
muri cyo, abona ubwunganizi bukomeye mu murimo w’ubugorozi yifuzaga cyane kubona 
ukorwa mu gihugu. Yiyemeje kugendera mu mucyo w’inama z’icyo gitabo no gukora ibyo 
ashobye byose kugira ngo amenyeshe abaturage ayobora inyigisho zacyo, kandi byashoboka 
akabayobora ku gukuza imico yo kubaha no gukunda amategeko y’ijuru. {AnA 360.2} 

Ariko se gukora ivugurura ryari rikenewe byarashobokaga? Isirayeli yari yarageze hafi 
y’urugero rw’aho kwihangana kw’Imana kugarukira; ndetse bidatinze Imana yari igiye 
guhaguruka igahana abari barasuzuguje izina ryayo. Uburakari bw’Uwiteka bwari 
bwarakongerejwe abantu. Umwami Yosiya aremerewe n’umubabaro no gucika intege, 
yashishimuye imyambaro ye maze yunama imbere y’Uwiteka ababaye mu mutima we, 
asaba imbabazi z’ibyaha ry’ishyanga ryanze kwihana. {AnA 360.3} 

Muri icyo gihe umuhanuzikaziHulida yabaga muri Yerusalemu, hafi y’urusengero. Ubwo 
intekerezo z’umwami zari zuzuye guhagarika umutima kubw’akaga kari kegereje, yasanze 
Hulida maze yiyemeza kubaza Uwiteka abinyujije kuri iyi ntumwa yatoranyijwe kugira ngo 
niba nishoboka amenye niba mu bushobozi bwe hari icyo yakora ngo akize Ubuyuda bwari 
bwarayobye ariko noneho bukaba bwari bugiye kurimbuka. {AnA 361.1} 

Ugukomera kw’ikibazo ndetse n’uko yubahaga umuhanuzikazi byamuteye kumutumaho 
ibyegera byo mu bwami bwe. Yarababwiye ati: “Nimugende mumbarize Uwiteka, jye n’aba 
bantu n’Abayuda bose, iby’amagambo yo muri iki gitabo cyabonetse mu nzu y’Uwiteka, 
kuko uburakari bw’Uwiteka budukongerejwe ari bwinshi, ku bwa ba sogokuruza batumviye 
amagambo yo muri iki gitabo, ntibakore ibyo twandikiwe byose.” 2Abami 22:13. {AnA 
361.2} 

Uwiteka abinyujije mu muhanukazi Hulida yatumye kuri Yosiya ko gusenywa kwa 
Yesrusalemu kutabura kubaho. Ndetse nubwo icyo gihe abantu bari kwicisha bugufi imbere 
y’Imana, ntibari gukira igihano cyabo. Bari baramaze imyaka myinshi intekerezo zabo 
zaragizwe ibihuri no gukora ibibi ku buryo, iyo igihano kitabageraho icyo gihe, bidatinze 
bari gusubira mu gukora ibyaha. Umuhanuzikazi yaravuze ati: “Uwiteka Imana ya Isirayeli 
iravuze ngo nimubwire uwo mugabo wabantumyeho muti: ‘Uwiteka aravuze ngo dore 
nzateza ibyago aha hantu n’abahatuye, nk’uko byanditswe mu magambo yo muri cya gitabo 
yose umwami w’Abayuda yasomye, kuko banyimuye bakosereza izindi mana imibavu, 
bakandakarisha ibyo bakoresha amaboko yabo byose. Ni cyo gitumye uburakari bwanjye 
bukongerezwa aha hantu, ntibuzimywe.” 2Abami 22:15-17. {AnA 361.3} 

Ariko bitewe n’uko umwami yari yaracishije bugufi umutima we imbere y’Imana, Uwiteka 
yari kuzirikana uko yashishikariye ushaka imbabazi no kugirirwa ubuntu. Yosiya 
yohererejwe ubutumwa bugira buti: “Kuko umutima wawe wari woroheje ubwo wumvaga 
ibyo navuze kuri aha hantu n’abaturage baho, ko hazahinduka umusaka n’ikivume ukicisha 
bugufi imbere y’Uwiteka, ugashishimura imyambaro yawe ukandirira imbere, nanjye 
ndakumvise, ni ko Uwiteka avuze. Nuko nzagusangisha ba sogokuruza ushyirwe mu mva 
yawe amahoro, kandi amaso yawe ntazareba ibyago nzateza aha hantu.” 2Ngoma 22:19,20. 
{AnA 362.1} 

Iby’ahazaza umwami yagombaga kubiharira Imana; ntabwo yashoboraga guhindura 
amateka ahoraho y’Uwiteka. Ariko mu gutangaza ibihano Ijuru ryari ryagennye, ntabwo 
Uwiteka yakuyeho amahirwe yo kwihana no kwivugurura; kandi ibyo Yosuwa abibonyemo 
ko ku ruhande rw’Imana hari ubushake bwo koroshya ibihano byayo kubw’ubuntu bwayo, 
yiyemeje gukora ibyo ashoboye byosekugira ngo atume habaho amavugurura ahamye. 
Yahise ategura gutumira iteraniro rinini yari yatumiyemo abakuru n’abacamanza muri 
Isirayeli no mu Buyuda ndetse na rubanda rwose. Abo bose hamwe n’abatambyi n’Abalewi 
basanze umwami mu rugo rw’urusengero. {AnA 362.2} 

Muri iyo nteko nini, umwami ubwe ni we wasomye “amagambo yose yo muri icyo gitabo 
cy’isezerano, cyabonetse mu nzu y’Uwiteka.” 2Abami 23:2. Uyu mwami wasomaga 
yakozwe ku mutima cyane, kandi yatanze ubutumwa bwe afite umutima umenetse. Abari 
bamuteze amatwi bakozwe ku mutima cyane. Uburemere bw’amarangamutima 
bwagaragaraga mu maso h’umwami, ugukomera k’ubutumwa ubwabwo n’umuburo 
werekeye ibihano byari byegereje, ibyo byose byagize ingaruka zabyo maze abantu benshi 
biyemeza gufatanya n’umwami gusaba imbabazi. {AnA 362.3} 

Noneho Yosiya asaba ko abantu bari mu myanya yo hejuru mu buyobozi bafatanya na 
rubanda mu gusezeranira bikomeye imbere y’Imana gukorana hagati yabo ubwabomu 

muhati wo gushyiraho impinduka zikomeye. “Maze umwami ahagarara iruhande 
rw’inkingi, asezeranira imbere y’Uwiteka ko azakurikira Uwiteka, akitondera amategeko ye 
n’ibyo yahamije, n’amateka ye abishyizeho umutima we wose n’ubugingo bwe bwose, 
kugira ngo asohoze amagambo y’iryo sezerano ryanditswe muri icyo gitabo.” Inyifato 
y’abantu yakurikiyeho yari ivuye ku mutima kandi inejeje birenze uko umwami yari 
abyiteze. “Maze abantu bose barahagarara bihamiriza iryo sezerano.”2Abami 23:3.Mu 
ivugurura (ubugorozi) ryakurikiyeho, umwami yerekeje ibitekerezo bye ku gusenya 
agasigisigi kose ko gusenga ibigirwamana kari kakiriho. Hari hashize igihe kirekire 
abaturage bo mu gihugu barayobotse imigenzo y’amahanga abakikije bapfukamira 
ibishushanyo by’ibiti n’iby’amabuye, ku buryo byasaga n’aho birenze rwose ubushobozi 
bw’umuntu kugira ngo abe yakuraho agasigisigi kose k’ibyo bibi. Nyamara Yosiya 
yarihanganye muri uwo muhati we wo guhumanura igihugu. Yarwanyije gusenga 
ibigirwamana akomeje “Yicira abatambyi bose bo mu ngoro zari zihari ku bicaniro byazo 
abitwikiraho amagufwa y’abantu, birangiye asubira i Yerusalemu;”“Kandi abashitsi 
n’abapfumu na terafimu n’ibishushanyo bisengwa, n’ibizira byose byabonetse mu Buyuda 
n’i Yerusalemu, na byo Yosiya abikuraho, kugira ngo asohoze amagambo y’amategeko 
yanditswe mu gitabo Hilukiya umutambyi yabonye mu nzu y’Uwiteka.”2Abami 23:20, 24. 
{AnA 363.1} 

Mu gihe cyo kwigabanya k’ubwami mu myaka amagana menshi mbere yaho, ubwo 
Yerobowamu mwene Nebati yihandagazaga agasuzugura Imana Isirayeli yakoreraga maze 
agateshura imitima y’abantu ku mihango yakorerwaga mu rusengero i Yerusalemu 
akayerekeza ku buryo bushya bwo kuramya, kandi yari yarubatse igicaniro kitejejwe i 
Beteli. Igihe cyo gutaha iki gicaniro, ari naho mu myaka yajyaga gukurikiraho abantu benshi 
bajyaga kuyoberezwa bagashorwa mu migenzo yo gusenga ibigirwamana, hari haraje 
umuntu w’Imana atunguranye avuye i Yudeya, aza avuga amagambo yo guciraho iteka ibyo 
bikorwa bibi bikabije. Umuntu w’Imana yateye hejuru “avugira kuri icyo gicaniro ijambo 
ry’Imana ati: “Wa gicaniro we, wa gicaniro we, Uwiteka avuze atya ngo ‘Mu nzu ya Dawidi 
hazavuka umwana witwa Yosiya, nuko kuri wowe ni ho azatambira abatambyi bo mu ngoro 
bajya bakoserezaho imibavu, kandi kuri wowe ni ho bazatwikira amagufwa y’abantu.” 
lAbami 13:12. Iri tangazo ryari ryarakurikiwe n’ikimenyetso cyerekana ko ijambo rivuzwe 
rivuye ku Uwiteka. {AnA 364.1} 

Hari hashize imyaka magana atatu.Mu ivugurura ryakozwe na Yosiya, umwami bwe yageze 
I Beteli ahari cya gicaniro cya kera. Noneho ubuhanuzi bwari bwaravugiwe imbere ya 
Yerobowamu mu myaka myinshi mbere y’iyo gihe, bwagombaga gusohora nk’uko 
bwahanuwe. {AnA 364.2} 

“Kandi igicaniro cy’i Beteli n’ingoro Yerobowamu mwene Nebati yubatse, ari we woheje 
Abisirayeli ngo bacumure, icyo gicaniro n’iyo ngoro arabisenya atwika iyo ngoro, 
arabisiribanga biba umuyonga, atwika n’igishushanyo cya Ashera. {AnA 364.3} 

“Yosiya agikora ibyo, arakebuka abona ibituro byari ku musozi. Yohereza abantu 
bataburura amagufwa muri ibyo bituro, ayatwikira kuri icyo gicaniro aracyangiza, nk’uko 
ijambo ry’Uwiteka ryari riri wa muntu w’Imana yari yaravuze. {AnA 364.4} 

“Yosiya aravuga ati “Kiriya gishushanyo ndeba ni rwibutso ki?” Abanyarurembo 
baramusubiza bati: “Ni igituro cy’umuntu w’Imana waturutse i Buyuda, ahanurira ku 
gicaniro cy’i Beteli ibyo ukoze ibyo.” Umwami aravuga ati: “We nimumureke, ntihagire 
umuntu utaburura amagufwa ye. Nuko amagufwa ye barayareka bareka n’ay’umuhanuzi 
wavuye i Samariya.” 2Abami 23:15-18. {AnA 365.1} 

Ku ducuri tw’ahagana mu majyepfo y’umusozi wa Elayono, ahateganye n’urusengero rwiza 
cyane rw’Uwiteka rwari ku Musozi Moriya, hari ingoro n’ibishushanyo umwami Salomo 
yari yarahashyize kugira ngo anezeze abagore be basengaga ibigirwamana. (Soma lAbami 
11:6-8). Mu gihe cy’imyaka magana atatu yose, ibyo bishushanyo byari byaragumye ku 
Musozi, ari ibihamya bicecetse byerekana ubuhakanyi bw’umwami w’Abisirayeli 
warushaga bose ubwenge. Ibyo bishushanyo nabyo umwami Yosiya yabikuyeho kandi 
arabisenya. {AnA 365.2} 

Umwami yashatse ko ukwizera kw’abaurage b’Ubuyuda gushikama ku Mana ya ba se 
abinyujije mu kuremesha umunsi mukuru ukomeye wa Pasika akurikije ibyavuzwe mu 
gitabo cy’amategeko. Abari bashinzwe iby’inshingano zera bakoze imyiteguro, maze ku 
munsi ukomeye w’ibirori, hatangwa amaturo atanganwe ubushake. “Ntabwo baherukaga 
kuziririza Pasika bihwanye n’ubwo, uhereye igihe abacamanza baciraga Abisirayeli imanza, 
kugeza ubwo haba no ku ngoma zose z’abami b’Abisirayeli n’iz’ab’Abayuda.”2Abami 
23:22. Nyamara nubwo umuhati wa Yosiya wari wemewe n’Imana, ntiwashoboraga 
guhonegerera ibyaha ibyaha by’ab’ibisekuru byamubanjirije; kandi ubutungane 
bwagaragajwe n’abakurikije umwami ntibwajyaga kugira impinduka butera ku mitima 
y’abantu benshi binangiye bakanga kureka gusenga ibigirwamana ngo basenge Imana 
nyakuri. {AnA 365.3} 

Nyuma yo kwizihiza iyo Pasika, Yosiya yagumye ku ngoma imyaka isaga icumi. Ubwo yari 
afite imyaka mirongo itatu n’icyenda yaguye mu ntambara yarwanaga n’ingabo za Egiputa, 
“ahambwa mu bituro bya ba sekuruza.” “Abayuda bose b’ab’i Yerusalemu baramuririra. Na 
Yeremiya aborogera Yosiya, n’abaririmbyi bose b’abagabo n’ab’abagore basingiza Yosiya 
mu miborogo yabo kugeza ubu. Babihindura itegeko mu Bisirayeli, kandi byanditswe mu 

miborogo.” 2Ngoma 35:24, 25. “Kandi nta mwami mu bamubanjirije wari uhwanye na we, 
wahindukiriye Uwiteka n’umutima we wose n’ubugingo bwe bwose n’imbaraga ze zose, 
akurikije amategeko ya Mose yose, ndetse no mu bamuherutse nta wahwanye na we. Ariko 
rero Uwiteka ntiyahindukiye ngo areke uburakari bwe bugurumana yarakariye Abayuda, 
abahoye ibyo Manase yakoreye kumurakaza byose.” 2Abami 23:25-26.Igihe cyegerezaga 
byihuse ubwo Yerusalemu yajyaga gusenywa bikomeye kandi abatuye igihugu bakajyanwa 
i Babuloni ari imbohe. I Babuloni bagombaga kuhigira ibyigisho bari baranze kwiga mu 
bihe byiza kurutaho. {AnA 366.1} 


252 



IGICE CYA 34 - YEREMIYA 


Mu bantu bari bariringiye ko ivugurura ryakozwe na Yosiya rizatuma habaho ububyutse 
buhoraho mu by’umwuka, harimo na Yeremiya. Yeremiya uyu yahamagawe n’Imana ngo 
akore umurimo wa gihanuzi igihe yari akiri muto. Hari mu mwaka wa 13 w’ingoma ya 
Yosiya. Kubera yari uwo mu muryango w’Abalewi b’abatambyi, Yeremiya yari yaratorejwe 
gukora umurimo wera guhera akiri umwana. Muri iyo myaka inejeje yo kwitegura, ntabwo 
Yeremiya yasobanukiwe neza ko kuva akivuka yerejwe kuba “umuhanuzi uhanurira 
amahanga;” kandi igihe Imana yamuhamagaraga, yaguye mu kantu kubwo kwibwira ko 
adakwiriye. Yateye hejuru ati: “Nyamuneka Nyagasani Yehova! Dore si nzi kuvuga, ndi 
umwana.” Yeremiya 1:5,6. {AnA 367.1} 

Yeremiya wari ukiri muto, Imana yamubonyemo umuntu wajyaga kuba indahemuka ku 
cyizere yari agiriwe kandi wajyaga guhagararira ukuri ahanganye no kurwanywa bikomeye. 
Mu bwana bwe yari yaragaragaje ko ari indahemuka; kandi ubu bwo yagombaga 
kwihanganira umuruho nk’umusirikare mwiza w’umusaraba. Uwiteka yabwiye intumwa ye 
yari yitoranyirije ati: “Wivuga uti ‘Ndi umwana’, kuko abo nzagutumaho bose uzabasanga 
kandi icyo nzagutegeka cyose ni cyo uzavuga. Ntukabatinye kuko ndi kumwe nawe kugira 
ngo nkurokore.” “Nuko weho kenyera uhaguruke ubabwire ibyo ngutegeka byose, 
ntibagukure umutima ntazagutera gukukira umutima imbere yabo, kuko uyu munsi nakugize 
umudugudu w’igihome, n’inkingi y’icyuma n’inkike z’imiringa. Igihugu cyose n’abami b’u 
Buyuda n’ibikomangoma byaho, n’abatambyi baho n’abaturage baho bazakurwanya, ariko 
ntibazakubasha kuko ndi kumwe nawe kugira ngo nkurokore.” Ni ko Uwiteka avuga.” 
Yeremiya 1:7,8,17-19. Yeremiya yagombaga kumara imyaka mirongo ine ahagaze imbere 
y’ishyanga nk’umuhamya w’ukuri n’ubutungane. Mu bihe by’ubuhakanyi butagereranywa, 
yagombaga gutangira icyitegererezo cyo kuramya Imana nyakuri yonyine mu mibereho ye 
n’imico ye. Mu bihe bikomeye byo kugotwa kwa Yerusalemu, yagombaga kuvugira 
Uwiteka. Yagombaga guhanura ibyo kugwa kw’inzu ya Dawidi ndetse no gusenyuka 
k’urusengero rwiza cyane rwubatswe na Salomo. Kandi igihe yari afunzwe bitewe 
n’amagambo yari yavuze ashize amanga, yagombaga gukomeza kuvuga akomeye yamagana 
icyaha aharengeye. Kubera gusuzugurwa, kwangwa, no kwamaganwa n’abantu, amaherezo 
yagombaga kwibonera ubwe ugusohora k’ubuhanuzi ubwe yahanuye avuga iby’akaga kari 
kegereje, ndetse yagombaga no kubabarana n’abandi kandi kandi akagerwaho n’amakuba 
yari gukurikira isenywa ry’uwo murwa wari wugarijwe. {AnA 367.2} 

Nyamara mu kurimbuka rusange ishyanga ryanyuragamo mu buryo bwihuse, akenshi 
Yeremiya yabashishwaga kureba hirya y’ibintu bibabaje babaga barimo maze akabona 
ibyiza bihebuje byabaga byitezwe mu gihe kizaza, igihe ubwoko bw’Imana bwari 

kuzacungurwa bugakurwa mu gihugu cy’abanzi maze bukongera gutuzwa muri Siyoni. 
Yabonye igihe Uwiteka yari kuzavugurura isezerano rishingiye ku isano yagiranye na bo. 
“Ubugingo bwabo buzamera nk’umurima wavomerewe, kandi ntabwo bazasubira kugira 
umubabaro.” Yeremiya 31:12. {AnA 368.1} 

Yeremiya ubwe yanditse avuga kubyo guhamagarirwa umurimo w’ubuhanuzi agira ati: 
“Uwiteka aherako arambura ukuboko kwe ankora ku munwa, maze Uwiteka arambwira ati 
“Nshyize amagambo yanjye mu kanwa kawe. Dore ngushyiriye hejuru y’amahanga 
n’ibihugu by’abami, kurandura no gusenya, kurimbura no kubika, kubaka no gutera 
imbuto.” Yeremiya 1:9,10. {AnA 369.1} 

Imana ishimirwe aya magambo yombi: “Kubaka no gutera imbuto.” Kubw’aya magambo, 
Yeremiya yahawe ibyiringiro ku mugambi w’Uwiteka wo kuzahura no gukiza. Ubutumwa 
bwagombaga gutangwa mu myaka yagombaga gukurikiaho bwari bukarishye. Ubuhanuzi 
buvuga iby’ibihano byari bigiye kuza byihuta bwagombaga kuvugwa nta bwoba. “Ibyago 
byari gutera abaturage bo mu gihugu bose” biturutse mu bibaya by’I Shinari. Uwiteka 
yaravuze ati: “Kandi nzabagaragariza imanza nabaciriye mbahoye ibyaha byabo byose, 
kuko banyimuye bakosereza izindi mana imibavu, kandi bagasenga imirimo y’amaboko 
yabo.” Yeremiya 1:14,16. Nyamara kandi ubwo butumwa umuhanuzi yagombaga 
kubukurikizaho ibyiringiro by’imbabazi ku bantu bose bajyaga guhindukira bakareka 
gukora ibibi. {AnA 369.2} 

Nk’umwubatsi mukuru w’umunyabwenge, ku ntangiriro y’umurimo we, Yeremiya yashinze 
imfatiro zagutse kandi zimbitse z’imibereho yabo mu by’umwuka. Ibyo yabinyujije mu 
gukora umurimo utunganye wo [kurarikira abantu] kwihana. Bari bamaze igihe kirekire 
bubakisha ibikoresho intumwa Pawulo yagereranyije n’ibyatsi n’ibikenyeri, kandi 
Yeremiya ubwe abigereranya n’inkamba. Yeremiya yavuze iby’ishyanga ryanze kwihana 
ati: “Abantu bazabita ifeza yabaye inkamba, kuko Uwiteka yabanze.” Yeremiya 6:30. 
Noneho basabwe gutangira kubakana ubwenge no kubaka by’iteka ryose, bakazibukira 
kutizera no gusenga ibigirwamana, kandi mu kubaka imfatiro zabo bagakoresha izahabu 
nziza n’ifeza itunganye n’amabuye y’agaciro ari yo: ukwizera no kumvira n’imirimo myiza. 
Ibyo bikoresho byonyine ni byo byemewe mu maso y’Imana yera. {AnA 369.3} 

Ijambo Uwiteka yatumye ku bantu be arinyujije muri Yeremiya ryari iri ngo: “Garuka wa 
musubiranyuma we, Isirayeli.’ Ni ko Uwiteka avuga. Sinzakurebana igitsure kuko ndi 
umunyambabazi. Ni ko Uwiteka avuga. Sinzakomeza kurakara iteka. Icyo nshaka kimwe ni 
uko wemera ibyaha byawe, ibyo wacumuye ku Uwiteka Imana yawe, wayobereje inzira 
zawe ku mana z’abanyamahanga ..., kandi ntiwumviye ijwi ryanjye. Ni ko Uwiteka avuga. 
“Nimugaruke bana basubiye inyuma mwe. Ni ko Uwiteka avuga. Kuko mbabereye umugabo 

kandi nzabakuramo umwe mu mudugudu, na babiri mu muryango mbajyane i Siyoni.” 
“Muzanyita Data kandi ntimuzongera kunyimura.” “Nimugaruke mwa bana basubiye 
inyuma mwe, nzabakiza gusubira inyuma kwanyu.” Yeremiya 3:12-14, 19,22. {AnA 370.1} 

Kuri uko kwinginga gutangaje, Uwiteka yongeye kubwira abantu be bayobye amagambo 
bagombaga kumugarukira bavuga. Bagombaga kuvuga bati: “Dore turakwitabye kuko uri 
Uwiteka Imana yacu. Ni ukuri ni ubusa kwiringira gutabarwa n’ibigirwamana,.. . . Ni ukuri 
ku Uwiteka Imana ni ho hava agakiza ka Isirayeli. Ariko ibiteye isoni byariye imirimo ya 
ba data uhereye mu buto bwacu, imikumbi yabo n’amashyo yabo, abahungu babo 
n’abakobwa babo. Twiryamire dufite isoni kandi ikimwaro cyacu kibe ari cyo twiyorosa, 
kuko twacumuye ku Uwiteka Imana yacu, twe na ba data uhereye mu buto bwacu ukageza 
none, kandi ntiturakumvira ijwi ry’Uwiteka Imana yacu.” Yeremiya 3:22-25. {AnA 370.2} 

Ivugurura ryo ku ngoma ya Yosiya ryari ryarejeje igihugu rikimaramo ingoro 
zasengerwagamo ibigirwamana, nyamara imitima y’abantu benshi yari itarahindurwa. 
Imbuto z’ukuri zari zarameze kandi zigatanga icyizere cy’uko hazaboneka umusaruro 
mwinshi zari zaramizwe n’amahwa. Ukundi gusubira inyuma nk’uko kwajyaga kuganisha 
ku rupfu; kandi Uwiteka yashakaga gukangura ishyanga kugira ngo ribone neza akaga 
ririmo. Bajyaga kwiringira ko bazagirirwa ubuntu n’Imana kandi bakagubwa neza ari uko 
gusa babaye indahemuka ku Uwiteka. {AnA 371.1} 

Yeremiya yabakanguriye kenshi kwerekeza intekerezo zabo ku nama zatanzwe mu gitabo 
cyo Gutegeka kwa kabiri. Hari icyo Yeremiya yarushije abandi bahanuzi. Yashimangiye 
inyigisho zo mu mategeko ya Mose kandi yerekana uburyo izo nyigisho zikwiriye kuzanira 
igihugu ndetse n’umutima w’umuntu wese imigisha ikomeye mu by’umwuka. Yarabinginze 
ati: “Nimuhagarare mu nzira murebe kandi mubaririze inzira za kera, aho inzira nziza iri abe 
ari yo munyuramo, ni ho muzabona uburuhukiro mu mitima yanyu.” Yeremiya 6:16. {AnA 
371.2} 

Abitegetswe n’Uwiteka, igihe kimwe umuhanuzi Yeremiya yahagaze kuri rimwe mu 
marembo makuru y’umurwa maze ahavugira akamaro ko kweza umunsi w’Isabato. 
Abaturage b’i Yerusalemu bari bari mu kaga ko kwirengagiza ukwera kw’Isabato bityo 
baburirwa bikomeye kwirinda gukurrikira indamu zabo z’iby’isi kuri uwo munsi w’Isabato. 
Basezeraniwe umugisha ariko ari uko bumviye. Uwiteka yaravuze ati: “Nuko 
nimunyumvana umwete, ntimugire umutwaro mucisha mu marembo y’uyu murwa ku munsi 
w’isabato, ahubwo mukaweza ntimugire umurimo muwukoraho, ni bwo abami 
n’ibikomangoma bari ku ngoma ya Dawidi bazinjira muri uyu murwa, bari ku magare 
y’intambara no ku mafarashi bo n’ibikomangoma byabo, n’abantu b’u Buyuda n’abatuye i 
Yerusalemu, kandi uyu murwa uzahoraho iteka.” Yeremiya 17:24,25. {AnA 371.3} 


255 




Iri sezerano ryo kugubwa neza kuzabaho ari nk’ingororano y’uko bumviye ryaherekejwe 
n’ubuhanuzi buvuga iby’ibihano bikomeye byajyaga kugera ku murwa igihe abawutuye 
bagaragaje kutaba indahemuka ku Mana n’amategeko yayo. Igihe batari kumvira imiburo 
yabasabaga kumvira Uwiteka Imana ya ba sekuruza no kubaha umunsi wayo w’Isabato, 
umurwa wabo n’ingoro zo muri wo byari gukongorwa n’umuriro bikomeye. (AnA 372.1} 

Uko ni ko umuhanuzi yahagaze ashikamye ku mahame mazima yo kubaho mu butungane 
agaragazwa neza mu gitabo cy’amategeko. Nyamara uko ibintu byari bimeze mu gihugu 
cy’Ubuyuda byari bimeze ku buryo impinduka iganisha ku cyiza yabaho gusa ari uko 
hafashwe ingamba zikomeye. Ibyo byatumye Yeremiya akora ahishikaye cyane 
kubw’abantu banze kwihana. Yarabinginze ati: “Nimurime imishike yanyu, kandi 
ntimukabibe mu mahwa.” “Yewe Yerusalemu we, uhagira umutima wawe ho ibyaha kugira 
ngo urokoke.” Yeremiya 4:3,14. (AnA 372.2} 

Nyamara guhamagarirwa kwihana n’ivugurura ntibyumviwe n’imbaga y’abantu benshi. 
Uhereye igihe umwami mwiza Yosiya yatangiye, abategekaga igihugu ntibagiye baba 
indahemuka ku nshingano yabo kandi bagiye bayobya benshi. Yehowahazi wakuwe ku 
ngoma n’umwami wa Egiputa, yari yarakurikiwe na Yehoyakimu wari mukuru wa Yosiya. 
Uhereye mu ntangiriro y’ingoma ya Yehoyakimu, Yeremiya yari afite ibyiringiro bike byo 
gukiza igihugu cye yakundaga kurimbuka ndetse no gukiza abantu kujyanwa ari imbohe 
[mu mahanga]. Nyamara, ntabwo Yeremiya yemerewe gukomeza guceceka mu gihe 
kurimbuka gukomeye kwari kwibasiye ubwami. Abakomeje kuba indahemuka ku Mana 
bagombaga gushishikarizwa kwihangana bagakomeza gukora ibitunganye, kandi niba 
bishoboka abanyabyaha bagombaga gushishikarizwa guhindukira bakava mu bibi byabo. 
{AnA 372.3} 

Ako kaga kasabaga ko abantu muri rusange bakoresha umuhati ndetse mwinshi. Yeremiya 
yategetswe n’Uwiteka guhagarara mu mbuga y’urusengero maze akajya abwira abantu bose 
bo mu Buyuda bagombaga kujya binjira mu rusengero n’abasohokaga. Ubutumwa yabaga 
yahawe ntiyagombaga kugabanyaho n’ijambo na rimwe kugira ngo abanyabayaha bo muri 
Siyoni babashe kugira amahirwe yuzuye ashoboka yo kumvira no guhindukira bakava mu 
nzira zabo mbi. {AnA 373.1} 

Umuhanuzi Yeremiya yarumviye; yahagaze mu marembo y’inzu y’Uwiteka maze 
aharangururira ijwi ry’imbuzi no kwinginga. Ashorewe n’umwuka w’Ishoborabyose 
yaravuze ati: {AnA 373.2} 

“Nimwumve ijambo ry’Uwiteka ab’i Buyuda mwese, abanyura muri iri rembo bajya 
gusenga Uwiteka.’ Uwiteka Nyiringabo Imana ya Isirayeli ivuga itya iti ‘Nimugorore inzira 

zanyu n’ingeso zanyu, nanjye nzabaha gutura aha hantu.’ Ntimukiringire amagambo 
y’ibinyoma ngo muvuge muti ‘Urusengero rw’Uwiteka, urusengero rw’Uwiteka, 
urusengero rw’Uwiteka nguru.’ “Kuko nimugorora rwose inzira zanyu n’ingeso zanyu, 
mugasohoza imanza zitabera z’umuntu n’umuturanyi we, ntimubonerane umushyitsi 
n’impfubyi n’umupfakazi, ntimuvushirize amaraso atariho urubanza hano, ntimukurikire 
izindi mana zitabateza amakuba, ni bwo nzabaha gutura aha hantu, igihugu nahaye ba 
sogokuruza uhereye kera ukageza iteka ryose.” Yeremiya 7:2-7. {AnA 373.3} 

Kuba Uwiteka atarashakaga kubahana bigaragarizwa cyane muri aya magambo. Uwiteka 
ahagarika ibihano atanga kugira ngo yinginge abanga kwihana. “Uwiteka ugirira imbabazi 
no kutabera no gukiranuka mu isi” akunda cyane abana be bararagira; ashaka kubigisha 
inzira y’ubugingo buhoraho abinyujije mu nzira zishoboka zose. Yeremiya 9:24. Yakuye 
Abisirayeli mu buretwa kugira ngo bamukorere, We Mana y’ukuri kandi ihoraho yonyine. 
Nubwo bari barararagiye igihe kirekire mu mu gusenga ibigirwamana kandi bakaba bari 
barasuzuguye imiburo yabatumyeho, noneho yababwiye iby’ubushake ifite bwo kwigizayo 
igihano [yari yabageneye] nyamara ikabaha andi mahirwe yo kwihana. Yabagaragarije neza 
ko akaga kari kegereje gashobora kwigizwayo binyuze gusa mu kuvugururwa guhebuje 
k’umutima. Ibyimigro bari barashyize ku rusengero no ku mihango yarukorerwagamo byari 
kuba iby’ubusa. Imigenzo n’imihango ntibyashoboraga guhongerera icyaha. Nubwo 
bavugaga ko ari ubwoko bw’Imana bwatoranyijwe, kuvugimrwa k’umutima n’ibyo umuntu 
akora mu mibereho ye byonyine ni byo byari kubakiza ingaruka zitajyaga kubura zo 
gukomeza kugoma. {AnA 374.1} 

Uko ni ko “mu midugudu y’u Buyuda no mu nzira z’i Yemsalemu” ubutumwa Yeremiya 
yatumwaga ku Buyuda bwari ubu ngo: “Nimwumve amagambo y’iri sezerano 
muyasohoze.” (ari yo mategeko yumvikana y’Uwiteka nk’uko yanditswe mu Byanditswe 
Byera.) Yeremiya 11:6. Ubu ni bwo butumwa Yeremiya yamamaje ubwo yari ahagaze mu 
mbuga y’umsengero mu ntangiriro z’ingoma ya Yehoyakimu. {AnA 374.2} 

Ibyabaye ku Bisirayeli uhereye mu minsi yo Kuvanwa mu Egiputa byongeye gusubirwamo 
mu ncamake. Isezerano Imana yari yaragiranye na bo ryari iri ngo: “Nimwumvira ijwi 
ryanjye nzaba Imana yanyu, namwe muzaba abantu banjye kandi mugendere mu nzira 
nabategetse zose, kugira ngo mubone ihirwe.” Iri sezerano ryari ryaragiye ryicwa incuro 
nyinshi kandi mu buryo bukojeje isoni. Abari ishyanga ryatoranyijwe “ntibarakumva haba 
no gutega amatwi, ahubwo bayobejwe n’imigambi yabo n’imitima yabo mibi inangiye, 
maze aho kujya imbere basubira inyuma.” Yeremiya 7:23,24. {AnA 375.1} 

Uwiteka yarabajije ati: “None se ubu bwoko bw’i Yerusalemu kuki bwasubiye inyuma 
bukagenderanirako, bagundira uburiganya bakanga kugaruka?” Yeremiya 8:5. Mu mvugo 

y’umuhanuzi, byatewe n’uko batari barumviye ijwi ry’Uwiteka Imana yabo kandi bakaba 
bari baranze gukosorwa. Soma Yeremiya 5:3. Yeremiya yararize ati: “Ukuri kuraheze kandi 
gushize mu kanwa kabo.” “Ni ukuri igishondabagabo kigurukira mu kirere kimenya ibihe 
byacyo, n’intungura n’intashya n’umusambi byitondera ibihe byabo byo kwimuka, ariko 
abantu banjye bo ntibazi amategeko y’Uwiteka.” “Mbese ibyo sinzabibahanira? Ni ko 
Uwiteka abaza. Mbese ubwoko nk’ubwo umutima wanjye ntiwabuhora ibyo?” Yeremiya 
7:28; 8:7; 9:8. Igihe cyari kigeze ngo habeho kwinira mu mutima gukomeye. Igihe Yosiya 
yari akiri umwami wabo, abantu bari bafite ibyiringiro. Nyamara ntiyari akiriho ngo abashe 
kubingingira kuko yari yaraguye ku rugamba. Ibyaha by’ishyanga byari bigeze aho igihe 
cyo gusabirwa cyari cyararangiye. Uwiteka yaravuze ati: “Nubwo Mose na Samweli 
bampagarara imbere, umutima wanjye ntabwo nawerekeza kuri aba bantu. Ubankure mu 
maso bagende. Nibakubaza bati ‘Tujye he?’ Nawe uzababwire uti: ‘Uku ni ko Uwiteka 
avuze ngo: Abakwiriye gupfa bapfe, n’abakwiriye inkota barimbuzwe inkota, kandi 
abakwiriye inzara bicwe n’inzara, n’abakwiriye kujyanwa ari imbohe bagendeho imbohe.” 
Yeremiya 15:1,2. {AnA 375.2} 

Kwanga kumvira irarika ry’imbabazi Imana yabohererezaga byari kuzanira ishyanga ryanze 
kwihana ibihano byari byarageze ku bwami bw’amajyaruguru ya Isirayeli mu myaka ijana 
yari ishize. Noneho ubutumwa bari bohererejwe bwari ubu ngo: “Nimwanga kunyumvira 
ngo mugendere mu mategeko yanjye nabashyize imbere, kandi ngo mwumvire amagambo 
y’abagaragu banjye b’abahanuzi nabatumyeho, ndetse nazindukaga kare nkabatuma ariko 
mukanga kunyumvira, iyi nzu nzayihindura nk’i Shilo, uyu murwa nzawugira ikivume mu 
mahanga yose yo mu isi.” Yeremiya 26:4-6. {AnA 376.1} 

Abantu bari bahagaze mu mbuga y’urusengero bateze amatwi amagambo ya Yeremiya 
basobanukiwe neza iby’uko kuvuga kuri Shilo, ndetse no ku gihe mu minsi ya Eli ubwo 
Abafilisitiya bari baratsinze Isirayeli bagatwara isanduku y’isezerano ry’Imana. {AnA 
376.2} 

Icyaha cya Eli cyari cyarashingiye ku kwirengagiza ibyaha abahungu be bakoreraga mu 
nshingano zera bari barahawe ndetse no kwirengagiza ibibi byari biganje mu gihugu cyose. 
Uko yirengagije gukosora ibyo bibi byari byarazaniye Isirayeli akaga gakomeye. Abahungu 
be bari baraguye ku rugamba, Eli ubwe yari yarapfuye, isanduku y’Imana yariyarakuwe 
muri Isirayeli, abantu ibihumbi mirongo itatu bari barishwe kandi ibyo byose bitewe n’uko 
icyaha cyari cyararetswe kigasagamba ntawe ugicyashye cyangwa ngo acyamagane. 
Isirayeli yari yaribwiriye ubusa ko nubwo bakora ibyaha, kuba isanduku y’Uwiteka iri muri 
bo bizababashisha gutsinda Abafilisitiya. Mu buryo nk’ubwo, mu gihe cya Yeremiya, 

abaturage b’Ubuyuda bizeraga ko kubahiriza imihango yo mu rusengero yashyizweho 
n’Imana badakebakeba byabarinda guhanirwa imigirire yabo mibi. {AnA 377.1} 

Mbega icyigisho ku bantu bafite imyanya y’ubuyobozimu itorero ry’Imana muri iki gihe! 
Mbega umuburo ukomeye ubararikira kugenza uko bikwiriye ibibi bisuzuguza uruhande 
rw’ukuri! Ni mutyo he kugira umuntu n’umwe uvuga ko yabikijwe amategeko y’Imana 
wishimagiza avuga ko imyitwarire igaragara inyuma agira ku mategeko y’Imana imukingira 
gushyira mu bikorwa ubutabera bw’Imana. Nimutyo he kugira n’umwe wanga gucyahirwa 
ikibi yakoze, cyangwa ngo ashinje abagaragu b’Imana kuba abanyamwete cyane mu 
gushishikarira kweza [itorero] mo imigirire mibi. Imana yanga icyaha irahamagarira 
abavuga ko bakurikiza amategeko yayo kwitandukanya n’icyaha cyose. Muri iki gihe 
kwirengagiza kwihana no kumvira bivuye ku mutima bizazanira abagabo n’abagore 
ingaruka zikomeye nk’izageze kuri Isirayeli ya kera. Hari urugero ntarengwa rugerwaho aho 
ibihano by’Uwiteka bidashobora guhagarikwa na mba. Guhinduka umusaka kwa 
Yelusalemu mu gihe cya Yeremiya ni umuburo ukomeye kuri Isirayeli yo muri iki gihe ko 
inama n’imiburo bahawe binyujijwe mu bikoresho byayo yitoranyirije bidashobora 
kwirengagizwa nta gihano gitanzwe. {AnA 377.2} 

Ubutumwa Yeremiya yagejeje ku batambyi na rubanda bwamukuririye kwangwa no 
kurwanywa na n’abantu benshi. Batey hejuru bamwagana baira bati: “Kuki wahanuye mu 
izina ry’Uwiteka uti ‘Iyi nzu izahinduka nk’i Shilo, n’uyu murwa uzaba umusaka 
udatuwemo?’ ” Abantu bose bakoranira kuri Yeremiya mu nzu y’Uwiteka.” Yeremiya 26:9. 
Abatambyi, abahanuzi b’ibinyoma ndetse na rubanda bamuhindukirirra bamurakariye we 
utarabashaga kubabwira ibintu ibintu byiza cyangwa ngo ahanure ibinyoma. Uko ni ko 
ubutumwa bw’Imana bwasuzuguwe n’umugaragu wayo agakangishwa urupfu. {AnA 
378.1} 

Inkuru yerekeye amagambo ya Yeremiya yagejejwe ku bikomangoma byo mu Buyuda, 
maze bihuta biva mu ngoro y’umwami bijya ku rusengero kugira ngo biyumvire ukuri 
kw’ayo magambo. “Maze abatambyi n’abahanuzi babwira ibikomangoma na rubanda rwose 
bati “Uyu muntu akwiriye gupfa, kuko yahanuriye uyu murwa ibibi nk’uko mwabyiyumviye 
n’amatwi yanyu.” Yeremiya 26:11. Ariko Yeremiya ahagarara imbere y’ibikomangoma na 
rubanda rwose ashize amanga aravuga ati: “Uwiteka yantumye guhanurira iyi nzu n’uyu 
murwa amagambo yose mwumvise. Noneho nimutunganye inzira zanyu n’imirimo yanyu, 
kandi mwumvire ijwi ry’Uwiteka Imana yanyu, na we Uwiteka azareka ikibi yabavuzeho. 
Naho jye ngaho ndi mu maboko yanyu, mungirire uko mwibwira ko ari byiza kandi 
itunganye. Icyakora mumenye yuko nimunyica muzaba mwisize amaraso atariho urubanza, 

no kuri uyu murwa no ku baturage baho bose, kuko Uwiteka yabantumyeho koko kubabwira 
ayo magambo yose ngo munyumve.” Yeremiya 26:12-15. {AnA 378.2} 

Iyo umuhanuzi Yemiya aterwa ubwoba n’ibikangisho by’abantu bari mu myanya 
y’ubuyobozi, ubutumwa bwe ntibuba bwaragize umusaruro butanga, kandi aba yaratakaje 
ubuzima bwe. Nyamara ubutwari yatanganye uwo muburo ukomeye bwatumye abantu 
bamwubaha kandi butera ibikomangomba byo muri Isirayeli kumugirira impuhwe. 
Ibikomangoma byaganiriye n’abatambyi n’abahanuzi b’ibinyoma, bibereka uburyo 
ingamba zikomeye bafashe ari ubupfapfa, kandi amagambo y’ibikomangoma agira n’icyo 
ahindura mu ntekerezo za rubanda rwose. Uko ni ko Uwiteka yahagurukije abarengera 
umugaragu wayo. {AnA 379.1} 

Abakuru nabo bashyize hamwe bamagana icyemezo abatambyi bafashe cyerekeye urwo 
bakaniye Yeremiya. Bibukije ibya Mika wari warahanuye iby’ibihano bizagera kuri 
Yerusalemu avuga ati: “I Siyoni hazahingwa nk’umurima naho i Yerusalemu hazaba 
ibirundo by’imisaka, n’umusozi wubatsweho inzu y’Uwiteka uzaba nk’aharengeye hose ho 
mu ishyamba.” Kandi barabaza bati: “Hezekiya umwami w’u Buyuda n’ab’i Buyuda bose, 
mbese aho baramwishe? Ntimuzi ko Hezekiya yubashye Uwiteka, agasaba Uwiteka 
imbabazi maze Uwiteka akareka ikibi yabavuzeho? Twakwica uyu twaba twikoreye ishyano 
rikomeye, ryatugera ku bugingo.” Yeremiya 26:18,19. {AnA 379.2} 

Bitewe no kwinginga kw’abo bantu bakomeye, ubuzima bw’umuhanuzi Yeremiya 
bwararokowe nubwo benshi mu batambyi n’abahanuzi b’ibinyoma batashoboye 
kwihanganira ukuri kwabaciragaho iteka yari yavuze. Byari kubashimisha iyo babona 
yishwe azira {icyo bitaga] kwigomeka ku buyobozi. {AnA 379.3} 

Uhereye umunsi yahamagariwe ukageza ku iherezo ry’umurimo we, Yeremiya yahagaze 
imbere y’Ubuyuda ari nk’umunara n’igihome bitatsindwa n’umujinya w’umuntu. Uwiteka 
yari yaraburiye umugaragu we agira ati: “Kandi nzakugira inkike yubakishijwe imiringa ibe 
igihome gikingiye abo bantu, na bo bazakurwanya ariko ntibazakunesha, kuko ndi kumwe 
nawe ngo ngukize kandi nkurokore. Ni ko Uwiteka avuga. Nzakurokora nkuvane mu 
maboko y’abanyabyaha, kandi nzagukiza amaboko y’abateye ubwoba.” Y eremiya 15:20,21. 
{AnA 380.1} 

Muri kamere ye, Yeremiya yarangwagagucisha make no gutinya. Yifuzaga amahoro 
n’umutuzo mu buzima bw’ahanti hitaruye kandi hatuje aho atabaga akeneye kubona 
gukomeza kwinangira kw’ishyanga rye yakundaga. Umutima we wari wuzuye intimba 
kubwo kurimbuka kuzanwa n’icyaha. Yarize agira ati: “Ye baba we, icyampa umutwe 

wanjye ukabamo iriba ry’amazi, n’amaso yanjye akaba isoko y’amarira kugira ngo ndire ku 
manywa na nijoro, ndirire abantu banjye bishwe!” Yeremiya 9:1,2. {AnA 380.2} 

Yahamagariwe kwihanganira gukwenwa kuzuyemo ubugome. Umutima we wari woroshye 
wagiye wahuranywa n’imyambi yo kugirwa urw’amenyo yagirirwaga n’abasuzuraga 
ubutumwa bwe kandi bagahindura ubusa umutwaro wari umuremereye w’uko bahinduka. 
Yaravuze ati: “Nahindutse urw’amenyo mu bwoko bwanjye bwose, bangize indirimbo 
umunsi wose.” “Ayii Uwiteka, waranshutse nemera gushukwa! Undusha amaboko ni cyo 
gituma untsinda, mpindutse urw’amenyo umunsi wose, umuntu wese aranseka.” “Incuti 
zanjye zose ziranyubikiye zireba icyo nsitaraho ngo zindege ziti: “Nimumurege natwe 
tuzamurega.” Baravuga bati: “Ahari azemera gushukwa tubone uburyo bwo kumutsinda, 
maze tubimuhore.” Amaganya 3:14; Yeremiya 20:7, 10. {AnA 380.3} 

Ariko umuhanuzi udahemuka yakomezwaga buri munsi kugira ngo yihangane. Yaravuze 
ati: “Ariko Uwiteka ari kumwe nanjye, ameze nk’intwari iteye ubwoba. Ni cyo gituma 
abandenganya bazasitara kandi ntibazatsinda, bazamwara cyane kuko batagenje nk’abafite 
ubwenge, kandi bazakorwa n’isoni zitazibagirana iteka ryose.” “Nimuririmbire Uwiteka, 
mumuhimbarize kuko yarokoye ubugingo bw’umwinazi mu maboko y’inkozi z’ibibi.” 
Yeremiya 20:11,13. {AnA 381.1} 

Ibyo Yeremiya yanyuzemo mu minsi y’ubuto bwe ndetse no mu myaka yakurikiyeho 
y’umurimo we, byamwigishije icyigisho ko “inzira y’umuntu itaba muri we, ntibiri mu 
muntu ugenda kwitunganiriza intambwe ze.” Yize gusenga ati: “Uwiteka, umpane ariko 
bitarenze urugero, ntumpanishe umujinya kugira ngo utantsemba.” Yeremiya 10:23, 24. 
{AnA 381.2} 

Igihe yahamagarirwaga kunywa ku gikombe cyo kurenganywa n’umubabaro, ndetse n’igihe 
yageragezwaga mu murimo we yaravugaga ati: “Imbaraga zanjye no kwiringira kwanjye 
nari mfite ku Uwiteka, birashize.” Yibutse ineza Imana yamugiriye maze avugana intsinzi 
ati: “Imbabazi z’Uwiteka ni zo zituma tudashiraho, Kuko ibambe rye ritabura. Zihora 
zunguka uko bukeye, umurava wawe ni munini. Umutima wanjye uravuga uti: “Uwiteka ni 
we mugabane wanjye, ni cyo gituma nzajya mwiringira.” Uwiteka abereye mwiza 
abamutegereje, n’ubugingo bw’umushaka. Ni byiza ko umuntu yiringira, ategereje agakiza 
k’Uwiteka atuje.” Amaganya 3:18, 22-26. {AnA 381.3} 

IGICE CYA 35 - AMAKUBA YEGEREJE 


Imyaka ibanza y’ingoma ya Yehoyakimu yari yuzuye imiburo yavugaga iby’amakuba yari 
yegereje. Ijambo ry’Uwiteka ryari ryaravuzwe n’abahanuzi ryendaga gusohora. Ubwami 
bwa Ashuri mu majyaruguru bwari bumaze igihe kirekire bukomeye cyane ntibwari 
bucyongeye gutegeka amahanga. Mu majyepfo, Egiputa umwami w’Ubuyuda yiringira 
imbaraga zayo nyamara ari iby’ubusa, bidatinze yari igiye gushegeshwa bikomeye. Mu 
buryo butunguye bose, ubutegetsi bushya bukomeye cyane ku isi ari bwo bwami bwa 
Babuloni bwakuraga mu gice cy’uburasirazuba kandi bukagenda bubundikira andi mahanga 
yose. {AnA 383.1} 

Mu gihe cy’imyaka mike gusa, umwami wa Babuloni yari agiye kuba igikoresho 
cy’uburakari bw’Imana ku Buyuda bwanze kwihana. Incuro nyinshi Yerusalemu yari igiye 
kujya igotwa kandi ikinjirwa n’ingabo za Nebukadinezari. Amatsinda y’abantu akurikiranye 
(hagombaga kubanza abantu bake gusa, ariko nyuma yaho hagatwarwa ibihumbi byinshi) 
yagombaga kujyanwa ari imbohe mu gihugu cy’i Shinari, bakajya kuhaba ari 
inkoreragahato. Yehoyakimu, Yehoyakini 12 na Zedekiya; abo bami bose b’Abayuda 
bagombaga gutegekera munsi y’ububasha bw’umwami wa Babuloni, kandi bose bari 
kuzigomeka. Ibihano bikomeye ndetse birushijeho gukomera byagombaga guhabwa 
ishyanga ryigometse kugiza ubwo nibura igihugu cyose cyari guhinduka umwirare, 
Yerusalemu igahinduka umusaka kandi igatwikwa, urusengero Salomo yari yarubatse 
rugasenywa, ndetse ubwami bw’Ubuyuda bugahanguka ubutazongera gusubira ku ntebe 
bwahozeho mu mahanga yo ku isi. {AnA 383.2} 

Ibyo bihe by’impinduka, byari byuzuye amakuba ku ishyanga rya Isirayeli, byaranzwe 
n’ubutumwa bwinshi buturutse ku Mana bunyujijwe mu muhanuzi Yeremiya. Uko ni ko 
Uwiteka yahaye abaturage b’Ubuyuda amahirwe afatika yo kwitandukanya no kunga 
ubumwe na Egiputa, ndetse n’ayo kwirinda kurwanya abami b’i Babuloni. Igihe amakuba 
yari yaravuzwe yegerezaga, Yeremiya yigishaga abantu akoresheje urwunge rw’imigani. 
Yakoraga atyo yiringiye gukangurira abantu kuzirikana inshingano bafite ku Mana, ndetse 
no kubashishikariza gukomeza kugirana umubano mwiza n’ubutegetsi bwa Babuloni. {AnA 
384.1} 

Kugira ngo agaragaze akamaro ko kumvira ibyo Imana ibasaba badakebakeba, Yeremiya 
yahamagaye bamwe bo mu muryango wa Rekabu abateranyiriza muri kimwe mu byumba 
by’urusengero maze abatereka vino imbere abararikira kunywa. Nk’uko byari byitezwe, 
baramwamaganye kandi baramuhakanira baramutsembera. Bene Rekabu bavuze bakomeje 

bati: “Ntituyinywa kuko Yonadabu mwene Rekabu sogokuruza wacu yadutegetse ati 
‘Ntimuzanywe vino, ari mwe cyangwa abana banyu iteka ryose.” {AnA 384.2} 

“Maze ijambo ry’Uwiteka riza kuri Yeremiya riti: “Uku ni ko Uwiteka Nyiringabo Imana 
ya Isirayeli ivuga ngo genda ubwire abantu b’i Buyuda n’abatuye i Yerusalemu uti ‘Mbese 
ntimuzemera kwigishwa ngo mwumvire amagambo yanjye? Ni ko Uwiteka abaza. 
Amagambo ya Yonadabu mwene Rekabu, ayo yategetse abahungu be ngo be kunywa vino 
yarasohojwe, kugeza na bugingo n’ubu ntibayinywa kuko bumviye itegeko rya sekuruza.” 
Yeremiya 35:6,12-14. {AnA 384.3} 

Uko ni ko Uwiteka yashatse kugaragaza itandukaniro rikomeye cyane riri hagati yo kumvira 
kwa bene Rekabu no kutumvira no kwigomeka k’ubwoko bwe. Bene Rekabu bari 
barumviye itegeko rya sekuru bityo igihe Yeremiya yabashyiraga vino imbere banga 
gushorwa mu gicumuro. Ariko Abayuda ntibari barumviye amagambo y’Uwiteka, kandi 
ingaruka zabyo bari bagiye kugerwaho n’ibihano by’Imana bikomeye cyane. {AnA 385.1} 

Uwiteka yaravuze ati: “Ariko jye navuganye namwe nkazinduka kare nkababwira, 
ntimurakanyumvira. Kandi nabatumyeho n’abagaragu banjye b’abahanuzi, nkazinduka kare 
nkabatuma nti: Nimugaruke umuntu wese areke inzira ye mbi, mwihane imirimo yanyu 
kandi mwe gukurikira izindi mana ngo muzikorere, ni ho muzaba mu gihugu nabahaye mwe 
na ba sogokuruza, ariko ntimwanteze amatwi, habe no kunyumvira. Mubonye bene 
Yonadabu mwene Rekabu basohoje itegeko sekuruza yabategetse, ariko ubu bwoko bwo 
ntibunyumvira. ’ Ni cyo gituma Uwiteka Imana Nyiringabo Imana ya Isirayeli ivuga ngo 
‘Dore ngiye guteza u Buyuda n’abatuye i Yerusalemu bose ibyago byose nabavuzeho, kuko 
navuganaga na bo ntibanyumvire, kandi nabahamagara ntibitabe.” Yeremiya 35:14-17. 
{AnA 385.2} 

Iyo imitima y’abantu yorohejwe kandi ikigarurirwa n’imbaraga ya Mwuka Muziranenge, 
bumvira inama. Ariko iyo bateye umugongo umuburo kugeza ubwo imitima yabo yinangiye, 
Uwiteka yemera ko bayoborwa n’zindi mbaraga. Kubera kwanga ukuri, bemera ibinyoma, 
bityo bikabahindukira umutego ubageza ku kurimbuka kwabo. {AnA 385.3} 

Imana yinginze Ubuyuda ibasaba kutayirakaza, nyamara banze kumva. Amaherezo 
bagombaga gucirwa urubanza. Bagombaga kujyanwa i Babuloni ari imbohe. Abakaludaya 
bagombaga kuba ibikoresho Imana ihanisha ubwoko bwayo butumvira. Imibabaro 
y’abaturage b’Ubuyuda yagombaga kungana n’umucyo bari barabonye ndetse n’imiburo 
bari barasuzuguye bakayanga. Imana yari yaratindije ibihano byayo igihe kirekire, ariko 
noneho yari igiye kubasukaho uburakari bwayo nk’umuhati uheruka wo kubahagarika mu 
migirire yabo mibi. {AnA 385.4} 


263 



Inzu ya bene Rekabu yahawe umugisha uhoraho. Umuhanuzi Yeremiya yaravuze ati: “Uku 
ni ko Uwiteka Nyiringabo Imana ya Isirayeli ivuga, ngo kuko mwumviye itegeko rya 
sogokuruza wanyu Yonadabu, mugakomeza amategeko ye yose kandi mugakora ibyo 
yabategetse byose, ni cyo gituma Uwiteka Nyiringabo Imana ya Isirayeli ivuga ngo ‘Ntabwo 
Yonadabu mwene Rekabu azabura umwana wo kunkorera iteka ryose.” Yeremiya 35:18,19. 
Uko ni ko Imana yigishje ubwoko bwayo ko ubudahemuka no kumvira byagombye 
kugarukira Ubuyuda mu migisha, kimwe n’uko bene Rekabu bahawe umugisha kubwo 
kumvira itegeko rya sekuru. {AnA 386.1} 

Ibi natwe biduha icyigisho. Niba ibyo umubyeyi mwiza kandi w’umunyabwenge yasabye, 
(umubyeyi wafashe ingamba nziza cyane kandi z’ingirakamaro zo kurinda 
abazamukomokaho ibibi biva ku kutirinda) byarumviwe nta gukebakeba, nta gushidikanya 
ubutware bw’Imana bukwiriye kubahwa ku rwego rukomeye cyane kuko yera kurusha 
umuntu. Umuremyi wacu akaba n’Umugenga wacu, ufite ububasha butagira iherezo kandi 
ica imanza ziteye ubwoba, akoresha inzira zose kugira ngo atere abantu kubona no kwihana 
ibyaha byabo. Ivugira mu kanwa k’abagaragu bayo maze igahanura akaga kazatezwa no 
kutumvira. Ivuga ijwi ry’imbuzi kandi igacyaha icyaha idakebakeba. Ubwoko bwayo 
bugubwa neza kubw’ubuntu bwayo gusa binyuze mu kwitabwaho n’ibikoresho yitoranyirije 
bidahuga. Ntabwo Imana ishobora gukomeza no kurinda abantu banga inama ibaha kandi 
basuzugura gucyaha kwayo. Ishobora kuba ihagaritse gutanga ibihano byayo mu gihe gito; 
nyamara igihe cyose ntishobora kubuza ukuboko kwayo guhana. {AnA 386.2} 

Abaturage b’Ubuyuda babarirwaga mu bo Uwiteka yari yaravuzeho agira ati: “Muzambera 
ubwami bw’abatambyi n’ubwoko bwera.” Kuva 19:6. Ntabwo mu murimo we Yeremiya 
yigeze yirengagiza akamaro gakomeye k’ubutungane bwo mu mutima mu masano atari 
amwe yo mu mibereho y’umuntu, ariko by’umwihariko mu murimo w’Imana isumbabyose. 
Yeremiya yaboneye kure uguhanguka k’ubwami bw’Ubuyuda ndetse no gutatanyirizwa mu 
mahanga kw’abaturage b’Ubuyuda; ariko arebesheje amaso yo kwizera, yarebye hirya y’ibi 
byose yitegereza mu bihe byo gukomorerwa. “Kandi nzakoranya abasigaye b’umukumbi 
wanjye mbakure mu bihugu byose aho nabatatanirije, nzabagarura mu biraro byabo, 
bazabyara bororoke. Kandi nzabaha abungeri bo kubaragira, ntibazongera gutinya cyangwa 
guhagarika umutima ukundi, kandi nta wuzazimira muri bo. Ni ko Uwiteka avuga. “Dore 
iminsi izaza, ubwo nzumburira Dawidi Ishami rikiranuka, azima abe umwami kandi akorane 
ubwenge, azasohoza imanza zitabera no ukiranuka mu gihugu. Ni ko Uwiteka avuga. Mu 
gihe cye Yuda azakizwa kandi Isirayeli azibera amahoro, iri ni ryo zina rya Shami rizitwa: 
UWITEKA GUKIRANUKA KWACU.” Yeremiya 23:3-6. {AnA 387.1} 

Uko ni ko ubuhanuzi bwavugaga iby’igihano cyari kigiye kuza bwari buvanzwe 
n’amasezerano avuga ibyo gucungurwa guhebuje kandi guheruka. Abajyaga guhitamo 
kubana amahoro n’Imana kandi bakagira imibereho yera hagati y’ubuhakanyi bwari 
buganje, bari guhabwa imbaraga kubw’ikigeragezo cyose kandi bakabashishwa guhamya 
Imana bafite ububasha bukomeye. Mu myaka yari kuzakurikiraho, gucungurwa kwari 
kubabaho kwari kuzaruta ukwakorewe Abisirayeli igihe bavaga mu Egiputa. Uwiteka 
yavugiye mu muhanuzi we ko iminsi yari ije ubwo “batazasubira kurahira bati ‘Ndahiye 
Uwiteka uhoraho wavanye Abisirayeli mu gihugu cya Egiputa’, ahubwo bati ‘Ndahiye 
Uwiteka uhoraho wazamuye urubyaro rw’inzu ya Isirayeli, akaruzana aruvanye mu gihugu 
cy’ikasikazi, no mu bihugu byose aho nari narabatatanyirije.’ Na bo bazatura mu gihugu 
cyabo bwite.” Yeremiya 23:7,8. Ngubwo ubuhanuzi butangaje bwahanuwe na Yeremiya mu 
myaka iheruka y’amateka y’ubwami bw’Ubuyuda, igihe Abanyababuloni bazaga baje 
gutegeka isi yose, kandi icyo gihe bazanaga n’ingabo zabo zaje zikagota inkike za Siyoni. 
{AnA 387.2} 

Ayo masezerano yo gucunguwa yinjiye mu matwi y’abari bashikamye mu kuramya Yehova 
ameze nk’indirimbo iryoshye cyane. Mu miryango y’abakomeye n’aboroheje, aho inama 
z’Imana ikomeza isezerano zari zicyubahwa, amagambo y’umuhanuzi yagendaga 
asubirwamo incuro nyinshi. Ndetse n’abana bato barakanguwe bikomeye, kandi ku 
ntekerezo zabo zari zitaraguka ndetse zakiraga ibyo zumvise neza hasigara ishusho izamara 
igihe kirekire. {AnA 388.1} 

Kubahiriza amategeko y’Ibyanditswe Byera badakebakeba ni byo byatumye mu minsi 
y’umurimo wa Yeremiya barabonye amahirwe yo guhesha Imana nyakuri ikuzo imbere 
y’amahanga yo ku si. Amabwiriza abo bana b’Abaheburayo bari baraherewe mu ngo 
z’ababyeyi babo ni yo yabakomeje mu kwizera kandi ntibateshuka mu murimo bakoreraga 
Imana ihoraho, Umuremyi w’ijuru n’isi. Mu minsi ibanza y’ingoma ya Yehoyakimu, ubwo 
Nebukadineza yagotaga kandi agafata Yerusalemu bwa mbere ndetse akajyana Daniyeli na 
bagenzi be n’abandi batoranyirijwe by’umwihariko kuzakora ibwami i Babuloni, ukwizera 
kw’Abaheburayo bajyanwe ari imbohe kwarageragejwe bikomeye. Nyamara abari barize 
gushyira ibyiringiro byabo mu masezerano y’Imana basanze ayo masezerano abahagije 
rwose mu byo bari bahamagariwe kunyuramo byose igihe bari bakiri mu gihugu 
cy’amahanga. Ibyanditswe byababereye umuyobozi n’uburuhukiro. {AnA 388.2} 

Nk’umuntu watangaga ubusobanuro bw’ibihano byari bitangiye kugera ku Buyuda, 
Yeremiya yahagaze ashikamye ashigikira ubutabea bw’Imana kandi akomeza 
gushyigikiraimigambi yayo yuje impuhwe ndetse no mu gihe cy’ibihano bikomeye cyane. 
Uyu muhanuzi yakoraga ubudacogora. Kubera ko yifuzaga kugera ku bantu b’ingeri zose, 

yaguye aho ingaruka z’umurimo we zageraga azigeza hirya ya Yerusalemu no kugera ku 
turere tuyikikije. Ibyo yabikoze abinyujije mu gusura kenshi uduce dutandukanye 
tw’ubwami bw’Ubuyuda. {AnA 389.1} 

Mu bihamya bye yahaye itorero, Yeremiya yahoraga avuga ku nyigisho zo mu gitabo 
cy’amategeko cyari cyaragiye cyubahwa cyane ku ngoma ya Yosiya. Yashimangiye bundi 
bushya akamaro ko gukomeza kugirana isezerano n’Imana yuje ibambe n’imbabazi, Yo yari 
yaravugiye Amategeko cumi mu mpinga za Sinayi. Amagambo y’imbuzi no kwinginga ya 
Yeremiya yageze mu duce twose tw’ubwami bw’Ubuyuda, kandi abantu bose bagize 
amahirwe yo kumenya ubushake bw’Imana ku byerekeye ishyanga ryabo. {AnA 389.2} 

Umuhanuzi yavuze yeruye ko Data wo mu ijuru yemera ko ibihano bibaho kugirango 
“amahanga yimenye ko ari abantu buntu.” Zaburi 9:20. Uwiteka yari yarabanje kubirira 
ubwoko bwe ati: “Kandi nimukomeza kunyuranya nanjye mukanga kunyumvira,” “nanjye 
nzanyuranya namwe mfite umujinya mwinshi, mbahanire ibyaha byanyu karindwi,” 
“nzabatataniriza mu mahanga mbakurikirane nkuye inkota, igihugu cyanyu kizaba 
amatongo, imidugudu yanyu izaba imisaka.” Abalewi 26:21,28,33. {AnA 390.1} 

Igihe ubutumwa buvuga iby’amakuba yegereje bwagezwaga ku bikomangoma na rubanda, 
umwami wabo Yehoyakimu wagombaga kuba umuyobozi mu by’umwuka 
w’umunyabwenge abihereye ku kwihana icyaha no gukora amavugurura n’ubugorozi ndetse 
n’imirim myiza, yari ahugiye mu gupfusha igihe cye ubusa ari mu bimunezeza. 
Yarivugiraga ati: “Nziyubakira inzu ngari irimo ibyumba binini, nyicemo amadirishya, 
nyiteremo imbariro z’imyerezi, yirabemo ibara ritukura.” (Yeremiya 22:14). Kandi iyi nzu 
yavugaga yayubakishije ubutunzi bwavaga mu buriganya n’imirimo yatwarishaga igitugu 
no gukandamiza. {AnA 390.2} 

Uburakari bw’umuhanuzi bwarabyukijwe maze bituma acira iteka uwo mwami utarizeraga. 
Yeremiya yaravuze ati: “Azabona ishyano uwubakishije inzu ye gukiranirwa n’ibyumba byo 
muri yo uburiganya, nukoresha mugenzi we ntamuhembe, ntamuhe icyo yakoreye .... 
Ariko se kwihatira kubakisha imyerezi, ni byo byatuma uba umwami? Mbese so ntiyaryaga 
kandi akanywa, agaca imanza zitabera kandi zikiranuka? Icyo gihe yari aguwe neza. Yacaga 
urubanza rw’umukene n’umutindi, icyo gihe byari bitunganye. Mbese uko si ko kumenya? 
Ni ko Uwiteka abaza. Ariko amaso yawe n’umutima wawe bikurikiza kwifuza kwawe kubi 
gusa, no kuvusha amaraso atariho urubanza, no kurenganya no kugira urugomo. {AnA 
390.3} 

“Ni cyo gituma Uwiteka avuga ibya Yehoyakimu mwene Yosiya, umwami w’u Buyuda atya 
ati “Ntibazamuririra ngo bavuge bati ‘Ye baba we mwene data!’ Cyangwa bati ‘Ye baba we 

mushiki wanjye!’ Ntibazamuborogera ngo bavuge bati ‘Ye baba databuja!’ Cyangwa bati 
‘Ye baba ubwiza bwe we!’ Azahambwa nk’uko indogobe ihambwa, akururwe ajugunywe 
inyuma y’amarembo y’i Yerusalemu.” Yeremiya 22:13-19. {AnA 391.1} 

Iki gihano gikomeye cyari kigiye kuzahabwa Yehoyakimu mu myaka mike cyane; ariko 
mbere ya byose, Uwiteka mu mbabazi ze yamenyesheje ishyanga ryari ryaranze kwihana 
iby’umugambi we. Mu mwaka wa kane w’ingoma ya Yehoyakimu “umuhanuzi Yeremiya 
yabwiye ubwoko bw’u Buyuda bwose n’abatuye i Yerusalemu bose,” abereka ko mu gihe 
cy’imyaka makumyabiri yose “Uhereye ku mwaka wa cumi n’itatu wa Yosiya . .. ukageza” 
icyo gihe yababwiraga, yari yarabahamirije ko Imana ishaka kubakiza, ariko ko ubutumwa 
bwe bwasuzuguwe. Yeremiya 25:2,3. Noneho ijambo Uwiteka yari abatumyeho ryari iri 
ngo: {AnA 391.2} 

“Ni cyo gituma Uwiteka Nyiringabo avuga atya ati “Kuko mutumviye amagambo yanjye, 
dore ngiye kohereza imiryango yose y’ikasikazi nyiteranye, kandi nzatuma ku mugaragu 
wanjye Nebukadinezari umwami w’i Babuloni, ni ko Uwiteka avuga, mbateze iki gihugu 
n’abagituyemo, n’ayo mahanga yose agikikijeho. Nzabatsemba rwose, mbagire 
igitangarirwa n’igitutsi n’imisaka y’iteka. Maze kandi nzabakuramo ijwi ryo kwishima 
n’ijwi ry’umunezero, ijwi ry’umukwe n’ijwi ry’umugeni, ijwi ry’urusyo n’umucyo 
w’urumuri. Iki gihugu cyose kizaba umwirare n’igitangarirwa, kandi ayo mahanga 
azakorera umwami w’i Babuloni imyaka mirongo irindwi.” Yeremiya 25:8-11. {AnA 
391.3} 

Nubwo urubanza ruvuga amakuba rwari rwamaze gucibwa, kuza kwarwo guteye ubwoba 
ntikwasobanukiye neza imbaga y’abantu bakumvise. Kugira ngo abantu bakorwe ku mitima 
cyane, Uwiteka yashatse kugaragaza ubusobanuro bw’amagambo yavuzwe. Uwiteka 
yasabye Yeramiya kugereranya iherezo ry’ishyanga no ry’Abayuda no gukonoza igikombe 
cyuzuye vino y’umujinya w’Imana. Mu bagombaga kuba mu ba mbere mu kunywa kuri iki 
gikombe cy’akaga harimo “Yerusalemu n’imidugudu y’Ubuyuda n’abami bo muri yo.” Hari 
n’abandi bagombaga guhabwa kuri icyo gikombe ari bo “Farawo umwami wa Egiputa 
n’abagaragu be, n’ibikomangoma bye n’abantu be bose,” ndetse n’andi mahanga menshi yo 
ku isi; kugeza ubwo umugambi w’Imana wari kuzasohorezwa. Soma Yeremiya 25. {AnA 
392.1} 

Kugira ngo asobanure biruseho imiterere y’ibihano byari bigiye kuza byihuta, umuhanuzi 
Yeremiya yategetswe kujyana “bamwe bo mu bakuru b’imiryango n’abakuru bo mu 
batambyi,” maze akajya “mu gikombe cya mwene Hinomu, kiri aho barasukira.” Nyuma 
kwibutsa ubuhakanyi bw’Ubuyuda, muri icyo gikombe, imbere y’abo bagabo yagombaga 
kuhamenera urweso, akavuga mu izina ry’Uwiteka yari abereye umugaragu agira ati: “Uku 

ni ko nzavunagura ubu bwoko n’uyu murwa, nk’umena ikibumbano cy’umubumbyi, 
kidashoboka kongera kubumbika.” Yeremiya 19:1,2,10,11. {AnA 392.2} 

Umuhanuzi yakoze nk’uko yategetswe. Maze ubwo yari agarutse mu murwa ahagarara mu 
rugo rw’urusengero maze avuga abantu bose bumva ati: “Uku ni ko Uwiteka Nyiringabo, 
Imana ya Isirayeli ivuze, ngo, ‘Dore ngiye guteza uyu murwa n’imidugudu yawo yose 
ibyago byose nawuvuzeho; kuko bashinze amajosi, kugira ngo batumva amagambo 
yanjye.’” Yeremiya 19:15. {AnA 393.1} 

Aho kugira ngo amagambo y’umuhanuzi atere abantu kwatura no kwihana, yatumye abari 
mu myanya y’ubuyobozi bwo hejuru barakara bityo bituma Yeremiya yamburwa 
umudendezo we. Nubwo Yeremiya yashizwe muri gereza kandi agashyirwa no bigega 
bahunikagamo, yakomeje kubwira ababaga bari aho hafi ubutumwa buvuye mu Ijuru. Ijwi 
rye ntiryashoboraga gucecekeshwa no gutotezwa. Yavuze ko ijambo ry’ukuri mu mutima 
we ryari rimeze nk’umuriro ugurumana, ukingiraniwe mu magufwa ye, bikamubuza 
kwiyumanganya ntayabike. Yeremiya 20:9. {AnA 393.2} 

Muri icyo gihe ni bwo Uwiteka yategetse Yeremiya kwandika ubutumwa yashakaga kugeza 
kubo umutima we w’impuhwe wahoraga wifuriza agakiza. Uwiteka yategetse umugaragu 
we ati: “Enda umuzingo w’igitabo, ucyandikemo amagambo yose nakubwiye nguhanisha 
Isirayeli na Yuda n’amahanga yose, uhereye igihe navuganye nawe ku ngoma ya Yosiya 
kugeza ubu. Ahari ab’inzu ya Yuda bazumva ibyago byose ngambiriye kubagirira bibatere 
kugaruka, umuntu wese areke inzira ye mbi kugira ngo mbone kubababarira igicumuro 
cyabo n’icyaha cyabo.” Yeremiya 36:2,3. {AnA 393.3} 

Mu rwego rwo kumvira iri tegeko, Yeremiya yifashishije incuti ye magara, Baruki 
umwanditsi, maze “yandika amagambo yose ava mu kanwa ka Yeremiya, ayo Uwiteka yari 
yamubwiye.” Umurongo wa 4. Ayo magambo yandikanwe ubwitonzi ku muzingo w’igitabo 
bityo kiba imbuzi ikomeye icyaha icyaha ndetse n’umuburo uvuga ingaruka zitazabura 
z’ubuhakanyi bwari bukomeje kubaho ndetse kiba n’irarika ryingingira abantu kuzinukwa 
ikibi. {AnA 393.4} 

Igihe iyo nyandiko yari irangiye, Yeremiya, wari ukiri mu nzu y’imbohe, yohereje Baruki 
ngo ajye gusomera uwo muzingo imbaga y’abantu bari bateraniye ku rusengero baje mu 
munsi wo kwiyiriza ubusa kw’ishyanga ryose, “mu mwaka wa gatanu w’ingoma ya 
Yehoyakimu mwene Yosiya umwami w’Ubuyuda, mu kwezi kwa cyenda.” Umuhanuzi 
Yeremiya yaravuze ati: “Ahari aho kwinginga kwabo kwagera ku Uwiteka, umuntu wese 
akareka inzira ye mbi kuko uburakari n’umujinya Uwiteka yahanuriye ubu bwoko 
bikomeye.” Yeremiya 36:9,7. {AnA 394.1} 

Baruki yumviye ibyo Yeremiya amusabye maze wa muzingo w’igitabo usomerwa imbere 
y’abaturage bose b’Ubuyuda. Nyuma yaho Baruki yaje gutumizwa imbere y’ibikomangoma 
kugira ngo abasomere ayo magambo. Bateze amatwi babyitayeho cyane kandi basezerano 
kumenyesha umwami ibyo bumvise byose, ariko bagira Baruki inama yo kwihisha, kuko 
batinyaga ko umwami atari kwemera ubwo buhamya bityo agashaka kwica abari bateguye 
ubwo butumwa kandi bakabutanga. {AnA 394.2} 

Igihe umwami Yehoyakimu yabwirwaga n’ibikomangoma ibyo Baruki yabasomeye, yahise 
ategeka ko uwo muzingo bawuzana imbere bakawusoma yiyumvira. Umwe mu barindaga 
umwami witwaga Yehudi, yazanye uwo muzingo maze atangira gusoma amagambo yo 
gucyaha n’imbuzi. Hari mu gihe cy’itumba, kandi umwami n’ibyegera bye, 
n’ibikomangoma by’Ubuyuda bari bateraniye ku gishyito cy’umuriro bota. Hamaze 
gusomwa umugabane muto cyane gusa, aho kugira ngo umwami ahindishwe umushyitsi 
n’akaga kari kagiye kumugeraho n’abaturage be, yahise afata uwo muzingo maze mu 
burakari bwinshi bwamuzabiranyije acisha icyo gitabo icyuma, agenda ajugunya ibisate mu 
muriro wo mu ziko, “abigenza atyo kugeza ubwo umuzingo wose washiriye mu muriro wo 
mu ziko.” Umurongo wa 23. {AnA 394.3} 

Yaba umwami n’abagaragu be bose ntibagize ubwoba, kandi “ntibatanyagura n’imyambaro 
yabo.” Nyamara bamwe mu bikomangoma bari “binginze umwami ngo ye gutwika 
umuzingo; ariko ntiyabakundira.” Iyo nyandiko imaze gukongoka, umujinya w’umwami 
w’umugome werekejwe kuri Yeremiya na Baruki, maze ahita abatumaho ababafata; “ariko 
Uwiteka yarabahishe.” Yeremiya 36:24-26. {AnA 395.1} 

Mu kumenyesha abari baje kuramiriza ku rusengero, ndetse n’ibikomangoma n’umwami 
amagambo yo gucyaha yari muri uwo muzingo wandikishiwe n’Imana, Imana mu buntu 
bwayo yashakaga kuburira abaturage b’Ubuyuda kubw’ibyiza kuri bo. Yaravuze iti: “Ahari 
ab’inzu ya Yuda bazumva ibyago byose ngambiriye kubagiririra bibatere kugaruka, umuntu 
wese areke inzira ye mbi kugira ngo mbone kubababarira igicumuro cyabo n’icyaha cyabo.” 
Yeremiya 36:3. Imana igirira impuhwe abantu bari ku rugamba mu buhumyi bwo 
kwigomeka n’ubufapfa; iba ishaka kumurikira intekerezo zijimishijwe ikoresheje kohereza 
amagambo yo gucyaha no kwinginga aba agamije gutera abafite icyubahiro gikomeye 
gusobanukirwa ubupfapfa bwabo no kuzinukwa amakosa yabo. Imana ishishikarira gufasha 
abumva bihagije kugira ngo bumve batanyuzwe n’ibyo bagezeho by’imfabusa kandi 
bashake umugisha w’iby’umwuka binyuze mu komatana n’ijuru. {AnA 395.2} 

Ntabwo umugambi w’Imana ari uwo kohereza intumwa zizanezeza cyangwa ngo 
zibashimagize. Ntabwo itanga ubutumwa bw’amahoro butanga umutuzo ku batejejwe ngo 
bibere mu mutekano w’ibyo imibiri yabo irarikira. Ibiramambu, ishyira imitwaro iremereye 

mu mutimanama w’inkozi y’ibibi kandi ikahuranya ubugingo bwe imyambi yo 
kumwemeza. Abamarayika bakorera Imana bereka uwo muntu imanza z’Imana ziteye 
ubwoba kugira ngo yumve ubukene bwe mu buryo bwimbitse kandi bamutere kurira ataka 
ati: “Nkwiriye gukora nte ngo nkire?” Ibyakozwe 16:30. Nyamara ukuboko gucisha bugufi 
abantu bakajya mu mukungu, kugacyaha icyaha, kandi ubwibone n’imigambi bigakozwa 
isoni, ni ko kuboko guhagurutsa uwihana kandi ushenjaguritse. Uwemera ko ibihano bibaho 
ni we ubaza n’impuhwe nyinshi agira ati: “Nkugenze nte?” Hoseya 6:4. {AnA 396.1} 

Igihe umuntu acumuye ku Mana yera kandi y’inyambabazi, nta yindi nzira nziza yakurikiza 
uretse kwihana abikuye ku mutima no kwatura amakosa ye arira kandi ababaye mu mutima 
we. Ibi ni byo Imana imusaba; nta kindi yemera uretse umutima umenetse kandi wicuza. 
Nyamara umwami Yehoyakimu n’ibisonga bye, mu bwirasi bwabo n’ubwibone, banze 
irarika ry’Imana. Ntabwo bashatse kumvira umuburo kandi ngo bihane. Amahirwe atangaje 
bahawe igihe umuzingo w’igitabo cyera watwikwaga yari aya nyuma kuri bo. Imana yari 
yaravuze ko icyo gihe nibanga kumvira ijwi ryayo izabahanisha igihano giteye ubwoba. 
Banze kumvira rwose maze Uwiteka acira Ubuyuda imanza ziheruka, kandi yajyaga 
guhanisha uburakari budasanzwe umuntu wari warishyiriye hejuru kurwanya Imana 
Ishoborabyose. {AnA 396.2} 

“Ni cyo gituma Uwiteka ahanurira Yehoyakimu umwami w’u Buyuda ngo: Ntazagira uwo 
gusubira ku ngoma ya Dawidi, kandi intumbi ye izanama ku gasozi ku cyokere cy’izuba 
ry’amanywa no mu mbeho y’ijoro. Kandi nzamuhana we n’urubyaro rwe n’abagaragu be 
mbahoye gukiranirwa kwabo, kandi bo n’abatuye i Yerusalemu n’abantu b’i Buyuda 
nzabateza ibyago byose nabageneye, kuko banze kunyumvira.’” Yeremiya 36:30,31. {AnA 
397.1} 

Gutwikwa kw’igitabo cy’umuzingo ntiryari iherezo ry’ikibazo. Amagambo yanditswe 
yakuweho mu buryo bworoshye cyane kurusha gucyaha n’umuburo byari biyarimo ndetse 
n’igihano cyari kigiye kuza cyihuta Imana yari yaraciriye Isirayeli yari yarigometse. 
Nyamara kandi wa muzingo wanditswe wongeye kwandukurwa. Uwiteka yategetse 
umugaragu we ati: “Ongera wende undi muzingo, uwandikemo amagambo yose yari mu 
muzingo wa mbere, uwo Yehoyakimu umwami w’u Buyuda yatwitse.” Inyandiko 
y’ubuhanuzi bwerekeye Ubuyuda na Yerusalemu yari yarahinduwe ivu: ariko amagambo 
ubwayo yari akiri mu mutima wa Yeremiya, ameze “nk’umuriro ugurumana,” kandi 
umuhanuzi Yeremiya yemerewe kongera kwandika ibyo umujinya w’umuntu wari 
wararimburanye ingoga. {AnA 397.2} 

Nuko Yeremiya afata undi muzingo awuha Baruki, “awandikamo amagambo yose uko 
yavaga mu kanwa ka Yeremiya, ayari yanditswe mu gitabo Yehoyakimu umwami w’u 

Buyuda yatwitse, kandi yongeraho andi magambo menshi ahwanye n’ayo.” Yeremiya 
36:28,32. Umujinya w’umuntu wari warashatse kuzitira imirimo y’umuhanuzi w’Imana; 
nyamara uburyo Yehoyakimu yari yarakoresheje ashishikarira gukumira impinduka 
umugaragu w’Uwiteka yazanaga, bwatanze andi mahirwe yo kumenyekanisha ibyo Imana 
yasabaga. {AnA 397.3} 

Umwuka wo kurwanya gucyahwa watumye Yeremiya atotezwa kandi agashyirwa mu nzu 
y’imbohe uracyariho na n’ubu. Abantu benshi banga kumvira imiburo isubirwamo kenshi, 
ahubwo bagahitamo gutega amatwi abigishabinyoma bashimagiza ubupfapfa bwabo kandi 
bakirengagiza ubukozi bw’ibibi bwabo. Mu munsi w’amakuba bene abo ntibazagira 
ubuhungiro bw’ukuri kandi nta bufasha buzuye mu ijuru bazabona. Abagaragu Imana 
yatoranyije bakwiriye guhangana n’ibigeragezo n’imibabaro bibageraho binyuze mu 
kunengwa, gusuzugurwa no kuvugwa uko batari, bafite ubutwari no kwihangana. Bakwiriye 
gukomeza gukora badakebakeba umurimo Imana yabahaye ngo bakore, bagahora bibuka ko 
abahanuzi ba kera ndetse n’Umukiza w’abantu n’abigishwa be nabo bihanganiye 
guhohoterwa no gutotezwa bazira Ijambo ry’Imana. {AnA 398.1} 

Byari umugambi w’Imana ko Yehoyakimu yumvira inama Yeremiya yatangaga maze 
akabasha kugirirwa neza na Nebukadizari bityo akikiza umubabaro mwinshi. Uwo mwami 
wari ukiri umusore yari yararahiriye kuzumvira umwami w’I Babuloni, kandi iyo akomeza 
kuba indahemuka ku isezerano yari yaratanze, aba yarubashywe n’abapagani kanid ibi byari 
kugeza ku mahirwe atangaje yo guhinduka kw’imitima. {AnA 398.2} 

Asuzuguye amahirwe adasanzwe yari yarahawe, umwami w’Ubuyuda ku bushake bwe 
akurikira inzira yihitiyemo ubwe. Yarenze ku ijambo ubwe yavuze ko azubaha umwami w’I 
Babuloni, maze arigomeka. We ubwe n’igihugu cye ibi byabashyize ahantu habi cyane. 
“Maze Uwiteka amuteza Ibitero by’Abakaludaya n’Abasiriya n’Abamowabu n’Abamoni, 
arabohereza abateza i Buyuda ngo baharimbure, nk’uko Uwiteka yari yavugiye mu bagaragu 
be b’abahanuzi,” bityo Yehoyakimu ntiyashobora kurengera igihugu cye ngo akibuze 
kuyogozwa n’abo basahuzi. 2Abami 24:2. Mu myaka mike gusa Yehoyakimu yasoje 
ingoma ye akozwe n’isoni, ijuru ryaramuretse, abaturage be batakimukunda, kandi 
asuzugurwa n’abatware b’i Babuloni yari yari yararenze ku cyizere bamugiriye. Ibyo byose 
byabaye ingaruka z’ikosa rikomeye cyane yakoze ryo gutatira umugambi w’Imana nk’uko 
wari warahishuriwe mu ntumwa yayo yishyiriyeho. {AnA 398.3} 

Yehoyakini [uzwi na none ku izina ya Yekoniya, na Koniya] mwene Yehoyakimu, yabaye 
ku ngoma mu gihe cy’amezi atatu n’iminsi icumi gusa, ubwo yarekuriraa ubutegetsi ingabo 
z’Abakaludaya zari zongeye kugota Yeruslemu yari yaraciriweho iteka bitewe no 
kwigomeka k’umwami w’Ubuyuda. Icyo gihe Nebukadinezari yajyanye “Yehoyakini i 


271 



Babuloni n’umugabekazi n’abagore b’umwami, n’inkone ze n’abatware b’ibihugu,” 
abajyana ari ibihumbi byinshi, kandi abajyanana “n’abanyabukorikori b’abahanga n’abacuzi 
uko ari igihumbi.” Abo bantu umwami w’i Babuloni yabajyananye n’“iby’ubutunzi byo mu 
nzu y’Uwiteka byose n’ibyo mu nzu y’umwami.” 2Abami 24:15,16,13. {AnA 399.1} 

Ubwami bw’Ubuyuda bwari bwashenjaguwe bubasha bwabwo kandi bwambuwe imbaraga 
zabwo haba mu bantu no mu butunzi, nyamara bwakomeje kwemererwa kubaho 
nk’ubutegetsi bwihariye. Ku mutwe w’ubwo butegetsi Nebukadinezari yahashyize 
Mataniya se wabo wa Yehoyakini, akaba n’umuhererezi wa Yosiya, ahindura izina rye 
amuhimba Sedekiya. {AnA 399.2} 

IGICE CYA 36 - UMWAMI WA NYUMA W’UBUYUDA 


Mu itangira ry’ingoma ye, Sedekiya yiringirwaga rwose n’umwami w’i Babuloni kandi yari 
afite umuhanuzi Yeremiya ho umujyanama mwiza. Kubwo kwitwararika ku Banyababuloni 
ndetse no kumvira ubutumwa buvuye ku Uwiteka bunyujjwe kuri Yeremiya, Sedekiya aba 
yarubashywe n’abatware bakomeye benshi kandi aba yaragize amahirwe yo kubamenyesha 
Imana. Kubw’ibyo, abari barajyanywe ari imbohe i Babuloni baba barahawe umwanya 
w’icyubahiro n’uburenganzira bwinshi. Izina ry’Imana riba ryarubashwe hirya no hino 
kandi abari barasigaye mu Buyuda baba bararinzwe amakuba akomeye cyane yaje 
kubageraho nyuma. {AnA 400.1} 

Binyujijwe kuri Yeremiya, Sekediya n’abaturage b’Ubuyuda bose ndetse n’abari 
barajyanywe i Babuloni, bagiriwe inama yo gutuza bakayoboka ubutegetsi bw’igihe gito 
cy’abari barabigaruriye. By’umwihariko byari ingenzi ko abari barajyanywe mu bunyage 
bari bakwiriye gushakira amahoro igihugu bari barajyanwemo. Nyamara, ibi byari 
bihabanye n’ibyo umutima w’umuntu uba ushaka; kandi Satani na we afatiye urwaho ku 
kuntu ibintu byari bimeze, yateye abahanuzi b’ibinyoma guhaguruka mu Bayuda, haba abari 
muri Yerusalemu n’I Babuloni. Abo bahanuzi bavuze ko uburetwa bugiye gukurwaho 
bidatinze maze ishyanga rigasubirana icyubahiro ryahoranye. {AnA 400.2} 

Kumvira ubuhanuzi nk’ubwo bwashimishaga biba byarateje akaga gakomeye haba ku 
ruhande rw’umwami ndetse n’abari mu bunyage, kandi biba byarabangamiye imigambi yuje 
impuhwe Imana yari ibafitiye. Kugira ngo hadahaguruka agatsiko ko kwigomeka bityo 
hagakurikiraho umubabaro ukomeye, Uwiteka yategetse Yeremiya kudatindiganya 
agahngana n’icyo kibazo gikomeye. Yagombaga kujya kuburira umwami w’Ubuyuda 
iby’ingaruka z’ubwigomeke zitari kubura kubaho. Abari barajyanywe bunyago nabo, 
binyujijwe mu butumwa bwanditswe, baburiwe kudashukwa ngo biringire ko gucungurwa 
kwabo kwegereje. Yarabihanangirije ati: “Ntimukemere ko abahanuzi bo muri mwe 
babahanurira n’abapfumu banyu bakabayobya, kandi ntimukite ku nzozi mujya murota.” 
Yeremiya 29:8. Muri ibi kandi havuzwemo iby’umugambi w’Uwiteka w’uko ku iherezo 
ry’imyaka mirongo irindwi y’ubunyage Isirayeli izakomorerwa nk’uko byari byaravuzwe 
n’abahanuzi be. {AnA 401.1} 

Mbega impuhwe nyinshi Imana yagaragaje ubwo yamenyeshaga ubwoko bwayo bwari 
bwarajyanywe ari imbohe iby’imigambi ifitiye Isirayeli! Yari izi ko iyo abahanuzi 
b’ibinyoma babasha kwemeza Abayuda gutegereza gucungurwa kwihuse, umwanya bari 
bafite muri Babuloni wajyaga kuzamo ingorane nyinshi cyane. Ukwiyerekana cyangwa 
ubwigomeke ubwo ari bwo bwose ku ruhande rwabo byari kubyutsa guhozwaho ijisho no 


273 



gutegekeshwa igituna n’abatware b’Abakaludaya kandi ibyo byajyaga kuganisha ku kugira 
ibindi babuzwa mu burenganzira bwabo. Hajyaga gukurikiraho umubabaro n’amakuba. 
Imana yifuzaga ko batuza bakemera ibyababayeho kandi uko bishboka kose uburetwa 
barimo bakabufata nk’ikintu kibanyuze. Inama Yeremiya yabahaye yari iyi ngo: 
“Nimwiyubakire amazu muyabemo kandi muhinge imirima murye umwero wayo. 
Mwishakire abagore mubyare abahungu n’abakobwa, kandi mushyingire abahungu banyu 
n’abakobwa banyu, kugira ngo na bo babyare abahungu n’abakobwa, mubone kuhagwirira 
mwe kuzatuba. Kandi umurwa nategetse ko bazabajyanaho muri imbohe muzawushakire 
kuba amahoro, muwusabire ku Uwiteka kuko mu mahoro yaho namwe muzagira amahoro.’” 
Yeremiya 29:5-7. {AnA 401.2} 

Mu Bigisha b’ibinyoma bari i Babuloni harimo abagabo babiri bavugaga ko bera, nyamara 
imibereho yabo yarasayishije. Yeremiya yari yaraciriyeho iteka imigirire mibi y’abo bagabo 
kandi yari yarababuriye iby’akaga bazagira. Abo bagabo barakajwe no gucyahwa, bashatse 
uko babangamira umurimo w’umuhanuzi nyakuri bakangurira abantu gushidikanya 
amagambo ye ndetse no gukora ibihabanye n’inama Imana yari yabahaye yerekeye 
kuyoboka umwami w’i Babuloni. Uwiteka yahamije abinyujije kuri Yeremiya ko abo 
bahanuzi b’ibinyoma bazatangwa mu maboko ya Nebukadinezari bakicirwa imbere ye. 
Bidatinze, ubu buhanuzi bwasohoye nk’uko bwavuzwe rwose. {AnA 402.1} 

Ku iherezo ry’ibihe, mu bavuga ko bahagarariye Imana nyakuri hazahaguruka abantu batera 
urujijo no kwigomeka. Abahanura ibinyoma bazashishikariza abantu gufata ko icyaha ari 
ikintu cyoroheje. Ingaruka ziteye ubwoba z’ibikorwa byabo bibi nizigaragazwa, 
nibabishobora bazashaka uko uwababuriye akiranutse bamuhindura nyirabayazana 
w’ingorane barimo nk’uko Abayuda bageretse kuri Yeremiya amakuba bahuye nayo. Ariko 
nk’uko amagambo Uwiteka yanyujije ku muhanuzi we yashyigikiwe mu gihe cya kera, ni 
ko byanze bikunze ukuri k’ubutumwa bw’Uwiteka kuzashimangirwa muri iki gihe. {AnA 
403.1} 

Kuva mu itangiriro, Yeremiya yari yarakurikiye inzira idakebakeba atanga inama yo 
kuyoboka Abanyababuloni. Ntabwo iyi nama yahawe Ubuyuda gusa, ahubwo yahawe 
n’amahanga menshi yari akikije Ubuyuda. Mu minsi ibanza y’ingoma ya Sedekiya, intumwa 
zivuye ku bami ba Edomu, Mowabu, i Tiro n’andi mahanga zaje gusura umwami 
w’Ubuyuda zizanwe no kumubaza niba mu mirebere ye igihe cyari kigeze kugira ngo 
bafatanye kwivumbagatanya kandi bamenye niba azafatanya na bo mu kurwanya umwami 
w’i Babuloni. Igihe izo ntumwa zari zigitegereje igisubizo aziha, ijambo ry’Uwiteka ryaje 
kuri Yeremiya rivuga riti: “Ishakire ingoyi n’ibiti by’imbago ubyishyire ku ijosi, maze 
ubyoherereze umwami wo muri Edomu n’umwami w’i Mowabu, n’umwami wa bene 

Amoni, n’umwami w’i Tiro n’umwami w’i Sidoni, ubihaye intumwa zaje i Yerusalemu kwa 
Sedekiya umwami w’u Buyuda.” Yeremiya 27:2, 3. {AnA 403.2} 

Yeremiya yetegetswe kubwira izo ntumwa kumenyesha ba shebuja ko Imana yabatanze bose 
mu maboko ya Nebukadinezari, umwami w’i Babuloni, kandi ko bagomba kumukorera “we 
n’umwana we n’umwuzukuru we kugeza igihe igihugu cye kizazungurwa, ni bwo amahanga 
menshi n’abami bakomeye bazigabanya igihugu cye.” Umurongo wa 7. {AnA 403.3} 

Izo ntumwa zongeye guhabwa amabwiriza yo kubwira ba shebuja ko nibanga gukorera 
umwami w’i Babuloni bazahanishwa “inkota, n’inzara n’icyorezo” kugeza ubwo 
bashiriyeho. By’umwihariko, bagombaga guhindukira bagatera umugongo inyigisho 
z’abahanuzi b’ibinyoma bajyaga kubagira kubagira indi nama. Uwiteka yaravuze ati: “Nuko 
rero ubwoko n’igihugu bitazakorera uwo Nebukadinezari umwami w’I Babuloni, kandi 
ntibacishe ijosi bugufi ngo bamuyoboke, ubwo bwoko nzabuhanisha inkota n’inzara 
n’icyorezo, kugeza ubwo nzaba maze kubatsembesha amaboko ye. Ariko mwebweho 
ntimukumvire abahanuzi banyu cyangwa abapfumu banyu, cyangwa inzozi zanyu cyangwa 
abacunnyi banyu ndetse n’abarozi banyu bababwira bati ‘Ntabwo muzakorera umwami w’I 
Babuloni’, kuko ibyo babahanurira ari ibinyoma kugira ngo mukurwe mu gihugu cyanyu 
mujye kure, kandi ngo mbirukane mujye kurimbuka. Ariko ubwoko buzayoboka umwami 
w’i Babuloni bukamukorera, ubwo ni bwo nzarekera mu gihugu cyabwo, kandi buzagihinga 
bukibemo.” Yeremiya 27:8-11. Igihano cyoroheje cyane Imana y’inyambabazi yajyaga 
guhanisha ubwo bwigomekaga butyo cyari uko buyoboka umwami w’I Babuloni, ariko iyo 
burwanya iri tegeko ryabasabaga kuba imbata, bari kumva uburemere bwuzuye bw’igihano 
cy’Imana. {AnA 404.1} 

Igihe Yeremiya yazaga yambaye ingoyi n’ibiti by’imbago ku ijosi aje kubamenyesha 
ubushake bw’Imana, abantu bari mu nama y’amahanga atari amwe bari bateranye 
baratangaye bitagira akagero. {AnA 404.2} 

Yeremiya yahagaze ahanganye no kumurwanya gukomeye maze ashikamye ashimangira 
gahunda yo kuyoboka umwami w’i Babuloni. Umwe mu bakomeye mu bahinyuraga inama 
y’Uwiteka yari Hananiya, umwe mu bahanuzi b’ibinyoma abantu bari baraburiwe kwirinda. 
Kubera kwibwira ko yagirirwa ineza n’umwami ndetse n’ab’ibwami bose, Hananiya 
yaranguriye avuguruza ibyavuzwe, avuga ko Imana yamuhaye amagambo yo gutera Abauda 
ubutwari. Yaravuze ati: “Uku ni ko Uwiteka Nyiringabo Imana ya Isirayeli ivuze iti ‘Naciye 
uburetwa bw’umwami w’i Babuloni. Imyaka ibiri nishira nzagarura aha ibikoreshwa 
by’inzu y’Uwiteka byose, ibyo Nebukadinezari umwami w’i Babuloni yakuye aha, 
akabijyana i Babuloni. Kandi Yekoniya mwene Yehoyakimu umwami w’u Buyuda, 

n’imbohe zose z’u Buyuda zajyanywe i Babuloni nzabagarura aha, kuko nzaca uburetwa 
bw’umwami w’i Babuloni.’ ” Ni ko Uwiteka avuga.” Yeremiya 28:2-4. {AnA 405.1} 

Ari imbere y’abatambyi na rubanda, Yeremiya yabingingiye kuyoboka umwami w’i 
Babuloni mu gihe cyose Uwiteka yari yaravuze. Yibukije abaturage b’Ubuyuda ubuhanuzi 
bwa Hoseya, Habakuki, Zefaniya ndetse n’abandi bavuze ubutumwa bwo gucyaha n’imbuzi 
bwasaga rwose n’ubwe. Yabibukije ibyari byarabayeho mu gihe cy’isohora ry’ubuhanuzi 
bwavugaga iby’ibihano bizatangwa kubw’icyaha kitihanwe. Mu gihe cyashize, ibihano 
by’Imana byari byarageze ku batihana bisohoza rwose umugambi w’Imana nk’uko wari 
warahishuwe unyujijwe mu ntumwa zayo. {AnA 405.2} 

Mu gusoza amagambo ye, Yeremiya yaravuze ati: “None umuhanuzi uhanura iby’amahoro, 
ijambo rye nirisohora ni ho azamenyekana ko yatumwe n’Uwiteka koko.” (umurongo wa 
9). Igihe Isirayeli yari guhitamo kwishyira mu kaga, ibyari kuzakurikiraho ni byo byari 
kuzagaragaza umuhanuzi nyakuri uwo ari we. {AnA 405.3} 

Amagambo ya Yeremiya ytangaga inama yo kuyoboka [umwami w’ i Babuloni] yateye 
Hananiya guhangara avuguruza ukuri k’ubutumwa Yeremiya yari yatanze. Hananiya 
yakuye cya bimenyetso cy’ububata ku ijosi rya Yeremiya maze aravuga ati: “Uku ni ko 
Uwiteka avuga ati: ‘Imyaka ibiri nishira, uko ni ko nzavuna uburetwa bwa Nebukadinezari 
umwami w’i Babuloni, nkabukura ku ijosi ry’ayo mahanga yose.” {AnA 406.1} 

“Nuko umuhanuzi Yeremiya arigendera.” (umurong wa 11). Uko byagaragaraga nta kindi 
Yeremiya yari gukora kirenze kuva muri ayo makimbirane. Ariko Yeremiya yahawe ubundi 
butumwa. Yrategetswe ati: “Genda ubwire Hananiya uti: ‘Uku ni ko Uwiteka avuga ngo: 
Wavunaguye imbago y’igiti ariko uzakora iz’ibyuma mu cyimbo cyazo.’ Kuko uko ari ko 
Uwiteka Nyiringabo Imana ya Isirayeli ivuga iti: ‘Nshyize imbago y’icyuma mu majosi 
y’ayo mahanga yose, kugira ngo akorere Nebukadinezari umwami w’i Babuloni. 
Azamukorera kandi muhaye n’inyamaswa zo mu ishyamba.’” Maze umuhanuzi Yeremiya 
abwira umuhanuzi Hananiya ati “Noneho umva Hananiya, Uwiteka ntabwo yagutumye 
ariko wateye ubu bwoko kwiringira ibinyoma. Ni cyo gituma Uwiteka avuga atya ati: ‘Dore 
ngiye kuguca mu gihugu, muri uyu mwaka uzawupfamo kuko wagomeshereje Uwiteka.’” 
Nuko muri uwo mwaka mu kwezi kwa karindwi, Hananiya arapfa.” Yeremiya 28:13-17. 
{AnA 406.2} 

Umuhanuzi w’ibinyoma yari yashikamishirije abantu mu kutizera Yeremiya n’ubutumwa 
bwe. Yari yarabeshye avuga ko ari intumwa y’Uwiteka, bityo ingaruka yabyo iba urupfu 
rwe. Mu kwezi kwa gatanu Yeremiya yahanuye urupfu rwa Hananiya, kandi mu kwezi kwa 
karindwi amagambo ye aba impamo ubwo yasohoraga. {AnA 406.3} 

Kubura amahoro kwatewe n’ibyo abahanuzi b’ibinyoma bavugaga kwateye Sedekiya 
gukekwaho ubugambanyi, ariko igikorwa yakoze mu buryo bwihutirwa kandi adakebakeba 
cyatumye abashishwa gukomeza kwicara ku ngoma ategekera umwami w’i Babuloni. 
Umwanya wo gukora bene icyo gikorwa yawufashe nyuma gato y’uko za ntumwa zari 
zivuye i Yerusalemu zisubiye mu mahanga yari akikije Ubuyuda, igihe umwami w’Ubuyuda 
yaherekezwaga na Seraya, (wari umugaragu w’umwami kandi atuje) mu butumwa 
bukomeye I Babuloni. Yeremiya 51:59. Muri urwo ruzinduko rwo gusura ibwami ho mu 
Bukarudaya, Sedekiya yavuguruye indahiro yari yararahiriye ko avumvira Nebukadinezari. 
{AnA 407.1} 

Binyuze muri Daniyeli ndetse n’abandi bo mu banyagano b’Abaheburayo, umwami w’i 
Babuloni yari yaramenye ububasha n’ubutware bukomeye bw’Imana nyakuri; kanid igihe 
Sedekiya yongeraga gusezerano kumubaho indahemuka, Nebukadinezari yamusabye 
kumurahirira iryo sezerano mu izina ry’Uwiteka Imana ya Isirayeli. Iyo Sedekiya yubahiriza 
iyo ndahiro yari avuguruye, kuba indahemuka kwe kuba kwaragize impinduka zikomeye 
guteza mu ntekerezo z’abantu benshi biteerezaga imyitwarire y’abavugaga ko bubaha izina 
kandi bagakunda Imana y’Abaheburayo. {AnA 407.2} 

Ariko umwami w’Ubuyuda yirengagije amahirwe akomeye yari afite yo kubahisha izina 
ry’Imana ihoraho. Ibyanditswe byavuze kuri Sedekiya biti: “Akora ibyangwa n’Uwiteka 
Imana ye, ntiyicishije bugufi imbere y’umuhanuzi Yeremiya, ubwo yamubwiraga ibiva mu 
kanwa k’Uwiteka. Kandi agomera Umwami Nebukadinezari yari yamurahirije Imana, 
ahubwo agamika ijosi, yinangira umutima ngo adahindukirira Uwiteka Imana ya Isirayeli.” 
2Ngoma 36:12,13. {AnA 407.3} 

Igihe Yeremiya yari akomeje gutanga ubuhamya bwe mu gihugu cy’Ubuyuda, umuhanuzi 
Ezekiyeli na we yahagurkijwe mu bari mu bunyage i Babuloni kugira ngo aburire kandi 
akomeze abari mu bunyage ndetse ashimangire ijambo ry’Uwiteka ryavugirwaga muri 
Yeremiya. Mu myaka yari isigaye y’ingoma ya Sedekiya, Ezekiyeli yagaragaje neza 
ubupfapfa bwo kwiringira ubuhanuzi bupfuye bwavugwaga n’abateraga abanyage 
kwiringira ko bagiye kugarurwa i Yerusalemu bidatinze. Hakoreshejwe ibimenyetso bitari 
bimwe n’ubutumwa bukomeye, Ezekiyeli kandi yategetswe guhanura ibyo kugotwa no 
gusenywa gukomeye kwa Yerusalemu. {AnA 408.1} 

Mu mwaka wa gatandatu w’ingoma ya Sedekiya, Uwiteka yahishuriye Ezekiyeli mu 
iyerekwa bimwe mu bizira byakorerwaga muri Yerusalemu, no mu marembo y’inzu 
y’Uwiteka ndetse n’imbere mu rugo. Ibyumba birimo ibishushanyo n’ibigirwamana 
bishushanijwe, “ibyikurura hasi n’inyamaswa zishishana, n’ibigirwamana byose by’inzu ya 

Isirayeli”, ibyo byose mu rukurikirane rwihutaga, byanyuze imbere y’umuhanuzi maze 
abirebye biramutangaza. Ezekiyeli 8:10. {AnA 408.2} 

Abantu bagombaga kuba abayobozi mu by’umwuka muri rubanda, “abakuru b’inzu ya 
Isirayeli,” bageraga kuri mirongo irindwi, bagaragaye bosereza imibavu imbere 
y’ibishushanyo by’ibigirwamana byari byarinjijwe mu byumba byiherereye byari bikikije 
ahera y’urusengero. Ubwo abagabo b’Ubuyuda bagiraga uruhare mu mihango yabo ya 
gipagani bishyeshyaga batuka Imana bagira bati: “Uwiteka ntaturuzi, Uwiteka yataye 
igihugu.” Umurongo wa 11,12. {AnA 408.3} 

Hariho ibizira bikomeye kurushaho umuhanuzi yagombaga kwitegereza. Ku rugi rw’irembo 
ry’inzu y’Uwiteka ryerekeye mu majyaruguru yaherekewe “abagore bicaye baborogera 
Tamuzi,” kandi “mu rugo rw’imbere rw’inzu y’Uwiteka, . . . ku irembo ry’urusengero 
rw’Uwiteka hagati y’umuryango n’igicaniro, abantu bagera nko kuri makumyabiri na batanu 
bateye imigongo ku rusengero rw’Uwiteka bareba iburasirazuba, kandi basengaga izuba 
berekeye aho rirasira.” Ezekiyeli 8:13-16. {AnA 409.1} 

Noneho Uhebuje wajyanaga na Ezekiyeli muri iri yerekwa ritangaje ryerekanaa ibyaha 
byakorerwaga ku tununga two mu gihugu cy’Ubuyuda, yaje kubaza umuhanuzi Ezekiyeli 
ati: “Mbese ibyo urabibonye wa mwana w’umuntu we, ibyo bizira ab’inzu ya Yuda bakorera 
aha biraboroheye? Kuko igihugu bacyujujemo urugomo kandi bakongera kundakaza, ndetse 
bakaneguriza izuru. Ni cyo gituma nanjye nzabagirira uburakari, ijisho ryanjye ntirizabareba 
neza kandi sinzabagirira ibambe, nubwo bantakambira mu matwi bashyize hejuru ntabwo 
nzabumvira.” Ezekiyeli 8:17,18. {AnA 409.2} 

Uwiteka abinyujije muri Yeremiya yari yaravuze ku banyabyaha bigerezagaho bagahagarara 
imbere y’abantu mu izina rye agira ati: “Umuhanuzi n’umutambyi [baranduye]. Ni ukuri, 
mu nzu yanjye nabonyemo ibyo bakiranirwaho.” Yeremiya 23:11. Mu kirego gikomeye 
cyashinjwe Ubuyuda nk’uko cyanditswe mu nkuru iheruka y’uwanditse ibyo ku ngoma ya 
Sedekiya, iki kirego cyo kuvogera ukwera k’urusengero cyasubiwemo. Umwanditsi wera 
yaravuze ati: “Kandi abatambyi bakuru bose n’abantu baracumuraga cyane, bagakurikiza 
ibizira byose bikorwa n’abanyamahanga, bakanduza inzu y’Uwiteka yari yereje i 
Yerusalemu.” 2Ngoma 36:14. {AnA 409.3} 

Umunsi w’amakuba ku bwami bw’Ubuyuda wegerezaga bihuse. Uwiteka ntiyari agishyira 
imbere yabo ibyiringiro byo gukurahoigihano gikomeye cyane mu bihano atanga. Uwiteka 
yarabajije ati: “Namwe se mwasigara mudahanwe? Ntimuzabura guhanwa.” Yeremiya 
25:29. {AnA 410.1} 

Ndetse n’aya magambo ubwayo bayakiriye bayakwena. Abo baro baranze kwihana 
baravuze bati: “iminsi iratinze, kandi iyerekwa ryose rirahebwe.” Ariko binyujijewe kuri 
Ezekiyeli, uku kwanga ijambo ry’ubuhanuzi kwaracyashywe bikomeye. Uwiteka yaravuze 
ati: “Noneho ubabwire uti: ‘Uku ni ko Umwami Uwiteka avuga ngo: Nzatuma uwo mugani 
utongera gucibwa, kandi ntibazongera kuwuvuga muri Isirayeli.’ Ahubwo ubabwire uti: 
‘Iminsi igeze hafi, n’iyerekwa ryose rigiye gusohozwa. Nta yerekwa ry’ibinyoma cyangwa 
ubupfumu bwo kwihakirizwa, bizongera kuba mu nzu ya Isirayeli. Kuko ndi Uwiteka 
nzavuga, kandi ijambo nzavuga rizasohora. Ntabwo rizongera kurazikwa, kuko mu minsi 
yanyu mwa ab’inzu y’ubugome mwe, nzavuga kandi nzasohoza icyo navuze.’ ” Ni ko 
Umwami Uwiteka avuga. {AnA 410.2} 

Ezekiyeli arahamya ati: “Ijambo ry’Uwiteka ryongera kunzaho riti: “Mwana w’umuntu, 
dore ab’inzu ya Isirayeli baravuga bati ‘Iyerekwa yabonye rizasohora bishyize kera, kandi 
ahanura ibihe bikiri kure cyane.’ Nuko rero ubabwire uti ‘Uku ni ko Umwami Uwiteka 
avuga ngo: Amagambo yanjye yose nta na rimwe rizongera kurazikwa, ahubwo ijambo 
nzavuga rizasohora.’” Ni ko Umwami Uwiteka avuga.” Ezekiyeli 12:22-28. {AnA 410.3} 

Ku ikubitiro, mu bashoraga ishyanga mu kurimbuka mu buryo bwihuse harimo Sedekiya 
umwami w’Ubuyuda. Kubera kwanga rwose inama Uwiteka yatangaga nk’uko zanyuzwaga 
mu bahanuzi, kubwo kwibagirwa umwenda wo gushimira yarimo Nebukadinezari, ndetse 
no kubwo gutatira indahiro yo kumuyoboka yari yararahiye mu izina ry’Uwiteka Imana ya 
Isirayeli, umwami w’Ubuyuda yigometse ku bahanuzi, yigomeka kuri [Nebukadinezari wari 
umutungishije] kandi yigomeka no ku Mana. Mu kwirata ubwenge bwe bwite, umwami 
w’Ubuyuda yagiye gushakira ubufasha ku mwanzi wa kera w’amahoro ya Isirayeli, “atuma 
intumwa ze muri Egiputa, kugira ngo bamuhe amafarashi n’abantu benshi.” {AnA 411.1} 

Uwiteka yabajije ibyerekeye iby’uwari yaratatitiye icyizere cyose yagiriwe ati: “Mbese 
azahirwa? Ukora nk’ibyo azarokoka? Azica isezerano kandi arokoke? “‘Umwami Uwiteka 
aravuga ati: ‘Ndirahiye, ni ukuri aho umwami wamwimitse atuye, uwo yasuzuguye indahiro 
ye akica n’isezerano rye, ni ho azapfira koko ari kumwe na we i Babuloni. Farawo na we, 
n’ingabo ze zikomeye n’ibitero bye byinshi, nta cyo azamumarira mu ntambara . . . . 
Yasuzuguye indahiro yica n’isezerano, ndetse yari yamanitse ukuboko kwe arahira ariko 
arengaho arabikora byose, ntabwo azarokoka.” Ezekiyeli 17:15-18. {AnA 411.2} 

Umunsi uheruka wari ugeze kuri uwo mwami wigometse kandi wasuzuguye Imana. 
Uwiteka yaciye iteka ati: “Ikureho igisingo wiyambure ikamba.” Ubuyuda ntibwari 
kuzongera kwemererwa kugira umwami kugeza igihe Kristo ubwe yagombaga kuzimika 
ubwami bwe. Iteka Imana yaciye ryerekeye intebe y’ubwami bw’inzu ya Dawidi ryari ri 
ngo: “Nzabyubika, nzabyubika nzabyubika na byo ntibizongera kubaho, kugeza igihe 

nyirabyo ubifitiye ubushobozi azazira, nanjye nzabimuha.” Ezekiyeli 21:25-27. {AnA 
411.3} 

IGICE CYA 37 - KUJYANWA IBABULONIARIIMBOHE 


Mu mwaka wa cyenda w’ingoma ya Sedekiya “Nebukadinezari umwami {AnA 413.1} 

w’i Babuloni yazanye ingabo ze zose atera i Yerusalemu arahagerereza,” kugira ngo agote 
umurwa. 2Abami 25:1. Uko byagaragaraga Ubuyuda nta byiringiro bwari bufite. Uwiteka 
ubwe yavugiye muri Ezekiyeli agira ati: “Dore ngiye kugukongeza.” “nakuye inkota yanjye 
mu rwubati rwayo, ntabwo izarusubiramo ukundi,... umutima wose uzahamuka n’amaboko 
yose atentebuke, umutima wose uzakuka, n’intege zose zihinduke amazi.” “Kandi 
nzagusukaho umujinya wanjye, nguhuhireho umuriro w’uburakari bwanjye. Nzakugabiza 
amaboko y’abanyarugomo, abahangabo kurimbura.”Ezekiyeli21:3, 8-12, 36. {AnA 413.2} 

Abanyegiputa bihutiye kuza gutabara umurwa wari ugoswe; kandi kugira ngo Abakaludaya 
babasubize inyuma, bafashe igihe gito baba baretse kugota umurwa w’Ubuyuda. Ibyiringiro 
byazamutse mu mutima wa Sedekiya maze atuma intumwa kuri Yeremiya, amusaba ngo 
asabire ishyanga ry’Abaheburayo ku Mana. {AnA 413.3} 

Igisubizo giteye ubwoba umuhanuzi yatanze cyari uko Abakaludaya bazasubira iwabo kandi 
bagasenya umurwa wa Yerusalemu. Itegeko ryari ryamaze gutangwa; ntabwo ishyanga 
ryanze kwihana ryari rigoshoboye kwigizayo ibihano by’Imana. Uwiteka yaburiye ubwoko 
bwe ati: “Ntimwishuke ngo mwizere muti ‘Ni ukuri Abakaludaya bazatuvaho’ kuko 
batazahera. Erega naho mwanesha ingabo z’Abakaludaya zose zibarwanya zikaba inkomere 
gusa, hanyuma bababyukana umuntu wese akava mu ihema rye, bagatwika uyu murwa!” 
Yeremiya 37:9, 10. Abari barasigaye mu Buyuda bagombaga kujyanwa mu bunyage, 
bakigira mu mibabaro ibyigisho 

bari baranze kwiga mu bihe byari bimeze neza cyane. Iri teka ryari ryaciwe n’Uwera nta 
wari kurivuguruza. {AnA 414.4} 

Mu bakiranutsi bari bakiri muri Yerusalemu bari baramenyeshejwe umugambi w’Imana, 
harimo bamwe biyemeje guhisha amaboko y’abagome isanduku yera yarimo ibisate 
by’amabuye byari byaranditsweho Amategeko Cumi. Ibyo barabikoze. Barira kandi 
bababaye cyane, bajyanye iyo sanduku mu buvumo rwihishwa aho yagombaga guhishwa 
Abisirayeli n’Abayuda bitewe n’ibyaha byabo, kandi ntibari kuzongera kuyigarurirwa. Iyo 
sanduku yera na n’ubu iracyahishwe. Nta wigeze ayisagararira kuva igihe yahishiwe. {AnA 
414.1} 

Yeremiya yamaze imyaka myinshi ahagarara imbere y’abantu ari umuhamya w’Imana 
ukiranuka; kandi ubu noneho ubwo umurwa wa Yerusalemu wari igiye kujya ma maboko 
y’abapagani, Yeremiya yabonye ko umurimo we wakozwe maze agerageza kuva muri 


281 



Yerusaemu ariko abuzwa n’umwana w’umwe mu bahanuzi b’ibinyoma waje gutanga 
amakuru ko Yeremiya agiye kwifatanya n’Abanyababuloni, ari na bo yari yaringingiye 
abaturage b’Ubuyuda kenshi kuyoboka. Umuhanuzi Yeremiya yahakanye icyo kirego 
cy’ikinyoma, nyamara “Ibikomangoma birakarira Yeremiya biramukubita, bimugira 
imbohe bimushyira mu nzu ya Yonatani w’umwanditsi, kuko bari bayigize inzu y’imbohe.” 
Yeremiya 37:15. {AnA 414.2} 

Ibyiringiro byari byuzuye mu mitima y’ibikomangoma na rubanda igihe ingabo za 
Nebukadinezari zerekeraga mu majyepfo guhangana n’Abanyegiputa, bidatinze byabaye 
imfabusa. Uwiteka yari yaravuze ati: “Dore ndakwibasiye Farawo mwami wa Egiputa.” 
Imbaraga za Egiputa nta kindi zari cyo uretse urubingo rusadutse. Ibyanditswe byari 
byaravuze biti: “Abatuye muri Egiputa bose bazamenye yuko ndi Uwiteka, kuko babereye 
inzu ya Isirayeli inkoni y’urubingo.” “Kandi amaboko y’umwami w’i Babuloni 
nzayakomeza, na yo amaboko ya Farawo azatentebuka maze bazamenye yuko ndi Uwiteka, 
igihe nzashyira inkota yanjye mu kuboko k’umwami w’i Babuloni akayuhira igihugu cya 
Egiputa. Kandi Abanyegiputa nzabatataniriza mu mahanga, mbateragane mu bihugu maze 
bazamenye yuko ndi Uwiteka.” Ezekiyeli 29:3, 6; 30:25-26. {AnA 414.3} 

Mu gihe ibikomangoma byo mu Buyuda byari bigihanze amazo Egiputa ngo ibatabare, 
umwami Sedekiya yari ahagaritse umutima atekereza ku muhanuzi w’Imana wari 
warajugunywe mu nzu y’imbohe. Hashize iminsi myinshi umwami atuma kuri Yeremiya 
baramuzana maze amubaza biherereye ati: “Mbese hari ijambo rivuye ku Uwiteka?” 
Yeremiya yaramusubije ati: “Ririho. Uzashyirwa mu maboko y’umwami w’i Babuloni. 
{AnA 415.1} 

“Yeremiya arongera abaza Umwami Sedekiya ati “Icyo nagucumuyeho ni iki ari wowe 
cyangwa abagaragu bawe cyangwa ubu bwoko, cyatumye munshyira mu nzu y’imbohe? 
Mbese ye, ba bahanuzi banyu babahanuriraga bari he? Ngo ntabwo umwami w’i Babuloni 
azabatera, habe no kuzatera iki gihugu. Noneho ndagusaba ngo wumve, mwami nyagasani, 
ndakwinginga ngo unyemerere icyo ngusabye, we kunsubiza kwa Yonatani w’umwanditsi 
ntahagwa.” Yeremiya 37:17-20. {AnA 415.2} 

Kuri ubwo busabe bwa Yeremia “umwami Sedekiya ategeka ko Yeremiya arindirwa mu 
rugo rw’inzu y’imbohe, ngo iminsi yose bajye bamuha irobe ry’umutsima rivuye mu nzira 
y’abavuzi bayo, kugeza ubwo imitsima yose izashira mu murwa. Nuko Yeremiya aguma mu 
rugo rw’inzu y’imbohe.” Umurongo wa 21. {AnA 415.3} 

Umwami yanze gushyira ku mugaragaro ko yizera ibyo Yeremiya avuga. Nubwo ubwoba 
yari yagize bwamuteye kumushakishaho amakuru biherereye, nta mbaraga yari afite zo 

guhangana n’uko ibikomangomabye n’abaturage be barwanyaga Yeremiya ngo bityo 
yumvire ubushake bw’Imana nk’uko bwari bwaragaragajwe n’umuhanuzi. {AnA 416.1} 

Yeremiya yakomeje gutangira inama mu rugo rw’inzu y’imbohe ko bayoboka umwami w’i 
Babuloni. Guhangana na we byari ukwikururira urupfu. Ubutumwa Uwiteka yatumye ku 
Buyuda bwari ubu ngo: “Uzaguma muri uyu murwa azicishwa inkota n’inzara n’icyorezo, 
ariko uzawuvamo akayoboka Abakaludaya azabaho, kandi ubugingo bwe azabutabarura 
abeho.” Amagambo yavuzwe yarumvikanaga kandi yari meza. Umuhanuzi yavuze ashize 
amanga mu izina ry’Uwiteka ati: “Ni ukuri uyu murwa uzagabizwa ingabo z’umwami w’i 
Babuloni, na we azawuhindura.” Yeremiya 38:2, 3. {AnA 416.2} 

Amaherezo ibibkomangoma birakajwe n’inama Yeremiya yahoraga asubiramo kenshi kandi 
zari zihabanye na gahunda bari bihaye yo kwirwanaho, byigaragambije bikmeye imbere 
y’umwami bivuga ko umuhanuzi Yeremiya ari umwanzi w’igihugu, kandi ko amagambo ye 
yatentebuye amaboko ya rubanda kandi akabazanira ibyago kubw’ibyo akaba akwiriye 
kwicwa. {AnA 416.3} 

Uwo mwami w’umunyabwoba yari azi ko ibyo birego ari ibinyoma; ariko kugira ngo agushe 
neza abari mu myanya yo hejuru kandi y’ubuyobozi, yagaragaje ko yemeye ibinyoma byabo 
maze atanga Yeremiya mu maboko yabo ngo bamugenze uko bashaka. “Nuko bafata 
Yeremiya bamujugunya mu rwobo rwa Malikiya umwana w’umwami, rwari mu rugo 
rw’inzu y’imbohe, bamanuza Yeremiya imigozi. Muri urwo rwobo nta mazi yari arimo, 
keretse ibyondo gusa. Nuko Yeremiya asaya mu byondo.” Yeremiya 37:6. Nyamara Imana 
yahagurukirije Yeremiya inshuti zagiye kumwingingira umwami maze akurwa muri rwa 
rwobo agarurwa mu rugo rw’inzu y’imbohe. {AnA 417.1} 

Umwamiyongeye gutuma kuri Yeremiya mu ibanga, maze amusaba kumubwizanya ukuri 
kose iby’umugambi Imana ifitiye Yerusalemu. Mu kumusubiza ibyo amubajije Yeremiya 
yarasubije ati: “Nabikubwira ntiwanyica? Kandi ninkugira inama ntuzanyumvira?” 
Umwami agirana isezerano n’umuhanuzi Yeremiya mu ibanga. Umwami Sedekiya 
aramusezeranira ati: “Nkurahiye Uwiteka uhoraho waduhaye ubu bugingo, ntabwo 
nzakwica cyangwa ngo ngushyire mu maboko y’abo bantu bahiga ubugingo bwawe.” 
Yeremiya 38:15,16. {AnA 417.2} 

Umwami Sedekiya yari agifite amahirwe yo kugaragaza ko afite ubushake bwo kumvira 
imiburo y’Uwiteka, kandi noneho n’imbabazi akoroshya ibihano byari biri kugwa ku murwa 
wa Yerusalemu ndetse n’igihugu. Ubutumwa umwami yahawe bwabaye ubu ngo: “Nusanga 
ibikomangoma by’umwami w’i Babuloni ni bwo ubugingo bwawe buzabaho, kandi uyu 
murwa ntuzatwikwa, nawe uzabaho n’ab’inzu yawe. Ariko nutemera gusanga 

ibikomangoma by’umwami w’i Babuloni, uyu murwa uzatangwa mu maboko 
y’Abakaludaya kandi bazawutwika, nawe ntuzabava mu maboko.” {AnA 417.3} 

Umwami yarasubije ati: “Abayuda bagiye kuyoboka Abakaludaya, ntinya ko banshyira mu 
maboko yabo bakanshinyagurira.” Ariko umuhanuzi Yeremiya aramusezeranira ati: 
“Ntibazagutanga.” Yongeyeho amagambo yo kumwinginga agira ati: “Ndakwinginze, 
umvira ijwi ry’Uwiteka rivuga ibyo nkubwira, ni bwo uzamererwa neza kandi ubugingo 
bwawe buzarama.” Yeremiya 38:17-20. {AnA 418.1} 

Uko ni ko no kugeza ku isaha ya nyuma Imana yagaragaje ubushake bwayo bwo 
kugaragariza impuhwe abari guhitamo kumvira ibyo yabasabaga bitunganye. Iyo umwami 
Sedekiya ahitamo kumvira, ubuzima bw’abaturage buba bwararokotse kandi umurwa wa 
Yerusalemu na wo ugakira gukongorwa n’umuriro; nyamara yatekereje ko yageze kure 
cyane ku buryo atasubira inyuma [ngo yisubireho]. Yatinye Abayuda, atinya gusuzugurika 
kandi agirira ubwoba ubuzima bwe. Nyuma y’imyaka myinshi yo kwigomeka ku Mana, 
Sedekiya yatekereje ko byaba bikojeje isoni cyane kubwira abaturage be ati: Nemeye ijambo 
ry’Uwiteka nk’uko ryavugiwe mu muhanuzi Yeremiya; ntabwo nshobora guhangara 
kurwanya umwanzi nyuma yo guhabwa iyi miburo yose. {AnA 418.2} 

N’amarira menshi, Yeremiya yingingiye Sedekiya kwikiza no gukiza abaturage ayobora. 
N’agahinda kenshi mu mutima, yamuhamirije ko natumvira inama y’Imana, atazarokora 
ubugingo bwe kandi ko ubutunzi bwe bwose buzigarurirwa n’Abanyababuloni. Ariko 
umwami yari yarafashe inzira mbi bityo ntiyashoboraga gusubira inyuma. Yafashe 
icyemezo cyo gukurikiza inama z’abahanuzi b’ibinyoma, n’iz’abantu yasuzuguraga kandi 
basuzuguraga intege nke ze muri uko guhita yemera ibyo bifuzaga. Yatatiye umudendezo 
we nk’umuntu maze ahinduka imbohe y’igitekerezo cya rusange. Nta mugambi uhamye yari 
afite wo ukora ikibi, ariko kandi nta n’umwanzuro yafashe wo guhagarara ashikamye ku 
kuri. Nubwo yari yemejwe rwose iby’agaciro k’inama itanzwe na Yeremiya, nta mbaraga 
y’imicombonera yamukomerezaga mu kumvira; bityo ingaruka iba iyo gukomeza 
ashikamye mu cyerekezo kibi. {AnA 418.3} 

Umwami yai umunyantege nke bikabije ku buryo atashakaga ko ibyegera bye n’abaturage 
be bamenya ko yagiranye ikiganiro na Yeremiya. Gutinya abantu byari byamaze kwigarurira 
umutima we. Iyo Sedekiya ahagararana ubutwari maze akavuga ko yizera amagambo 
y’umuhanuzi Yeremiya yari yamaze gusohora igice, mbega kurimbuka kuba 
kwarakumiriwe! Yari akwiriye kuvuga ati: “Nzumvira Uwiteka bityo nkize umurwa 
kurimbuka gukomeye. Sinahangara gusuzugura amategeko y’Imana bitewe n’ubwoba 
cyangwa kwemerwa n’abantu. Nkunda ukuri, nanga icyaha, bityo nzakurikiza inama 
y’Ukomeye wa Isirayeli.” { An A 419.1} 

Iyo biba bityo abantu baba barubashye umutima we w’ubutwari, kandi abari bari mu 
rungabangabo hagati yo kwizera no kutizera baba barafashe icyemezo gidakuka bakajya mu 
ruhande rw’ukuri. Gushirika ubwoba kwe n’ubutabera mu mikorere ye byari gutera 
abaturage be kumwishimira no kumuyoboka. Aba yaragize gushyigikirwa gukomeye kandi 
Ubuyuda buba bwararinzwe ishyano ritavugwa ry’uburyo abantu bicishijwe inkota n’inzara 
n’umuriro. {AnA 419.2} 

Ubugwari bwa Sedikiya bwamubereye icyaha yagombaga kwishyura igihano cyacyo giteye 
ubwoba. Umwanzi yaje yararika nk’urubura rumanuka ku musozi maze umurwa 
awuhindura umusaka. Ingabo z’Abaheburayo zaratsinzwe zisubizwa inyuma ziravurungana. 
Ishyanga ry’Ubuyuda ryaratsinzwe. Sedekiya yarafashwe agirwa imfungwa kandi abahungu 
be bicirwa imbere ye abireba. Umwami Sedekiya yajyanwe ari imbohe akurwa I 
Yerusalemu, maze bamunogoramo amaso maze ubwo yari ageze I Babuloni apfa 
urw’agashinyaguro. Urusengero rwiza cyane rwari rumaze imyaka isaga magana ane 
rutamirije impinga y’Umusozi Siyoni ntirwababariwe n’Abakaludaya. “Maze batwika inzu 
y’Imana, basenya inkike z’i Yerusalemu, batwika inyumba zaho, barimbura ibintu byaho 
byiza byose.” 2Ngoma 36:19. {AnA 420.1} 

Igihe cyo gusenywa guheruka kwa Yerusalemu bikozwe na Nebukadinezari, abantu benshi 
barokotse amakuba akomeye yaturutse ku kugota Yerusalemu igihe kirekire, ariko baje 
kwicishwa inkota. Mu baje gusigara, bamwe muri bo ariko cyane cyane umukuru 
w’abatambyi n’abasirikare bakuru n’ibikmangoma n’imfura z’ibwami, abo bose bajyanywe 
i Babuloni maze bahicirwa nk’abagambanyi. Abandi bajyanwe ari imbohe bajya kuba 
inkoreragahato za Nebukadinezari n’abahungu be “kugeza ku ngoma z’abami b’i Buperesi, 
... ngo ijambo Uwiteka yavugiye mu kanwa ka Yeremiya ribe risohoye.” 2Ngoma 36:20,21. 
{AnA 420.2} 

Yeremiya ubwe yavuzweho aya magambo ngo: “Nuko Nebukadinezari umwami w’i 
Babuloni, ategeka Nebuzaradani umutware w’abarinzi ibya Yeremiya ati: “Umujyane, 
umumenye ntugire icyo umutwara, ahubwo icyo azakubwira abe ari cyo uzamukorera.” 
Yeremiya 39:11,12. {AnA 420.3} 

Abatware b’ingabo z’Abanyababuloni bakuye Yeremiya muri gereza, uwo muhanuzi 
yahisemo kwigumanira n’abari basigaye [mu Buyuda] b’abanyantegenke, “abakene bo mu 
gihugu” basizwe n’Abakaludaya ngo bite ku mizabibu abandi babe abahinzi. Abo bose 
Abanyababuloni babashinze Gedaliya ngo abe umutware wabo. Hashize amezi make gusa 
maze uwo mutware mushya wari ushyizweho yicwa mu buryo bw’uburiganya. (soma 
Yeremiya 41:1-3). Nyuma yo kunyura mu bigeragezo byinshi, amaherezo ba bakene 
bemejwe n’abayobozi babo guhungira mu gihug cya Egiputa. Yeremiya yaranguriye ijwe 

rye arwanya uwo mugambi. Yarabinginze ati: “Ntimujye mu Egiputa.” Nyamara iyo nama 
yari iturutse ku Mana ntibayumviye, maze abari “bazanywe no gutura mu gihugu cy’u 
Buyuda: si abagabo si abagore, si abana si abakobwa b’umwami” bose bahungira mu 
Egiputa. “Nuko bajya mu gihugu cya Egiputa kuko banze kumvira ijwi ry’Uwiteka, maze 
bagera n’i Tahapanesi.” Yeremiya 43:5-7. {AnA 421.1} 

Ubuhanuzi bwavugaga iby’akaga bwahanuwe na Yeremiya abuhanurira abari barasigaye 
ariko bakigomeka kuri Nebukadinezari bahungira mu Egiputa bwari buvanze 
n’amasezerano y’imbabazi ku bari kwihana ubupfapfa bwabo maze bakitegura kugaruka. 
Nubwo Uwiteka atari kubabarira abatarumviye inama ye ahubwo bakemera imbaraga 
zishukana zo gusenga ibigirwamana kwa Egiputa, yari kugaragariza imbabazi abari 
kumuyoboka kandi bakaba abanyakuri. Uwiteka yaravuze ati: “Ariko abazacika ku icumu 
bazava mu gihugu cya Egiputa basubire mu gihugu cy’u Buyuda ari bake, nuko abasigaye 
b’i Buyuda bose bari baragiye mu gihugu cya Egiputa guturayo, bazamenya ijambo rihamye 
iryo ari ryo yuko ari iryanjye cyangwa iryabo.” Yeremiya 44:28. {AnA 421.2} 

Umubabaro umuhanuzi Yeremiya yagize bitewe no kugoma kw’abagombaga kuba umucyo 
w’isi mu by’umwuka, umubabaro yagize kubwa Siyoni ndetse no kubw’abantu bajyanwe i 
Babuloni ari imbohe, ugaragarira mu maganya yasize yandikishije nk’urwibutso 
rw’ubupfapfa bwo kutumvira inama z’Uwiteka ahubwo umuntu akayoboka ubwenge bwa 
muntu. Ndetse no mu kurimbuka kwari kwabayeho Yeremiya yashoboraga kuvuga ati: 
“Imbabazi z’Uwiteka ni zo zituma tudashiraho;” kandi yahoraga asenga ati: “Dutekereze 
inzira zacu tuzigenzure, tubone kugarukira Uwiteka.” Amaganya 3:22, 40. Igihe Ubuyuda 
bwari bukiri ubwami mu mahanga, Yeremiya yari yarabajije Imana ye ati: “Mbese wanze u 
Buyuda rwose? Umutima wawe wazinutswe i Siyoni?” kandi yari yarasabye ashize amanga 
ati: “Ntutuzinukwe ugirire izina ryawe, ntukoze isoni ingoma y’icyubahiro cyawe.” 
Yeremiya 14:19,21. Noneho ukwizera kudakuka umuhanuzi yari afite ku mugambi uhoraho 
w’Imana wo kuzana gahunda mu rudibi ndetse no kwereka amahanga yo ku isi n’isanzure 
ryose imico yayo y’ubutabera n’urukundo, kwamuteye gusabana icyizere asabira abari 
guhindukira bakava mu bibi bakayoboka ubutungane. {AnA 422.1} 

Ariko noneho Siyoni yari yarasenywe bikomeye; ubwoko bw’Imana bwari mu bunyage. 
Ubwo umuhanuzi Yeremiya yari asabwe n’intimba yaratatse ati: “Umurwa w’i Yerusalemu 
ko usigayemo ubusa, kandi wari wuzuye abantu! Uwari ukomeye mu mahanga, ko 
yahindutse nk’umupfakazi! Uwari umwamikazi mu ntara yarayobotse, aratura ikoro. Nijoro 
arira cyane, amarira amutemba mu maso, mu bakunzi be bose ntafite umuhumuriza. Incuti 
ze zose zaramuriganije, zahindutse abanzi be. Abayuda bajyanywe ari imbohe, babitewe 
n’akarengane n’uburetwa bwinshi bikabije. Batuye mu banyamahanga, nta buruhukiro 

bahabonye, ababarenganya bose babafashe bageze mu gakubiro. Inzira z’i Siyoni 
ziraboroga, kuko ari nta wuklza mu materaniro yera. Amarembo yaho yose ni amatongo, 
abatambyi baho barasuhuza umutima. Abari baho bafite umubabaro, na ho ubwaho hafite 
ishavu abaharwanyaga barahanesheje, ababisha baho bagize ishya. Kuko Uwiteka 
yahababaje ahahoye ibicumuro byaho byinshi, abana baho bato bajyanywe ho abanyagano 
imbere y’ababisha. {AnA 422.2} 

“Umwami ko yageretse ku mukobwa w’i Siyoni igicu cy’umwijima amurakariye, yajugunye 
ubwiza bwa Isirayeli ku isi abuhanuye ku ijuru. Kandi ntiyibutse intebe y’ibirenge bye, ku 
munsi w’uburakari bwe. Umwami yoreje ubuturo bwose bwa Yakobo ntiyamubabarira, 
yashenye ibihome by’umukobwa wa Yuda abitewe n’umujinya, yabitsinze hasi yanduza 
n’ubwami n’ibikomangoma byabwo. Yaciye ihembe rya Isirayeli ryose abitewe n’uburakari 
bukaze, yahinnye ukuboko kwe kw’iburyo imbere y’abanzi, kandi yatwitse Yakobo 
amumerera nk’umuriro ugurumana, ukongora impande zose yamuforeye umuheto 
nk’umwanzi, yahagaze abanguye ukuboko kwe kw’iburyo nk’umubisha. Yishe 
abanyagikundiro bose, yasutse uburakari bwe mu ihema ry’umukobwa w’i Siyoni, bwaka 
nk’umuriro.” {AnA 423.1} 

“Nakuvugaho iki? Icyo nakugereranya na cyo ni iki, wa mukobwa w’i Yerusalemu we? 
Naguhwanya n’iki kugira ngo nguhumurize, wa mwari w’i Siyoni we? Kuko icyuho cyawe 
ari kinini nk’inyanja, ni nde wabasha kugukiza?” {AnA 423.2} 

“Uwiteka, ibuka ibyaduteye, itegereze kandi urebe gukorwa n’isoni kwacu. Umwandu wacu 
wahindutse uw’abanyamahanga, n’amazu yacu yabaye ay’abimuklra. Turi impfubyi 
ntitugira ababyeyi, ba mama bameze nk’abapfakazi, . . . Ba data bakoze ibyaha kandi 
ntibakiriho, natwe twikoreye ibicumuro byabo. Abagaragu ni bo badutegeka, nta wuhari wo 
kuturokora, ngo adukure mu maboko yabo. . . . Ni cyo gituma umutima wacu urabirana, 
ibyo ni byo bituma amaso yacu ahunyeza.” Amaganyaya Yeremiya 1:1-5; 2:1-4, 13; 5:1-3, 
7,8, 17, 19-21. {AnA 424.1} 

“Weho Uwiteka, uhoraho iteka ryose, intebe yawe ihoraho uko ibihe biha ibindi. Kuki 
watwibagirwa iteka, kandi ukatureka igihe kirekire kireshya gityo? Utwigarurire Uwiteka, 
natwe tuzaba tukugarukiye. Tugarurire ibihe byacu, bibe nk’ibya kera.” Amaganya 1:1-5; 
2:1-4, 13; 5:1-3, 7, 8, 17, 19-21. {AnA 424.2} 

IGICE CYA 38 - UMUCYO MU MWIJIMA 


Iyo hatabaho gukomezwa kwabonekaga mu magambo y’ubuhanuzi yavugwaga n’intumwa 
z’Imana, imyaka yijimye yo kurimbuka n’urupfu yaranze iherezo ry’ubwami bw’Ubuyuda 
iba yarazanye kwiheba mu mitima yari ifite ubwuzu cyane. Binyijijwe kuri Yeremiya wari 
muri Yerusalemu, kuri Daniyeli wari ibwami i Babuloni ndetse no kuri Ezekiyeli wari ku 
nkombe z’uruzi Shebari, Uwiteka mu mbabazi ze yagaragaje neza umugambi we uzahoraho 
kandi atanga ibyiringiro by’uko afite ubushake bwo gusohoreza ubwoko bwe yatoranyije 
amasezerano ari mu byanditswe na Mose. Ibyo Uwiteka yari yaravuze yari kubikorera abari 
kumubaho indahemuka, yari kubisohoza nta kabuza. “Ijambo ry’Imana [ni] rizima [kandi] 
rihoraho.” lPetero 1:23. {AnA 425.1} 

Mu gihe cyo kuzerera mu butayu, Uwiteka yari yarahaye abana be ibibahagije kugira ngo 
bahore bibuka amagambo y’amategeko yayo. Nyuma yo gutura muri Kanani, amategeko 
y’Imana yagombaga yagombaga kujya asubirwamo buri munsi mu muryango wose; 
yagombaga kwandikwa mu buryo bugaragara ku nkomanizo z’imiryango no ku marembo, 
kandi agakwirakwizwa hose yanditswe ku bisate by’urwibutso bikozwe mu mabuye 
cyangwa mu mbaho. Ayo mategeko yagombaga gushyirwa mu ndirimbo maze akajya 
aririmbwa n’abato n’abakuru. Abatambyi bagombaga kujya bigishiriza atyo mategeko mu 
materaniro yo mu ruhame, kandi abatware bo mu gihugu na bo bagombaga kuyiga buri 
munsi ubudasiba. Uwiteka yategetse Yosuwa ibyerekeye igitabo cy’amategeko agira ati: 
“Ibiri muri iki gitabo cy’amategeko ntukarorere kubihamisha akanwa kawe, ahubwo ujye 
ubitekereza ku manywa na nijoro kugira ngo ubone uko ukurikiza ibyanditswemo byose. Ni 
ho uzahirwa mu nzira zawe, ukabashishwa byose.” Yosuwa 1:8. {AnA 426.1} 

Yosuwa yigishije Abisirayeli bose ibyanditswe na Mose. “Nta jambo na rimwe mu yo Mose 
yategetse yose Yosuwa atasomeye imbere y’iteraniro rya Isirayeli, harimo abagore n’abana 
n’abanyamahanga bagendanaga na bo.” Yosuwa 8:35. Ibi byari bihuje n’itegeko 
ryumvikana Uwiteka yatanze ryagenaga ko habaho gusubiriramo mu ruhame amagambo yo 
mu gitabo cy’amategeko buri nyuma y’imyaka irindwi, mu gihe cy’Iminsi mikuru 
y’Ingando. Abayobozi mu by’umwuka b’Abisirayeli bari barahawe amabwiriza ngo: 
“Uzajye uteranya abantu, abagabo n’abagore n’abana bato, n’umusuhuke 
w’umunyamahanga uri iwanyu kugira ngo bayumve, bayige bubahe Uwiteka Imana yanyu, 
bitondere amagambo yose y’aya mategeko bayumvire, no kugira ngo abana babo batigeze 
kuyamenya bayumve, bige guhora bubaha Uwiteka Imana yanyu, igihe cyose muri mu 
gihugu mwambuka Yorodani mujyanwamo no guhindura.” Guteka kwa kabiri 31:12, 13. 
{AnA 426.2} 

Iyo iyi nama yumvirwa mu myaka amagana yaje gukurikiraho, mbega uko amateka ya 
Isirayeli yari gutandukana n’uko yagenze! Iyo imitima y’ubwoko bwa Isirayeli ikunda 
kubaha Ijambo Ryera ry’Imana, bari kugira ibyiringiro byo gusohoza umugambi w’Imana. 
Kuzirikana amategekoy’Imana ni byo byahaye Isirayeli imbaraga ku ngoma ya Dawidi 
ndetse no mu myaka yabanje y’ingoma ya Salomo. Kubwo kwiringira ijambo rizima 
ry’Imana byatumye habaho ivugurura n’ubugorozi mu gihe cya Eliya na Yosiya. Ibyo 
Byanditswe by’ukuri (ari na byo murage wa Isirayeli uhebuje indi) ni byo Yeremiya 
yifashishije mu muhati yakoresheje ashaka ko habaho ivugurura. Aho yakoreraga umurimo 
we hose, yabwiraga abantu abinginga ati: “Nimwumve amagambo y’iri sezerano.” Ayo yari 
amagambo yari kubazanira gusobanukirwa umugambi w’Imana byuzuye wo kumenyesha 
amahanga yose ukuri gukiza. Yeremiya 11:2. {AnA 427.1} 

Mu myaka iheruka y’ubuhakanyi bw’Ubuyuda kwinginga kw’abahanuzi kwasaga 
n’ukutagize icyo kuvuze; kandi ubwo ingabo z’Abakaludaya zazaga ku nshuro ya gatatu 
n’iya nyuma zije kugota Yerusalemu, abantu bose batakaje ibyiringiro. Yeremiya yahanuye 
ibyo kurimbuka gukomeye; kandi bitewe n’uko yashimangiraga ko bareka kurwana 
bakayoboka Abanyababuloni, byatumye amaherezo ajugunywa mu nzu y’imbohe. Nyamara 
Imana ntiyaretse abari basigaye mu murwa wa Yerusalemu b’indahemuka ngo babeho mu 
bwihebe nta byiringiro bafite. Ndetse n’igihe Yeremiya yacungishwaga ijisho cyane 
n’abahinduraga ubutumwa bwe urw’amenyo, yeretswe ibyerekeye ubushake ijuru rifite bwo 
kubabarira no gukiza. Ayo mayerekwa yagiye aba isoko idakama yo guhumuriza itorero 
ry’Imana kuva icyo gihe kugeza ubu. {AnA 427.2} 

Yeremiya ashikamye ku masezerano y’Imana kandi yifashishije umugani yashyiriye mu 
bikorwa imbere y’abantu, yagaragarije abaturage b’umurwa wari ugushije ishyano uko 
yizera bikomeye ugusohora k’umugambi Imana ifitiye ubwoko bwayo kutazabura kubaho. 
Ari imbere y’abahamya kandi yubahirije rwose ibyari ngombwa byose byasabwaga 
n’amategeko, yaguze isambu ya gakondo yari iherereye mu mudugudu wari hafi ya Anatoti 
ayigura shekeli cumi n’indwi z’ifeza. Yeremiya 32. {AnA 428.1} 

Mu mirebere y’umuntu wese, uku kugura iyi sambu mu karere kategekwaga 
n’Abanyababuloni, byasaga n’igikorwa cy’ubupfapfa. Umuhanuzi Yeremiya ubwe yari 
yaragiye ahanura ibyo gusenyuka kwa Yerusalemu, ibyo guhinduka umusaka kwa Yudaya 
ndetse no kurimbuka k’ubwami bw’Ubuyuda. Yari yaragiye ahanura iby’igihe kirekire cyo 
kuba mu bunyage i Babuloni. Kubera ko Yeremiya ageze mu za bukuru, ntiyashoboraga 
kwiringira kugira inyungu zihariye azakura mu kugura iyo sambu. Nyamara, uko yari yarize 
ubuhanuzi bwari bwanditswe mu Byanditswe Byera kwari kwarashyize mu mutima we 
icyemezo kidakuka cy’uko Uwiteka yagambiriye kuzasubiza abana b’abari barajyanywe mu 

bunyage gakondo yabo y’Igihugu cy’Isezerano. Arebesheje amaso yo kwizera, Yeremiya 
yabonye abajyanwe mu bunyage bagaruka ku iiherezo ry’imyaka y’umubabaro maze 
bakongera gutura mu gihugu cya ba sekuruza. Mu kugura isambu iherereye Anatoti, 
Yeremiya yakoraga uko ashoboye kugira ngo ashyire mu bandi ibyiringiro byahumurizaga 
umutima we bene ako kageni. {AnA 428.2} 

Bamaze gusinyana ayo masezerano y’ubugure kandi n’abahamya bamaze gushyiraho 
umukono wabo, Yeremiya yategetse Baruki, umunyamabanga ye ati: “Enda izi nzandiko 
z’ubuguzi, urwashyizweho ikimenyetso cy’ubushishi n’urutagishyizweho, uzishyire mu 
kibindi cy’ibumba kugira ngo zihamare iminsi myinshi.’ Kuko uku ari ko Uwiteka 
Nyiringabo Imana ya Isirayeli ivuga iti: ‘Amazu n’imirima n’inzabibu byo muri iki gihugu 
bizongera bigurwe.” Yeremiya 32:14, 15. {AnA 429.1} 

Ibyagaragaraga ku Buyuda mu gihe cy’uku kugura isambu kwa Yeremiya kudasanzwe byari 
urucantege ku buryo nyuma gato yo gutera intambwe zose muri ubwo buguzi no gutegura 
uburyo bwo kurinda amasezerano yabwo, nubwo ukwizera kwa Yeremiya kutari kwarigeze 
guhungabanywa, noneho kwarageragejwe cyane. Mbese mu muhati we wo gushishikaza 
Ubuyuda yaba yarigerejeho? Mbese mu cyifuzo cye gushikamisha ibyiringiro bye mu 
masezerano y’ijambo ry’Imana, yaba yariringiye ikirimo ubusa? Abari baragiranye 
isezerano n’Imana bari bamaze igihe kirekire bahindura urw’amenyo ibyiza bagenewe. 
Mbese amasezerano yahawe ishyanga ryatoranyijwe yari kuzasohora nk’uko yatanzwe? 
{AnA 429.2} 

Ahagaritse umutima kandi yiyunamiriye kubera intimba itewe n’imibabaro y’abari baranze 
kwihana ibyaha byabo, umuhanuzi Yeremiya yatakambiye Imana kugira ngo imuhe umucyo 
uruseho ku byerekeye umugambi ifitiye inyokomuntu. {AnA 429.3} 

Yeremiya yarasenze ati: “Yewe Mwami Uwiteka, dore ni wowe waremesheje ijuru n’isi 
ububasha bwawe bukomeye n’ukuboko kwawe kurambuye, nta kintu na kimwe kikunanira. 
Ugirira imbabazi abantu ibihumbi kandi uhanira abana ibyaha bya ba se hanyuma yabo, uri 
Imana nkuru ikomeye, Uwiteka Nyiringabo ni ryo zina ryawe. Ushobora inama kandi no mu 
mirimo uyikomeyemo, amaso yawe areba inzira z’abantu zose, ugaha umuntu wese 
ibihwanye n’imigenzereze ye n’ibihwanye n’imbuto z’imirimo ye. Ni wowe washyize 
ibimenyetso n’ibitangaza mu gihugu cya Egiputa, mu Bisirayeli no mu bandi na n’ubu 
ukibikora, kandi wihesheje izina nk’uko biri n’uyu munsi. Ni wowe wakuje ubwoko bwawe 
Isirayeli mu gihugu cya Egiputa ibimenyetso n’ibitangaza, n’ukuboko gukomeye n’ukuboko 
kurambuye n’ibiteye ubwoba bishishana maze ubaha iki gihugu, icyo warahiye ba sekuruza 
ko uzakibaha, igihugu cy’amata n’ubuki. Bakijyamo baragihindura ariko ntibarakumvira 

ijwi ryawe, habe no kugendera mu mategeko yawe, mu byo wabategetse byose nta cyo 
bakoze, ni cyo cyatumye ubateza ibyo byago byose.” Yeremiya 32:17-23. {AnA 429.4} 

Ingabo za Nebukadinezari zari hafi kwigarurira inkike za Siyoni ari nyinshi cyane. Abantu 
ibihumbi byinshi bari bari gupfira mu rugamba ruheruka rwo kurwana ku murwa wa 
Yerusalemu. Abandi ibihumbi bitabarika bicwaga n’inzara n’icyorezo. Iherezo rya 
Yerusalemu ryari ryamaze gushyirwaho ikimenyetso. Iminara ingabo z’abanzi zakoreshaga 
zigota uwo murwa yari imaze kurenga uburebure bw’inkike za Yerusalemu. Mu isengesho 
rye Yeremiya yakomeje gusaba Imana ati: “Dore ibirundo byo kuririraho, umenye ko 
bazanywe no guhindura umurwa kandi umurwa ugabijwe Abakaludaya bawuteye, kuko 
hatejwe inkota n’inzara n’icyorezo, kandi ibyo wavuze birasohoye dore nawe urabiruzi. 
Kandi warambwiye Mwami Uwiteka uti: Igurire uwo murima ifeza kandi witorere abagabo, 
kandi umurwa utanzwe mu maboko y’Abakaludaya.” Yeremiya 32:24, 25. {AnA 430.1} 

Isengesho ry’umuhanuzi ryasubijwe neza. Muri iyo saha y’amakuba, igihe ukwizera 
kw’intumwa y’ukuri kwageragezwaga nk’ugucishwa mu muriro, ijambo Uwiteka yabwiye 
Yeremiya ryabaye iri ngo: “Dore ndi Uwiteka Imana y’ibifite imibiri byose. Mbese hariho 
ikinanira?” Yeremiya 32:26,27. Umurwa wa Yerusalemu wari ugiye kugwa mu maboko 
y’Abakaludaya bidatinze; amrembo yawo n’inyumba zaho byari bigiye gutwikwa 
bigakongoka; ariko nubwo kurimbuka kwawo kwari impamo kandi abaturage bo muri 
Yerusalemu bakaba baragombaga kujyanwa ari imbohe, nta kabuza umugambi uhoraho 
Uwiteka yari afitiye Isirayeli wari kuzasohozwa. Mu gisubizo cyagutse Uwiteka yahaye 
umugaragu we, yavuze ibyerekeye abo bagerwagaho n’ibihano bye ati: {AnA 431.1} 

“Dore ngiye kubakoraniriza hamwe mbakuye mu bihugu byose aho nari nabatatanirije, 
mbitewe n’uburakari bwanjye n’umujinya wanjye ndetse n’umujinya ukaze, kandi 
nzabagarura ino mpabatuze amahoro. Na bo bazaba ubwoko bwanjye, kandi nanjye nzaba 
Imana yabo, nzabaha imitima ihuje n’inzira imwe babone kunyubaha iteka ryose, kugira ngo 
bibabere ibyiza bo n’abana babo bazabakurikira. Kandi nzasezerana na bo isezerano 
rihoraho yuko ari ntabwo nzabata ngo ndeke kubagirira neza, nzabatera kunyubaha mu 
mitima yabo kugira ngo batanyimura. Ni ukuri nzanezezwa no kubagirira neza, rwose 
nzabatera bamere muri iki gihugu, mbishyizeho umutima wanjye wose n’ubugingo bwanjye 
bwose.” Uku ni ko Uwiteka avuga ati “Nk’uko nateje ubu bwoko ibyo byago bikomeye 
byose, ni ko nzabasohoreza ibyiza nabasezeraniye byose. Maze imirima izagurwa muri iki 
gihugu, icyo muhinyura ngo ‘Ni amatongo, nta muntu ukikibamo, haba n’amatungo, 
kigabijwe Abakaludaya.’ Abantu bazagura imirima ifeza, bandike inzandiko z’ubuguzi 
bazishyireho icyitegererezo cy’ubushishi, bitorere abagabo mu gihugu cya Benyamini 
n’imisozi ikikije i Yerusalemu no mu midugudu y’u Buyuda, mu midugudu yo mu misozi 

miremire no mu midugudu yo mu bibaya no mu midugudu y’ikusi, kuko nzagarura ababo 
bajyanywe ari imbohe.” Ni ko Uwiteka avuga.” Yeremiya 32:37-44. {AnA 431.2} 

Mu rwego rwo guhamya ayo masezerano yo kuzacungurwa no gukomorerwa, “ijambo 
ry’Uwiteka ryaje kuri Yeremiya ubwa kabiri, agikingiraniwe mu gikari cy’inzu y’imbohe 
riti: {AnA 432.1} 

“Uku ni ko Uwiteka avuga ari we ugira icyo akora, ari we ukirema akagikomeza, Uwiteka 
ni ryo zina rye aravuga ngo ‘Ntabaza ndagutabara, nkwereke ibikomeye biruhije utamenya.’ 
Uku ni ko Uwiteka Imana ya Isirayeli ivuga iby’amazu yo muri uyu murwa, n’iby’inzu 
z’amanyumba z’abami b’u Buyuda, byasenyewe kugira ngo babone uko barwanya aburirira 
ku birundo bitwaje inkota iti: ‘Baje kurwanya Abakaludaya ariko bazahagwiza intumbi 
z’abantu, abo nicishije uburakari bwanjye n’umujinya wanjye, kandi ibyaha byabo ari byo 
byanteye kwima uyu murwa amaso. Ariko rero nzabazanira kumera neza n’agakiza kandi 
mbakize, ndetse nzabahishurira amahoro n’ukuri bisesekaye. Kandi nzatuma abajyanywe 
ari imbohe ba Yuda n’aba Isirayeli bagaruka, kandi nzabubaka nka mbere. Nzabeza 
mbakureho ibibi byabo byose bancumuyeho, kandi nzabababarira ibicumuro byabo byose, 
ibyo bancumuyeho n’ibyo bakoze bangomera. Kandi uyu murwa uzambera izina rinezereye, 
iry’ishimwe n’icyubahiro imbere y’amahanga y’isi yose azumva ibyiza mbagirira byose, 
kandi bazatinya bahindishwe umushyitsi n’ineza yose n’amahoro yose nywuhaye.’ {AnA 
432.2} 

“Uku ni ko Uwiteka avuga ati ‘Aha hantu, aho muvuga ngo ni amatongo hatakiba umuntu 
bona n’amatungo, ndetse no mu midugudu y’u Buyuda no mu nzira z’i Yerusalemu zasibye, 
zitakinyurwamo n’umuntu cyangwa umuturage cyangwa itungo, aho hantu hazongera 
kumvikana ijwi ryo kwishima n’ijwi ry’umunezero, ijwi ry’umukwe n’ijwi ry’umugeni, ijwi 
ry’abavuga bati: Nimuhimbaze Uwiteka Nyiringabo kuko Uwiteka ari mwiza, imbabazi ze 
zihoraho iteka ryose. N’ijwi ry’abazana ibitambo byo gushima mu nzu y’Uwiteka, uko 
nzagarura abo mu gihugu bagiye ari imbohe bakaba nka mbere.’ Ni ko Uwiteka avuga. 
{AnA 433.1} 

“Uku ni ko Uwiteka Nyiringabo avuga ati: ‘Aha hantu habaye amatongo, hatakigira umuntu 
cyangwa itungo no mu midugudu yaho yose, hazongera kuba ibiraro by’abashumba aho 
bazacyura imikumbi yabo. Mu midugudu yo mu misozi miremire no mu midugudu yo mu 
bibaya, no mu midugudu y’ikusi no mu gihugu cya Benyamini, n’aherekeye i Yerusalemu 
no mu midugudu y’u Buyuda, intama zizasubira kunyura munsi y’ukuboko kwa nyirazo 
azibara.’ Ni ko Uwiteka avuga. {AnA 433.2} 

“Uwiteka aravuga ati ‘Dore iminsi izaza, nzasohoza rya jambo ryiza Nasezeraniye inzu ya 
Isirayeli n’inzu ya Yuda.” Yeremiya 33:1-14. {AnA 433.3} 

Uko ni ko itorero ry’Imana ryahumurijwe muri imwe mu masaha yijimye cyane y’intambara 
imaze igihe kirekire rihanganye n’imbaraga z’umwanzi. Satani yasaga n’uwatsinze mu 
muhati we wo kurimbura Isirayeli; ariko Uwiteka ni we wagengaga ibyabaga muri icyo gihe, 
kandi mu myaka yajyaga gukurikiraho, ubwoko bwe bwari kugira amahirwe yo gutunganya 
ibyo butatunganyije mu gihe cyashize. Ubutumwa Uwiteka yatumye ku itorero rye bwari 
ubu ngo: {AnA 433.4} 

“Nuko rero ntutinye Yakobo we, mugaragu wanjye, ni ko Uwiteka avuga, nawe Isirayeli 
ntiwihebe, kuko dore nzagukiza nkuvanye kure n’urubyaro rwawe ndukure mu gihugu 
cy’uburetwa bwabo, kandi Yakobo azagaruka, ashyikije umutima mu nda kandi aruhutse, 
nta wuzamutera ubwoba. Kuko ndi kumwe nawe, ni ko Uwiteka avuga, ngira ngo ngukize, 
kandi nzatsemba rwose amahanga yose aho nabatatanirije ariko weho sinzagutsemba 
rwose.” “Nzakugarurira amagara yawe, kandi nzagukiza inguma zawe.” Yeremiya 
30:10,11,17. {AnA 434.1} 

Mu munsi unejeje wo gukomorerwa imiryango ya Isirayeli yari yarigabanyije yari 
kuzongera guhurizwa hamwe nk’ubwoko bumwe. Uwiteka yari kuzubahwa akamenyekana 
ko ari we mutware “w’imiryango yose ya Isirayeli.” Uwiteka yaravuze ati: “Icyo gihe nzaba 
Imana y’imiryango ya Isirayeli yose, na bo bazaba ubwoko bwanjye. Nimuririmbire Imana 
ku bwa Yakobo mufite umunezero, muyirangururire murangaje imbere y’abanyamahanga, 
mwamamaze muhimbaze muti ‘Uwiteka, kiza ubwoko bwawe bw’Abisirayeli barokotse.’ 
Dore nzabazana mbakuye mu gihugu cy’ikasikazi, mbakoranirize hamwe mbavanye ku 
mpera z’isi, barimo impumyi n’ibirema n’abagore batwite ndetse n’abaramukwa, 
abazagaruka aha bazaba ari iteraniro rinini. Bazaza barira kandi nzabayobora mbamaze 
agahinda, nzabanyuza ku migezi y’amazi mu nzira igororotse batazasitariramo, kuko 
mbereye Isirayeli umubyeyi na we Efurayimu akaba ari imfura yanjye.” Yeremiya 31:1,7- 
9. {AnA 434.2} 

Mu gucishwa bugufi mu maso y’amahanga, abari barigeze kumenyekana ko bahiriwe 
n’Ijuru bakarutishwa andi moko yose yo ku isi bagombaga kwigira mu bunyage icyigisho 
cyo kumvira cyari ingenzi cyane kubw’umunezero wabo wo mu gihe kizaza. Uwiteka 
ntiyashoboraga kubakorera ibyo yifuzaga jkubagirira byose batari biga iki cyigisho. Mu 
busobanuro yatanze ku mugambi wayo wo kubahana kubwo kubagirira neza mu 
by’umwuka, Uwiteka yaravuze ati: “Weho sinzagutsemba rwose, ahubwo nzaguhana uko 
bikwiriye kandi ntabwo nakureka ntaguhannye.” Yeremiya 30:11. Nyamara abari 
baragaragarijwe urukundo rwayo ntibari kwirengagizwa by’iteka ryose. Uwiteka yari 

kwerekanira imbere y’amahanga yose yo ku isi umugambi we wo gukura intsinzi mu 
cyagaragaraga ko ari ugutsindwa, akerekana umugambi we wo gukiza mu cyimbo cyo 
kurimbura. Umuhanuzi Yeremiya yahawe ubutumwa buvuga buti: {AnA 434.3} 

“Uwatatanije Isirayeli ni we uzabakoraniriza hamwe akabaragira nk’umwungeri uragira 
umukumbi we.’ Kuko Uwiteka yacunguye Yakobo, akamubatura mu maboko 
y’uwamurushaga gukomera, na bo bazaza baririmbire mu mpinga y’i Siyoni bashikiye 
ubuntu bw’Uwiteka, ndetse bahasange ingano na vino n’amavuta ya elayo, n’ubwagazi 
bw’umukumbi n’ubw’ubushyo, ubugingo bwabo buzamera nk’umurima wavomewe, kandi 
ntabwo bazasubira kugira umubabaro. Maze umwari azishima abyine, abasore n’abasaza 
bazishimira hamwe, kuko umuborogo wabo nzawuhindura umunezero, kandi 
nzabahumuriza mbatere kunezerwa mu kigwi cy’umubabaro wabo. Ubugingo 
bw’abatambyi nzabuhagisha ibibyibushye, kandi ubwoko bwanjye buzahazwa n’ubuntu 
bwanjye.” Ni ko Uwiteka avuga.” {AnA 435.1} 

“Uku ni ko Uwiteka Nyiringabo Imana ya Isirayeli ivuga iti “Bazongera kuramutsa iyi 
ndamutso mu gihugu cy’u Buyuda no mu midugudu yaho, ubwo nzagarura ababo bajyanywe 
ari imbohe ngo ‘Uwiteka aguhire wa buturo burimo gukiranuka we, wa musozi uriho kwera 
we!’ Kandi ab’i Buyuda n’ab’imidugudu yaho yose bazahabana, abahinzi n’abaragiye 
imikumbi kuko nahagije ubugingo burembye, n’ubugingo bufite agahinda bwose 
narabukamaze.” {AnA 435.2} 

“Uwiteka aravuga ati “Dore iminsi izaza, nzasezerana isezerano rishya n’inzu ya Isirayeli 
n’inzu ya Yuda, ridakurikije isezerano nasezeranye na ba sekuruza, ku munsi nabafataga 
ukuboko nkabakura mu gihugu cya Egiputa. Rya sezerano ryanjye bararyishe nubwo nari 
umugabo wabo wabirongoreye. Ni ko Uwiteka avuga. Ariko isezerano nzasezerana n’inzu 
ya Isirayeli hanyuma y’iyo minsi ngiri, ni ko Uwiteka avuga ngo: ‘Nzashyira amategeko 
yanjye mu nda yabo kandi mu mitima yabo ni ho nzayandika, nzaba Imana yabo na bo 
bazaba ubwoko bwanjye.’ Kandi ntibazigishanya ngo umuntu wese yigishe mugenzi we, 
n’umuntu wese uwo bava inda imwe ati: ‘Menya Uwiteka’, kuko bose bazamenya uhereye 
ku uworoheje hanyuma y’abandi ukageza ku ukomeye kurusha bose, ni ko Uwiteka avuga, 
kuko nzababarira gukiranirwa kwabo kandi icyaha cyabo sinzacyibuka ukundi.”Yeremiya 
31:10-14, 23-25,31-34. {AnA 436.1} 

UMUGABANE WA V - MU BIHUGU BY’ABAPAGANI 

“Mwebwe n’umugaragu wanjye natoranyije, niuri abagabo bo guhamya ibyanjye, ni ko 
Uwiteka avuga. ” Yesaya 43:10. {AnA 437.1} 

IGICE CYA 39 - MU RUGO RW’IBWAMI BW’I BABULONI 


Mu bana ba Isirayeli bajyanwe ari imbohe i Babuloni ku itangiriro ry’imyaka mirongo 
irindwi yo kuba mu bunyage, harimo Abakristo bakundaga igihugu cyabo, abantu bari 
bakomeye ku ihame nk’icyuma, batashoboraga guteshwa umurongo no kwikanyiza, ahubwo 
bakwemera guhomba ibintu byose kubwo kubaha Imana. Mu gihugu barimo mu bunyage, 
abo bantu bagombaga gusohoza umugambi w’Imana babinyujije mu guha amahanga 
y’abapagani imigisha ituruka ku kumenya Uwiteka. Bagombaga guhagararira Imana. 
Ntibagombaga na hato guhuza n’abasenga ibigirwamana kuko kubwo kwizera kwabo 
n’izina ryabo nk’abasenga Imana ihoraho bagombaga kugaragaraho icyubahiro gikomeye. 
Kandi ibi barabikoze. Bubashye Imana mu gihe cyo kugubwa neza n’icy’umuruho 
n’imibabaro maze Imana na yo irabubaha. {AnA 438.1} 

Kuba abo bantu baramyaga Uwiteka bari baei mu bunyage I Babuloni kandi ibikoresho byo 
mu nzu y’Imana bikaba byari byarashyizwe mu ngoro y’ibigirwamana by’I Babuloni, abari 
baratsinze Abayuda bavugaga kuri ibyo birata cyane berekana ko ari igihamya cy’uko idini 
yabo n’imigenzo yabo biruta idini n’imigenzo by’Abayahudi. Nyamara muri uko gukozwa 
isoni kwari kwaratewe n’uko Isirayeli yariyaratandukanye n’Imana, Imana yahaye Babuloni 
igihamya cyo gukomera kwayo, igihamya cy’ukwera kw’amategeko yayo ndetse 
n’icy’ingaruka zo kumvira zitabura kubaho. Kandi ubu buhamya yabutanze ibunyujije mu 
bayibayeho indahemuka nk’uko ari bwo buryo bwonyine bwagombaga gutangwamo. {AnA 
438.2} 

Mu bakomeje gushikama ku kubaha Imana harimo Daniyeli na gabenzi be batatu: aba ni 
ingero z’ibyitegererezo zererekana uko abantu bomatana n’Imana y’ubwenge n’ubushobozi 
bahinduka. Abo basore bo mu muryango wa cyami bakuwe ahantu hacishije bugufi ho mu 
miryango yabo y’Abayahudi maze bajyanwa mu mujyi wari uhebuje indi ubwiza ndetse 
bashyirwa mu rugo rw’umwami wari ukomeye kuruta abandi bose bo ku isi. Nebukadinezari 
yategetse “Ashipenazi umutware w’inkone ze, kuzana abana b’abasore bamwe bo mu 
Bisirayeli bo mu muryango w’umwami, n’ab’imfura bandi batagira inenge, ahubwo 
b’abanyaburanga, b’abahanga mu by’ubwenge bwose, bajijuka mu byo kumenya, 
b’ingenzuzi mu by’ubwenge, kandi batinyuka guhagarara mu nzu y’umwami, . . . {AnA 
439.1} 

“Muri abo bana b’Abayuda harimo Daniyeli na Hananiya, na Mishayeli na Azariya.” Kubera 
ko Nebukadinezari yabonaga ubushobozi bugaragara muri abo basore, yiyemeje ko 
bakwiriye kwigishwa kugira ngo bazakore mu mynanya y’ingenzi mu bwami bwe. Kugira 
ngo bazabe bujuje ibyangombwa by’umurimo bagombaga gukora mu kubaho kwabo, 

umwami yateguye ko bigishwa ururimi rw’Abakaludaya kandi bakamara imyaka itatu 
bigishwa amasomo yihariye yihishwaga ibikomangoma byo mu gihugu. {AnA 439.2} 

Amazina ya Daniyeli na bagenzi be yarahinduwe bahabwa amazina agaragaza ibigirwamana 
by’Abakaludaya. Hari ubusobanuro bukomeye bwajyaniranaga n’amazina ababyeyi 
b’Abaheburayo bahaga abana babo. Akenshi ayo mazina yabaga ahagarariye imico 
umubyeyi yifuzaga kubona ikura mu mwana we. Igikomangoma cyashinzwe kwita kuri abo 
basore 

b’abanyagano cyabahimbye amazina “Daniyeli amwita Beluteshazari, na Hananiya amwita 
Saduraka, na Mishayeli amwita Meshaki, na Azariya amwita Abedenego.” {AnA 440.3} 

Ntabwo umwami Nebukadinezari yahatiye aba basore b’Abaheburayo kureka ukwizera 
kwabo ngo bayoboke gusenga ibigirwamana, ariko yiringiraga ko ibyo azabigerao buhoro 
buhoro. Kubwo kubahimba amazina afite ubusobanuro bujyanye no gusenga ibigirwamana, 
kubwo gutuma buri munsi bahura n’imigenzo ijyana no gusenga ibigirwamana, ndetse no 
kubw’imbaraga y’imihango ireshya yakorwaga mu gusenga kw’abapagani, Nebukadinezari 
yiringiraga ko azabagusha mu mutego bakazibukira idini y’ishyanga ryabo maze 
bakifatanya n’Abanyababuloni mu misengere yabo. {AnA 440.1} 

Ku itangira ryo kurererwa ibwami kwabo, bahuye n’ikigeragezo gikomeye cyibasiye imico 
yabo. Hatanzwe itegeko ko bakwiriye kurya ibyo kurya kandi bakanywa no ku nzoga 
byavaga ku meza y’umwami. Mu gukora atyo, umwami yibwiraga ko abagaragarije ineza 
abagiriye ndetse n’uko abifuriza kumererwa neza. Nyamara kubera ko umugabane umwe 
wabaga watuwe ibigirwamana, ibyokurya byo ku meza y’umwami byabaga byerejwe 
gusenga ibigirwamana; kandi umuntu wese wabiryagaho yafatwaga ko ahaye ikuzo 
ibigirwamana by’i Babuloni. Kubaha Uwiteka kwa Daniyeli na bagenzi be kwababujije 
kwifatanya muri uko guha ikuzo ibigirwamana. Ndetse no gusa n’uriye ku byokurya 
cyangwa unyweye ku nzoga bya nikize byari kuba igikorwa cyo guhakana ukwizera kwabo. 
Kugenza batyo byari kuba ukwifatanya n’ubupagani ndetse no gusuzuguza amahame 
y’amategeko y’Imana. {AnA 440.2} 

Nta nubwo bahangaye kwishyiraho ingaruka zica intege ziva ku kudamarara no gukuraho 
gukura mu by’umubiri, ubwenge n’iby’umwuka. Bari bazi amateka ya Nadabu na Abihu, 
aho ibyanditswe ku kutirinda kwabo ndetse n’ingaruka byabazaniye byashyizwe mu 
mizingo y’Ibitabo bitanu bya Mose. Daniyeli na bagenzi be bari bazi ko imbaraga zabo 
z’umubiri n’iz’ubwenge zakwangirizwa no kunywa inzoga. { An A 441.1} 

Daniyeli na bagenzi be bari baratojwe n’ababyeyi babo kwirinda badakebakeba. Bari 
barigishijwe ko Imana izababaza uko bakoresheje imbaraga n’ubushobozi bwabo, kandi ko 

batagomba na mba kugwabiza no guca intege imbaraga zabo. Kuri Daniyeli na bagenzi be 
ubu burere bwababereye inzira yo kubarindira hagati mu mbaraga ziteshura ku mico 
mbonera zari ibwami i Babuloni. Bari bakikijwe n’ibigeragezo bikomeye muri urwo rugo 
rwari rwarokamwe n’ibibi no kuvuyarara, ariko ibyo ntibyabangirije. Nta mbaraga, nta 
n’ubushobozi byashoboraga kubateshura ku mahame bari baramenye mu buto bwabo 
binyuze mu kwiga Ijambo ry’Imana n’ibyo yakoze. {AnA 441.2} 

Iyo Daniyeli abishaka, ahari hamukikije aba yarahabonye inzitwazo zumvikana zo kuba 
yatandukira akareka imico idakebakeba yo kwirinda. Aba yarashyigikiye uruhande rwe 
avuga ko bitewe n’uko yari yishingikirije ku buntu umwami yamugiriye kandi akaba yari 
munsi y’ububasha bwe, nta kindi yari gukora uretse kurya ku byokurya by’umwami no 
kunywa kuri vino ye; kuko iyo akurikiza inyigisho z’Imana, yari gukoza umwami isoni 
kandi bigashoboka ko yatakaza umwanya we ndetse n’ubuzima bwe. Iyo yirengagiza 
itegeko ry’Uwiteka yari gukomeza kugirirwa icyizere n’umwami kandi akagira inyungu 
abona mu by’ubwenge ndetse n’ibyiza by’ahazaza. {AnA 441.3} 

Nyamara Daniyeli ntishidikanyije. Kwemerwa n’Imana byamurutiraga cyane gutoneshwa 
n’umutegetsi warushaga abandi gukomera ku isi, ndetse byamurutira n’ubuzima ubwabwo. 
Yiyemeje gushikama mu budahemuka bwe atitaye ku ngaruka byamuzanira uko ziri kose. 
“Maze Daniyeli agambirira mu mutima we kutaziyandurisha ibyokurya by’umwami, 
cyangwa vino yanywaga.” Muri uwo mwanzuro yafashe yashyigikiwe na bagenzi be batatu. 
{AnA 442.1} 

Mu gufata iki cyemezo, abasore b’Abaheburayo ntibakoze bigerezaho bashidikanya, 
ahubwo bari bishingikirije ku Mana bakomeje. Ntibahisemo kwitandukanya n’abandi bantu 
ariko bari kubikora aho kugira ngo basuzugure Imana. Iyo bifatanya n’ikibi icyo gihe 
bakemera gukurikiza ibyo basabwaga, gutandukira ihame [bagenderagaho] byari guca 
intege uko bari basobanukiwe ibitunganye ndetse n’uko bangaga ikibi urunuka. Intambwe 
ya mbere iganisha mu kibi yari kubateza n’izindi kugeza ubwo isano bafitanye n’ijuru icitse. 
Bari gutembanwa n’ikigeragezo. {AnA 442.2} 

“Kandi Imana yariyatumye Daniyeli atona ku mutware w’inkone, agakundwa na we,” bityo 
ubusabe bwe bw’uko atakwiyanduza bwakiranwa icyubahiro. Nyamara umutware w’inkone 
yashidikanyije kumuha ibyo asabye. Daniyeli yarasobanuye ati: “Ndatinya umwami 
databuja, wabategekeye ibyo muzarya n’ibyo muzanywa; kuko nasanga munanutse 
mudahwanye n’abandi basore mungana, muzaba munshyize mu kaga gatere umwami kunca 
igihanga.” {AnA 442.3} 


297 


Nuko Daniyeli asanga Melizari igisonga cyari gishinzwe b’umwihariko kwita kuri abo 
basore b’Abaheburayo amusaba ko babareka ntibarye ibyokurya by’umwami kandi 
ntibanywe na vino ye. Yasabye ko babagerageza mu minsi icumi. Muri icyo gihe abasore 
b’Abaheburayo bagaburiwe ibyokurya byoroheje mu gihe bagenzi be bo baryaga ibyokurya 
byo ku meza y’umwami. {AnA 443.1} 

Nubwo Melizari yatinye ko niyubahiriza ibyo asabwe ashobora kwikururira kutishimirwa 
n’umwami ntibyamubujije kwemera; kandi Daniyeli amenya ko ibyo yasabye byemewe. Ku 
musozo wa ya minsi icumi yo kugerageza, ibyavuyemo byaje bihabanye n’ubwoba igisonga 
cy’umwami cyari cyagize. “Iyo minsi icumi ishize asanga, mu maso habo ari heza kandi 
habyibushye kuruta abandi basore bose baryaga ku byokurya by’umwami.” Uko buri wese 
yagaragaraga , abo basore b’Abaheburayo basumbye rwose bagenzi babo. Icyakurikiyeho 
ni uko Daniyeli na bagenzi be bemerewe gukomeza ibyokurya byabo byoroheje mu gihe 
cyose cyo kwigishirizwa ibwami. {AnA 443.2} 

Abo basore b’Abaheburayo bamaze imyaka itatu bigishwa “iby’ubwenge n’ururimi 
rw’Abakaludaya.” Muri iki gihe bashikamye ku kubaha Imana kwabo kandi bahoraga 
bishingikirije ku mbaraga zayo. Kudatezuka ku mugambi no ushikama babihuje n’imico 
yabo yo kwiyanga. Ntabwo ubwibone cyangwa kurarikira ari byo byari byarabazanye 
ibwami, aho babanaga n’abatari bazi Imana cyangwa ngo bayitinye. Bari imbohe mu gihugu 
cy’amahanga kandi bashyiraga kandi bari barahashyizwe na Nyirubwenge butagerwa. 
Kubwo gutandukanywa n’imiryango yabo ndetse n’ibyera, bashatse kwitwara uko bikwiriye 
kubw’icyubahiro cy’ubwoko bwabo bwari bwararibaswe no kubw’ukuzo ry’Imana bari 
babereye abagaragu. {AnA 443.3} 

Uwiteka yemeye gushikama no kwiyanga kw’abasore b’Abaheburayo, kandi yemeye 
n’ubutungane bw’umugambi wabo bityo imigisha ye ibageraho. “Imana ibaha kujijuka no 
kuba abahanga mu byo bigishwa no mu bwenge; ariko Daniyeli yagiraga ubwenge bwo 
kumenya ibyerekanwa byose no gusobanura inzozi.” Isezerano rivuga ngo: “abanyubaha ni 
bo nzubaha” ryarasohojwe. lSamweli 2:30. Kubera ko Daniyeli yomatanaga n’Imana afite 
ukwizera kutanyeganyega, umwuka w’imbaraga yo guhanura wamujeho. Igihe yahabwaga 
amabwiriza n’umuntu wabaga ushinzwe iby’imibereho ibwami, Daniyeli yabaga yigishwa 
n’Imana gusoma amabanga yo mu gihe kizaza no kwifashisha ibimenyetso n’ibigereranyo 
akandikira abo mu bisekuru bizakurikiraho ibizaba mu mateka y’iyi si kugeza ku iherezo 
ry’ibihe. {AnA 444.1} 

Ubwo ighe cyageaga ngo abasore bigishirizwa [ibwami] bagenzurwe, Abaheburayo 
bagenzuranwe n’abandi basore kugira ngo barebe uko bazakorera ubwami bwa Babuloni. 
“Ariko mu bandi bose ntihabonetse uhwanya na Daniyeli na Hananiya, na Mishayeli na 

Azariya.” Imyumvire yabo itunganye, ubwenge bwabo bwagutse, amahitamo yabo 
n’imvugo yabo inoze byahamije imbaraga zidacogora z’ubusobozi by’ubwenge bwabo. 
“Mu ijambo ryose ry’ubwenge no kumenya, icyo umwami yababazaga, yabonaga barusha 
abakonikoni n’abapfumu bose bari mu gihugu cye cyose inkubwe cumi.” {AnA 444.2} 

Ibwami I Babuloni hari hateraniye intumwa ziturutse mu bihugu byose, abagabo bafite 
impano zihebuje, abantu bafite impano kavukire nyinshi cyane kandi bafite umuco wagutse 
cyane isi yashoboraga gutanga; nyamara muri abo bose, abasore b’Abaheburayo nta n’umwe 
bari bahwanye. Mu mbaraga z’umubiri n’uburanga, mu mbaraga z’ubwenge no kumenya 
iby’ururimi, ntawabashaga kubahiga. Igihagararo gishinguye, intambwe ihamye, mu maso 
hakeye, ibitekerezo biri mu mucyo bitijimye ndetse n’impumeko nziza, ibyo byose byari 
ibihamya by’ibyiza bari barimenyereje, bikaba n’ikimenyetso cyo gukomera n’ubwiza 
umuntu agira kubwo kumvira amategeko y’ibyaremwe. {AnA 444.3} 

Mu kwiga ubwenge bw’Abanyababuloni, Daniyeli na bagenzi be barushaga cyane abo 
biganaga; ariko ubwenge bwabo ntibwapfaga kwizana. Bakuraga ubwenge bwabo mu 
gukoresha imbaraga zabo uko bikwiriye, kandi bayobowe na Mwuka Wera. Bagiranye 
ubumwe na Soko y’ubwenge bwose, kandi kumenya Imana babigira urufatiro rw’imyigire 
yabo. Bishyize aho Imana ishobora kubahira. Birinze ikintu cyaca intege imbaraga zabo, 
kandi bakoresha neza amahirwe yose yatuma bahinduka abanyabwenge mu byerekezo 
byose by’ubumenyi. Bakurikije amategeko y’ubuzima yashoboraga kubahesha imbaraga 
z’ubwenge. Bashakaga kugwiza ubwenge kubera umugambi umwe ari wo: kugira ngo 
bubahe Imana. Babonye ko kigra ngo babe abahagarariye iyobokamana nyakuri hagati 
y’imyizerere y’ibinyoma ya gipagani, bagombaga kugira ubwenge busobanukiwe kandi 
bagatunganya n’imico ya Gikristo. Kandi Imana ubwayo ni yo yari umwigisha wabo. 
Kubera gusenga ubudasiba, bakiga babishyizeho umutima ndetse no kubwo komatana 
n’Imana itabonwa, bagendanaga n’Imana nk’uko Enoki yagenze. {AnA 445.1} 

Kugera ku ntsinzi nyakuri mu byo umuntu akora byose ntabwo ari amahirwe cyangwa 
impanuka cyangwa se igeno. Ibiramambu ni ugukora gukomeye cyane k’ubuntu bw’Imana, 
ingororano yo kwizera n’ubushishozi, ubupfura no kwihangana. Ntabwo ubwenge 
butunganye n’imico mbonera yo ku rwego rwo hejuru ari imbuto z’impanuka. Imana itanga 
uburyo bityo kugera ku cyo umuntu yifuza bigashingira ku kuntu akoresha ubwo buryo. 
{AnA 446.1} 

Igihe Imana yateraga Daniyeli na bagenzi “gukunda no gukora ibyo yishimira,” babaga 
bagaragaza agakiza kabo. (Abafilipi 2:13). Aha hahishurirwa gukora kw’ihame ry’Imana 
ryo gukorana kuko ritabayeho nta ntsinzi nyakuri yagerwaho. Imbaraga za muntu nta cyo 
zageraho hatabayeho imbaraga z’Imana; kandi hatabayeho gushishikara k’umuntu, kuri 

benshi imbaraga z’Imana ntacyo zabagezaho. Kugira ngo ubuntu bw’Imana bube ubwacu 
bwite, tugomba gukora uruhare rwacu. Ubuntu bwayo bwatangiwe gukorera muri twe 
bukadutera gukunda no gukora, ariko ntibwigera busimbura umuhati wacu. {AnA 446.2} 

Nk’uko Uwiteka yakoranye na Daniyeli na bagenzi, ni nko azakorana n’abantu bose 
baharanira gukora ibyo ashaka. Kandi kubwo guhabwa Mwuka we, azakomeza umugambi 
wose nyakuri ndetse n’icyemezo gihamye cyose. Abagendera mu nzira yo kumvira bazahura 
n’inkomyi nyinshi. Imbaraga zikomeye kandi zitagaragara neza zishobora kubabohera ku 
isi; ariko Uwiteka ashoboye guhindura ubusa imbaraga yose ikorera kurwanya abo 
yatoranyije. Mu mbaraga z’Uwiteka bashobora gutsinda ikigeragezo cyose, kandi bakanesha 
ingorane yose. {AnA 446.3} 

Imana yazanye Daniyeli na bagenzibe ibahuza n’abakomeye b’i Babuloni kugira ngo 
babashe guhagararira imico yayo hagati mu ishyanga ry’abasenga ibigirwamana. Mbese bari 
guhinduka abantu bakwiriye kuba mu mwanya wo kugirirwa icyizere no kubahwa bikomeye 
bityo bate? Kuba indahemuka mu tuntu duto ni byo byabahaye imico yaranze imibereho 
yabo yose. Bubashye Imana mu nshingano nto cyane kimwe no mu zagutse cyane 
kurushaho. {AnA 447.1} 

Nk’uko Imana yahamagariye Daniyeli kuyihamya i Babuloni, ni ko natwe iduhamagarira 
kuyibera abahamya mu isi muri iki gihe. Haba mu tuntu duto cyane kimwe no mu bikomeye 
cyane mu buzima, Imana yifuza ko duhishurira abantu amahame y’ubwami bwayo. Abantu 
benshi bategereje umurimo ukomeye bazahabwa mu gihe buri munsi batakaza amahirwe yo 
kugaragaza ubudahemuka ku Mana. Buri munsi bananirwa gusohoza inshingano nto zo mu 
buzima bazishyizeho umutima wose nyamara bakaba bategereje umurimo munini bashobora 
kugaragarizamo impano zikomeye bibwira ko bafite bityo kubw’ibyo ibyifuzo by’ibyo 
bagamije bikagerwaho. Nyamara iminsi yabo irabashirana. {AnA 447.2} 

Mu mibereho y’Umukristo nyakuri nta bintu bidafite agaciro; mu maso y’Ishoborabyose 
inshingano yose ni ingenzi. Uwiteka agenzura ubushobozi bwose bwo gukora umurimo 
atibeshya. Ubushobozi budakoreshwa buragenzurwa nk’uko bimera ku bukoreshwa. 
Tuzacirwa urubanza n’ibyo twagombye kuba twarakoze ariko tutasohoje bitewe n’uko 
tutakoresheje imbaraga zacu mu guhesha Imana ikuzo. {AnA 447.3} 

Ntabwo imico itunganye iza mu buryo bw’impanuka; ntabwo ituruka ku neza idasanzwe 
cyangwa impano Imana itanga. Ibiramambu ni umusaruro uva ku kwitegeka, ku kuba uciye 
bugufi ayoboka akumvira kamere ihanitse. Ni umusaruro uva ku kwegurira kamere gukorera 
Imana n’abantu. {AnA 448.1} 

Imana iravugana n’abasore muri iki gihe ibinyujije ku kudateshuka ku mahame yo kwirinda 
kwagaragajwe n’abasore b’Abaheburayo. Hakenewe abantu bameze nka Daniyeli bazakora 
kandi bagatinyuka kubwo kwamamaza ubutungane. Imitima itunganye, amaboko afite 
imbaraga, n’ubutwari buzira ubwoba birakenewe; kuko urugamba hagati y’icyiza n’ikibi 
isaba ko habaho kuba maso ubudasiba. Satani asanga umuntu wese amushyiriye igishuko 
mu buryo bwinshi buyobya ku ngingo yo guhaza irari ry’inda. {AnA 448.2} 

Umubiri ni inzira y’ingenzi cyane ubwenge n’ubugingo bikuriramo kugira ngo habeho 
kubakwa kw’imico. Kubw’ibyo rero, ni yo mpamvu umwanzi w’abantu yerekeza ibishuko 
bye kugira ngo ace intege kandi agwabize imbaraga z’umubiri. Akenshi gutsinda kwe kuri 
iyi ngingo gusobanuye kwegurira umuntu wese uko yakabaye mu bibi. Ibyo kamere 
y’umubiri werekezaho nibatagengwa n’imbaraga isumba izindi, nta kabuza bizazana 
kurimbuka n’urupfu. Umubiri ugomba kumvira ububasha burenze ubundi mu muntu. Ibyo 
umuntu ararikira bigomba gutegekwa n’umutimanama, kandi na wo ubwawo ugomba 
gutegekwa n’Imana. Iyo imbaraga itegeka y’inyurabwenge yejejwe n’ubuntu bw’Imana, 
itegeka ubugingo. Imbaraga z’ubwenge, iz’umubiri ndetse no kuramba k’ubuzima 
bishingira ku mategeko adahinduka. Kubwo kumvira ayo mategeko, abantu benshi 
bashobora guhagarara bitegeka, bategeka imbaraga ibabamo ibasunikira kugira icyo bakora, 
bagatsinda abatware n’abafite ubushobozi, “n’abategeka iyi si y’umwijima,” kandi 
bagatsinda “n’imyuka mibi y’ahantu ho mu ijuru.” Abefeso 6:12. {AnA 448.3} 

Muri wa muhango wa kera werekanaga ubutumwa bwiza mu buryo bw’igishushanyo, nta 
turo rifite inenge ryashoboraga kuzanwa ku gicaniro cy’Imana. Igitambo cyagombaga 
guhagararira Kristo cyagombaga kuzira inenge. Ijambo ry’Imana ryerekana ibi 
nk’ikigereranyo cy’uko abana b’Imana bagomba kuba “igitambo kizima,” “cyera kandi 
kizira inenge.” Abaroma 12:1; Abefeso 5:27. {AnA 449.1} 

Bariya Baheburayo b’intungane bari abantu bagira ibyo bararikira nka twe; nyamara nubwo 
bari bari mu bibashuka bw’ibwami i Babuloni, bahagaze bashikamye bitewe n’uko bari 
bishingikirije ku mbaraga itagira iherezo. Ishyanga ry’abapagani ryababonyemo 
icyitegererezo cy’ubugwaneza n’ineza by’Imana ndetse ribabonamo n’icyitegererezo 
cy’urukundo rwa Kristo. Ibyababayeho tubibonamo urugero rw’uko ihame ryatsinze 
igishuko, ubutungane bugatsinda kwangirika mu mico, kandi kwiyegurira Imana no 
kuyibera indahemuka bigatsinda guhakana Imana no gusenga ibigirwamana. {AnA 449.2} 

Abasore bo muri iki gihe bashobora kugira umwuka wakoreshaga Daniyeli. Bashobora 
kuvoma mu isoko y’imbaraga nk’iyo yavomagamo, bakagira imbaraga yo kwitegeka nk’iyo 
yari afite, kandi bakagaragaza imico nk’iye mu mibereho yabo, ndetse n’igihe baba bari mu 
bihe bitameze neza. Nubwo [abasore] bakikijwe n’ibishuko bibakururira kunezeza kamere, 

ariko by’umwihariko mu mijyi minini aho ibintu byose bishimisha umubiri birangwa mu 
buryo bworoshye kandi bureshya, kubw’ubuntu bw’Imana umugambi wabo wo kubaha 
Imana ushobora gukomeza gushikama. Binyuze mu kwiyemeza bakomeje no kuba maso, 
bashobora gutsinda ikigeragezo cyose cyibasira ubugingo. Ariko uzagera ku ntsinzi wenyine 
ni uwiyemeza gukora ibitunganye bitewe n’uko bitunganye. {AnA 449.3} 

Mbega umurimo abo basore b’Abaheburayo bakoze mu buzima bwabo! Igihe basezeraga 
iwabo aho barerewe bakiri bato, ntibatekereje iherezo rihebuje bari kuzagira. Babaye 
indahemuka kandi barashikama, biyegurira kuyoborwa n’Imana kugira ngo Imana 
izasohoreze umugambi wayo muri bo. {AnA 450.1} 

Ukuri gukomeye kwahishuriwe muri Daniyeli na bagenzi be, Imana yifuza kuguhishurira 
mu basore n’abana bo muri iki gihe. Ubuzima bwa Daniyeli na bagenzi be igihamya 
kigaragaza ibyo Imana izakorera abayiyegurira kandi bagashishikarira gusohoza umugambi 
wayo n’umutima wabo wose. {AnA 450.2} 

IGICE CYA 40 - INZOZI ZA NEBUKADINEZARI 


Hashize igihe gito Daniyeli na bagenzi be binjiye mu murimo w’umwami w’I Babuloni, 
habayeho ibintu byahishuriye ishyanga risenga ibigirwamana imbaraga n’ubudahemuka 
bw’Imana ya Isirayeli. Nebukadineza yarose inzozi zikomeye zatumye “ahagarika umutima, 
ntiyarushya agoheka.” Ariko nubwo umwami yakozwe ku mutima cyane, ubwo yari 
akangutse, ntiyashoboye kwibuka ibyazigaragayemo. {AnA 451.1} 

Mu guhagarika umutima kwe, Nebukadinezari yateranyije abanyabwenge bo mu gihugu cye 
— “abakonikoni n’abapfumu n’abashitsi” maze abasaba kumufasha. Yaravuze ati: “Narose 
inzozi, umutima wanjye uhagarikwa no no gushaka kuzimenya.” Hamwe n’uko kuvuga 
icyari kimuhagaritse umutima, yabasabye kumuhishurira icyahumuriza umutima we. {AnA 
451.2} 

Kubwo yari asabye abanyabwenge baramusubije bati: “Nyagasani uhoraho iteka ryose; 
rotorera abagaragu bawe izo nzozi, tubone uko dusobanura impamvu zazo.” {AnA 452.1} 

Atanyuzwe n’igisubizo cyabo cya nikize, kandi adashize amakenga kuko uretse uko 
bavugaga ko bashoboye guhishura amabanga y’abantu, basaga n’abadashaka kumuha 
ubufasha bityo umwami ategeka abanyabwenge be kandi ku ruhande rumwe abasezeranira 
kubaha ubutunzi n’icyubahiro atari uko bamubwiye ubusobanuro bw’izo nzozi gusa ahubwo 
nazo ubwazo bakazimubwira ariko ku rundi ruhande abakangisha kwicwa baramutse 
batabikoze. Yaravuze ati: “Nuko nimutazimbwira ngo muzinsobanurire, muzatemagurwa 
kandi ingo zanyu zizahindurwa nk’ibyavu. Ariko nimumbwira izo nzozi, nzabagororera 
mbahe impano n’icyubahiro cyinshi.” {AnA 452.2} 

Ba banyabwenge bongeye gusubiza umwami bati: “Umwami narotorere abagaragu be izo 
nzozi, natwe turazisobanura.” {AnA 452.3} 

Noneho Nebukadinezari agira umujinya mwinshi azabiranywa n’uburakari kubera icyasaga 
n’uburiganya bw’abo yari yariringiye niko kuvuga ati: “Menye rwose ko mushaka 
kubyirengagiza, kuko mubonye ko nzibagiwe. Ariko nimutamenyesha izo nzozi mwese 
muzategekwa itegeko rimwe, kuko mwagiye umugambi wo kuza kubeshyera imbere yanjye, 
mukirengagiza ibyo mbabajije ngo buzacyana ayandi. Cyo nimumbwire izo nzozi menye ko 
mushobora no kuzisobanura.” {AnA 452.4} 

Ba banyabwenge batashywe n’ubwoba bwo gutinya ingaruka z’uko bananiwe kubwira 
umwami inzozi yarose, bashishikariye kwereka umwami ko ibyo abasaba bidafite ishingiro 
kandi icyo kigeragezo kirenze icyo ari cyo cyose umuntu yigeze asabwa. Baramusubije bati: 
“Nta muntu n’umwe wo mu isi Wabasha kumenyesha umwami iryo jambo, kuko nta mwami 

cyangwa umutware cyangwa umutegeka, wigeze gusobanuza umukonikoni wese cyangwa 
umupfumu cyangwa Umukaludaya bene iryo jambo. Icyo umwami aduhatiraho 
kiraruhanije, kandi nta wundi wabasha kucyerekana imbere y’umwami, keretse imana 
zitabana n’abafite imibiri.” {AnA 453.1} 

Nuko “umwami abarakarira uburakari bukabije. Aherako ategeka kurimbura abanyabwenge 
b’i Babuloni bose.” {AnA 453.2} 

Daniyeli n’incuti ze bari mu bashakishijwe n’abasirikare bakuru bateguraga gusohoza ibyo 
iteka ry’umwami ryari ryategetse. Igihe babwirwaga ko nab o bagomba kwicwa nk’uko iteka 
ryari ryaciwe, Daniyeli yabazanyije ubwenge no kwitonda abaza Ariyoki umutware 
w’abasirikare barindaga umwami ati: “Ni iki gitumye habaho itegeko ry’ikubagahu rivuye 
ku mwami?” Ariyoki yabwiye Daniyeli inkuru yo guhagarika umutima k’umwami bitewe 
n’inzozi zikomeye yarose ndetse n’uko yananiwe kubonera ubufasha ku bo yari yariringiye 
rwose kugeza ubwo. Daniyeli yumvise ibyo ni ko gushira ubuzima bwe mu kaga maze 
yiyemeza gusanga umwami maze amusaba ko yamuha igihe kugira ngo abashe gusaba 
Imana ye ngo imuhishurire izo nzozi n’ubusobanuro bwazo. {AnA 453.3} 

Umwami Nebukadinezari yemeye uko gusaba kwa Daniyeli. “Nuko Daniyeli ajya mu nzu 
ye, abibwira bagenzi be, Hananiya na Mishayeli na Azariya.” Bafatanyirije hamwe gushaka 
ubwenge buva kuri Soko y’umucyo no kumenya. Ukwizera kwabo gushikamye mu 
kuzirikana ko Imana yari yarabashyize aho bari bari, ko bakoraga umurimo wayo kandi ko 
buzuzaga ibyo basabwaga mu nshingano yabo. Mu bihe byo guhagarika umuitma 
n’amakuba, iteka bari baragiye basanga Imana ngo ibayobore kandi ibarinde, kandi yari 
yarigaragaje ko ari yo mufasha w’ibihe byose. Ubu noneho n’umutima umenetse bongeye 
kwiyegurira Umucamanza w’isi, bamusaba ko yabarokora muri icyo gihe cy’amakuba 
adasanzwe barimo. Kandi ntibasengeye ubusa. Noneho Imana bari barubashye na yo 
yarabubahishije. Mwuka w’Uwiteka yabajeho maze “mu nzozi za nijoro” Daniyeli 
ahishurirwa inzozi z’umwami n’ubusobanuro bwazo. {AnA 454.1} 

Icya mbere Daniyeli yakoze ni ugushimira Imana ibyo yamuhishuriye. Daniyeli yashimye 
agira ati: “Izina ry’Imana rihore rihimbazwa iteka ryose, {AnA 454.2} 

kuko ubwenge n’amaboko ari ibyayo. Ni yo inyuranya ibihe n’imyaka, ni yo yimura abami 
ikimika abandi, igaha abanyabwenge ubwenge, n’abazi kwitegereza ikabaha kumenya. 
Kandi ihishura ibihishwe by’ahatagerwa, izi n’ibyo mu mwijima, umucyo ubana na yo. 
Ndagushimye, ndaguhimbaza wowe Mana ya ba sogokuruza umpaye ubwenge 
n’ubushobozi, unsobanuriye ibyo twagusabye kuko utumenyesheje ibyo umwami ashaka.” 
{AnA 454.3} 

Daniyeli yahise asanga Ariyoki uwo umwami yari yarategetse kurimbura abanyabwenge b’ 
i Babuloni maze aramubwira ati: “Nturimbure abanyabwenge b’i Babuloni, ahubwo 
unshyire umwami musobanurire ibyo ashaka.” Ariyoki yahise ajyana Daniyeli imbere 
y’umwami vuba vuba maze abwira umwami ati: “Mbonye umugabo wo mu bantu 
b’abanyagano b’Abayuda, arabwira umwami inzozi ze.” {AnA 454.4} 

Nimurebe umunyagano w’Umuyahudi, atuje kandi yiyumanganyije ari imbere y’umwami 
w’ubwami bwarushaga ubundi bwose gukomera ku isi. Mu magambo ya mbere yavuze 
ntiyihesheje icyubahiro ubwe ahubwo ahaye Imana ikuzo yo soko y’ubwenge. Umwami 
amubazanyije amatsiko ati: “Mbega urambwira inzozi neretswe n’icyo zisobanura?” 
yarasubije ati: “Ibyo bihishwe umwami yasobanuzaga, nta banyabwenge babasha 
kubimenyesha umwami, cyangwa abapfumu cyangwa abakonikoni cyangwa abacunnyi, 
ariko mu ijuru hariho Imana ihishura ibihishwe, kandi ni yo yeretse Umwami 
Nebukadinezari ibizaba mu bihe bizaza.” {AnA 455.1} 

Daniyeli yaravuze ati: “Inzozi n’ibyo werekewe ku gisasiro ni byo ibi: Nuko ibyawe, 
nyagasani, watekerezaga uryamye ibizaba mu gihe kizaza; Ihishura ibihishwe ni yo 
yakubwiye ibizaba. Kandi jyewe ubwanjye, ibyo bihishwe sinabihishuriwe n’uko ndi 
umunyabwenge kuruta umuntu wese uriho; ahubwo ni ukugira ngo umwami amenyeshwe 
iby’inzozi ze, amenye n’ibyo umutima we wibwiraga. {AnA 455.2} 

“Nuko nyagasani, wabonye igishushanyo kinini kandi icyo gishushanyo cyari kinini cyane, 
kirabagirana cyane. Cyari kiguhagaze imbere, kandi ishusho yacyo ikaba yari iteye ubwoba. 
Nuko icyo gishushanyo umutwe wacyo wari izahabu nziza, kandi igituza cyacyo n’amaboko 
yacyo byari ifeza, inda n’ibibero byacyo byari imiringa, amaguru yacyo yari ibyuma, 
n’ibirenge byacyo byari igice cy’ibyuma n’icy’ibumba. {AnA 455.3} 

“Urabyitegereza ugeza aho ibuye ryaziye ritarimbuwe n’intoki, ryikubita ku birenge by’icyo 
gishushanyo by’ibyuma n’ibumba, rirabimenagura. Nuko icyuma n’ibumba n’umuringa, 
n’ifeza n’izahabu biherako bimenagurikira rimwe, bihinduka nk’umurama w’aho bahurira 
mu cyi, bitumurwa n’umuyaga ntibyagira ishyikizo, maze iryo buye ryakubise igishushanyo 
rihinduka umusozi munini, rirangiza isi yose.” {AnA 456.1} 

Daniyeli yavuganye ishema abwira umwami ati: “Inzozi n’ibyo werekewe ku gisasiro ni byo 
ibi.” Umwami yateze amatwi yitaye cyane ku kantu kose kavugwaga, amenya ko izo nzozi 
ari zo zari zamuhagaritse umutima. Uko ni ko umutima we wateguriwe kwakirana umutima 
mwiza ubusobanuro bwazo. Umwami w’abami yari agiye kumenyesha umwami wa 
Babuloni ukuri gukomeye. Imana yari guhishura ko ifite ububasha ku bwami bwose bwo ku 
isi, ikagira ububasha bwo kwimika ubwami no kubuhangura. Niba bishoboka intekerezo za 

Nebukadinezari zagombaga gukangurwa zigasobanukirwa inshingano afite abazwa n’Ijuru. 
Ibyari kuzaba mu gihe kizaza bigeza ku iherezo ry’ibihe, byagombaga gushyirwa imbere ye. 
{AnA 456.2} 

Daniyeli yakomeje agira ati: “Nuko wowe nyagasani, uri umwami w’abami. Imana yo mu 
ijuru yaguhaye ubwami n’ubushobozi n’imbaraga n’icyubahiro, yaguhaye n’inyamaswa zo 
mu gasozi n’ibisiga byo mu kirere by’aho abantu baba hose, ibishyira mu kuboko kwawe 
ngo ubitegeke byose. Nuko nyagasani, wa mutwe w’izahabu ni wowe. {AnA 456.3} 

“Kandi uzakurikirwa n’ubundi bwami budahwanije n’ubwawe gukomera, kandi hazaba 
ubundi bwami bwa gatatu bw’imiringa butegeke isi yose. {AnA 456.4} 

“Ariko ubwami bwa kane buzakomera nk’icyuma, kuko ibyuma ari byo bimenagura ibintu 
byose bikabijanjagura, kandi nk’uko ibyuma bimenagura ibintu byose, ni ko ubwo bwami 
buzamenagura bukajanjagura butyo. {AnA 457.1} 

“Kandi nk’uko wabonye ibirenge n’amano ari igice cy’ibumba ry’umubumbyi n’igice 
cy’ibyuma, ni ko ubwo bwami buzigabanyamo, ariko muri bwo hazaba gukomera 
nk’ibyuma nk’uko wabonye ibyuma bivanzwemo ibumba. Kandi nk’uko amano yari igice 
cy’ibyuma n’igice cy’ibumba, ni ko ubwo bwami buzamera: igice cyabwo kimwe kizaba 
gikomeye, ikindi kidakomeye. Kandi nk’uko wabonye ibyuma bivanzwemo ibumba, ni ko 
bazivanga n’urubyaro rw’abantu, ariko ntibazafatana nk’uko ibyuma bitavanga n’ibumba. 
{AnA 457.2} 

“Nuko ku ngoma z’abo bami, Imana yo mu ijuru izimika ubundi bwami butazarimbuka iteka 
ryose, kandi ubutware bwabwo ntibuzazungurwa n’irindi shyanga, ahubwo buzamenagura 
ubwo bwami bwose bukabutsembaho kandi buzahoraho iteka ryose. Uko wabonye ibuye 
ryavuye ku musozi ritarimbuwe n’intoki, rikamenagura ibyuma n’imiringa n’ibumba n’ifeza 
n’izahabu, ni uko Imana ikomeye yahishuriye umwami ibizaba mu bihe bizaza. Kandi izo 
nzozi ni iz’ukuri, no gusobanurwa kwazo ntiguhinyurwa.” {AnA 457.3} 

Umwami yanyuzwe n’ukuri k’ubusobanuro, maze mu kwicisha bugufi no kumirwa 
“aherako yikubita hasi yubamye, aramya Daniyeli” avuga ati: “Ni ukuri Imana yanyu ni yo 
Mana nyamana, ni umwami w’abami kandi ni yo ihishura ibihishwe, kuko ishoboye 
guhishura ibyo byahishwe.” {AnA 457.4} 

Nebukadinezari yasheshe (yakuyeho) iteka ryari ryavuze ko abanyabwenge b’i Babuloni 
bagomba kwicwa. Ubuzima bwabo bwarokotse bitewe n’uko Daniyeli yari afitanye 
umubano n’Imana Ihishura ibihishwe. “Nuko umwami aherako akuza Daniyeli, 
amugororera ingororano nyinshi zikomeye. Amuha gutwara igihugu cyose cy’i Babuloni, 

no kuba umutware mukuru w’abanyabwenge bose b’i Babuloni. Maze Daniyeli asabira 
Saduraka na Meshaki na Abedenego ubutware bw’igihugu cy’i Babuloni, umwami 
arabubaha ariko Daniyeli we aguma ibwami.” {AnA 458.1} 

Mu byandikwa bivuga ku mateka ya muntu, gukura kw’ishyanga, gukomera no kugwa 
k’ubwami, ibi byose bisa n’aho bishingiye ku bushake n’ubuhanga buhanitse bwa muntu. 
Usanga ku rwego rukomeye uko ibintu bigenda bisa n’aho bigenwa n’imbaraga za muntu, 
umugambi we cyangwa imyanzuro yihuse afata. Ariko rero mu ijambo ry’Imana umwenda 
ukingiriza ukurwaho u maze tukareba hirya cyane, n’inyuma kandi amaso akahuranya 
akareba umukino wose w’ibigirira umuntu akamaro, imbaraga ze n’ibimushishikaza kandi 
ibyo byose bikaba ari ibikoresho by’Imana y’inyampuhwe bikora bucece no mu buryo bwo 
kwihangana bigashyira mu bikorwa inama z’ubushake bwe bwite. {AnA 458.2} 

Akoresheje amagambo meza bitagerwa kandi yuzuye ubugwaneza, intumwa Pawulo 
yagaragarije abanyabwenge bo muri Atene umugambi Imana yari ifite irema kandi igakwiza 
amoko n’amahanga ku isi. “Imana yaremye isi n’ibiyirimo byose, iyo kuko ari yo Mwami 
w’ijuru n’isi, ntiba mu nsengero zubatswe n’abantu, kandi ntikorerwa n’amaboko y’abantu 
nk’ugira icyo akennye, kuko ari yo yahaye bose ubugingo no guhumeka n’ibindi byose. 
Kandi yaremye amahanga yose y’abantu bakomoka ku muntu umwe, {AnA 458.3} 

ibakwiza mu isi yose. Ni na yo yashyizeho ibihe by’imyaka ko bikuranwa uko yategetse, 
igabaniriza abantu ingabano z’aho batuye, kugira ngo bashake Imana ngo ahari babashe 
kuyibona bakabakabye, kandi koko ntiri kure y’umuntu wese muri twe.” Ibyakozwe 
n’intumwa 17:24-27. {AnA 459.1} 

Imana yavuze neza ko umuntu wese uzabishaka azazanwa “mu ndahiro y’isezerano.” 
Ezekiyeli 20:37. Mu irema, wari umugambi w’Imana ko isi iturwa n’ibiremwa aho kubaho 
kwabyo kwari kubibera umugisha hagati yabyo, kandi uko kubaho kukubahisha Umuremyi 
wabyo. Abantu bose bashaka bashobora kwisanisha n’uwo mugambi. Abo bavugwaho aya 
magambo ngo: “Abantu niremeye ubwanjye ngo berekane ishimwe ryanjye.” Yesaya 43:21. 
{AnA 459.2} 

Mu mategeko yayo, Imana yamenyekanishije amahame agenga kugubwa neza nyakuri, 
kwaba ukw’ibihugu n’ukw’abantu ku giti cyabo. Mose yabwiye Abisirayeli iby’aya 
mategeko agira ati: “Ni ubwenge bwanyu n’ubuhanga bwanyu.” “Kuko kuyitondera atari 
icyoroheje kuri mwe.” Gutegeka kwa kabiri 32:47. Amasezerano yahawe Isirayeli 
yanasezeraniwe ishyanga ryose ndetse n’umuntu uwo ari we wese uri munsi y’ijuru 
hashingiwe ku byangombwa bimwe ndetse no ku rwego rumwe. {AnA 459.3} 

Mu myaka amagana menshi mbere y’uko amahanga amwe abaho, Imana nyirubwenge 
bwose yarebye mu bihe bizabaho maze ivuga ibyo kwima no guhanguka k’ubwami bwagiye 
buyegeka isi yose. Imana yabwiye Nebukadinezari ko ubwami bwa Babuloni buzahanguka, 
maze ubwami bwa kabiri bukimikwa kandi ubu nabwo bukazagira igihe cyabwo cyo 
kugeragezwa. Kubera kudahesha ikuzo Imana nyakuri, icyubahiro cy’ubu bwami cyari 
kuzayoyoka maze ubwami bwa gatatu bukabusimbura. Ubu bwa gatatu na bwo bwari 
kuzarangira; maze ubwa kane, bukomeye nk’icyuma bukaganza amahanga yo ku isi. {AnA 
459.4} 

Iyo abami ba Babuloni (ubwami bwari bukungahaye cyane kuusha ubundu bwami bwose 
bwo ku isi) bakomeza iteka kubaha Uwiteka, baba barahawe ubwenge n’imbaraga biba 
byarabomatanyije na We kandi bigatuma bakomeza gukomera. Nyamara Imana bayigize 
ubuhungiro bwabo igihe gusa babaga babujijwe amahwemo kandi bahagaritse umutima. Mu 
bihe nk’ibyo, ubwo babaga bananiwe kubonera ubufasha ku bantu bakomeye babushakiraga 
ku bantu nka Daniyeli — abantu bari bazi ko bubaha Imana ihoraho kandi na Yo 
ikabubahisha. Basangaga aba bantu kugira ngo babasobanurire amayobera y’Imana; kuko 
nubwo abami ba Babuloni yirataga [gukomera kwayo] bari abantu bafite ubwenge 
buhanitse, bari baritandukanyije cyane n’Imana kubwo gucumura ku buryo batari 
gusobanukirwa ibihishurwa n’imiburo bahabwaga yerekeye ahazaza. {AnA 460.1} 

Mu mateka yaranze amahanga, umwigishwa w’ijambo ry’Imana ashobora kubonamo 
gusohora nyakuri k’ubuhanuzi Imana yatanze. Amaherezo Babuloni yarasenyutse kandi 
iramenagurika, ivaho irashira bitewe n’uko mu bihe byo kugubwa neza abami bayo bari 
bariyumvishije ko batagengwa n’Imana kandi icyubahiro cy’ubwami bwabo bakavuga ko 
gituruka bikorwa bya muntu. Ubwami bw’Abamedi n’Abaperesi nabwo bwagezweho 
n’umujinya w’ijuru bitewe n’uko muri bwo amategeko y’Imana yari yarakandagiwe 
akaribatwa. Kubaha Imana nta mwanya byari byaragize mu mitima y’abantu benshi cyane. 
Gukiranirwa, gutuka Imana no kwangirika kw’imico byari biganje. Ubwami bwakurikiyeho 
bwarushijeho kuba bubi no gusayisha; kandi ubwo bwami bwakomeje gusigingira bujya 
hasi cyane y’urugero rw’imico mbonera. {AnA 460.2} 

Ububasha bwose umutware wese wo ku isi akoresha butangwa n’Ijuru; kandi kugera ku 
ntsinzi kwe gushingira ku buryo abukoresha. Ireba byose yo mu ijuru ibwira buri wese iti: 
“Nzagukenyeza nubwo utigeze kumenya.” Yesaya 45:5. Kandi amagambo yabwiwe 
Nebukadinezari wa kera ni icyigisho mu buzima kuri buri wese: “Kuzaho ibyaha byawe 
gukiranuka; kandi ibicumuro byawe ubikuzeho ubikuzeho kugirira abakene impuhwe; ahari 
aho uzungukirwa amahoro.” Daniyeli 4:24 (27). { An A 461.1} 

Gusobanukirwa ibyo bintu, - gusobanukirwa ko “gukiranuka gushyira ubwoko hejuru;” ko 
“ingoma ikomezwa no gukiranuka,” ko “ingoma .... ikomezwa n’imbabazi;” kubona 
imikorere y’aya mahame mu kwigaragaza k’ububasha bw’Imana yo “ikuraho abami ikimika 
abandi,” ibyo ni ugusobanukirwa amahame n’ubwenge bikubiye mu mateka. Imigani 14:34; 
16:12; 20:28; Daniyeli 2:21. {AnA 461.2} 

Mu ijambo ry’Imana honyine ni ho ibi bisobanurwa neza. Muri ryo hagaragarizwa ko 
imbaraga z’amahanga kimwe n’iz’abantu ku giti cyabo, zitabonerwa mu mahirwe cyangwa 
akito bibaho bigatuma baba indahangarwa. Nta nubwo izo mbaraga ziboneka mu gukomera 
kwabo birata, ahubwo kugenzuzwa ubudahemuka basohozanya umugambi w’Imana. {AnA 
461.3} 

[UMUGABANE WA VI - UMUGEREKA KURIIKI GICE] 
Igishushanyo Nebukadinezari Yarose 

Ubuhanuzi bukomeye bwerekeye ingoma z’abantu ni cyo gishushanyo cyo mu nzozi za 
Nebukadinezari umwami wa Babuloni wari umwami ukomeye kandi ufite inyota yo kugera 
ku rwego rusumbyeho. Yifuje kumenya ibizabaho nyuma y’igihe cye; kandi mu nzozi 
z’igishushanyo yarose kitashoboraga gusobanurwa n’umuntu n’umwe, Imana 
yamenyekanishije ibyajyaga kuzabaho. {AnA 462.1} 

Nebukadinezari wizeraga ko Babuloni izahoraho iteka, Imana yamuhaye kurota inzozi. 
Imana kandi ikoresheje umuhanuzi wayo, yahaye Nebukadinezari ubusobanuro bw’izo 
nzozi kugira ngo Nebukadinezari amenye ko Babuloni itazahoraho iteka ndetse umwami 
amenye ko ukuri kurenze imigambi yo gukomeza ubwami bwa Babuloni. Imana yahaye 
Nebukadinezari inzozi n’ubusobanuro bwazo atari ukugira ngo umwami wa Babuloni 
amenye wenyine, ahubwo ari ukugira ngo umwami wese uzamukurikira azamenye ko 
ubwami bwo ku isi ari ubw’igihe gito, kandi bugomba guhanguka ndetse ko ubwami 
buhoraho bwonyine, butazahanguka, ari ubwami bwa Kristo, buhagarariwe na rya buye 
ryaje guhinduka umusozi munini maze rigakwira isi yose. {AnA 462.2} 

Icyo gishushanyo cyose cy’umuntu cyari gihagarariye ubwami bwa muntu; ariko imigabane 
y’icyo gishushanyo, ibishushanyo by’ibyuma, bihagarariye ubwami bune bukomeye 
bwahinduye isi bwari guhera mu gihe cya Daniyeli bugakomeza bukaganza ku isi. Ubu 
bwami butangirira kuri Babuloni, kandi ku mutwe w’icyubahiro cyabwo bwari buyobowe 
na Nebukadinezari ndetse bwabaye ubwami bwahinduye isi mu buryo bugaragara cyane. 
Uwitwa A.H. Sayce aravuga ati: “Haba mu baturage benshi no mu mateka ya kera, ubwami 
bwo mu majyepfo bwa Babuloni bwaruse Ashuri birenze urugero. Aha muri Babuloni ni 

habaye ihuriro ndetse n’intangiriro ry’isanzuramuco ryaje gukwira hirya no hino muri Aziya 
y’Uburasirazuba.” 15 {AnA 462.3} 

“Muri icyo gihugu havumbuwe ibisigisigi tumwe by’isanzuramuco rya kera ryari riteye 
imbere bitari byaravumbuwe kimwe n’ibyari bimaze igihe kirekire cyane biriho ... Babuloni 
. . . yari ihagarariye umuco, isanzuramuco, ubuvanganzo ndetse n’imbaraga itegeka byose 
y’ibyerekeye iyobokamana.” 16 “Nta murwa mukuru mu isi wigeze uba ihuriro 
ry’ububasha, ubutunzi n’umuco mu gihe kirekire gityo.” 17 {AnA 462.4} 

Byari bikwiriye ko ihishurirwa n’umuburo biturutse ku Mana byagombaga guhabwa ubwo 
bwami bukomeye bwahinduraga isi; ariko Babuloni, ikomeye kandi y’izahabu yaje 
guhanguka mu mwaka wa 539 MK (Mbere y’ivuka rya Kristo) iyobowe n’abami 
b’abanyantege nke Nabonidusi n’umuhungu we Berushari. Ibyo byabaye mu gisekuru iri 
hishurirwa rwatangiwemo. {AnA 463.1} 

Babuloni yakurikiwe n’ubwami bw’Abamedi n’Abaperesi n’umwami wabo Kuro 
Ukomeye. Hafi imyaka igera kuri magana abiri, Ubuperesi bwashushanywaga n’ifeza yo 
kuri cya gishushanyo [Nebukadinezari yarose] bwicaye ku ntebe y’ubwami bw’iyi yose. 
{AnA 463.2} 

Mu mwaka wa 331 M.K, Darius III (Codomanusi) yarwaniye ubutegetsi na Alekizanderi 
Mukuru mu rugamba rwabereye ahitwa Arbela, maze Alekizanderi wo mu Bugiriki 
ahinduka umwami w’isi. Ikimenyetso cyarangaga Ubugiriki cyari umuringa. Alekizanderi 
yatanze mu mwaka wa 323 M.K; maze mu myaka mike ubwami bwe bugabanywamo ibice 
bine byari bihanganye maze mu kinyejana cyakurikiyeho ubwami bucika intege cyane bityo 
bisigara ari umuhigo w’ubutegetsi bwakomeraga bw’umwami w’abami bwari buherereye 
ku ruzi rwa Tiberi. {AnA 463.3} 

Roma yatsinze umugabane wa Siriya w’ubwami bwa kera bwari bukomeye bw’Ubugiriki 
mu mwaka wa 190 M.K., itsinda akarere ka Makedoniya k’ubwo bwami bwa kera mu 
mwaka wa 168 M.K., mu gihe Egiputa na yo yemeye ubutegetsi bw’ubwami bw’icyuma 
bwa Roma muri uwo mwaka. Nubwo yai ubutegetsi bwa repubulika, mu itangira ryayo 
Roma yari yunze ubumwe. Nyuma yaho yaje kuba ubwami bukubiye hamwe ubundi bwami. 
Mu bwami bwa Roma hajemo kwigabanya gushushanywa n’uruvange rw’icyuma n’ibumba. 
Ibyo byabaye biturutse mu kwigarurirwa kwihuse kwakozwe n’ubwoko bw’ababarubaro 
bari baturutse mu majyaruguru no mu burasirazuba bw’Uburayi mu kinyejana cya kane; 
kandi Roma (ubwami bw’icyuma) burasenyuka burundu. Binyuze mu gushyingirana (ari 
byo ubuhanuzi bwavuzeho ko bazivanga n’urubyaro rw’abantu; ariko batazafatana); 
hakoreshejwe imbaraga zikomeye kugira ngo ibihugu by’u Burayi bifatanyirizwe (ari byo 

byakomotse ku kwigabanya k’ubwami bwa Roma) mu ishyanga rimwe rihuje nyamara 
ntibyashobotse. Bakoresheje imbaraga za gisirikare, Charlemagne na Napoleon bashatse 
kubaka ubwami bwunze ubumwe; ariko birabananira. Ubuhanuzi bwavuze ko ibyo bice 
bitazigera bifatana nk’uko icyuma kidashobora kwivanga n’ibumba. Ijambo rivuga ngo 
“ntibazafatana,” rikomeye cyane kurusha imibanire mu bya politiki y’ibihugu cyangwa 
imbaraga za gisirikare. {AnA 463.4} 

Mu minsi y’amahanga aheruka yigabanyije mu bwami bwa Roma, Imana yo mu ijuru 
izimika ubwami bwayo butazigera buhanguka kandi butazahabwa ubundi bwoko uretse 
ubwoko bwayo bwite buzabuturamo iteka ryose. “Kandi izo nzozi ni iz’ukuri, no 
gusobanurwa kwazo ntiguhinyurwa.” {AnA 464.1} 

ABANDITSI 

IGICE CYA 41 - ITANURA RIGURUMANA 


Inzozi z’igishushanyo kinini (cyagaragarije Nebukadinezari ibizabho kugeza ku iherezo 
ry’ibihe) zari zaratanzwe kugira ngo asobanukirwe uruhare yagombaga kugira mu mateka 
y’isi, ndetse n’isano ubwami bwe bwari bukwiriye kugirana n’ubwami bw’ijuru. Mu 
busobanuro bw’izo nzizi, Nebukadinezari yari yarasobanuriwe neza ibyerekeye kwimikwa 
k’ubwami bw’Imana buzahoraho iteka. Daniyeli yari yaravuze ati: “Ku ngoma z’abo bami, 
Imana yo mu ijuru izimika ubundi bwami, butazarimbuka iteka ryose; kandi ubutware 
bwabwo ntibuzazungurwa n’irindi shyanga; ahubwo buzamenagura ubwo bwami bwose 
bukabutsembaho; kandi buzahoraho iteka ryose .... Kandi izo nzozi ni iz’ukuri, no 
gusobanurwa kwazo ntiguhinyurwa.” Daniyeli 2:44, 45. {AnA 465.1} 

Umwami Nebukadinezari yari yarazirikanye ububasha bw’Imana abwira Daniyeli ati: “Ni 
ukuri Imana yanyu ni yo Mana nyamana, . . . ni yo ihishura ibihishywe.” Daniyeli 2:47. 
Nyuma y’icyo gihe, Nebukadinezari yamaze iminsi yarakozwe ku mutima kubwo gutinya 
Imana; ariko umutima we ntiwari warejejwemo inyota y’iby’isi no kwifuza guhabwa ikuzo. 
Uko ubwami bwe bwari buguwe neza byamwujuje ubwibone. Igihe cyarageze areka kubaha 
Imana maze yongera gusenga ibigirwamana abishyizeho umwete uruseho kandi atizigamye. 
{AnA 465.2} 

Amagambo avuga ngo: “wa mutwe w’izahabu ni wowe” yari yarakoze cyane ku mutima 
w’uyu mwami. Abanyabwenge bo mu bwami bwe bishingikirije kuri ibi maze ndetse n’uko 
yasubiye gusenga ibigirwamana, maze bamugira inama y’uko yacurisha igishushanyo gisa 
n’icyo yabonye mu nzozi ze bityo kigashingwa aho abantu bose bashobora kureba umutwe 
w’izahabu wari warasbanuwe ko uhagarariye ubwami bwe. {AnA 465.3} 

Nebukadinezari ashimishijwe n’icyo cyifuzo cyo kumushyeshya, yiyemeje kugishyira mu 
bikorwa, ndetse aranatandukira arenzaho. Aho kugira ngo acurishe cya gishushanyo nk’uko 
yari yakibonye, yarengeje umwimerere yari yabonye. Igishushanyo yacurishije 
nticyagombaga kugenda kigabanya agaciro uhereye ku mutwe ugana ku birenge, ahubwo 
cyose cyari kuba izahabu — bigaragaza muri Babuloni yose ko ari ubwami buzahoraho 
iteka, butazasenyuka kandi bufite ububasha bwose, ndetse bwari kumenagura ubundi bwami 
bwose maze Babuloni igahoraho iteka. {AnA 466.1} 

Igitekerezo cyo gushyinga ubwami n’ingoma bizahoraho iteka ryose cyareheje uwo mwami 
wari ufite ingabo amahanga yo ku isi yari yarananiwe gutsinda. N’ubwuzu bwinshi butewe 
n’ubwibone no kwifuza kutagira umupaka, Nebukadinezari yagiye inama n’abanyabwenge 
bo mu gihugu cye ku buryo batuma ibyo bibaho (ubwami bwa Babuloni bukazahoraho 
iteka). Nebukadinezari yibagiwe ibyiza bigaragara bijyanirana n’inzozi za cya gishushanyo 

kinini; yibagiwe kandi ko Imana ya Isirayeli yabinyujije mu muhanuzi Daniyeli yari 
yaratanze ubusobanuro bw’icyo gishushanyo, ndetse ko kubera ubwo busobanuro 
abakomeye bo mu bwami bwe bari bararokowe urupfu rukojeje isoni bari bagiye kwicwa; 
bibagiwe ibyo byose uretse icyifuzo cyabo cyo gukomeza imbaraga zabo n’ubutware 
bwabo, umwami n’abajyanama be bo mu gihugu biyemeje ko bazakoresha uburyo bwose 
bagaharanira gukuza Babuloni ikaba ikirangirire, kandi ikubahwa n’isi yose. Igishushanyo 
Imana yari yarakoresheje igahishurira umwami na rubanda umugambi ifitiye amahanga yo 
ku isi, noneho cyagombaga gukorwa kugira ngo cyifashishwe mu guhesha ikuzo ububasha 
bw’umuntu. Ubusobanuro Daniyeli yatanze bwagombaga kwirengagizwa kandi 
bukibagirana; ukuri kwagombaga gusobanurwa no gukoreshwa nabi. Ikimenyetso 
cyakozwe n’Ijuru kugira ngo kigaragarize intekerezo z’abantu ibintu by’ingenzi 
byagombaga kubaho mu gihe kiri imbere, cyagombaga gukoreshwa kugira ngo kibangamire 
gukwirakwira k’ibyo Imana yashakaga ko abatuye isi bamenya bakabyakira. Uko ni ko 
binyuze mu migambi y’abantu bari bararikiye, Satani yashakaga uko agwabiza umugambi 
Imana ifitiye abantu. Umwanzi w’abantu yari azi ko ukuri kutavanze n’ikinyoma ari ari 
imbaraga ikiza; ariko ko igihe uko kuri gukoreshejwe mu guhesha inarinjye ikuzo no 
kwagura imishinga y’abantu guhinduka imbaraga iganisha ku kibi. {AnA 466.2} 

Nebukadinezari yakoze mu nzu y’ububiko b’umutungo we ikungahaye maze acurisha 
igishushanyo kinini cyane cy’izahabu gisa rwose muri rusange n’icyo yari yabonye mu 
nzozi, uretse ko cyacuzwe mu ibuye ry’agaciro rimwe ryihariye mu yari agize icyo yeretswe. 
Abakaludaya bari bamenyereye gukora ibishushanyo byiza cyane by’ibigirwamana byabo 
bya gipagani, ariko kugeza icyo gihe ntibari barigeze bacura ikintu kinini cyane kandi 
gisamaje nk’icyo gishushanyo cyari gifite uburebure bwa metero mirongo itatu n’ubugari 
bwa metero eshatu. Mu gihugu gusenga ibigirwamana byari biganje muri rubanda hose, 
ntabwo bitangaje kubona igishushanyo (cyari cyiza kandi gifite agaciro katagerwa cyari mu 
kibaya cya Dura, ndetse cyagaragazaga ikuzo rya Babuloni n’ubwiza bwayo n’imbaraga 
zayo) cyareguriwe kugirwa ikintu baramya. Ibyo byarateganyijwe maze hatangwa itegeko 
rikwira hose ko ku munsi wo gutaha [icyo gishushanyo] abantu bose bakwiriye 
kuzagaragaza ko bumvira bikomeye ububasha bwa Babuloni babinyujije mu kunamira icyo 
gishushanyo. {AnA 467.1} 

Umunsi wagenwe warageze maze imbaga y’abantu “b’amahanga yose n’amoko yose 
n’abavuga indimi zitari zimwe,” iteranira mu kibaya cya Dura. Nk’uko itegekory’umwami 
ryari ryabivuze, igihe ijwi ry’umuziki ryari kumvikana, iyo mbaga yose yari “kwikubita hasi 
ikaramya ishusho y’izahabu.” Kuri uwo munsi, imbaraga z’umwijima zasaga n’izanesheje 
bikomeye. Kuramya ishusho y’izahabu byagaragazaga neza ko womatanye burundu 

n’uburyo bwashyizweho bwo gusenga ibigirwamana bwari buzwi nk’idini y’icyo gihugu. 
Kubw’ibyo Satani yiringiraga gutsinda umugambi w’Imana wo gutuma abanyagano 
b’Abisirayeli bari i Babuloni baba inzira y’umugisha ku mahanga yose y’abapagani. {AnA 
468.1} 

Ariko Imana yatanze itegeko rihabanye n’iryo. Ntabwo abantu bose bapfukamye ngo 
baramye igishushanyo cy’ikigirwamana cyerekana ububasha bw’umuntu. Hagati mu mbaga 
y’abari aho baramya harimo abagabo batatu bari biyemeje bakomeje ko batarasuzugura 
Imana yo mu ijuru bato. Imana yabo yari Umwami w’abami, n’Umutware utwara abatware. 
Nta yindi bari gupfukamira. {AnA 468.2} 

Nebukadinezari yagejejweho ubutumwa ko mu bisonga bye harimo bamwe bahangaye 
gusuzugura itegeko rye. Bamwe mu banyabwenge bari baratewe ishyari n’icyubahiro cyari 
cyarahawe bagenzi ba Daniyeli b’indahemuka, noneho babwiye umwami uko abo bagenzi 
ba Daniyeli bihandagaje bakarenga ku byo ashaka. Baravuze bati: “Nyagasani 
Nyaguhoraho. . . . Nuko rero hariho Abayuda wahaye gutwara igihugu cy’i Babuloni, ni bo 
Saduraka na Meshaki na Abedenego, batakwitayeho, Nyagasani, ntibakorera imana zawe, 
kandi banze kuramya cya gishushanyo cy’izahabu wahagaritse.” {AnA 468.3} 

Umwami yategetse ko abo bantu bazanwa imbere ye, maze bahageze arababaza ati: “Mbese 
ni koko ntimusenga imana zanjye kandi ntimuramya ishusho y’izahabu nahagaritse?” 
Yagerageje kubakangisha kugira ngo abatere kwifatanya n’imbaga y’abandi [basengaga cya 
gishushanyo.] Yaberetse itanura riguumana maze abibutsa igihano kibategereje nibakmeza 
kwinangira bakanga kumvira ubushake bwe. Ariko abo Baheburayo barahikamye bahamya 
ko bubaha Imana yo mu ijuru kandi ko bizera ububasha bwayo bwo gukiza. Abantu bose 
bari basobanukiwe ko igikorwa cyo kunamira igishushanyo ari igikorwa cyo kuramya. 
Imana yonyine ni yo abo Baheburayo bashoboraga guha icyo cyubahiro. {AnA 469.1} 

Ubwo abo Baheburayo batatu bahagararaga imbere y’umwami Nebukadinezari, yabonye ko 
bafite ikintu abandi banyabwenge bo mu bwami bwe batari bafite. Bari barabaye 
indahemuka mu gusohoza inshingano zose. Umwami yashatse kubagerageza ubwa kabiri. 
Iyo gusa bagaragaza ubushake bwabo bwo kwifatanya n’imbaga mu kuramya icyo 
gishushanyo, bayri kubabera byiza. Ariko yongeyeho ati: “nimutakiramya, ako kanya 
murajugunywa mu itanura ry’umuriro ugurumana.” Nuko azamura ukuboko kwe 
n’agasuzuguro kenshi, arababaza ati: “Mbese imana iri bubakize amaboko yanjye ni iyihe?” 
{AnA 469.2} 

Ibikangisho by’umwami byabaye imfabusa. Umwami ntiyashoboraga guteshura abo bagabo 
ku kubaha Umutegeka w’isi n’ijuru kwabo. Uhereye ku mateka ya ba sekuruza babo, bari 

barize gusuzugura Imana bibyara gusuzugurika, ibyago ndetse n’urupfu; kandi ko kubaha 
Uwiteka ari ryo tangiriro ry’ubwenge ndetse n’ishingiro ryo kugubwa neza nyakuri kose. 
Bitegereje itanura ry’umuriro batuje maze baravuga bati: “Nebukadinezari, nta mpamvu 
ituma tugusubiza iryo jambo. Niba ari ibyo, Imana yacu dukorera ibasha kudukiza mu 
itanura ry’umuriro ugurumana, kandi izadukiza ukuboko kwawe nyagasani.” Ukwizera 
kwabo kwakomejwe ubwo bavugaga Imana irahabwa ikuzo kubwo kubarokora, maze 
kubw’ibyiringiro byo kunesha bikomotse ku kwiringira Imana kutajegajega, bongeraho bati: 
“Ariko naho itadukiza, Nyagasani, umenye ko tutari bukorere imana zawe haba no kuramya 
icyo gishushanyo cy’izahabu wakoze.” {AnA 470.1} 

Uburakari bw’umwami bwaramusabye. “Azabiranywa n’uburakari, mu maso hahinduka 
ukundi, areba Saduraka na Meshaki na Abedenego,” bari bahagarariye ubwoko 
bw’insuzugurwa kandi bwazanywe mu bunyage. Umwami yatanze amabwiriza ko itanura 
ryenyegezwa kugira ngo rirushe uko ryari rikwiriye kwaka karindwi, yategetse kandi 
abanyambaraga nyinshi bo mu ngabo ze kuboha abaramya Imana ya Isirayeli, bakitegura 
kubajugunya mu muriro. {AnA 470.2} 

“Nuko baboha abo bagabo uko bakambayeamafurebo n’imyambaro n’imyitero n’ibindi 
bambaye, babajugunya mu itanura ry’umuriro ugurumana. Maze kuko itegeko ry’umwami 
ryari iry’ikubagahu, kandi umuriro ugurumana cyane, bituma ibirimi by’umuriro bisumira 
abo bagabo bari bateruye Saduraka na Meshaki na Abedenego, birabica.” {AnA 470.3} 

Ariko Uwiteka ntiyigeze yibagirwa abe. Ubwo abahamya be bajugunywaga mu itanura 
y’umuriro, Umukiza ubwe yarabigaragarije, maze bagendagendana hagati muri iryo tanura. 
Imbere y’Umwami w’ubushyuhe n’ubukonje, ibirimi by’umuriro byatakaje imbaraga yabyo 
yo gutwika bigakongora. {AnA 471.1} 

Umwami yarebeye kuntebe ye ya cyami yiteze ko arabona ba bantu bamusuzuguye bahiye 
bagakongoka. Ariko ibyo yibwiraga by’intsinzi byahise bihinduka. Ibyegera byari bihagaze 
hafi aho byabonye mu maso he hahindutse ukundi ubwo yahagurukanaga ingoga mu ntebe 
ye ya cyami maze agatumbira mu birimi by’umuriro. Umwami yaratangaye cyane maze 
ahindukirira ibyegera bye arabaza ati: “Harya ntitwajugunye mu muriro abantu batatu 
baboshywe? .... Dore ndareba abantu bane babohowe bagenda mu muriro hagati, kandi nta 
cyo babaye. Ariko ishusho y’uwa kane irasa n’iy’umwana w’Imana.” {AnA 471.2} 

Mbese uriya mwami w’umupagani yamenye ate ko Umwana w’Imana asa atyo? Ba 
banyagano b’Abaheburayo bari mu myanya y’icyubahiro i Babuloni bari baragaragarije 
ukuri mu buzima bwabo n’imico yabo imbere y’umwami. Igihe babazwaga impamvu yo 
kwizera kwabo, bari barayivuze badashidikanya. Bari baragaragaje amahame yo gukiranuka 

beruye kandi boroheje, bityo bakigisha ababazengurutse iby’Imana baramyaga. Bari 
baravuze ibya Kristo, Umucunguzu wari kuzaza; bityo mu ishusho y’umuntu wa kane wari 
mu itanura ry’umuriro umwami abonamo ko ari Umwana w’Imana. {AnA 471.3} 

Ubu noneho Nebukadinezari yibagiwe gukomera kwe n’icyubahiro cye maze amanuka mu 
ntebe ye ya cyami bityo ajya mu munwa w’itanura, arahamagara ati: “Bagaragu b’Imana 
Isumbabyose mwe, nimusohoke muze hano.” {AnA 472.1} 

Nuko Shadarake na Meshaki na Abedenego basohokera imbere y’imbaga nini y’abantu 
babiyereka ntacyo babaye. Kuba Umukiza wabo yari kumwe na bo byabarinze kugira icyo 
baba, uretse gusa imigozi yari ibaboshye ni yo yari yahiye. “Maze abatware b’intebe 
n’ibisonga byabo, n’abanyamategeko n’abajyanama b’umwami baraterana bareba abo 
bagabo, basanga umuriro utashoboye kugira icyo ubatwara, kandi umusatsi wo ku mitwe 
yabo utababutse, n’imyambaro yabo nta cyo yabaye habe ngo wakumva umuriro 
ubanukaho.” {AnA 472.2} 

Cya gishushanyo cy’izahabu kinini cyari cyahagarikanywe ishema cyari cyibagiranye. 
Abantu bagize ubwoba kandi bahindira umushyitsi imbere y’Imana ihoraho. Byabaye 
ngombwa ko wa mwami wari wacishijwe bugufi yatura akavuga ati: “Imana ya Saduraka na 
Meshaki na Abedenego ishimwe, ni yo yohereje marayika wayo ikiza abagaragu bayo 
bayiringiye, kuko bigurukije ijambo ry’umwami bagahara amagara yabo, kugira ngo 
batagira indi mana yose bakorera cyangwa basenga itari Imana yabo.” {AnA 472.3} 

Ibyabaye uwo munsi byateye Nebukadinezari guca iteka ko: “umuntu wese wo mu moko 
yose y’indimi zitari zimwe uzavuga nabi Imana ya Saduraka na Meshaki na Abedenego, 
azatemagurwe kandi urugo rwe ruzahindurwe nk’icyavu.” Yavuze ko impamvu aciye iryo 
teka ari uko “nta yindi mana ibasha gukiza bene aka kageni.” {AnA 472.4} 

Muri ayo magambo ndetse n’andi nk’ayo umwami w’I Babuloni yashishikariraga gukwiza 
hirya no hino imbere y’amoko yose yo ku isi ko yemera ko ububasha n’ubutware by’Imana 
y’Abaheburayo bikwiriye kuramywa bihebuje. Kandi Imana yashimishijwe cyane 
n’umwete w’umwami wo kuyereka kuyubaha no kwatura icyubahiro cyayo umwami 
yakwije mu bwami bwose bwa Babuloni. {AnA 473.1} 

Byari bikwiriye ko umwami yatura mu ruhame, kandi agashaka guhesha ikuzo Imana yo mu 
ijuru akayirutisha ibigirwamana byose; ariko muri uko gushishikarira guhatira abo ategeka 
kwatura ukwizera kwabo no kugaragaza ukubaha nk’ukwe, Nebukadinezari yarengaga ku 
burenganzira bwe nk’umwami umara igihe gito. Nta burenganzira yari agifite bwaba ubwa 
gisiviri cyangwa umuco bwo gukangisha abantu urupfu kubwo kutaramya Imana burenze 
ubwo guca iteka ryashyiraga mu muriro ugurumana abantu bose banze kuramya 

igishushanyo cy’izahabu. Imana ntiyigera ihatira umuntu kuyumvira. Irekera abantu bose 
umudendezo wo guhitamo uwo bazakorera. {AnA 473.2} 

Kubwo kurokora abagaragu bayo b’indahemuka, Uwiteka yagaragaje ko abana 
n’abakandamizwa agahagararana nabo, kandi agacyaha abatware bose bo ku isi bigomeka 
ku butware bw’Ijuru. Bariya Baheburayo batatu bagaragarije ishyanga rya Babuloni ryose 
ukwizera kwabo bizera uwo baramya. Bishingikirizaga ku Mana. Mu isaha yo kugeragezwa 
kwabo bibutse isezerano ngo: “Nunyura mu mazi nzaba ndi kumwe na we; nuca no mu 
migezi, ntizagutembana; nunyura mu muriro ntuzashya, kandi ibirimi byawo ntibizagufata.” 
Yesaya 43:2. Kandi ukwizera Ijambo rizima kwabo kwagororewe mu buryo butangaje mu 
maso y’abantu bose. Inkuru yo kurokorwa kwabo mu buryo bw’igitangaza yagejejwe mu 
bihugu byinshi n’intumwa z’amahanga atandukanye zari zatumiwe na Nebukadinezari kuza 
mu itahwa ry’igishushanyo yari yakoze. Imana yahawe ikuzo ku isi yose binyuze mu kuba 
indahemuka kw ’ abana ba Yo. {AnA 473.3} 

Hari ibyigisho by’ingenzi twakwigira ku byabaye ku basore b’Abaheburayo mu kibaya cya 
Dura. Muri iki gihe cyacu, nubwo nta kibi bazaba bakoze, benshi mu bagaragu b’Imana 
bazatangwa mu maboko y’abantu buzuye ishyari n’ubugome mu by’idini bakoreshwa na 
Satani kugira ngo bakozwe isoni kandi bahohoterwe. By’umwihariko, umujinya w’abantu 
uzahagurukira abubahiriza Isabato yo mu itegeko rya kane; kandi amaherezo ku isi 
hazacibwa iteka rirwanya bene abo ribacira urwo gupfa. {AnA 474.1} 

Igihe cy’amakuba kiri imbere y’ubwoko bw’Imana kizasaba kugira ukwizera kutadohoka. 
Abana bayo bagomba kugaragaza ko ari Yo baramya yonyine, kandi ko nta kintu ka kimwe 
gifite agaciro, ndetse n’ubuzima ubwabwo, gishobora kubashora na gato mu kuramya kutari 
uk’ukuri. Ku mutima w’indahemuka [ku Mana], amategeko y’abantu b’abanyabyaha kandi 
bagira iherezo azahinduka ubusa imbere y’ijambo ry’Imana ihoraho. Ukuri kuzumvirwa 
nubwo ingaruka zo kukumvira zizaba ari ugufungwa cyangwa guhunga cyangwa se urupfu. 
{AnA 474.2} 

Nk’uko byagenze mu gihe cya Shadarake, Meshake na Abedenego, ni ko no mu gihe 
giheruka cy’amateka y’isi Uwiteka azagira icyo akorera bikomeye abahagararira ukuri 
bashikamye. Uwagendanye n’abasore b’Abaheburayo mu itanura ry’umuriro azabana 
n’abayoboke be aho bazaba bari hose. Kubana nabo kwe kuzabahumuriza kandi 
kubakomeze. Hagati mu gihe cy’amakuba (amakuba atarigeze kubaho uhereye igihe 
amahanga yabereyeho) abo Uwiteka yitoranyirije bazahagarara batanyeganyezwa. Satani 
n’ingabo z’ikibi zose ntizishobora kurimbura umunyantege nke hanyuma y’abandi wo mu 
bera b’Imana. Abamarayika bahebuje mu mbaraga bazabarinda, kandi Uwiteka 

azabigaragariza ari “Imana isumba ibigirwamana,” ishoboye gukiza rwose abayiringiye. 
{AnA 474.3} 

IGICE CYA 42 - GUKOMERA NYAKURI 


Nubwo yari yarakujijwe akagera ku gasongero k’icyubahiro cy’isi, ndetse n’Uwiteka akaba 
yari amuzi ko ari “umwami w’abami” (Ezekiyeli 26:7), incuro nyinshi Nebukadinezari yari 
yaragiye azirikana ko ikuzo ry’ubwami bwe n’ubwiza buhebuje bw’ingoma ye bituruka ku 
buntu bw’Uwiteka. Uko ni ko byagenze nyuma y’igishushanyo kinini yarose. Intekerezo ze 
zari zarakozweho mu buryo bwimbitse n’izi nzozi ndetse no gutekereza ko Ubwami bwa 
Babuloni, nubwo bwari bukwiriye isi yose, amaherezo bwari kuzahanguka maze ubundi 
bwami bukabuzimbura, kugeza ubwo amaherezo ubutegetsi bwose bwo ku isi 
buzasimburwa n’ubwami buzimikwa n’Imana yo mu ijuru, Yo izahanga ubwami butazigera 
buhanguka. {AnA 475.1} 

Uburyo bukomeye Nebukadinezari yasobanukiwe umugambi Imana ifitiye amahanga bwaje 
kwibagirana nyuma y’aho mu byo yanyuragamo; nyamara igihe umutima we w’ubwibone 
wacishirizwaga bugufi imbere y’imbaga y’abantu mu kibaya cya Dura, yari yarongeye 
kuzirikana ko ubwami bw’Imana ari “bwo bwami butazashira, kandi ingoma yayo ihoraho, 
uko ibihe bihaye ibindi.” Nubwo Nebukadinezari yavukiye mu basenga ibigirwamana kandi 
na we akabitozwa, ndetse akaba yari umwami w’ishyanga risenga ibigirwamana, yari afite 
umutima mwiza yavukanye w’ubutabera n’ukuri, kandi Imana yashoboraga kumukoresha 
nk’uburyo bwo guhana ibyigomeke ndetse no gusohoza umugambi wayo. Nyuma y’imyaka 
myinshi yo kwihangana, Nebukadineza yahawe gutsinda “inzaduka z’abanyamahanga 
bateye ubwoba” (Ezekiyeli 28:7), atsinda Tiro; Egiputa na yo itsindwa n’ingabo ze 
zikomeye; kandi uko yagendaga atsinda ibihugu abyomeka ku bwami bwa Babuloni, ni ko 
yagendaga yongera kumenyekana kwe nk’umwami uruta abandi muri icyo gihe. {AnA 
475.2} 

Ntabwo bitangaje kubona uriya mwami (wari warageze ku byo yifuzaga, wari ufite inyota 
kandi wari ufite umutima wuzuwe ubwibone), yaragiye mu gishuko cyo guteshuka inzira yo 
kwicisha bugufi kandi ari yo yonyine igeza ku gukomera nyakuri. Igihe yabaga atari mu 
ntambara zo kwigarurira ibihugu yatekerezaga cyane ku gukomeza no kurimbisha umurwa 
mukuru we kugeza ubwo amaherezo umurwa wa Babuloni waje guhinduka ikuzo 
ry’ubwami bwe, “umurwa w’izahabu,” “ikuzo ry’isi yose.” Ubwuzu bwe nk’umwubatsi 
ndetse n’uko yari yarageze ku byo yifuzaga mu buryo bukomeye atuma Babuloni ihinduka 
kimwe mu bitangarirwa byo ku isi, ibyo byahaye urwaho ubwibone bwe kugeza ubwo yari 
mu kaga gakomeye ko kwangiriza ibyari bimuzwiho nk’umwami w’umunyabwenge Imana 
yari gukomeza gukoresha nk’igikoresho cyo gusohoza umugambi wayo. {AnA 476.1} 

Mu mbabazi zayo Imana yahaye umwami Nebukadinezari izindi nzozi kugira ngo imiburire 
iby’akaga yarimo ndetse n’umutego yari yaratezwe ngo uzamurimbure. Mu nzozi za nijoro, 
Nebukadinezari yabonye igiti kinini cyane cyakuze cyane mu isi maze ubushorishori 
bwacyo bugakora ku ijuru kandi amashami yacyo akagera ku mpera z’isi. Amashyo 
n’imikumbi byo mu misozi byazaga byazaga gushakira amahumbezi munsi y’igicucu 
cyacyo, kandi inyoni zo mu kirere zubakaga ibyari byazo mu mashami yacyo. “Ibibabi 
byacyo byari byiza, cyari guhunze imbuto nyinshi, kandi muri cyo harimo ibyokurya bihaza 
abantu bose . . . kandi ibyari bifite umubiri byose byatungwaga nacyo.” {AnA 477.1} 

Ubwo umwami Nebukadinezari yitegerezaga icyo giti cy’inganzamarumbu, yabonye 
“Uwera wagizwe Umurinzi” wegereye icyo giti maze avuga n’ijwi rirenga ati: “Tsinda icyo 
giti ugikokoreho amashami, ugihungureho ibibabi, unyanyagize imbuto zacyo, kugira ngo 
inyamaswa zikive munsi kandi n’ibisiga bive mu mashami yacyo. Ariko igishyitsi n’imizi 
byacyo ubihambirize ibyuma n’imiringa, ubirekere mu gitaka mu bwatsi bwo ku gasozi, 
kugira ngo kijye gitondwaho n’ikime kiva mu ijuru, kandi kirishane n’inyamaswa ubwatsi 
bwo ku gasozi. Maze umutima wacyo we kugumya kuba nk’uw’umuntu, ahubwo gihabwe 
umutima nk’uw’inyamaswa, kimere gityo ibihe birindwi. Iki gihano cyategetswe n’abarinzi 
gihamywa n’ijambo ry’abera, kugira ngo abakiriho bamenye ko Isumbabyose ari yo itegeka 
ubwami bw’abantu, kandi ko ibugabira uwo ishaka ikimikamo uworoheje nyuma ya bose.” 
Daniyeli 4:11-14. {AnA 477.2} 

Umwami ahagaritswe umutima cyane n’izo nzozi zamuhanuriraga ibyago nk’uko 
byagaragaraga, yazirotoreye “abapfumu n’abakonikoni n’Abakaludaya n’abashitsi;” ariko 
nubwo izo nzozi zumvikanaga rwose, nta n’umwe mu banyabwenge washoboye 
kuzisobanura. {AnA 477.3} 

Muri iki gihugu cyasengaga ibigirwamana hagombaga kongera gutangwa ubuhamya 
bwerekana ko abakunda Imana kandi bakayubaha bonyine ari bo bashobora gusobanukirwa 
ubwiru bw’ubwami bw’ijuru. Umwami mu guhagarika umutima kwe yatumye ku mugaragu 
we Daniyeli, umugabo wubahwaga kubera ubupfura bwe no kudahuzagurika ndetse 
n’ubwenge bwe butagereranywa. {AnA 478.1} 

Igihe Daniyeli yitabaga ihamagara ry’umwami maze akamuhagarara imbere, 
Nebukadinezari yaravuze ati: “Yewe Beluteshazari mutware w’abakonikoni, nzi ko 
umwuka w’imana zera aba muri wowe, kandi ko nta bihishwe unanirwa guhishura, cyo 
mbwira ibyo neretswe mu nzozi narose kandi n’uko bisobanurwa” Nyuma yo 
kumurondorera izo nzozi, Nebukadinezari yaravuze ati: “Nuko Beluteshazari, cyo 
zinsobanurire ubwo abanyabwenge bose bo mu gihugu cyanjye badashoboye 

kuzinsobanurira, ariko wowe urabibasha kuko umwuka w’imana zera ukurimo.” {AnA 
478.2} 

Kuri Daniyeli ubusobanuro bw’izo nzizi bwarumvikanaga, kandi ubusobanuro bwazo 
bwamuteye ubwoba: “Nuko Daniyeli wahimbwe Beluteshazari amara akanya yumiwe, 
ahagarikwa umutima n’ibyo atekereje.” Umwami abonye gushidikanya no guhagarika 
umutima kwa Daniyeli ni ko kugaragaza impuhwe afitiye umugaragu we. Yaravuze ati: 
“Yewe Beluteshazari, izo nzozi no gusobanurwa kwazo bye kuguhagarika umutima.” {AnA 
478.3} 

Daniyeli yarasubije ati: “Nyagasani, izo nzozi zirakaba ku banzi bawe, kandi gusobanurwa 
kwazo kurakaba ku babisha bawe.” Umuhanuzi Daniyeli yabonye ko Imana yamuhaye 
inshingano ikomeye yo guhishurira Nebukadinezari igihano cyari kigiye kumugeraho 
bitewe n’ubwibone bwe no kwikuza kwe. Daniyeli yagombaga gusobanura inzozi mu rurimi 
umwami yashoboraga kumva; kandi nubwo ubusobanuro bwazo buteye ubwoba bwari 
bwamuteye gushidikanya agaceceka yumiwe, yagombaga kuvuga ukuri atitaye ku ngaruka 
izo ari zo zose zari kumugeraho. {AnA 479.1} 

Nuko Daniyeli amenyesha umwami iteka ry’Ishoborabyose agira ati: “Nuko icyo giti 
wabonye gikura kigakomera, ubushorishori bwacyo bukagera ku ijuru, kikitegera abo ku 
mpera y’isi yose, kandi ibibabi byacyo byari byiza kikaba cyari gihunze imbuto nyinshi, 
muri cyo hakaba harimo ibyokurya bihaza abantu bose, kandi inyamaswa zo mu ishyamba 
zikaba munsi yacyo, ibisiga byo mu kirere bikaba mu mashami yacyo, icyo giti ni wowe, 
nyagasani. Warakuze urakomera. Gukomera kwawe kurakura kugera ku ijuru, n’ubutware 
bwawe bugera ku mpera y’isi. {AnA 479.2} 

“Kandi nk’uko umwami yabonye uwera wagizwe umurinzi amanuka ava mu ijuru, akavuga 
ngo ‘Tsinda icyo giti ukimareho, ariko igishyitsi n’imizi byacyo ubihambirize icyuma 
n’umuringa ubirekere mu gitaka mu bwatsi bwo ku gasozi, kugira ngo kijye gitondwaho 
n’ikime kiva mu ijuru, kandi kirishane n’inyamaswa zo mu ishyamba kugeza aho ibihe 
birindwi bizashirira. ’ “Nuko nguku gusobanurwa kwabyo, nyagasani: umenyeko ari itegeko 
ry’Isumbabyose rigeze ku mwami databuja ngo: Uzirukanwa mu bantu ubane n’inyamaswa 
zo mu ishyamba, uzarisha nk’inka, uzatondwaho n’ikime kiva mu ijuru uzamare ibihe 
birindwi umeze utyo, kugeza aho uzamenyera ko Isumbabyose ari yo itegeka ubwami 
bw’abantu, ikabugabira uwo ishaka wese. Kandi nk’uko bategetse ko igishyitsi n’imizi 
by’icyo giti bigumaho, ni ko ubwami bwawe buzakomeza kuba ubwawe, umaze kumenya 
ko ijuru ari ryo ritegeka.” {AnA 479.3} 

Daniyeli amaze gusobanura inzozi nk’uko ziri, yasabye uwo mwami w’umwibone kwihana 
no guhindukirira Imana, amubwira ko akwiriye guhagarika ako kaga ntikamubeho 
akoresheje gukora ibitunganye. Daniyeli yinginze umwami ati: “Ni cyo gituma ngusaba, 
nyagasani, ngo wemere inama nkugira: Kuzaho ibyaha byawe gukiranuka kandi ibicumuro 
byawe ubikuzeho kugirira abakene impuhwe, ahari aho uzungukirwa amahoro.” {AnA 
480.1} 

Umuburo n’inama umuhanuzi yatanze byamaze igihe gito byakoze ku mutima wa 
Nebukadinezari; ariko bidatinze umutima utarahinduwe n’ubuntu bw’Imana uhita urekura 
uko Mwuka Wera yari yawukozeho. Kwikuza no kurarikira byari bitararandurwa mu 
mutima w’umwami, maze nyuma y’aho za ngeso zongera zongera kugaragara. Atitaye ku 
mabwiriza yari yahawe n’umutima mwiza ndetse n’imiburo y’ibyari byaramubayeho mu 
gihe cyashize, Nebukadinezari yongeye kwemera ubwe kuyoborwa n’umwuka wo kugirira 
ishyari ubwami bwagombaga gukurikiraho. Ubutegetsi bwari busanzwe burangwa 
n’ubutabera n’impuhwe ku rwego rukomeye, bwaje guhinduka ubutegetsi bukandamiza. 
Yinangiye umutima maze impano Imana yamuhaye azikoresha yihesha ikuzo kandi yishyira 
hejuru y’Imana yari yaramuhaye ubuzima n’ububasha. {AnA 480.2} 

Hashize amezi menshi urubanza rw’Imana rutegereje gusohora. Ariko aho kugira ngo uko 
kwihanga kw’Imana kumutere kwihana, umwami yahaye intebe ubwibone bwe kugeza 
ubwo atakomeje kwizera ubusobanuro bwa za nzozi, maze ubwoba yari yaragize abuhindura 
urw’amenyo. {AnA 480.3} 

Ubwo hari hashize umwaka amaze guhabwa umuburo, Nebukadinezari yagendagendaga mu 
ngoro ye kandi atekerezanya ubwibone iby’imbaraga ze nk’umwami ndetse n’ibyo 
yagezeho nk’umwubatsi ni ko kuvuga ati: “Ngiyi {AnA 481.1} 

Babuloni hakomeye niyubakiye ngo habe umurwa wanjye nturaho, mpubakishije imbaraga 
z’amaboko yanjye ngo haheshe ubwami bwanjye icyubahiro.” {AnA 481.2} 

Igihe umwami yari agisohora ayo magambo y’ubwibone mu kanwake, ijwi ryavugiye mu 
ijuru ko igihe Imana yashyizeho cy’urubanza rwe cyageze. Yagiye kumva yumva iteka 
Uwiteka amuciriye ati: “Yewe Mwami Nebukadinezari, ni wowe ubwirwa. Ubwami bwawe 
ubukuwemo, bazakwirukana bagukure mu bantu, ubane n’inyamaswa zo mu ishyamba 
kugeza aho uzamenyera ko Isumbabyose ari yo itegeka ubwami bw’abantu, kandi ko 
ibwimikamo uwo ishaka.” {AnA 481.3} 

Mu kanya gato, ubwenge Imana yari yaramuhaye bumuvamo; gushyira mu gaciro umwami 
yatekerezanyaga, ubwenge yiratanaga ubwe bumukurwamo, maze wa wundi wahoze ari 
umwami ahinduka umusazi (maniac). Ukuboko ntikwari kugishoboye gufata inkoni 

y’ubwami. Ubutumwa bw’imbuzi bwari bwarirengagijwe; noneho yakuwe ku butware 
Umuremyi we yari yaramuhaye maze yirukanwa mu bantu. Nebukadinezari “akajya arisha 
nk’inka, umubiri we utondwaho n’ikime kiva mu ijuru kugeza aho umusatsi we wabereye 
urushoke nk’amoya y’ikizu, inzara ze zihinduka nk’iz’ibisiga.” Nebukadinezari yamaze 
imyaka irindwi atangarirwa n’abagaragu be bose; yamaze imyaka irindwi yaracishirijwe 
bugufi imbere y’abatuye isi bose. Nuko yongera kugarura ubwenge, nuko yubura amaso 
yicishije bugufi areba ku Mana yo mu ijuru, maze abona ko ukuboko kw’Imana ari ko 
kwamuhannye. Yeruriye mu ruhame maze yatura icyaha kandi ahamya imbabazi zikomeye 
z’Imana zigaragaye muri uko gukomorerwa kwe. Yaravuze ati: “Hanyuma y’iyo minsi 
jyewe Nebukadinezari nuburira amaso yanjye mu ijuru, ngarura akenge mperako nshima 
Isumbabyose, ndayambaza nubaha Ihoraho iteka ryose, kuko ubwami bwayo ari bwo bwami 
butazashira, kandi ingoma yayo izahoraho uko ibihe bihaye ibindi. Ariko abo mu isi yose ni 
nk’ubusa imbere yayo, ikora uko ishaka mu ngabo zo mu ijuru no mu bantu bo mu isi, kandi 
nta wubasha kuyikoma mu nkokora cyangwa kuyibaza ati “Uragira ibiki? {AnA 481.4} 

“Icyo gihe nsubizwamo ubwenge, ubwiza burabagirana nahoranye bungarukamo, butuma 
ubwami bwanjye bugira icyubahiro. Maze abajyanama banjye n’abatware banjye baza 
kunshaka, mperako nkomezwa mu bwami bwanjye ndetse nongerwa icyubahiro cyinshi.” 
{AnA 482.1} 

Wa mwami wigeze kuba umwibone yari yarahindutse umwana w’Imana wicisha bugufi; 
uwari umwami w’umunyagitugu akandamiza abandi yari yarahindutse umwami 
w’umunyabwenge kandi w’umunyampuhwe. Uwari yarasuzuguye kandi agahinyura Imana 
yo mu ijuru noneho yemeye ububasha bw’Imana Isumbabyose kandi ashishikarira 
gukangurira abantu kubaha Uwiteka no guharanira umunezero w’abo yayoboraga. Kubwo 
gucyahwa n’Umwami w’abami n’Umutware utwara abatware, amaherezo Nebukadinezari 
yari yarize icyigisho abami n’abategetsi bose bakaneye kwiga: Icyo cyigisho ni uko 
gukomera nyakuri ari ukugira imico myiza nyakuri y’ubupfura n’ubugwaneza. 
Nebukadineza yazirikanye ko Uwiteka ari we Mana ihoraho avuga ati: “None jyewe 
Nebukadinezari ndashimisha Umwami wo mu ijuru, ndamusingiza, ndamwubaha kuko 
imirimo ye yose ari iy’ukuri kandi inzira ze ari izigororotse, ariko abibone abasha kubacisha 
bugufi.” {AnA 482.2} 

Umugambi Imana yari ifite w’uko ubwami bukomeye kurusha ubundi bwose ku isi 
bwagaragaza ikuzo ryayo noneho warasohoye. Uku kwaturira mu ruhame aho 
Nebukadinezari yahamije imbabazi z’Imana, kugira neza kwayo n’ubutware bwayo, ni ko 
kwabaye igikorwa giheruka yakoze mu buzima bwe cyanditswe mu mateka yera. {AnA 
483.1} 

IGICE CYA 43 - UMURINZI (UWITEGEREZAGA) UTABONESHWA 

(UTARABONESHWAGA) IJISHO 

Ahagana ku iherezo ry’ubuzima bwa Daniyeli, hari impinduka zikomeye zari ziri kuba mu 
gihugu we na bagenzi be b’Abaheburayo baribarajyanywemo ari abanyagano bamazemo 
imyaka isaga mirongo itandatu. Nebukadinezari wateraga amahanga ubwoba yari yarapfuye 
(Ezekiyeli 28:7), kandi Babuloni “inyamibwa y’isi yose” (Yeremiya 51:41), yari yaragiye 
inyura mu miyoborere mibi y’abamusimbuye, bityo ingaruka iba guhanguka kwayo 
kwabagaho buhoro buhoro kandi nta kiguhagarika. {AnA 483.2} 

Binyuze ku bupfapfa n’intege nke za Belushazari, umwuzukuru wa Nebukadinezari, 
Babuloni yarangwaga n’ubwibone yagombaga guhanguka bidatinze. Kubera kwemererwa 
gukora inshingano z’ubwami akiri umusore, Belushazari yirase ububasha bwe kandi 
ashyirira umutima hejuru kurwanya Imana yo mu ijuru. Yari yaragize amahirwe menshi yo 
kumenya ubushake bw’Imana no gusobanukirwa inshingano afite yo kuyubaha. Yari 
yaramenye uko sekuru yigeze gucibwa mu bantu kubw’iteka ry’Imana; kandi yari azi neza 
uko Nebukadinezari yahindutse n’uburyo yakomorewe mu buryo bw’igitangaza. Ariko 
Belushazari yemereye gukunda ibinezeza no kwikuza maze bihanagura ibyigisho atari 
akwiriye kwibagirwa. Yapfushije ubusa amahirwe yari yarahawe mu buryo bw’agahozo, 
kandi yirengagiza gukoresha uburyo yari afite bwo kurushaho kumenya ukuri mu buryo 
bwuzuye. Ibyo Nebukadinezari yari yaragezeho ku iherezo ry’umubabaro no gucishwa 
bugufi bitavugwa, Belushazari yarabyirengagije arabihinyura. {AnA 484.1} 

Ntibyatinze maze habaho impinduka. Babuloni yagoswe na Kuro, mwishywa wa Dariyusi 
w’Umumede, kandi akaba ari na we wayoboraga ingabo zishyize hamwe z’Abamedi 
n’Abaperesi. Ariko Belushazari wasayishaga yumvise atekanye maze ahugira mu gusayisha 
no kuvuyarara ari mu gihome cyasaga n’ikitamenwa kandi cyari gifite inkuta nini cyane 
n’inzugi zazo z’icyuma kandi cyari gikikijwe n’uruzi Efurati. Icyo gihome kandi cyarimo 
ububiko bw’ibiribwa byinshi. {AnA 484.2} 

Mu bwibone bwe no kwishyira hejuru, ari aho atekanye yumva nta kibi yikanga, Belushazari 
“ararika abatware be bakuru igihumbi, nga baze mu birori, abatunganiriza ibyokurya 
n’ibyokunywa; muri ibyo birori umwami na we anywera vino imbere y’abo batware 
igihumbi.” Ibikurura byose ubukungu n’ububasha bishobora gusaba, byongereye ubwiza 
ibyo birori. Abagore b’uburanga n’ibikurura byabo bari bari mu bashyitsi batumiwe mu 
munsi mukuru ibwami. Abagabo b’abahanga kandi bize bari bahari. Ibikomangoma 
n’abatware banyweye inzoga nk’abanywa amazi maze inzoga ibageza aho ibahindura 
nk’abasazi (and leveled under its maddening influence). {AnA 485.1} 

Ubwenge bwa Belushazari bwari bwataye umurongo binyuze mu gusinda gukojeje isoni, 
kandi noneho ibyifuzo bibi no kurarikira nibyo byategekaga, bityo umwami ubwe afata iya 
mbere mu gusayisha gukabije. Ubwo ibirori byakomezaga, Belushaza “ategeka ko 
bamuzanira ibintu by’izahabu n’ifeza .... Nebukadinezari yari yaranyaze mu rusengero 
rw’i Yerusalemu, kugira ngo umwami n’abatware be n’abagore be n’inshoreke ze 
babinyweshe.” Umwami yashatse kwerekana ko nta kintu na kimwe cyera cyane kuri we ku 
buryo atagikozaho intoki ze. “Bamuzanira ibyo bintu by’izahabu, . . . maze umwami 
n’abatware be n’abagore be n’inshoreke ze barabinywesha, banywa vino, bahimbaza 
ibigirwamana by’izahabu n’iby’ifeza n’iby’imiringa n’iby’ibyuma n’iby’ibiti 
n’iby’amabuye.” {AnA 485.2} 

Belushazari ntiyatekereje ko hariho Umuhamya wo mu ijuru witegereza iyo mihango yo 
gusenga ibigirwamana. Ntiyatekereje ko Uwitegererezaga mu ijuru, utarabonwaga, 
yiterezaga ibyo birori byo gusuzuguza Imana, kandi akumva ibitwenge byuzuyemo 
gusuzugura ibyera ndetse yarebaga uko gusenga ibigirwamana. Nyamara mu kanya gato 
Umushyitsi utatumiwe yaje kwigaragaza. Ubwo ibyishimo byuzuyemo urusaku rwo 
kuvuyarara no kubyina byari birimbanije, haje ikiganza kitari icy’umuntu maze cyandika ku 
nkuta z’ingoro y’umwami inyuguti zashashagiranaga nk’umuriro. Nubwo ayo magambo 
atamenywe n’imbaga y’abantu bari aho, yavugaga iby’akaga kagiye kuba ku mwami wari 
wataye ubwenge ndetse no ku batumirwa be. {AnA 485.3} 

Bya bitwenge byuzuyemo ubwirasi byahise bicecekeshwa mu gihe abagabo n’abagore 
bafashwe n’ubwoba butavugwa bitegerezaga cya kiganza cyandika buhoro buhoro inyuguti 
z’amayobera. Nk’uko bimera herekanwa uruhererekane rw’ibintu, imbere yabo haciye 
ibikorwa byaranze imibereho yabo mibi. Babaye nk’abahagaze imbere y’urukiko w’Imana 
ihoraho nyiri ububasha bari barasuzuguye. Ahari hashize umwanya muto harangwa 
n’ibitwenge n’amagambo yo gusuzugura Imana noneho hari abantu bafite mu maso hijimye 
ndetse baboroga kubera ubwoba. Igihe Imana iteye abantu kugira ubwoba, ntabwo 
bashobora guhisha uburemere bw’ubwoba bafite. {AnA 486.1} 

Belushazari ni we wari warushije abandi gutahwa n’ubwoba. Ni we wari ukuriye abandi mu 
kubarwaho uko kwigomeka ku Mana kwari kwageze ku rwego rwo hejuru cyane muri iryo 
joro mu bwami bwa Babuloni. Ubwo bari bari imbere y’Uwabitegerezaga bataboneshaga 
amaso kandi wari uhagarariye Uwo [Uwiteka] bari barasuzuguriye ububasha ndetse 
bagatuka izina rye, umwami yagushijwe ikinya n’ubwoba. Umutima we warakangutse. 
“Ingingo z’amatako ye zicika integer, kandi amavi ye arakomangana.” Belushazari yari 
yarikujije arwanya Imana yo mu ijuru kandi yari yariringiye imbaraga ze ubwe, 
ntiyatekereza ko hari uwahangara kumubwira ati: “Kuki wakoze ibyo?” ariko noneho 

yabonye ko agomba gutanga ibisobanuro ku byo yaragijwe nk’igisonga, kandi ko kubera 
amahirwe yapfushije ubusa n’inyifato ye y’agasuzuguro adashobora gutanga urwitwazo na 
ruke. {AnA 486.2} 

Umwami yagerageje gusoma za nyuguti zarabagiranaga nk’umuriro ariko biba iby’ubusa. 
Nyamara hari ibanga atashoboraga gusobanukirwa, imbaraga atashoboraga kumva cyangwa 
ngo avuguruze. Mu bwihebe yahindukiriye abanyabwenge bo mu bwami bwe kugira ngo 
bamufashe. Kuboroga kwe kwageze mu matwi y’abari bateraniye aho maze ahamagaza 
abapfumu n’Abakaludaya n’abacunnyi kugira ngo baze basome iyo nyandiko. 
Yarabasezeraniye ati: “Uri busome iyi nyandiko wese akansobanurira impamvu yayo, 
azambikwa umwenda w’umuhengeri n’umukufi w’izahabu mu ijosi, kandi azaba umutware 
wa gatatu mu bwami.” Ariko kwa kwitabaza abajyanama yiringiraga ndetse n’ingororano 
zikomeye yabasezeraniye byabaye iby’ubusa. Ubwenge bwo mu ijuru ntibushobora 
kugurwa cyangwa kugurishwa. “Nuko abanyabwenge .... {AnA 487.1} 

bananirwa gusoma yo nyandiko cyangwa kumenyesha umwami uko isobanurwa.” 
Ntibashoboraga na mba gusoma iyo nyandiko y’amayobera ngo barushe abanyabwenge bo 
mu gisekuru cyabanje bananiwe gusobanura inzozi za Nebukadinezari. {AnA 487.2} 

Umugabekazi yibutse Daniyeli wari waramenyesheje umwami Nebukadinezari inzozi 
z’igishushanyo kinini kandi amubwira n’ubusobanuro bwazo mu myaka mirongo itanu 
mbere y’icyo gihe. Umugabekazi yaravuze ati: “Nyagasani nyaguhoraho, ibyo utekereza 
bye kuguhagarika umutima ngo mu maso hawe hahinduke ukundi, kuko mu gihugu cyawe 
harimo umugabo urimo umwuka w’imana zera. Ndetse ku ngoma ya so yabonekwagamo 
n’umucyo no witegereza n’ubwenge buhwanye n’ubwenge bw’imana, kandi so Umwami 
Nebukadinezari yamugize umutware w’abakonikoni n’abapfumu n’Abakaludaya 
n’abacunnyi, kuko muri uwo mugabo Daniyeli, uwo umwami yahimbye Beluteshazari 
habonetsemo umwuka mwiza no kwitegereza, yashoboraga gusobanura inzozi no guhishura 
ibihishwe, no guhangura ibyananiranye. Nuko nibahamagare Daniyeli, aze asobanure 
impamvu yabyo. {AnA 487.3} 

“Nuko bazana Daniyeli imbere y’umwami.” Umwami Nebukadinezari yagerageje 
kwihagararaho maze abwira umuhanuzi Daniyeli ati: “Ni wowe Daniyeli wo mu banyagano 
b’Abayuda, umwami data yakuye i Buyuda? Numvise bakuvuga ko umwuka w’imana ari 
muri wowe, kandi ko umucyo no kwitegereza n’ubwenge bwiza bikubonekaho. Ubu ngubu 
banzaniye abanyabwenge n’abapfumu, kugira ngo bansomere iyi nyandiko bansobanurire 
impamvu yayo, ariko ntibashoboye kubisobanura. Ariko numvise ko ushobora gusobanura 
amagambo no guhangura ibyananiranye. Nuko rero niba ushobora kunsomera iyi nyandiko 

ukansobanurira impamvu yayo, uzambikwa umwenda w’umuhengeri n’umukufi w’izahabu 
mu ijosi, kandi uzaba umutware wa gatatu mu bwami.” {AnA 488.1} 

Ari imbere y’iyo mbaga yari yatashywe n’ubwoba, Daniyeli adakoreshejwe n’ibyo umwami 
yari amusezeraniye, yahagararanye ishema n’isheja by’umugaragu w’Imana Isumbabyose. 
Ntiyahagaritswe no kuvuga amagambo yo gushyeshya, ahubwo yahagurukijwe no 
gusobanura ubutumwa bw’amakuba. Yaravuze ati: “Impano zawe uzigumanire, kandi 
ingororano zawe uzihe undi. Ariko ndasomera umwami iyi nyandiko, musobanurire 
impamvu yayo.” {AnA 488.2} 

Umuhanuzi Daniyeli yabanje kwibutsa Belushaza ibyo yari azi neza, ariko bitari 
byaramwigishije amasomo yo kwicisha bugufi aba yaramukijije. Daniyeli yavuze 
iby’icyaha cya Nebukadinezari no kugwa kwe, kandi amubwira iby’uko Uwiteka 
yamugiriye: ubutware n’icyubahiro yamuhaye, urubanza Imana yamuciriye kubera 
ubwibone bwe, ndetse n’uko nyuma y’aho yaje kuzirikana ububasha n’imbabazi by’Imana 
ya Isirayeli. Ibyo abirangije, Daniyeli yavize ashize amanga kandi ashimangira maze acyaha 
Belushazari kubwo gukiranirwa kwe gukomeye. Yagaragarije umwami icyaha cye, amereka 
ibyigisho yagombye kuba yarize nyamara ntabe yarabyize. Belushazari ntiyari yarasomye 
neza ibyabaye kuri sekuru, kandi ntiyumviye n’umuburo w’ibyabayeho byari bifite 
ubusobanuro bukomeye kuri we. Yari yarahawe amahirwe yo kumenya no kubaha Imana 
nyakuri, ariko ntiyari yarayitayeho, bityo yari agiye gusarura ingaruka zo kwigomeka kwe. 
{AnA 489.1} 

Umuhanuzi Daniyeli yaravuze ati: “Ariko wowe umwana we Belushazari, ntiwicishije 
bugufi mu mutima wawe nubwo wamenye ibyo byose, ahubwo wishyize hejuru ugomera 
Uwiteka Imana nyir’ijuru, bakuzanira ibintu byo mu nzu yayo kugira ngo wowe n’abatware 
bawe n’abagore bawe n’inshoreke zawe mubinyweshe vino, maze uhimbaza ibigirwamana 
by’ifeza n’iby’izahabu, n’iby’imiringa n’iby’ibyuma, n’iby’ibiti n’iby’amabuye bitareba, 
ntibyumve, ntibyitegereze. Ariko Imana ifite umwuka wawe mu kuboko kwayo, 
nyir’ukumenya imigendere yawe yose, nturakayishimisha. Ni cyo gitumye itegeka ko icyo 
kiganza kiza, ikacyandikisha iyi nyandiko.” {AnA 489.2} 

Umuhanuzi Daniyeli yahindukiriye bwa butumwa bwari bwoherejwe n’Ijuru bwari ku 
rukuta maze arasoma ati: “MENE MENE TEKELI UFARISINI.” Cya kiganza cyari 
cyanditse izo nyuguti nticyari kikiboneka, ariko aya magambo uko ari ane yari akirabagirana 
umucyo uteye ubwoba; kandi noneho abantu bateze amatwi bari guhumeka insigane ubwo 
umuhanuzi wari ugeze mu zabukuru yavugaga ati: {AnA 490.1} 

“Kandi bisobanurwa bitya: MENE bisobanurwa ngo Imana ibaze imyaka umaze ku ngoma, 
iyishyiraho iherezo. TEKELI bisobanurwa ngo: wapimwe mu bipimo, ugaragara ko 
udashyitse. Kandi PERESI bisobanurwa ngo: ubwami bwawe buragabwe, buhawe Abamedi 
n’Abaperesi.” {AnA 490.2} 

Muri iryo joro riheruka ry’ubupfapfa, Belushazari n’abatware be bari bujuje igikombe cyo 
gukiranirwa kwabo ndetse no gukiranirwa k’ubwami bw’Abakaludaya. Ukuboko kw’Imana 
kwari kutagikumiriye akaga kari kegereje. Imana ikoresheje inzira nyinshi, yari 
yarashishikariye kubigisha kubaha amategeko yayo. Imana yavuze kuri abo bantu urubanza 
rwabo rwari rwamaze kugera mu ijuru iti: “Twashatse gukiza i Babuloni, ariko 
ntibyashobotse: nimuhareke kandi umuntu wese asubire mu gihugu cy’iwabo.” Yeremiya 
51:9. Bitewe no kwinangira kudasanzwe k’umutima w’umuntu, amaherezo Imana yabonye 
ko ari ngombwa guca urubanza rudasubirwaho. Belushazali yagombaga kuva ku ngoma 
kandi ubwami bwe bugahabwa abandi. {AnA 490.3} 

Ubwo umuhanuzi Daniyeli yahagarikaga kuvuga, umwami yategetse ko agororerwa ibyo 
yamusezeraniye; kandi mu rwego rwo gusohoza ibyo “bambika Daniyeli umwenda 
w’umuhengeri n’umukufi w’izahabu mu ijosi, kandi ko bavuga baranguruye ko azaba 
umutware wa gatatu mu bwami.” {AnA 490.4} 

Mu myaka isaga ijana mbere y’icyo gihe, Imana yari yaravuze bitaraba ko “ijoro . . . 
ry’ibyishimo” umwami n’abajyanama be bari kuzarushanwa gusuzugura Imana, iryo joro 
ryari guhindurwamo igihe cy’ubwoba no kurimbuka mu buryo butunguranye. Noneho ibintu 
bikomeye byaje mu buryo bwihuse bikurikirana rwose nk’uko byari byaravuzwe mu 
byanditswe mu buhanuzi mu myaka myinshi mbere y’ivuka ry’abantu bakomeye 
babigaragayemo. {AnA 491.1} 

Ubwo bari bakiri muri icyo cyumba cy’ibirori umwami akikijwe n’abo iherezo ryabo ryari 
ryamaze gushyirwaho ikimenyetso, intumwa yaraje imubwira ko “umurwa [we] wafashwe 
impande zose” n’abanzi yari yaribwiye ko azatsinda amayere yabo. Yabwiwe kandi ko 
“ibyambu byakinzwe, . . . kandi ingabo zaho zihiye ubwoba.” Yeremiya 51:31,32. Ndetse 
n’igihe umwami n’ibisonga bye banyweshaga ibikoresho byera by’Uwiteka kandi basingiza 
ibigirwamana byabo by’ifeza n’izahabu, Abamedi n’Abaperesi bari bamaze kuyobya uruzi 
rwa Ufurate bityo bagendagendaga hagati muri uwo murwa utari urinzwe. Ingabo za Kuro 
noneho zari zihagaze munsi y’inkuta z’ingoro y’umwami; kandi umurwa wose wari wuzuye 
ingabo z’umwanzi zawuzimagije “nk’inzige,” (Yeremiya 51:14); kandi urusaku rwo 
kunesha kwazo rwumvikaniraga hejuru y’imiborogo y’abari bahoze mu birori byo 
kuvuyarara. {AnA 491.2} 

“Muri iryo joro Belushazari umwami w’Abakaludaya yarishwe,” maze umwami 
w’umunyamahanga yicara ku ntebe ye y’ubwami. {AnA 491.3} 

Abahanuzi b’Abaheburayo bari baravuze beruye ibyerekeye uburyo Babuloni yari 
kuzahanguka. Mu iyerekwa Imana yari yarabahishuriye ibizaba mu gihe kizaza bityo bari 
baravuze bati: “Yemwe i Sheshaki ko hanyazwe! Harafashwe kandi ari ho hari inyamibwa 
y’isi yose! Yemwe, i Babuloni ko hahindutse amatongo mu yandi mahanga!” “Yemwe, 
inyundo y’isi yose ko yacitse igatana! I Babuloni hahindutse amatongo mu yandi mahanga!” 
“Isi itigiswa n’urusaku rwo kunyagwa kw’i Babuloni, kandi gutaka kumvikana mu 
mahanga.” {AnA 492.1} 

“I Babuloni haguye hatunguwe hararimburwa.” “Kuko umurimbuzi ageze i Babuloni, kandi 
intwari zaho zirafashwe, n’imiheto yabo iravunaguritse kuko Uwiteka ari Imana yitura, ni 
ukuri izitura. Kandi nzasindisha ibikomangoma byaho n’abanyabwenge baho, abategeka 
baho n’ibisonga byaho n’intwari zaho, na bo bazasinzira ubudakanguka.” Byavuzwe 
n’Umwami, izina rye ni Uwiteka Nyiringabo.” {AnA 492.2} 

“Naguteze umutego none uwuguyemo yewe Babuloni, kandi ntiwabimenye, wabonetsweho 
kurwanya Uwiteka maze urafatwa. Uwiteka yakinguye ububiko bwe bw’intwaro avanamo 
intwaro z’uburakari bwe, kuko Umwami Uwiteka Nyiringabo afite umurimo wo gukora mu 
gihugu cy’Abakaludaya.” {AnA 492.3} 

“Uku ni ko Uwiteka Nyiringabo avuga ati “Aba Isirayeli n’aba Yuda barenganirijwe hamwe, 
kandi ababajyanye ari imbohe barabakomeza, banga kubarekura ngo bagende. Umucunguzi 
wabo arakomeye, Uwiteka Nyiringabo ni ryo zina rye. Azababuranira rwose kugira ngo 
aruhure isi, kandi atere impagarara abatuye i Babuloni.” Yeremiya 51:41; 50:23, 46; 
51:8.56,57; 50:24, 25, 33, 34. {AnA 492.4} 

Uko ni ko “inkike ngari z’i Babuloni [zasenywe] rwose, n’amarembo yaho maremare 
[agatwikwa].” Uko ni ko Uwiteka Nyiringabo yamazeho “ubwibone bw’abibone, 
n’agasuzuguro k’abanyagitinyiro [akagacisha] bugufi.” Uko ni ko “i Babuloni ari ho 
cyubahiro cy’amahanga y’abami, ari ho bwiza bw’ubwibone bw’Abakaludaya,” hahindutse 
nka Sodomu na Gomora- hakaba ahantu havumwe burundu. Ijambo ry’Imana ryari 
ryaravuze riti: “Ntihazongera guturwa kandi ntihazongera kubabwa uko ingoma yimye. 
Abarabu ntibazahashinga amahema, kandi n’abungeri ntibazahabyagiza imikumbi yabo. 
Ahubwo inyamaswa z’inkazi zo mu butayu ni zo zizahaba, amazu yabo azababwamo 
n’ibikoko bitera ubwoba, imbuni zizahaba n’ihene z’ibikomo zizahateganira. Amasega 
azakankamira mu mazu yabo y’inyumba, n’imbwebwe zizamokera mu mazu y’abami babo 
ashimwa.” “Nzahahindura igihugu cy’ibinyogote n’ibidendezi by’amazi, nzahakubuza 

umweyo urimbura.” Ni ko Uwiteka Nyiringabo avuga.” Yeremiya 51:58; Yesaya 13:11,19- 
22; 14:23. {AnA 493.1} 


Nk’uko byagendekeye umwami wayo wa mbere, umwami wa nyuma wa Babuloni yaciriwe 
iteka n’Uwitegerezaga ari mu ijuru. Iryo teka ryaravugaga riti: “Yewe Mwami,..., ni wowe 
ubwirwa. Ubwami bwawe ubukuwemo.” Daniyeli 4:28 (31). {AnA 493.2} 

“Manuka wicare mu mukungugu, wa mwari w’i Babuloni we. 

Wa mukobwa w’Abakaludaya we, icara hasi ukuwe ku ntebe y’ubwami, 

Kuko utazongera kuvugwaho ko udamaraye 

Kandi ko umenyereye kugubwa neza.{AnA 493.3} 

Ubwambure bwawe buzatwikururwa, 

Ni koko isoni zawe zizagaragara. 

Wa mukobwa w’Abakaludaya we, icara uceceke 

Ujye mu mwijima, kuko utazongera kwitwa umugabekazi w’abami. 

“Narakariye ubwoko bwanjye, 

Nsuzugura gakondo yanjye ndabakugabiza, 

Ntiwabababarira na hato .... 

“Uravuga uti ‘Nzaba umugabekazi iteka ryose.’ 

Ibyo ntiwabyitayeho kandi ntiwibuka iherezo ryabyo. 

“Nuko rero umva ibi yewe uwihaye kwinezeza, 

Ukicara udabagira, 

Ukibwira mu mutima uti 
‘Ni jye uriho nta wundi, 

Sinzaba umupfakazi kandi sinzapfusha abana. ’ 

“Ariko ibyo gupfusha abana no gupfakara byombi 
Bizakugeraho umunsi umwe bigutunguye, 

Uburozi bwawe nubwo ari bwinshi bute, 

N’ibikagiro byawe nubwo ari byinshi cyane, 

Bizakugeraho byimazeyo 

Kuko wiringiye ubugome bwawe ukavuga uti ‘Nta wundeba. ’ 

“Ubwenge bwawe n’ubuhanga bwawe 

Ni byo bikuyobeje uribwira uti 

‘Ni jye uriho nta wundi.’ Ni cyo kizatuma ibyago bikugeraho 
Ntumenye irasukiro ryabyo, 

Ishyano rizakugwira ntuzashobora kuryikuraho, 

Kandi kurimbuka utari wamenya kuzagutungura. 

“Nuko komeza ibikagiro byawe n’uburozi bwawe uko bingana, 

Ibyo wahirimbaniye uhereye mu buto bwawe 
Ahari aho bizagira icyo bikuvura, 

Ahari bizatuma unesha. 

“Inama zawe nyinshi zirakuruhije, 

Abaraguza ijuru n’abaraguza inyenyeri {AnA 494.1} 

N’abahanura ukwezi kubonetse bakavuga ibizaba, 

Nibahaguruke bagukize ibizakuzaho. 

“Dore bazamera nk’ibishingwe umuriro ubatwike, 

Ntibazikiza imbaraga z’ibirimi byawo. 

Uwo muriro ntuzaba amakara yo kotwa, 

Cyangwa icyotero cyo kwicarwa iruhande. 

Uko ni ko ibyo wahirimbaniye bizakubera, 

Abaguranaga nawe uhereye mu buto bwawe 
Bazigendera umuntu wese yigira ahe, 

Nta wuzaba uhari wo kugukiza.” {AnA 495.1} 

Yesaya 47:1-15. 

Ishyanga ryose ryageze ku rwego rw’aho ryagira icyo rikora ryemerewe kuba mu mwanya 
waryo ku isi kugira ngo rihamye kandi rigaragaze niba rizasohoza imigambi y’Urwitegereza 
ari we Uwera. Ubuhanuzi bwagaragaje kwaduka no gutera imbere k’ubwami bukomeye 
bwabaye ku isi ari bwo Babuloni, Abamedi n’Abaperesi, Ubugiriki na Roma. Haba kuri ubu 
bwami kimwe no ku mahanga yaranzwe n’imbaraga nke, usanga amateka yaragiye 
yisubiramo. Buri bwami (cyangwa ishyanga) bwigeze kugira igihe cyo kugeragezwa; buri 
bwami bwaratsinzwe, ikuzo ryabwo ryarayoyotse kandi imbaraga zabwo zarashize. {AnA 
495.2} 

Nubwo amahanga yanze amahame y’Imana kandi muri uko kuyanga akizanira kurimbuka, 
nyamara umugambi w’Imana ugenga byose wagaragaye ukora mu bihe byose. Ibi ni byo 

umuhanuzi Ezekiyeli mu iyerekwa ritangaje yagize igihe yari mu bunyage mu gihugu 
cy’Abakaludaya, ubwo yari imbere y’ibyo yitegerezaga bimutangaje yeretswe ibimenyetso 
byahishuraga Ububasha butegeka byose bwagombaga gukuraho abami bo ku isi. {AnA 
495.3} 

Ubwo yari ku nkengero z’uruzi Kebari, Ezekiyeli yabonye umuyaga w’ishuheri wasaga 
n’iturutse mu majyaruguru, “igicu cya rukokoma gishibagura umuriro, gikikijwe n’umucyo 
w’itangaza, kandi hagati y’uwo muriro haturukaga ibara nk’iry’umuringa ukubye.” Ibizima 
bine byagenderaga mu nziga nyinshi zari zisobekeranye. “Kandi hejuru y’ikirere cyari 
hejuru y’imitwe yabyo hari igisa y’ubwami isa n’ibuye rya safiro; kanid hejuru y’iyo ntebe 
y’ubwami hariho igisa n’umuntu.” “Nuko munsi y’amababa y’abakerubi haboneka igisa 
n’ikiganza cy’umuntu.” Ezekiyeli 1:4, 26; 10:8. Mu buryo izo nziga zari zitondetse, zari 
zisobekeranye biruhije cyane ku buryo ukizibona zasaga n’aho zitari kuri gahunda; nyamara 
nubwo byari bimeze bityo zagendaga kuri gahunda itunganye. Ibizima byo mu ijuru byari 
bifashwe kandi biyobowe n’ukuboko kwari munsi y’amababa y’umukerubi, nibyo byateraga 
izo nziga kwikaraga zikagenda; kandi hejuru yabyo, hejuru y’intebe y’ubwami yo mu ibuye 
rya safiro, hari hicaye Imana Ihoraho; ndetse ahakikije intebe y’ubwami hari 
umukororombya, ari wo kimenyetso cy’imbabazi z’Imana. {AnA 496.1} 

Nk’uko rwa rusobekerane rw’inziga rwari ruyobowe n’ukuboko kwari munsi y’amababa 
y’umukerubi, ni ko ibyo abantu banyuramo usanga bibakomereye byose biri munsi 
y’ububasha bw’Imana. Hagati mu ntambara no kuvurungana kw’amahanga Iyicaye hejuru 
y’abakerubi iracyayoboye ibibera kuri iyi si. {AnA 496.2} 

Amateka y’ibyabaye ku mahanga agira icyo atubwira muri iki gihe. Imana yahaye umuntu 
wese n’ishyanga ryose umwanya mu mugambi wayo ukomeye. Muri iki gihe abantu ndetse 
n’amahanga bigeragezwa n’umugozi ugera imfuruka uri mu kiganza cy’Imana itibeshya. 
Kubwo guhitamo kwabo abantu bose bagenda bashyira umwanzuro ku iherezo ryabo, kandi 
Imana igenga bose kubwo gusohoza imigambi yayo. {AnA 496.3} 

Ubuhanuzi NDIHO ukomeye yatanze mu ijambo rye bugenda buhuza amapfundo ku mugozi 
w’uruhererekane rw’ibibaho uhereye ibihe bizira iherezo mu gihe cyashize kugeza mu bihe 
bidashira mu gihe kizaza, butubwira aho tugeze uyu munsi mu rukurikirane rw’ibihe ndetse 
n’ibyo twakwitega bizabaho mu gihe kigiye kuza. Kugeza uyu munsi ibyo ubuhanuzi 
bwavuze byose ko bizaba, byanditswe ku mpapuro z’amateka, kandi dushobora kumenya 
tudashidikanya ko ibitari byaba na byo bizasohora byose nk’uko bigomba gukurikirana. 
{AnA 497.1} 

Muri iki gihe, ibimenyetso by’ibihe bigaragaza ko duhagaze ku itangiriro ry’ibintu 
bikomeye. Muri iyi si yacu ibintu byose biri kwivumbagatanya. Ubuhanuzi Umukiza 
yahanuye bwerekeye ibintu bizabanziriza kugaruka kwe burasohorera imbere yacu 
tubureba. “Muzumva iby’intambara n’impuha z’intambara .... Ishyanga rizatera irindi 
shyanga, n’ubwami buzatera ubundi bwami, hazabaho inzara n’ibishitsi hamwe na hamwe.” 
Matayo 24:6,7. {AnA 497.2} 

Igihe turimo ni igihe cy’ibintu biteye ubwoba ku bariho bose. Abami n’abatware ari bo bari 
mu myanya ikomeye kandi y’ubuyobozi, abagabo n’abagore batekereza bo mu nzego zose, 
abo bose bahanze amaso yabo ku biri kuba ahadukikije. Bitegereza imibanire iri hagati 
y’ibihugu. Bitegereza ubukare bugenda bufata ikintu cyose kiri ku isi, kandi basobanukirwa 
ko hari ikintu gikomeye kandi kidasubirwaho kigiye kubaho. Babona ko isi igiye kugera mu 
kaga gakomeye cyane. {AnA 497.3} 

Bibiliya yonyine ni yo itanga ishusho itunganye y’ibyo bintu. Muri yo ni ho hahishurirwa 
ibintu bikomeye biheruka bizaba mu mateka y’iyi si yacu, kandi ibyo bintu byamaze 
gutangira kohereze igicucu cyabo, ndetse urusaku rwo kwegereza kwabyo rutera isi gutigita 
kandi imitima y’abantu igahagarikwa n’ubwoba. {AnA 498.1} 

“Dore Uwiteka arahindura isi umwirare, arayiraza, arayubika, atatanya abaturage bayo; . . . 
. uko bishe amategeko, bagahindura ibyategetswe, bakica isezerano ridakuka. Ni cyo 
gitumye umuvumo utsemba isi n’abayibamo bagatsindwa n’urubanza, ni cyo gitumye 
abaturage b’isi batwikwa hagasigara bake.” Yesaya 24:1-6. {AnA 498.2} 

“Tubonye ishyano, kuko umunsi w’Uwiteka ugeze hafi, uzaza ari uwo kurimbura kuvuye 
ku Ishoborabyose! . . . Imbuto zumiye mu mayogi, ibigega birimo ubusa, ibigonyi 
byarasenyutse kuko imyaka yumye. Yemwe, nimwumve uko amatungo aboroga! Amashyo 
y’inka yananiwe kuko yabuze ubwatsi, imikumbi y’intama yanyukiwe.” “Uruzabibu 
rwumye kandi umutini warabye, umukomamanga n’imikindo na yo, n’ibiti by’amapera 
ndetse n’ibiti byose byo mu mirima byumye, kandi umunezero ushira mu bantu.” Yoweli 
1:15-18,12. {AnA498.3} 

“Ye baba we, ye baba we! Mfite umubabaro mu gisenge cy’umutima, umutima wanjye 
urandihagura, naniwe kwiyumanganya kuko wumvise ijwi ry’impanda n’induru 
z’intambara mutima wanjye. Kurimbuka guhamagara ukundi kuko igihugu cyose kinyazwe, 
amahema yanjye arasahurwa atunguwe n’inyegamo zanjye zitamururwaho muri ako kanya.” 
Yeremiya 4:19,20. {AnA 498.4} 

“Ayii, uwo munsi urakomeye nta wundi umeze nka wo! Ni igihe cy’umubabaro wa Yakobo 
ariko azakirokokamo.” Yeremiya 30:7. {AnA 499.1} 


333 



“Kuko ari wowe buhungiro bwanjye Uwiteka, 

Wagize Isumbabyose ubuturo, 

Nuko nta kibi kizakuzaho, 

Kandi nta cyago kizegera ihema ryawe” {AnA 499.2} 

Zaburi 91:9, 10. 

“Ubabare ugire ibise byo kubyara, mukobwa w’i Siyoni we nk’umugore uri ku nda, . . . 
Uwiteka azagukiriza akuvane mu maboko y’ababisha bawe. Ubu amahanga menshi 
ateraniye kugutera aravuga ati “I Siyoni nihangizwe, amaso yacu arebe ibibi tuhifuriza.” 
Ariko ntibazi ibyo Uwiteka atekereza kandi ntibumva n’imigambi ye, yuko azabateraniriza 
hamwe nk’imiba irunze ku mbuga.” Mika 4:10-12. Ntabwo Imana izatererana itorero ryayo 
mu isaha y’akaga gakomeye rizaba ririmo. Yasezeranye kuzarirokora. Yaravuze iti: “Dore 
ngiye kugarura abo mu mahema ya Yakobo mbakure mu buretwa; kandi nzagirira imbabazi 
ubuturo bwe; na wo umurwa uzubakwa ku birundo by’aho amaziu yabo yasenyukiye, kanid 
inyumba izubakwa nk’uko yari isanzwe.” Yeremiya 30:18. {AnA 499.3} 

Icyo gihe umugambi w’Imana uzasohora; amahame y’ingoma yayo azubahwa n’abari munsi 
y’izubabose. {AnA 499.4} 

IGICE CYA 44 - DANIYELI MU RWOBO RW’INTARE 


Igihe Dariyusi w’Umumedi yimaga ingoma yari isanzwe ifitwe n’abami b’Abanyababuloni, 
yabanje kuvugurura imiterere y’ubutegetsi. “Bukeye Dariyo ashaka kugabanya igihugumo 
intara ijana na makumyabiri, ngo azigabire abatware b’intebe bakwire igihugu cyose. Kandi 
abaha n’abatware bakuru batatu, umwe muri bo yari Daniyeli, kugira ngo abo batware 
b’intebe bajye babashyikiriza iby’umwami, ngo umwami adapfirwa ubusa. Ariko Daniyeli 
aratona cyane kuruta abandi batware bakomeye n’abandi b’intebe, kuko umwuka mwiza 
cyane yari ari muri we. Ndetse umwami yibwiraga kumwegurira igihugu cyose.” {AnA 
500.1} 

Icyubahiro Daniyeli yahawe cyabyukije ishyari ry’abatware bo muri ibwo bwami maze 
bashaka impamvu yose yatsindisha Daniyeli. Nyamara bamibuzeho impamvu n’imwe, 
“kuko yari umwiringirwa ntabonekweho n’amafuti cyangwa igicumuro.” {AnA 500.2} 

Imyitwarire izira amakemwa ya Daniyeli yakomeje gukaza ishyari ry’abanzi be. Byabaye 
ngombwa ko bahamya bati: “Nta mpamvu tubona kuri Daniyeli keretse nituyibona mu 
magambo y’amategeko y’Imana ye.” {AnA 501.1} 

Nuko abatware bakomeye n’ib’intebe bajya inamamaze bacura umugambi biringiraga ko 
uzabashoboza guhitana uwo muhanuzi. Biyemeje gusaba umwami gusinya iteka bagombaga 
gutegura ryasabaga umuntu uwo ari we wese mu bwami bwe kutagira icyo asaba Imana 
cyangwa undi muntu atari umwami Dariyusi mu gihe cy’iminsi mirongo itatu. Kurenga kuri 
iri tegeko byagombaga guhanisha uwaryishe kujugunywa mu rwobo rw’intare. {AnA 
501.2} 

Nk’uko babiteguye, abo batware bategura iryo tekamaze barishyira umwami Dariyo ngo 
arishyireho umukono cyangwa ikimenyetso cye. Mu rwego rwo kubyutsa ubwibone bwe, 
bamwemeje ko ishyirwa mu bikorwa ry’iri teka bizamwongerera bikomeye icyubahiro 
n’ubutware. Kubwo kutamenya umugambi uhishwe w’ibikomangoma, umwami 
ntiyasobanukiwe ubunyamaswa bwabo nk’uko bwagaragaraga muri iryo teka, maze yemera 
amagambo yabo yo kumushyeshya, ashyira umukono we (ikimenyetso cye) kuri iryo teka. 
{AnA 501.3} 

Abanzi ba Daniyeli bavuye imbere y’umwami Dariyo bishimye cyane kubera umutego bari 
bateze umugaragu w’Uwiteka. Ubugambanyi bumeze butyo bari bakoze, Satani yari 
yabugizemo uruhare rukomeye. Umuhanuzi Daniyeli yari umutegetsi wo ku rwego rwo 
hejuru mu bwami bityo abamarayika babi batinye ko ububasha bwe buzaca intege ubutware 
bafite ku batware bo muri ubwo bwami. Abo bakozi ba Satani nibo bari bateye abatware 
kugira igomwa n’ishyari. Abakozi ba Satani kandi ni bo bari bacurishije umugambi wo 

kurimbura Daniyeli; kandi abatware kubwo kwitanga bakaba ibikoresho by’ikibi, bashyize 
uwo mugambi mu bikorwa. {AnA 501.4} 

Kugira ngo bagere ku ntego y’umugambi wabo, abanzi b’uyu muhanuzi bishingikirije ku 
kuntu Daniyeli yumvira amahame adakebakeba. Kandi ntibibeshye ku buryo babonaga 
imico ye. Daniyeli yahise abona umugambi mubisha muri uko gutegura iryo teka, ariko 
ntiyigeze ahindura imikorere ye hato. Kuki se noneho yari kureka gusenga kandi ari cyo 
gihe yari abikeneye cyane? Yari guhara ubuzima ubwabwo aho kugira ngo atakaze 
ibyiringiro by’uko Imana ari Yo aboneraho ubufasha. Yakoraga inshingano z’umutware 
mukuru atuje; kandi isaha yo gusenga yajyaga mu cyumba cye agakingura amadirishya 
yerekeye i Yerusalemu nk’uko yari asanzwe abigenza maze agasenga Imana yo mu ijuru. 
Ntabwo yagerageje guhisha igikorwa cye. Nubwo yari azi neza ingaruka zo kuba 
indahemuka ku Mana kwe, umutima we ntiwigeze udohoka. Imbere y’abacuraga umugambi 
mubisha wo kumurimbura ntiyari kwemera ko bigaragara umubano we n’Ijuru uri mu kaga. 
Mu bintu byose umwami yari afitemo uburenganzira bwo gutegeka, Daniyeli yarumviraga; 
ariko yaba umwami cyangwa iteka yaciye nta cyashoboraga kumuteshura ku kuba 
indahemuka ku Mwami w’abami. {AnA 502.1} 

Uko ni ko umuhanuzi Daniyeli yavuze ashize amanga ariko atuje kandi yicishije bugufi ko 
nta butware bwo ku isi bufite uburenganzira bwo kwitambika hagati y’umuntu n’Imana. 
Nubwo yari akikijwe n’abasenga ibigirwamana, yari umuhamya umudahemuka w’uku kuri. 
Uko yayobokaga ibitunganye ashiritse ubwoba kwari umucyo urabagiranira mu mwijima 
w’icuraburindi mu by’imico mbonera warangwaga muri urwo rugo rw’abapagani. Kuri iyi 
si ya none Daniyeli ni urugero rwiza rwerekana ubudahemuka no gushirika ubwoba bya 
Gikristo. {AnA 502.2} 

Abatware bamaze umunsi wose bitegereza Daniyeli. Bamubonye inshuro eshatu ajya mu 
cyumba cye, kandi bamwumva gatatu arangurira ijwi rye asenga Imana. Mu gitondo 
cyakurikiyeho bajyanye ikirego cyabo imbere y’umwami. Daniyeli umutware we wari 
wubashywe cyane kandi wiringirwaga, yari yasuzuguye iteka umwami yaciye. Bibukije 
umwami bati: “Mbese harya, Nyagasani ntiwashyizeho ukuboko ku rwandiko rw’iteka 
waciye ngo mu minsi mirongo itatu umuntu wese uzagira icyo asaba imana yose cyangwa 
umuntu wese atari wowe asabye, Nyagasani, ngo azajugunywe mu rwobo rw’intare?” {AnA 
503.1} 

Umwami yarasubije ati: “Narabitegetse koko, nkurikije amategeko y’Abamedi n’Abaperesi 
atavuguruzewa.” {AnA 503.2} 

Bafite ishema n’isheja ryinshi noneho babwiye Dariyo iby’imyitwarire y’umujyanama we 
yiringira cyane. Bateye hejuru bati: “Ariko Daniyeli we wo mu banyagano b’Abayuda 
ntakwitayeho, Nyagasani, cyangwa iteka washyizeho ukuboko, ahubwo ajya asenga gatatu 
ku munsi.” {AnA 503.3} 

Igihe umwami yumvaga ayo magambo, yahise abona umutego bari bateze umugaragu we 
ukiranuka. Yabonye ko Atari ishyaka ry’uko umwami agira ikuzo n’icyubahiro, ko ahubwo 
ishyari bari bafitiye Daniyeli ari ryo ryabaye intandaro yo gutekereza rya teka ry’umwami. 
Umwami yarirakariye cyane kubera uruhare yari yagize mu kibi cyari cyakozwe, maze 
“ashyira umwete cyane kuri Daniyeli kugira ngo amukize, burinda bwira.” Abo batware 
barogoya umwete umwami yari afite maze bateranira umwami baramubwira bati: 
“Nyagasani, umenye ko ari itegeko ry’Abamedi n’Abaperese ngo nta tegeko cyangwa iteka 
ryahamijwe n’umwami rivuguruzwa.” Nubwo iryo teka ryari ryaciwe huti huti, 
ntiryahindukaga kandi ryagombaga gushyirwa mu bikorwa. {AnA 503.4} 

“Nuko umwami arategeka, bajya kuzana Daniyeli bamujugunya mu rwobo rw’intare. Ariko 
umwami yari yamubwiye ati “Imana yawe ukorera iteka iragukiza.” Maze bazana igitare 
bagikinga ku munwa w’urwobo. Umwami ubwe “ahomaho ikimenyetso cye bwite 
n’icy’abatware be, kugira ngo ibyo ategetse kuri Daniyeli bidahindurwa. Nuko umwami 
asubira mu nzu ye akesha ijoro yiraje ubusa, ntibamuzanira ibyo kumucurangira, 
ntiyarushya agoheka.” {AnA 504.1} 

Imana ntiyabujije abanzi ba Daniyeli kumujugunya mu rwobo rw’intare; yemeye ko 
abamarayika babi ndetse n’abantu b’abanyabyaha batyo basohoza umugambi wabo; ariko 
ibyo yabyemereye kugira ngo itume kurokorwa k’umugaragu wayo kurushaho kugaragara 
kandi no gutsindwa kw’abanzi b’ukuri nogukiranuka kurusheho guhama. Umuhimbyi wa 
Zaburi yarahamije ati: “Ni ukuri umujinya w’abantu uzagushimisha” (Zaburi 76:10). Satani 
yagombaga gutsindwa binyuze mu butwari bw’uyu muntu umwe wahisemo gukurikiza 
ibitunganye aho gukurikiza amategeko y’abantu, kandi izina ry’Imana ryagombaga 
gukuzwa kandi rikubahwa. {AnA 504.2} 

Mu gitondo cya kare kare cy’umunsi wakurikiyeho, umwami Dariyo yihutiye kujya ku 
rwobo rw’intare maze “ageze hafi yarwo . . . atera hejuru n’ijwi ry’umubabaro, abaza 
Daniyeli ati: ‘Yewe Daniyeli mugaragu w’Imana ihoraho, mbese Imana yawe ukorera iteka 
yabashije kugukiza intare?”’ {AnA 504.3} 

Ijwi ry’umuhanuzi Daniyeli ryarasubije riti: “Nyagasani uhoraho, Imana yanjye yohereje 
marayika wayo, abumba iminwa y’intare; ntacyo zantwaye, kuko nabonetse imbere yayo 
ntafite icyaha, kandi na we, Nyagasani, nta cyo nagucumuyeho. {AnA 505.1} 

“Umwami aherako anezerwa cyane, ategeka ko bakura Daniyeli mu rwobo. Nuko 
bamukuramo, basanga ntacyo yabaye, kuko yari yiringiye Imana ye. {AnA 505.2} 

“Maze umwami ategeka ko bamuzanira ba bagabo bareze Daniyeli; babazanana n’abagore 
babo n’abana babo, babajugunya muriurwo rwobo rw’intare; zibasamira mu kirere, 
zibamenagurana n’amagufwa yabo, batararushya bagera mu rwobo hasi.” {AnA 505.3} 

Nuko itangazo ryongera gutangwa n’umwami w’umupagani, rihesha ikuzo Imana ya 
Daniyeli rivuga ko ari yo Mana nyakuri. “Umwami Dariyo aherako yandikira abantu 
b’amoko yose y’indimi zitari zimwe, batuye mu si yose, ati: ‘Amahoro agwire muri mwe! 
Nshyizeho itegeko ngo abantu bo mu butware bwose bwo mu gihugu cyanjye bajye bubaha 
Imana ya Daniyeli, bahindire imishyitsi imbere yayo, kuko ari yo Mana nzima, ihoraho iteka 
ryose; ubwami bwayo ntibuzarimburwa, kandi ubutegetsi bwayo buzageza ku mperuka. Ni 
yo irokora igakiza, ikora ibimenyetso n’ibitangaza mu ijuru no mu isi, kandi ni yo yakijije 
Daniyeli inzara z’intare.’” {AnA 505.4} 

Duhereye ku gitekerezo cyo kurokorwa kwa Daniyeli, twakwiga ko mu bihe by’ibigeragezo 
n’amakuba abana b’Imana bakwiriye kuba nk’uko bari basanzwe igihe ibyo baro biteze 
byarabagiranaga umucyo w’ibyiringiro kandi n’ahabakikije huzuye ibyo bashobora kwifuza 
byose. Daniyeli mu rwobo rw’intare ni wa Daniyeli wahagaze imbere y’umwami ari 
umutware mukuru w’abatware b’igihugu kandi ari n’umuhanuzi w’Isumbabyose. Mu gihe 
cyo kugeragezwa kwe gukomeye cyane, umuntu ufite umutima ushikamye ku Mana 
azakomeza kuba nk’uko yari ari mu gihe cyo kugubwa neza, igihe umucyo no gukundwa 
n’Imana n’abantu bimumurikaho. Ukwizera kugera ku bitagaragara, kandi kugasingira ukuri 
guhoraho. {AnA 506.1} 

Ijuru riri hafi cyane y’abababazwa bazira gukiranuka. Kristo ahuza inyungu ze n’iz’abe 
b’indahemuka; ababarana n’abera be, kandi umuntu wese ukoze ku bo yitoranyirije ni we 
aba akozeho. Imbaraga iri hafi kugira ngo irokore umuntu kwangizwa ku mubiri iri no hafi 
kugira ngo imukize ikibi gikomeye, itume gukomera ku bunyangamugayo mu bibaho byose 
no gutsinda kubw’ubuntu bw’Imana bishobokera umugaragu w’Imana. {AnA 506.2} 

Imibereho ya Daniyeli nk’umutegetsi mu bwami bwa Babuloni n’ubw’Abamedi 
n’Abaperesi ihishura ukuri ko umuntu ukorera inzego za Leta (cyangwa umunyapolitike) 
atari ngombwa ko aba umuntu utekereza cyangwa ugena ingamba za politike gusa, ahubwo 
ko ashobora kuba umuntu uyoborwa n’Imana ku ntambwe yose atera. Daniyeli wabaye 
minisitiri w’intebe w’ubwami bwari bukomeye kurusha ubundi ku isi, yari n’umuhanuzi 
w’Imana, yakiraga umucyo uturuka mu ijuru. Ibyanditswe byahishuwe bisobanura uwo 

muntu wagiraga ibyo ararikira nkatwe bikavuga ko yari inziramakemwa. Igihe ibyo 
yakoraga byasuzumanwaga ubushishozi 

n’abanzi be, basanze nta nenge n’imwe ibirangwamo. Yari icyitegererezo cy’uko umukozi 
wese yahinduka igihe umutima we wahindutse kandi wejejwe, ndetse n’igihe impamvu 
zimutera gukora zitunganye mu maso y’Imana. {AnA 506.3} 

Gukurikiza ibyo Ijuru risaba udakebakeba bizana imigisha yo kuri iyi si ndetse n’imigisha 
y’iby’umwuka. Nubwo Daniyeli yari akiri umusore, kudahuzagurika mu kubaha Imana kwe, 
kutadohoka ku kwitegeka kwe binyuze mu bupfura bwe butangaje n’ubunyangamugayo 
bwe byatumye atona kandi akundwa n’umutware wari umushinzwe. (Daniyeli 1:9). Iyo 
mico kandi ni yo yaranze ubuzima bwe bwakurikiyeho. Yazamutse mu ntera mu buryo 
bwihuse aba minisitiri w’intebe w’ubwami bwa Babuloni. Mu gihe cy’ingoma z’abami 
bagiye basimburana, mu guhanguka kw’ishyanga ndetse no mu kwima k’ubundi bwami 
bwategekaga isi yose, ubwenge bwa Daniyeli, gukorera igihugu kwe neza, urugwiro rwe, 
ubugwaneza nyakuri bw’umutima, kuba indahemuka ku mahame no gukorana ubushishozi 
byari bitunganye rwose ku buryo byabaye ngombwa ko n’abanzi be bahamya ko 
“bamuburaho impamvu cyangwa igicumuro; kuko yari umwiringirwa, ntabonekweho 
n’amafuti cyangwa igicumuro.” {AnA 507.1} 

Daniyeli yubashywe n’abantu bamuha inshingano zo kuyobora mu gihugu kandi 
bamushinga n’amabanga y’ubwami, kandi yubahishijwe n’Imana nk’uyihagarariye, ndetse 
yahishuriwe byinshi by’amayobera bijyane n’igihe kizaza. Ubuhanuzi bwe butangaje 
nk’uko bwanditswe mu cya 7 kugeza mu cya 12 by’igitabo cye ntibwmviswe mu buryo 
bwuzuye n’umuhanuzi Daniyeli ubwe; ahubwo mbere y’uko imihati yo mu buzima bwe 
irangira, yahawe ibyiringiro by’umugisha ko “ku iherezo ry’ibihe” —(mu gihe gisoza 
amateka y’isi)- azongera kwemererwa guhagarara mu mugabane we. Ntabwo yahawe 
gusobanukirwa ibintu byose Imana yari yarahishuye bijyanye n’umugambi wayo. Ku 
byerekeye ubuhanuzi yanditse yahawe amabwiriza ngo: “Bumba igitabo ugifatanishe 
ikimenyetso.” Ibyo byagombaga gufatanishwa ikimenyetso “kugeza igihe cy’imperuka.” 
Umumarayika yongeye kubwira intumwa y’Uwiteka ikiranuka ati: “Nuko igendere 
utegereze imperuka; kuko uzaruhuka, kandi uzahagarara mu mugabane wawe, iyo minsi 
nishira.” Daniyeli 12:4, 9, 13. {AnA 507.2} 

Igihe twegereza iherezo ry’amateka y’iyi si, ubuhanuzi bwanditswe na Daniyeli budusaba 
kuba maso mu buryo budasanzwe kuko buhuje n’igihe turimo. Ibyo Daniyeli yahanuye 
byahuzwa n’inyigisho zo mu gitabo giheruka cy’Isezerano Rishya. Satani yateye abantu 
benshi kwizera ko imigabane imwe y’ubuhanuzi bwa Daniyeli na Yohana umuhishuzi 
idashobora kumvikana. Nyamara isezerano rirasobanutse ko umugisha udasanzwe 

uzaherekeza kwiga ubwo buhanuzi. Amagambo ngo: “Abanyabwenge bazayamenya” 
(umurongo wa 10) yavuzwe ku byo Daniyeli yeretswe byagombaga gukurwaho ikimenyetso 
mu minsi ya nyuma; naho ku byahishuwe Kristo yahaye umugaragu we Yohana kugira ngo 
biyobore ubwoko bw’Imana mu myaka amagana menshi, hatanzwe isezerano ngo: 
“Hahirwa usoma amagambo y’ubu buhanuzi, hahirwa n’abayumva bakitondera ibyanditswe 
muri bwo. . . ” Ibyahishuwe 1:3. {AnA 508.1} 

Ku guhangwa no guhanguka kw’amahanga nk’uko kwagaragajwe neza mu gitabo cya 
Daniyeli n’icy’Ibyahishuwe, dukeneye kumenya uburyo icyubahiro cy’isi n’ibigaragara 
inyuma nta gaciro bifite. Mbega uburyo Babuloni n’imbaraga zayo n’ubwiza bwayo isi 
turimo muri iki gihe itigeze ibona yahangutse burundu! (Abantu bo muri icyo gihe babonaga 
imbaraga n’ubwiza bya Babuloni bihamye rwose bizahoraho.) Yashizeho “nk’uburabyo 
bw’ibyatsi.” Yakobo 1:10. Ni nako ubwami bw’Abamedi n’Abaperesi, ubwami 
bw’Abagiriki n’ubwa Roma byahangutse. Uko ni nako ubwami bwose butubakiye ku Mana 
ngo ibubere umusingi buhanguka. Ubwami bwomatanye n’umugambi wayo bwonyine 
kandi bugaragaza imico yayo, ni bwo bushobora kurama. Amategeko y’Imana ni yo yonyine 
ahamye isi yacu izi. {AnA 508.2} 

Kwigana ubushishozi ugusohora k’umugambi w’Imana mu mateka yaranze amahanga 
ndetse no mu ihishurwa ry’ibigiye kuzabaho, kuzadufasha guha ibyo twabonye n’ibyo 
tutabonye agaciro kabyo nyakuri, ndetse no kumenya intego nyakuri y’ubuzima. Muri 
kwigereza ibintu bihabo mu gihe mu cyerekezo cy’iteka ryose, dushobora kubaho turangwa 
n’iby’ukuri, bitunganye kandi biramba nk’uko Daniyeli na bagenzi be babayeho. Bityo 
kubwo kwiga amahame y’ingoma y’Umwami n’Umukiza wacu, (ya ngoma ihiriwe 
izahoraho iteka), dushobora kuba twiteguye tukazinjirana nawe muri iyo ngoma ubwo azaza. 
{AnA 509.1} 

UMUGABANE WA VII - NYUMA YO KUBA MU BUNYAGE 

“Uwiteka aguhane, yewe Satani; ni koko Uwiteka watoranyije i Yerusalemu, aguhane. 
Mbese uwo si umushimu ukuwe mu muriro?” Zekariya 3:2. 

IGICE CYA 45 - KUGARUKA KW’ABARI BARAJYANWE MU BUNYAGE 


Kuza kw’ingabo za Kuro zikagera imbere y’inkuta za Babuloni byari ikimenyetso ku 
Bayuda ko gukurwa mu bunyage kwabo kwegereje. Mu myaka isaga ijana mbere y’ivuka 
rya Kuro, Imana yari yaramuvuze mu izina, kandi yari yarandikishije umurimo nyawo 
yagombaga kuzakora mu kwigarurira umurwa wa Babuloni mu buryo utunguranye ndetse 
no gutegura inzira kugira ngo abajyanwe mu bunyage barekurwe. Ijambo ryari ryaravuzwe 
rinyujijwe muri Yesaya rigira riti: {AnA 511.1} 

“Ibi ni byo Uwiteka abwira Kuro, uwo yimikishije amavuta ati: “Ni we mfashe ukuboko 
kw’iburyo nkamuneshereza amahanga ari imbere ye, kandi nzakenyuruza abami kugira ngo 
mukingurire inzugi, kandi n’amarembo ntazugarirwa. Nzakujya imbere ahataringaniye 
mparinganize, nzamenagura inzugi z’imiringa, n’ibihindizo by’ibyuma nzabicamo kabiri. 
Nzaguha ubutunzi buri mu mwijima n’ibintu bihishwe ahantu hiherereye, kugira ngo 
umenye ko ari jye Uwiteka uguhamagara mu izina ryawe, ari jyewe Mana ya Isirayeli.” 
Yesaya 45:1-3. {AnA 512.1} 

Mu kwinjira gutunguranye kw’ingabo z’umurwanyi ukomeye w’Umuperesi (Kuro) 
zikagera rwagati mu murwa mukuru wa Babuloni zinyuze mu nzira uruzi rwari rwayobejwe 
rwari rusanzwe runyuramo, kandi zinyuze no mu marembo yo mu bikari yari yaretswe 
ntakingwe cyangwa ngo arindwe bitewe no kutita ku mutekano, Abayuda babonye ibihamya 
bihagije byo gusohora rwose k’ubuhanuzi bwa Yesaya bwerekeye guhirikwa ku butegetsi 
gutunguranye kw’ababakandamizaga. Kandi ibi bishobora kuba byarababereye ikimenyetso 
kidashidikanywaho cy’uko kubwabo Imana ari yo iri kugena ibiba ku mahanga; kuko 
ibijyana n’ubuhanuzi bwavugaga uburyo Babuloni izafatwa kandi igahanguka byari 
byaravuzwe muri aya magambo: {AnA 512.2} 

“Kandi avuga ibya Kuro ati: ‘Ni umushumba wanjye, azasohoza ibyo nshaka byose.’ 
Akavuga iby’i Yerusalemu ati: ‘Hazubakwa,’ kandi avuga iby’urusengero ati: ‘Urufatiro 
rwawe ruzashyirwaho.’” “Mpagurukishije Kuro gukiranuka, kandi nzatunganya inzira ze 
zose. Ni we uzubaka umurwa wanjye kandi ni we uzarekura abantu banjye banyazwe, 
adahawe ibiguzi cyangwa impongano.” Ni ko Uwiteka Nyiringabo avuga.” Yesaya 44:28; 
45:13. {AnA 512.3} 

Ntabwo ubwo ari bwo buhanuzi bwonyine abari barajyanwe mu bunyage bashingiragaho 
ibyiringiro byabo byo gucungurwa kwihuse. Bari bafite inyandiko za Yeremiya, kandi muri 
zo hari haravuzwe mu buryo bweruye uburebure bw’igihe cyagombaga gushira mbere yo 
gukomorerwa kw’Abisirayeli bagakurwa i Babuloni. Uwiteka yari yaravugiye mbere mu 
ntumwa ye ati: “Imyaka mirongo irindwi nishira nzahana umwami w’i Babuloni, n’ubwo 

bwoko n’igihugu cy’ Abakaludaya, ni ko Uwiteka avuga, mbahora ibyaha byabo. Nzahagira 
amatongo iteka ryose.” Yeremiya 25:12. Mu rwego rwo gusubiza isengesho rivuye ku 
mutima abasigaye bo mu Buyuda bari kuzagirirwa ubuntu. “Nzabonwa namwe, ni ko 
Uwiteka avuga, kandi nzagarura abanyu bajyanywe ari imbohe, nzabakoranya mbakuye mu 
mahanga yose n’ahantu hose, aho nari narabatatanyirije, ni ko Uwiteka avuga, kandi 
nzabagarura aho nabakuje mukajyanwa muri imbohe.” Yeremiya 29:14. {AnA 513.1} 

Incuro nyinshi Daniyeli na bagenzi bari bari baragiye basoma ubwo buhanuzi ndetse 
n’ubundi busa nabwo bwavugaga umugambi Imana ifitiye ubwoko bwayo. Noneho ubwo 
ibyabaga byihuta byerekanaga ko ukuboko gukomeye kw’Imana hari icyo kuri gukora mu 
mahanga, Daniyeli yitaye mu buryo bwihariye ku masezerano yahawe Isirayeli. Uko 
yizeraga ijambo ry’ubuhanuzi kwamuteye kwinjira mu byari byaravuzwe n’abanditsi bera. 
Uwiteka yari yaravuze ati: “Uwiteka ara vu ga ati “Imyaka mirongo irindwi yahanuriwe i 
Babuloni nishira nzabagenderera, mbasohozeho ijambo ryanjye ryiza rituma mugaruka ino. 
Erega nzi ibyo nibwira nzabagirira! Ni amahoro si bibi, kugira ngo mbareme umutima 
w’ibyo muzabona hanyuma. Ni ko Uwiteka avuga. Kandi muzanyambaza, muzagenda 
munsenga nanjye nzabumvira. Muzanshaka mumbone, nimunshakana umutima wanyu 
wose.” Yeremiya 29:10-13. {AnA 513.2} 

Mbere gato yo guhanguka kwa Babuloni, igihe Daniyeli yatekerezaga kuri ubwo buhanuzi 
kandi asaba Imana ngo imusobanurire ibyo bihe, yeretswe ibyerekeye guhangwa no 
guhanguka kw’ingoma zitandukanye. Iyerekwa rya mbere, nk’uko ryanditswe mu gice cya 
karindwi cy’igitabo cya Daniyeli, ryatangiwe ubusobanuro; ariko umuhanuzi Daniyeli 
ntiyasobanuriwe ibintu byose uko byakabaye. Yanditse ibyamubayeho icyo gihe agira ati: 
“Ariko jyewe ubwanjye Daniyeli ibuyo natekereje bimpagarika umutima cyane, bituma mu 
maso hanjye hahinduka ukundi; ariko mbika iryo jambo mu mutima wanjye.” Daniyeli 7:28. 
{AnA 514.1} 

Binyuze mu rindi yerekwa, undi mucyo watanzwe ku byagombaga kuzabaho mu gihe 
kizaza; kandi ku iherezo ry’iri yerekwa ni ho Daniyeli yumvise “uwera avuga; maze undi 
wera abaza uwo wavugaga ati: ‘Ibyo byerekanywe by’igitambo gihoraho n’igicumuro 
kinyagisha bizageza ryari?”’ Daniyeli 8:13. Igisubizo cyatanzwe ari cyo iki ngo: “Bizageza 
iminsi ibihumbi bibiri na magana atatu uko bukeye bukira: nyuma ubuturo bwera buzabone 
kwezwa” (umurongo wa 14), cyamujuje guhagarika umutima. Yashatse ubusobanuro 
bw’iryo yerekwa abikuye ku mutima. Ntabwo yashoboraga gusobanukirwa isano iri hagati 
y’imyaka mirongo irindwi yo kuba mu bunyage (nk’uko yari yarahanuwe na Yeremiya) 
n’imyaka ibihumbi bibiri na magana atatu yari yumvise mu iyerekwa intumwa yo mu ijuru 
ivuga ko ikwiriye kuzashira maze ubuturo bwera bw’Imana bukabona kwezwa. Marayika 

Gaburiyeli yanuhaye ubusobanuro bw’igice; nyamara igihe umuhanuzi yumvaga amagambo 
ngo: “Ibyerekanywe . . . . ni iby’igihe gishyize kera,” yacitse intege araraba. Yandika 
ibyamubayeho agira ati: “Nuko jyewe Daniyeli mperako ndaraba, mara iminsi ndwaye. 
Bukeye ndahaguruka nkora imirimo y’umwami; ariko ntangazwa n’ibyo neretswe ibyo; 
nyamara nta muntu wabimenye.” Daniyeli 8:26,27. {AnA 514.2} 

Kubera ko yari akiremerewe kubw’Abisirayeli, Daniyeli yongeye kwiga ubuhanuzi bwa 
Yeremiya. Ubu buhanuzi bwari busobanutse neza cyane ku buryo kubw’ibyo bihamya byari 
byanditswe mu bitabo yasobanukiwe “umubare w’imyaka i Yerusalemu hazamara 
hashenywe, ko ari imyaka mirongo irindwi, byavuzwe n’ijambo ry’Uwiteka mu kanwa 
k’umuhanuzi Yeremiya.” Daniyeli 9:2. {AnA 515.1} 

Kubwo kwizera yari afite kwari gushingiye ku ijambo ry’ubuhanuzi ritabeshya, Daniyeli 
yinginze Uwiteka amusaba ko yasohoza ayo masezerano vuba. Yarasenze kugira ngo 
icyubahiro cy’Imana gikomeze kurindwa. Mu gusaba kwe, yisanishije rwose n’abari 
barateshutse ku mugambi w’Imana, yatura ibyaha byabo nk’ibye bwite. {AnA 515.2} 

Umuhanuzi Daniyeli yaravuze ati: “Mpanga amaso Umwami Imana yanjye, mushakisha 
gusenga no kwinginga, niyiriza ubusa, nambara ibigunira nisiga ivu. Nsenga Uwiteka Imana 
yanjye, nyaturira.” Daniyeli 9:3, 4. Nubwo Daniyeli yari amaze imyaka myinshi akorera 
Imana kandi ijuru rikaba ryaramuvuzeho ko ari “ukundwa cyane,” ubu noneho yaje imbere 
y’Imana nk’umunyabyaha, yerekana ubukene bukomeye bw’ishyanga yakundaga. 
Isengesho rye ryari ryumvikanaga neza ku kwiyirishya kwaryo, kandi ryari rivuye ku 
mutima mu buryo bukomeye. Nimwumve uko yinginze: {AnA 515.3} 

“Nyagasani Mana nkuru y’igitinyiro, ikomeza gusohoza isezerano no kugirira ibambe 
abayikunda bakitondera amategeko yayo. “Twaracumuye tuba ibyigenge, twakoze nabi 
twaragomye, turateshuka tuva mu mategeko n’amateka yawe. Ntitwumviye abagaragu bawe 
b’abahanuzi, bajyaga babwira abami bacu n’abatware bacu na basekuruza bacu, n’abantu bo 
mu gihugu bose mu izina rya we. {AnA 516.1} 

“Nyagasani, gukiranuka ni ukwawe ariko ibyacu ni ugukorwa n’isoni, nk’uko bibaye ubu 
ku Bayuda n’abaturage b ‘ i Yerusalemu , n ‘Abisirayeli bose ba bugufi n’abatuye kure mu 
bihugu byose, aho wabirukaniye ubahoye ibicumuro bagucumuyeho. Nyagasani, kubwacu 
n’abami bacu n’abatware bacu na ba sogokuruza bacu, ni ugukorwa n’isoni kuko 
twagucumuyeho. . . {AnA 516.2} 

“Umwami Imana yacu ni yo ifite imbabazi n’ibambe nubwo twayigomeye.” “Nyagasani , 
ndakwinginze kubwo gukiranuka kwawe kose, uburakari bwawe bw’inkazi buve ku murwa 
wawe i Yerusalemu no ku musozi wawe wera, kuko i Yerusalemu n’ubwoko bwawe 

bihindutse igisuzuguriro mu bantu bose badukikije, kubw’ibyaha byacu no gukiranirwa kwa 
basogokuruza bacu. {AnA 516.3} 

“Nuko none ho Mana yacu, umva gusenga k’umugaragu wawe no kwinginga kwe, kandi 
kubwawe Uwiteka, umurikishirize mu maso hawe ubuturo bwawe bwera bwasenyutse. 
Mana yanjye, tega amatwi yawe wumve, hwejesha amaso yawe urebe ibyacu byacitse 
n’umurwa wawe witwa uw’izina rya we, kuko ibyo twakwingingiye tutabigushyize imbere 
twishingikirije ku gukiranuka kwacu, ahubwo ni kubw’imbabazi zawe nyinshi. {AnA 
516.4} 

“Umva Nyagasani babarira, Nyagasani twumvire, Nyagasani ugire icyo ukora ntutinde, 
Mana yanjye kugira ngo izina ryawe ryubahwe, kuko umurwa wawe n’abantu bawe byitwa 
iby’izina ryawe.” Daniyeli 9:4-9, 16-19. {AnA 517.1} 

Ijuru ryaciye bugufi kugira ngo ryumve kwinginga k’umuhanuzi Daniyeli. Ndetse ubwi yari 
atararangiza kwinginga kwe asaba imbabazi no gukomorerwa, marayika aukomeye witwa 
Gabuliyeli yongeye kumubonekera maze amukangurira kweerekeza intekerezo ze ku 
iyerekwa yari yaragize mbere yo guhanguka kwa Babuloni n’urupfu rwa Berushazari. Nuko 
marayika amusobanurira mu magambo arambuye iby’igihe cy’ibyumweru mirongo irindwi 
byagombaga gutangira igihe “bazategekera kubaka i Yerusalemu bayisana.” Umurongo wa 
25. {AnA 517.2} 

Daniyeli yari yarasenze ririya sengesho “mu mwaka wa mbere wo ku ngoma ya Dariyo” 
(umurongo 1), ari we wari umwami w’Umumedi kandi Kuro umutware we mukuru 
w’abasirikare yari yarambuye Babuloni inkoni yo gutwara isi yose. Imana yuhabishije 
ingoma ya Dariyo. Yohererejwe marayika Gabuliyeli kugira ngo amufashe kandi 
amukomeze. (Daniyeli 11:1). Ubwo Dariyo yapfaga hasize nk’imyaka ibiri ubwami bwa 
Babuloni buhangutse, Kuro yamusimbuye ku ngoma, maze intangiriro y’ingoma ye iba 
isoza ry’imyaka mirongo irindwi uhereye igihe itsinda rya mbere ry’Abaheburayo ryari 
ryarajyanywe na Nebukadinezari abakuye mu Buyuda abajyanye i Babuloni. {AnA 517.3} 

Imana yari yarakoresheje kurokora Daniyeli mu rwobo rw’intare maze ikora ku mutima wa 
Kuro ukomeye. Imico myiza cyane y’umuntu w’Imana y’bubasha bwo kureba kure 
nk’umuyobozi mu butegetsi yateye umwami w’Umuperesi kumwubaha bikomeye no 
kubaha imitekerereze ye. Noneho igihe Imana yari yaravuze kigeze, ubwo yari igiye gutuma 
urusegero rwayo i Yerusalemu rusanwa. Yagendereye Kuro nk’umukozi wayo imutera 
gusobanukirwa ubuhanuzi bumwerekeye (ari nabwo Daniyeli we yari asanzwe azi) no guha 
ubwoko bw’Abayuda umudendezo. {AnA 518.1} 

Ubwo umwami Kuro yabonaga amagambo yari yaravuze uburyo Babuloni yari 
kuzigarurirwa (yavuzwe mu myaka isaga ijana mbere y’ivuka rye); ubwo yasomaga 
ubutumwa Umutware w’ijuru n’isi yamwoherereje bwavugaga ngo: “Nzagukenyeza nubwo 
utigeze kumenya, kugira ngo uhereye iburasirazuba ukageza iburengerazuba bamenye ko 
ari nta yindi iriho itari jye;”, ubwo kandi yabonaga imbere ye ibyo Imana ihoraho yavuze 
iti: “Kubw’umugaragu wanjye Yakobo, Isirayeli natoranije, nguhamagaye mu izina ryawe, 
nguhimbye izina, nubwo utigeze kumenya;” ndetse agakurikirana ibyanditswe bivuga biti: 
“Mpagurukishije Kuro gukiranuka, kandi nzatunganya inzira ze zose; ni we uzubaka 
umurwa wanjye, kandi ni we uzarekura abantu banjye banyazwe, adahawe ibiguzi cyangwa 
impongano,” umutima wa Kuro wakozweho bikomeye maze yiyemeza gusohoza inshingano 
ijuru ryamuhaye. Yesaya 45:5, 6, 4, 13. Yagombaga kureka abanyagano bo mu Buyuda 
bakajya iwabo mu mudendezo; kandi yari kubafasha gusana ingoro y’Uwiteka. (AnA 
518.2} 

Mu itegeko ryanditswe yakwije “mu gihugu cye cyose,” Kuro yamenyesheje abantu icyifuzo 
cye cyo gutegurira Abaheburayo gusubira iwabo no gusana urusengero rwabo. Mu itangazo 
yoherereje rubanda rwose, umwami Kuro yavuganye umutima ushima ati: “Uwiteka Imana 
nyir’ijuru yangabiye ibihugu by’abami bose byo mu isi, kandi yanyihanangirije kuyubakira 
inzu i Yerusalemu mu Buyuda. None umuntu wo mu bantu bayo wese uri muri mwe Imana 
ye ibane nawe, azamuke ajye i Yerusalemu mu Bayuda yubake inzu y’Uwiteka Imana ya 
Isirayeli, ari yo Mana iba i Yerusalemu. Kandi umusuhuke wese usigara aho yasuhukiye, 
abantu baho nibamufashishe ifeza n’izahabu n’ibintu n’amatungo, ukuyemo amaturo 
baturira inzu y’Imana y’i Yerusalemu babikunze.’” Ezira 1:1-4. {AnA 519.1} 

Yakomeje atanga amabwiriza yerekeye imiterere y’urwo usengero agira ati: “I Yeruzalemu 
hagomba kongera kubakwa Ingoro y’Imana hakajya hatambirwa ibitambo, kandi urufatiro 
rwayo rusanwe. Iyo Ngoro izagire metero makumyabiri n’indwi z’uburebure na metero 
makumyabiri n’indwi z’ubugari. Bazubake impushya eshatu z’amabuye manini, 
bakurikizeho urundi ruhushya rw’ibiti by’imigogo. Ibyo umushinga uzatwara bizavanwe mu 
mutungo w’umwami. Bagomba kandi gusubiza mu Ngoro y’Imana ibikoresho by’izahabu 
n’ifeza byakoreshwaga muri yo, buri kintu kigashyirwa mu mwanya wacyo. Ibyo bikoresho 
Umwami Nebukadinezari yari yarabinyaze i Yeruzalemu abijyana i Babiloni.” Ezira 6:3-5. 
[ Bibiliya Ijambo ry’Imana ]. {AnA 519.2} 

Inkuru z’iri teka zageze mu ntara za kure cyane z’ubwami bw’Abamedi n’Abaperesi, kandi 
mu bari baratatanyijwe aho bari bari hose haba ibyishimo byinshi. Abantu benshi bigaga 
ubuhanuzi nka Daniyeli, kandi kubwa Siyoni, bari baragiye basaba Imana kubagoboka 
nk’uko yasezeranye. Noneho ubu amasengesho yabo yari asubijwe; kandi noneho 

kubw’ibyishimo byari byasabye imitima yabo bashoboraga gufatanyiriza hamwe kuririmba 
bati: {AnA 519.3} 

“Ubwo Uwiteka yagaruraga abajyanyweho iminyago b’i Siyoni, 

Twari tumeze nk’abarota. 

Icyo gihe akanwa kacu kari kuzuye ibitwenge, 

N’indimi zacu zari zuzuye indirimbo. 

Icyo gihe bavugiraga mu mahanga bati 
“Uwiteka yabakoreye ibikomeye.” 

Uwiteka yadukoreye ibikomeye, 

Natwe turishimye.” {AnA 520.1} 

Zaburi 126:1-3. 

“Abatware b’amazu ya ba sekuruza b’Abayuda n’ab’Ababenyamini bahagurukana 
n’abatambyi n’Abalewi n’abandi bose Imana yateye umwete wo guhagurukana,” kandi abo 
bantu bari abasigaye batunganye, bageraga ku bantu bihumbi mirongo itanu 
b’abanyambaraga bo mu Bayuda bo mu bihugu bajyanwemo ari abanyagano, biyemeje 
gukoresha amahirwe atangaje bari bahawe maze barahaguruka “ngo bajye kubaka inzu 
y’Uwiteka i Yerusalemu.” Ntabwo incuti zabo zabemereye kugenda amara masa. “Maze 
abaturanyi babo babatwerera ibikoreshwa by’ifeza n’izahabu n’ibindi bintu n’amatungo 
n’ibintu by’igiciro cyinshi.” Kandi kuri ibyo byose ndetse n’andi maturo batuye babikunze 
hongeweho “ibintu byakoreshwaga mu nzu y’Uwiteka ibyo Nebukadinezari yari yaranyaze 
i Yerusalemu; . . . Ibyo Kuro umwami w’u Buperesi abikuzamo Mitiredati w’umunyabintu, 
. . . . Ibikoreshwa byose by’izahabu n’ifeza byari ibihumbi bitanu na Magana ane,” 
byagombaga gukoreshwa mu rusengero rwari rugiye gusanwa. Ezira 1:1-5. {AnA 520.2} 

Kuro yafashe uwitwa Zerubabeli (witwaga na none Sheshibasari) wo mu rubyaro rwa 
Dawidi, amuha inshingano yo kuba umutware w’itsinda ryari risubiye mu Buyuda; 
akunganirwa na Yosuwa umutambyi mukuru. Urugendo rurerure bakoze bambukiranya 
ubutayu rwarangiye amahoro, maze iryo tsinda ryari rinezerewe, rishimira Imana imbabazi 
zayo nyinshi rihita ritangira umurimo wo gusana urusengero rwari rwarahitswe rugasenywa. 
“Abatware b’amazu ya ba sekuruza” bafashe iya mbere mu gutanga ku mutungo wabo 
kugira ngo bafashe mu kwishyura ibyakoreshwaga mu gusana urusengero; maze rubanda 
rukurikiza urugero rwabo, rutangana umutima ukunze kubyo rwari rutunze bike. Soma Ezira 
2:64-70. {AnA 521.1} 

Bakoze vuba vuba cyane maze bubaka igicaniro aho icya kera cyahoze mu rugo 
rw’urusengero. Abantu bari barateraniye hamwe nk’umuntu umwe mu mirimo ijyanye no 

kwegurira Imana iki gicaniro; kandi aho ni ho bafatanyirije hamwe mu gusubizaho imihango 
yera yari yarahagaritswe igihe Nebukadinezari yasenyaga Yerusalemu. Mbere y’uko 
batandukana ngo bajye mu ngo zabo bashishikariraga kuvugurura, “bagira ibirori byo 
kuziririza iminsi mikuru y’ingando.” Ezira 3:1-6. {AnA 521.2} 

Kubaka igicaniro cy’ibitambo bikongorwa n’umuriro buri munsi byanejeje cyane abasigaye 
b’indahemuka. Binjiranye umutima ukunze mu myiteguro yari ikeenewe mu gusana 
urusengero, bagahuriza hamwe umwete mu gihe iyo myiteguro yajyaga mbere uko ukwezi 
gushize ukundi kugataha. Bari bamaze imyaka myinshi batabona ibimenyetso bigaragara 
by’uko Imana iri aho hantu. Ariko noneho ubwo bari bakikijwe n’ibintu byinshi bibabaje 
byabibutsaga ubuhakanyi bwa ba sekuruza, bifuzaga cyane ikimenyetso gihoraho cy’ubuntu 
n’imbabazi by’Imana. Hejuru yo kongera gusubizwa umutungo w’umuntu ku giti cye ndetse 
n’uburenganzira yahoranye, bahaye agaciro kwemerwa n’Imana. Imana yari yarabakoreye 
ibitangaje, kandi bumvaga bafite ibyiringiro by’uko iri kumwe nabo; nyamara bifuzaga 
n’imigisha iruseho. Kubwo kwishimira ibyo bari bategereje, bari bahanze amaso igihe bari 
kuzabona ukurabagirana kw’ikuzo ry’Imana kubonekera mu rusengero rwasanwe. {AnA 
521.3} 

Abakozi batangiye gutegura ibikoresho byo kubaka, maze mu matongo bahabona amwe mu 
mabuye manini cyane yari yarazanwe na Salomo aho urusengero rwubatswe. Ayo mabuye 
yarateguwe kugira ngo akoreshwe, kandi hatanzwe n’ibindi bikoresho bishya byinshi; bityo 
bidatinze umurimo urihutishwa ku buryo byari bigeze aho bagomba gushing ibuye 
ry’ifatizo. Ibi byakorewe mu maso y’abantu ibihumbi byinshi bari bateranyijwe no kureba 
aho umurimo ugeze ndetse no kugaragaza ibyishimo byabo byo kuwugiramo uruhare. Igihe 
ibuye nsanganyarukuta ryashyirwaga mu mwanya waryo, abantu bafashijwe n’impanda 
z’abatambyi n’ibyuma birenga bya bene Asafu, “bikiranyaga basingiza Uwiteka bamushima 
bati: ‘Erega Uwiteka ni mwiza; n’imbabazi agirira Abisirayeli zihoraho iteka ryose.’” 
Umurongo wa 11. {AnA 522.1} 

Inzu yari igiye gusanwa yari yaravuzwe n’ubuhanuzi bwinshi bwerekeye ubuntu Imana 
yashakaga kugirira Siyoni, kandi abantu bose bari aho ubwo ibuye nsanganyarukuta 
ryashingwaga bagombaga kuba barinjiye mu mwuka w’icyo gikorwa n’umutima ukunze. 
Nyamara kuri uwo munsi unejeje humvikanye ijwi ribusanye n’andi y’indirimbo n’amajwi 
arenga yo gushima. “Ariko benshi mu batambyi n’Abalewi n’abatware b’amazu ya ba 
sekuruza, ab’abasaza bari babonye urufatiro rw’inzu rushinzwe imbere yabo, bararira cyane 
baboroga.” Ezira 3:12. {AnA 522.2} 

Byari ibisanzwe ko agahinda kuzura imitima y’abo basaza, ubwo batekerezaga ku ngaruka 
zo kutihana kwamaze igihe kirekire. Iyo bo ubwabo ndetse n’abo mu gihe cyabo baba 

barumviye Imana kandi bagashyira mu bikorwa umugambi yari ifitiye Isirayeli, urusengero 
rwubatswe na Salomo ntiruba rwarasenywe kandi no kujyanwa mu bunyage ntibiba 
byarabaye ngombwa. Ariko bitewe no kudashima n’ubuhemu, bari baratatanyirijwe mu 
bapagani. {AnA 523.1} 

Noneho ibintu byarahindtse. Uwiteka mu mbabazi ze nyinshi yari yarongeye kugenderera 
ubwoko bwe kandi abwemerera gusubira mu gihugu cyabo. Agahinda gatewe n’amakosa 
yari yarakozwe mu gihe cyashize kagombaga kagombaga guha umwanya ibyishimo 
bikomeye. Imana yari yagendereye umutima wa Kuro iwutera kubafasha mu gusana 
urusengero, kandi ibi byari bikwiriye kubatera kugaragaza gushima kuvuye ku mutima. 
Nyamara bamwe ntibashoboye gusobanukirwa ubuntu bw’Imana bwari bubakinguriye 
amayira. Aho kwishima bagundiriye ibitekerezo byo kubabara no gucika intege. Bari 
barabonye ubwiza bw’urusengero rwubatswe na Salomo maze baganyishwa n’ubwiza 
bucishije bugufi bw’inyubako yari igiye kuzamurwa ubwo. {AnA 523.2} 

Kwitotomba no kwinuba, ndetse n’igereranya ridakwiriye ryakozwe, byakoze ku ntekerezo 
za benshi bibatera kwiheba kandi byatentebuye amaboko y’abubatsi. Abakoraga [kuri iyo 
nyubako] batewe kwibaza niba bakomeza kuzamura iyo nyubako yanengwaga icyo mu 
itangira ryayo kandi ikaba n’impamvu yo kuganya bene ako kageni. {AnA 523.3} 

Nyamara mu mbaga y’abari aho harimo benshi barebaga kure kandi bari bafite ukwizera 
kwagutse kutabateye kurebana kutanyurwa ubwo bwiza buciye bugufi [y’urusengero rwa 
mbere]. “Abandi benshi basakuza cyane bishima; bituma abantu batabasha gutandukanya 
ijwi ry’ibyishimo by’abantu n’ijwi ryo kurira kwabo, kuko abantu basakuzaga amajwi 
arenga, urusaku rukagera kure.” Ezira 3:12,13. {AnA 524.1} 

Iyaba abantu batishimye igihe ibuye ry’ifatizo ry’urusengero ryashingwaga bararebye kure 
bakabona ingaruka zo kubura kwizera kwabo uwo munsi, baba barumiwe. Ntibasobanukiwe 
neza uburemere bw’amagambo yabo yo kugaya n’urucantege; ntibamenye neza uko 
kutanyurwa bagaragaje kwari gutinza irangira ry’inzu y’Uwiteka. {AnA 524.2} 

Ubwiza buhebuje bw’urusengero rwa mbere ndetse n’imigenzo ikomeye yakorwaga mu 
mihango y’iby’iyobokamana yarukorerwagamo, byari byarabaye isoko y’ubwibone bwa 
Isirayeli mbere yo kujyanwa mu bunyage; nyamara akenshi kuramya kwabo kwari 
kwaragiye kuburamo ibyangombwa Imana ifata ko ari byo by’ingenzi. Ubwiza 
bw’urusengero rwa mbere n’uko imihango yarukorerwagamo yari ihebuje ntibyashoboraga 
gutuma Imana ibemera; kuko batatangaga igifite agaciro cyonyine mu maso yayo. Ntabwo 
bayizaniraga igitambo cy’umutima uciye bugufi kandi umenetse. {AnA 524.3} 

Iyo amahame shingiro y’ubwami bw’Imana yirengagijwe ni ho imihango ihinduka myinshi 
cyane kandi ikarangwa no gukabya. Iyo kubaka imico byirengagijwe, iyo kurimbisha 
umutima bibuze, iyo kubaha Imana gucishije bugufi gusuzuguwe, ni ho ubwibone no 
gukunda kwigaragaza bisaba inyubako z’insengero zifite ubwiza bw’akataraboneka, 
imirimbo y’agahebuzo ndetse n’imihango y’agahano. Nyamara muri ibi byose Imana 
ntiyubahwa. Imana iha agaciro itorero ryayo idashingiye ku byiza byaryo bigaragara 
inyuma, ahubwo iriha agaciro kubw’ubutungane nyakuri buritandukanya n’isi. Iriha agaciro 
ikurikije gukura mu kumenya Kristo kw’abarigize ndetse no mu iterambere ryabo mu 
by’umwuka. Ishaka amahame y’urukundo n’ubugwaneza. Ntabwo ubwiza bwose 
bw’ubugeni n’ubukorikori bushobora kugereranywa n’ubwiza bw’umutima n’imico 
bigomba kugaragarira mu bantu bahagarariye Kristo. {AnA 524.4} 

Itsinda ry’abizera rishobora kuba ari ryo rikennye cyane mu gihugu. Rishobora kuba ridafite 
ibikurura ibyo ari byo byose bigaragara inyuma; ariko iyo abarigize bafite amahame y’imico 
ya Kristo, abamarayika bazifatanya nabo mu kuramya kwabo. Gusingiza no gushima bivuye 
ku mitima inyuzwe bizazamuka bijya ku Mana bimeze nk’umubavu uhumura neza. { An A 
525.1} 

“Nimushime Uwiteka yuko ari mwiza, 

Kuko imbabazi ze zihoraho iteka ryose. 

Abacunguwe n’Uwiteka bavuge batyo, 

Abo yacunguye akabakura mu kuboko k’umwanzi.” 

“Mumuririmbire, mumurimbire ishimwe; 

Muvuge imirimo itangaza yakoze yose. 

Mwirate izina rye ryera, 

Imitima y’abashaka Uwiteka yishime.” 

“Kuko yahagije umutima wifuza, 

N’umutima ushonje yawujuje ibyiza.” {AnA 525.2} 

Zaburi 107:1,2; 105:2,3; 107:9. 

IGICE CYA 46 - “ABAHANUZI B’IMANA BABAFASHA” 


Hafi y’Abisirayeli bari biyemeje gukora umurimo wo gusana urusengero hari hatuye 
Abasamariya. Aba bari ubwoko bw’uruvange bwari bwarakomotse ku gushyingirana 
kw’abakoloni b’abapagani bari baraturutse mu ntara zo muri Ashuri n’abasigaye bo mu 
miryango cumi yari yarasigajwe i Samariya n’i Galileya. Mu myaka yaje gukurikiraho 
Abasamariya bavugaga ko basenga Imana nyakuri, ariko mu mitima n’imikorere yabo 
basengaga ibigirwamana. Ni iby’ukuri kuba barizeraga ko bigirwamana byabo nta kindi 
bimaze uretse kubibutsa Imana ihoraho, Umutware w’ijuru n’isi; nyamara abantu bari 
babogamiye ku kubaha ibishushanyo bibajwe. {AnA 526.1} 

Mu gihe cyo gukomorerwa, abo Basamariya baje kumenyekana ko ari “abanzi b’Abayuda 
n’Abababenyamini.” Ubwo bumvaga ko “abavukiye mu bunyage bubakira Uwiteka Imana 
ya Isirayeli urusengero,” bahereyeko “begera Zerubabeli n’abatware b’amazu ya ba 
sekuruza,” maze bamugezaho icyifuzo cyabo cyo gufatanya nabo kubaka urwo rusengero. 
Barasabye bati: “Nimureke twubakane, kuko dushaka Imana yanyu, nk’uko namwe 
muyishaka; kandi twayitambiraga ibitambo uhereye ku ngoma ya Esarihadoni, umwami wa 
Ashuri, watuzamuye akatuzana hano.” Nyamara ibyo basabye barabyangiwe. Abayobozi 
b’Abisirayeli barababwiye bati: “Nta cyo duhuriyeho cyatuma mwubakira Imana yacu inzu; 
ahubwo ni twe ubwacu tuzubakira Uwiteka Imana ya Isirayeli, nk’uko Kuro umwami w’u 
Buperesi yadutegetse.” Ezira 4:1-3. {AnA 526.2} 

Abari barasigaye gusa nib o bari baremeye kugaruka bakava I Babuloni; kandi noneho ubwo 
batangiraga umurimo wo wasaga n’aho ubarusha ubushobozi, abaturanyi babo ba bugufi 
baje basaba kubafasha. Abasamariya bitwajeko baramya Imana nyakuri maze bagaragaza 
icyifuzo cyabo cy’uko bashaka gufatanya amahirwe n’imigisha bijyana n’umurimo 
w’urusengero. Baravuze bati: “dushaka Imana yanyu, nk’uko namwe muyishaka.” 
“Nimureke twubakane.” Nyamara iyo abayobozi b’Abayuda bemera ubu busabe, baba 
barakinguye amarembo maze gusenga ibigirwamana kukinjira. Batahuye kutavugisha ukuri 
kw’Abasamariya. Basobanukiwe ko ubufasha babona binyuze mu kwifatanya n’abo bantu 
bwaba ari ubusa bugereranyijwe n’umugisha bari biteze kuzabona kubwo gukurikiza 
amategeko yumvikana y’Uwiteka. {AnA 527.1} 

Ku byerekeye umubano Isirayeli yagombaga kugirana n’amoko abakikije, Uwiteka yari 
yaravugiye mu kanwa ka Mose ati: “Ntuzagire isezerano usezerana nabo, ntuzabababarire. 
Kandi ntuzashyingirane na bo, ngo umukobwa wawe umushyingire umuhungu wabo, 
n’umukobwa wabo ngo umushyingire umuhungu wawe. Kuko bahindura umuhungu wawe, 
ntayoborwe nanjye, ahubwo agakorera izindi mana; ibyo bigatuma wikongereza uburakari 

bw’Uwiteka, akakurimbura vuba.” “Kuko uri ubwoko bwerejwe Uwiteka Imana yawe, 
kandi Uwiteka akagutoraniriza mu mahanga yose yo mu isi kuba ubwoko yironkeye.” 
Gutegeka kwa kabiri 7:2-4; 14:2. {AnA 527.2} 

Ingaruka yari kuzakurikira kugirana isezerano ry’umubano n’amahanga abakikije yari 
yaravuzwe mbere mu buryo bweruye. Mose yari yaravuze ati: “Kandi Uwiteka 
azabatataniriza mu mahanga yose, uhereye ku mpera y’isi ukageza ku yindi mpera yayo, 
kandi uzakorererayo izindi mana utigeze kumenya, na basekuruza banyu batigeze kumenya, 
z’ibiti n’amabuye. Kandi muri ayo mahanga nta mahoro uzabona, ntuzabona aho uruhurira 
ibirenge byawe. Ariko Uwiteka azaguherayo umutima uhinda umushyitsi, n’amaso aremba 
n’umutima wonze. Uzashidikanya ubugingo bwawe, uzahora utinya ku manywa na nijoro, 
ntuzagira ikikwiringiza ubugingo bwawe. Buzacya ugira uti “Iyo bwira”, buzagoroba ugira 
uti: “Iyo bucya”, ubitewe n’ubwoba bwo mu mutima wawe bugutinyisha, n’ibyo amaso 
yawe azibonera.” Gutegeka kwa kabiri 28:64-67. Hari haratanzwe isezerano rigira riti: 
“Ariko niba uzashakirayo Uwiteka Imana yawe, uzayibona nuyishakisha umutima wawe 
wose n’ubugingo bwawe bwose.” Gutegeka kwa kabiri 4:29. {AnA 528.1} 

Zerubabeli n’abari bamwungirije bari bazi neza ibyo byanditswe ndetse n’ibindi nkabyo; 
kandi mu kujyanwa mu bunyage kwari guherutse baribarabonyemo ibihamya bikurikirana 
byo gusohora kw’ibyo byanditswe. Kandi noneho ubwo bari barihannye ibibi byari 
byaratumye bo na basekuruza babo bagerwaho n’ibihano by’Imana nk’uko byari 
byaravuzwe mu buryo bweruye binyujijwe muri Mose; ubwo bari bamaze kugarukira Imana 
n’umutima wabo wose kandi bakavugurura isezerano bagiranye na Yo, byari byaratumye 
bemererwa kugaruka mu Buyuda, kugira ngo basane ibyari byarasenywe. Mbese aho ku 
itangiriro ry’umurimo wabo bari kugirana isezerano n’abasenga ibigirwamana? {AnA 
528.2} 

Imana yari yaravuze iti: “Ntuzagire isezerano usezerana nabo,” kandi abari bamaze 
kwiyegurira Uwiteka ku gicaniro cyari cyubatswe imbere y’urusengero rwe rwasenyutse, 
babonye ko umurongo utandukanya ubwoko bw’Uwiteka n’isi ugomba guhora ugaragara 
mu buryo budashidikanywaho. Banze gufatanya n’abatari kuyoboka ngo bemere ibyo Imana 
isaba nubwo abo bari bazi ibisabwa n’amategeko y’Imana. {AnA 529.1} 

Amahame yavuzwe mu Gutegeka kwa kabiri kugira ngo yigishe Abisirayeli agomba 
gukurikizwa n’ubwoko bw’Imana kugeza ku iherezo ry’ibihe. Kugubwa neza nyakuri 
bishingiye mu gukomeza umubano ushingiye ku isezerano twagiranye n’Imana. 
Ntidukwiriye na rimwe gukoresha ihame mu buryo budakwiriye tubinyujije mu kugirana 
ubufatanye n’abatubaha Imana. {AnA 529.2} 

Hari akaga gahoraho k’uko abavuga ko ari Abakristo bazagera aho batekereza ko kugira ngo 
bagire ijambo mu b’isi bagomba kwisanisha n’isi ku rwego runaka. Nyamara nubwo 
imikorere nk’iyo yasa n’aho izana inyungu zikomeye, iteka amaherezo yayo aba igihombo 
mu by’umwuka. Ubwoko bw’Imana bugomba kwirinda budakebakeba imbaraga nto yose 
ishaka kwinjira yifashishije inyungu zireshyareshya zituruka ku mwanzi w’ukuri. Ubwoko 
bw’Imana ni abagenzi n’abimukira muri iyi si, kandi baca mu nzira yugarijwe n’akaga. 
Ntibugomba kumvira ibishuko byihishemo uburyarya ndetse n’inyungu zireshyareshya 
dushyirwa imbere kugira ngo bibe byaduteshura ku kumvira. {AnA 529.3} 

Ntabwo abanzi beruye kandi bamaramaje b’umurimo w’Imana ari bo bagomba gutinywa 
cyane. Ahubwo nk’uko abanzi b’Abayuda n’ab’Ababenyamini baje, abantu baza bafite 
amagambo atuje n’imvugo isize umunyu, abantu basa n’abashaka ubufatanye bw’ubucuti 
n’abana b’Imana, ni bo bafite imbaraga zikomeye cyane zo gushuka. Umuntu wese akwiriye 
kuba maso akirinda bene abo, nibitaba bityo umutego uhishwe mu buryo bukomeye kandi 
utoroshye uzamufata atabizi. Kandi by’umwihariko muri iki gihe, mu gihe amateka y’isi ari 
kugana ku iherezo, Uwiteka asaba abana be kuba maso kutarangwamo kujenjeka. Ariko 
nubwo intambara idacogora, nta muntu n’umwe waretswe ngo arwane wenyine. 
Abamarayika bafasha kandi bakarinda abagenda bicishirije bugufi imbere yayo. Imana yacu 
ntizigera na rimwe itererana umuntu uyiringira. Iyo abana bayo bayegereye bayisaba 
kubarinda umubi, mu mbabazi zayo n’urukundo, izamura inkota yo kubarwanyiriza 
umwanzi. Iravuga iti: “Ntubakoreho; kuko ari abanjye. Nabaciye mu biganza byanjye 
nk’uca imanzi.” {AnA 530.1} 

Kubwo kudacogora ku kurwanya Abisirayeli kwabo, Abasamariya bateye “Abayuda gucika 
intege; mu iyubaka barabarushya. Bagurira abo guhimba inama zo kubabuza gusohoza ibyo 
bagambiriye; biba bityo igihe Kuro umwami w’u Buperesi yamaze ku ngoma, bageza ku 
ngoma ya Dariyo umwami w’u Buperesi.” Ezira 4:4,5. Kubwo gutanga amakuru 
y’ibinyoma, abo banzi bateye urwikekwe mu ntekerezo z’abakangaranagana mu buryo 
bworoshye. Nyamara hashize imyaka myinshi imbaraga z’umubi zarashegeshwe bityo 
abatuye Ubuyuda bagira umudendezo wo gukomeza umurimo wabo. {AnA 530.2} 

Mu gihe Satani yarwanaga inkundura kugira ngo atere abategetsi bo hejuru bo mu bwami 
bw’Abamedi n’Abaperesi kutagaragariza ineza ubwoko bw’Imana, abamarayika b’Imana 
nabo bakoraga ku ruhande rw’abari bavuye mu bunyage. Urwo rugamba ijuru ryose ryari 
rirwitayeho. Binyujijwe ku muhanuzi Daniyeli twahawe ishusho nto y’iyi ntambara ikomeye 
hagati y’ingabo z’icyiza n’iz’ikibi. {AnA 531.1} 

Marayika Gabuliyeli yamaze ibyumweru bitatu arwana n’ingabo z’umwijima, ashaka 
kugwabiza imbaraga zakoraga ku ntekerezo za Kuro; kandi mbere y’uko iyo ntambara 

irangira, Kristo ubwe yaje gufasha Gabuliyeli. Gabuliyeli aravuga ati: “Ariko umutware 
w’ibwami b’u Buperesi amara iminsi makumyabiri n’umwe ambuza. Nyuma Mikayeli, 
umwe wo mu batware bakomeye, aza kuntabara; ntinda mu bami b’u Buperesi.” Daniyeli 
10:13. Ibyo ijuru ryashoboraga gukorera ubwoko bw’Imana byose byarakozwe. Amaherezo 
intsinzi yagezweho; ingabo z’umwanzi zarashegeshwe mu minsi yose y’ingoma ya Kuro no 
mu minsi yose y’umuhungu we witwaga Kambize wategetse imyaka igera kuri irindwi 
n’igice. (AnA 531.2} 

Iki cyari gihe cy’amahirwe atangaje ku Bayuda. Abatware bakomeye cyane bo mu ijuru 
bakoraga ku mitima y’abami, bityo ubwoko bw’Imana bwagombaga gukorana umwete wose 
kugira ngo bushyire mu bikorwa iteka rya Kuro. Nta mbaraga na nke bari kuzigama kugira 
ngo basubizeho urusengero n’imihango yarukorerwagamo ndetse no kongera gutura mu 
mazu yabo yo mu Buyuda. Nyamara mu gihe Imana yerekanaga ububasha bwayo abantu 
benshi bagaragaje ko badafite ubushake. Uko abanzi babo babarwanyaga kwari gukomeye 
cyane kandi kudatezuka bityo abubatsi bagenda bacika intege buhoro buhoro. Bamwe 
ntibashoboraga kwibagirwa ibyabaye igihe hashingwaga ibuye nkomezarukuta, igihe abantu 
benshi bari baragaragaje ko badafitiye icyizere uwo mirimo wari ugiye gukorwa. Kandi 
nk’uko Abasamariya barushagaho kubakwena babaseka, benshi mu Bayuda bibajije niba 
koko igihe cyo kongera kubaka cyari cyarageze. Bidatinze uwo mwuka waje kuba gikwira. 
Benshi mu bakoze baratentebutse kandi bacika integer maze bisubirira iwabo bajya 
kwikomereza ibyo bari basanzwe bakora mu buzima bwabo. {AnA 531.3} 

Ku ngoma ya Kambize umurimo wo kubaka urusengero wateye imbere buhiri buhoro. Kandi 
no ku ngoma y’uwiyise Simeridisi nyamara atari we (ari we witwa Aritazerusi dusanga muri 
Ezira 4:7) Abasamariya batumye umuntu wiyoberanyije maze atanga itegeko ribuza 
Abayuda gusana urusengero rwabo n’umurwa wabo. {AnA 532.1} 

Hashize umwaka usaga urusengero rwarirengagijwe ndetse rwenda kurekwa. Abantu 
babaga mu ngo zabo bagashishikarira kugera ku kugubwa neza mu by’isi, ariko uko bari 
babayeho byari biteye agahinda. Bakoraga uko bashoboye kose ariko ntibahirwe. Byasaga 
n’aho ibigize ibyaremwe byabahagurukiye. Bitewe n’uko bari bararetse urusengero rukaba 
umusaka, Uwiteka yaboherereje amapfa. Nk’ikimenyetso cy’ubuntu yabagiriye, Imana yari 
yarabahaye imbuto zo mu mirima, impeke na vino n’amavuta; ariko bitewe n’uko izo mpano 
nyinshi cyane bari barazikoresheje mu kwikanyiza, iyo migisha yakuweho. {AnA 532.2} 

Uko ni ko ibintu byari bimeze mu myaka ibanza y’ingoma ya Dariyo Hisitasipesi. Haba mu 
by’umwuka n’iby’isi, Abisirayeli bari mu mibereho iteye imbabazi. Bari baritotombye kandi 
bashidikanya igihe kirekire; bari bamaze igihe kirekire barahisemo gushyira imbere inyungu 
zabo bwite, mu gihe batari bitaye ku ngoro y’Uwiteka yari yarabaye amatongo, kandi benshi 

bari batacyitaye ku mugambi Imana yari ifite ibagarura mu Buyuda; ndetse bene abo 
baravugaga bati: “Igihe cyo kongera kubaka inzu y’Uwiteka ntikiragera.” Hagayi 1:2. {AnA 
532.3} 

Nyamara no muri iki gihe cy’umwijima abari biringiye Imana bari bagifite ibyiringiro. 
Abahanuzi Hagayi na Zekariya barahagurukijwe kugira ngo bahangane n’ako kaga. 
Babinyijije mu buhamya bukangura, izo ntumwa zari zashyizweho zahishuriye abantu 
impamvu y’amakuba barimo. Abahanuzi bavuze ko kudahirwa mu by’isi yari ingaruka yo 
kwirengagiza gushyira inyungu z’Imana imbere. Iyo Abisirayeli bubaha Imana, iyo 
bayubaha kandi bakayikunda nk’uko bikwiriye bagira nyambere umurimo wo kubaka inzu 
yayo, baba barayirarikiye kubana nabo kandi bakabona n’umugisha wayo. {AnA 533.1} 

Abari baracitse intege Hagayi yababajije ibibazo bikora ku mutima ati: “Mbese birakwiye 
ko mwibera mu mazu yanyu y’ibitabashwa, na rwo uru rusengero rukaba umusaka?” 
Noneho rero Uwiteka Nyiringabo aravuga ati “Nimwibuke ibyo mukora. Mwabibye byinshi 
ariko musarura bike, murarya ariko ntimuhaga, muranywa ariko ntimushira inyota, 
murambara ariko ntimushira imbeho, kandi n’ukorera ibihembo abibika mu ruhago 
rutobotse.” Hagayi 1:4-6. {AnA 533.2} 

Noneho akoresheje amagambo batari kunanirwa gusobanukirwa, Uwiteka yabahishuriye 
impamvu yabateye ubukene ati: “Mwiringiraga kubona byinshi ariko dore byabaye bike, 
mubizanye imuhira mbitumuza umwuka wanjye. Ibyo byatewe n’iki? Ni ko Uwiteka 
Nyiringabo abaza. Byatewe n’inzu yanjye isigaye ari umusaka, kandi umuntu wese wo muri 
mwe yihutira kwiyubakira iye nzu. Ni cyo gituma ijuru kubwanyu ryimana ikime, n’isi ibura 
umwero wayo. Nuko ntera amapfa mu gihugu no ku misozi, no ku myaka no ku nzabibu, no 
ku mavuta ya elayo no ku byera mu butaka byose, no ku bantu no ku matungo, no ku mirimo 
yose ikoreshwa amaboko.” Hagayi 1:9-11. {AnA 533.3} 

Uwiteka yarabategetse ati: “Nimwibuke ibyo mukora. Nimuzamuke mujye ku misozi 
muzane ibiti maze mwubake urusengero, nzanezezwa na rwo kandi nzahimbazwa. Ni ko 
Uwiteka avuga.” Hagayi 1:7,8. {AnA 534.1} 

Ubutumwa butanga inama kandi bucyaha bwatanzwe bunyujijwe muri Hagayi bwagejejwe 
ku mutima w’abayobozi n’uw’ubwoko bw’Abisirayeli. Bumvise ko Imana ibitayeho. 
Ntabwo bahangaye kwirengagiza amabwiriza yasubiwemo kenshi bohererej we yavugaga ko 
kugubwa neza kwabo kwaba uko ku by’ubu buzima by’igihe gito ndetse n’uko mu 
by’umwuka gushingiye ku kumvira iby’Imana ibategeka badakebakeba. Bakanguwe 
n’imiburo y’umuhanuzi, Zerubabeli na Yosuwa “hamwe n’abasigaye bo muri ubwo bwoko, 

bumvira ijwi ry’Uwiteka Imana yabo, n’amagambo y’umuhanuzi Hagayi, nk’uko yatumwe 
n’Uwiteka Imana yabo.” Hagayi 1:12. {AnA 534.2} 

Abisirayeli bakimara gufata icyemezo cyo kumvira, amagambo yo gucyaha yahise 
akurikirwa n’ubutumwa bubakomeza. “Maze Hagayi intumwa y’Uwiteka abwira abantu . . 
. . ati: ‘Ndi kumwe namwe.’ Ni ko Uwiteka avuga. Maze Uwiteka akangura umutima wa 
Zerubabeli mwene Sheyalutiyeli, umutegeka w’ Buyuda, n’umutima wa Yosuwa mwene 
Yosadaki umutambyi mukuru n’imitima y’abasigaye bo muri ubwo bwoko bose, nuko baza 
bubaka inzu y’Uwiteka Nyiringabo Imana yabo.” Hagayi 1:13, 14. {AnA 534.3} 

Nyuma yaho mu gihe kitageze ku kwezi, umirimo wo ku rusengero wongeye gusubukurwa 
maze abubatsi bahabwa ubundi butumwa bubakomeza. Uwiteka ubwe yavugiye mu kanwa 
k’umuhanuzi agira ati: “Ariko rero, Komera Zerubabeli we! ‘Kandi na we ukomere Yosuwa 
we, mwene Yosadaki;.... mukomere namwe bantu bo mwese bo mu gihugu, kandi mukore 
kuko ndi kumwe namwe,’ Ni ko Uwiteka Nyiringabo avuga.” Hagayi 2:4. {AnA 535.1} 

Igihe Abisirayeli bari babambye amahema imbere y’umusozi Sinayi Uwiteka yari 
yarababwiye ati: “Kandi nzatura hagati mu Bisirayeli, mbe Imana yabo. Nabo bazamenya 
yuko ndi Uwiteka Imana yabo, yabakuriye mu gihugu cya Egiputa kugira ngo nture hagati 
muri bo. Ndi Uwiteka Imana yabo.” Kuva 29:45,46. Kandi ubu noneho nubwo bari 
baragomeye Imana kenshi kandi bakababaza Umwuka wayo Wera, (Yesaya 63:10), Imana 
binyujije mu butumwa bw’umuhanuzi wayo, yongeye kurambura ukuboko kwayo ngo 
ibakize. Mu rwego rwo kuzirikana uko bemeye gukorana n’umugambi wayo, Imana 
yavuguruye isezerano ryayo ko Mwuka wayo azakomeza kubana nabo; kandinoneho 
irababwira iti: “Mwitinya.” {AnA 535.2} 

Uwiteka abwira abana be muri iki gihe ati: “Mukomere .. . kandi mukore: Kuko ndi kumwe 
namwe.” Iteka Umukristo aba afite Uwiteka ho umufasha ukomeye. Dushobra kutamenya 
inzira Uwiteka adufashirizamo; ariko ibi tubizi neza: Ntazigera atererana abamwiringira. 
Iyaba A/bakristo basobanukirwaga incuro nyinshi Uwiteka yabaciriye inzira kugira ngo 
imigambi umwanzi abafitiye idasohora, ntibagwaguje bitotomba. Ukwizera kwabo 
kwashikamaku Mana, kandi nta kigeragezo cyagira imbaraga yo kubakura mu byimbo. 
Bazirikana ko Imana ari yo bwenge bwabo n’ububasha bwabo, kandi Imana na Yo izatuma 
ibyo ishaka ko bibakorerwamo bibaho. {AnA 535.3} 

Ukwinginga ndetse no gukomeza kwatanzwe binyujijwe mu muhanuzi Hagayi 
kwashimangiwe kandi kongerwaho na Zekariya, uwo Imana yahagurukirije gufasha Hagayi 
guhamagarira Isirayeli gushyira mu bikorwa itegeko ryabasabaga guhaguruka bakubaka. 
Ubutumwa bwa mbere bwa Zekariya bwari ubw’ibyiringiro ko ijambo ry’Uwiteka ritigera 


355 



rihera kandi bwari isezerano ry’umugisha ku bantu bazumvira ijambo ry’ubuhanuzi. {AnA 
536.1} 

Imirima y’Abisirayeli yari yarabaye imyirare, ububiko bwabo bw’ibyokurya bike bari bafite 
bwashiraga vuba vuba, bari bakikijwe n’amoko abanga ariko kubwo kwizera bakomeje 
kujya mbere kubwo kumvira irarika ry’intumwa z’Imana, kandi bakoze bashishikaye kugira 
ngo basane urusengero rwari rwarasenywe. Wari umurimo wasabaga kwishingikiriza ku 
Mana badakebakeba. Igihe abantu bashishikariraga gukora uruhare rwabo, kandi basaba ko 
ubuntu bw’Imana buvugururwa mu mitima yabo no mu bugingo bwabo, bajyaga 
bohererezwa ubutumwa bukurikirana bunyujijwe kuri Hagayi na Zekariya bubaha 
ibyiringiro ko ukwizera kwabo kuzagororerwa bikomeye kandi ko ijambo ry’Imana 
ryerekeye ubwiza bw’ahazaza bw’urusengero bazamuriraga inkuta ritazahera. Igihe 
gisohoye, muri iyo nzu hari kuzahagarara Uwifuzwa n’amahanga yose ari Umwigisha 
n’Umukiza w’abantu. {AnA 536.2} 

Uko ni ko abubatsi batatereranwe muri urwo rugamba bonyine; “bari kumwe n’abahanuzi 
b’Imana babafashaga;” kandi Uwiteka Nyiringabo ubwe yari yaravuze ati: “Komera, . . . 
kandi mukore; kuko ndi kumwe namwe.” Ezira 5:2; Hagayi 2:4. {AnA 537.1} 

Kubwo kwihana kuvuye ku mutima n’ubushake bwo kujya mbere kubwo kwizera, bahawe 
isezerano ryo kugubwa neza mu by’ubu buzima. Uwiteka yaravuze ati: “Uhereye uyu munsi 
nzabaha umugisha.” Hagayi 2:19. {AnA 537.2} 

Zerubabeli, umuyobozi wabo wari warageragejwe cyane mu myaka yose bamaze uhereye 
igihe baviriye i Babuloni, yahawe ubutumwa bw’agaciro kenshi cyane. Uwiteka yavuze ko 
umunsi ugiye kugera ubwo abanzi bose b’ubwoko bwe yitoranyirije bazararikwa. “Uwo 
munsi, ni ko Uwiteka Nyiringabo avuga, nzakujyana Zerubabeli we, mugaragu wanjye, . . . 
. nzakugira ikimenyetso; kuko nagutoranyije.’” Hagayi 2:23. Noneho umutware wa Isirayeli 
yashoboraga kubona ubusobanuro bw’ubwenge bwari bwaramuyoboye mu gihe cyo gucika 
intege no guhagarika umutima. Noneho ibyo byose yashoboraga kubibonamo umugambi 
w’Imana. {AnA 537.3} 

Iri jambo ryabwiwe Zerubabeli ryandikiwe kugira ngo rizakomeze abana b’Imana bo mu 
bihe byose. Iyo Imana yoherereje abana bayo ikigeragezo iba ifite umugambi. Ntiyigera 
ibayobora mu bundi buryo butandukanye n’ubwo bajyaga guhitamo kuyoborwamo iyaba 
bashoboraga kubonera iherezo mu itangiriro, kandi bagasobanukirwa ubwiza bw’umugambi 
bari gusohoza. Ibyo ibazanira byose mu bigeragezo bizira kugira ngo bashobore gukomera 
bityo bayikorere kandi bababazwe ku bwayo. {AnA 537.4} 

Ubutumwa bwatanzwe na Hagayi na Zekariya bwakanguriye abantu gukora uko bashoboye 
kose kugira ngo basane urusengero; ariko ubwo bakoraga babujijwe amahoro bikomeye 
n’Abasamariya ndetse n’abandi bacuze [imigambi] y’imbogamizi nyinshi. Igihe kimwe 
abatware b’intara z’ubwami bw’Abamedi n’Abaperesi basuye i Yerusalemu maze babaza 
izina ry’uwari yaratanze uburenganzira bwo gusana urwo rusengero. Iyo icyo gihe Abayuda 
baba batariringiye Uwiteka ngo abayobore, iki kibazo kiba cyarabazaniye ingaruka mbi 
cyane. “Ariko amaso y’Imana yabo aba ku batware b’Abayuda, ntibabuza kubaka, mu gihe 
batumye kuri Dariyo, kugeza ubwo igisubizo cyaje mu rwandiko rw’ibyo.” Ezira 5:5. Abo 
batware basubizanyijwe ubwenge cyane ku buryo bafashe umwanzuro wo kwandikira 
urwandiko Dariyo Hisitasipesi (wari umwami w’ingoma y’ Abamedi n’Abaperesi icyo gihe), 
rwerekezaga intekerezo ze ku iteka ryaciwe bwa mbere na Kuro ryari ryarategetse ko inzu 
y’Imana i Yerusalemu isanwa, kandi ko ibizayigendaho byose bizishyurwa mu mutungo 
w’umwami. {AnA 538.1} 

Dariyo yashatse iryo tegeko maze araribona; maze arishingiraho ategeka abari babajije icyo 
kibazo kureka gusana urusengero bigakomeza. Yarategetse ati: “Mureke umurimo w’iyo 
nzu y’Imana ukorwe, igisonga cy’Abayuda n’abakuru babo mubareke, abe aribo bubaka iyo 
nzu y’Imana mu kibanza cyayo. {AnA 538.2} 

Dariyo yakomeje agira ati: “Kandi ntegetse itegeko ry’ibyo kubakisha iyo nzu y’Imana, 
mukwiriye gukorera abakuru b’Abayuda: mwende ku bintu by’umwami ni byo musoro 
w’abo hakurya y’uruzi, mugire umwete cyane wo guha abo bagabo ibizatangwa, kugira ngo 
be kuzagira ikibabuza gukora. Kandi n’ibyo bazakena, nk’ibimasa n’amasekurume y’intama 
n’abana b’intama byo gutamba ho ibitambo byoswa by’Imana nyir’ijuru, n’ingano 
n’umunyu na vino n’amavuta, ibyo abatambyi b’i Yerusalemu bazashaka bajye babihabwa 
uko bukeye, ntibagasibe kugira ngo bazajye batambira Imana nyir’ijuru ibitambo 
by’umubabwe uhumura neza, kandi basabire umwami n’abahungu be kurama.” Ezira 6:7- 
10. {AnA 538.3} 

Umwami yongeyeho gutegeka ko ibihano bikomeye cyane bizahabwa abantu bazahindura 
iryo tegeko mu buryo ubwo ari bwo bwose; kandi yasoresheje ijambo rikomeye cyane ati: 
“Kandi Imana yabahesheje izina ryayo, nineshe abami bose n’amahanga yose, n’abazaca ku 
itegeko ryanjye, bakaramburira amaboko yabo, ngo basenye iyo nzu y’Imana y’i 
Yerusalemu. Jyewe Dariyo, ntegetse iryo tegeko; risohozwe n’umwete wose.” Ezira 6:12. 
Uko ni ko Uwiteka yateguye inzira kugira ngo urusengero rurangire gusanwa. {AnA 539.1} 

Mu mezi atari make mbere y’uko iri tegeko ritangwa, Abisirayeli bari barakomeje gukora 
kubwo kwizera, abahanuzi b’Imana bakomeje kubafashisha ubutumwa bujyanye n’icyo 
gihe, kandi muri bwo umugambi Imana ifitiye Isirayeli wahoraga werekwa abakozi. Nyuma 

y’amezi abiri ubutumwa bwanditswe buheruka bwa Hagayi butanzwe, Zekariya yagize 
amayerekwa atari amwe yerekeye umurimo w’Imana mu isi. Ubwo butumwa bwatanzwe 
bunyujijwe mu migani n’ibigereranyo, bwaje mu gihe cy’urungabangabo no guhagarika 
umutima gukomeye, kandi bwari bufite ubusobanuro bwihariye ku bantu bajyaga mbere 
[bakomeza umurimo wabo] mu izina ry’Imana ya Isirayeli. Ku bayobozi byasaga n’aho 
uburenganzira bwo gusana Abayuda bari barahawe bugiye gukurwaho. Ahazaza hasaga 
n’ahacuze umwijima w’icuraburindi. Imana yabonye ko ubwoko bwayo bukeneye 
gukomezwa no guterwa umwete no guhishurwa kw’imbabazi n’urukundo byayo bitagerwa. 
{AnA 539.2} 

Mu iyerekwa Zekariya yumvise marayika w’Uwiteka abaza ati: “Uwiteka Nyiringabo 
uzageza ryari kutababarira i Yerusalemu n’imidugudu y’u Buyuda, kandi umaze imyaka 
mirongo irindwi ubarakariye?” Zekariya yaravuze ati: “Uwiteka asubiza marayika 
twavuganaga amagambo meza amara umubabaro. {AnA 540.1} 

Marayika twavuganaga arambwira ati: “Rangurura uvuge cyane uti: Uwiteka Nyiringabo 
aravuga ati: ‘Mfuhiye i Yerusalemu n’i Siyoni ifuhe ryinshi. Kandi ndakariye amahanga 
yiraye uburakari bwinshi, kuko narakariye Abisirayeli buhoro, ariko bo babagiriye nabi 
birenze urugero.’ Ni cyo gituma Uwiteka avuga ati: ‘Ngarukiye i Yerusalemu mpafitiye 
imbabazi. Inzu yanjye izahubakwa, ni ko Uwiteka Nyiringabo avuga, i Yerusalemu 
hazagereshwa umugozi.’” Zekariya 1:12-16. {AnA 540.2} 

Noneho umuhanuzi yabwirijwe guhanura ati: “Uwiteka Nyiringabo aravuga ati ‘Muzabona 
imidugudu yanjye yongeye kuzura ibyiza biyisaguke, Uwiteka azongera kumara i Siyoni 
umubabaro, kandi azongera guhitamo i Yerusalemu.’” Zekariya 1:17. {AnA 540.3} 

Icyo gihe Zekariya yabonye ubutegetsi bwari bwaratatanyije Abayuda n’Abirayeli n’ab’i 
Yerusalemu buhagarariwe n’amahembe ane. Nyuma yaho yahise abona abacuzi bane, 
bagereranyaga abakozi Uwiteka yakoresheje mu kuzahura ubwoko bwe no gusana inzu yo 
kumusengeramo. SomaZekariya 1:18-21. (2:1-4). {AnA 540.4} 

Zekariya yaravuze ati: “Nuko nubura amaso, ngiye kubona mbona umuntu ufite umugozi 
mu ntoki wo kugera. Ndamubaza nti “Urajya he? Ati “Ndajya kugera i Yerusalemu ngo 
ndebe ubugari n’uburebure bwaho uko bureshya.” {AnA 541.1} 

Maze marayika twavuganaga arasohoka, marayika wundi aza kumusanganira, aramubwira 
ati “Nyaruka ubwire uwo musore uti ‘I Yerusalemu hazaturwa hamere nk’imidugudu itagira 
inkike, kuko abantu n’amatungo bizahaba byinshi. Ni jye uzababera inkike y’umuriro 
ihakikije, kandi ni jye uzahabera icyubahiro imbere muri wo.’ Ni ko Uwiteka avuga.” 
Zekariya 2:5-9. {AnA 541.2} 

Imana yari yarategetse ko Yerusalemu isanwa; iyerekwa ryerekeye gupimwa k’umujyi cyari 
icyizere Imana yari itanze ko izahumuriza kandi igakomeza ubwoko bwayo bwababajwe, 
ndetse ko izabasohoreza amasezerano akubiye mu isezerano ryayo rihoraho. Imana yavuze 
ko uburinzi bwayo buzaba nk’uruzitiro rw’umuriro ruhakikije; kandi icyubahiro cye cyari 
kuzahishurirwa abana b’abantu bose. Ibyo Uwiteka yakoreraga ubwoko bwe byari 
kuzamenyekana ku isi yose. “Wa muturage w’i Siyoni we, shyira ejuru, uvuge cyane: kuko 
Uwera wa Isirayeli, uri hagati yawe, akomeye.” Yesaya 12:6. {AnA 541.3} 

IGICE CYA 47 - YOSUWA NA MARAYIKA 


Iterambere rikomeye ryakozwe n’abubatsi b’urusengero ryakojeje isoni kandi rikangura 
bikoemeye ingabo z’umubi. Satani yiyemeje gukaza umurego kugira ngo acogoze kandi ace 
intege ubwoko bw’Imana akoresheje kubwereka ukudatungana kw’imico yabwo. Iyo abari 
barababaye igihe kirekire bitewe no gucumura bongera kugushwa mu gusuzugura 
amategeko y’Imana, bari kongera gushyirwa mu bubata bw’icyaha. {AnA 542.1} 

Bitewe n’uko Abisirayeli bari baratoranyijwe kugira ngo barindire (preserve) kumenya 
Imana mu isi, Satani yari yaragiye abagaragariza urwango mu buryo bwihariye; yari 
yariyemeje kubarimbuza. Igihe babaga bumvira [Imana], ntiyashoboraga kugira ikibi 
abakorera. Ni yo mpamvu yari yarakoresheje imbaraga ze zose n’uburyarya bwe bwose 
kugira ngo abagushe mu cyaha. Kubwo gufata mu mutego n’ibidhuko bye, bari barishe 
amategeko y’Imana kandi bari bararetswe ngo bahinduke umuhigo w’abanzi babo. {AnA 
542.2} 

Nyamara nubwo bajyanywe i Babuloni ari abanyagano, ntabwo Imana yahannye. 
Yabohererezaga abahanuzi bo kubacyaha no kubaburira, kandi bakabakangurira kubona 
icyaha cyabo. Igihe bicishaga bugufi imbere y’Imana kandi bakayigarukira bihannye 
by’ukuri, Imana yaboherereje ubutumwa bwo kubakomeza, ivuga ko izabarokora ikabakuva 
mu bunyage barimo, ikabakomorera ku buntu bwayo kandi ikongera kubatuza mu guhugu 
cyabo. Noneho ubwo uyu murimo wo kubakomorera wari waratangiye kandi abasigaye bo 
mu Bisirayeli bakaba bari baramaze kugaruka mu Buyuda, Satani yiyemeje kugwabiza 
ishyirwa mu bikorwa ry’umugambi w’Imana, kandi kubw’uwo mugambi we yashakaga 
gukoresha amahanga y’abapagani kugira ngo abarimbure burundu. {AnA 542.3} 

Nyamara muri ako kaga Uwiteka yakomeresheje ubwoko bwe “amagambo meza amara 
umubabaro.” Zekariya 1:13. Binyujijwe mu mfashanyigisho ikomeye igaragaza umurimo 
wa Satani n’umurimo wa Kristo, Uwiteka yerekanye ububasha bw’Umuhuza w’Abisirayeli 
bwo gutsinda [umwanzi] urega ubwoko bwe. {AnA 543.1} 

Mu iyerekwa, umuhanuzi Zekariya yabonye “Yosuwa umutambyi mukuru,” “yari yambaye 
imyenda y’ibizinga” (Zekariya 3:1,3), ahagaze imbere ya Marayika w’Uwiteka, asaba Imana 
imbabazi mu cyimbo cy’ubwoko bwe bwari bubabajwe. Ubwo yasabaga ko amasezerano 
y’Imana yasohozwa, Satani yahagurukanye ishema n’isheja kugira ngo amurwanye. Satani 
yatunze agatoki ibicumuro by’Abisirayeli avuga ko ari byo mpamvu yatuma batakomorerwa 
ngo bagirirwe ubuntu bw’Imana. Yavuze ko ari umuhigo we, kandi asaba ko batangwa 
bagashyirwa mu maboko ye. {AnA 543.2} 

Umutambyi mukuru ntiyashoboye kwiburanira ubwe cyangwa ubwoko bwe ngo yisobanure 
ku birego by’umwanzi. Ntabwo avuga ko Abisirayeli ari ba miseke igoroye. Mu myenda 
y’ibizinga yari yambaye yashushanyaga ibyaha by’ubwoko bwe yari ahagarariye, yahagaze 
imbere ya Marayika, yatura gukiranirwa kwabo, ariko kandi atunga urutaroki ukwihana no 
gukorwa n’isoki kwabo ari nako yishingikirije ku mbabazi z’Umucunguzi ubabarira ibyaha. 
Mu kwizera yasabye gusohorezwa amasezerano y’Imana. {AnA 543.3} 

Nuko wa Marayika, ari we Kristo ubwe, Umukiza w’abanyabyaha aherako acecekesha 
umurezi w’ubwoko bwe avuga ati: “Uwiteka aguhane, yewe Satani; ni koko Uwiteka 
watoranyije i Yerusalemu, aguhane. Mbese uwo si umushimu ukuwe mu muriro?” Zekariya 
3:2. Abisirayeli bari baramaze igihe kirekire mu itanura ry’umubabaro. Kubera ibyaha 
byabo bari barageze hafi rwose yo gukongorerwa mu muriro ugurumana wacanwe na Satani 
n’abakozi be kugira ngo ubarimbure, ariko noneho Imana yari yararambuye ukuboko kwe 
kugira ngo ibakure muri uwo muriro. {AnA 544.1} 

Ubwo kwinginga kwa Yosuwa kwemerwaga, hatanzwe itegeko ngo: “Nimumwambure iyo 
myenda y’ibizinga;” maze Marayika abwira Yosuwa ati: “Ngukuyeho gukiranirwa kwawe, 
kandi ndakwambika n’imyenda.” “Nuko bamwambika igitambaro cyiza mu mutwe, 
bamwambika n’imyenda.” Zekariya 3:4,5. Ibyaha bye bwite n’iby’ubwoko bwe byari 
bibabariwe. Isirayeli yari yambitswe “imyenda mishya” — ari yo gukiranuka kwa Kristo 
bari babazweho. Igitambaro cyashyizwe ku mutwe wa Yosuwa kimeze nk’icyambarwaga 
n’abatambyi, kandi cyabaga cyanditsweho ngo: “YEREJWE UWITEKA” (Kuva 28:36), 
bisobanuye ko nubwo hari ibicumuro byamuranzweho kera, noneho yujuje ibyangombwa 
byo gukorera imbere y’Imana mu buturo bwayo bwera. {AnA 544.2} 

Noneho Marayika yabwiye Yosuwa ati: “Uwiteka Nyiringabo aravuze ati: ‘Nuko nugendera 
mu nzira zanjye, kandi ukitondera ibyo nagutegetse, nawe uzacira inzu yanjye imanza, 
n’ibikari byanjye uzabirinda: nanjye nzagushyira mu byegera muri aba bahagaze aha.’” 
Zekariya 3:7. Iyo yumvira yari kuzahabwa ikuzo akagirwa umucamanza, cyangwa 
umutware w’urusengero n’imirimo yose yarukorerwagamo; kandi muri ubu buzima 
yagombaga kugendera hagati y’abamarayika bamufasha; ndetse amaherezo akazaba ari 
kumwe n’imbaga izaba ihawe ikuzo izaba ikikije intebe y’ubwami y’Imana. {AnA 544.3} 

“Umva yewe Yosuwa umutambyi mukuru, wowe na bagenzi bawe bahora imbere yawe; 
kuko abo ari abantu b’ikimenyetso. Dore nzazana umugaragu wanjye Shami uzumbura.” 
Zekariya 3:8. Ibyiringiro by’Abisirayeli byari bishingiye muri Shami, Umurengezi. Yosuwa 
n’ubwoko bwe bari barabonye imbabazi kubwo kwizera Umukiza wajyaga kuzaza. Kubwo 
kwizera Kristo, bari barakomorewe ubuntu bw’Imana. Kubwo kwishingikiriza kubyo Kristo 
yakoze, iyo bagendera mu nzira ze kandi bagakurikiza amategeko ye, bari kuzaba 

“ibitangarirwa,” bakubahwa nk’abatoranyijwe n’Ijuru mu mahanga yose yo ku isi. (AnA 
545.1} 

Nk’uko Satani yaregaga Yosuwa n’ab’ubwoko bwe, ni ko mu bihe byose arega abantu 
bashaka imbabazi n’ubuntu by’Imana. Ni “umurezi wa bene Data . . . uhora abarega ku 
manywa na nijoro imbere y’Imana.” Ibyah. 12:10. Urugamba ruhora ruhinaniye ku muntu 
wese wacunguwe agakurwa mu butware bw’ikibi kandi izina rye rikaba ryanditswe mu 
gitabo cy’ubugingo cy’Umwana w’intama. Ntabwo umuntu wakiriwe mu muryango 
w’Imana abura gutera umwanzi kumurwanya akomeje. Ariko Uwari ibyiringiro bya Isirayeli 
mu gihe cya Yosuwa, akababera umurinzi, akabatsindishiriza kandi akabacungura, ni We 
byiringiro by’itorero muri iki gihe. { An A 545.2} 

Ibirego Satani arega abashaka Uwiteka ntibiterwa n’uko atanejejwe n’ibyaha byabo. 
Yishimira cyane imico yabo irimo ibizinga; kuko azi neza ko ashobora kubanesha gusa ari 
uko bishe amategeko y’Imana. {AnA 545.3} 

Ibirego abarega bituruka gusa ku rwango afitiye Kristo. Binyuze mu mugambi w’agakiza, 
Yesu acagagura ingoyi Satani yabohesheje umuryango wa muntu kandi akarokora abantu 
abakura mu bubasha bwa Satani. Iyo umwigomeke gica yitegereje ibihamya by’ubutware 
bw’ikirenga bwa Kristo, urwango rwe n’ubgome bwe bwose birabyuka; maze agakoresha 
imbaraga z’ubugome bwe ndetse n’uburyarya kugira ngo akure mu maboko ya Kristo abana 
b’abantu bakiriye agakiza. Satani ajyana abantu mu gushidikanya, akabatera kutagirira 
Imana icyizere ndetse no kwitandukanya n’urukundo rwayo. Abagerageresha kwica 
amategeko maze bamara kuyica akavuga ko ari imbohe ze, akarwana avuga ko Kristo nta 
burenganzira afite bwo kubamwambura. {AnA 546.1} 

Satani azi ko abantu basaba Imana imbabazi no kugirirwa ubuntu bazabibona; ni yo mpamvu 
ashyira imbere yabo ibyaha byabo kugira ngo abace intege. Ahora iteka ashaka akito ko 
kurega abagerageza kumvira Imana. Ndetse n’umurimo wabo uhebuje kandi wemewe rwose 
ashaka ko ugaragara ko wanduye. Akoresheje amayere atabarika ndetse n’ubugome 
bwihishe cyane kandi bukabije, aharanira ko bacirwaho iteka. {AnA 546.2} 

Mu mbaraga ze bwite, umuntu ntashobora guhangana n’ibirego by’umwanzi. Ahubwo 
ahagarara imbere y’Imana yambaye imyambaro yandujwe n’icyaha kandi yatura icyaha cye. 
Ariko Yesu Umuvugizi wacu we ahazana kwinginga gufite umumaro asabira abantu bose 
bamuragije ubugingo bwabo kubwo kwihana no kwizera. Arababuranira, kandi 
kubw’ingingo zifite ububasha z’I Kaluvari, atsinda umurezi wabo. Kumvira amategeko 
y’Imana kwe gutunganye kwamuhaye ububasha bwose mu ijuru no ku isi, kandi asaba se 
kugirira imbabazi no kwiyunga n’umuntu wacumuye. Abwira uwaregaga ubwoko bwe ati: 

“Uwiteka aguhane, yewe Satani. Aba ni abo naguze amaraso yanjye, ni imishimu ikuwe mu 
muriro.” Kandi abamwishingikirizaho mu kwizera, abaha ibyiringiro ati: “Ngukuyeho 
gukiranirwa kwawe, kandi ndakwambika imyambaro myiza cyane.” Zekariya 3:4. Abantu 
bose bambaye ikanzu yo gukiranuka kwa Kristo bazahagarara imbere ye ari abatoranijwe, 
indahemuka n’abanyakuri. Satani nta bushobozi afite bwo kubavuvunura mu biganza 
by’Umukiza. Nta muntu n’umwe wigeze asaba kurindwa afite kwihana no kwizera Kristo 
azigera yemera ko aba munsi y’ubutware bwa Satani. Yarahiriye mu ijambo rye ati: 
“Ahubwo yisunge imbaraga zanjye, abone kuzura nanjye: ndetse niyuzure nanjye.” Yesaya 
27:5. Isezerano Yosuwa yahawe ryahawe abantu bose: “Nugendera mu nzira zanjye, . . . 
nanjye nzagushyira mu byegera muri aba bahagaze aha.” Zekariya 3:7. No kuri iyi si 
abamarayika b’Imana bazagendera iruhande rwabo, kandi amaherezo bazahagararana 
n’abamarayika bakikije intebe y’ubwami y’Imana. {AnA 546.3} 

Iyerekwa Zekariya yagize ryerekeye Yosuwa na Marayika rihuje cyane rwose n’ibiba ku 
bwoko bw’Imana mu mirimo isoza yo mu munsi ukomeye w’impongano. Icyo gihe itorero 
ryasigaye rizagera mu kigeragezo n’umubabaro bikomeye. Abakurikiza amategeko y’Imana 
kandi bagakomeza kwizera Yesu bazagerwaho n’umujinya w’ikiyoka n’ingabo zacyo. 
Satani abara ko abatuye isi ari abe; yigaruriye ndetse na benshi mu bavuga ko ari Abakristo. 
Ariko hariho itsinda rito ry’abarwanya ubutware bwe. Ashoboye kubatsemba ku isi, yaba 
ageze ku nsinzi ye rwose. Nk’uko yateye amahanga y’abapagani gushaka kurimbura 
Abisirayeli, ni ko mu gihe kiri imbere cyegereje azahagurukiriza ubutegetsi bw’inkozi 
z’ibibi bwo ku isi kurimbura ubwoko bw’Imana. Abantu bazasabwa kubaha amategeko 
y’abantu kandi bica amategeko y’Imana. {AnA 547.1} 

Abantu b’indahemuka ku Mana bazameneshwa, barwanywe kandi bagirwe ibicibwa. 
Bazagambanirwa “n’ababyeyi ndetse n’abavandimwe na bene wabo n’incuti,” ndetse bigere 
n’aho bicwa. Ibyiringiro byabo rukumbi biri mu mbabazi z’Imana; kandi uburinzi bwabo 
bwonyine buzaba isengesho. Nk’uko Yosuwa yasabiraga imbere ya Marayika, ni ko abagize 
itorero ryasigaye bazasabira kubabarirwa no gucungurirwa muri Yesu, Umuvugizi wabo 
bafite umutima umenetse no kwizera kudacogora. Basobanukiwe neza uburyo imibereho 
yabo irangwa n’icyaha, babona intege nke zabo ndetse n’uko badakwiriye; ndetse biteguye 
kwiheba. {AnA 548.1} 

Umushukanyi aba yiteguye kubarega nk’uko yari yiteguye kurwanya Yosuwa. Atunga 
urutoki imyenda yabo y’ibizinga, ari yo mico yabo yanduye. Yerekana integer nke zabo 
n’ubupfapfa bwabo, ibyaha byabo byo kudashima, kuba badasa na Kristo, kandi ibyo bikaba 
byarasuzuguje Umucunguzi wabo. Ashishikarira kubatera ubwoba kubwo gutekereza ko 
ibyabo nta garuriro bifite, ndetse ko ibizinga byo kwandura kwabo bitazigera byuhagirwa 

ngo bikurweho. Iyo Satani akora atyo aba yiringira kurimbura ukwizera kwabo kugira ngo 
batwarwe n’ibishuko bye, ndetse bareke kubaha Imana. {AnA 548.2} 

Satani azi neza ibyaha yateye ubwoko bw’Imana gukora, kandi abarega avuga ko 
kubw’ibyaha byabo bikuriyeho uburinzi bw’Imana bityo akavuga ko afite uburenganzira 
bwo kubarimbura. Avuga ko bakwiriye gucibwa ntibagirirwe ubuntu n’Imana nk’uko na we 
byamugendekeye. Aravuga ati: “Mbese aba ni bo bantu bagomba gufata umwanya wanjye 
mu ijuru, ndetse n’umwanya w’abamarayika bifatanyije nanjye? Bavuga ko bubaha 
amategeko y’Imana; ariko se bakurikije amabwiriza yayo? Mbese ntibabaye abikunda aho 
gukunda Imana? Mbese inyungu zabo bwite ntibazirutishije umurimo wayo? Mbese 
ntibakunze iby’isi? Reba ibyaha byaranze imibereho yabo. Reba ukwikanyiza kwabo, 
ubugome bwabo n’uburyo bangana. Mbese Imana izanca imbere yayo n’abamarayika 
banjye, ariko igororere abakoze ibyaha nk’ibyo twakoze? Uwiteka, ntushobora gukora ibi 
mu butabera. Ubutabera busaba ko batsindwa n’urubanza.” {AnA 548.3} 

Nyamara nubwo abayoboke ba Kristo bakoze icyaha, ntabwo birunduriye mu gutegekwa 
n’abakozi ba Satani. Bihannye ibyaha byabo ndetse bashatse Uwiteka bicishije bugufi kandi 
bafite imitima imenetse bityo Umuvugizi wabo wo mu ijuru arabasabira. Uwagiriwe nabi 
bikomeye cyane kubwo kuba indashima kwabo, We uzi icyaha cyabo ndetse no kwihana 
kwabo aravuga ati: “Uwiteka aguhane, yewe Satani. Aba bantu nabatangiye ubugingo 
bwanjye. Banditswe mu biganza byanjye. Bashobora kuba bafite ibidatunganye mu mizo 
yabo; bashobora kuba baratsinzwe mu mihati yabo, ariko barihannye, kandi narabababariye 
kandi ndabemera.” {AnA 549.1} 

Ibitero bya Satani birakomeye, ibinyoma bye ntibigaragara neza; ariko ijisho ry’Uwiteka riri 
ku bwoko bwe. Umubabaro wabo urakomeye, ibirimi by’umuriro w’itanura rigurumana bisa 
n’ibyenda kubakongora; ariko Yesu Kristo azabakuramo bameze nk’izahabu yanyujijwe mu 
muriro. Imico y’isi ibarangwaho izakurwaho kugira ngo ishusho ya Kristo igaragazwe mu 
buryo butunganye. {AnA 549.2} 

Incuro nyinshi bibasha gusa n’aho Uwiteka yibagiwe akaga itorero rye ririmo ndetse 
n’ibikomere riterwa n’abanzi baryo. Nyamara Imana ntiyibagiwe. Nta kintu na kimwe muri 
iyi si izirikana ku mutima wayo nk’itorero ryayo. Ntabwo ari ubushake bwayo ko amategeko 
y’isi yakwanduza amateka y’itorero. Ntabwo Imana yigera isiga ubwoko bwayo ngo 
butsindwe n’ibishuko bya Satani. Imana izahana abantu bayihagararira nabi, ariko izagirira 
imbabazi abantu bose bihana babikuye ku mutima. Abamutabaza ngo abahe imbaraga zo 
gukuza imico ya Gikristo, azabaha ubufasha bakeneye bwose. {AnA 550.1} 

Mu bihe biheruka ubwoko bw’Imana buzanihishwa kandi burizwe n’ibizira bikorerwa mu 
isi. Bazaburira abanyabyaha barira [bababwire] iby’akaga barimo kubwo kuribata 
amategeko y’Imana, kandi bazicisha bugufi imbere y’Uwiteka bihana bafite agahinda 
katavugwa. Abanyabyaha bazabaseka kubw’ako gahinda kabo kandi bagire urw’amenyo 
kubararika kwabo bakomeje. Nyamara agahinda no gukozwa isoni by’ubwoko bw’Imana ni 
igihamya kidashidikanywaho cy’uko buri gusubizwamo imbaraga no gukuzwa kw’imico 
batakaje kubera icyaha. Basobanukirwa neza ububi bukabije bw’icyaha bitewe n’uko 
barushaho kwegera Kristo kandi amaso yabo bakaba bayahanze ku butungane bwe buzira 
amakemwa. Ubugwaneza no kwicisha bugufi ni byo byangombwa bituma umuntu agera 
kubyo agambiriye no ku ntsinzi. Ikamba ry’icyubahiro ritegereje abantu bapfukama munsi 
y’umusaraba. {AnA 550.2} 

Abana b’Imana b’indahemuka kandi basenga, barinzwe nayo. Bo ubwabo ntibazi uko 
barinzwe bikomeye. Abatware b’iyi si bakoreshejwe na Satani, bashaka kurimbura [abana 
b’Imana]; ariko iyaba amaso y’abana b’Imana yahumukaga nk’uko byagendekeye amaso 
y’umugaragu wa Elisa ubwo bari i Dotani, babona abamarayika b’Imana babagose, 
babakingiye ingabo z’umwijima. {AnA 551.1} 

Igihe ubwoko bw’Imana bubabariza imitima yabwo imbere ya Yo, busaba kubonezwa 
umutima, hatangwa itegeko rigira riti: “Nimubambure iyo myenda y’ibizinga,” kandi 
hakavugwa amagambo akomeza agira ati: “Ngukuyeho gukiranirwa kwawe, kandi 
ndakwambika imyambaro myiza cyane.” Zekariya 3:4. Ikanzu izira ikizinga yo gukiranuka 
kwa Kristo yambikwa abana b’Imana bageragejwe kandi b’indahemuka. Abasigaye 
b’insuzugurwa bambikwa imyambaro myiza cyane itazongera kwanduzwa kwangirika ko 
mu isi. Amazina yabo akomerezwa mu gitabo cy’ubugingo cy’Umwana w’intama, 
akandikwa mu mazina y’indahemuka zo mu bihe byose. Batsinze amayere y’umushukanyi; 
ntibigeze bateshurwa ku kuba indahemuka kwabo no gutontoma kw’ikiyoka. Noneho 
barinzwe amayere y’umushukanyi by’iteka ryose. Ibyaha byabo bishyirwa kuri 
nyirabayazana w’icyaha. Bambikwa igitambaro cyiza mu mutwe. {AnA 551.2} 

Igihe Satani we yasukiranyaga ibirego bye, abamarayika bera bataboneshwa amaso babaga 
bakubita hirya no hino, bashyira ikimenyetso cy’Imana ihoraho ku ndahemuka. Abo ni ba 
bandi bahagararana n’Umwana w’intama ku Musozi Siyoni, bafite izina rya Data wa twese 
ryanditswe mu ruhanga rwabo. Baririmbira indirimbo nshya imbere y’intebe y’ubwami, 
kandi iyo ndirimbo nta muntu wabasha kuyimenya keretse ba bandi ibihumbi ijana na 
mirongo ine na bine bacunguwe bagakurwa mu isi. “Abo nibo bakurikira Umwana 
w’intama, aho ajya hose. Bacunguriwe mu bantu, kugira ngo babe umuganura ku Mana no 

ku Mwana w’Intama. Mu kanwa kabo ntihabonetsemo ibinyoma; kuko ari abaziranenge.” 
Ibyahishuwe 14:4, 5. {AnA 551.3} 

Noneho ugusohora kuzuye kw’amagambo ya Marayika kuba kugezweho: “Umva, yewe 
Yosuwa umutambyi mukuru, wowe na bagenzi bawe bahora imbere yawe; kuko abo ari 
abantu b’ikimenyetso. Dore nzazana umugaragu wanjye Shami uzumbura.” Zekariya 3:8. 
Kristo agaragara ari Umucunguzi n’Umurengezi w’ubwoko bwe. Noneho abasigaye babaye 
“ibitangarirwa,” rwose, kuko amarira yabo no gukorwa n’isoni ko mu rugendo rwabo 
bisimbuwe n’ibyishimo n’icyubahiro imbere y’Imana n’Umwana w’intama. “Uwo munsi 
ishami ry’Uwiteka rizaba ryiza rifite icyubahiro. Abisirayeli bazarokoka, imyaka yo mu 
gihugu izabaryohera cyane ibabere myiza. Maze uzasigara i Siyoni n’i Yerusalemu wese, 
yanditswe mu bazima b’i Yerusalemu, azitwe uwera.” Yesaya 4:2, 3. {AnA 552.1} 


366 



IGICE CYA 48 - “SI KUBW’AMABOKO KANDI SI KUBW’IMBARAGA” 


Umuhanuzi Zekariya akimara kwerekwa Yosuwa na Marayika, yahawe ubutumwa 
bwerekeye umurimo wa Zerubabeli. Zekariya aravuga ati: “Marayika twavuganaga agaruka 
aho ndi, arankangura nk’uko umuntu akangurwa akava mu bitotsi, arambaza ati: “Ubonye 
iki?” Ndamusubiza nti: “Ndarebye mbona igitereko cy’itabaza cy’izahabu cyose, kandi 
mbonye n’urwabya rwacyo ruteretse hejuru yacyo, mbona n’amatabaza arindwi yo kuri cyo. 
Kandi ayo matabaza ari hejuru yacyo yose, itabaza ryose ryari rifite imiheha irindwi. Kandi 
impande zombi hari imyelayo ibiri, umwe wari iburyo bw’urwabya, undi wari ibumoso bwa 
rwo.” {AnA 553.1} 

“Ndongera mbaza marayika twavuganaga nti: “Ibyo bisobanurwa bite, nyagasani?” 
Marayika twavuganaga arambaza ati: “Ibyo ntuzi uko bisobanurwa?” Ndamusubiza nti: 
“Oya, nyagasani.” Aransubiza ati: “Ijambo Uwiteka atumye kuri Zerubabeli ngiri ati: ‘Si ku 
bw’amaboko kandi si ku bw’imbaraga, ahubwo ni kubw’Umwuka wanjye.’ Ni ko Uwiteka 
Nyiringabo avuga.” {AnA 553.2} 

“Ndongera ndamubaza nti: “Iriya myelayo uko ari ibiri, umwe uri iburyo bw’igitereko 
cy’amatabaza, undi ukaba ibumoso bwacyo isobanurwa ite?” Nongera kumubaza ubwa 
kabiri nti: “Ariya mashami y’imyelayo abiri, ari impande zombi z’imibirikira y’izahabu uko 
ari ibiri, aklkamuramo amavuta asa n’izahabu asobanurwa ate?” Arambaza ati: “Ariya ntuzi 
uko asobanurwa?” Ndamusubiza nti: “Oya nyagasani. Arambwira ati: “Ariya mashami ni 
ba bantu babiri bejeshejwe amavuta, bahora bahagaze imbere y’Umwami w’isi yose.” 
Zekariya 4:1-6, 11-14. {AnA 554.1} 

Muri iri yerekwa amashami abiri y’imyerayo ahagaze imbere y’Imana agaragara ko asohora 
amavuta y’izahabu akanyuramo aca mu mibirikira y’izahabu akajya mu rwabya rw’igitereko 
cy’amatabaza. Muri uru rwabya ni ho amatabaza yo mu buturo bwera akura amavuta kugira 
ngo akomeze gutanga urumuri ruhoraho. Bityo kuri bariya bantu bejeshejwe amavuta ni ho 
bahagaze imbere y’Imana ni ho haturuka umucyo w’Imana mu kuzura kwawo ndetse 
n’urukundo n’imbaraga bigahabwa ubwoko bw’Imana, kugira ngo bubashe kugeza umucyo 
n’ibyishimo no guhemburwa ku bandi. Abantu bakungahazwa muri ubwo buryo bagomba 
gukungahaza abandi ubutunzi bw’urukundo rw’Imana. {AnA 554.2} 

Mu gusana inzu y’Uwiteka, Zerubabeli yari yarakoze ahanganye n’ingorane nyinshi cyane. 
Uhereye mu itangira ry’uwo murimo, abanzi “bateye Abayuda gucika intege, mu iyubaka 
barabarushya,” “bababuza kubaka ku maboko no ku gahato.” Ezira 4:4, 23. Ariko Uwiteka 
yari yaragiye agoboka abubatsi, maze noneho atuma umuhanuzi kuri Zerubabeli agira ati: 
“Wa musozi munini we, wiyita iki? Imbere ya Zerubabeli uzaba ikibaya. Azazana n’ibuye 

risumba ayandi, barangurure bati: ‘Nirihabwe umugisha! Nirihabwe umugisha!’” Zekariya 
4:7. {AnA 554.3} 

Mu gihe cyose cy’amateka y’ubwoko bw’Imana, imisozi minini cyane y’ingorane, ndetse 
zisa n’izitatambukwa, yagiye ihagarara imbere y’abageragezaga gusohoza imigambi 
y’Ijuru. Bene izo nzitizi zemerwa n’Uwiteka kugira ngo zibe ikigeragezo cyo kwizera. Igihe 
dusumbirijwe ku mpande zose, iki aba ari cyo gihe gisumba ibindi byose cyo kwiringira 
Imana n’imbaraga y’Umwuka wayo. Gushyira ukwizera kuzima mu bikorwa bisobanuye 
kwiyongera kw’imbaraga z’iby’umwuka ndetse n’iterambere ry’ukwizera kutadohoka. 
Muri ubwo buryo ni ho umuntu ahinduka imbaraga itsinda. Imbere y’ibyo ukwizera 
kudusaba, inzitizi Satani ashyira mu nzira y’Umukristo zizatamuruka; kuko ingabo zo mu 
ijuru zizamanukira kumufasha. “Ntakizabananira.” Matayo 17:20. {AnA 555.1} 

Inzira y’isi igomba gutangirana no kwiyerekana no kwirata. Inzira y’Imana igomba 
guhindura umunsi ugaragaramo utuntu duto ukaba intangiriro y’insinzi ihebuje y’ukuri no 
gukiranuka. Rimwe na rimwe Imana yigisha abayikorera ikoresheje kutabageza ku byo bari 
biteze ndetse no kubageza mu byasa no gutsindwa. Umugambi wayo ni uko bamenya uko 
bitwara mu ngorane. {AnA 555.2} 

Akenshi abantu bagwa mu kigeragezo cyo gucogora no gutentebukira imbere 
y’ibibahagarika umutima n’inzitizi bahura nazo. Ariko nibakomera ku byiringiro 
batangiranye ntibatezuke kugeza ku iherezo, Imana izabatunganyiriza inzira. Igihe bazaba 
bahangana n’izo nzitizi amaherezo bazagera ku nsinzi. Imbere y’umutima ushiritse ubwoba 
no kwizera kudacogora kwa Zerubabeli, imisozi minini y’ingorane izahinduka ikibaya; 
kandi nyiri amaboko yashinze urufatiro, ni we n’ubundi uzawurangirisha amaboko ye. 
“Azazana n’ibuye risumba ayandi, barangurure bati: ‘Nirihabwe umugisha! Nirihabwe 
umugisha!”’ Zekariya 4:9,7. {AnA 555.3} 

Imbaraga n’ububasha by’umuntu si byo byashinze itorero ry’Imana, kandi ntibishobora no 
kurisenya. Itorero ntiryashinzwe ku rutare rw’imbaraga z’umuntu, ahubwo ryashinzwe kuri 
Kristo Yesu, Urutare rw’iteka, “kandi amarembo y’ikuzimuntazarishobora.” Matayo 16:18. 
Kuba Imana iri mu murimo wayo bituma muri wo haba gutuza. Ijambo tubwirwa ni iri ngo: 
“Ntimukiringire abakomeye cyangwa umwana w’umuntu.” Zaburo 146:3. “Mu ituza no mu 
byiringiro ni mo muzaherwa imbaraga.” Yesaya 30:15. Umurimo uhebuje w’Imana 
ushingiye ku mahame y’ubutungane y’iteka ryose, kandi uwo murimo ntuzigera uhinduka 
ubusa. Uzakomeza gukura ugenda wongerwa imbaraga kuko atari “ku bw’amaboko kandi 
si ku bw’imbaraga, ahubwo ni kubw’Umwuka wanjye.’ Ni ko Uwiteka Nyiringabo avuga.” 
Zekariya 4:6. {AnA 556.1} 

Isezerano ryavugaga riti: “Amaboko ya Zerubabeli ni yo yashyizeho urufatiro rw’iyi nzu; 
kandi amaboko ye ni yo azayuzuza,” ryaje gusohora rwose nk’uko ryari ryaravuzwe. 
(Umurongo wa 9). “Nuko abakuru b’Abayuda barubaka, babibashishwa no guhanura kwa 
Hagayi umuhanuzi na Zekariya mwene Ido. Barayubaka iruzura nk’uko itegeko ry’Imana 
ya Isirayeli ryari riri, kandi no ku bw’itegeko rya Kuro na Dariyo, na Aritazeruzi umwami 
w’u Buperesi. Iyo nzu yuzura ku munsi wa gatatu w’ukwezi kwa Adari [ukwezi k’Ukuboza], 
ko mu mwakawa gatandatu wo kungomay’Umwami Dariyo.” Ezira 6:14,15. {AnA 556.2} 

Nyuma yahoo gato rwa rusengero rwari rwasanwe ryaje gutahwa. “Maze Abisirayeli 
n’abatambyi, n’Abalewi n’abandi bavuye mu bunyage, bagira umunsi w’ibirori wo gutaha 
iyo nzu y’Imana banezerewe;” “maze ku munsi wa cumi n’ine w’ukwezi kwa mbere” 
“baziririza Pasika.” Ezira 6:16,17,19. {AnA 556.3} 

Urusengero rwa kabiri ntirwanganyije ubwiza n’urwa mbere, kandi nta nubwo 
rwubahishijwe bya bimenyetso bigaragara by’uko Imana ije aho byagaragaye ku rusengero 
rwa mbere. Nta kwigaragaza kw’imbaraga ndengakamere kwaranze itahwa ry’urwo 
rusengero. Nta gicu cy’ikuzo cyagaragaye ngo cyuzure ubwo buturo bwari bwubatswe bundi 
bushya. Nta muriro wamanutse uva mu ijuru ngo ukongore igitambo cyari ku gicaniro cyo 
muri ubwo buturo. Nta Shekina yari ikiba hagati y’abakerubi babaga mu cyumba cy’ahera 
cyane; isanduku y’isezerano, intebe y’ubuntu n’ibisate by’ibihamya ntibyari bikirangwa 
muri ubwo buturo. Nta kimenyetso kivuye mu ijuru cyamenyeshaga umutambyi ubushake 
bw’Uwiteka. {AnA 557.1} 

Ariko kandi iyo yari inyubako Uwiteka yari yaravuze ibyayo abinyujije mu muhanuzi 
Hagayi agira ati: “Ubwiza bw’iyi nzu bwo hanyuma buzaruta ubwa mbere.” “Kandi 
nzahindisha amahanga yose umushyitsi, n’ibyifuzwa n’amahanga yose bizaza, kandi iyi nzu 
nzayuzuzamo ubwiza.” Hagayi 2:9,7. Mu myaka amagana menshi, abantu bajijutse bari 
barashishikariye kugaragaza uburyo isezerano Imana yahaye Hagayi ryaba ryarasohojwe; 
nyamara mu kuza kwa Yesu w’i Nazareti, Uwifuzwa n’amahangayose (uwuharishije ibikari 
by’urwo rusengero ukuza kwe bwite) abantu benshi bari barinangiye banga kumubonamo 
agaciro kadasanzwe. Ubwibone no kutizera byari byarahumye intekerezo zabo ntibumve 
ubusobanuro nyakuri bw’amagambo y’umuhanuzi. {AnA 557.2} 

Urusengero rwa kabiri ntirwubahishijwe igicu cy’ikuzo rya Yehova, ahubwo rwubahishijwe 
no kugerwamo na wundi muri we hari “ukuzura k’Ubumana kose mu buryo bw’umubiri” 
— Imana ubwayo yerekanwe “ifite umubiri.” Abakolosayi 2:9; lTimoteyo 3:16. Mu 
guhabwa icyubahiro no kugerwamo na Kristo ubwe igihe yari mu murimo we hano ku isi, 
muri ibyo byonyine ni ho urusengero rwa kabiri rwarushije ubwiza urwa mbere. “Uwifuzwa 

n’amahanga yose” yaje muri rusengero Rwe, igihe Umunyanazareti yigishirizaga kandi 
agakiriza mu bikari byarwo byera. {AnA 557.3} 


370 



IGICE CYA 49 - MU GIHE CY’UMWAMIKAZI ESITERI 


Bitewe n’ubuntu bagiriwe na Kuro, hafi abari baravukiye mu bunyage bagera ku bihumbi 
mirongo itanu bari baraboneye icyanzu ku itegeko ryabemereraga gusubira iwabo. Nyamara 
abo ubagereranyije n’abandi ibihumbi byinshi bari baratatanyirijwe mu ntara zose z’ubwami 
bw’Abamedi n’Abaperesi, bari abasigaye bake cyane. Umubare munini w’Abisirayeli bari 
barahisemo kwigumira mu gihugu bari barajayanwemo ari abanyagano aho guca mu miruho 
y’urugendo rubagarura iwabo n’iyo kongera kubaka imijyi n’ingo byabo byari byarabaye 
umusaka. {AnA 558.1} 

Hashize indi myaka itari mike, ubwo itegeko rya kabiri, (ryari ryiza kuri bo nk’irya mbere) 
ryatangwaga na Dariyo Hiyasitasipesi, umwami wategekaga muri icyo gihe. Uko ni ko 
Imana mu mbabazi zayo yahaye andi mahirwe Abayuda bari mu gihugu cy’Abamedi 
n’Abaperesi kugaruka mu gihugu cya ba sekuruza babo. Uwiteka yabonye mbere ibihe 
bishishana byari kuzakurikiraho mu gihe cy’ingoma y’umwami Ahasuwerusi uvugwa mu 
gitabo cya Esiteri, maze ntiyatuma mu mitima y’abantu bari ku butegetsi habamo impinduka 
gusa, ahubwo inatera Zekariya kwingingira abajyanwe ari abanyagano kugaruka iwabo. 
{AnA 559.1} 

Ubutumwa bwahawe imiryango y’Abisirayeli yari yaratatanyirijwe mu bihugu byinshi bya 
kure y’iwabo bwari ubu ngo: “Ngaho, ngaho, nimuhunge muve mu gihugu cy’ikasikazi, ni 
ko Uwiteka avuga, uko ibirere ari bine, ni byo nabatatanirijemo. Ni ko Uwiteka avuga. Yewe 
Siyoni wicaranye n’umukobwa w’i Babuloni, iruka ucike! Kuko Uwiteka Nyiringabo avuze 
ngo yantumye kumuhesha icyubahiro mu mahanga yabanyagaga, kuko ubakoraho aba akoze 
ku mboni y’ijisho rye. Dore nzayabanguriraho ukuboko kwanjye, kandi ayo mahanga azaba 
umunyago w’abayakoreraga. Ubwo muzamenya yuko Uwiteka Nyiringabo ari we 
wantumye.” Zekariya 2:10-13. {AnA 559.2} 

Nk’uko byari biri kuva mu itangiriro, umugambi w’Imana wari ukiri uw’uko ubwoko bwayo 
busingiza ikuzo ry’icyubahiro cyayo mu isi. Mu myaka myinshi yo kuba mu bunyage 
kwabo, Imana yari yaragiye ibaha amahirwe menshi yo guhindukira bakayubaha. Bamwe 
muri bo bari barahisemo gutega amatwi no kwiga; abandi bari baraboneye agakiza hagati 
mu mibabaro. Benshi muri abo bagombaga kubarirwa mu basigaye bari kuzagaruka iwabo. 
Ijambo ryahumetswe n’Imana ryabagereranyije n’ishami risumba ayandi ry’umwerezi 
muremure wagombaga guterwa “ku musozi muremure wa Isirayeli.” Ezekiyeli 17:22, 23. 
{AnA 559.3} 

“Abo Uwiteka yateye umwete wo guhaguruka” (Ezira 1:5) nib o bari barahagurutse 
kubw’itegeko ryatanzwe na Kuro. Ariko Imana ntiyigeze ihwema kwinginga abari 

barihitiyemo kuguma mu gihugu cy’ubunyage ku bushake bwabo, kandi binyujjwe mu 
buryo bwinshi cyane Imana yari yarakoze ibishoboka kugira ngo nabo bagaruke iwabo. 
Nyamara umubare munini mu baratabashije kubahiriza itegeko rya Kuro bakomeje 
kudakorwa ku mutima no kurarika kwagiye gukurikiraho; ndetse n’igihe Zekariya 
yababuriraga guhunga ngo bave muri Babuloni badatindiganyije, ntibumviye irarika rye. 
{AnA 560.1} 

Hagati aho mu bwami bw’Abamedi n’Abaperesi ibintu byagendaga bihinduka mu buryo 
bwihuse. Dariyo Hiyasitasipesi, uwo Abayuda bari baragiriwe ineza ikomeye ku ngoma ye 
yaje gusimburwa na Ahasuwerusi Ukomeye. Ku ngoma y’uyu Ahasuwerusi ni ho bamwe 
mu Bayuda bari baranze kumvira ubutumwa bwabasabaga guhunga bahuye n’akaga 
gakomeye. Kubera ko bari baranze kubonera icyuho mu nzira yo gucika Imana yari 
yaratanze, ubu noneho urupfu rwari rubibasiye. {AnA 560.2} 

Akoresheje Hamani wakomokaga kuri Agagi kandi wari umutware ukomeye mu bwami 
bw’Abamedi n’Abaperesi, ubu noneho Satani yakoze uko ahsoboye kugira ngo arwanye 
imigambi y’Imana. Hamani yangaga urunuka Moridekayi w’Umuyuda. Nta kintu kibi 
Moridekayi yari yarakoreye Hamani, uretse gusa yari yaranze kumwubaha bisa no 
kumuranya. “Abonye ko gufata Moridekayi wenyine ntacyo bimaze” Hamani yacuze 
umugambi mubisha wo kurimbura Abayuda bose aho bari bari hose mu gihugu cya 
Ahasuwerusi, ndetse akarimbura ubwoko bwa Moridekayi. Esiteri 3:6. {AnA 560.3} 

Ayobejwe n’ibinyoma bya Hamani, umwami Aritazerusi yagushijwe mu mutego wo guca 
iteka ryasabaga ko Abayuda bari baratatanye ndetse banyanyagiye mu mahanga yo mu ntara 
zose z’ubwami bw’Abamedi n’Abaperesi bose bicwa. (umurongo wa 8). Hashyizweho 
umunsi Abayuda bagombaga kurimburwa kandi imitungo yabo ikanyagwa. Ntabwo 
umwami yigeze azirikana ingaruka ndende zari guherekeza ishyirwa mu bikorwa ryuzuye 
ry’iryo teka yari aciye. Satani ubwe, ari wari nyirabayazana wihishe w’uwo mugambi 
mubisha, yageragazaga gutsemba ku isi abari bakibarizwaho kumenya Imana y’ukuri. {AnA 
561.1} 

“Kandi mu bihugu byose, aho itegeko n’iteka ry’umwami byageraga, habagaho umubabaro 
mwinshi mu Bayuda bakiyiriza ubusa, kandi benshi muri bo biryamira hasi ku bigunira no 
mu ivu.” Esiteri 4:3. Itegeko ry’Abamedi n’Abaperesi ntiryashoboraga kuvuguruzwa; uko 
byagaragaraga nta byiringiro byariho; Abisirayeli bose bagombaga kurmburwa. {AnA 
561.2} 

Ariko imigambi mibisha y’umwanzi yatsinzwe n’Imbaraga iganje mu bana b’abantu. Mu 
buntu bw’Imana, Esiteri Umuyudakazi wubahaga Isumbabyose, yari yaragizwe 

umwamikazi w’ubwami bw’Abamedi n’Abaperesi. Moridekayi yari umuntu wa bugufi mu 
muryango wa Esiteri. Mu kaga gakomeye barimo, biyemeje gusanga umwami Ahasuwerusi 
kugira ngo bavuganire ubwoko bwabo. Esiteri yagombaga kwigerezaho akajya imbere 
nk’umuvugizi w’ubwoko bwe. Moridekayi yaravuze ati: “Ahari aho icyakwimitse ngo ube 
umwamikazi ni ukugira ngo ugire akamaro mu gihe gisa n’iki.” Esiteri 4:14. {AnA 561.3} 

Akaga Esiteri yahuye na ko kasabaga ko habaho kugira igikorwa mu buryo bwihuse kandi 
agishimikiriye; ariko we na Moridekayi babonye ko Imana nitagira icyo ibakorera 
gikomeye, umuhati wabo ubwabo ntacyo ushobora kugeraho. Kubw’ibyo, Esiteri yafashe 
igihe cyo kwihererana n’Imana, Yo soko y’imbaraga ze. Esiteri yabwiye Moridekayi ati: 
“Genda uteranye Abayuda bari I Shushani bose, mwiyirize ubusa munsabire, mumare iminsi 
itatu ku manywa na nijoro,mutagira icyo murya cyangwa munywa. Nanjye n’abaja banjye 
tuzabigenza dutyo. Uko ni ko nzasanga umwami, nirengagije itegeko: kandi niba 
nzarimbuka nzarimbuke.” Esiteri 4:16. {AnA 561.4} 

Ibyabaye byaje gukurikirana mu buryo bwihuse ari byo: kujya imbere y’umwami kwa 
Esiteri, ineza ikomeye yagaragarijwe, inkera y’umwami n’umwamikazi yatumiwemo 
Hamani wenyine, uko umwami yabuze ibitotsi, icyubahiro Moridekayi yaherewe mu 
ruhame ndetse no gukorwa n’isoni no gupfa kwa Hamani ubwo umugambi we mubisha 
watahurwaga — ibyo byose ni imigabane igize igitekerezo kizwi. Imana yakoreye 
ibitangaza ubwoko bwayo bwari bwihannye; maze umwami atanga itegeko rivuguruza irya 
mbere, ryemerera Abayuda kwirwanaho, bityo iryo tegeko rijyanwa mu turere twose 
tw’igihugu vuba vuba n’intumwa zihetswe n’amafarashi zagiye “zitewe umwete zihutishwa 
n’itegeko ry’umwami.” “Nuko mu gihugu cyose no mu mudugudu wose, aho itegeko n’iteka 
by’umwami byageraga, Abayuda baranezerwa bakishima; bakagira ibirori by’umunsi 
mukuru. Maze abantu benshi bo mu mahanga yo mu gihugu bihindura Abayuda, kuko 
Abayuda bari babateye ubwoba.” Esiteri 8:14,17. {AnA 562.1} 

Umunsi wari washyiriweho ko ari ho bari burimburwe, “Abayuda bateranira mu midugudu 
yabo mu bihugu by’umwami Ahasuwerusi byose, ngo bafate abashakaga kubagirira nabi; 
nta muntu wabashaga kubabuza, kuko amahanga yose yari yabatinye.” Abamarayika bafite 
imbaraga z’ikirenga bari boherejwe kugira ngo barinde ubwoko bw’Imana mu gihe bwari 
bwahagurukiye kurengera ubuzima bwabwo. Esiteri 9:2,16. {AnA 562.2} 

Moridekayi yahawe umwanya w’icyubahiro wari usanzwe ufitwe na Hamani. “Moridekayi 
yari uwa kabiri ku mwami Ahasuwerusi, kandi yari akomeye mu Bayuda, agashimwa na 
bene se uko bangana” (Esiteri 10:3); kandi yashakaga uko ateza imbere imibereho myiza 
y’Abisirayeli. Uko ni ko Imana yongeye guhesha icyubahiro ubwoko bwayo yatoranyije mu 
rugo rw’ibwami ku ngoma y’Abamedi n’Abaperesi, ituma bishoboka ko umugambi wayo 

wo kubugarura mu gihugu cyabwo ushyirwa mu bikorwa. Nyamara nyuma y’imyaka 
myinshi, mu mwaka wa karindwi w’ingoma ya Aritazerusi wa I wasimbuye Ahasuwerusi 
Ukomeye, ni ho Abayuda benshi cyane basubiye i Yerusalemu bayobowe na Ezira. {AnA 
563.1} 

Ibintu bishishana byageze ku bwoko bw’Imana mu gihe cya Esiteri ntibyari umwihariko ku 
bo muri icyo gihe gusa. Ubwo umuhishuzi yarebaga kure mu bihe biheruka, yaravuze ati: 
“Ikiyoka kirakarira wa mugore, kiragenda ngo kirwanye abo mu rubyaro rwe basigaye, 
bitondera amategeko y’Imana kandi bafite guhamya kwa Yesu.” Ibyahishuwe 12:17. Abantu 
bamwe batuye ku isi muri iki gihe bazabona aya magambo asohora. Umwuka wateye abantu 
gutoteza itorero nyakuri mu bihe byashize, mu gihe kiri imbere uzatera abantu gukora 
nk’ibyakozwe kera bibasire abakomeza kuba indahemuka ku Mana. Ndetse no muri iki gihe 
imyiteguro y’uru rugamba rukomeye iri gukorwa. {AnA 563.2} 

Itegeko rizatangwa ryibasiye ubwoko bw’Imana bwasigaye rizaba amaherezo risa rwose 
n’iryatanzwe na Ahasuwerusi ryibasiye Abayuda. Muri iki gihe, abanzi b’itorero nyakuri 
babona ko itsinda rito ryubahiriza itegeko ry’Isabato ari Moridekayi wicaye ku irembo 
ry’ibwami. Uko ubwoko bw’Imana bwubaha amategeko yayo ni [ijwi] rihoraho ricyaha 
abaretse kubaha Uwiteka kandi baribata Isabato Ye. {AnA 563.3} 

Satani azahagurukiriza umujinya itsinda rito ryanga kwemera imigenzo n’imihango byabaye 
gikwira. Abantu bafite imyanya ikomeye kandi b’ibyamamare bazifatanya n’abatumvira 
amategeko n’inkozi z’ibibi bajye inama yo kwibasira ubwoko bw’Imana. Ubutunzi, 
ubuhanga n’amashuri yizwe bizafatanyiriza hamwe kubapfukirana ngo bagire igisuzuguriro. 
Abatware, abagabura na bamwe mu bagize itorero bazaba batoteza bazafatanya bacurire 
ubwoko bw’Imana imigambi mibisha. Bazashaka uko barimbura ukwizera kwabo 
bakoresheje imvugo, inyandiko, kubagira urw’amenyo, kubakangisha no kubakoza isoni. 
Kubwo kubavuga ibinyoma n’amagambo atera uburakari, abantu bazatera rubanda 
kubahagurukira. Bitewe no kutagira ijambo rivuga ngo: “Uku ni ko Ibyanditswe bivuga” 
bakwifashisha kugira ngo bavuguruze abashigikiye Isabato ivugwa na Bibiliya, [ababi] 
bazifashisha ibikorwa byo gukandamiza kugira ngo batwikire kubura icyo bavuga kwabo. 
Kugira ngo bamenyekane kandi bakundwe, abashinzwe gushyiraho amategeko bazemera 
gushyiraho amategeko ashyigikira Icyumweru. Nyamara abubaha Imana ntibashobora 
kwemera gahunda yica itegeko ryo mu Mategeko Cumi y’Imana. Kuri uru rubuga ni ho 
hazarwanirwa urugamba rukomeye ruheruka mu ntambara iri hagati y’ukuri n’ikinyoma. 
Nyamara ku byerekeye iki kibazo ntitwarekewe mu gushidikanya. Nk’uko byagenze mu 
gihe cya Esiteri na Moridekayi, no muri iki gihe Uwiteka azarengera ukuri kwe n’ubwoko 
bwe. {AnA 564.1} 

IGICE CYA 50 - EZIRA, UMUTAMBYI N’UMWANDITSI 


Ubwo hari hashize imyaka ijya kugera kuri mirongo irindwi itsinda rya mbere ry’abari 
barajyanwe mu bunyage bagarutse mu Buyuda bayobowe na Zerubabeli na Yosuwa, 
Aritazerusi Longimanusi yimye ingoma y’Abamedi n’Abaperesi. Izina ry’uyu mwami 
rifitanye isano n’amateka yera kubw’ibintu byiza byinshi bigaragara yakoze. Ku ngoma ye 
ni ho Ezira na Nehemiya babayeho kandi bakora umurimo wabo. Ni we mu mwaka wa 457 
M.K (Mbere y’ivuka rya Kristo) watanze itegeko rya gatatu ari na ryo rya nyuma ryo gusana 
Yerusalemu. Ku ngoma ye habayeho gutahuka kw’itsinda ry’Abayuda bayobowe na Ezira, 
kuzuzwa kw’inkike za Yerusalemu zisanwe na Nehemiya n’abafasha be, gusubizwaho 
kw’imihango yo mu rusengero ndetse n’amavugurura (cyangwa ubugorozi) akomeye mu 
by’iyobokamana yakozwe na na Ezira na Nehemiya. Mu gihe kirekire Aritazerusi 
Longimanusi yamaze ku ngoma, akenshi yagiye agirira neza ubwoko bw’Imana, kandi Ezira 
na Nehemiya, incuti ze yiringiraga kandi yakundaga cyane, yababonyemo kuba 
barashyizweho n’Imana, ndetse barahagurukijwe kugira ngo bakore umurimo wihariye. 
{AnA 565.1} 

Ibyo EZIRA yahuye nabyo igihe yabanaga n’Abayuda bari barasigaye muri Babuloni byari 
ibintu bidasanzwe ku buryo byatumye umwami Aritazerusi abyitaho. Ezira yaganiriye 
n’umwami bisanzuye ibyerekeye imbaraga z’Imana yo mu ijuru ndetse n’umugambi wayo 
wo gusubiza Abayuda i Yerusalemu. {AnA 565.2} 

Ezira wari waravutse kuri umwe muri bene Aroni, yari yaratojwe iby’ubutambyi; kandi 
icyiyongera kuri ibyo, yari azi kandi amenyereye neza inyandiko z’abapfumu n’abashitsi, 
abahanga mu by’inyenyeri ndetse n’abanyabwenge bo mu bwami bw’Abamedi 
n’Abaperesi. Nyamara ntiyari anyuze n’imibereho ye y’iby’umwuka. Yifuzaga cyane 
guhuza rwose n’ubushake bw’Imana; yifuzaga ubwenge bwo kumubashisha gusohoza 
ubushake bw’Imana. “yari yaramaramaje mu mutima we gushaka amategeko y’Uwiteka ngo 
ayasohoze.” Ezira 7:10. Ibi byamuteye kwiga amateka y’ubwoko bw’Imana abishimikiriye 
nk’uko yari yanditswe mu nyandiko z’abahanuzi n’abami. Yashatse ibitabo by’amateka 
n’iby’ubusizi biri muri Bibiliya kugira ngo amenye impamvu Uwiteka yemeye ko 
Yerusalemu isenywa ndetse n’ubwoko bwayo bukajyana ari abanyagano mu gihugu 
cy’abapagani. {AnA 565.3} 

Ezira yatekereje mu buryo bwihariye ku byo Abisirayeli banyuzemo uhereye igihe 
Aburahamu yaherewe isezerano. Yize amabwiriza yatangiwe ku musozi Sinayi n’ayagiye 
atangwa mu gihe kirekire cy’urugendo rwo kuzerera mu butayu. Ubwo yagendaga rushaho 
kumenya byinshi byerekeye ibyo Imana yagiye igirira abana bayo, kandi agasobanukirwa 

ukwera kw’amategeko yatangiwe kuri Sinayi, umutima wa Ezira warakangutse. Yagize 
guhinduka gushya kandi kumaramaje ndetse yiyemeza kumenya neza ibyanditswe 
byerekeye amatek yera kugira ngo ubwo bumenyi ajye abukoresha mu kugeza umugisha 
n’umucyo ku b’ubwoko bwe. {AnA 566.1} 

Ezira yashishikariye kwitegura neza umurimo yizeraga ko uri imbere ye. Yashatse Imana 
abikuye ku mutima kugira ngo abashe kuba umwigisha w’umunyabwenge muri Isirayeli. 
Ubwo yigaga kwegurira Imana ubwenge n’ubushake bwe kugira ngo abe ari Yo ibigenga, 
amahame yo kwezwa nyakuri yaje mu bugingo bwe ku buryo mu myaka yaje gukurikiraho 
ayo mahame kugira imbaraga ihindura urubyiruko rwamushatse ngo arwigishe ndetse 
n’abandi bose bifatanyaga na we. {AnA 566.2} 

Imana yatoranyije Ezira kugira ngo abe igikoresho kizanira ibyiza Isirayeli no kugira ngo 
Imana yubahishe gahunda y’ubutambyi kuko ubwiza bwayo bwari bwarasiribanzwe 
bikomeye mu gihe cyo kuba mu bunyage. Ezira yaje kuba umuntu ufite ubwenge 
bw’indengakamere kandi ahinduka “umwanditsi w’umuhanga mu by’amategeko ya Mose.” 
Ezira 7:6. Ibyo byangombwa yari yujuje byamugize umuntu w’ikirangirire mu bwami 
bw’Abamedi n’Abaperesi. {AnA 567.1} 

Ezira yahindutse uvugira Imana, akigisha abamuzengurutse amahame agenga ijuru. Mu 
myaka yakurikiyeho yo kubaho kwe, haba igihe yari hafi y’ingoro y’umwami w’Abamedi 
n’Abaperesi cyangwa i Yerusalemu, umurimo we w’ingenzi wari uw’umwigisha. Igihe 
yamenyeshaga abandi ukuri yamenye, ubushobozi bwe bwo gukora bwariyongeraga. 
Yahindutse umuntu utunganye kandi ufite umwete. Yari umuhamya w’Uwiteka akabwira 
abatuye isi imbaraga ukuri kwa Bibiliya gufite zo kuboneza imibereho ya buri munsi. {AnA 
567.2} 

Imihati Ezira yagize yo gukangurira abantu kwita ku kwiga Ibyanditswe Byera yahawe 
ikimenyetso kitazibagirana n’umurimo ugoye kandi yakoze mu buzima bwe wo kurinda no 
kwandukura ibitabo byinshi by’Inyandiko Zera. Yakusanyije ibitabo byose by’amategeko 
yashoboraga kubona maze arongera arabyandukura kandi arabikwirakwiza. Ijambo 
ritunganye ryari ryarandukuwemo ibitabo byinshi muri ubwo buryo kandi rigashyikirizwa 
abantu benshi, ryatanze ubwenge bufite agaciro katagerwa. {AnA 567.3} 

Uko Ezira yizeraga ko Imana izakorera ubwoko bwayo umurimo ukomeye kwamuteye 
kubwira umwami Aritazerusi icyifuzo cye cyo gusubira i Yerusalemu gukangurira abantu 
gushishikarira kwiga ijambo ry’Imana ndetse no gufasha bagenzi be gusana Umurwa Wera. 
Ubwo Ezira yavugaga uko yiringiraga ko Imana ya Isirayeli ari Imana ishoboye rwose 
kurinda no kwita ku bwoko bwayo, ibyo byakoze umwami ku mutima cyane. Yasobanukiwe 

neza ko Abisirayeli bari gusubira i Yerusalemu kugira ngo babashe gukorera Yehova; 
nyamara kandi icyizere umwami yari afitiye ubudahemuka bwa Ezira cyari gikomeye cyane 
ku buryo yamugaragarije ineza itangaje, amwemerera ibyo yamusabye kandi amuha 
n’impano nyinshi zo kwifashisha mu mirimo y’urusengero. Yamugize intumwa idasanzwe 
ihagarariye ubwami bw’Abamedi n’Abaperesi kandi amuha ububasha busesuye bwo 
gusohoza imigambi yari mu mutima we. {AnA 567.4} 

Itegeko ryatanzwe na Aritazerusi Longimanusi ryo gusana no kubaka Y erusalemu (ari naryo 
ryabaye irya gatatu ryatanzwe nyuma y’irangira ry’imyaka mirongo irindwi yo kuba mu 
bunyage), ririgaragaza cyane bitewe n’imvugo ryakoresheje yerekeye Imana yo mu ijuru, 
uko ryahaye agaciro ibyo Ezira yagezeho ndetse n’impano zatanganwe ubuntu bwinshi 
zahawe ubwoko bw’Imana bwasigaye. Aritazerusi avuga kuri Ezira amwita “umutambyi 
n’umwanditsi; ndetse yari n’umwanditsi w’amagambo y’amategeko y’Uwiteka n’ibyo 
yategetse Abisirayeli;” “umwanditsi w’amategeko y’Imana nyir’ijuru.” Umwami 
yafatanyije n’abajyanama be gutangana ubuntu bagatura “Imana ya Isirayeli iba i 
Yerusalemu;” kandi ikigeretse kuri ibyo yatanze ibyari kwishyura ibyakoreshejwe bikomeye 
maze ategeka ko bizishyurwa bikuwe “mu nzu ibikwamo ibintu by’umwami.” Ezira 
7:11,12,15, 20. {AnA 568.1} 

Aritazerusi yabwiye Ezira ati: “Kuko jyewe umwami n’abajyanama banjye barindwi 
tugutumye ngo ujye kubaza iby’i Buyuda n’i Yerusalemu, nk’uko amategeko y’Imana yawe 
ufite ameze.” Yarakomeje aca iteka ati: “Ikizategekwa n’Imana nyir’ijuru cyose gukorwa 
ku nzu yayo, kijye gikorwa bitunganye; kugira ngo uburakari butagera mu gihugu 
cy’umwami n’abahungu be.” Ezira 7:14, 23. {AnA 568.2} 

Ubwo yahaga Abisirayeli uburenganzira bwo gusubira iwabo, Aritazerusi yateguye uburyo 
abari bashinzwe umurimo w’ubutambyi bazasubizwa ku mihango bayoboraga kera kandi 
bagahabwa n’ibyo bari bagenewe. Yaravuze ati: “Kandi tubasobanuriye iby’abatambyi 
n’Abalewi n’abaririmbyi n’abakumirizi n’Abanetinimu n’abagaragu b’iyo nzu y’Imana 
bose uko bangana, nta tegeko ryo kubaka umusoro cyangwa ihoro cyangwa ikoro.” 
Yateguye kandi uburyo bwo gushyiraho abayobozi ba gisivili bo kuyobora abantu mu buryo 
butunganye kandi buhuje rwose n’igitabo cy’amategeko y’Abayuda. Yarategetse ati: “Kandi 
nawe Ezira, uko ubwenge bw’Imana yawe bukurimo, uzatoranye abatware n’abacamanza 
bo gucira imanza abantu bo hakurya y’uruzi, abazi amategeko y’Imana yawe bose, n’utayazi 
muzajye muyamwigisha. Maze utazemera kwitondera amategeko y’Imana yawe 
n’amategeko y’umwami, bajye bagira umwete wose wo kumucira urubanza, rwaba urwo 
kwicwa cyangwa urwo gucibwa, cyangwa urwo kunyagwa ibye cyangwa urwo kumuboha.” 
Ezira 7:24-26. {AnA 569.1} 

Uko ni ko Ezira “abiheshejwe n’ukuboko kw’Imana ye kwari kuri we,” yemeje umwami 
gutanga ibintu byinshi bizafasha mu gutahuka kw’Abisirayeli bose n’abatambyi n’Abalewi 
babaga mu bwami bw’Abamedi n’Abaperesi, “bashakaga ubwabo kujya i Yerusalemu.” 
(umurongo wa 9,13). Uko ni ko abari baratatanyijwe bongeye guhabwa amahirwe yo 
gusubira mu gihugu ab’inzu ya Isirayeli bari barasezeraniwe guturamo kikaba icyabo. {AnA 
569.2} 

Iri tegeko ryashimishije cyane abari barafatanyije na Ezira kwiga iby’umugambi Imana 
ifitiye ubwoko bwayo. Ezira yateye hejuru aravuga ati: “Uwiteka Imana ya ba sogokuruza 
ishimwe, yashyize mu mutima w’umwami imigambi imeze ityo yo kurimbisha inzu 
y’Uwiteka iri i Yerusalemu. Kandi niyo yansaguriyeho imbabazi zayo imbere y’umwami 
n’abajyanama, n’imbere y’ibikomangoma bye bikomeye byose. Nuko mpeshwa imbaraga 
n’ukuboko k’Uwiteka Imana yanjye kwari kuri jye, mpera ko nteranya abakuru bo mu 
Bisirayeli ngo tuzamukane.” Ezira 7:27, 28. {AnA 569.3} 

Ubuntu bw’Imana bwigaragarije mu itangazwa ry’iri tegeko ryatanzwe na Aritazerusi. 
Abantu bamwe basobanukiwe ibi kandi bakoresha ayo mahirwe babonye yo gusubira iwabo 
bishimye mu bihe byari byiza nk’ibyo. Hashyizweho ahantu rusange bari buhurire, maze 
igihe cyagenwe kigeze abifuzaga kujya i Yerusalemu barahateranira kugira ngo bafate urwo 
rugendo rurerure. Ezira aravuga ati: “Abo mbateraniriza ku mugezi ujya Ahava, tuhaca 
ingando, tuhamara gatatu.” Ezira 8:15. {AnA 570.1} 

Ezira yari yiteze ko umubare munini cyane w’abantu uri bugaruke iYerusalemu, ariko 
umubare w’abitabiriye iryo rarika wari muto ku buryo wari urucantege. Abantu benshi bari 
barubatse amazu kandi baraguze n’amasambu ntibifuzaga gusiga ubwo butunzi. Bakundaga 
ubuzima buboroheye no kugubwa neza kandi bari banyuzwe no kwigumira [mu gihugu 
cy’ubunyage]. Urugero batanze rwabaye inkomyi ku bandi bajyaga guhitamo kwifatanya 
n’abajyaga imbere kubwo kwizera. {AnA 570.2} 

Ubwo Ezira yitegerezaga itsinda ry’abari bateraniye aho, yatangajwe no kutabona n’umwe 
wo muri bene Lewi. Mbese abo mu muryango wari waratoranyirijwe gukora imihango yera 
yo mu rusengero bari hehe? Ku ihamagara ryavuze riti: ‘Ni nde uri ku ruhande rw’Uwiteka?’ 
Abalewi bagombye kuba ari bo baba aba mbere gusubiza. Mu gihe cyo kuba mu bunyage 
ndetse na nyuma yaho, Abalewi bari barahawe amahirwe menshi. Bari barahawe 
umudendezo usesuye wo kwita ku bukene bw’iby’umwuka bw’abavandimwe babo aho mu 
gihugu cy’ubunyage barimo. Amasinagogi yari yarubatswe, kandi muri yo ni ho abatambyi 
bayoboreraga gahunda yo kuramya Imana no kwigisha abantu. Bari barahawe umudendezo 
usesuye kandi wo kubahiriza Isabato no gukora imihango yera yajyaniranaga n’ukwizera 
kw’Abayahudi. {AnA 570.3} 

Ariko uko imyaka yahitaga nyuma kurangira ku kuba mu bunyage, ibintu byarahindutse, 
kandi abayobozi bo muri Isirayeli bari bafite inshingango nshya nyinshi. Urusengero rw’i 
Yerusalemu rwari rwarasanwe kandi rwaratashywe, bityo hari hakenewe abatambyi benshi 
kugira ngo bakomeze gukora imirimo yo mu rusengero. Hari hakenewe cyane abantu 
b’Imana bagombaga gukora ari abigisha b’ishyanga. Ikindi kandi, Abayuda bari barasigaye 
i Babuloni bari bari mu kaga ko kuvutswa umudendezo wabo mu by’idini. Binyujijwe ku 
muhanuzi Zekariya kimwe n’ibyo bari baherutse kunyuramo mu bihe bishishana bya Esiteri 
na Moridekayi, Abayuda bari mu bwami bw’Abamedi n’Abaperesi bari baraburiwe mu 
buryo bweruye ko bagomba gusubira mu gihugu cyabo. Igihe cyari kigeze ubwo gukomeza 
kubana n’abapagani igihe kirekire byari biteje akaga gakomeye kuri bo. Kubera ko uko 
ibintu byari bimeze kwari kwahindutse, i Babuloni abatambyi bagombaga gusobanukirwa 
mu buryo bwihuse ko mu itangwa ry’iryo tegeko harimo irarika ridasanzwe ribahamagarira 
gusubira i Yerusalemu. {AnA 571.1} 

Umwami n’ibikomangoma bye bari bakoze byinshi birenze uruhare rwabo maze bakingura 
inzira ngo abasubura iwabo bagende. Bari batanze ibyo kwifashisha byinshi, ariko se abantu 
bo bari hehe? Bene Lewi batsinzwe igihe imbaraga iturutse ku cyemezo bari gufata cyo 
kujyana n’abavandimwe babo iba yarateye abandi gukurikiza urugero rwabo. Kutagira icyo 
bitaho kwabo kudasanzwe ni ihishurwa ribabaje ry’uko Abisirayeli muri Babuloni bafataga 
umugambi Imana yari ifitiye ubwoko bwayo. {AnA 571.2} 

Ezira yongeye guhamagaza Abalewi, aboherereza irarika ry’ikubagahu ribahamagarira 
kwifatanya n’abari kumwe na we. Kugira ngo ashimangire akamaro k’uko bagomba kugira 
icyo bakora byihuse, Ezira yatumye benshi mu bakuru bo mu Bisirayeli n’abigisha abaha 
urwandiko rubinginga yiyandikiye ubwe. Ezira 7:28; 8:16. {AnA 572.1} 

Mu gihe abari biteguye kugenda bari bagitindanye na Ezira,mizo ntumwa zizewe zihutiye 
gusubiranayo ubutumwa bwasabaga ngo: “batwoherereze abahereza b’inzu y’Imana yacu.” 
Ezira 8:17. Iryo rarika ryarumviwe maze bamwe mu bari banze kugenda bafata icyemezo 
giheruka cyo gutaha iwabo. Muri abo bose, aho bari bateraniye haje abatambyi bagera kuri 
mirongo ine ndetse n’abagabo b’Abanetinimu ijana na makumyabiri Ezira yashoboraga 
kwishingikirizaho nk’abantu b’abanyabwenge n’abigisha n’abahereza beza. {AnA 572.2} 

Noneho bose bari biteguye guhaguruka bakagenda. Imbere yabo hari urugendo rwari 
gutwara amezi menshi. Abagabo bajyanaga n’abagore babo n’abana babo n’imitungo yabo, 
kandi bagatwara n’ubutunzi bwinshi bwo gukoreshwa mu rusengero no mu mihango 
yarukorerwagamo. Ezira yari azi neza ko abanzi babategeye mu nzira bituguye kumunyaga 
nokumurimbura we n’abo bari kumwe; nyamara ntiyigeze asaba umwami Aritazerusi 
ingabo zo kubarinda. Yari yarasobanuye ati: “Kuko nagize isoni zo gusabaumwami umutwe 

w’ingabo z’abasirikare n’iz’abagendera ku mafarashi, ngo badutabare ku babisha bacu bari 
mu nzira, kuko twari twavuganye n’umwami tuti: “Amaboko y’Imana yacu ari ku bayishaka 
bose ngo abagirire neza, ariko imbaraga zayo n’uburakari bwayo birwanye abayireka bose.” 
Ezira 8:22. {AnA 572.3} 

Muri iki kibazo, Ezira n’abo bari kumwe babonye umwanya wo kwerereza izina ry’Imana 
imbere y’abapagani. Kwizera imbaraga z’Imana ihoraho kuba kwarakomejwe iyo 
Abisirayeli ubwabo bagaragaza kwizera Umuyobozi wabo mu buryo bwimbitse (implicit 
faith). Kubw’ibyo rero, biyemeje gushyira ibyiringiro byabo byose mu Mana. Ntibajyaga 
gusaba abasirikare bo kubarinda. Ntibari guha abapagani amahirwe yo guha imbaraga za 
muntu ikuzo rikwiriye Imana yonyine. Ntibashoboraga kwemera gutera mu ntekerezo 
z’incuti zabo z’abapagani igitekerezo na kimwe cyo gushidikanya ku kuvugisha ukuri 
kwabo ko bishingikirije ku Mana nk’ubwoko bwayo. Ntabwo bari kugira imbaraga 
bikomotse ku butunzi, cyangwa ku maboko n’ububasha by’abantu basenga ibigirwamana, 
ahubwo bari kugira imbaraga kubw’ubuntu bw’Imana. Bari kurindwa gusa kubwo 
gukomereza amategeko y’Uwiteka imbere yabo no guharanira kuyakurikiza. {AnA 572.4} 

(p.616 original) Uku kumenya ibyangombwa bari kuba bujuje kugira ngo bakomeze kubana 
n’ukuboko gutanga amahoro kw’Imana, byasabye ibirenze kumaramaza gusanzwe ku 
muhango wo kwitanga wabaye mbere yo gufata urugendo wakozwe na Ezira n’itsinda bari 
kumwe ry’abantu b’indahemuka. Ezira yavuze kuri ibyo agira ati: “Maze ntegekera 
kwiyiriza ubusa aho ngaho kuri uwo mugezi Ahava, kugira ngo twicishe bugufi imbere 
y’Imana yacu, ngo tuyiyoboze inzira idutunganiye, twebwe n’abana bacu bato n’ibintu 
byacu byose.” “Nuko twiyiriza ubusa, dusaba Imana yacu tuyinginga, yemera kutwumvira.” 
Ezira 8:21, 23. {AnA 573.1} 

Nyamara imigisha y’Imana ntituma bitaba ngombwa ko tugira gushishoza no kugira 
amakenga. Nk’uburyo bwihariye bwo kurinda ubutunzi bari bafite, Ezira yatoranyije “cumi 
na babiri mu batware b’abatambyi,” — bari abagabo bari baragaragaye ko ari abiringirwa 
n’indahemuka - maze “abahereza ifeza n’izahabu n’ibintu by’amaturo y’inzu y’Imana yacu, 
iby’umwami n’abajyanama be n’abatware be n’Abisirayeli bari bahari bose batuye.” Abo 
bagabo bashinzwe mu buryo bukomeye gukora nk’ibisonga bidahuga bakita cyane ku 
butunzi bari baragijwe. Ezira yarababwiye: “Mwebwe muri aberejwe Uwiteka, n’ibintu 
bikoreshwa na byo ni ibyera, hamwe n’izo feza n’izahabu n’ituro batuye Uwitek Imana ya 
ba sogokuruza babikunze. Mube amso mubirinde, kugeza aho muzabigerera imbere 
y’abatware b’abatambyi n’Abalewi n’abatware b’amazu ya aba sogokuruza b’Abisirayeli, 
mu byumba byo mu nzu y’Uwiteka i Yerusalemu.” Ezira 8:24,25,28,29. {AnA 573.2} 

Ubushishozi Ezira yakoresheje ategura uburyo bwo gutwara ndetse n’ubw’umutekano 
w’umutungo w’Uwiteka, butwigisha isomo rigomba kwiganwa gutekereza byimbitse. 
Hatoranyijwe abantu bari baragaragaweho ko ari abiringirwa gusa, kandi bahawe 
amabwiriza yumvikana yerekaye uko inshingano bafite. Mu gushyiraho abatware 
b’abiringirwa bagombaga gucunga ibintu by’Uwiteka, Ezira yazirikanye ko gahunda mu 
byerekeye umurimo w’Imana ari ngombwa kandi ko ifite agaciro. {AnA 574.1} 

Mu minsi mike Abisirayeli batinze ku mugezi Ahava, ibintu byose bijyana n’urugendo 
byararinganijwe. Ezira yaranditse ati: “Bukeye ku munsi wa cumi n’ibiri w’ukwezi kwa 
mbereduhaguruka ku mugezi Ahava, tujya ii Yerusalemu; ukuboko kw’Imana yacu kuba 
kuri twe; idukiza amaboko y’ababisha, n’abaduciriye ibico mu nzira.” Ezira 8:31. Urwo 
rugendo rwamaze hafi amezi ane bitewe n’uko imbaga yajyanaga na Ezira yari igizwe 
n’abantu ibihumbi byinshi, harimo abagore n’abana bigatuma bagenda buhoro buhoro. 
Nyamara bose bararinzwe baba amahoro. Abanzi babo babujijwe kubagirira nabi. Urugendo 
rwabo rwabaye amahoro rwose, bityo bagera i Yerusalemu ku munsi wa mbere w’ukwezi 
kwa gatanu, mu mwaka wa karindwi w’ingoma ya Aritazerusi. {AnA 574.2} 

IGICE CYA 51 - UBUBYUTSE MU BY’UMWUKA 


Kugera i Yerusalemu kwa Ezira byabaye amahirwe. Hari ubukene bukomeye bw’impinduka 
yari guteza aramutse ahari. Kuza kwe kwazanye ubutwari n’ibyiringiro mu mitima y’abantu 
benshi bari bamaze igihe kirekire bakora mu bihe bigoye. Uhereye igihe abari barajyanwe 
ho iminyago bagarukaga ubwa mbere bayobowe na Zerubabeli na Yosuwa - hari hashize 
imyaka isaga mirongo irindwi — hari ibintu byinshi byari byarakozwe. Urusengero rwari 
rwararangiye gusanwa, kandi inkike z’umurwa zari zigeze mu cyeragati zisanwa. Nyamara 
hari ibintu byinshi byari bitarakorwa. {AnA 575.1} 

Abari baragarutse i Yerusalemu mu myaka ya mbere y’icyo gihe, harimo benshi bari 
barakomeje kuba indahemuka ku Mana mu minsi yose yo kubaho kwabo; nyamara umubare 
munini w’abana n’abuzukuru babo batakobwe ku kwera kw’amategeko y’Imana. Ndetse na 
bamwe mu bantu bari barahawe inshingano zikomeye bakoraga ibyaha ku mugaragaro. Ku 
rwego rukomeye, ibyo bakoraga byahinduraga ubusa umuhati wagirwaga n’abandi 
bashakaga guteza imbere umurimo w’Imana. Bitewe n’uko kwica amategeko y’Imana 
bihandagaje byaretswe ntibicyahwe igihe kirekire cyane, umugisha w’Ijuru ntiwashoboraga 
kugera ku bantu. {AnA 575.2} 

Kubw’ubuntu bw’Imana, abagarukanye na Ezira bagize ibihe byihariye byo gushaka 
Uwiteka. Ibyo bari baranyuzemo mu rugendo rwabo bava i Babuloni batarinzwe n’ububasha 
ubwo ari bwo bwose bw’umuntu, byari byarabigishije ibyigisho bikomeye mu by’umwuka. 
Benshi bari barakuze maze bakomera mu byo kwizera; kandi ubwo abo bivangaga n’abari 
bacise intege n’abandi batari bafite icyo bitayeho muri Yerusalemu, impinduka bashoboraga 
guteza zari ikintu gikomeye mu bugorozi bwakurikiyeho bidatinze. {AnA 576.1} 

Nyuma yo kugera i Yerusalemu, ku munsi wa kane ubutunzi bw’ifeza n’izahabu, ndetse 
n’ibikoresho byifashishwa mu mihango y’ubuturo bwera, byatanzwe n’ababitsi maze 
bishyikirizwa abakuru b’urusengero mu maso y’abahamya babirebaga kandi babitanga uko 
biri nta kwibeshya. Ibintu byose “byarabaruwe kandi birapimwa ntihagira ikibura.” Ezira 
8:34. {AnA 576.2} 

Abana bari baravukiye mu bunyage bari baragarukanye na Ezira “batura Imana ya Isirayeli 
ibitambo bikongorwa n’umuriro” nk’igitambo gitambirwa ibyaha ndetse n’ikimenyetso cyo 
kunyurwa no gushimira Imana kubarindisha abamarayika bayo bera mu rugendo. “Maze 
bashyikiriza abatware b’umwami n’ibisonga bye bo hakurya y’uruzi amategeko y’umwami, 
na bo bafasha abantu n’inzu y’Imana.” Ezira 8:35, 36. {AnA 576.3} 

Bidatinze nyuma yaho, bake mu batware b’Abisirayeli basanze Ezira bitotomba bikomeye. 
Bamwe mu “Bisirayeli n’abatambyi n’Abalewi” bari barirengagije amategeko yera 

y’Uwiteka kugeza ubwo bashyingirana n’amahanga yari abakikije. Ezira yabwiwe ko 
“ubwabo [abanyamahanga] birongorera abakobwa babo bakabashyingira n’abahungu babo, 
bigatuma urubyaro rwera rwivanga n’abantu bo muri ibyo bihugu;” by’abapagani; (AnA 
576.4} 

“ndetse abatware n’abanyamategeko ni bo barushijeho gucumura muri ibyo.” Ezira 9:1,2. 
{AnA 577.1} 

Ubwo Ezira yigaga impamvu zatumye bajyanwa mu bunyage i Babuloni, yari yaramenye 
ko ubuhakanyi bwa Isirayeli bwagiye bugirana isano cyane no n’uko bivangaga n’amahanga 
y’abapagani. Yari yarabonye ko iyo bumvira itegeko ry’Imana ryabasabaga kwitandukanya 
n’amahanga yari abakikije, baba bataragezweho n’ibintu bibabaje kandi bibakoza isoni 
bahuye nabyo. Ariko noneho ubwo yamenyaga ko nubwo hari ibyigisho byo mu gihe 
cyashize, abantu bo mu rwego rwo hejuru bari barahangaye kwica amategeko yatangiwe 
kugira ngo abarinde ubuhakanyi, yakutse umutima. Yatekereje ku kugira neza kw’Imana 
kwagaragaye mu kongera gutuma ubwoko bwayo bugaruka mu gihugu cyabwo, bityo Ezira 
atangara cyane yuzuye uburakari bwera n’intimba kubwo kuba indashima kwabo. Yaravuze 
ati: “Numvise ibyo, nshishimura umwambaro n’umwitero wanjye, nipfura umusatsi ku 
mutwe, ndetse n’ipfura n’ubwanwa, nicara numiwe.” {AnA 577.2} 

“Aho nari ndi hateranira abantu bose bahindishijwe umushyitsi n’amagambo y’Imana ya 
Isirayeli, kubw’igicumuro cy’abavuye mu bunyage; ngumya kwicara numiwe, ngeza ku 
gihe cyo gutura kwa nimugoroba.” Ezira 9:3,4. {AnA 577.3} 

Igihe cyo gutamba igitambo cya nimugoroba Ezira yarahagurutse, maze arongera 
ashishimura umwambaro n’umwitero we, arapfukama maze umutwaro wari uremereye 
umutima we abitura Ijuru asenga yinginga. Yaramburiye amaboko ye Uwiteka maze 
aravuga ati: “Ayii! Mana yanjye, nkozwe n’isoni, mu maso hanjye hara tugengeza bimbuza 
kukuburiraho amaso. Mana yanjye, kuko ibicumuro byacu bigwiriye bikaturengerana, 
dutsinzwe n’imanza nyinshi zarundanijwe zikagera mu ijuru. {AnA 577.4} 

Yakomeje asenga ati: “Uhereye mu bihe bya ba sogokuruza twagibwaga ho n’urubanza 
rukomeye cyane na bugingo b’ubu, kandi ibicumuro byacu ni byo byatumye dutanganwa 
n’abami bacu n’abatambyi bacu tugahabwa abami bo mu bindi bihugu, tukicwa n’inkota, 
tukajyanwa turi imbohe, tukanyagwa, tugakorwa n’isoni nk’uko bimeze ubu. Ariko noneho 
muri uyu mwanya muto, Uwiteka Imana yacu yerekanye imbabazi zayo idusigariza igice 
cy’abantu kirokotse, idushyiriye ingango Ahera hayo kugira ngo ihwejeshe amaso yacu, 
iduhumurize buhoro mu buretwa bwacu. {AnA 578.1} 

Erega turi abaretwa ko! Ariko Imana yacu ntiduhanye mu buretwa bwacu, ahubwo 
idusaguriyeho imbabazi zayo imbere y’abami b’u Buperesi, iraduhumuriza kugirango 
twubake inzu y’Imana yacu kandi ngo dusane ahasenyutse hayo, ngo iduhe n’inkike 
idukikije i Buyuda n’i Yerusalemu. {AnA 578.2} 

“Noneho Mana yacu, ibyo ko byarangiye turavuga iki kandi? Ko twaretse amategeko yawe 
wategekeye mu bagaragu bawe b’abahanuzi, ukavuga uti ‘Igihugu mujyamo ngo 
mugihlndure, ni igihugu cyandujwe no gukiranirwa n’ibizira bikorwa n’abanyamahanga bo 
mu bihugu, bacyujuje n’imyanda yabo hose irasangana, kandi ngo nuko rero 
ntimuzashyingirane na bo, kandi ntimuzabashakire amahoro cyangwa kugubwa neza iminsi 
yose kugira ngo mube abantu bakomeye, murye ibyiza byo mu gihugu, muzakirage abana 
banyu kibe gakondo yabo iteka ryose.’ None rero ubwo ibyo byose bitugezeho, tukagibwaho 
n’urubanza rukomeye tuzira ingeso zacu mbi. Kandi none Mana yacu, ukaba uduhannye 
igihano kidahwanye n’ibicumuro byacu ukadusigariza igice kingana gityo, mbese 
twakongera guca mu mategeko yawe, tugashyingirana n’abanyamahanga bakora ibyo 
bizira? Ntiwaturakarira ukageza aho wazaturimburira, ntihagire igice kirokoka cyangwa 
ucika ku icumu? Uwiteka Mana ya Isirayeli, ni wowe ukiranuka kuko twebwe dusigaye turi 
igice kirokotse nk’uko bimeze ubu. Dore turi imbere yawe turiho urubanza, ibyo ni byo 
bituma tutabasha guhagarara imbere yawe.” Ezira 9:6-15. {AnA 578.3} 

Agahinda ka Ezira n’abari bamwungirije bababajwe n’ibibi byari byarinjijwe mu murimo 
w’Uwiteka buhoro buhoro, kateye abantu kwihana. Benshi mu bari baracumuye bakozwe 
ku mutima mu buryo bwimbitse. “Abantu barariraga cyane.” Ezira 10:1. Ku rwego runaka 
batangiye gusobanukirwa n’ububi bukabije bw’icyaha ndetse n’uburyo Imana icyanga 
urunuka. Babonye ukwera kw’amategeko yavugiwe kuri Sinayi, kandi abantu benshi 
bahindishwa umushyitsi no gutekereza ibicumuro byabo. {AnA 579.1} 

Umwe mu bari aho witwaga Shekaniya yazirikanye ko amagambo yavuzwe na Ezira yose 
ari ukuri. Yaratuye aravuga ati: “Twacumuye Imana yacu, dushaka abagore 
b’abanyamahangakazi bo mu mahanga yo mu bihugu; ariko noneho muri ibyo haracyariho 
ibyiringiro by’uko Abisirayeli bakira.” Shekariya yatanze icyifuzo cy’uko abantu bose 
bacumuye bagirana isezerano n’Imana ry’uko bazinutswe icyaha cyabo kandi ko bacirwa 
urubanza “hakurikijwe uko amategeko ateganya.” Yasabye Ezira ati: “Byuka, kuko ari 
ibyawe, kandi turi kumwe nawe; ntutinye ubikore.” “Ezira aherako arabyuka, arahiza 
abakuru b’abatambyi n’Abalewi n’Abisirayeli bose, yuko bazabigenza nk’uko bagiye 
inama. Nuko bararahira.” Ezira 10:2-5. {AnA 579.2} 

Iri ryari itangiriro ry’ubugorozi butangaje. Ezira n’abari bamwungirije bashishikariye 
kuyobora abari bihannye mu Bisirayeli mu nzira itunganye bafite ukwihangana kutgerwa 

n’ubushishozi, kandi afite kuzirikanana ubushishozi uburenganzira n’imibereho myiza 
y’umuntu wese byarebaga. Hejuru y’ibyo byose, Ezira yari umwigisha w’amategeko; kandi 
ubwe yitaga ku gusesengura no kurebana ubushishozi ikintu cyose, yashakaga ko abantu 
bazirikana ukwera kw’aya mategeko ndetse n’imigisha yagombaga kugerwaho binyuze mu 
kuyumvira. Ahantu hose Ezira yakoreraga hatangiraga kuboneka ububyutse mu kwiga 
Ibyanditswe Byera. Hashyizweho abigisha bo kwigisha abantu; amategeko y’Uwiteka 
yarererejwe kandi arubahwa. Ibitabo by’abahanuzi byarashakishijwe birasomwa, kandi 
ubutumwa bubirimo bwavugaga ukuza kwa Mesiya buzanira ibyiringiro no guhumuriza 
abantu benshi bari bafite umutima ubabaye kandi uremerewe. {AnA 579.3} 

Imyaka isaga ibihumbi bibiri yari ishize uhereye igihe Ezira yari “yaramaramaje mu mutima 
gushaka amategeko y’Uwiteka ngo ayasohoze” (Ezira 7:10), nyamara guhita kw’igihe 
ntikwari kwaragabanuye impinduka urugero rwo gutungana kwe kwari kwarateje. Mu 
myaka amagana menshi yagiye ahita, amateka yanditswe yavugaga iby’imibereho ye 
yaranzwe no kwitanga yari yarateye abantu benshi kwiyemeza “gushaka amategeko 
y’Uwiteka” no kuyasohoza. {AnA 580.1} 

Imbaraga zari muri Ezira zikamutera kugira icyo akora zari izo ku rwego rwo hejuru kandi 
zera; mu byo yakoraga byose, yakoreshwaga n’urukundo rwimbitse yakundaga abantu. 
Impuhwe no kugira neza yagaragarizaga ababaga bakoze icyaha, baba babigambiriye 
cyangwa batabizi, bikwiriye kuba icyigisho ku bantu bose bashaka ko habaho ivugurura. 
Mu bijyanye n’amahame atunganye, abagaragu b’Imana bagomba gushikama nk’urutare; 
nyamara kandi, bagomba kugaragaza impuhwe no kwihangana. Nk’uko Ezira yabigenje, 
bagomba kwigisha abacumura inzira y’ubugingo babinyujije mu gucengeza mu bantu 
amahame agize urufatiro rwo gukora ibitunganye kose. {AnA 580.2} 

Muri iki gihe isi igezemo, igihe Satani abinyujije mu nzira z’uburyo butari bumwe ashakisha 
uko yahuma amaso y’abagabo n’abagore ntibabone ibyo amategeko y’Imana asaba, 
hakenewe abantu bashobora gutera abantu benshi “guhindira imishyitsi itegeko ry’Imana 
yacu.” Ezira 10:3. Hakenewe abagorozi nyakuri bazereka abica amategeko y’Imana 
Ukomeye watanze amategeko kandi babigishe ko “amategeko Uwiteka atungana rwose, 
asubiza intege mu bugingo.” Zaburi 19:8. Hakenewe abantubafite imbaraga mu Byanditswe 
Byera, abantu berereza amategeko y’Uwiteka mu ijambo ryose bavuga n’igikorwa cyose 
bakora, abantu bashaka gushyigikira no gukomeza ukwizera. Mbega uburyo abigisha 
bazatera imitima y’abantu kubaha no gukunda Ibyanditswe byera bakenewe cyane! {AnA 
581.1} 

Icyaha cyabaye gikwira kandi kikaba kiganje muri iki gihe gishobora kubarwa ku rwego 
rukomeye ku kuba abantu batiga kandi ngo bumvire Ibyanditswe Byera, kuko igihe ijambo 

ry’Imana ryirengijwe, imbaraga zaryo zo gukumira ibyifuzo bibi by’umutima wa kamere 
zirirengagizwa. Abantu babiba iby’umubiri kandi bakabibira mu mubiri bityo bagasarura 
kubora. {AnA 581.2} 

Kubwo kwirengagiza Bibiliya ingaruka yabaye gutera amategeko y’Imana umugongo. 
Inyigisho ivuga ako abantu babatuwe ku kumvira amategeko y’Imana, yaciye intege 
imbaraga z’ibyo umuntu asabwa mu by’imico mbonera kandi yakinguriye imiryango 
ibicumuro byinjira mu isi. Kudakurikiza amategeko, kwiyandarika, no kwangirika kw’imico 
birakwira hose nk’umwuzure uteye ubwoba. Ahantu hose, hagaragara igomwa, kuvuga 
ibinyoma, uburyarya, kwitandukanya, kurushanwa [abantu bahangana], amakimbirane, 
gutatira igihango cyera ndetse no kwirundurira gutwarwa n’irari. Gahunda yose yerekeye 
amahame n’inyigisho by’iyobokamana, kandi yagombye kuba urufatiro n’umuroongo 
ngenderwaho w’ubuzima mu mibanire y’abantu n’abandi, isa n’ikirundo cyenda guhirima, 
kigiye gihinduka umusaka. {AnA 581.3} 

Muri iyi minsi iheruka y’amateka y’iyi si, ijwi ryumvikaniye kuri Sinayi riracyavuga riti: 
“Ntukagire izindi mana mu maso hanjye.” Kuva 20:3. Umuntu yigometse ku bushake 
bw’Imana, ariko ntashobora gucecekesha uwatanze ririya tegeko. Intekerezo za muntu 
ntizishobora kwirengagiza inshingano afite ku bubasha bw’Imana bumurenze. Inyigisho 
n’ibyo abantu bitekerereza bishobora kuba byinshi; abantu bashobora guhanganisha 
ubuhanga buhanitse n’ibyahishuwe, bityo mu gukora batyo bakarimbura amategeko 
y’Imana; ariko itegeko rikomeza kuza rifite imbaraga rigira riti: “Uramye Uwiteka Imana 
yawe, abe ari yo ukorera yonyine .” Matayo 4:10. {AnA 582.1} 

Nta kintu kiriho cyaca intege cyangwa ngo cyongerere imbaraga amategeko ya Yehova. Ayo 
mategeko aracyari uko yari ari. Uko yahoze iteka ryose n’ubu ni ko ari: arera, arakiranuka, 
ni meza kandi muri yo arihagije. Ntabwo ashobora gukurwaho cyangwa ngo ahindurwe. 
Kuyumvira cyangwa kuyasuzugura ni imvugo y’abantu. {AnA 582.2} 

Hagati y’amategeko y’abantu n’amategeko y’Uwiteka ni ho hazaturuka urugamba 
rukomeye ruheruka rw’intambara hagati y’ukuri n’ikinyoma. Turi kwinjira muri uru 
rugamba- ntabwo ari urugamba hagati y’amatorero ahanganye arwanira ikuzo, ahubwo ni 
hagati y’imyizerere ya Bibiliya n’imyizerere ishingiye ku nkuru mpimbano n’imigenzo. Ubu 
imbaraga zishyiriye hamwe kurwanya ukuri zirakora ubudacogora. Ijambo ry’Imana 
twahawe ku kiguzi gikomey cyane cy’imibabaro no kumena amaraso, rihabwa agaciro gake. 
Hariho abantu bake cyane bayemera nk’umuringo ngenderwaho w’ubuzima. Ubuhemu 
buraganje ku rwego ruteye ubwoba. Ntibuganje mu isi gusa ahubwo no mu itorero. Abantu 
benshi bageze aho bahakana inyigisho zikoze inkingi z’ukwizera kwa Gikristo. Ibihamya 
bikomeye byerekeye irema nk’uko byagaragajwe n’abanditsi bahumekewe, ugucumura kwa 

muntu, impongano no guhoraho iteka kw’amategeko, ibyo byose byangwa mu buryo 
bufatika n’umugabane munini w’abavuga ko ari Abakristo. Abantu ibihumbi byinshi birata 
ubwenge bwabo bafata irema nk’igihamya cy’intege nke z’abiringira Bibiliya 
badakebakeba, ndetse n’igihamya cy’ubwenge bwo kuvuguruza Ibyanditswe byera no 
gusobanura no kugaragaza ukuri kw’ingenzi bigisha nk’aho ari uk’iby’umwuka. {AnA 
582.3} 

Abakristo bakwiriye kuba bari kwitegura ibigiye kwaduka mu isi vuba bidatinze bitangaje 
kandi bitunguranye, kandi bakwiriye gukora iyi myiteguro biga ijambo ry’Imana 
badakebakeba ndetse bagashishikarira ko imibereho yabo ikurikiza amahame yaryo. Ingingo 
zikomeye cyane zerekeye ibizahoraho zidusaba ikintu kirenze iyobokamana ry’ibyo 
dutekereza, iyobokamana ry’amagambo n’imihango, aho ukuri kuri inyuma y’urugo. Imana 
ihamagarira abantu ububyutse n’ivugurura. Amagambo ya Bibiliya ubwayo, kandi Bibiliya 
yonyine ni yo akwiriye kumvikanira ku ruhiimbi. Nyamara Bibiliya yambuwe ububasha 
bwayo, bityo umusaruro ugaragarira mu gucisha bugufi imyumvikanire y’ubuzima 
bw’iby’umwuka. Mu bibwirizwa byinshi byo muri iki gihe ntiharangwamo kwa 
kwigaragaza kw’Imana gukangura intekerezo kandi kukazana ubuzima mu bugingo. 
Abumva ibyo bibwirizwa ntibashobora kuvuga bati: “Yewe, ntiwibuka ukuntu imitima yacu 
yari ikeye ubwo yavunaga natwe turi mu nzira, adusobanurira Ibyanditswe.” Luka 24:32. 
Hariho abantu benshi batakira Imana ihoraho, bifuza cyane ko ibaba iruhande. Nimureke 
ijambo ry’Imana rivugane n’umutima. Nimutyo abumvise iby’imigenzo n’inyigisho 
z’abantu n’imigani yabo gusa bumve ijwi ry’Imana Yo ishobora gutuma ubuzima bugirwa 
bushya kugeza ku bugingo buhoraho. {AnA 583.1} 

Umucyo ukomeye umurika uturuka ku bakurambere n’abahanuzi. Hari ibintu bihebuje 
byavuzwe kuri Siyoni, umurwa w’Imana. Uko ni ko Uwiteka yagennye ko umucyo 
uzamurikira mu bayoboke be muri iki gihe. Niba intungane zo mu Isezerano rya Kera 
zaratanze ubuhamya bukomeye butyo bwo kuba indahemuka, mbese ntibikwiriye ko abo 
uwo mucyo warashe imyaka amagana n’amagana urasira muri iki gihe batanga ubuhamya 
nk’ubwo burushijeho gukomera bagahamya imbaraga z’ukuri? Ubwiza buhebuje 
bw’ubuhanuzi bumurika umucyo wabwo mu nzira tunyuramo. Mu rupfu rw’umwana 
w’Imana, ibyashushanywaga byahuye n’uwashushanywaga nyakuri. Kristo yarazutse, 
avugira hejuru y’igituro kimenetse ati: “Ni njye kuzuka n’ubugingo.” Yohana 11:25. Yesu 
Kristo yohereje Mwuka we mu isi kugira ngo atwibutse byose. Kubw’igitangaza 
cy’imbaraga ze, yarinze ijambo rye ryanditswe mu bihe byose. {AnA 584.1} 

Abagorozi baranzwe no guhakana [inyigisho z’ibinyoma] tukaba tubakesha izina 
ry’Abaporotesitanti bumvaga ko Imana yabahamagariye kugeza umucyo w’ubutumwa 

bwiza ku batuye isi; kandi mu muhati wo gukora ibyo, bari biteguye gutanga imitungo yabo, 
guhara umudendezo wabo ndetse n’ubuzima ubwabwo. Igihe bari bahanganye no gutotezwa 
ndetse n’urupfu, ubutumwa bwiza bwamamajwe hafi na kure. Ijambo ry’Imana ryagejejwe 
ku bantu; kandi amatsinda yose, abakomeye n’aboroheje, abakire n’abakene, abize 
n’abatarize, biganye iryo jambo ubwuzu. Mbese muri uru rugamba ruheruka rw’intambara 
ikomeye twaba turi indahemuka ku cyizere twagiriwe nk’uko Abagorozi ba mbere bari 
indahemuka ku cyo baragijwe? {AnA 584.2} 

“Muvugirize impanda i Siyoni, mutegeke kwiyiriza ubusa, mugire iteraniro ryera, uteranye 
abantu mweze iteraniro, muteranye abakuru n’abana n’abakiri ku ibere: .... Abatambyi 
bakorera Uwiteka nibaririre hagati y’umuryango w’urusengero n’igicaniro, maze bavuge 
bati “Uwiteka we, kiza ubwoko bwawe, ntureke ab’umwandu wawe bashinyagurirwa, kandi 
ngo bategekwe n’abanyamahanga. Ni iki gituma duhinyurwa mu banyamahanga, bati 
‘Imana yabo iri hehe?”’ “Uwiteka aravuga ati “Ariko n’ubu nimungarukire n’imitima yanyu 
yose mwiyirize ubusa, murire muboroge. Imitima yanyu abe ari yo mutanyura mureke 
imyenda yanyu, muhindukirire Uwiteka Imana yanyu kuko igira impuhwe. Yuzuwe 
n’imbabazi, ntiyihutira kurakara ahubwo ihorana ibambe ryinshi, kandi yitanglra kuzana 
ikibi. Ni nde uzi ko itazahindukira ikigarura ngo ibasigire umugisha, . . .” Yoweli 2:15-17, 
12-14. {AnA 585.1} 

IGICE CYA 52 - UMUGABO WAKORESHEJE NEZA AMAHIRWE YARIAFITE 

(A MAN OF OPPORTUNITY) 


Nehemiya, umwe mu Baheburayo bari barajyanwe mu bunyage, yari afite umwanya 
ukomeye n’icyubahiro ibwami ho mu Buperesi. Nk’uwari w’umuhereza w’umwami, 
yemerewe kwinjira imbere y’umwami nta nkomyi. Bitewe n’umwanya yari afite, kandi 
kubw’ubushobozi bwe no kuba umwiringirwa kwe, yari yarahindutse incuti y’umwami 
n’umujyanama we. Nyamara nubwo yari yaragiriwe neza n’umwami, kandi nubwo yari 
akikijwe n’icyubahiro n’ikuzo, ntabwo yibagiwe Imana ye ndetse n’ubwoko bwe. Umutima 
we werekeye i Yerusalemu uhitayeho cyane; ibyiringiro bye n’ibyishimo bye byari 
byomatanye no kugubwa neza kwa Yerusalemu. Binyujijwe muri uyu mugabo wari 
warateguriwe umurimo yari yarahamagariwe biciye mu kuba ibwami mu Buperesi kwe, 
Imana yagambiriye guha umugisha ubwoko bwayo bwari mu gihugu cya gakondo ya ba 
sekuruza. {AnA 586.1} 

Abibwiwe n’intumwa zari zivuye mu Buyuda, uwo Muheburayo wakundaga igihugu cye 
yaje kumenya ko ibihe byo kugeragezwa byageze kuri Yesalemu, umurwa watoranyijwe. 
Abari barajyanwe bunyago ariko bari baragarutse i Yerusalemu bari bari mu makuba menshi 
kandi baratukwaga. Urusengero [rw’i Yerusalemu] n’ibice bimwe by’umurwa byari 
byarasanwe; ariko umurimo wo gusana wari warakomwe mu nkokora, imirimo yo mu 
rusengero yararogowe, kandi abantu bahoraga bahangayikishijwe n’uko inkike z’umurwa 
zari zikiri amatongo. {AnA 586.2} 

Asabwe n’umubabaro, Nehemiya ntiyashoboraga kurya cyangwa kunywa; yamaze iminsi 
ababaye, yiyiriza ubusa. Mu mubabaro we yahanze amaso Umufasha wo mu ijuru. Yaravuze 
ati: “Nsengera imbere y’Imana nyir’ijuru.” Yatuye ibyaha bye bwite n’ibyaha by’ubwoko 
bwe ntacyo ahishe. Yasabye ko Imana yarengera Isirayeli, ikabasubiza ubutwari n’imbaraga 
bari bafite, kandi ikabafasha kubaka amatongo yo mu Buyuda. {AnA 586.3} 

Igihe Nehemiya yasengaga, ukwizera kwe n’ubutwari bwe byongerewe imbaraga. Akanwa 
ke kuzuye amagambo yera. Yerekanye igisuzuguriro cyari kujya ku Mana igihe ubwoko 
bwayo (bwari bumaze kuyihindukirira noneho) bwari kurekerwa mu kugira intege nke no 
gukandamizwa; maze asaba Uwiteka akomeje gusohoza isezerano rye rivuga riti: 
“Nimungarukira, mukitondera amategeko yanjye mukayasohoza, nubwo abirukanywe 
banyu bazaba ku mpera y’isi, nzabakurayo mbateranye, mbazane aho nitoranyirije 
nkahatuza izina ryanjye.” Nehemiya 1:9. (Soma no Gutegeka kwa Kabiri 4:29-31). Iri 
sezerano ryahawe Isirayeli bicishijwe kuri Mose mbere y’uko binjira muri Kanani, kandi 
mu myaka amagana menshi ntiryigeze rihinduka. Noneho ubwoko bw’Imana bwari 

bwayigarukiye bwihannye kandi bwizeye, kandi isezerano ryayo ntiryari guhera. {AnA 
587.1} 

Inshuro nyinshi Nehemiya yari yaratuye Imana ibiri mu mutima we kubw’ubwoko bwe. 
Ariko noneho ubwo yasengaga, umugambi wera waje mu ntekerezo ze. Yiyemeje ko 
nabyemererwa n’umwami, kandi agahabwa ubufasha yari akeneye mu kubona 
ibyangombwa n’ibikoresho, ubwe yari gukora umurimo wo gusana inkike za Yerusalemu 
kandi akagarurira iryo shyanga imbaraga ryahoranye. Bityo yasabye Uwiteka kumufasha 
akagirira ubuntu imbere y’umwami, kugira ngo umugambi we usohozwe. Yaringinze ati: 
“Nyagasani ndakwinginze, tegera ugutwi kwawe gusenga k’umugaragu wawe, [. . . ] none 
uhe umugaragu wawe umugisha, umuhe no kugirirwa imbabazi n’uyu mugabo.” {AnA 
587.2} 

Nehemiya yamaze amezi menshi ategereje umwanya mwiza ukwiriye kugira ngo 
amenyeshe umwami icyo yifuza. Muri iki gihe, nubwo umutima we wari uremerewe 
n’intimba, yakoze uko ashoboye aratwaza maze ajya imbere y’umwami. Muri izo nzu 
z’ibwami harangwaga ubuzima bwuzuye ibyiza gusa n’icyubahiro cyinshi, ibintu byose 
byagombaga kuba bitaremereza umutima kandi binejeje. Umubabaro ntiwagombaga 
kugaragara mu maso h’umugaragu n’umwe w’umwami. Ariko mu bihe byihariye Nehemiya 
yarimo, amasengesho menshi, kwatura ndetse n’amarira byumvwaga kandi byarebwaga 
n’Imana n’abamarayika, ariko byari bihishwe amaso y’abantu. {AnA 587.3} 

Nyamara amaherezo umubabaro wari uremereye umutima wa Nehemiya wakundaga 
igihugu cye ntiwashoboraga guhishwa. Amajoro yamaraga adasinzira n’iminsi yirirwaga 
ahagaritse umutima byasize icyasha mu maso he. Umwami wabaga afitiye amakenga 
umutekano we, yari afite akamenyero ko kwitegereza mu maso no gucengera akamenya 
ibihishwemo, bityo aza kubona ko hari ikibazo gihishwe cyari kiremereye umuhereza we. 
Yarabajije ati: “Ni iki gitumye ugaragaza umubabaro, kandi utarwaye? Ibyo ntibiterwa 
n’ikindi keretse umubabaro wo mu mutima.” {AnA 588.1} 

Iki kibazo cyateye Nehemiya ubwoba. Mbese umwami ntiyari kurakazwa no kumva ko mu 
bigaragara igihe Nehemiya yakoraga umurimo we intekerezo ze zari zibereye ahandi ziri 
kumwe n’ubwoko bwe bwari bubabaye? Mbese Nehemiya ntiyari kuhatakariza ubuzima 
bwe? Mbese umugambi yari ashishikariye cyane wo kuzahura imbaraga Yerusalemu yari 
isanganwe ntiwari ugiye kugirwa ubusa? Nehemiya yaranditse ati: “Mbyumvise ndatinya.” 
Nehemiya yahishuriye umwami impamvu y’umubabaro we avuga adedemanga kandi afite 
ubwoba bugaragara mu maso. Yasubije umwami ati: “Umwami arakarama! Icyambuza 
kugaragaza umubabaro ni iki, ko umurwa n’ahantu h’ibituro bya ba sogokuruza habaye 
amatongo, n’amarembo yaho akaba yarahiye?” {AnA 588.2} 

Kuvuga uko i Yerusalemu hari hameze byabyukije impuhwe z’umwami ariko ntibyatuma 
agira urwikekwe. Yabajije ikindi kibazo cyahaye Nehemiya andi mahirwe yari amaze igihe 
kirekire ategereje. Umwami yarabajije ati: “Hari icyo unsaba?” Nyamara umuntu w’Imana 
ntiyahangaye gusubiza atarasaba amabwiriza Uwiteka we uruta Aritazerusi. Nehemiya yari 
afite inshingano yera agomba gusohoza kandi muri yo byari ngombwa ko asaba umwami 
ubufasha; ndetse yabonye ko ibintu byinshi bishingiye ku kuntu yagaragaje ikibazo mu 
buryo bwatumye umwami yemera ibyo amubwiye ndetse akamuha n’ubufasha. Nehemiya 
yaravuze ati: “Nuko nsaba Imana nyir’ijuru.” Muri iryo sengesho rigufi Nehemiya yagiye 
imbere y’Umwami w’abami maze amukuraho imbaraga zishobora guhindura imitima 
nk’uko imigezi y’amazi iyoborwa mu yindi nzira. {AnA 588.3} 

Gusenga nk’uko Nehemiya yasenze mu gihe yari akeneye ubufasha ni isoko yagomorokera 
Umukristo mu gihe cy’ibibazo igihe ubundi buryo bwose bwo gusenga bwaba budashoboka. 
Abagenzi bagenda mu nzira irimo ibibahuza byinshi byo muri ubu buzima, baba babudikiwe 
ndetse bibasiwe guhagarika umutima, bene abo bashobora kwerekeza isengesho ryabo ku 
Mana kugira ngo ibayobore. Igihe abagenzi banyura mu mazi no ku butaka bugarijwe 
n’akaga gakomeye, bashobora kwiragiza uburinzi bw’Ijuru. Mu bihe by’ingorane 
zitunguranye cyangwa mu bihe by’amakuba, umutima ushobora gutaka kugira ngo ufashwe 
n’Imana yarahiriye kuzaza igafasha abayo bayiringira kandi bizera igihe cyose bamutabaje. 
Mu bibaho byose, uko ibihe biba bimeze kose, umutima utsikamiwe n’intimba no 
guhangayika, cyangwa wibasiwe bikomeye n’ikigeragezo, ushobora kubonera ibyiringiro, 
ubwunganizi n’ubufasha mu rukundo n’imbaraga bidacogora by’Imana itabura gusohoza 
isezerano. {AnA 589.1} 

Muri ako kanya gato ko gusenga kwa Nehemiya asaba Umwami w’abami, yahawe ubutwari 
bwo kubwira Aritazerusi icyifuzo yari afite cyo kuba amuhaye uruhusa ku nshingano ze 
z’ibwami, kandi asaba uburenganzira bwo kubaka amatongo y’i Yerusalemu no kongera 
kuhagira umurwa ukomeye kandi urinzwe. Umusaruro ukomeye cyane ku ishyanga 
ry’Abayuda wari ushingiye kuri uku gusaba kwa Nehemiya. Nehemiya aravuga ati: 
“Umwami arabinyemerera, abitewe n’ukuboko kwiza kw’Imana yanjye kwari kundiho.” 
{AnA 589.2} 

Amaze kubona ubufasha yashakaga, Nehemiya yakoranye ubwitonzi n’ubushishozi maze 
akurikizaho gutegura ibyari bikenewe kugira ngo agere ku ntego y’igikorwa yari 
agendereye. Nta kintu na kimwe yagombaga kwitwararikaho yirengagije cyajyaga 
kumugeza ku isohozwa ry’uwo mugambi. Na bene wabo b’Abayuda ntiyigeze abahishurira 
umugambi we. Nubwo yari azi ko benshi bakwishimira kugera ku nsinzi kwe, yatinye ko 

bamwe babyutsa ishyari ry’abanzi babo kubw’ibikorwa bakora bitarimo ubushishozi bityo 
ahari ibyo bikazana gupfuba k’igikorwa yari yiyemeje. {AnA 590.1} 

Ibyo yasabye umwami byari byarakiriwe neza ku buryo Nehemiya yagize ubutwari bwo 
gusaba ubundi bufasha bw’inyongera. Kugira ngo umurimo yari agiyemo wubahwe kandi 
ugire ubutware, kimwe no kugira ngo agire uburinzi mu rugendo, yasabye guherekezwa 
n’abasirikare kandi arabahabwa. Umwami yamwandikiye inzandiko ashyira abatware 
b’intara zo hakurya y’uruzi rwa Efurate kuko ako kari akarere yagombaga kunyuramo 
yerekeje mu Buyuda. Ikindi kandi yahawe urwandiko yagombaga gushyira umurinzi 
w’ishyamba ry’umwami ryari mu misozi ya Lebanoni rumuha mabwiriza yo kumuha ibiti 
byose byari kuzakenerwa. Kugira ngo hatazabaho akito ko kumwitotombera ko yakoze 
ibirenze ibyamuzanye, Nehemiya yagombaga kugira ubutware ndetse n’ibyo yemerewe 
akabihabwa bisobanuwe mu buryo bwumvikana. {AnA 590.2} 

Uru rugero kubanza gutekerezanya ubushishozi no gufata icyemezo kidakuka rukwiriye 
kubera icyigisho Abakristo bose. Ntabwo abana b’Imana bagomba gusengana kwizera gusa, 
ahubwo bagomba no gukora badakebakeba kandi bagakorana ubushishozi. Bahura 
n’ingorane nyinshi kandi akenshi babera inkomyi ibyo Imana ishaka kubakorera bitewe 
n’uko bafata ko ubushishozi no kugira umwete udacogora nk’ibidafite aho bihuriye 
n’iyobokamana. Ubwo yari amaze kuririra imbere y’Uwiteka no kumusaba, ntabwo 
Nehemiya yabonye ko umurimo we urangiye. Yafatanyije gusaba kwe no gushishikara 
kwera, akoresha imbaraga zitadohoka kandi asenga kugira ngo agere ku ntego y’ibyo yari 
yiyemeje gukora. Ubushishozi ndetse n’imigambi yateguwe neza ni ingenzi mu gushyira mu 
bikorwa imishinga yera muri iki gihe nk’uko byari biri mu gihe cyo gusana inkike za 
Yerusalemu. {AnA 590.3} 

Ntabwo Nehemiya yari yishingikirije ku cyuka. Ibyo yaburaga yabisabye abashoboraga 
kubitanga. N’ubu Uwiteka aracyafite ubushake bwo kugenderera imitima y’abafite ubutunzi 
bwe [yabaragijej ngo babutangire gushyigikira umurimo wo [kwamamaza] ukuri. 
Abakorera Uwiteka bagomba kwakira ubufasha atera abantu gutanga. Izo mpano zishobora 
gukingura inzira umucyo w’ukuri wanyuramo kugira ngo ugere mu bihugu byinshi 
bibudikiwe n’umwijima. Abatanga izo mpano bashobora kuba batizera Kristo, ndetse 
batarigeze bamenya n’ijambo rye; ariko ibyo ntibyatuma impano zabo zitakirwa. {AnA 
591.1} 

IGICE CYA 53 - ABUBATSI B’INKIKE 


Urugendo Nehemiya yafashe yerekeza i Yerusalemu rwarangiye mu mahoro. Inzandiko 
umwami yandikiye ibisonga bye byo mu ntara z’aho Nehemiya yari kunyura zatumye 
yakiranwa icyubahiro kandi byihutisha ubufasha yari akeneye. Nta mwanzi wahangaye 
kubangamira Nehemiya wari urinzwe n’ububasha bw’umwami w’Abaperesi kandi abatware 
b’intara bafashe Nehemiya neza. Nyamara kugera i Yerusalemu kwe aherekejwe 
n’abasirikare, byerekanaga ko yazanwe n’umurimo ukomeye, kwabukije ishyari ry’amoko 
y’abanyamahanga yari atuye hafi y’umurwa wa Yerusalemu, yari yarahaye intebe urwango 
yangaga Abayuda akoresheje kubagirira nabi no kubatuka. Abari ku ruhembe rw’imbere 
muri icyo gikorwa kibi barimo bamwe mu batware b’ubwo bwoko ari bo Sanibalati 
w’Umuhoroni, Tobiya w’Umwamoni na Geshemu w’Umwarabu. Guhera mu itangiriro abo 
bayobozi bitegerezaga ibyo Nehemiya akora babinenga kandi bakora uko bashoboye kose 
bashishikarira kugwabiza imigambi ye no kubangamira umurimo we. {AnA 592.1} 

Nehemiya yakomeje gukorana ubushishozi n’ubwitonzi byari byararanze imikorere ye 
kugeza ubwo. Amenye ko abanzi gica kandi bamaramaje bahagurutse kandi biteguye 
kumurwanya, yabahishe umugambi wamuzanye kugeza ubwo kwiga no gusesengura uko 
ibintu bimeze bimibashishije gufata ingamba. Uko ni ko yagize ibyiringiro by’uko 
azakorana n’ab’ubwoko bwe kandi abatangiza umurimo mbere y’uko abanzi be 
bahagururkira kumurwanya. {AnA 592.2} 

Nehemiya yatoranyije abagabo bake yari azi ko ari abo kugirirwa icyizere maze ababwira 
icyamuteye kuza i Yerusalemu, intego yashakaga kugeraho ndetse n’imigambi yari 
akurikiranye. Bahise bishimira icyo gikorwa kandi amusezeranira kumufasha. {AnA 592.3} 

Mu ijoro ry’umunsi wa gatatu ageze i Yerusalemu, Nehemiya yabyutse mu gucuku maze 
ajyana na bagenzi be bake yiringiraga ajya kwirebera uko Yerusalemu yabaye amatongo. 
Yuriye ifarashi ye, anyura mu gice kimwe cy’umurwa agera mu kindi, yitegereza inkike 
n’amarembo by’umurwa wa ba sekuruza byari byarasenyutse. Intekerezo z’uwo Muyuda 
wakundaga igihugu cye zuzuye ibitekerezo bimubabaza cyane ubwo yitegerezaga inkike za 
Yerusalemu yakundaga cyane zari zarabaye amatongo. Kwibuka gukomera kwa Isirayeli 
kwa kera kwaje muri we maze abona ihabanye cyane n’uko yari iri icyo gihe ubwo yari 
insuzugurwa. {AnA 593.1} 

Nehemiya yarangije kuzenguruka inkike z’umurwa mu ibanga kandi bucece. Aravuga ati: 
“Ariko abatware ntibamenye iyo nagiye cyangwa icyo nakoze, ndetse sinari nabwiye 
Abayuda cyangwa abatambyi n’abanyacyubahiro n’abatware, haba n’abandi bakora 
umurimo.” Igihe cyari gisigaye muri iryo joro yakimaze asenga; kuko yari azi ko igitondo 

kiramusaba umuhati ukomeye wo gukangura no guhuriza hamwe bene wabo bari baracitse 
intege kandi bariremyemo ibice. {AnA 593.2} 

Nehemiya yari afite ubutumwa yahawe n’umwami bwasabaga abaturage gukorana nawe mu 
gusana inkike z’umurwa, ariko ntiyishingikirije ku gukoresha ubutware yari afite. Ahubwo 
yashatse uko yagirirwa icyizere ndetse agakundwa n’ab’ubwoko bwe, kuko yari azi ko 
guhuriza imitima n’amaboko hamwe byari ngombwa mu murimo ukomeye wari imbere ye. 
Mu gitondo cyaho ubwo yahurizaga abantu hamwe yabagejejeho uko ibintu bimeze 
akoresheje amagambo yatumye imbaraga zabo zari zisinziriye zikanguka kandi noneho uko 
bari batatanye bongera guhuriza hamwe. {AnA 593.3} 

Abari bateze Nehemiya amatwi ntibamenye, kandi na we ntiyigeze ababwira urugendo rwo 
kuzenguruka Yerusalemu yari yakoze muri iryo joro. Ariko kuba yari yazengurutse umurwa 
byagize uruhare runini mu kumugeza ku cyo yashakaga; kuko yashoboraga kuvuga uko 
umurwa umeze adategwa kandi akavuga n’amakuru asesenguye cyane ku buryo byatangaje 
abamwumva. Uko yakozwe ku mutima ubwo yitegerezaga intege nke no guta agaciro kwa 
Yerusalemu, byahaye amagambo ye imbaraga no kudakebakeba. {AnA 594.1} 

Nehemiya yeretse abantu igisuzuguriro bafite imbere y’amahanga y’abapagani — idini yabo 
yari isuzuguritse kandi n’Imana yabo yaratutswe. Yababwiye ko yumviye iby’imibabaro 
yabo mu gihugu cya kure, ababwira ko yinginze Ijuru kubagirira ubuntu, kandi ko nk’uko 
yasengaga, yari yariyemeje gusaba uruhusa umwami kugira ngo aze kubagoboka. Yari 
yarasabye Imana ko umwami Aritazerusi atamuha uruhusa gusa, ko ahubwo amuha 
n’ububasha ndetse n’ubufasha yari akeneye muri uwo murimo; kandi isengesho rye ryari 
ryarasubijwe mu buryo bwagaragaje ko uwo mugambi uturutse ku Uwiteka. {AnA 594.2} 

Ibyo byose yarabivuze kandi noneho amaze kugaragaza ko ashyigikiwe n’ububasha 
bw’Imana ya Isirayeli n’ubw’umwami w’Ubuperesi, Nehemiya yasabye abantu niba 
bashobora kubyaza umusaruro ayo mahirwe maze bagahaguruka bakubaka inkike. {AnA 
594.3} 

Iryo rarika ryageze ku mitima y’abantu. Gutekereza uburyo Ijuru ryabagiriye ubuntu 
byakuyeho ubwoba bari bafite, maze bavugira icyarimwe n’ubutwari bushya bagira bati: 
“Nimuhaguruke twubake.” “Nuko biyungamo bagira imbaraga zo gukora uwo murimo 
mwiza.” {AnA 594.4} 

Umutima wa Nehemiya wose wari wirunduriye mu murimo yari yiyemeje gukora. 
Ibyiringiro bye, imbaraga ze, ubwuzu bwe no kwiyemeza kwe byinjiraga no mu bandi kandi 
bikabatera ubutwari bukomeye no kugira umugambi ukomeye nk’ibya Nehemiya. Buri wese 

ku ruhande rwe yaje guhinduka Nehemiya kandi agafasha mu gukomeza umutima 
n’amaboko bya mugenzi we. {AnA 594.5} 

Igihe abanzi b’Abisirayeli bumvaga ibyo Abayuda bagambiriye kugeraho, barabasetse 
babagira urw’amenyo, baravuga bati: “Ibyo mukora ibyo ni ibiki? Murashaka kugomera 
umwami?” Ariko Nehemiya yarabasubije ati: “Imana nyir’ijuru ni yo izatubashisha; ni cyo 
kizatuma twebwe abayoboke bayo duhaguruka tukubaka; ariko mwebwe nta mugabane, nta 
buryo, nta n’urwibutso mufite muri Yerusalemu.” {AnA 595.1} 

Mu bantu baje ku ruhembe rw’imbere mu kwakira umutima w’ubwuzu n’ishyaka Nehemiya 
yari afite harimo abatambyi. Bitewe n’umwanya ukomeye bari bafite, abo bantu 
bashoboraga gukora ibintu byinshi kugira ngo bateze imbere umurimo cyangwa 
bawugwabize; bityo uko bagaragaje ko biteguye ku ikubitiro, byagize uruhare runini cyane 
ku kugera ku ntego kwawo. Umubare munini w’ibikomangoma n’abatware ba Isirayeli 
barahagurutse bakora inshingano yabo, kandi abo bagabo b’abiringirwa bafite umwanya 
w’icyubahiro mu gitabo cy’Imana. Habayeho bake cyane mu bakomeye b’i Tekowa 
“bagamitse amajosi ntibakora umurimo w’Uwiteka Imana yabo.” Urwibutso rw’abo 
bagaragu b’abanyabute ruriho ikimenyetso cy’ikimwaro kandi rwagiye ruhererekanywa ngo 
rubere umuburo abo mu bisekuru bizaza byose. {AnA 595.2} 

Mu ntambwe zose zijya ziterwa mu by’iyobokamana, habaho abantu bamwe nubwo baba 
badashobora guhakana ko umurimo ari uw’Imana, barifata, bakanga gukoresha umuhati na 
muke ngo bafashe. Byaba byiza bene abo bibutse ibyandikwa mu ijuru — muri cya gitabo 
ahatajya hagira ibihanagurwa, hatandikwa ikosa kandi bakaba bazacirwa urubanza 
hashingiwe ku byanditswemo. Muri icyo gitabo handikwa amahirwe yose yo gukora 
umurimo w’Imana yirengagijwe; kandi muri cyo handikwa igikorwa cyose cyo kwizera 
n’urukundo kikahaba ubutazibagirana by’iteka ryose. {AnA 595.3} 

Urugero rw’abakomeye b’i Tekowa rwabaye ubusa imbere y’imbaraga zikangura intekerezo 
zazanwe no kuza kwa Nehemiya. Muri rusange, abantu bakoreshwaga n’umutima wo 
gukunda igihugu n’ubwuzu. Abagabo bari bafite ubushobozi kandi bagiraga ijambo mu 
bandi bagiye mu nzego zitandukanye z’abaturage maze babashyira mu matsinda atari amwe, 
kandi buri muyobozi akiha inshingano yo kuzamura umugabane runaka w’inkike. Kandi 
bamwe muri bo bagiye ibyabo byagiye byandikwa ko buri wese yubatse ahateganye n’inzu 
ye. {AnA 596.1} 

Ubwo mu by’ukuri umurimo wari utangiye, imbaraga za Nehemiya ntizigeze zicogora. 
Yakoranye ubushishozi adacogora maze ahagarikira inyubako, agaha amabwiriza abakozi, 
akareba imbogamizi bafite kandi ahagize ibikenerwa byihutirwa akabitanga. Kuri urwo 

rukuta rwose rurerure rw’ibirometero hafi bitanu hahoraga hagaragara ko Nehemiya ahari. 
Akoresheje amagambo akwiriye, yateraga ubutwari ababaga bafite ubwoba, agashishikaza 
abasetaga ibirenge, kandi agashimira ababaga bashishikaye. Kandi yahoraga iteka 
akurikirana ibyo abanzi babo bakoraga, kuko uko ibihe byahaga ibindi bateraniraga aho 
babitegeye bakaganira nk’aho bari gucura imigambi mibisha, maze byagera aho bakegera 
abari gukora ku nyubako bagerageza kubarangaza. {AnA 596.2} 

Mu bikorwa byinshi Nehemiya yakoraga, ntabwo yigeze yibagirwa isoko y’imbaraga ye. 
Umutima we wahoraga urangamiye Imana ikomeye Ireberera byose. Nehemiya yaravuze 
ati: “Imana nyir’ijuru ni yo izatubashisha;” kandi ayo magambo yagiye akomeza kwirangira, 
akora ku mitima y’abubakaga inkike bose. {AnA 596.3} 

Nyamara gusana ibihome by’i Yerusalemu ntibyakomeje bitabangamiwe. Satani yarakoraga 
kugira ngo ahagurutse abababarwanyaga kandi azane gucika intege. Sanibalati, Tobiya na 
Geshemu, bari ibikoresho shingiro bya Satani muri uwo murimo we, barahagurutse kugira 
ngo bagwabize umurimo wo gusana. Bashishikariye guteza kwirema ibice mu bakozi. 
Bahinduye urw’amenyo umwete w’abubatsi, bakavuga ko uwo murimo utazashoboka kandi 
ko uzageraho ukabananira. {AnA 597.1} 

Sanibalati yavuze abashinyagurira ati: “Ese abo bayahudi batagize icyo bashoboye 
barashaka kugera kuki? Mbese koko urwo rukuta bazarangiza kurwubaka? . .. Ese baragira 
ngo bataburure ibirundo by’amabuye yangijwe n’umuriro maze bayubakishe?” Nehemiya 
3:34 (BII). Tobiya nawe yongeyeho agira ati: “N’ibyo bubaka ibyo, ingunzu nibyurira, 
izasenya iyo nkike yabo y’amabuye.” {AnA 597.2} 

Bidatinze abubatsi bari bugarijwe n’ukundi kurwanywa kuruseho. Byabaye ngombwa ko 
bakomeza kwirinda imigambi mibisha y’abanzi babo bavugaga ko ari incuti zabo nyamara 
mu buryo bwnshi barashakaga guteza urujijo no guhagarika umutima, ndetse no kubyutsa 
kwinuba. Abanzi bashishikariraga gukuraho umwete Abayuda abari bafite. Bakoze 
ubugambanyi kugira ngo bagushe Nehemiya mu mitego yabo; kandi basanze Abayuda 
b’umitima mubi biteguye kubafasha muri icyo gikorwa cy’ubugambanyi. Inkuru yakwijwe 
hose ko Nehemiya ari gucurira umugambi mubisha umwami w’Ubuperesi, ko agamije 
kwishyira hejuru akaba umwami wa Isirayeli, kandi ko abamufasha bose ari abagambanyi. 
{AnA 597.3} 

Ariko Nehemiya yakomeje guhanga Imana amaso ngo umuyobore kandi imufashe, kandi 
abantu bagira imbaraga zo gukora. Uwo mushinga wakomeje kujya mbere kugeza ubwo 
ahari ibyuho hasibwe kandi n’urukuta 

rwose rurubakwa rugera muri kimwe cya kabiri cy’ubuhagarike rwagombaga kugira. {AnA 
597.4} 

Ubwo abanzi b’Abisirayeli babonaga uko umuhati wabo udacogora, bazabiranyijwe 
n’uburakari bwinshi. Kugeza icyo gihe ntibari baratinyutse gukoresha inzira z’urugomo 
kuko bari bazi ko Nehemiya na bagenzi be bakoraga batumwe n’umwami, kandi batinye 
kumurwanya bakomeje bishobora kubakururira kutishimirwa n’umwami. Ariko noneho 
muri ubwo burakari bwabo, ubwabo bagiweho n’icyaha bashinjaga Nehemiya. Bateraniye 
hamwe ngo bajye inama, maze “bajya imigambi bose uko bangana ngo bajye kurwanya ab’i 
Yerusalemu, babatere imidugararo.” {AnA 598.1} 

Muri icyo gihe kandi ubwo Abasamariya nabo bacuraga imigambi mibisha yo kurwanya 
Nehemiya n’umurimo akora, bamwe mu bayobozi b’Abayuda bari badohotse, bashatse 
kumuca integer bakoresheje gukuririza ingorane zari zibasiye uwo murimo. Baravuze bati: 
“Abikorezi bacitse intege, kandi hariho ibishingwe byinshi. Nuko ntitukibashije kubaka 
inkike.” { An A 598.2} 

Urucantege rwaturutse n’ahandi. “Abayuda bari baturanye n’abanzi,” batari baritabiriye 
uwo murimo, bakusanyaga amagambo n’inkuru bivuye mu banzi babo maze bakabikoresha 
baca intege kandi bateza kuzinukwa uwo murimo. {AnA 598.3} 

Ariko gusuzugurwa no guhinyura, kurwanywa no gukangishwa byose byasaga n’ibitera 
Nehemiya kurushaho kumaramaza no kuba maso. Yabonaga akaga agomba guhura na ko 
muri urwo rugamba yari ahanganiyemo n’abanzi babo, ariko ubutwari bwe ntibwacogoye. 
Yaravuze ati: “Ariko twebwe dusenga Imana yacu, dushyiraho n’abarinzi bo kubarinda ku 
manywa na nijoro.” “Ni cyo cyatumye nshyira abantu inyuma y’inkike mu bikombe no mu 
mpinga, nkajya mbashyira hamwe n’ab’imiryango yabo, bitwaje inkota n’amacumu 
n’imiheto. Nitegereje ndahaguruka mbwira abantu b’imfura, n’abatware n’abandi bantu 
bose nti “Ntimubatinye. Mwibuke Uwiteka Umwami ukomeye uteye ubwoba, murwanire 
bene wanyu: abahungu n’abakobwa banyu n’abagore banyu, n’ingo zanyu. {AnA 598.4} 

“Nuko abanzi bacu bumva ko byamenyekanye muri twe, kandi yuko Imana yahinduye ubusa 
imigambi yabo maze twese dusubira ku nkike, umuntu wese asubira ku murimo we. Uhereye 
ubwo abagaragu banjye bamwe bakomezaga gukora uwo murimo, abandi bakenda 
amacumu n’ingabo n’imiheto n’amafurebo y’ibyuma, kandi abatware bari inyuma 
y’ab’umuryango wa Yuda babavuna. Abubakaga inkike n’abikoreraga n’ababakoreraga, 
umuntu wese yakoreshaga ukuboko kumwe ukundi gufashe intwaro ye y’intambara, 
n’abubatsi umuntu wese yabaga afite inkota ye mu rukenyerero akubaka ameze atyo.” {AnA 
599.1} 

Iruhande rwa Nehemiya hari hahagaze umuntu uvuza ikondera, kandi mu bice bidandukanye 
by’inkike hari hahagaze abatambyi bafite impanda zera. Abantu boherejwe mu mirimo yabo, 
ariko ubwo akaga kabaga kegereje ahantu aho ari ho hose, bahabwaga ikimenyetso kibasaba 
kuva iyo bari nta gutinda. Nehemiya aravuga ati: “Uko ni ko twakoraga umurimo, bamwe 
bagafata amacumu uhereye mu museke, ukageza nimugoroba inyenyeri zigaragara.” {AnA 
599.2} 

Abari batuye mu mijyi n’imidugudu inyuma ya Yerusalemu noneho basabwe kuza kuba 
imbere mu murwa, bazanwe no kurinda umurimo no kuba biteguye gukora inshingano zabo 
mu gitondo. Ibi byari ukubuza ko habaho gukererwa kutari ngombwa, kandi byari gukuraho 
icyuho umwanzi yari kuboneramo akito ko gutera ababaga bari ku murimo igihe babaga 
bagiye mu ngo zabo cyangwa bagarutse. Nehemiya na bagenzi be ntibigeze batinya imiruho 
cyangwa umurimo ugoye. Haba ku manywa cyangwa nijoro, haba ndetse no mu gihe kigufi 
cyagenewe cyabaga kigenewe kuryama, ntabwo bigeze bakuramo imyenda yabo cyangwa 
ngo barambike intwaro zabo hasi. {AnA 599.3} 

Kurwanywa no gucika intege abubatsi bahanganye nabyo mu gihe cya Nehemiya bivuye ku 
banzi babo n’abandi biyitaga incuti zabo bisa rwose n’ibyo abakorera Imana muri iki gihe 
bazahura nabyo. Abakristo ntibageragezwa n’uburakari, gusuzugurwa ndetse n’ubugome 
bw’abanzi gusa, ahubwo banageragezwa n’ubute, guhuzagurika, ubukonje (lukewarm) 
n’uburiganya by’abagaragara ko ari incuti n’abafasha babo. Bagirwa urw’amenyo kandi 
bakagawa. Kandi wa mwanzi utera abantu gusuzugurwa, ni nawe iyo abonye urwaho 
ukoresha ubugome buruseho n’inzira z’urugomo. {AnA 600.1} 

Satani aca urwaho umuntu wese utejejwe kugira ngo asohoze imigambi ye. Mu bavuga ko 
bashyigikira umurimo w’Imana harimo abifatanya n’abanzi b’Imana bityo bagatuma 
umurimo wayo ugabwaho ibitero n’abanzi gica b’Imana. Nyamara na bamwe bifuza ko 
umurimo w’Imana wagubwa neza, bazaca intege amaboko y’agabaragu bayo kubwo gutega 
amatwi, gusubiramo no kwizera igice amagambo asebanya, ay’ubwirasi ndetse 
n’ubushotoranyi y’abanzi b’Imana. Satani abinyujije mu bakozi be arakora akagera ku ntego 
mu buryo butangaje, kandi abantu bose batwarwa n’imbaraga z’abakozi ba Satani batwarwa 
n’imbaraga ireshya kandi irimbura ubwenge bw’abanyabwenge no gusobanukirwa 
kw’abagenda bigengesereye. Ariko nk’uko Nehemiya yabigenje, ubwoko bw’Imana 
ntibugomba gutinya cyangwa gusuzugura abanzi babwo. Kubwo kwiringira Imana, ubwoko 
bw’Imana bugomba kujya mbere bushikamye, bukora umurimo wayo butikanyiza, kandi 
buragiza ubuntu bwayo umurimo buhagarariye. {AnA 600.2} 

Mu gucika intege gukomeye, Nehemiya yiringiye Imana, Yo murinzi we udahuga. Kandi 
Imana Yo yashyigikiye ubwoko bwayo icyo gihe yagiye iba urwishingikirizo rw’ubwoko 

bwayo mu bihe byose. Mu kaga kose kabaho ubwoko bwayo bushobora kuvugana ishema 
n’isheja buti: “Ubwo Imana iri mu ruhande rwacu, umubisha wacu ni nde?” Abaroma 8:31. 
Uko imigambi mibisha ya Satani n’abakozi be ishobora gucuranwa uburyarya kose, Imana 
ishobora kuyitahura maze igahindura ubusa inama zabo zose. Igisubizo cyo muri iki gihe 
kizaba igisubizo cyatanzwe na Nehemiya avuga ati: “Imana yacu izaturwanirira;” kuko 
Imana iri mu murimo wayo, kandi nta muntu ushobora kuwubuza kugera ku ntego kwawo 
gukomeye. {AnA 601.1} 

IGICE CYA 54 - GUCYAHA KWEREYE KWAKA INYUNGUIRENZE 
URUGERO (UBUNYAZINO KWAMBURA) (EXTORTION) 

Igihe intekerezo za Nehemiya zerekezwaga ku mibereho ibabaje y’abakene bo mu bwoko 
bwe, inkike za Yerusalemu zari zitararangira. Muri icyo gihe igihugu cyari kitaratungana 
neza, gutunganya ubutaka babuhinga byari byarirengagijwe ku rwego runaka. Ikirenze ibyo, 
bitewe n’imikorere irangwamo kwikanyiza yagirwaga na bamwe mu bari baragarutse mu 
Buyuda, umugisha w’Uwiteka ntiwari ukirangwa mu masambu yabo, bityo habaho kubura 
kw’impeke. {AnA 602.1} 

Kugira ngo babone ibyokurya byo gutunga imiryango yabo, byabaye ngombwa ko abakene 
bahaha bagurijwe kandi bakagura ku biciro bihanitse cyane. Byabaye ngombwa kandi ko 
babona amafaranga bayagurijwe mu buryo bubyara inyungu kugira ngo bishyure imisoro 
basabwaga n’abami b’Ubuperesi. Kuri iyo mibabaro y’abakene, hiyongeyeho ko abakire 
cyane mu Bayuda bari baraciye urwaho ibyo abakene bakeneye maze bakikungahaza. {AnA 
602.2} 

Imana ibinyujije kuri Mose yari yarategetse Abisirayeli ko buri myaka itatu bakusanya 
icyacumi kugira ngo gihabwe abakene; kandi hari n’ikindi cyari cyarakozwe mu byerekeye 
guhagarika imirimo y’ubuhinzi buri nyuma y’imyaka irindwi, ubutaka ntibwagombaga 
guhingwa, kandi ibyimezaga bikera muri uwo mwaka byarekerwaga abakene. 
Ubudahemuka mu gutanga ayo maturo kugira ngo yunganire abakene ndetse no mu bindi 
bikorwa by’ubugiraneza, byari byarabereyeho gutuma abantu bahora bazirikana ukuri k’uko 
Imana ari yo nyiri bose ndetse n’amahirwe bafite yo kuba imiyoboro inyuzwamo imigisha. 
Byari umugambi w’Uwiteka ko Abisirayeli banyuzwa mu nzira yo gutozwa yari kurandura 
ukwikanyiza, kandi igakuza imico yabo. {AnA 603.1} 

Nanone Imana yari yaratanze amabwiriza iyanyujije kuri Mose igira iti: “Nuguriza ifeza 
umukene wese wo mu bwoko bwanjye muri kumwe, ntuzamugirire nk’uko abishyuza 
bakora; kandi ntuzamwake inyungu.” “Ntuzagurize mwene wanyu kumwaka inyungu, naho 
yaba iy’ifeza, cyangwa iy’ibyokurya, cyangwa iy’ikindi kintu cyose kugiririzwa kubona 
inyungu.” Kuva 22:25; Gutegeka kwa kabiri 23:19. Uwiteka yari yaravuze na none ati: 
“Nihaba muri mwe umuekene, ari umwe muri bene wanyu, ahantu hose h’iwanyu mu gihugu 
Uwiteka Imana yawe iguha,ntuzanangire umutima wawe, ntuzagundire ibyawe ngo ubyime 
mwene wanyu w’umukene; ahubwo ntuzabure kumuramburira iminwe, ntuzabure 
kumuguriza ibimumaze ubukene bw’icyo akeneye.” “Kuko ari ntabwo abakene bazashira 
mu gihugu: ni gitumye ngutegeka nti: ‘Ntuzabure kuramburira iminwe mwene wanyu 

w’umukene w’umworo, uri mu gihugu cyawe.”’ Gutegeka kwa kabiri 15:7, 8,11. {AnA 
603.2} 

Mu bihe byakurikiye kugaruka kw’abari barajyanwe mu bunyage I Babuloni, Abayuda 
b’abakire bakoze ibinyuranye n’aya mategeko. Igihe byabaga ngombwa ko abakene baguza 
kugira ngo bishyure imisoro y’umwami, abakire babagurizaga amafaranga, ariko babakaga 
inyungu yo ku rwego rwo hejuru. Kubwo gufata ingwate ho amasambu y’abakene, buhoro 
buhoro bajyaga bakenesha kurutaho abo babaga barahaye imyenda. Byabaye ngombwa ko 
benshi bahatitwa kugurisha abana babo bakaba abagaragu n’abaja; kandi byasaga n’aho nta 
byiringiro byo gutuma imibereho yabo igenda neza kurutaho, ndetse nta n’uburyo bwo 
gucungura abana babo no kugaruza amasambu yabo, nta byiringiro by’igihe cyiza byari 
imbere yabo ahubwo hariho guhagarika umutima kwahoraga kwiyongera, ndetse ubukene 
no gushyirwa mu bubata bigahoraho. Nyamara abo bose bari ishyanga rimwe, abana 
b’isezerano rimwe kimwe n’abavandimwe babo bari baguwe neza. {AnA 603.3} 

Amaherezo abantu bagiye kuwira Nehemiya uko bamerewe. Baravuze bati: “Abahungu 
bacu n’abakobwa bacu tubatanaho ibiretwa; ndetse abakobwa bacu bamwe bageze mu 
buretwa, kandi tubuze uko twagira ngo tubacungure, kuko amasambu yacu n’inzabibu zacu 
bifitwe n’abandi.” {AnA 604.1} 

Ubwo Nehemiya yumvaga iby’uko gukandamizwa kuzuye ubugome, umutima we wuzuye 
agahinda. Nehemiya aravuga ati: “Numvise kwitotomba kwabo n’amaganya yabo, 
ndarakara cyane.” Nehemiya yabonye ko nashobora gukuraho umuco w’ikandamiza ryo 
kwaka abantu inyungu zirenze urugero agomba gufata icyemezo kidakuka aharanira 
ubutabera. Yajyanye imbaraga no kumaramaza maze ajya ku murimo kugira ngo aruhure 
abavandimwe be. {AnA 604.2} 

Kuba abari barakandamije abandi bari abantu b’abakire, kandi ubufasha bwabo bukaba 
bwari bukenewe cyane mu murimo wo gusana umurwa wa Yerusalemu, ntibyigeze na hato 
bitera Nehemiya kubogama. Yacyashye abatware n’abakomeye mu buryo bukomeye, kandi 
ubwo yari amaze guteranya iteraniro rikomeye ry’abantu yababwiye ibyo Imana isaba 
byerekeranye n’icyo kibazo. {AnA 604.3} 

Yabibukije ibyari byarabaye ku ngoma y’umwami Ahazi. Yabasubiriyemo ubutumwa yari 
yaroherereje Abisirayeli muri icyo gihe kugira ngo ibacyahire ubugome no gukandamiza 
kwabo. Bitewe no gusenga ibigirwamana kwabo, abaturage b’Ubuyuda bari barahanwe mu 
maboko y’abavandimwe babo basengaga ibigirwamana kubarusha ari bo Bisirayeli. 
Abisirayeli bari barakabije kuba abanzi binyuze mu mu kwica abantu ibihumbi byinshi bo 

mu Bayuda mu ntambara kandi bari barafashe abagore n’abana bose, bagambiriye kubagira 
inkorerahagato cyangwa kubagurisha mu bapagani bakaba imbata zabo. {AnA 605.1} 

Bitewe n’ibyaha by’Ubuyuda, Uwiteka ntiyari yaragobotse ngo abuze iyo ntambara kubaho; 
ariko akoresheje umuhanuzi Odedi, Uwiteka yacyashye imigambi mibisha y’ingabo zari 
zatsinze urugamba. Odedi yaravuze ati: “Kandi mugambiriye kunyitsa Abayuda n’ab’I 
Yerusalemu ngo mubagire abaretwa n’abaja; ariko aho mwebwe nta bicumuro mwacumuye 
ubwanyu ku Uwiteka Imana yanyu?” 2Ngoma 28:10. Odedi yaburiye Abisirayeli ko 
uburakari bw’Uwiteka bubakongerejwe, kandi ko imigirire yabo yo kurenganya no 
gukandamiza bizabazanira ibihano by’Imana. Bumvise ayo magambo, ingabo zasize abo 
zari zafashe bunyago ndetse zisiga n’iminyago imbere y’ibikomangoma n’iteraniro ryose. 
Nuko bamwe mu bayobozi bo mu muryango wa Efurayimu “bajyanye abanyagano, abari 
bamabaye ubusa bose bo muri bo babambika iminyago, babaha imyambaro, babambika 
inkweto, barabagaburira, babaha n’ibyokunywa, barabahezura, n’abanyantege nke bo muri 
bo bose babaheka ku ndogobe babageza i Yeriko umudugudu w’imikindo, kwa bene wabo 
baherako basubira i Samariya.” 2Ngoma 28:15. {AnA 605.2} 

Nehemiya n’abandi bari baracunguye bamwe mu Bayuda bari baragurishijwe abapagani, 
bityo noneho agereranya icyo gikorwa n’imyitwarire y’abashyiraga abavandimwe babo mu 
bubata kubwo gukunda indamu z’iby’isi. Nehemiya yaravuze ati: “Mbese ibikwiriye si uko 
mwagenda mwubaha Imana yacu, ntimwitukishe mu banzi bacu b’abanyamahanga?” {AnA 
606.1} 

Nehemiya yaberetse ko we ubwe kubw’uko yari afite ububasha yahawe n’umwami 
w’Ubuperesi, yagombye kuba yarabatse umusanzu munini kubw’inyungu ze bwite. 
Nyamara aho kugenza atya, nta nubwo yari yarafashe ibyo agenewe, ahubwo yari 
yaratanganye umutima ukunze kugira ngo yunganire abakene mu bukene bwabo. Yasabye 
bamwe bo mu bayobozi b’Abayuda bahamwaga n’icyaha cyo kunyunyuza imitsi y’abakene 
guhagarika icyo gikorwa cyo gukiranirwa; ahubwo bagasuziba amasambu abakene bene yo, 
ndetse bakabasubiza n’amafaranga y’umurengera bari barabatse ho inyungu. Yabasabye 
kandi kubaguriza nta ngwate cyangwa inyungu babatse. {AnA 606.2} 

Ayo magambo yavuzwe iteraniro ryose riraho ryumva. Iyo abatware bahitamo gutanga 
impamvu zumvikana z’ibyo bakoze, baba barahawe umwanya wo kubikora. Nyamara nta 
rwitwazo batanze. Baravuze bati: “Tuzabibasubiza, kandi nta cyo tuzabaka; tuzabigenza 
nk’uko uvuze.” Kubw’ibyo bari biyemeje, Nehemiya ari imbere y’abatambyi “yarahije abo 
bantu imbere yabo, yuko bazakora nk’uko basezeranye.” “Iteraniro ryose riremera riti: 
‘Amen.’ Bahimbaza Uwiteka. Nuko abantu bakora nk’uko basezeranye.” {AnA 606.3} 

Ibi byanditswe byigisha isomo ry’ingenzi. “Gukunda impiya ni umuzi w’ibibi byose.” 
lTimoteyo 6:10. Muri iki gihe tugezemo, kwifuza inyungu byatwaye intekerezo z’abantu. 
Akenshi ubukire bugerwaho binyuze mu buriganya. Hariho abantu batabarika bugarijwe 
n’ubukene, bikaba ngombwa kobakora cyane kugira ngo bahabwe ibihembo bito, ndetse 
bakaba badashobora no gukemura iby’ibanze mu buzima. Imiruho n’ubukene, ndetse no 
kutagira ibyiringiro ko hari ibyiza bazabona, bituma umutwaro wabo urushaho 
kubaremerera. Kuba baremerewe no guhagarika umutima no gukandamizwa, bituma 
batamenya aho bashakira icyabagoboka. Kandi ibi biba kugira ngo abakire babashe kubona 
ibyo batanga mu kwaya kwabo cyangwa kunezeza ibyifuzo byabo bigwizaho ibintu! {AnA 
606.4} 

Gukunda amafaranga no kwigaragaza byahinduye iyi si isenga ry’ibisambo n’abambuzi. 
Ibyanditswe bigaragaza umururumba no gukandamiza bizaba biganje mbere yo kugaruka 
kwa Kristo. Yakobo yaranditse ati: “Ngaho, yemwe batunzi mwe, nimurizwe muborozwe 
n’ibyago mugiye kuzabona. [....] izahabu zanyu n’ifeza zanyu ziriwe n’ingese. Ingese yazo 
ni yo izaba umugabo wo kubahamya, izarya imibiri yanyu nk’umuriro. Mwabitse ubutunzi 
bwanyu mu minsi y’imperuka. Dore, ibihembo by’abasaruzi basaruye imirima yanyu, ibyo 
mwabimishije uburiganya birataka; kandi umuborogo w’abo basaruzi winjiye mu matwi 
y’Uwiteka Nyiringabo. Mwadamarariye mu isi, mwishimira ibibanezeza bibi: mwihagije 
mu mitima ku munsi wo kurimbuka. Umukiranutsi mwamuciriyeho iteka, muramwica, 
atabarwanya.” Yakobo 5:1, 3-6. {AnA 607.1} 

Ndetse no mu bavuga ko bagenda bubaha Imana, harimo bamwe bongera gukora nk’uko 
abakomeye bo mu Bisirayeli bakoze. Bitewe n’uko babifitiye ububasha bwo kubikora, 
basaba inyungu zirenze izikwiriye bityo bagahinduka abakandamiza. Kandi bitewe n’uko 
umururumba n’uburiganya bigaragara mu mibereho y’abitirirwa izina rya Kristo, bitewe 
n’uko itorero rifite mu bitabo byaryo amazina y’abageze ku butunzi bafite babukuye mu 
kurenganya, idini ya Kristo ishyirwaho igisuzuguriro. Gusesagura, kugwiza imitungo 
bivuye mu buriganya, kwaka inyungu z’ikirenga bigenda byangiza ukwizera kwa benshi 
kandi bigasenya imibereho yabo y’iby’umwuka. Ku rwego rukomeye, itorero ribarwaho 
ibyaha by’abarigize. Iyo rinaniwe kwatura rivuga ngo ryamagane ikibi, riba rigiha intebe. 
{AnA 607.2} 

Imigenzo y’isi si yo Umukristo agomba gufatiraho icyitegererezo. Ntabwo agomba kwigana 
imikorere yayo ikarishye, kugwiza imitungo kw’ab’isi bivuye mu buriganya ndetse no 
kwaka inyungu z’ikirenga bibaranga. Igikorwa cyose cyo kurenganya gikorewe umuntu 
mugenzi wawe ni ukwica itegeko ry’izahabu. Ikibi cyose gikorewe abana b’Imana kiba 
gikorewe Kristo ubwe binyuze ku ntore ze. Kugerageza guca urwaho ubujiji, integer nke, 

cyangwa ibyago by’undi, byandikwa mu bitabo byo mu ijuru ko ari ubriganya dukoze. 
Umuntu wubaha Imana by’ukuri, yagombye gukora amanywa n’ijoro, kandi akarya umugati 
w’ubukene, aho guha intebe umwuka wo kurarikira indamu ukandamiza abapfakazi 
n’impfubyi cyangwa wambura umunyamahanga uburenganzira bwe. {AnA 608.1} 

Gutandukira gato umuntu akareka kugendera mu mico itunganye bisenya imbibi [umuntu 
adakwiriye kurenga] kandi bigategurira umutima kurenganya bikomeye kurushaho. Igihe 
bigeze aho umuntu yigwiriza inyungu biciye mu guhombya abandi, umutima uzagwa ikinya 
ntube ucyumva imbaraga y’Umwuka w’Imana. Inyungu umuntu abonye binyuze muri iyo 
nzira, ni igihombo giteye ubwoba. {AnA 608.2} 

Twese twarimo umwenda w’ubutabera bw’Imana, nyamara nta cyo twari dufite 
twashoboraga kwishyura uwo mwenda. Ubwo ni bwo Umwana w’Imana, watugiriye 
imbabazi, yishyuye ikiguzi cyo gucungurwa kwacu. Yahindutse umukene kugira ngo 
binyuze mu bukene bwe tubashe kuba abakire. Dushobora kugaragaza tubikuye ku mutima 
ko twanyuzwe n’ubuntu twagiriwe dukoresheje ibikorwa byo gutangana ubuntu tugirira 
abakene be. Intumwa Pawulo aradutegeka ati: “Nuko rero, tugirire bose neza uko tubonye 
uburyo, ariko cyane cyane ab’inzu y’abizera.” Abagalatiya 6:10. Kandi amagambo ya 
Pawulo ahuje n’ay’Umukiza wagize ati: “Abakene bo muba muri kumwe na bo iteka: kandi 
aho mwashakira mwabagirira neza.” “Nuko ibyo mushaka ko abantu babagirira byose, mube 
ari ko mubagirira namwe: kuko ayo ari yo mategeko n’ibyahanuwe.” Matayo 7:12. {AnA 
608.3} 

IGICE CYA 55 - UBUGAMBANYI BW’ABAPAGANI 


Sanibalati n’abo bari bafatanyije ntibahangaye kurwanya Abayuda ku mugaragaro; ariko 
kubw’ubugome bwiyongeraga bakomeje gukorana umuhati wabo mu ibanga kugira ngo 
bace intege, bakure umutima, kandi bagirire Abayuda nabi. Urukuta ruzengurutse 
Yerusalemu rwari rwegereje kurangira imirimo yihuta cyane. Ighe rwari kuba rwuzuye 
ndetse n’amarembo yarwo agashingwa, abo banzi ba Isirayeli ntibari kugira ibyiringiro byo 
kuba bakoresha imbaraga ngo binjire mu murwa. Hariho abari bashishikariye cyane 
guhagarika uwo murimo badatindiganyije. Amaherezo baje kunoza umugambi bari 
biringiye ko bazakoresha bagakura Nehemiya ku mwanya yari ahagazemo, maze igihe bari 
kuba bamwifitiye bakamwica cyangwa bakamushyira mu nzu y’imbohe. {AnA 609.1} 

Mu rwego rwo kugaragaza ko bifuza bagira ibyo bumvikanaho nk’impande zihanganye, 
bashatse kugirana inama na Nehemiya, maze bamutumira guhirira na bo mu mudugudu wo 
mu gisiza cya Ono. Ariko Nehemiya amurikiwe na Mwuka Wera akamuhishurira umugambi 
wabo nyakuri, yaranze [ntiyajyayo]. Yandika agira ati: “Nanjye mbatumaho intumwa, 
ndababwira nti: ‘Ndakora umurimo ukomeye, sinashobora kumanuka; nta mpamvu yo 
kwica umurimo ngo manuke mbasange.’” Nyamara abangeragezaga banga kuva ku izima. 
Bohereje ubutumwa bumeze nk’ubwo incuro enye, kandi igihe cyose babwoherezaga, 
nabasubizaga nk’uko nabasubije mbere. {AnA 610.1} 

Babonye ko uwo mugambi ntacyo uzageraho, bifashishije andi mayere akomeye. Sanibalati 
yoherereje Nehemiya intumwa yamuzaniye urwandiko rufunguye rwavugaga ruti: “Mu 
mahanga hari impuha, kandi na Geshemu aravuga yuko wowe n’Abayuda mushaka kugoma. 
Ngo ni cyo gituma mwubaka inkike; kandi ngo urashaka kuba umwami wabo . . . Ngo 
washyizeho n’abahanuzi bo kwamamaza ibyawe i Yerusalemu, ngo mu Bayuda harimo 
umwami. None ngwino tujye inama, kuko izo nkuru batazabura kuzibwira umwami.” {AnA 
610.2} 

Iyo mu by’ukuri izo mpuha ziba zarakwirakwijwe; hari kuba hari impamvu yo kuzitaho; 
kuko bidatinze zari kugezwa ku mwami washoboraga kugira icyo yikanga umuntu gito 
cyane maze bikamutera kumufatira ingamba zikomeye cyane. Ariko Nehemiya yari azi neza 
ko urwo rwandiko ari urw’ibinyoma rwose, ko rwandikiwe kumutera ubwoba no 
kumugusha mu mutego. Uyu mwanzuro yagezeho washimangiwe n’uko urwo rwandiko 
rwoherejwe rufunguye, bigaragara nta gushidikanya ko abantu basomye ibirurimo, kandi ko 
rwabakuye umutima rukabatera n’ubwoba. {AnA 610.3} 

Nehemiya yahise aboherereza igisubizo kivuga kiti: “Ibyo uvuze ibyo nta byabaye, ahubwo 
ni wowe wabyihimbiye mu mutima wawe.” Nehemiya ntiyari ayobewe amayere ya Satani. 


405 



Yari azi ko ibyo abanzi be bageragezaga byakorwaga kugira ngo bice intege amaboko 
y’abubatsi bityo umwete wabo ugwabire. {AnA 611.1} 

Satani yari yaragiye atsindwa incuro nyinshi; ariko noneho akoranye ubugome n’uburyarya 
bukomeye cyane, yateze umugaragu w’Imana indi mitego ihishwe kandi mibi cyane. 
Sanibalati na bagenzi bebaguriye abantu bavugaga ko ari incuti za Nehemiya kugira ngo 
bamugire inama mbi bitwaje ko ari ijambo ry’Uwiteka. Umukuru muri bo wagiye muri iki 
gikorwa kibi ni uwitwa Shemaya. Mbere y’icyo gihe, Nehemiya yari azi ko Shemaya ari 
umuntu w’imico myiza. Uyu mugabo yikingiranye mu cyumba hafi y’urusengero asa 
n’ufitiye ubwoba ubuzima bwe nk’aho buri mu kaga. Icyo gihe urusengero rwari rukingiwe 
n’inkike n’amarembo, ariko amarembo y’umurwa yari atarashingwa. Shemaya yagaragaje 
ko yitaye cyane ku mutekano wa Nehemiya maze amugira inama yo kwihisha mu rusengero. 
Yamugiriye inama ati: “Tubonanire ku nzu y’Imana imbere mu rusengero, dukinge inzugi 
z’urusengero kuko baza kukwica; ni koko iri joro baraza kuza kukwica.” {AnA 611.2} 

Iyo Nehemiya akurikiza iyi nama y’uburiganya, aba yaratatiye ukwizera Imana kwe, kandi 
mu maso ya rubanda aba yaragaragaye ko ari ikigwari n’imburamumaro. Urebye umurimo 
w’ingenzi yari yatangiye ndetse n’icyizere yavugaga ko afitiye imbaraga z’Imana, kwihisha 
nk’umuntu ufite ubwoba byari kuba uguhuzagurika. Impuruza yari kugera ku bantu bose 
maze buri wese agakiza amagara ye, bityo umurwa ugasigara utarinzwe, ukagwa mu 
maboko y’abanzi bawo. Icyo gikorwa kimwe kitarimo gushishoza Nehemiya yari kuba 
akoze cyari kuba ugutererana no kureka ibyo yari yaragezeho byose. {AnA 611.3} 

Nehemiya ntiyatindaga gucengera intekerezo ngo amenye imiterere nyakuri n’umugambi 
by’uwamugiraga inama. Aravuga ati: “Mbyitegereje menya yuko atari Imana yamutumye, 
ahubwo yampanuriyeho ibyo kuko Tobiya na Sanibalati bari bamuguriye. Icyatumye 
agurirwa ni ukugira ngo ankangishe; maze ninkora ntyo, ngo bimbere icyaha, bahereko 
bamboneho impamvu yo kumvuga nabi, kugira ngo bantuke.” {AnA 612.1} 

Inama y’urukozasoni yatanzwe na Shemaya yashyigikiwe n’abagabo barenze umwe bari 
bazwiho ubupfura cyane. Nubwo bavugaga ko ari incuti za Nehemiya, bari bafitanye 
akagambane rwihishwa n’abanzi be. Nyamara imitego yabo barayiteze ariko ifata ubusa. 
Igisubizo Nehemiya yatanze ashize ubwoba ni iki ngo: “Ndi umugabo ungana atya nahunga? 
Mbese ni nde mu bo tungana wahungira mu rusengero akikiza? Sindi bujyeyo.” {AnA 
612.2} 

Nubwo hariho imigambi mibisha y’abanzi, yaba iyo ku mugaragaro cyangwa ihishwe, 
umurimo wo kubaka wakomeje gukorwa neza, kandi mu gihe kitageze ku mezi abiri uhereye 
igihe Nehemiya yagereye muri Yerusalemu umurwa wari ukikijwe n’inkuta ziwukingiye 

kandi abubatsi bashoboraga kugenda hejuru y’inkike maze bakareba ahasi bitegereza abanzi 
babo babaga batsinzwe kandi bumiwe. Nehemiya arandika ati: “Maze abanzi bacu 
babyumvise, abanyamahanga bose badukikije bakuka imitima, baca bugufi cyane barigaya, 
kuko babonye yuko Imana yacu ari yo ikoze uwo murimo.” {AnA 612.3} 

Nyamara n’iki gihamya cy’ukuboko kw’Imana kuyobora ibintu nticyari gihagije kugira ngo 
kibuze kutishimira icyo gikorwa, ubwigomeke n’uburiganya mu Bisirayeli. “Muri iyo minsi 
imfura zo mu Buyuda zoherereza Tobiya inzandiko nyinshi; kandi iza Tobiya zikabageraho. 
Mu Bayuda harimo benshi basezeranye na we, kuko yari muramu wa Shekaniya.” Ahangaha 
tuhabona ingaruka mbi zo gushyingirana n’abasenga ibigirwamana. Umuryango 
w’Ubuyuda wari warifatanyije n’abanzi b’Imana, kandi iyo sano bagiranye yari 
yaragaragaye ko ari umutego. Hari abandi benshi bari barakoze bene ibyo. Abongabo, 
kimwe n’imbaga y’ikivange yari yaravanye n’Abisirayeli muri Egiputa, babaye intandaro 
y’ingorane zahoraga zibaho. Ntabwo imititima yabo bari bayirunduriye mu murimo we; 
kandi igihe umurimo w’Imana wasabaga kwitanga, babaga biteguye kwica indahiro 
ikomeye bari bararahiye yo gukorana n’abandi no kubashyigikira. {AnA 612.4} 

Abantu bamwe baribaraje ku ruhembe rw’imbere mu gucirira Abayuda imigambi mibisha, 
noneho bagaragaje icyifuzo cyo kubabera incuti. Imfura zo mu Bayuda zari zaraguye mu 
mutego wo gushyingirana n’abasenga ibigirwamana, kandi zari zaragiranye umushyikirano 
w’ubugambanyi na Tobiya ndetse zikaba zari zararahiriye kumukorera, noneho 
zamuhagarariye zimwerekana ko ari umugabo ushoboye kandi ufite gushishoza, bityo 
gufatanya nawe bikaba byari kubera Abayuda inyungu ikomeye cyane. Muri icyo gihe kandi 
babwiye Tobiya imigambi ya Nehemiya n’ibyo akora. Uko ni ko umurimo w’ubwoko 
bw’Imana wakinguriwe ibitero by’abanzi babo, kandi hacirwa icyuho cyo kugoreka 
amagambo ya Nehemiya n’ibikorwa bye, ndetse no kubangamira umurimo we. {AnA 
613.1} 

Igihe abakene n’abakandamizwaga batakambiraga Nehemiya kugira ngo abarenganure, yari 
yarahagaze ashize amanga arabarengera kandi yari yaratumye abari barakoze nabi bakuraho 
ikinegu cyari kibariho. Nyamara ubutware yari yarakoresheje arengera bene wabo bari 
barakandamijwe noneho ntiyabukoresheje yirengera ubwe. Abantu bamwe bari baragaye 
umuhati yakoreshaga kandi bagaragaza uburiganya, nyamara ntiyakoresheje bwe ngo ahane 
abagambanyi. Yaratuje ndetse nta no kwikanyiza maze akomeza umurimo yakoreraga 
abantu, ntiyigera acogora mu muhati we cyangwa ngo yemere ko inyungu ze zigwabira. 
{AnA 613.2} 

Ibitero bya Satani byagiye bigabwa ku bantu bagiye bashaka guteza imbere umurimo 
n’ubutumwa by’Imana. Nubwo akenshi ibitero bya Satani biburizwamo, akenshi agaba 

ibitero bishya akoresheje imbaraga nshya, agakoresha n’inzira atari yagerageje gukoresha. 
Nyamara igikwiriye gutinywa cyane ni imikorere ihishwe ya Satani, aho akorera mu bavuga 
ko ari incuti z’umurimo w’Imana. Kurwanywa ku mugaragaro bishobora kuba bibi cyane 
ndetse bikabamo n’ubugome, ariko ni byo bizanira umurimo w’Imana akaga gake 
ubigereranyije n’urwango ruhishwe rw’abavuga ko bakorera Imana nyamara mu mitima 
yabo ari abagaragu ba Satani. Bene abo bafite mu bubasha bwabo imbaraga zo gushyira 
amahirwe yose mu biganza by’abazakoresha ubwenge bwabo kugira ngo babangamire 
umurimo w’Imana kandi bagirire nabi abagaragu bayo. {AnA 614.1} 

Amayere yose umwami w’umwijima ashobora gutegura azakoreshwa kugira ngo atere 
abagaragu b’Imana kugirana ubufatanye n’abakozi ba Satani. Bazagerwaho no kwinginga 
kwinshi kubararikira kuva ku nshingano yabo; ariko nk’uko Nehemiya yabigenje, bakwiriye 
gusubiza bashize amanga bati: “Ndakora umurimo ukomeye, sinashobora kumanuka.” 
Abakozi b’Imana bashobora gukomeza umurimo wabo mu mahoro, bakareka umuhati wabo 
ukamagana irego by’ibinyoma umugome ashobora kubahimbira ngo abagirire nabi. Nk’uko 
byagenze ku bubatsi b’inkike za Yerusalemu, bagomba kwanga guteshurwa ku murimo 
wabo n’ibikangisho no gukwenwa ndetse n’ibirego by’ibinyoma. Ntibakwiriye kudohora 
kuba maso kwabo n’akanya na gato, kuko abanzi bahora baboga runono. Bagomba guhora 
basenga Imana kandi “bagashyiraho n’abarinzi bo kubarinda ku manywa na nijoro.” 
Nehemiya4:9. {AnA 614.2} 

Uko igihe cy’iherezo kigenda cyegereza, Satani azazana ibishuko bye ku bakozi b’Imana 
bifite imbaraga nyinshi. Azakoresha abantu kugira ngo bakwene kandi basebye “abubaka 
inkike.” Nyamara abubatsi nibamanuka bakajya guhangana n’ibitero by’abanzi babo, ibyo 
nta kindi bizageraho uretse kudindiza umurimo. Bakwiriye gushishikazwa no gutsinda 
imigambi y’abanzi babo, ariko ntibakwiriye kwemerera ikintu icyo ari cyo cyose kubakura 
ku murimo wabo. Ukuri kurusha ikinyoma imbaraga, kandi icyiza kizatsinda ikibi. {AnA 
615.1} 

Ntibakwiriye kandi kwemerera abanzi babo kugirana ubucuti na bo no kubagaragariza 
impuhwe, ngo bityo babakure mu mwanya w’inshingano bahagazemo. Umuntu utuma 
umurimo w’Imana ugawa kubw’igikorwa cye icyo ari cyo cyose kitarangwa no kwirinda 
cyangwa uca intege abakozi bagenzi be, aba ashyize icyasha mu mico ye kitakurwaho mu 
buryo bworoshye, kandi ashyira inzitizi ikomeye mu nzira yo kuzaba ingirakamaro kwe mu 
gihe kiri imbere. {AnA 615.2} 

“Abanga amategeko bashima abanyabyaha.” Imigani 28:4. Igihe abifatanya n’ab’isi, 
(nyamara bakavuga ko bera rwose), basaba kugirana ubumwe n’abigeze kurwanya umurimo 
wo kwamamaza ukuri, dukwiriye kubatinya no kubirinda dukomeje nk’uko Nehemiya 

yabigenje. Bene iyo nama iba iturutse ku mwanzi w’ibyiza byose. Iyo ni imvugo 
y’abakurikira inyungu zabo gusa mu gihe runaka nta kindi bitayeho, kandi muri iki gihe 
bakwiriye kurwanywa byimazeyo nk’uko byagenze mu gihe cya Nehemiya. Imbaraga iyo 
ari yo yose igambiriye gukura ukwizera k’ubwoko bw’Imana mu bushobozi bwayo 
buyobora, ikwiriye kurwanywa nta gukebakeba. {AnA 615.3} 

Mu buryo Nehemiya yakomeje kwirundurira mu murimo w’Imana, ndetse n’uko 
yishingikirije ku Mana adacogora, byabaye intandaro yo gutsindwa kw’abanzi be bananiwe 
kumushyira munsi y’ububasha bwabo. Umuntu w’inkorabusa atsindwa n’ibishuko [bya 
Satani] mu buryo bworoshye; ariko mu buzima bw’umuntu bufite intego ikomeye 
n’umugambi, ntibyorohera ikibi kuhashinga ikirenge. Ukwizera k’umuntu uhora atera 
intambwe ajya mbere ntikwigera gucogora; kuko haba hejuru, hasi ndetse no hirya, uwo 
muntu ahabona Rukundo rutagerwa, ukora ibintu byose kugira ngo asohoze umugambi we 
mwiza. Umugaragu nyakuri w’Imana akorana ukwiyemeza kutazigera gutezuka bitewe 
n’uko intebe y’ubuntu ari yo bahora bishingikirijeho. {AnA 616.1} 

Imana yagiye itanga ubufasha buvuye mu ijuru ku byihutirwa byose ubushobozi bwacu 
abantu butageraho. (to which our human resources are unequal). Itanga Mwuka Wera kugira 
ngo agoboke mu byihutirwa byose, ngo akomeze ibyiringiro byacu n’icyizere tugira, ngo 
amurikire intekerezo zacu kandi yeze imitima yacu. Imana itanga amahirwe kandi 
igakingura imiyoboro yo gukoreramo. Ubwoko bwayo nibuba maso bugakurikiza 
amabwiriza buhabwa n’ubuntu bwayo, kandi bukaba bwiteguye gukorana na Yo, buzabona 
umusaruro ukomeye. {AnA 616.2} 

IGICE CYA 56 - BIGISHWA AMATEGEKO Y’IMANA 


Byari igihe cy’iminsi mikuru yo kuvuza impanda. Abantu benshi bari bateraniye i 
Yerusalemu. Ibyabaye byaranzwe no kuboroga. Inkike za Yerusalemu zari zarasanwe ndetse 
n’amarembo yarubatswe, ariko umugabane munini w’umurwa wari ukiri amatongo. {AnA 
617.1} 

Ku ruhimbi rw’ibiti rwari rwubatswe kuri imwe mu nzira ngari, kandi ku mpande zose rwari 
rukikijwe n’ibimenyetso bibabaje byibutsaga ikuzo ry’Ubuyuda ryari ryaragiye. Kuri rwo 
ni ho Ezira, wari umusaza icyo gihe, yahagaze. Iburyo n’ibumoso bwe hari hateraniye 
abavandimwe be b’Abalewi. Urebye hasi uri kuri urwo ruhimbi, amaso yabonaga imitwe 
y’abantu benshi batabarika. Ubwoko bw’isezerano bwari bwateraniye aho buturutse mu 
bihugu byose bikikije Ubuyuda. “Ezira ashima Uwiteka Imana nkuru. Abantu bose 

barikiriza bati: ‘Amen, Amen.’.; maze bubika imitwe baramya Uwiteka, bubitse amaso 

yabo hasi.’” {AnA 617.2} 

Nyamara n’aho hari ikimenyetso cy’icyaha cya Isirayeli. Binyuze mu gushyingirana 
kw’Abayuda n’andi mahanga, ururimi rw’Igiheburayo rwari rwaragoretswe, bityo 
byasabaga abavugaga kwigengesera cyane kugira ngo basobanure amategeko mu rurimi 
rw’abantu bari aho, kugira ngo rwumvwe n’abantu bose. Bamwe mu batambyi n’Abalewi 
bafatanyije na Ezira gusobanura amahame yo mu mategeko. “Basoma mu gitabo amategeko 
y’Imana gusoma kumvikana, barasobanura kugira ngo abantu bamenye ibyasomwaga.” 
{AnA 617.3} 

“Bose bari bateze amatwi ngo bumve igitabo cy’amategeko.” Bateze amatwi amagambo 
y’Isumbabyose babyitayeho kandi bubashye. Ubwo amategeko yasobanurwaga, bumvise 
batsinzwe kubw’icyaha cyabo, nuko barira bitewe n’ibicumuro byabo. Nyamara uwo munsi 
wari umunsii mukuru, umunsi wo kwishima, umunsi wo guterana kwera, umunsi Uwiteka 
yari yarategetse ubwoko bwe kwizihiza bwishimye bufite n’umunezero; bityo ubwo 
bariraga bategetswe guhagarika umubabaro wabo ahubwo bakishima kubw’imbabazi 
nyinshi cyane Imana yabagiriye. Nehemiya ayarvuze ati: “Uyu ni umunsi werejwe Uwuteka 
Imana yanyu; ntimubabare kandi ntimurire .... Nimugende, murye inyama z’ibinure, 
munywe ibiryohereye, mwoherereze amafunguro abadafite icyo bahishiwe, kuko uyu munsi 
ari umunsi werejwe Uwiteka wacu; kandi ntimugire agahinda; kuko kwishimana Uwiteka 
ari zo ntege zanyu.” {AnA 617.4} 

Umugabane ubanza w’uwo munsi wahariwe imihango y’idini, bityo abantu bakoresha igihe 
gisigaye cy’uwo munsi bavugana ibyishimo iby’imigisha y’Imana kandi banezererwa ibyiza 
byinshi yari yarabahaye. Nanone kandi abakene batari bafite ibyo bateguye bohererejwe 

amafunguro. Habayeho kwishima kwinshi bitewe n’uko amagambo y’amategeko yari 
yasomwe kandi yumvikanye. {AnA 618.1} 

Ku munsi wakurikiyeho gusoma no gusobanura amategeko byarakomeje. Kandi igihe 
cyagenwe kigeze — ku munsi wa makumyabiri w’ukwezi kwa akrindwi — bakurikije 
itegeko ry’Imana, bakozwe imihango ikomeye y’Umunsi w’Impongano. {AnA 618.2} 

Uhereye ku munsi wa cumi na gatanu ukageza ku wa makumyabiri na kabiri y’uko kwezi, 
rubanda n’abatware babo bongeye kwizihiza Iminsi mikuru y’Ingando. Inkuru yasakajwe 
“mu midugudu yabo yose n’I Yerusalemu bati: ‘Nimusohoke mujye ku musozi muzane 
amashami y’imyerayo n’ay’iminzenze n’ay’imihadasi n’ay’imikindo n’ay’ibiti 
by’amashami atsikanye, muce ingando nk’uko byanditswe.’ Nuko abantu barasohoka 
bazana amashami, bicira ingando, umuntu wese ayica hejuru y’inzu ye no mu bikari byabo 
no mu bikari by’inzu y’Imana no ku karubanda ku irembo ry’amazi no ku karubanda handi, 
. . . ubwo habaho umunezero mwinshi cyane. Kandi Ezira yahereye ku munsi wa mbere 
w’ibirori ageza ku munsi wa nyuma, asoma igitabo cy’amategeko y’Imana uko bukeye.” 
{AnA 618.3} 

Bitewe n’uko uko bwacyaga bukira bumvaga amagambo yo mu mategeko, abantu bari 
barastinzwe mu mitima bemera ibicumuro byabo, ndetse n’ibyaha by’ishyanga ryabo by’abo 
mu bisekuru byahise. Babonye ko gutandukana n’Imana ari byo byatumye uburinzi bwayo 
bubakurwaho kandi bigatuma urubyaro rwa Aburahamu rwari rwaratatanyirijwe mu bihugu 
by’amahanga, bityo biyemeza gushaka imbabazi zayo no kurahirira ubwabo kugendera mu 
mategeko yayo. Mbere yo kwinjira muri uyu muhango ukomeye wabaye ku munsi wa kabiri 
wakurikiye isozwa ry’Iminsi mikuru y’Ingando, bitandukanyije n’abapagani bari babarimo. 
{AnA 619.1} 

Ubwo abantu bicishaga bugufi bakubika imitwe imbere y’Uwiteka, bakatura ibyaha byabo 
kandi bagasaba imbabazi, abayobozi babo babashishikarije kwizera ko Imana yumvise 
amasengesho yabo nk’uko yabisezeranye. Ntibagombaga kubabara no kurira no kwihana 
gusa, ahubwo bagombaga no kwizera ko Imana yabababariye. Bagombaga kugaragaza 
ukwizera kwabo basubiramo amagambo avuga iby’imbabazi zayo kandi bayisingiriza ineza 
yayo. Abo bigisha babo baravuze bati: “Nimuhaguruke muhimbaze Uwiteka Imana yanyu. 
Uhereye kera kose ukageza iteka ryose.” {AnA 619.2} 

Nuko ubwo bahagurukaga bakarambura amaboko bayatunze mu ijuru, muri ya mbaga 
y’abantu bari bateraniye aho humvikanye indirimbo bagira bati: {AnA 619.3} 

“Ni wowe Uwiteka, ni wowe wenyine 
Ni wowe waremye ijuru n’ijuru risumba ayandi 

N’ingabo zaryo zose n’isi n’ibiyirimo byose, 

N’inyanja n’ibiyirimo byose, 

Kandi ni wowe ubeshaho byose, 

N’ingabo zo mu ijuru zirakuramya.” (AnA 619.4} 

Indirimbo yo guhimbaza yararangiye maze abayobozi b’iteraniro ryari aho barisubiriramo 
amateka ya Isirayeli, berekana uko ineza Imana yabagiriye yabaye nyinshi kuri bo, kandi 
berekana n’uko babaye indashima bikomeye. Nuko iteraniro ryose risezerana gukurikiza 
amategeko yose y’Imana. Bari barahaniwe ibyaha byabo; ariko noneho bari bazirikanye 
ubutabera Imana yabagiriye mu byo yabakoreye maze basezerana ubwabo kumvira 
amategeko yayo. Kandi kugira ngo iryo ribe “isezerano ridakuka,” kandi ribe ribitswe mu 
buryo buhoraho nk’urwibutso rw’ibyo biyemeje, ryaranditswe maze abatambyi, Abalewi 
n’abatware barishyiraho umukono. Ryagombaga kuba urwibutso rubibutsa inshingano yabo 
ndetse n’uruzitiro rubarinda ibishuko. Abantu barahiriye bakomeje ko “bazajya bagendera 
mu mategeko y’Imana yatanzwe na Mose umugaragu w’Imana, bakitondera gusohoza ibyo 
Uwiteka Umwami wacu yategetse byose no guca imanza kwe n’amateka ye.” Indahiro 
yarahiwe icyo gihe yari ikubiyemo isezerano ry’uko batazashyingirana n’ubwoko bwa bene 
icyo gihugu. {AnA 620.1} 

Umunsi wo kwiyiriza ubusa utararangira, abantu bakomeje kugaragaza ko biyemeje 
kugarukira Uwiteka babinyujije mu kurahirira ubwabo kureka kuzirura Isabato. Ntabwo 
icyo gihe Nehemiya yakoresheje ubutware bwe nk’uko yari yarabikoze mbere yaho ngo 
abuze abacuruzi b’abapagani kuza muri Yerusalemu; ariko mu muhati we wo gukingira 
gushukwa, yabasezeranishije isezerano ridakuka ko batazica itegeko ry’Isabato bagura 
n’abo bacuruzi. Ibyo yabikoze yiringira ko bizaca intege abo bacuruzi kandi bikaba 
byahagarika ingendo [zinjira muri Yerusalemu ku Isabato.] (Nehemiya 10:32). {AnA 
620.2} 

Bashyizeho kandi uburyo bwo gushyigikira uburyo bwo kuramya Imana kw’ishyanga. 
Hejuru y’icyacumi, iteraniro ryarahiriye gutanga umubare runaka w’ubutunzi uko umwaka 
utashye kugira ngo bukoreshwe mu buturo bwera. Nehemiya arandika ati: “Twemera no 
kuzana mu nzu y’Uwiteka umuganura w’ubutaka bwacu n’umuganura w’imbuto zose 
ziribwa z’ibiti by’amoko yose, uko umwaka utashye; kandi no kuzana imfura z’abahungu 
n’uburiza bw’amatungo yacu, nk’uko byanditswe mu mategeko, uburiza bw’inka zacu 
n’ubw’intama zacu, ngo tubuzane mu nzu y’Imana yacu. ..” {AnA 620.3} 

Kubwo gusubira inyuma, Isirayeli yari yaragarukiye Imana ibogoza amarira. Abisirayeli 
bari baratuye ibyaha byabo barira kandi baganya. Bari barazirikanye gukiranuka kwaranze 
ibyo Imana yabagiriye kandi bari barasezeranye kumvira amategeko yayo. Noneho 

bagombaga kugaragaza ko bizeye amasezerano yayo. Imana yari yemeye kwihana kwabo; 
noneho bagombaga kwishimira ibyiringiro bafite byo kubabarirwa ibyaha kandi ko 
bakomorewe ubuntu bw’Imana. {AnA 621.1} 

Umwete wa Nehemiya wo gusubizaho kuramya Imana nyakuri wageze ku ntego. Igihe 
cyose abantu batari gutatira indahiro barahiye, ndetse bakumvira ijambo ry’Imana, Uwiteka 
na we yari gusohoza isezerano rye akabasesekazaho imigisha myinshi. {AnA 621.2} 

Ku bantu batsindwa n’icyaha kandi bakaba baremerewe no kumva ntacyo bamaze, aya 
mateka arimo ibyigisho byerekeye kwizera kandi bitera ubutwari. Bibiliya igaragaza neza 
ingaruka z’ubuhakanyi bwa Isirayeli; ariko na none ikerekana gukorwa n’isoni gukmeye no 
kwihana kwimbitse, kwitanga kudakebakeba no gutangana ubuntu byaranze igihe 
bagarukiraga Uwiteka. {AnA 621.3} 

Kugarukira Uwiteka k’ukuri kose kuzana ibyishimo bitagerwa mu bugingo. Iyo 
umunyabyaha yiyeguriye imbaraga ya Mwuka Wera, umunyabyaha abona icyaha cye bwite 
no guhindana kwe biba bihabanye by’ihabya no kwera k’Urondora imitima ukomeye. 
Abona ko aciriweho iteka nk’uwishe amategeko y’Imana. Ariko kubw’ibyo, ntabwo 
agomba kwiheba; kuko aba yamaze kubabarirwa rwose. Ashobora kwishima kubwo 
kuzirikana ibyaha bye byababariwe, akishimira mu rukundo rwa Data wo mu ijuru wuje 
imbabazi. Ku bantu b’abanyabyaha kandi bihana, ubwiza bw’Imana bubagotera mu maboko 
y’urukundo rwayo kugira ngo bomorwe ibikomere byabo, bezweho icyaha, kandi bambikwe 
imyambaro y’agakiza. {AnA 621.4} 

IGICE CYA 57 - UBUGOROZI/IVUGURURA (REFORMATION) 

Abaturage b’Ubuyuda bari bararahiriye ku karubanda akandi bakomeje ko bazumvira 
amategeko y’Imana. Ariko igihe igitsure cya Ezira na Nehemiya cyari kidahari mu gihe 
runaka, habayeho benshi bitandukanyije n’Uwiteka. Icyo gihe Nehemiya yari yarasubiye 
mu Buperesi. Ubwo yari atari i Yerusalemu, hari ibibi byinshi byinjijwe ku buryo byari 
bigendereye guteshura ishyanga. Ntabwo abasenga ibigirwamana binjiye mu murwa wa 
Yerusalemu gusa, ahubwo kuhaba kwabo byahumanyije n’ibikari by’urusengero ubwabyo. 
Binyuze mu gushyingirana, Eliyashibu, umutambyi mukuru yari yaragiranye ubucuti na 
Tobiya w’Umwamoni, kandi uyu yari umwanzi gica w’Abisirayeli. Ingaruka y’uko kunga 
ubumwe kutejejwe yabaye iy’uko Eliyashibu yari yaremereye Tobiya kuba mu cyumba 
gifatanye n’urusengero. Kugeza icyo gihe icyo cyumba cyari ububiko bw’icyacumi 
n’amaturo abantu bazanaga. {AnA 623.1} 

Bitewe n’ubugome n’uburiganya Abamoni n’Abamowabu bari baragiriye Abisirayeli, 
Imana yari yaravugiye mu knwa ka Mose ko badakwiriye na hato kwinjira mu iteraniro 
ry’ubwoko bwayo. Soma Gutegeka kwa kabiri 23:2-6. Mu rwego rwo gusuzugura iri jambo 
ry’Uwiteka, umutambyi mukuru yari yarasohoye amaturo yari abitswe mu cyumba cy’inzu 
y’Imana kugira ngo abone aho acumbikira uyu Tobiya wari uhagarariye ubwoko Uwiteka 
yabuzanyije [kwinjira mu iteraniro ry’ubwoko bwe]. Nta gusuzugurwa gukomeye 
gushobora kuba kwaragiriwe Imana kurenze uko guha amahirwe nk’ayo uyu mwanzi wayo 
n’ukuri kwayo. {AnA 623.2} 

Ubwo yari agarutse avuye mu Buperesi, Nehemiya yamenye iby’uko guhumanya [inzu 
y’Imana] kwihandagaje maze afata ingamba zihuse zo kwirukana uwo mucengezi. 
Nehemiya aravuga ati: “Birambabaza cyane; ni cyo cyatumye ibintu bya Tobiya byose 
mbisahura mu nzu nkabijugunya hanze. Mperako ntegeka ko beza ibyumba; maze 
nsubizamo ibintu by’inzu y’Imana n’amaturo n’amafu n’icyome.” {AnA 624.1} 

Ntabwo urusengero rwari rwarahumanyijwe gusa, ahubwo n’amaturo yari yarakoreshejwe 
nabi. Ibi byari byaratumye umutima wo gutangana ubuntu w’ishyanga ucika intege. Abantu 
bari baratakaje ubwuzu n’umwete byabo, kandi icyacumi nacyo bagitangaga bagononwa. 
Ububiko bw’inzu y’Uwiteka bwazanwagamo ibintu bike cyane; benshi mu baririmbyi 
n’abandi bantu bakoraga mu buturo bwera bari bararetse umurimo w’Uwiteka bajya gukora 
ahandi bitewe no kudahabwa ibyo kubunganira bihagije. {AnA 624.2} 

Nehemiya yiyemeje kugira icyo akora kugira ngo akureho icyo gisuzuguriro (He set to work 
to correct these abuses. p.670). Yateranyirije hamwe abari barataye umurimo w’inzu 
y’Uwiteka, maze “abasubiza ahabo.” Ibi byatumye rubanda rugira ibyiringiro n’ubutwari 

maze Abayuda bose “bazana kimwe mu icumi cy’imyaka y’impeke na vino n’amavuta, 
babishyira mu bubiko.” Abari abagabo b’abiringirwa bagizwe abacungamutungo b’ububiko, 
kandi “umurimo wabo wari uwo kugaburira bene wabo.” {AnA 624.3} 

Indi ngaruka mbi yo gushyingirana n’abasenga ibigirwamana yabaye iyo kwirengagiza 
Isabato, ikimenyetso cyatandukanyaga Abisirayeli — nk’ishyanga ryasengaga Imana 
nyakuri - n’andi mahanga [yasengaga ibigirwamana]. Nehemiya yaje kubona ko abacuruzi 
b’abapagani baturutse mu bihugu bikikije Ubuyuda, bazaga i Yerusalemu, bari barateye 
benshi mu Bisirayeli kwishora mu bucuruzi ku munsi w’Isabato. Habayeho bamwe mu 
Bisirayeli batashoboraga kwemezwa gutatira ihame bemeraga, nyamara abandi bararyishe 
ndetse bifatanya n’abapagani mu muhati wabo wo gutsinda umubare muto w’abari 
bamaramaje. Benshi barihandagaje bica Isabato. Nehemiya arandika ati: “Muri iyo minsi 
mbona i Buyuda abantu bengera mu mivure ku isabato, n’abandi bazana imiba bakayikoreza 
indogobe zabo, mbona na vino n’inzabibu n’imbuto z’imitini n’imitwaro y’uburyo bwose 
bazanaga muri Yerusalemu ku isabato. . . . Kandi hariho abagabo b’i Tiro bazanaga amafi 
n’ibintu by’uburyo bwose, bakagura n’Abayuda ku isabato muri Yerusalemu.” {AnA 
624.4} 

Uku ibintu byari bihagaze kuba kwarakumiriwe mbere iyo abayobozi bakoresha ubutware 
bwabo; ariko umururumba wo kuteza imbere inyungu zabo bwite wari warabateye guha 
icyuho abatubaha Imana. Nehemiya yabacyashye ashize amanga kubwo kwirengagiza 
inshingano yabo kwabo. Yababajije akomeje ati: “Ni iki cyabateye gukora icyaha gisa gityo 
mugasuzuguza umunsi w’isabato? Eseba sokuruza banyu si uko babigenje bigatuma Imana 
yacu ituzanaho ibi byago no kuri uyu murwa? None namwe mugiye kongerera Abisirayeli 
uburakari, muzira gusuzuguza isabato.” Bityo izuba ritararenga ngo isabato itangire atanga 
itegeko rivuga ko “inzugi z’amarembo y’I Yerusalemu zikingwa, kandi ko zidakingurwa 
kugeza aho isabato ishirira,” kandi kubera ko yari yiringiye abagaragu be bwite kuruta abo 
abacamanza bo muri Yerusalemu bari gushyiraho, yashyize abo bagaragu ku marembo 
kugira ngo barebe ko amabwiriza yatanze yubahirizwa. {AnA 625.1} 

Ubwo batemeraga kureka umugambi wabo, “abatunzi n’abagura ibintu by’uburyo bwose 
[baraye] inyuma y’i Yerusalemu rimwe cyangwa kabiri,” biringiye ko barabona uburyo bwo 
kugura no kugurisha haba ku baturage bmu muri Yeusalemu cyangwa abandi. Nehemiya 
yaburiye abo bacuruzi ko nibakomeza kugenza batyo azabahana. Yarababajije ati: “Ni iki 
gituma murara inyuma y’inkike? Nimwongera nzabafata.” “Maze uhereye uwo munsi, 
ntibongera kugaruka ku Isabato.” Nanone kandi yategetse Abalewi kurinda amarembo, kuko 
yari azi ko abantu bazabubaha kurusha abandi bantu basanzwe, kandi kubw’uko bari 

bomatanye n’umurimo w’Imana, kwitega ko bazarushaho kugira umwete mu gushimangia 
kubaha amategeko yayo byarumvikanaga. {AnA 626.1} 

Noneho ibyo birangiye Nehemiya yerekeje ibitekerezo bye ku ku kaga kari kugarije Isirayeli 
gaturutse ku gushyingirana no kunga ubumwe n’abasenga ibigirwamana. Nehemiya 
arandika ati: “Kandi muri iyo minsi mbona Abayuda abshyatse abagore 
b’Abanyashidodikazi n’Abamonikazi n’Abamowabukazi. Kandi abana babo bavugaga 
ururimi rwabo baruvanga n’urw’Abanyashidodi; ntibabashe kuvuga Uruyuda, ahubwo 
bakavuga ururimi rw’ishyanga ribonetse ryose.” {AnA 626.2} 

Uko kwifatanya n’abanyamahanga kwateraga urujijo rukomeye muri Isirayeli; kuko bamwe 
mu bifatanyaga nabo bari abantu bo mu myanya yo hejuru, abayobozi rubanda 
rwashakiragaho inama ndetse rukabafataho icyitegererezo cyiza. Nehemiya abonye kure 
kurimbuka kwari gutegereje ishyanga mu gihe icyo kibi cyari kwemererwa gukomeza 
kubaho, yatonganyije cyane abakoze icyo kibi. Yaberetse ibyabaye kuri Salomo, maze 
abibutsa ko mu mahanga yose nta mwami umeze nka we wigeze kubaho Imana yari 
yarahaye ubwenge bwinshi nka we; nyamara abagore basengaga ibigirwamana bari 
barateshuye umutima we ku Mana, kandi urugero yatanze rwari rwaranduje Isirayeli. 
Nehemiya yababajije arakaye ati: “None namwe tubemerere se mukore iki cyaha gikomeye, 
ngo mucumure ku Mana yacu, murongore abakobwa b’abanyamahanga?” 
“Ntimugashyingirane na bo, kandi namwe ntimukabarongoremo.” {AnA 626.3} 

Ubwo yabibutsaga amategeko y’Imana n’ibyo yavuze izabahanisha, ndetse akabibutsa 
ibihano biteye ubwoba Isirayeheli yahanishijwe mu bihe byashize kubera icyo cyaha, 
intekerezo zabo zarakangutse, bityo hatangira umurimo w’ubugorozi 
(ivugurura/reformation) waje guhagarika kugerwaho n’uburakari bw’Imana ahubwo 
ubazanira kwemerwa nayo ndetse n’imigisha yayo. {AnA 627.1} 

Habayeho bamwe bari bari mu nshingano zera bingingiye abagore babo 
b’abapagani,bakavuga ko badashobora gutandukana nabo. Nyamara nta tandukaniro 
ryashyizweho; nta kwita ku rwego cyangwa umwanya w’ubuyobozi kwagaragajwe. Uwo 
ari we wese mu batambyi cyangwa abayobozi wanze kureka ubumwe yari afitanye 
n’abasenga ibigirwamana yahise akurwa mu murimo w’Uwiteka. Umwuzukuru 
w’umutambyi mukuru wari wararongoye umukobwa wa Sanibalati, ntiyakuwe ku murimo 
we gusa ahubwo yahise acibwa no muri Isirayeli. Nehemiya yarasenze ati: “Mana yanjye, 
ujye ubibuka, kuko bahumanijje ubutambyi n’isezerano ry’abatambyi n’iry’Abalewi.” 
{AnA 627.2} 


416 



Urubanza rwonyine ni rwo ruzagaragaza uburemere bw’umubabaro wo mu mutima uku 
kudakebakeba kwari gukenewe byatwaye uyu mugaragu w’Imana ukiranuka. Habayeho 
urugamba ruhoraho ahanganye n’ibyamurwanyaga, kandi habayeho kujya mbere kubwo 
kwiyiriza ubusa, kwicisha bugufi no gusenga. {AnA 627.3} 

Benshi bari bararongoye abasenga ibigirwamana bahisemo kujyana nabo mu buhungiro, 
kandi aba hamwe n’abari baraciwe mu iteraniro ry’Abisirayeli bifatanyije n’Abasamariya. 
Ahangaha ni ho bamwe mu bari bafite imyanya yo hejuru y’ubuyobozi mu murimo w’Imana 
berekeje kandi nyuma y’igihe runaka bifatanya n’Abasamariya rwose. Mu rwego gusahaka 
gukomeza uwo mubano, Abasamariya basezeranye kuyoboka rwose ukwizera kwa 
Kiyahudi ndetse n’imigenzo y’Abayahudi, bityo abahakanyi nabo biyemeza kugirira neza 
birenze abahoze ari abavandimwe babo maze bubaka urusengero ku Musozi wa Gerizimu 
ruhanganye n’inzu y’Imana y’i Yerusalemu. Idini yabo yakomeje kuba uruvange rw’idini 
ya Kiyahudi n’iya gipagani, kandi uko ibihe byagiye biha ibindi, uko bavugaga ko ari 
ubwoko bw’Imana byabaye intandaro yo kutumvikana no kwitandukanya, kurushanwa 
ndetse n’urwango hagati y’ayo moko yombi (Abayuda n’Abasamariya). {AnA 627.4} 

Mu murimo w’ubugorozi (ivugurura) ugomba gukorwa muri iki gihe, hakenewe abantu, nka 
Ezira na Nehemiya, batazigera boroshya uburemere bw’Icyaha cyangwa ngo bagitangire 
urwitwazo, cyangwa ngo batinye guhagarara no gukomera ku cyubahiro cy’Imana. Abafite 
umutwaro wo gukora uyu murimo ntibazagira amahoro igihe ikibi gikorwa, nta nubwo 
bazigera batwikiriza ikibi umwenda w’ubugwaneza bw’ikinyoma. Bazibuka ko Imana itita 
ku cyubahiro cy’abantu, kandi ko guhana abantubake wihanukiriye bishobora guhesha 
benshi imbabazi. Bazibuka kandi ko umwuka wa Kristo ukwiriye guhora ugaragarira mu 
muntu ucyaha ikibi. {AnA 628.1} 

Mu murimo wabo, Ezira na Nehemiya bicishije bugufi imbere y’Imana, batura ibyaha byabo 
n’iby’ubwoko bwabo, kandi basaba imbabazi nk’aho bo ubwabo ari bo bakoze ibyaha. 
Barakoze, barasenga kandi barababara ariko bafite kwihangana. Icyatumye umurimo wabo 
urushaho gukomera ntabwo ari urugomo cyangwa kurwanywa n’abapagani ku mugaragaro, 
ahubwo icyatumye ukomera ni ukurwanywa rwihishwa n’abiyitaga incuti zabo bari 
bareguriye imbaraga zabo gukoreshwa ikibi bityo bagatuma umutwaro w’abagaragu 
b’Imana urushaho kuremera incuro cumi. Abo bagambanyi bahaye abanzi b’Uwiteka 
ibikoresho bifashisha mu kurwanya ubwoko bwe. Ibyifuzo byabo bibi no kwigomeka kwabo 
byahoraga amabwiriza yumvikana neza Imana yatanze. {AnA 628.2} 

Insinzi imihati ya Nehemiya yagezeho igaragaza icyo isengesho, ukwizera ndetse no 
gukorana umwete bizasohoza. Nehemiya ntiyari umutambyi; ntiyari umuhanuzi; ndetse 
ntiyigeze ashaka no kugira umwanya wo hejuru. Yari umugorozi wahagurukijwe mu gihe 

gikomeye. Umugambi we wari uwo kunga ab’ubwoko bwe n’Imana. Kubwo gusunikwa 
n’umugambi ukomeye yari afite, yakoresheje imbaraga ze zose kugira ngo asohoze uwo 
mugambi. Ubupfura butagereranywa ni bwo bwaranze imihati ye. Ubwo yahanganaga 
n’ikibi no kurwanya icyiza (opposition to right, p.676), yahagaze ashikamye ku buryo 
abantu bakanguriwe gukorana ubwuzu n’umwete bishya. Bashoboraga kubona 
ubudahemuka bwe, gukunda igihugu kwe ndetse n’uko yakundaga Imana byimbitse; bityo 
babonye ibyo, biyemeza kumukurikiza bakajya aho abayoboye. {AnA 629.1} 

Gukorana umwete inshingano Imana yahaye umuntu ni umugabane w’ingenzi 
w’iyobokamana cyangwa idini nyakuri. Abantu bakwiriye gufata ibibaho nk’ibikoresho 
Imana itanze kugira ngo ubushake bwayo busohozwe. Icyemezo cyihutiwe kandi 
kidakebakeba gifashwe mu gihe gikwiriye kizagera ku nsinzi zihebuje, mu gihe 
gutindiganya no kwirengagiza bibyara gutsindwa no gusuzuguza Imana. Iyo abayobozi mu 
murimo wo kwamamaza ukuri batagaragaje umwete n’ubwuzu, iyo batagira icyo bitaho 
ntibagire n’umugambi bakurikiye, itorero ntirizagira icyo ryitaho, rizaba inkorabusa kandi 
rikunde ibinezeza; ariko abayobozi nibaba buzuwe n’umugambi wera wo gukorera Imana 
yonyine, abarigize bazunga ubumwe, kandi bagire ibyiringiro n’ubwuzu. {AnA 629.2} 

Ijambo ry’Imana ryuzuyemo ibintu bihabanye bikomeye. Icyaha n’ubutungane 
birabangikanye ku buryo tubyitegereje, dushobora kwirinda kimwe kandi tukemera ikindi. 
Impapuro zigaragaza urwango, ibinyoma n’uburiganya bya Sanibalati na Tobiya, zinavuga 
ubupfura, kwiyanga no kwitanga bya Ezira na Nehemiya. Dufite umudendezo wo kwigana 
bimwe uko twabyihitiramo. Ingaruka ziteye ubwoba zo kwica amategeko y’Imana 
zashyizwe aho ziteganye n’imigisha ikomoka ku kumvira. Twe ubwacu tugomba gufata 
icyemezo niba tuzababazwa n’ingaruka cyangwa niba tuzishimira imigisha. {AnA 630.1} 

Umurimo w’ivugurura n’ubugorozi wakozwe n’abari bavuye mu bunyage bayobowe na 
Zerubabeli, Ezira na Nehemiya, ugaragaza isura y’umurimo w’ivugurura mu by’umwuka 
ugomba gukorwa mu minsi iheruka y’amateka y’iyi si. Abari barasigaye muri Isirayeli bari 
ubwoko bufite intege nke, bwiteguye kugerwaho n’isenya no kwangiza by’abanzi babo. 
Nyamara binyuze kuri abo basigaye Imana yagambiriye kurindira ku isi kuyimenya ndetse 
n’amategeko yayo. Bari abarinzi bo kuramya nyakuri, kandi bari babikijwe amagambo 
y’amateka yera. Ibyagiye bibabaho igihe basanaga urusengero n’inkike za Yerusalemu 
biratandukanye; kandi kurwanywa bagombaga guhangana na ko kwari gukomeye. Imitwaro 
abayobozi muri uyu murimo bikoreye wari uremereye cyane; ariko abo bagabo bateye 
intambwe bajya mbere bafite ibyiringiro bitanyeganyezwa, kwicisha bugufi mu mutima, 
kandi bishingikirije ku Mana ubutadohoka, bizeye ko izatuma ukuri kwayo gutsinda. 
Nk’uko umwami Hezekiya yabigenje, Nehemiya “yomatanye n’Uwiteka, [ntiyareka 

kumukurikira], ahubwo [yitondera] amategeko ye . . . Uwiteka yabanaga na we.” 2Abami 
18:6,7. {AnA 630.2} 

Ivugurura mu by’umwuka ryabaye igishushanyo cy’umurimo wakozwe na Nehemiya, 
rivugwa mu magambo ya Yesaya agira ati: “Nuko bazubaka ahasenyutse, bazubura 
amatongo yabanje kubaho, kandi bazasana imidugudu yasenyutse yamaze ibihe byinshi ari 
imyirare.” “N’abazagukomokaho bazubaka mu matongo ya kera yasenyutse; uzongera 
gushinga imfatiro zariho ku ngoma nyinshi; kandi uzitwa Uwica icyuho, kandi Usibura 
inzira zijya mu ngo.” Yesaya 61:4; 58:12. {AnA 631.1} 

Ahangaha umuhanuzi aravuga iby’ubwoko bushaka gusubizaho amahame agize urufatiro 
rw’ubwami bw’Imana mu gihe cyo gutandukira ukuri n’ubutungane byabaye rusange. Ni 
abica icyuho cyaciwe mu mategeko y’Imana ari yo rukuta bagoteshejwe kugira ngo 
rubarinde, kandi kumvira ayo mategeko y’ubutabera, ukuri n’ubutungane ni ukuyabera 
umurinzi iteka. {AnA 631.2} 

Mu magambo afite ubusobanuro bwumvikana neza, umuhanuzi agaragaza umurimo 
wihariye ubu bwoko bwasigaye bwubaka inkike bufite. Aravuga ati: “Nuhindukira 
ntukandagire isabato, ukanga gukora ibyo wishakiye ku munsi wanjye wera, ahubwo ukita 
isabato umunezero, umunsi wera w’Uwiteka ukawita uw’icyubahiro, ukawubaha, ntube 
icyigenge, ntiwishakire ibyo kwinezeza, ntimivugire ibyo ushaka ku bwawe, nuko 
uzishimira Uwiteka; nanjye nzaguha kurambagira mu mpinga z’igihugu; kandi 
nzagutungisha gakondo ya sogokuruza Yakobo. Akanwa k’Uwiteka ni ko kabivuze.” 
Yesaya 58:13,14. {AnA 631.3} 

Mu bihe biheruka, gahunda yose yashyizweho n’Imana igomba kuvugururwa. Icyuho 
cyaciwe mu mategeko y’Imana igihe umuntu yahinduraga Isabato kigomba gusibwa. 
Ubwoko bw’Imana bwasigaye, buhagaze ari abagorozi imbere y’abatuye isi, bugomba 
kugaragaza ko amategeko y’Imana ari yo rufatiro rw’ivugurura (cyangwa ubugorozi) ryose 
rihamye kandi ko Isabato ivugwa mu itegeko rya kane igomba guhagarara ari urwibutso 
rw’irema, ikaba ari ikimenyetso gihoraho cyibutsa ububasha bw’Imana. Mu magambo 
yumvikana neza kandi adakebakeba, bagomba kugaragaza ko kumvira amategeko yose yo 
mu Mategeko Cumi ari ngombwa. Kubwo guhatwa n’urukundo rwa Kristo, bagomba 
gukorana na We bubaka amatongo yasenyutse. Bagomba kuba abica icyuho n’abasibura 
inzira zijya mu ngo. Soma Yesaya 58:12. {AnA 631.4} 

UMUGABANE WA VIII - UMUCYO MU GIHE CY’UMUGOROBA [W’ISI] 


“Maze ubwami n ’ubutware n ’icyubahiro cy ’ubwami bwose buri munsi y ’ijuru buzahabwe 
ubwoko bw’abera b’Isumbabyose; ubwami bwayo ni ubwami buzahoraho iteka, kandi 
ubutware bwose buzajya buyikorera buyumvire. ”Daniyeli 7:27 

IGICE CYA 58 - UKUZA K’UMUCUNGUZI (UMURENGEZI) DELIVERER 

Mu myaka ibinyejana byinshi “y’amakuba n’umwijima” n’ “umubabaro umeze nk’ubwire” 
(Yesaya 8:22) byaranze amateka y’ikiremwamuntu uhereye umunsi ababyeyi bacu ba mbere 
bahombaga urugo rwabo rwa Edeni ukageza igihe Umwana w’Imana yazaga ari Umukiza 
w’abanyabyaha, ibyiringiro by’ikiremwamuntu cyaguye byari bishingiye ku ku kuza 
k’Umucunguzi aje kurokora abagabo n’abagore mu bubata bw’icyaha n’urupfu. (AnA 
634.1} 

Itangazo rya mbere rivuga ibyo byiringiro ryatangarijwe Adamu na Eva mu rubanza inzoka 
yaciriwe muri Edeni igihe Uwiteka yabwiraga Satani bumva agira ati: “Nshize inzigo hagati 
yawe n’umugore, no hagati y’urubyaro rwawe n’urwe. Ruzakujanjagura umutwe, nawe 
urukometse agatsinsino.” Intangiriro 3:15 (BII). {AnA 634.2} 

Ubwo uwo mugabo n’umugore bari bacumuye bumvaga ayo magambo, bagize ibyiringiro; 
kuko mu buhanuzi bwerekeye kumanagura ububasha bwa Satani bumvisemo isezerano rwo 
gucungurwa bagakurwa mu kurimbuka kwaje bitewe no gucumura. Nubwo bagombaga 
kubabazwa n’imbaraga z’umwanzi wabo bitewe n’uko bari batsinzwe n’ubushukanyi bwe 
bityo bajaba bari bahisemo kutumvira itegeko ry’Uwiteka ryumvikanaga neza, ntibyari 
ngombwa ko bahera mu kwiheba burundu. Umwana w’Imana yashakaga guhongerera 
igicumuro cyabo kubw’amaraso ye bwite. Bagombaga guhabwa igihe cyo kwakira 
imbabazi, aho muri cyo bagombaga kongera guhinduka abana b’Imana binyuze mu kwizera 
ububasha bwa Kristo bwo gukiza. {AnA 635.1} 

Kubw’insinzi yari yagize ubwo yateshuraga umuntu mu nzira yo kumvira, Satani yahindutse 
“imana y’iyi si.” 2Abakorinto 4:4. Ubwami bwahoze ari ubwa Adamu bwahindutse 
ubw’umunyazi. Ariko Umwana w’Imana yiyemeje kuza kuri iyi si kugira ngo yishyure 
igihano cy’icyaha, bityo ye gucungura umuntu gusa ahubwo anamugarurire ubwami yari 
yaranyazwe. Ni uku gukomorerwa Mika yari yarahanuye igihe yavugaga ati: “Nawe, 
munara w’umukumbi, umusizi w’umukobwa w’i Siyoni, ubutware bwa mbere 
buzakugarukira.” Mika 4:8. Intumwa Pawulo nawe yabivuzeho ko ari ugucungurwa kw’abo 
Imana yaronse. (Abefeso 1:14). Kandi umuhimbyi wa Zaburi na we yari afite mu ntekerezo 
ze uko gukomererwa guheruka k’umurage wa mbere w’umuntu igihe yavugaga ati: 
“Abakiranutsi bazaragwa igihugu, bakibemo iteka.” Zaburi 37:29. {AnA 635.2} 

Ibi byiringiro byo gucungurwa binyuze mu kuza k’Umwana w’Imana, aje ari Umukiza 
n’Umwami, ntibyigeze bikendera mu mitima y’abantu. Uhereye kera kose hagiye habaho 
abantu bamwe bafite ukwizera kwasingiriye hakurwa y’ibitwikiriwe byo muri iki gihe 
bakagera ku kuri kw’ahazaza. Muri Adamu, Seti, Enoki, Metusela, Nowa, Shemu, 

Aburahamu, Isaka na Yakobo - ndetse n’abandi b’ingirakamaro, Uwiteka yabagaragarijeho 
ihishurwa rikomeye ry’ubushake bwe. Kandi ni muri ubwo buryo abana ba Isirayeli, ari bo 
bwoko bwatoranyijwe abatuye isi bagombaga guhererwamo Mesiya wasezeranwe, Imana 
yamenyekanishije ibyo amategeko yayo asaba, ndetse n’iby’agakiza kagomba gusohozwa 
binyuze mu mpongano y’Umwana wayo ikunda. (AnA 636.1} 

Ibyiringiro bya Isirayeli byari bikubiye mu isezerano ryatanzwe igihe Abaurahamu 
yahamagarwaga, kandi nyuma yahoo rigasubirirwamo urubyaro rwe kenshi ngo: “Kandi 
muri wowe ni mo imiryango yose yo mu isi izaherwa umugisha.” Itangiriro 12:3. Ubwo 
umugambi w’Imana wo gucungura abantu wahishurirwaga Aburahamu, Zuba ryo 
Gukiranuka yamurikiye umutima we bityo umwijima wari umurimo urirukanwa. Kandi 
amaherezo ubwo Umukiza ubwe yagendanaga n’abana b’abantu kandi akavugana na bo, 
yahamirije Abayuda iby’ibyiringiro bikomeye abakurambere bari bafite byerekeye 
gucungurwa binyuze mu kuza k’Umucunguzi. Kristo yaravuze ati: “Aburahamu sekuruza 
wanyu yifujije kureba umunsi wanjye, kandi awubonye aranezerwa.” Yohana 8:56. {AnA 
636.2} 

Ibi byiringiro by’umugisha byagaragarijwe mu mugisha umukurambere Yakobo yahesheje 
umuhungu we Yuda agira ati: {AnA 636.3} 

“Yuda, bene se bazagushima: 

Ukuboko kwawe kuzaba ku ijosi ry’abanzi bawe; 

Bene so bazakwikubita imbere . . . {AnA 636.4} 

Inkoni y’ubwami ntizava kuri Yuda, 

Inkoni y’ubutware ntizava hagati y’ibirenge bye, 

Nyirayo ataraza; 

Uwo ni we amahanga azumvira.” {AnA 637.1} 

Itangiriro 49:8-10. 

Na none kandi ubwo bari bari ku mbibi z’Igihugu cy’Isezerano, ukuza k’Umucunguzi w’isi 
kongeye kuvugwa mu buhanuzi bwa Balamu: {AnA 637.2} 

“Ndamureba, ariko si ubu; 

Ndamwitegereza, ariko ntandi bugufi. 

Inyenyeri izakomoka mu bwoko bwa Yakobo, 

Inkoni y’ubwami izaboneka 
Iturutse mu bwoko bwa Isirayeli, 

Izagiriza inkiko z’i Mowabu, 

Izatsinda hasi Abasheti bose.” {AnA 637.3} 

Kubara 24:17. 

Binyujijwe kuri Mose, Abisirayeli babwiwe iby’umugambi w’Imana wo kohereza Umwana 
wayo akaza kuba Umucunguzi w’inyokomuntu yacumuye. Igihe kimwe, mbere gato 
y’urupfu rwe, Mose yaravuze ati, “Uwiteka Imana yawe izaguhagurukiriza umuhanuzi 
umeze nkanjye, ukomotse hagati muri mwe, muri bene wanyu, azabe ari we mkwumvira.” 
Mose yari yarabwiwe mu buryo bwumvikana ibirebana na Isirayeli byerekeye umurimo 
Mesiya wajyaga kuza yari kuzakora. Ijambo Uwiteka yabwiye umugaragu we ni iri ngo: 
“Nzabahagurukiriza umuhanuzi umeze nkawe, ukomotse muri bene wabo; nzashyira 
amagambo yanjye mu kanwa ke, ajye ababwira ibyo mutegetse byose.” Gutegeka kwa kabiri 
18:15,18. {AnA 637.4} 

Mu bihe by’abakurambere ibitambo byajyaniranaga no kuramya Imana byari bigize 
urwibutso ruhoraho rwerekana ukuza k’Umukiza, kandi ni nako byari bimeze ku migenzo 
yose yo mu mihango yakorerwaga mu buturo bwera mu gihe cyose cy’amateka 
y’Abisirayeli. Mu mirimo yose yakorerwaga mu ihema ry’ibonaniro ndetse n’iyo mu 
rusengero rwaje gusimbura iryo hema nyuma yaho, hifashishijwe ibigereranyo, buri munsi 
abantu bigishwaga ukuri gukomeye gufitanye isano no kuza kwa Kristo ari Umucunguzi, 
Umutambyi n’Umwami; kandi incuro imwe buri mwaka intekerezo zabo zerekezwaga ku 
bizabaho biheruka mu ntambara ikomeye hagati ya Kristo na Satani, ari byo kwezwa 
guheruka kw’isanzure n’isi bikezwaho icyaha n’abanyabyaha. Ibitambo n’amaturo 
byatangwaga mu mihango yashyizweho na Mose byahoraga bitunga agatoki umuhango 
uhebuje indi, ari wo wo mu ijuru. Ubuturo bwera bwo ku isi “bwashushanyaga iby’iki gihe 
cya none,” aho muri bwo hatangirwaga amaturo n’ibitambo; kandi ibyumba byabwo biriri 
by’ahera byari “ibishushanyo by’ibyo mu ijuru;” kuko ubu Kristo, Umutambyi wacu 
Mukuru ukomeye “akorera Ahera ho mu ihema ry’ukuri, iryo abantu batabambye, ahubwo 
ryabambwe n’umwami Imana.” Abaheburayo 9:9,23; 8:2. {AnA 637.5} 

Uhereye umunsi Uwiteka yabwiriye inzoka muri Edeni ati: “Nzashyira urwango hagati yawe 
n’uyu mugore, no hagati y’urubyaro rwawe n’urwe” (Itangiriro 3:15), Satani yamenye ko 
adashobora na mba kwigarurira abatuye isi burundu. Igihe Adamu n’abana be batangiraga 
gutanga ibitambo byategetswe n’Imana kandi byashushanyaga Umucunguzi wajyaga 
kuzaza, Satani yabibonyemo ikimenyetso cyo gusabana kw’isi n’ijuru. Yakoze 
ubudahwema ashaka kugaragaza Imana uko itari no gusobanura nabi imihango yatungaga 
agatoki Umukiza, kandi yagiye agera ku ntego ye kuri mubare munini w’abagize umuryango 
w’abantu. {AnA 638.1} 

Mu gihe Imana yo ifuzaga kwigisha abantu ko impano ibunga na Yo ikomoka mu rukundo 
rwayo, umwanzi gica w’inyokomuntu yagiye ashishikarira kugaragaza ko Imana yishimira 
kubarimbura. [Uko ni ko ibitambo n’amategeko byashyizweho n’ijuru ngo bihishure 
urukundo rw’Imana byasobanuwe nabi ngo byo ubwabyo n’impano n’imirimo myiza, bibe 
uburyo budahesha abanyabyaha ibyiringiro byo guhosha uburakari bw’Imana bacumuyeho 
[thus the sacrifices and the ordinances designed of Heaven to reveal divine love have been 
perverted to serve as means whereby sinners have vainly hoped to propitiate (pacify), with 
gifts and good works, the wrath of an offended Godjpp.685,686.] Muri icyo gihe kandi 
Satani yashatse gukangura no gukomeza ibyifuzo bibi by’abantu kugira ngo binyuze mu 
guhora bacumura, imbaga nini ikomeze kujyanwa kure y’Imana, kandi iboheshwe ingoyi 
z’icyaha nta byiringiro ifite. {AnA 638.2} 

Igihe ijambo ryanditswe ry’Imana ryatangwaga rinyujijwe mu abahanuzi b’Abaheburayo, 
Satani yiganye ubushishozi ubutumwa bwerekeye Mesiya. N’ubushishozi bwinshi, yarebye 
amagambo yasobanuraga mu buryo budashidikanywaho umurimo Kristo yagombaga 
gukorera mu bantu akababazwa nk’igitambo kandi kandi akaba umwami unesha. Yasomye 
mu bitabo by’imizingo by’Ibyanditswe Byera byo mu Isezerano Rishya ko uwari kuza yari 
“kujyanwa nk’umwana w’intama bajyana kubaga,” “Kuko mu maso he hononekaye ntihase 
n’ah’umuntu, n’ishusho ye yononekaye ntise n’iy’abana b’abantu.” Yesaya 53:7; 52:14. 
Umukiza w’inyokomuntu wasezeranywe yagombaga “gusuzugurwa akangwa n’abantu; yari 
umunyamibabaro wamenyereye intimba; [wasuzugurwaga] nk’umuntu abandi bima amaso, 
. . .” {AnA 639.1} 

